
Periklis sumanė išpuošti Atėnus taip, kaip 
dar joks miestas nebuvo išpuoštas. Lordas 
Elginas buvo tas, kuris pargabeno Atėnų 
Partenono marmurą į Angliją ir išsaugojo jį 
nuo suniokojimo prabėgus keliems 
tūkstančiams metų. 


Vis dėlto Karen Essex į istoriją žvelgia 
kitokiomis akimis. 


Pasaulis turi dėkoti Merei Elgin, lordo Elgino 
žmonai: pasitelkusi savo moterišką žavesį 
ir įkalbinėjimo talentą išsaugojo Partenono 
skulptūras — išrūpino leidimą savo vyrui 


nuplukdyti jas į Angliją. 


Aspasija įkvėpė Atėnų visuomenės prieštaringai 
vertintus Periklį ir Feidiją išdabinti Atėnės 
Partenoną įstabiais marmuro paminklais. 


„Atėnės pagrobimas“ - knyga apie 
stiprias moteris, kurios keitė istorinių įvykių 
tėkmę, tačiau istorijoje išliko tik kaip 
žinomų vyrų žmonos at mylimosios. 

Skiriu Amy Williams 


Trojos karalius Priamas: 


Kam jie milžiną arklį pastatė, kas sugalvojo, 
Ir ką jis reiškia: įžadas koks ar karo pabūklas? 


Sinonas, graikas belaisvis: 


Lūkesčiai grajų ir viltys pradėtą karą laimėti 

Rėmės Paladės pagalba. Tačiau kai bedievis Tididas 
Ir nedorų darbų pramanytojas pirmas Uliksas 
Ryžos lemtingą statulą deivės nuplėšt nuo šventyklos, 
Trojon įšliaužę, ir, sargus pilies aukštosios užmusę, 
Pagrobė atvaizdą šventą ir sukruvintom rankom 
Drįso liest ir suteršti kaspinus deivės skaisčiosios — 
Nuo to laiko danajų viltis, kaib pavasario upė, 
Ėmė slūgti, galia jų palūžo, nusigręžė deivė. 

Ir aiškiausiais ženklais Tritonija mums tai parodė. 
Statulą parnešė į stovyklą — ir ėmė žarijom 

Išpūstos akys žėrėt, ir sūrios prakaito srovės 

Sruvo per kūną, o deivė (kitas sakys — netikėsi) 
Triskart pašoko, laikydama skydą ir virpančią ietį. 
<...> 

Vietoj Paladės paveikslo, supratę, kaip deivę užgavo, 
Arklį jai šitą pastatė, kad nuodėmę liūdną atpirktų. 


VeERciLIJUs, ENEIDA* 


*  Cituojama iš: Vergilijus, Eneida. Antroji giesmė: Trojos žuvimas. Vertė Antanas 


Dambrauskas. Vilnius: Vaga, 1967, p. 33-34. 

S ša ————— 2 sa 


O Pakionis laivas, 
1799 


PURVINOJE LAIVO KAJUTĖJE Merė dunkstelėjusi iškrito ant grindų 
ir kaipmat atsibudo, o nugarą jai pervėrė toks aštrus skausmas, 
tarsi Dzeusas žaibu būtų kirtęs. Ji bandė giliau įkvėpti, bet kajutėje 
tvyranti smarvė — šlapių lentų, troškios, nevėdinamos patalpos, ne- 
skalbtų rūbų ir žmonių bei gyvulių šlapimo ir išmatų dvokas - toli 
gražu nepalengvino jai grumtis su nėštumo pradžioje kamuojančiu 
pykinimu. Visas tas tvaikas, kurio trumpam pavykdavo išvengti 
nebent užsnūdus, staiga vėl užgulė jai nosį, ir Merė pradėjo žiauk- 
čioti. Galva jai svaigo, tarsi nuo tilto persisvėrus žiūrint į apačioje 
verpetu sūkuriuojančias putas, tačiau tai tebuvo niekis, palygin- 
ti su šleikštuliu, kunkuliuojančiu skrandyje. Per visą šitą kelionę 
miegas — jei tik vargais negalais pavykdavo jį prisišaukti, pasitelkus 
nemenką dozę opijaus tinktūros ir geležies druskų, ištirpintų stikle 
stipraus alkoholio, kad virstų sirupą primenančiu eliksyru, - buvo 
vienintelė jos atgaiva nuo plaukimo jūra kankynės. 

Ji vėl ištiesė ranką paimti stiklinės, kurioje gerasis daktaras 


buvo sumaišęs vaistų, vienu mauku ją ištuštino, o tada dar, įkišusi 

liežuvį ir taip perkreipusi veidą, kad burna pasidarė panaši į siur- 
bliuką, išlaižė paskutinius metalu atsiduodančio gėralo lašelius. 

Merė visą laiką taip smarkiai negalavo, jog daktaras Maklynas, 
kuris dienos metu, kai galėdavo prireikti jo pagalbos, paprastai 
būdavo blaivus, pareikalavo, kad kapitonas pakeliui į Konstan- 
tinopolį kuo dažniau užsuktų į uostus. Tačiau tuos keletą kartų, 
išlipusi į krantą, Merė gaudavo vaikščioti po miestus, amoniake 
pamirkytomis palomis užsirišusi burną ir nosį, nes tik taip galėjo 
saugotis maro, siautėjančio Europos šalių uostuose. Kaip tvirtino 
radikalūs nūdienos medikai (ir daktaras Maklynas buvo linkęs 
jiems pritarti), šią baisią ligą į miestus užnešė mažytės žiurkių 
kojelės. Matyt, sykiu su išlipančiais iš laivų keleiviais į krantą 
patekdavo ir graužikų, kurių kailyje knibždėte knibždėjo blusų, 
platinančių maro užkratą. Beje, tos pavojingos ekskursijos kran- 
tan netgi neteikė jai lauktojo atokvėpio nuo plaukimo laivu ne- 
patogumų. Palyginti su visais tais blusų ir utėlių pilnais nakvynės 
namais, kur Merei ir jos bendrakeleiviams tekdavo miegoti, ap- 
kartusiu, riebiu valgiu ir surūgusiais, nesvetingais šeimininkais, 
ankšta laivo kajutė imdavo rodytis kone tikra prabanga. Merė 
kasdien (tiksliau, beveik kas valandą) pati sau kartojo, jog gebė- 
jimas išsaugoti gerą ūpą, nepaisant bjaurios kelionės vargų, liu- 
dijąs puikų jos pasirengimą deramai priimti įvairius iššūkius, su 
kuriais jai, kaip diplomato žmonai, neabejotinai teksią susidurti 
svetimoje ir egzotiškoje turkų žemėje. 

Visi tie nepatogumai tebuvo menkniekis, palyginti su įstabiu 
jos laukiančiu gyvenimu. Merės vyras Tomas Briusas, lordas El- 
ginas, bene dailiausias visų laikų Škotijos aristokratas, sulaukęs 
vos trisdešimt dvejų, buvo paskirtas nepaprastuoju pasiuntiniu 
ir įgaliotuoju Jo didenybės Britanijos karaliaus ministru Aukšto- 


sios Portos Turkijos sultono Selimo III rūmuose. Siuo lemiamu 

"istorijos momentu, kai prieš Napoleoną ir prancūzus nukreipta 
Anglijos sąjunga su Otomanų imperija dar tiktai mezgėsi, jos 
Elginui teko didi atsakomybė stiprinti ir puoselėti šiuos subti- 
lius santykius su sultonu. Elginas privalėjo įtikinti sultoną, kad 
sąjunga su anglais pagreitins Napoleono pralaimėjimą Otomanų 
teritorijose, o ypač — Egipte. Visi juk puikiai žinojo, kad Na- 
poleonas įsiveržė Egiptan, siekdamas ten įsitvirtinti, kad paskui 
galėtų atplėšti nuo Anglijos Indiją. O šito, kaip Elginui pareiškė 
Jo didenybė karalius Jurgis III, nieku gyvu negalima buvo leisti. 

O taip, - bene šimtąjį kartą priminė sau Merė, - juk kara- 
lius pats asmeniškai pasiūlė Elginui kreiptis dėl ambasadorystės 
Konstantinopolyje. Ir būtent todėl Merė šią akimirką — nėščia, 
apsvaigusi ir žiaukčiodama, — tysojo ant kietų grindų dvokian- 
čioje Faetono kajutėje. Toks buvo aiškiai išreikštas paties kara- 
liaus noras. Taigi reikėjo tikėtis, kad už šiuos laikinus vargus jie- 
du sulauksią deramo atlygio. 

Pasirėmusi ant alkūnės, Merė bandė kaip nors pasitrinti nepa- 
kenčiamai geliančią nugarą, bet netrukus išgirdo ateinančią Mas- 
terman. Tai tegalėjo būti Masterman - jos tarnaitė, nes žingsniai 
buvo kur kas lengvesni nei jos vyro ar kieno nors iš jo palydos arba 
iš laivo komandos narių. Merė pakėlė akis ir įsistebeilijo į nepa- 
kenčiamai bjaurią žalią užuolaidą, kuri jau kelinta savaitė vieninte- 
lė saugojo jos privatumą, laukdama, kad tarnaitė ją atitrauks. 

— Ak, kad ji bent nebūtų tokios vėmalų spalvos! - pirmąsyk 
išvydusi užuolaidą, šūktelėjo Merė, nes ką tiktai, užsupta pirmo- 
sios smarkios audros iš tos begalinės daugybės, su kuriomis jai 
dar teks susidurti keliaujant jūra, kaip reikiant lupo ožius. Da- 
bar, praskleidusi tą šlykščiai žalią medžiagos gabalą, Masterman 
įkišo galvą ir, paskubom apsidairiusi, išvydo tuščią gultą ir ant 
grindų besiraitančią Merę. 

— Mane kažkas tarsi išsviedė iš lovos, - atsakydama į nebylų 
pagyvenusios tarnaitės klausimą, pareiškė Merė. — Negi vėl audra? 

— Kapitonas nutarė pasinaudoti smarkiu vėju ir pasivyti prie- 
šą. Erlas pageidauja, kad liktumėte apačioje. 

— Pasivyti priešą? — Merė kone pašoko, kaipmat pamiršusi sil- 
pnumą. — Kas ten — prancūzų kanonierė? 

— Ko gero, panašiai, - sausai burbtelėjo Masterman, pasitrauk- 
dama į šoną ir leisdama savo poniai praeiti. Tarnaudama Merei 
nuo pat paauglystės, Masterman jau seniai buvo įpratusi, kad 
ginčytis — beviltiška. Kuriems galams jaunutei, neseniai ištekėju- 
siai ir nėščiai grafienei rizikuoti savo ir savojo vaisiaus - būsimojo 
pirmagimio, nesuskaičiuojamų turtų, žemių ir titulų paveldėto- 
jo - gyvybe, lendant po Napoeleono patrankų sviediniais? Vargu 
ar verta net klausti tokių akivaizdžių dalykų. Sugriebusi Merės 
chalatą, Masterman nusekė paskui savo jaunąją ponią į denį. Juk 
pirmajam jauduliui kiek atslūgus, Merė neišvengiamai apsižiūrės 
tevilkinti vienais naktiniais. 

Atsidūrusi denyje, Merė staiga atsikratė to nelemto šleikš- 
tulio, kuris per visą kelionę nė akimirką nedavė jai ramybės. 
Tarytum jūros oras, nepalyginamai gaivesnis nei daugelį dienų 
ligi tol, glamonėdamas jai veidą, būtų nupūtęs šalin visus ne- 
galavimus: astminį dusulį, kamuojantį ją lygiai kaip ir jos vyrą 
(ir tapusį jiems neginčytinu įrodymu, jog esą vienas kitam skir- 
ti), rytinį pykinimą, kurio priepuoliai, nepaisant pavadinimo, 
ištikdavo ją bet kuriuo paros metu, tą niekaip nepraeinančią 
jūros ligą, o svarbiausia — amžiną ir nenumaldomą namų ir tėvų 
ilgesį, kurį Merė juto be paliovos nuo pat tos minutės, kai ištarė 
jiems sudie. 

Bet visa tai nulėkė šalin tą pačią akimirką, kai, įsikibu- 


si įtemptos virvės, Merė žengė siūbuojančiu deniu, o Fzetonas 

skriete skriejo putotomis bangų keteromis. Iš pradžių ji stengėsi 
nekreipti dėmesio į tai, kaip nuo vėjo gūsių sukietėjo jos krūtų 
speneliai, virsdami išsišovusiais mažais kankorėžiukais. Bet, pa- 
žvelgusi žemyn, pamatė, kaip jie kelia lengvą lininį audinį nelygi- 
nant kokios palapinukės, ir tik tada susizgribo, jog, beskubėdama 
pas savo vyrą ir laivo komandą, išlėkė iš kajutės kone pusnuogė. 
Apsisuko, ketindama paprašyti Masterman atnešti jai kokį pado- 
resnį drabužį, ir čia pat išvydo savo senąją tarnaitę vos už poros 
žingsnių jau laikančią jai išskleistą chalarą. Mikliai jį apsigaubusi, 
Merė pasuko link šturvalo ir vos nesusidūrė su dviem jūreiviais, 
nešinais krūva šaudmenų, atvilktų iš apačios, ir tekinom lekian- 
čiais prie pabūklų. 

Denyje stovėjo dešimt iš trisdešimt aštuonių fregatos patrankų. 
Merė pastebėjo, kad juos lydintis amerikiečių laivas jau išsiveržė 
į priekį. Nors kapitonas Morisas stačiai nertėjo, kad amerikiečių 
laivas greitesnis už Faetoną, bet Merė slapčia pasidžiaugė, kad tas 
smarkuolis gaus pridengti juos nuo pirmųjų priešo salvių. 

Jiems jau buvo tekę pakliūti į ugnį. Napoleono karo laivai lyg 
pasiutę šunys puldavo kiekvieną Viduržemio jūroje pasirodžiusį 
anglų laivą nepaisydami, ar jis karinis, ar civilinis. Vos prieš kelias 
savaites, plaukdami palei saulės nudegintus Afrikos krantus, jie 
buvo netikėtai užklupti vieno tokio prancūzų laivo, kurio patran- 
kų šūviai stačiai sudrebino jūrą. Merė maldaute maldavo leisti jai 
likti denyje pažiūrėti, kas bus, bet Elginas beveik nešte nunešė ją 
žemyn, paguldė į lovą ir prispaudęs neleido nė pajudėti, kol van- 
denys aplinkui laivą maišyte maišėsi ir kunkuliavo nuo sproginė- 
jančių sviedinių. Paties Fzetono nė sykio nekliudė, bet Merė gavo 
pajusti, ką tai reiškia, kai vienas sviedinys tėškėsi į jūrą vos už kelių 
jardų, ir laivas taip smarkiai kryptelėjo šonan, kad Merė išvirto iš 


lovos ir atsidūrė ant grindų, užgriūdama savo vyrą. Sukrėsti tokio 

smūgio, abudu nusigręžė vienas nuo kito, stengdamiesi kaip nors 
suturėti skrandyje dar vos apvirškintus pietus. 

Bet šįsyk Merė nė už ką nenorėjo pražiopsoti mūšio. Paskuti- 
niame laiške motinai buvo parašiusi, jog, nors didžiąją kelionės 
dalį kamuojama šleikštulio ir baimės, pastebi savyje besirandan- 
čių visai naujų ir įstabių charakterio savybių, būdingų brandžiai 
asmenybei, kurios tikrai pravers jai ateityje kaip būsimai am- 
basadorienei ir dargi vėliau. Ji visiškai nesibaimino, o apėmęs 
jaudulys, kaip netrukus pati pastebėjo, galutinai nuslopino visą 
silpnumą ir pykinimą. Tad buvo pasiryžusi tiesiogiai stebėti su- 
sišaudymą, kada ir koks jis bebūtų. Dangus atrodė apniukęs ir 
nieko gero nežadėjo, tačiau gaivus vėjelis išvėdino plaučius, tad 
Merė pribėgo prie savo vyro, užklupdama jį iš už nugaros, ir ap- 
sivijo rankomis jam apie pečius. Jis staigiai atsisuko. 

Jai patiko žiūrėti į savo vyrą. Įsimylėjo jį iš pirmo žvilgsnio, 
vos tik pamačiusi. Elginas buvo aukšto ūgio, vešlių šviesių plau- 
kų, mokėjo mąsliai, kone bauginančiai raukti antakius, o nosį 
turėjo dailią ir aristokratišką — toli gražu ne kokį menką atsikišu- 
sį daikčiuką, nevykusiai stirksantį veido vidury; priešingai, ši jo 
veido dalis akivaizdžiai liudijo eleganciją ir aukštą kilmę. Ką jau 
bekalbėti apie įspūdingą laikyseną, slepiančią aistringą prigimtį, 
kurią jis palaipsniui atskleidė savo jaunajai žmonai, — pasirodė 
esąs ne tiktai aistringas ir nepasotinamas, bet ir sumanus bei iš- 
radingas meilužis. 

— Po šimts, Mere, kas čia dabar? Greitai marš žemyn, kol tavęs 
nesumalė į košę! 

— Nieko panašaus, jūsų šviesybe, — atšovė ji. Iš jo veido išraiš- 
kos Merė puikiausiai matė, kad jam patinka tas nors ir sunko- 
kai suvirškinamas faktas, jog vedė sunkiai pažabojamą moterį. Ji 


vaizdavosi, kaip anapus tų įstabių mėlynų akių dabar grumiasi 

susižavėjimas ir pasipiktinimas. Merė puikiai suprato, kad Elgi- 
nui anaiptol nesinori savo palydos ir laivo komandos - visų tų 
mėlynai ir baltai uniformuotų jūrininkų, kaip sykis besispitrė- 
jančių į susitaršiusią, vienu chalatu apsigobusią grafienę, — aky- 
se pasirodyti vyru, nesugebančiu suvaldyti savo žmonos. Tačiau 
jam lygiai taip pat patiko turėti žmoną, nestokojančią drąsos. 

Laivas trūktelėjo pirmyn, blokšdamas Merę Elginui ant krū- 
tinės. 

— Na, tiek to, —- nusileido jis. - Bet jei mus apšaudys, turėsi 
lipti žemyn. Tai mano, kaip tavo vyro ir valdovo, įsakymas. 

— Gerai, jūsų šviesybe vyre ir valdove, - su įžūloka gaidele 
balse, kuri, žinojo, jį smarkiai jaudina, atsakė Merė. — Bet jei tas 
laivas kelia mums pavojų, tai ko jis sprunka, užuot mus puolęs, 
kaip kad nedvejodamas pasielgė anas? 

— Todėl, kad šitą kapitonas Morisas užklupo iš netyčių ir už- 
puolė nepasirengusį. 

— Betgi mes taip toli nuo jo! 

— O čia jau amerikiečių laivo reikalas, Mere. Jis turi mus ginti. 
Jie šaus pirmi, ir pirmieji taps taikiniu. Bent jau tokia dabartinė 
strategija. 

— O mes - nejau nieko nedarysim? 

— Negi turėsiu tau priminti, jog šis laivas gabena svarbią misi- 
ją atliekantį ambasadorių su visa palyda ir žavia žmona, kuriuos 
visus reikia saugoti ir ginti? Negi turėsiu tau priminti, jog; esi 
civilė? Ir dar nėščia? Tai gal malonėtum ir elgtis kaip tau pridera, 
o ne vaizduoti čia bocmaną ar kokį artileristą? 

— Na, kol plaukiam jūra, aš norėčiau būti pati sau ponia, kad 
nereikėtų bailiai kiūtoti apačioje, kai viršuje vyksta mūšis! 

Užgniaužęs šypseną, Elginas tiktai papurtė galvą, o po akimir- 


kos nuo bangos slysdamas laivas smarkokai pakrypo, ir jiedu abu 

nuvirto ant denyje susuktų virvių krūvos. Belaukiant antpuolio, 
denį buvo įsakyta ištuštinti, tad, išskyrus pabūklus, šaudmenis 
ir svarbiausius įrenginius, jame daugiau nieko nebuvo. Elginas 
spėjo nusitverti už virvės ir prilaikyti Merę, kad ši nesiplotų tie- 
siai ant.šlapių denio lentų. Jis jau vėl žiojosi prabilti, ketindamas 
liepti jai grįžti apačion, - tuo Merė buvo visiškai tikra, tačiau 
kaip sykis tada vienas iš jūrininkų nuleido žiūroną. 

— Artinasi pasiuntinys, — pranešė jūrininkas. Viena ranka lai- 
kydamasis už virvės, kad vėl neprarastų pusiausvyros laivui šo- 
kinėjant per bangas, o antrąja prilaikydamas ir keldamas Merę, 
Elginas atsistojo. Vos pakilus, smarkus vėjo gūsis iškart smogė 
Merei į veidą, tad kurį laiką jai sunkiai sekėsi gaudyti orą. Jeigu 
dabar, neduok Dieve, jai vėl prasidėtų dusulio priepuolis, Elginas 
nedvejodamas nugrūstų ją žemyn, į tą nykią pridvisusią kajutę, 
net jeigu pačiam tektų ją nešte nunešti. Valandžiukę ji svarstė, 
kad tokiam dalykui gal ir nevertėtų labai jau priešgyniauti, turint 
omeny, kas paprastai nutikdavo, kai Elginas ant rankų nusinešda- 
vo ją į miegamąjį; tačiau ji vargiai įstengė patikėti, kad ilgai pajėg- 
tų užgniaužti pasišlykštėjimą savo kajute arba kad jiems pavyktų 
pabūti tik dviese anapus tos niekam tikusios užuolaidos ir spėti 
pasimylėti. Šiaip ar taip, Elgino dėmesys dabar jau nukrypo į jūrą, 
ir, sekdama jo žvilgsnį, Merė taip pat išvydo per bangas šokčiojan- 
čią valtelę, kuri jų link, regis, plukdė amerikietį karininką. 

Visa komanda nekantraudama laukė, kol prisiyręs prie laivo 
pareigūnas užlips virvinėmis kopėčiomis į denį: vyrai buvo tikri, 
kad jis gabena nurodymą atidengti ugnį. Persimetęs keliais žo- 
džiais su kapitonu Morisu bei jo padėjėjais, amerikietis kreipėsi 
į Elginą. 

— Apgailestauju dėl sumaišries, lorde Elginai, — tarė jis. — Tas 


laivas, kurį vijomės, pasirodė besąs anaiptol ne prancūzų kano- 

nierė. Priešingai, — jis priklauso Amerikos laivynui. Taigi mūsų, 
regis, laukia visai rami popietė. - Nusilenkęs Merei, karininkas 
pridūrė: — Atleiskite, kad išgąsdinome, ledi Elgin. 

— Oi, ne, sere, - atsakė lordas Elginas. —- Tik jau nereikia at- 
siprašinėti ledi Elgin. Ji tiesiog dievina patrankų griausmą, ar ne 
tiesa, brangioji? 

— Taip, žinoma, - atsiliepė Merė. — Bet gal kaip nors išgyven- 
siu šitą nusivylimą. 

Karininkui pasišalinus, Elginas atsigręžė į žmoną. 

— Negi tikrai taip nusivylei, kad išvengėme pavojaus? Kiek 
pamenu, pereitą kartą tau ne itin patiko būti taikiniu! 

— Tada dar buvau jaunutė Merė Nisbet, — atrėmė ji, - išaugusi 
ant tvirtos ir saugios Škotijos žemės. O dabar, kai jau tapau su- 
brendusia moterim, žmona ir Elgino grafiene, norėjau išbandyti 
savo naujai suformuotą charakterį ir narsą. Jei reikia, galėčiau 
stoti kad ir prieš patį Napoleoną! 

Staiga Elgino veidas apsiniaukė. 

— Na, tuomet paprašysiu tavęs stoti sykiu su manim prieš 
mano pavaldinius. Jie baisiai nepatenkinti gyvenimo sąlygomis 
laive - kaip ir mes visi, - tad kiekvienas savaip pradėjo reikšti 
pageidavimus dėl tam tikrų malonių, kurių tikisi sulauksią, vos 
tik įsikursime Turkijos sostinėje. Man teks juos nuvilti ir kate- 
goriškai pareikšti, jog, išskyrus iš anksto, dar prieš išplaukiant, 
suderėtą atlyginimą, daugiau jokių malonių nebus ir jiems teks 


patiems savimi rūpintis. 


VĖjJO GŪSIAI DARĖSI vis smarkesni, o besiniaukstantis dangus 
irgi aiškiai rodė artėjančią audrą. Elginas sušaukė savo palydą 
į denį pranešdamas, jog ketina jiems paaiškinti tam tikras jų 


tarnybos sąlygas. 

— Turiu aiškiai ir nedviprasmiškai pasakyti, jog kiekvienas iš 
jūsų, būdamas mano tarnyboje, pats visiškai atsakote už savo iš- 
laidas, — pareiškė jis, — kurias turėsite padengti arba iš savo algos, 
arba iš asmeninių lėšų - kaip kuriam patogiau. 

Merė žiūrėjo į susirinkusiųjų veidus: visi kaip mokėdami sten- 
gėsi nuslėpti nepasitenkinimą ir apmaudą dėl to, ką išgirdo. 

— Bet, lorde Elginai... — prabilo ponas Džozefas Dakris Karlai- 
lis, rimtas ir santūrus vyriškis, kuriam, Merės spėjimu, galėjo būti 
apie keturiasdešimt metų. Karlailis buvo Rytų kultūrų žinovas iš 
Kembridžo, mokantis kalbėti ir skaityti arabiškai. Elginas buvo 
nusamdęs šį mokslininką kaip kalbininką, padėsiantį bendrauti 
ir perskaityti retus senovinius tekstus, kurių, būdamas Rytuose, 
Elginas tikėjosi nemažai sukaupsiąs. Tačiau Karlailis netruko ap- 
skelbti, kad tikrasis jo tikslas — platinti Biblijos vertimus į arabų 
kalbą ir atversti tuos netikėlius musulmonus krikščionybėn. Ką 
gi, netrukus sužinosime, ar toli siekia jo idealizmas, - pamanė 
Merė, stebėdama, kaip jis reaguos į Elgino žodžius. 

Tačiau Elginas kaipmat nutraukė Karlailio prieštaravimus. 

— Jūs, be abejo, žinote, kiek nedaug lėšų tėra skiriama Jo di- 
denybės ambasadoriui, už kurias šis privalo įkurti ambasadą ir 
užtikrinti jos veiklą, — pareiškė jis. - Bijau, kad nei ponas Pi- 
tas, nei lordas Grenvilis nematė reikalo man padaryti kokių nors 
išimčių, — pridūrė Elginas, išspausdamas šiokią tokią šypsenėlę, 
bet niekas iš susirinkusiųjų nebandė sekti jo pavyzdžiu. | 

Abipus pono Karlailio ir su tokiomis pat rūškanomis išraiško- 
mis veiduose stovėjo du Elgino sekretoriai: Džonas Morjė ir Vil- 
jamas Ričardas Hamiltonas, - abiem buvo po dvidešimt dvejus. 
Morjė turėtų praversti, mat buvo gimęs Smirnoje, tačiau Merei 
nebuvo paslaptis, kad tas vyrukas anaiptol nesižavi jos vyru. Sykį 
ji nugirdo, kaip jis pusbalsiu skundėsi Hamiltonui, esą lordas El- 

ginas — tikras šykštuolis, „netgi turint omeny, kad jis — škotas“. 
Jaunąjį Hamiltoną kelionė laivu vargino labiau nei daugelį kitų, 
mat jis šlubavo — tai buvo vieno nelaimingo atsitikimo, patirto dar 
Hare, kur jis mokėsi, prieš įstodamas į Okstordą bei Kembridžą, 
pasekmė. Dabar jis atskleidė ir dar vieną savo kančių priežastį: 

— Bet aš tepasiėmiau vos keletą monetų! Maniau, kad visos 
išlaidos bus apmokėtos. Ką gi man dabar daryti? 

Morjė atkakliai spigino žvilgsniu į Hamiltoną, tarsi norėda- 
mas jam priminti, ką anksčiau buvo sakęs apie Elginą. 

— Jums teks rašyti laiškus namiškiams, bankininkams ar kas 
ten rūpinasi jūsų pinigais, — pareiškė Elginas. 

Merė nugirdo, kaip dusliai sudejavo jai iš kairės sėdintis pas- 
torius Filipas Hantas. Elginas prieš kurį laiką ją tikino, jog pui- 
kus Hanto šnekamosios ir rašytinės graikų kalbos mokėjimas bei 
nepaprastas klasikinės raštijos išmanymas su kaupu atsveria nuo- 
bodžius jo pamokslus. 

— Jis žinos griuvėsių, kuriuos mes matysime, istoriją, - Lon- 
done, jųdviejų namuose Portmano aikštėje, kur jiedu su Mere 
priiminėjo būsimus darbuotojus, kalbėjo Elginas, vadindamas 
Hantą „vienu svarbiausių savo misijos ramsčių . 

Jau nusamdytas pastorius Hantas prasitarė Merei viliąsis, kad 
tarnyba lordui Elginui turtinguose ir ekstravagantiškuose Rytuo- 
se padės jam susikrauti gražaus turto. Merė tąsyk pamanė, jog 
toks naivumas ir nepamatuotos viltys vargu ar dera mokslingam 
Dievo tarnui. Ji niekaip nepajėgė įsivaizduoti, kokiu būdu jis 
ketina įgyvendinti savo siekius - sakydamas pamokslus ir Elgi- 
no užsakymu tirdamas senienas? Jai buvo gaila Hanto: žmogus 
leidosi į šią misiją sklidinas tokio entuziazmo, kuris labiau būtų 
pritikęs jauniems pienburniams — kaip Hamiltonas su Morjė. O 


štai dabar garbiajam pastoriui Hantui teks ne tik smarkiai pako- 

reguoti savo ketinimus, bet dar ir kreiptis į giminaičius papildo- 
mos paramos. 

Elgino žodžiai tesukėlė susirinkusiųjų veiduose vien rūš- 
kanas grimasas, tad jam teko skubiai slėpti savo šypsenėlę po 
įnoringai papūstomis lūpomis — su tokia veido išraiška jis ir 
baigė rėžti savo kalbą. Merė klausėsi vyro galvodama, kad nors 
jo balsas išties skamba įtikinamai, vis dėlto jo žodžiai pernelyg 
nuspėjami: jis postringavo, kad misija atstovauti Jo didenybei 
užjūrių kraštuose neturinti teikti jiems asmeninės šlovės, kad 
tai veikiau — grynai tėvynės meilės įkvėptas žygis, tad niekam 
nevalia dejuoti ar skųstis asmeniniais praradimais, o sunkumus 
privalu pakelti taip, kaip ir dera atstovams mažos tautos, tapu- 
sios didžia pasaulio galybe. 

— Nors mūsų tik sauja, — varė toliau Elginas, - bet mes laimingi, 
kad esame drauge nelyginant broliai, susitelkę užsienio tarnybai, ir 
turime būti pasirengę vieningai lieti savo kraują, taip sakant. 

Jaunavedžiai buvo visai neseniai pažiūrėję puikų „Henriko V“ 
pastatymą Londono teatre, o Elginui ypač didelį įspūdį padarė 
aistringa pono Čarlzo Kemblo vaidinamo Henriko kalba per šv. 
Krispino dienos iškilmes. Tačiau Merės vyras buvo nekoks akto- 
rius. Vargšelis Elginas kaip įmanydamas stengėsi įkvėpti savo ka- 
rius lemiamam šturmui. Jis postringavo apie aukas, kurias jiedu 
su ledi Elgin = pora tėvynės meile degančių škotų — yra pasiryžę 
sudėti tarnaudami jungtinei Anglijos ir Škotijos karalystei — sąjun- 
gai, gyvuojančiai dar tik šimtmetį. Jis išliaupsino jaunosios savo 
žmonos tvirtybę ir atsidavimą leidžiantis šion pavojingon kelio- 
nėn, nors ji esanti „delikačioje padėtyje“. Žinoma, jis pats, kaip 
dera džentelmenui, besirūpinančiam vien jos gerove, siūlęs jai likti 
jaukiame šeimos prieglobstyje, kol jis plauksiąs į Konstantinopolį, 
arba žadėjęs išvis atsisakyti šių pareigų, jeigu ji pageidautų. 


Atėnės pagrobimas 23 


— Tačiau ši narsios širdies dama nieko panašaus nenorėjo nė gir- 
dėti. Ji verčiau sutiko palikti viską, kas jai brangu ir sava, nei leisti 
savo vyrui vienam plaukti į tolimus kraštus, ir ryžosi stoti greta jo. 
Siūlau ir jums pasekti jos dvasios tvirtybe ir pasiryžimu aukotis. 

Vyrai linktelėjo Merei, tačiau ši jautė, kad jie nelinkę nusileis- 
ti. Elginas šnekėjo toliau, aiškindamas jų misijos Rytuose svarbą. 
Deja, jam stigo to įstabaus mokėjimo paversti žmones savo drau- 
gais, kuris karaliaus Henriko pažadą, jog „tas, kas sykiu su ma- 
nim šiandien pralies savo kraują, rytoj taps mano broliu“, darė 
tokį įtikinamą. Šie vyrai puikiai suprato, kad Elginui jie niekuo- 
met nebus broliai. Ir tokią jo nuostatą išdavė net ne žodžiai, o 
jo laikysena ir elgsena, dėl kurių, kaip Merė jau spėjo patirti, jos 
vyro pavaldiniai laikė jį pasipūtusiu, bejausmiu šykštuoliu. Be to, 
buvo ir keletas dalykų, kurių nepaneigsi: titulas, aukštas postas ir 
didžiuliai žmonos turtai garantavo, kad nei pats Elginas asmeniš- 
kai, nei jo kapšelis nepajus ypatingų „aukojimosi“ pasekmių. 

— Siūlyčiau jums įvertinti tas išskirtines galimybes, kurių tei- 
kia ši misija. Ir dar pagalvokite, koks didelis skaičius žmonių 
pasirengę jus pakeisti, jei kartais nuspręstumėte, kad nebenorite 
tęsti savo tarnybos, — baigdamas pareiškė jis. 

Išklojęs viską, ką šiuo klausimu ketino pasakyti, Elginas le- 
diniu žvilgsniu nudelbė savo pavaldinius. Nei jo žvilgsnis, nei 
laikysena anaiptol neskatino jų reikšti savo nuomonės. Merė 
jau anksčiau buvo susidūrusi su šia dygiąja vyro charakterio 
puse. Galbūt taip ir reikia tvarkytis su pavaldiniais. Ji jautėsi 
dėkinga ir pamaloninta, kad Elginas yra iš tų vyrų, kurie ne- 
vengia suteikti savo žmonai galimybę dalyvauti tokiuose fei- 
kaluose, nes visa, kas buvo susiję su jo darbu, kėlė jai begalinį 
smalsumą, ir Merė troško būti visavertė visų jo žygių ir suma- 


nymų dalyvė. 


24 Karen Essex 


Pastorius Hantas galiausiai užvertė galvą į dangų ir niūriai 
paskelbė: 

— Lietus prasideda! 

Tada jau visi Elgino palydos nariai patraukė žemyn, į laivo 
vidų, kurpti graudžių laiškų šeimynykščiams su maldavimais at- 
siųsti pinigų, kad juos kitame uoste galėtų nunešti į paštą. 

Prisigretinęs prie Merės, Hamiltonas prabilo: 

— Ledi Elgin, aš išties nežinau, ar mano šeima pajėgs kompen- 
suoti tokį lordo Elgino taupumą. 

Merė raminamai paplekšnojo jam per ranką. 

— Patikėkit, nieku gyvu neleisiu jums badauti, kol mums tar- 
naujate, — pažadėjo ji, ir vargšas jaunuolis pagaliau išspaudė šyp- 
seną. — Jums tikrai nieko netrūks. 

— Ledi Elgin, jau pradeda lyti, - pašaukė ją vyras. - Paskubė- 
kite lipti žemyn! 

Merė atsigręžė į savo sutuoktinį, kurio veide vis dar tebebuvo 
sustingusi toji pati nepermaldaujama išraiška, kaip ir kalbantis 
su pavaldiniais. O jai taip norėjosi vėl išvysti tą mielą, draugišką 
veidą, kurį matydavo laimės akimirkomis. | 

— Šitie žmonės anaiptol nėra pasiturintys, — sušnibždėjo ji El- 
ginui į ausį. - Nejau negalėtume būti kiek dosnesni? 

— Ar suvoki, iš kokio menko ir griežtai reglamentuoto biu- 
džeto — vos šešių tūkstančių svarų! — mums teks tvarkyti visą 
ambasadą ir jos tarnautojus? Ko gero, nevertėjo man priimti šių 
pareigų! Akivaizdu, jog diplomatija - vien turtuolių žaidimas. 

— Ką čia dabar šneki! Tu puikiai tinki šioms pareigoms. Net 
pats karalius taip mano. 

— Taip, tiesa. Tačiau Jo didenybė vis tiek nematė reikalo padi- 
dinti man skirtų lėšų. Ne, Mere, bijau, kad jei ir toliau gailėsiesi 


mano tarnautojų, tau teks iš dosnios širdies atverti jiems savo 

kapšelį. — Tai tarus, Elgino veidas pagaliau pragiedrėjo, ir jis švel- 
niai pakštelėjo Merei į kaktą. 

— Pasistengsiu, brangusis, - atsakė Merė, pasijutusi vėl myli- 
ma ir laiminga, kaip visuomet, kai jiedu būdavo drauge. Ji nega- 
lėdavo pakęsti, jei kas nutraukdavo tą švelnų juodu siejantį artu- 
mą. Kai likdavo vienu du su vyru, ji galėdavo žaismingai dūkti 
ir net įžūlokai iš jo šaipytis, tačiau viešumoje visada būdavo jo 
viršenybė, o ji, kaip ištikima pagalbininkė ir draugė, stengdavosi 
pelnyti jo palankumą. 

Lipdama žemyn, kaip sykis nugirdo pastorių Hantą skun- 
džiantis kapitonui Morisui, kokia neteisybė juos ištikusi. 

— Ledi Elgin tėvas — turtingiausias Škotijos žemvaldys; visi tai 
žino! O iš mūsų reikalaujama, kad eikvotume skurdžias savo šei- 
mų lėšas jo šviesybės lordo misijai paremti! 

— Taigi! Sotus alkano neatjaučia, drauguži! Taip jau pasaulis 
surėdytas, — atsiduso kapitonas Morisas. — Visiems mums tenka 
su tuo taikytis. 

Buvo aišku, jog nei kapitonas, nei Elgino palydos vyrai toli 
gražu netiki, kad su jais elgiamasi sąžiningai. Merė bene pirmą- 
syk gyvenime suprato, kad dažniausiai būtent taip jaučiasi visi 
valdiniai, tad ji nusprendė kaip įmanydama stengtis numalšinti 
jų apmaudą ir kuo galėdama padėti savo vyrui sėkmingai įvyk- 
dyti misiją. 


JAU PIRMĄSYK APSILANKĘS arbatos, Elginas iškart krito Merei 
Hamilton Nisbet į akį. Žinoma, per visą savo gyvenimą ji jau 
buvo spėjusi nemažai apie jį prisiklausyti, nes jųdviejų šeimos, 
galima sakyti, gyveno kaimynystėje. Tai buvo dvi bene įtakin- 
giausios giminės, įsikūrusios priešinguose Forto įlankos krantuo- 


se: Nisbetai — žalumoje skendinčiame jūros pakrantės Dirletono 

kaimelyje, savo didžiuliame Arčerhildo dvare, o Elginas - Faifo 
pusėje, Brumhole, kur statėsi ištaigingus rūmus vietoj neseniai 
nugriauto gerokai kuklesnio dvaro pastato. Visa apylinkė vadino 
jį tiesiog Elginu. Tomas Briusas, septintasis Elgino erlas ir vie- 
nuoliktasis Kinkardaino erlas, Tomu nebuvo vadinamas nuo pat 
ankstyvos vaikystės — nuo tos dienos, kai, sulaukęs vos penkerių, 
paveldėjo savo titulą. 

Nors Merė neblogai žinojo daugelį svarbiausių Elgino gy- 
venimo faktų, asmeniškai jiedu niekad nebuvo susitikę. 1778- 
aisiais, kai Merė gimė, Elginas buvo išvykęs krimsti mokslų į 
Harą, Vestminsterį ir Sent Endriuso universitetą. Kai ji pasirodė 
Edinburgo aukštuomenėje ir pradėjo lankytis renginiuose, ku- 
riuose jiedviem neišvengiamai būtų tekę susidurti, jis Paryžiuje 
studijavo teisę. Jiedu taip pat galėjo susitikti karaliaus dvare, mat 
Merė nemažai laiko gyveno Londone, Grosvenoro aikštėje, pas 
savo močiutę ledi Robert Maners, ir dalyvavo visose aukštuome- 
nės sezono iškilmėse bei ritualuose. Elgino motina, ledi Marta, 
buvo karaliaus Jurgio vaikaitės, princesės Šarlotės, auklėtoja, tad 
Elginas buvo neblogai pažįstamas tiek Londono aukštuomenei, 
tiek karališkajai šeimai. Tik kad jis retai būdavo sostinėje. Iškart 
po studijų Paryžiuje Elgino motina išrūpino jam karinį postą; 
kariuomenėje jis sparčiai kilo karjeros laiptais ir netrukus jau 
vadovavo atskiram daliniui - Elgino Aukštumų gynėjams. Vos 
dvidešimt ketverių jis jau buvo išrinktas vienu iš šešiolikos atsto- 
vų, posėdžiaujančių Lordų rūmuose, o dvidešimt devynerių gavo 
Jo didenybės armijos pulkininko leitenanto laipsnį. Negana to, 
greta visų šių tokioje jaunystėje pasiektų įspūdingų laimėjimų, 
jis dar ėjo ir diplomatinę tarnybą užsienio šalyse. Tad štai koks 
puikiai žinomas, nors lig tol dar niekad nematytas asmuo vieną 


žvarbią dieną pamažu šalton, nykion žiemon grimztančių 1798- 

ųjų metų pabaigoje - gruodžio 8-ąją — netikėtai užsuko į Merės 
tėvų namus arbatos. 

Nisberai puikiai perprato šio apsilankymo tikslą. Merei buvo 
ką tik sukakę dvidešimt, ji buvo vienturtė daugybės dvarų ir 
žemių paveldėtoja, be to — dar ir gražuolė. Jos juodi lyg varno 
sparnas plaukai, šviesiai rudos akys, liekna, bet moteriška figūra 
traukdavo kiekvieno į ją pažvelgusio vyriškio akį. Merės grožis 
nebuvo nei pernelyg aristokratiškas, nei koks nors nežemiškas. 
Tai buvo tvirta, puikia sveikata trykštanti mergina — nelyginant 
daili valstietė, įsikūnijusi į didžiausių privačių žemės valdų visoje 
Škotijoje paveldėtoją. Beje, Merė pasižymėjo ne tik fiziniu gro- 
žiu — ji dar turėjo ir tam tikrą „kibirkštėlę“, kaip sakydavo jos tė- 
vai. Juos šitas Merės bruožas mažumėlę gąsdino: mat jiedu nepri- 
tarė visokiems jaunų merginų įnoriams ar paikystėms. Jų duktė 
išties buvo savimi pasitikinti, bet viešumoje paprastai elgdavosi 
kukliai. Pasipūtimas jai buvo svetimas, tačiau vyrų draugijoje ji 
puikiai mokėjo koketuoti ir patraukti dėmesį. 

Ponia Nisbet iš anksto primokė savo dukterį su lordu Elginu 
kalbėtis tik lengvomis, neįpareigojančiomis temomis, kaip ir dera 
tokiai jaunai panelei, tačiau Merė nepaisė jos patarimų. Elgino po- 
vyza kažkodėl akimirksniu sužadino joje glūdinčias Airto galias. 
Kol svečias ir šeimininkai keitėsi pirmaisiais formaliais sveikinimo 
žodžiais, o liokajus skubėjo paimti Elgino apsiaustą ir skrybėlę, 
abudu jaunuoliai suko ratus vienas apie kitą nelyginant du dailūs, 
alkani žvėriūkščiai, užmatę tą pačią auką. Tik kad šįsyk jiedu me- 
džiojo vienas kirą. Merė matė, kaip nerimauja ir piktinasi motina, 
tačiau jai buvo nė motais. Per pastaruosius pusantrų metų ją jau 
mergino daugelis vyrų - visi labai padorūs ir labai nuobodūs. Nė 
vienas iš jų nesujaudino jos taip, kaip ji žinojo esant įmanoma: 


ne tiek iš patirties, kiek iš skaitytų literatūros kūrinių ir ypač — iš 

meilės eilėraščių. Merė anaiptol nelaikė savęs kvaila romantike - ji 
tik žinojo, ko nori. Negi galima visą gyvenimą tiktai skaityti apie 
didžias aistras ir nenorėti pačiai jų patirti? Ji žinojo, kad jai lemta 
ištekėti už garbingo, tinkamo vyro. Tačiau kodėl su garbingu vyru 
negalima būtų išgyventi bent truputėlio tos aistros, apie kurią su 
tokiu užsidegimu rašė mėgstamiausi jos rašytojai? 

Kai Elginas atvykęs jai prisistatė, jo akyse Merė išvydo šokčio- 
jant tokias žaismingas ugneles, kad per visą jos kūną net šiurpu- 
liukai perbėgo. O kai jųdviejų žvilgsniai vėl susidūrė, Merė su- 
virpėjo. Paėmęs jos ranką ir įdėmiai žvelgdamas jai į akis, Elginas 
atsakė į Merės pristatymą vieninteliu žodžiu: „Sužavėtas“. Bet tas 
vienas žodis ir tai, kaip jis buvo ištartas, puikiai atskleidė Merei, 
kokį įspūdį ji padarė. 

— Ir kaipgi jūs atsidūrėte diplomatinėje tarnyboje? — susėdus 
gerti arbatos, pasiteiravo Elgino ponia Nisbet, nors visa Škotija 
jau puikiai žinojo tą istoriją. Tačiau Merės motina tvirtai tikėjo, 
kad vyrams būtina suteikti kuo daugiau progų pasigirti. 

— Kai Lordų rūmuose pasakiau savo pirmąją kalbą, ponas Pi- 
tas pakvietė mane pietų. 

— Pietūs su ministru pirmininku. Vaje! O jūs gi buvote dar 
toks jaunas! Na, argi tai ne nuostabu, Mere? 

— Ir kaipgi jums tai pavyko, lorde Elginai? - šelmiškai paklau- 
sė Merė, nekreipdama dėmesio į pasipiktinusį motinos žvilgsnį. 

Elginas šyptelėjo Merei, tačiau atsakydamas kreipėsi į jos 
motiną. 

— Matyt, tinkamu metu atsidūriau tinkamoje vietoje, ponia 
Nisbet. Ponas Pitas kaip sykis skubiai ieškojo žmogaus, galinčio 
vykti į Vieną sudaryti sąjungos su imperatoriumi Leopoldu II. 
Taigi per dvidešimt keturias valandas buvau paskirtas nepapras- 


tuoju pasiuntiniu ir leidausi į kelionę. Paskui ištisus metus, ligi 

pat imperatoriaus mirties, keliavau su juo po Italiją, tačiau bijau, 
kad man taip ir nepavyko įkvėpti jam meilės Britanijai. 

— Tikiuosi, ateityje jums geriau seksis įkvėpti kitiems meilės 
jausmus, — mestelėjo Merė, pati suprasdama, kad elgiasi rizikin- 
gai, tačiau jei Elginas iš tų, kurie atstumtų žodžio kišenėje neieš- 
kančią moterį, tai jai tokio vyro išvis nereikia. Ji taip pat rizikavo 
papiktinti tėvus, bet, būdama jų vienturtė duktė, tikėjosi, kad šie 
jai vis tiek atleis ir mylės kaip mylėję. Tai ką gi jai prarasti? 

— Ji tik juokauja, lorde Elginai, — įsiterpė ponia Nisbet. — 
Merė — visoje Škotijoje žinoma šmaikštuolė. 

— Koks žavus bruožas, ponia Nisbet! Man tai be galo patin- 
ka, — vis dar nežiūrėdamas į Merę, atsakė Elginas. Gal kartais jis 
buvo sumanęs po vieną užkariauti Merės tėvus, o tada jau paverg- 
ti dukters širdį. O gal tiesiog nujautė, kad Merę jau laimėjo. 

— Jūs labai malonus, milorde, — tarstelėjo ponia Nisbet ir iš- 
sitiesė kaip styga, nors ir šiaip sėdėjo tiesiai. Merė suprato, kad 
tai ženklas jai liautis buvus akiplėša ir elgtis deramai — kaip jos 
motina. Ponas Nisbetas, priešingai, nebuvo linkęs leistis į kvailus 
tuščiažodžiavimus, kai reikalas rimtas. Jis pakilo neva pakurstyti 
ugnies, o paskui atsigręžęs kreipėsi į Elginą: 

- Jei neklystu, lorde Elginai, tai po nesėkmingos misijos Vie- 
noje jūs dar buvote išsiųstas į Briuselį ir į Berlyną? 

Merė troško, kad jos tėvai pagaliau rastų kokią nors pusiausvy- 
rą tarp motinos meilikavimo ir tėvo stačiokiškumo, nors ir suvo- 
kė, kad motinos pareiga — privilioti dukteriai tinkamą partiją, o 
tėvo — gerai iškvosti tą kandidatą į jaunikius, nepaisant įspūdingų 
jo titulų. Tad ponas Nisbetas nieku gyvu neleis, kad jo duktė - ir 
visi jos turtai — atitektų kokiam plevėsai, nesvarbu, kiek titulų ar 
vardų šis būtų paveldėjęs. O ponia Nisbet savo ruožtu neleis, kad 


duktė per savo įžūlumą vėjais paleistų progą gauti gerą vyrą. 

— Aš buvau išsiųstas į Briuselį palaikyti ryšių su Austrijos ar- 
mija. Buvau linkęs verčiau rinktis Briuselį, o ne Berlyną, kad 
protarpiais galėčiau grįžti namo atlikti savo pareigų Lordų rū- 
muose. Bet paskui vis tiek turėjau vykti į Berlyną kaip įgaliotasis 
Britanijos pasiuntinys Prūsijos dvare. Praleidau ten trejus metus. 
Mano misija, pone Nisbetai, Anglijos vyriausybės požiūriu buvo 
sėkminga, tačiau panašu, kad tenykštis klimatas gerokai pakenkė 
mano sveikatai. Todėl gavau ilgokai gydytis Vokietijos gydomųjų 
vandenų kurortuose, kad bent kiek atsikratyčiau reumato. 

"Ponia Nisbet vėl mielai pasinaudojo proga dar kartą pakreipti 
pokalbį Elgino naudai: 

— Neabejoju, kad jums teko nemažai iškentėti, lorde Elginai, 
tačiau, nepaisant visų vargų, kuriuos patyrėte, iš daugelio keliau- 
tojų esame girdėję, kad savo namuose Vokietijoje visuomet mie- 
lai priimdavote svečius iš Anglijos ir Škotijos. Jūs garsėjate kaip 
dosnus ir vaišingas šeimininkas! 

Ypač damoms, - mintyse pridūrė Merė. Elgino užjūrių pergalės 
meilės fronte Škotijos aukštuomenei toli gražu nebuvo paslaptis. 
Sklandė gandai, kad jis itin išlavinęs savo diplomatinius sugebėji- 
mus bendraudamas su didžiūnais ir politikais, o visai kitokius ge- 
bėjimus demonstruodavęs jų žmonoms ir meilužėms. Merė vylėsi, 
kad tokios kalbos nebus pasiekusios jos tėvų, nes ponas Nisbetas 
tikrai neleistų dukteriai tekėti už patvirkusio vyro. Tačiau jai at- 
rodė, kad sulaukusiems tokio garbaus amžiaus jos gimdytojams 
orumas neleistų klausytis šitokių nepadorių paskalų. 

— Jūs pernelyg maloni man, ponia Nisbert, — atsakė Elginas. — Aš 
tik stengiausi atlikti savo pareigą, kaip ir kiekvienas džentelmenas. 

Kiek Merei buvo tekę girdėti, Elgino pareigos išties buvo pla- 
taus masto. Elginas gana artimai bičiuliavosi su kitu pasiunti- 


niu, kuris paskui vedė vieną iš geriausių Merės draugių. Abidvi 

merginos ne vieną valandą praleido liežuvaudamos apie Elgino 
užjūrių pergales, vaizdingai nupasakotas jaunikio, kuris, pasitel- 
kęs gašlias smulkmenėles, bandė sugundyti drovią savo žmoną 
miegamajame. 

— Jis sakė maniškiam Haroldui, kad būdamas Paryžiuje su- 
prato esąs iš prigimties gabus meilės menui, - pasakojo Merei 
draugė. — Tą savo talentą jis dar ištobulinęs to miesto patvirkusių 
moterų draugijoje! - Bet paskui ji pridūrė: - Jokiu būdu negalė- 
čiau pakartoti tau, ką girdėjau, Mere! Sužinojusi, kokius dalykus 
aš leidau Haroldui šnibždėti man į ausį, tu visiems laikams pa- 
keistum apie mane nuomonę! - Ir Merė niekaip nepajėgė pri- 
kalbinti savo draugės, kad papasakotų jai daugiau apie Elgino 
nuotykius su prastos reputacijos prancūzėmis. Tačiau jos bičiulė 
tęsė kita linkme: — O štai atsidūręs Prūsijoje, jis susidomėjo ište- 
kėjusiomis damomis ir našlėmis. Įsivaizduoji? — Štai ką Haroldas 
jai buvo atskleidęs: vyresnio amžiaus moterys ypač patraukusios 
Elginą tuo, kad, pasak jo, jos neišsipučia, neišsiplepa ir miršta iš 
dėkingumo. Bičiulei teko paaiškinti Merei, ką tai reiškia, lygiai 
kaip jai pačiai kiek anksčiau buvo aiškinęs Haroldas, tačiau kai 
Merė perprato esmę, abidvi merginos kvatojo ir kikeno iki pyki- 
nimo - turėjo net paliepti tarnams atnešti selterio. 

— Koks jis nedorėlis, — apsimestinai piktinosi Merė, nes jos aš- 
tuoniolikametei ausiai tokios istorijos buvo kaip musei medus. 

— Na, ką tu! Elginas yra džentelmenas. Haroldas mane patiki- 
no, kad jis nieku gyvu nesuterštų garbingos damos reputacijos. 

Stebėdama, kaip tas įžymusis Elginas vienu metu mėgina ir 
padaryti įspūdį jos tėvui, ir išlikti deramai kuklus džentelme- 
nas motinos akyse, Merė prisiminė tas pikantiškas tada nugirstas 
smulkmenas ir patyliukais smaginosi. Matyt, linksmumas atsi- 


spindėjo ir jos veide. 

— Ar diplomatija jums kelia juoką, panele Nisbet? — paklausė 
jos Elginas. 

— Šypsausi, nes manau, kad per pastaruosius metus jūsų gebė- 
jimai įkvėpti svetimšalių meilę anglams gerokai patobulėjo. Bent 
kiek aš esu girdėjusi. 

— Ji ir vėl juokauja, lorde Elginai, - jau gerokai griežčiau 
pareiškė ponia Nisbet. Tačiau Merei motinos tonas nerūpėjo. 
Ji puikiai žinojo, kokia korta jai krito, ir neabejojo, kad lai- 
mės. Tokios trokštamos nuotakos Elginas niekur kitur negalė- 
jo tikėtis rasti. Ir nors ji matė jį pirmą kartą, jautėsi taip, lyg 
tą vyrą jau seniai pažinotų, tad buvo tikra, kad jųdviejų sąjun- 
gai lemta įvykti. Nuo pat paauglystės Merė buvo linkusi tikėti 
savo nuojauta. Ji paprastai iš anksto žinodavo, kad paštininkas 
atneš blogų naujienų. Gana tiksliai galėdavo nuspėti, kada jos 
mylimiausia kumelė atsives kumeliuką. O šią akimirką buvo 
tikra, kad lordas Elginas jau beveik apsisprendęs prašyti jos 
tapti jo žmona. 

— Tiesą pasakius, viliuosi, ponia Nisbert, kad ji anaiptol nejuo- 
kauja, — atsakė jis, dabar jau žvelgdamas tiesiai Merei į akis. — La- 
bai norėčiau, kad šiuo požiūriu išties turėčiau ypatingų sebėji- 
mų — tiek dabar, tiek ir ateityje. Bet ypač dabar. 

Po šio pirmojo pokalbio su Merės tėvais Elginas dar keletą 
kartų atvyko aplankyti Merės ir stengdavosi pasilikti su ja vienu 
du; dažniausiai jiedu eidavo pasivaikščioti po Arčerhildo sodą, 
ir, nutaikęs tinkamą akimirką, jis paimdavo ją už rankos arba, 
apglėbęs per juosmenį, vesdavo akmenuotu taku, švelniai glos- 
tydamas jai šoną, kad net virpuliukai visu kūnu bėgiodavo. Šio 
trumpo merginimo kulminacija buvo apsilankymas jo dvare, kur 
kaip sykis buvo statomi naujieji rūmai, apie kuriuos nenutilda- 


mas pliauškė visas Edinburgas ir jo apylinkės. 

— Man dirba architektas Tomas Harisonas, - pasakė Elgi- 
nas. — Jis ypač išgarsėjo projektuodamas graikų atgimimo stiliu- 
mi, įkvėptu klasikinių vertybių ir proporcijų, kurios, kaip mudu 
abu sutarėme, įkūnija visokeriopą tobulybę tiek mene, tiek ar- 
chitektūroje, tiek apskritai kūryboje. 

Kartu su Mere riedėdamas karieta į Brumholą, Elginas atsklei- 
dė jai savo ateities planus. Pats karalius Jurgis buvo jam pasiūlęs 
kreiptis dėl ambasadoriaus Konstantinopolyje pareigų, ir buvo 
panašu, kad jis jau paskirtas. Merė nesusizgribo nė ką sakyti. Ne- 
jau Elginas vien dėl pramogos ją mergino, ketindamas netrukus 
palikti nusivylusią ir sutrikusią, o pats leistis vykdyti naujųjų 
savo priedermių? Bet Elginas netruko išsklaidyti jos nerimą. 

— Ketinau artimiausiu metu pasikalbėti su tavo tėvu, Mere, 
tik norėjau pirmiausia iš tavęs pačios sužinoti, ar sutiktum ap- 
leisti saugų ir patogų šeimos prieglosbstį ir lydėti mane į Rytus? 

Bet, prieš leisdamas jai atsakyti, jis iš pradžių išsamiai paaiš- 
kino, koks svarbus esąs tas postas. Napoleono ketinimai niekam 
jau nebesą paslaptis. Jis siekia išplėšti iš britų Indiją, užgrobti 
ir užvaldyti visus prekybos kelius į Rytus, šitaip pakirsdamas 
Anglijos ekonomiką maitinančias gyvybės gyslas, be to, dar ir 
suskaldyti Otomanų imperiją. Šitaip didžiulė dalis pasaulio iš- 
"teklių atsidurtų prancūzų rankose. Anglijos ekonomika būtų 
sužlugdyta, ir karalius nebepajėgtų užtikrinti nei savo tautos 
saugumo, nei gerovės. 

— Anglijai žūtbūt reikalinga sąjunga su turkų sultonu, kad už- 
kirstume Napoleono užmačioms kelią, — dėstė toliau Elginas. — 
Būdamas savo šalies patriotas, aš jaučiu pareigą bent nedidele 
dalimi prisidėti, kad būtų išsaugotas mano tautos saugumas. O 
atlikdamas šią istorinę misiją, šalia savęs norėčiau matyti būtent 


tave, Mere Nisbet. 

— Sere, bet škotei merginai, kuri myli savo šeimą, tai labai 
tolima kelionė! 

Teisybė — jinai iki ausų buvo jį įsimylėjusi. Be to, nuo pat 
paauglystės Merė svajojo apie romantiškus nuotykius. Ir štai šitas 
žavus vyras būtent tai jai ir siūlo, podraug prašydamas jos ran- 
kos. O vis dėlto būtinybė sukurti sau, savo vyrui ir galbūt — savo 
vaikams namus tolimame turkų krašte atrodė jai kiek pernelyg 
drastiškas gyvenimo pokytis. 

Elginas netrikdė Merės apmąstymų. Jiedviem atvykus į Brum- 
holą, jis padėjo jai išlipti iš karietos, netardamas nė žodžio, kol abu 
per įspūdingą paradinį įėjimą įžengė į vidų. O tada, vesdamas ją 
plačiais rūmų koridoriais, jis ėmė užtikrintai kalbėti apie jųdviejų 
ateitį, apie visą pulką sveikų, raudonskruosčių vaikučių, kurie galės 
čia augti ir klestėti, rūpestingai prižiūrimi Merės ir jo paties, o karš- 
tai mylintys jų seneliai gyvens netoliese. Vos tiktai jis baigsiąs savo 
diplomatinę tarnybą, visos šios svajonės netruks tapti tikrove. 

— Ponas Harisonas, mano architektas, įkvėpė man aistringą 
sumanymą dėl dar vienos, gretutinės, misijos Rytuose, ir aš tikiu, 
Mere, kad ji ypač svarbi mūsų šalies ateičiai. Otomanų imperija 
šiuo metu, kaip žinai, yra užėmusi Graikiją. Atėnai, tas istorinis 
demokratijos lopšys, tas Periklio miestas, dabar lenkiasi sultono 
valiai ir dreba prieš jo statytinius. Gavęs sultono leidimą ir subū- 
ręs mokslininkų, menininkų ir nagingų savo amato meistrų ko- 
mandą, galėčiau padaryti puikias unikalias pačių įspūdingiausių 
graikų architektūros paminklų kopijas. Tu tik pagalvok, Mere! 
Juk kiekvieną puošybos elementą, pradedant neprilygstamomis 
šventyklų kolonomis, atbrailomis, frontonais ir baigiant įspū- 
dingomis dievų statulomis ar net paprasčiausiais namų apyvokos 
rykais, galima nukopijuoti — išlieti iš gipso ar bent nupiešti, ir 


pargabenti į Angliją, kad mūsų menininkai, architektai ir meis- 


Atėnės pagrobimas 35 


trai turėtų iš ko mokytis ir kuo sekti. Mano ambasadorystė įeis 
į istoriją ir dėl didžiulių nuopelnų Didžiosios Britanijos menui! 
Mudu drauge imsimės atsakomybės lavinti šios tautos skonį. 

Šitaip Elginas degančiomis akimis klojo savo būsimai nuo- 
takai didžius ateities planus. Merė matė vyrą, kurio romantiš- 
ki troškimai pranoko netgi jos pačios. Ji suprato, kad jos no- 
rai — tiesiog mergaitiški ir egoistiški, tuo tarpu jis trokšta ne tiek 
suteikti džiaugsmo sau, kiek pakeisti visą aplinkinį pasaulį. El- 
ginas užsidegęs siekė dar patobulinti vieną svarbų nacionalinio 
britų charakterio bruožą, praturtindamas ir taip jau pranašesnę 
jų prigimtį subtilia puikiausių žmonijos istorijoje sukurtų meno 
vertybių pagava. 

Vis dėlto ji neįstengė nė pagalvoti turėsianti palikti savo šeimą 
ir visa, kas jai miela ir brangu, ir apsigyventi Konstantinopolyje. 
Merė juk buvo vienturtė, tad tėvams būtų labai sunku ištverti iš- 
siskyrimą. O mieloji jos močiutė juk jau tokio garbaus amžiaus, 
kad, ko gero, numirtų iki Merei grįžtant iš svečių kraštų! Tuo 
tarpu gimdyti vaikus tokiame keistame krašte, garsėjančiame 
nesuprantamais gydymo būdais bei nevaldomomis raupų epide- 
mijomis — į tokią avantiūrą netgi Merė būgštavo leistis. Ji išsakė 
visas šias skausmingas dvejones Elginui, kuris atidžiai jos išklau- 
sė, netgi pasinaudodamas proga, Merei bekalbant, susirūpinusiu 
veidu paglostyti pirštinėtą jos ranką. 

— Mes būtinai pasiimsime drauge patį geriausią Anglijos gy- 
dytoją, kad prireikus tu galėtum pasinaudoti jo pagalba, - atsakė 
jis. - Nieku gyvu nesiryžčiau rizikuoti tavimi, Mere. 

Ko gero, iš jos veido supratęs, kad dar neišsklaidė visų Merės 
abejonių, Elginas giliai įkvėpė ir kalbėjo toliau: 

— Būdamas Paryžiuje, susipažinau su amerikiečiu Bendžami- 


nu Franklinu. Jis vykdė ten diplomatinę misiją, atstovaudamas 

savo šaliai, ir tapo man, tada dar jaunuoliui, tik besirengian- 
čiam daryti diplomato karjerą, didžiu įkvėpimo šaltiniu. Beje, 
didžiausia jo aistra buvo tirti elektrą. Jis išrado tokį prietaisą, 
vadinamą žaibo varpeliu, kuris skamba kaskart, kai orą skrodžia 
žaibas. Man jis irgi parodė, kaip veikia tas prietaisas, ir anuomet 
pagalvojau, kad tai — tikras stebuklas. Tačiau Franklinas man 
paaiškino, kad žaibas tėra elektros srovė — toji nematoma, mįs- 
linga jėga, pernešanti energiją. 

Merė kantriai klausėsi, kol Elginas pasakojo apie savo susido- 
mėjimą tais dalykais, nors niekaip neįstengė suvokti, kaip žaibas 
susijęs su jųdviejų abiejų ateitimi. 

— Kai esu greta tavęs, Mere Nisbet, jaučiuosi taip, tarsi orą ap- 
linkui skrostų žaibas. Girdžiu, kaip mano viduje tarsi koks varpe- 
lis ima skambėti, ir jaučiu savyje kur kas daugiau gyvybinių galių 
nei ligi tol, kol įžengei į mano gyvenimą. Kai mudu drauge, man 
atrodo, tarsi mano nugara aukštyn žemyn tekėtų toji paslaptinga 
srovė, apie kurią kalbėjo ponas Franklinas. Tu verti mano širdį 
plakti, Mere. Nežinau, kaip reikės stumti likusias savo gyvenimo 
dienas, jei tu už manęs netekėsi. 

Suėmęs jos ranką, jis priglaudė ją sau prie krūtinės, kad ji 
girdėtų, kaip plaka širdis. Jos dūžiai buvo tankūs ir stiprūs. Merė 
suspaudė jam ranką ir paliepė kuo greičiau pasikalbėti su ponu 
Nisbetu, kol jos škotiškas sveikas protas dar neįveikė tos aistros, 
kurią jinai jam jaučianti. 

Tačiau pono Nisbeto nesujaudino nei Elgino piršimasis, nei 
jo siekiai, nei didingi ketinimai. 

— Per to savo prašmatnaus dvaro statybas jis ligi ausų įklimpo 
į skolas, — pareiškė ponas Nisbetas tokiu tonu, kuris aiškiai gra- 
sino sužlugdyti Merės viltis. - Negaliu nė pagalvoti, kad mano 


dukters kraitis būtų švaistomas apmokėti skoloms, kurių tas vy- 

ras prisidarė vaikydamasis prabangos, kuri jam ne pagal kišenę. 
Elginas — lygiai kaip ir jo tėvas — yra visiškai nepraktiškas: nors 
galva prikimšta didžių idėjų, verslininkas jis niekam tikęs. 

Iš tiesų, kaip buvo visiems žinoma, velionis erlas buvo smar- 
kiai įsiskolinęs, norėdamas apmokėti nevykusį kalnakasybos 
verslą, ir pasimirė palikęs žmonai ir šešiems savo vaikams beveik 
vien tiktai garbingą giminės vardą. 

— Tėve, tu pernelyg daug dėmesio skiri tam vieninteliam lordo 
Elgino trūkumui, nekreipdamas dėmesio į daugelį kitų įstabių jo 
būdo bruožų bei savybių. Nejau pamiršai, kad pats karalius Jurgis 
pasiūlė jam kreiptis dėl ambasadoriaus pareigų sultono dvare. Ir 
ko gi žmogus, kurį šitaip vertina pats karalius, negalėtų pasiek- 
ti? Jo motina, ledi Elgin, yra labai mylima karališkosios poros ir 
rūpinasi jų mažosios princesės Šarlotės auklėjimu. Elginas toks 
kilmingas. Jis taip aukštai vertinamas Jo didenybės ir pono Pito. 
Jo giminės šaknys siekia patį Viljamą Briusą. Kokiomis dar išskir- 
tinėmis savybėmis turėtų pasižymėti vyras, norintis mane vesti? 

— Mere, aš nenoriu, kad jis būtų išskirtinis, bet tegul bent 
būna mokus. Kuriems galams jam švaistyti visus pinigus — ir net- 
gi skolintas lėšas! — statant dvarą, tinkantį nebent karaliui, o pa- 
čiam likti be skatiko? 

— Bet juk Brumholas bus ir mano namai! Čia gyvens mano 
vaikai, o tavo vaikaičiai. Argi mums būtina išvis kvaršinti galvas 
dėl Elgino pajamų? Argi mano tėvas — ne vienas iš pačių turtin- 
giausių žmonių Škotijoje, o aš, vienturtė duktė, nesu vienintelė jo 
paveldėtoja? Juk mūsų žemės per metus duoda daugiau nei aštuo- 
niolika tūkstančių svarų pajamų! Tai daugiau nei triskart viršija 
metinį biudžetą, kurį vyriausybė skyrė jam amabasadai įkurti. Tu- 
rint omenyje, kokia sėkmė vainikuoja mūsų gyvenimą, koks rim- 


tas ir visokeriopai talentingas yra žmogus, prašantis mano rankos, 

ir kokius jausmus per pastarąsias keletą savaičių jis įžiebė mano 
širdyje, negi išvis reikia sukti galvas dėl pinigų? Kas jie prieš mei- 
lę? Tikėjausi, kad tau labiau rūpės mano laimė, o ne pinigai. Mes, 
Nisbetai, juk niekad neliksim be skatiko; o juk kaip lengva kad ir 
visą gyvenimą nugyventi, taip ir nesuradus tokios meilės — taip, 
meilės! - kuri įsižiebė manyje, sutikus lordą Elginą. 

— Tu talentinga oratorė, Mere, - burbtelėjo jos tėvas. — Gaila, 
kad nebūna m0te74 ambasadorių. 

Tai taręs, jis patraukė į savo kabinetą. Vis dėlto, nepraėjus nė 
dviem savaitėms ir dar pasitelkusi pagalbon motiną, Merė len- 
gvai privertė tėvą nusileisti. Tačiau, būdamas rūpestingas tėvas 
ir skeptiškai nusiteikęs škotas, ponas Nisbetas patvarkė taip, kad 
jaunavedžiai gautų tam tikrą garantinį fondą, kurio palūkanas 
Elginas galėtų leisti savo nuožiūra. O pagrindinių Merės turtų jis 
neturėtų teisės paliesti be pono Nisbeto sutikimo. 

— Šioks toks apsidraudimas, atsižvelgiant į jo įpročius, — pa- 
aiškino Merei tėvas. Tą patį jis akis į akį išklojo ir Elginui, nors 
Merė dėl to baisiausiai krimtosi. 

Paskubomis buvo surengtos kuklios vestuvės, kad jaunikis su 
nuotaika galėtų apsigyventi Londone, kur Elginas tikėjosi nu- 
samdyti palydą, lydėsiančią jį į Konstantinopolį. Keletą savai- 
čių iki vedybų Merė praleido tuo pat metu ir nerimaudama, ir 
džiūgaudama dėl tų milžiniškų permainų, kurios netrukus turėjo 
užgriūti jos gyvenimą. Abu jausmai — tiek laimės, tiek nerimo — 
vis labiau augo, kol galiausiai viršūnę pasiekė jai žengiant prie 
altoriaus. Bet per pačią vedybų ceremoniją Merei staiga apsvaigo 
galva ir ji apalpo. Nei Elginas, nei niekas kitas iš dalyvavusiųjų 
apeigose nespėjo jos pagauti, kad nekristų stačiai žemėn. Atsi- 
peikėjusi Merė pradėjo svarstyti, ar čia tik nebus pasireiškusi dar 


viena iš jos garsiųjų nuojautų. Ji dar valandėlę nudavė tebesanti 

nualpusi, kad galėtų pagalvoti. Ar tik šis alpulys nėra jai siunčia- 
mas ženklas? Gal vertėtų nuodugniau pamąstyti, prieš sudarant 
šią santuoką, dėl kurios prisieis taip staiga keliauti į tolimus kraš- 
tus? Tačiau sodrus, sklidinas rūpesčio Elgino balsas, kai jis šaukė 
daktarą ir primygtinai reikalavo, kad vestuvės nebūtų tęsiamos, 
kol Merės neapžiūrės gydytojas, išsklaidė jos baimes. Kaipgi ji 
galėtų persigalvoti ir netekėti už šito vyro, iš kurio balso atrodė, 
kad ir jis pats numirtų, jei kas negero ištiktų jo nuotaką? Be to, 
argi jai nepasitaikydavo nujausti ir gerų, ne tiktai blogų dalykų? 
Taip, žinoma, tai — ženklas, — tikino ji save, — tačiau jis prana- 
šauja, koks nuostabus, sklidinas meilės gyvenimas jos laukia, ta- 
pus savo mylimojo žmona. Jos ausis pasiekė pašnibždomis ištarti 
motinos žodžiai apie tai, kad „jaunos merginos nervai pernelyg 
įtempti dėl tokių didžių įvykių“, ir Elgino atsakymas, jog vis tiek 
privalu įsitikinti, ar nėra kokios rimtos priežasties. Tada Merė 
atsisėdo ir nusišypsojo, kad išsklaidytų jų būgštavimus. Niekas 
nesukliudys jai ištekėti už Elgino, kuris savo vestuvių dieną atro- 
dė ypač įspūdingai su puošniu apdaru, atitinkančiu jo kilmę bei 
ateities planus. Merė iš lėto pakilo, o motina tuo tarpu pripuolė 
pataisyti jos suknelės ir šydo. Vyskupas Sendfordas įdėmiai pa- 
žvelgė jai į akis ir paklausė, ar ji nieko nenorinti jam išpažinti. 
Tačiau Merė įveikė silpnumą, išsitiesė, pakėlė galvą ir tapo tuo, 
kuo jai buvo lemta tapti: Mere Hamilton Nisbet Brius, Elgino 
grafhene. Vargu ar kuri nekilmingo škoto žemvaldžio duktė, kad 


ir koks turtingas būtų jos tėvas, galėjo tikėtis geresnės partijos. 


FAETONE ARTINANTIS VAKARIENĖS metui, po ištisos popietės šoki- 
nėjimo per begalines nerimstančios jūros bangas, Merės vargai ir 
negalavimai vėl užvaldė jos kūną. Drauge su kapitonu Morisu, 


lordu Elginu ir vis dar paniurusiais jo pavaldiniais ji sėdo prie 

stalo, ant kurio buvo patiekta sūdytos jautienos, raugintų ko- 
pūstų, žirnių, džiovintų ančiuvių ir džiūvėsių. Tačiau aitrus laivo 
lentų, prisigėrusių jūros vandens ir apaugusių pelėsiais, kvapas 
permušė maisto kvapus. Merė nė pati nežinojo, džiaugtis dėl to 
ar pykti, nes vis tiek neturėjo apetito, o priešais padėtas valgis jo 
toli gražu ir nežadino. Apskritai šį lietingą vakarą ji visai nebetu- 
rėjo jėgų. Ligi tol visus dvidešimt vienerius savo gyvenimo metus 
negalėdavusi nustygti vietoje ir tiesiog trykšdavusi nevaržoma, 
kunkuliuojančia energija, dabar, po ištisos „rytinio“ pykinimo 
dienos, ji buvo tokia išsekusi, kad neįstengė nė atsipjauti kąsne- 
lio mėsos. Tiesa, sena sudilusi šakutė ir atšipęs peilis tos užduo- 
ties irgi nepalengvino. Merė jau buvo beprašanti vyro pagalbos, 
bet nenorėjo viešai pasirodyti bejėgė lyg mažas vaikas. Elginas 
kadaise jau buvo ją maitinęs - meduje mirkytomis braškėmis ir 
saldžiais meliono kąsneliais, — tačiau tai vyko užsidarius namuo- 
se, miegamajame. Vien pagalvojus apie tai, Merės viduje lyg kas 
virptelėjo. Supenėjęs jai keletą gabaliukų meliono, jis perpjovė 
braškę pusiau, kiekvieną puselę uždėjo jai ant krūtų spenelių, o 
paskui pamažu, lėtai jomis gardžiavosi, švariai išlaižydamas „lėkš- 
tę“ — lyg būtų skanavęs ją pačią. Aišku, šiuo metu nieko pana- 
šaus nebuvo galima tikėtis, bet prisiminti vis tiek malonu, nors 
nuo tokių minčių Merė staiga ir be jokios matomos priežasties 
išraudo. Tas saldus virpuliukas valandėlei net pykinimą privertė 
pamiršti. Prisiminusi tas aistros akimirkas, Merė žvilgtelėjo į savo 
vyrą, tačiau šis niekuo nebepanėšėjo į tą nuostabų meilužį, koks 
buvo su ja aną rytą vos prieš porą mėnesių. 

Nejaukiai tylėdamas, Elginas sėdėjo prie stalo, peiliu vis at- 
sipjaudamas mėsos kąsnį, abejingai susikimšdamas jį burnon ir 
užpildamas geru mauku vyno - ir ne kokio nors niekam tikusio 


gėralo, kuriuo, kaip baiminosi, gali prisieiti tenkintis kelionėje, 

o vienu iš puikios rūšies vynų iš jo paties rūsio. Visa jo palyda 
irgi tylėjo. Po kurio laiko Merei ėmė rodytis, kad tas ritmingas jų 
žiaumojimas ir melodingas įrankių skimbčiojimas tuoj išvarys ją 
iš proto. Žinoma, po to, ką išgirdo tą popietę, Elgino vyrai turi 
teisę būti paniurę, tačiau kokia jiems ar visiems kitiems nauda iš 
to, kad vaikščios susiraukę lyg naginės? 

Merė kritiškai apmetė žvilgsniu vyrus, surūgusiomis minomis 
sėdinčius aplink stalą. Kad ir kokia nusilpusi bei pavargusi būdama, 
ji nusprendė privalanti kaip nors juos pralinksminti, pakelti jiems 
nuotaiką, išgelbėti vakarą ir pataisyti savo vyro santykius su paval- 
diniais. Kitaip jųdviejų laukia ne tiktai šis vienas nykus vakaras, o 
dar ir dveji be galo nykūs metai svetimoje žemėje. Užtat labai svar- 
bu nuo pat pradžių gerai sutarti su šiais žmonėmis. Elgino reputa- 
cija juk dabar priklauso nuo šios misijos sėkmės, o nuo to, kaip jam 
seksis, priklausys ir Merės bei būsimųjų jos vaikų laimė ir gerovė. 

Geras žodis brangesnis už pinigus, - mėgdavo sakyti senoji Merės 
auklė, ir Merė visada tvirtai tuo tikėjo. Tad ji nusprendė, užuot 
pasidavusi niūriai bendrakeleivių nuotaikai, pati pakelti jiems ūpą. 
Juk ne veltui buvo paveldėjusi įstabų škoto tėvo pragmatizmo ir 
anglės motinos ryžtingumo derinį. Būtų galėjusi lažintis, kad 
tvirtas būdas ir atkaklumas pajėgūs įveikti bet kokius sunkumus. 
Žmogus visada privalo pats susitvarkyti su savo nuotaikomis ir 
jausmais — netgi tada, kai šitaip prastai jaučiasi ir yra toks išvar- 
gintas apgailėtinų kelionės sąlygų. Be to, Merė žinojo, kad jei esi 
pakankamai protinga, pakankamai graži ir pakankamai moteriška, 
visuomet gali paveikti savo aplinkos vyrų būseną ir nuotaiką. 

— Kaip matau, visi sėkmingai ištvėrėme šiandienos audras 
jaukiose savo kajutėse ir esame sveiki gyvi, - linksmai prašne- 
ko ji, nė pati nežinodama, kokio atsako tikėtis. Pastorius Han- 


tas, kai neskaitydavo graikiškų knygų ir nekurpdavo nykių savo 

pamokslų, mokslinius savo polinkius demonstruodavo kitokiu 
būdu: kruopščiai matuodamas ir iksuodamas ilgį, aukštį ir plotį 
kiekvienos patalpos, kurioje jam tekdavo gyventi. Dabar jis nu- 
sprendė išsklaidyti nejaukią tylą prie stalo, pasidalydamas nau- 
jausiais savo atradimais. 

— Kadangi dėl prasto oro ir privatumo stokos neturėjau gali- 
mybės užsiimti rimtais moksliniais tyrimais, kaip būčiau norėjęs, 
tai išmatavau erdvę apačioje, ledi Elgin, - prabilo jis. - Laive yra 
šešios kajutės. Toji, kurioje spaudžiamės mes, jūsų vyro tarnauto- 
jai, yra lygiai dvylikos pėdų ilgio, šešių pėdų pločio ir šešių pėdų 
aukščio, kurio vos pakanka žmogui išsitiesti visu ūgiu, nes esu 
tikras, kad vidutinis vyrų ūgis yra ne mažiau kaip penkios pėdos 
ir devyni coliai... na, galbūt aštuoni. 

Merė žvilgtelėjo, ką atsakys Elginas. Šiaip jau erlas tikrai būtų 
pasišiaušęs iš nekantrumo, klausydamasis matematinių Hanto iš- 
vedžiojimų, tačiau šįvakar jis tik abejingai dėbsojo priešais save ir 
tuštino vieną taurę po kitos, matyt, jausdamasis dėkingas žmonai, 
kad ji užvedė šiokį tokį pokalbį, išvaduodama jį nuo tos pareigos. 

— Manau, jūs turite omenyje anglus, brangusis pastoriau, — ati- 
tarė Merė. — Esu tikra, kad italai ir prancūzai - daug smulkesni. 

— Neabejoju, kad jūsų tiesa, madam, —- mandagiai linktelėjo 
Hantas. Ir varė toliau, nesileisdamas išmušamas iš vėžių. — Taigi 
kajutėje, apie kurią kalbame, telpa trylika lagaminų, kiekvienas — 
su trim užraktais, penki gultai - po vieną kiekvienam iš mūsų, 
kuriems tenka juose miegoti, trys praustuvės, trys maži naktiniai 
staliukai, šešios skrybėlės, šeši ilgi apsiaustai, penki maišai nešva- 
riems rūbams, du alaviniai buteliai, du skėčiai, be to, čia nuolat 
šmirinėja jungos, nešini skutimosi reikmenimis, ir dar yra kopė- 
čios, kurios kabo ant sienos, pritvirtintos keturiais mazgais, todėl 


nelaimės atveju būtų visiškai nepanaudojamos. 

— Tiesiog neįtikėtina, kaip ten viskas ir sutelpa, - burbtelėjo 
Morjė. 

— Taigi. Tačiau tenka pripažinti, kad viskas, ir mes patys, kaž- 
kokiu būdu tenai telpame, pone Morjė. 

— Mes tikėjomės, kad galėsite plaukti Kleopatros laivu, pasto- 
riau, tačiau Napolenas užgrobė jį Egipte, atimdamas jums tokią 
galimybę, - linksmai mestelėjo Merė, vildamasi įpūsti pamoksli- 
ninko sieloje bent menkiausią humoro jausmo kibirkštėlę. Tačiau 
Hantas ir toliau liko niūrus kaip uola, nors Morjė ir Hamiltonas 
patyliukais sukikeno. 

— Kajutės sausakimšos, nes nieko negalima laikyti denyje. Tu- 
rime būti pasirengę, jei kas netikėtai užpultų, - paaiškino kapi- 
tonas Morisas, lyg teisindamasis dėl apgailėtinų sąlygų jo laive. 
Merė pamanė, kad jam turbūt jau įkyrėjo tie begaliniai skundai 
dėl ankštų kajučių. - Argi ne taip, lorde Elginai? 

Elginas atsakydamas tik kilstelėjo antakį. Regis, šįvakar Merės 
vyras nebuvo nusiteikęs su niekuo kalbėtis. Na, ir ko gi jis vis dar 
paniuręs? — stebėjosi Merė. Aišku, jo vyrai laime netrykšta, bet 
niekas iš jų bent nebandė maištauti. 

— Ankštumas dar būtų nieko, jei ne naktinių puodų ir nešva- 
rių skudurų smarvė, - pridūrė Morjė. 

— O kaip manot, kam damos nešiojasi iškvėpintas nosinaites, 
pone Morjė? — norėdama jį išjudinti, linksmai mestelėjo Merė. 
Morjė buvo vieneriais metais už ją vyresnis, bet Merė kartais 
elgdavosi su juo lyg su paaugliu. - Siūlyčiau ir džentelmenams 
išmėginti šį būdą. Pamatytumėt, kaip pravartu! 

Elgino akys, per visą vakarienę buvusios primerktos, dabar 
pasidarė didžiulės ir blizgančios nuo vyno, kurio jis nesivaržyda- 
mas sau pylėsi. 


— Labai šaunus sumanymas, — abejingai burbtelėjo jis žmonai. 

— Kokia gi užstalė be smagios kalbos? — savo ruožtu pareiškė 
Merė. — Mes juk visi turim tenkintis ankštomis kajutėmis. Svar- 
bu, kad draugija būtų maloni! 

— Už tai ir išgerkim, — keldamas taurę, įsiterpė daktaras Ma- 
klynas, džiaugdamasis pasitaikiusia proga prisisiurbti. Gydyto- 
jas retai dalyvaudavo bendruose subuvimuose. Jis arba rūpin- 
davosi Mere, arba ramiai tūnodavo savo kajutėje, apsikabinęs 
butelį viskio. Merė pakėlė taurę, o likusieji vangiai prisijungė. 
Tačiau netrukus prie stalo jau užsimezgė gyvas pokalbis apie 
tai, kas jų visų laukia Konstantinopolyje. Vyrai įsijautę aptari- 
nėjo įspūdingąjį Aukso ragą, didingą Sofijos katedrą - impera- 
toriaus Justiniano I statinį, ir paslaptingąjį sultono seralį, ku- 
riame knibždėte knibžda šydais apsigaubusių gražuolių ir visas 
pulkas sultono žmonų. 

Pajutusi gerą progą sustiprinti bendrumo jausmą, Merė po 
vakarienės išsireikalavo, kad kapitonas Morisas pagrotų lūpi- 
ne armonikėle. Visiems kitiems plojant į muzikos taktą, Merė 
padainavo keletą senų škotų liaudies dainų, kurių nei vienas iš 
jų nežinojo. Ji dar pasikvietė abi jaunutes savo kambarines, kad 
pritartų jos dainavimui. Laibi, virpantys jų balseliai dainuojant 
antrą ir trečią posmelį suskambo tvirčiau, gražiai derėdami prie 
Merės balso, kurį šioji lavino nuo pat vaikystės. Niekas iš klausy- 
tojų dar nenorėjo užbaigti pasilinksminimo, išskyrus Elginą, ku- 
ris visą vakarą, netardamas nė žodžio, tarsi nieko aplink nebūtų, 
gurkšnojo brendį. Kartais jis vis nusišypsodavo Merei, leisdamas 
jai galvoti, kad linksmybės jam patinka ne mažiau nei jo vyrams, 
tačiau jis mano, kad ambasadoriaus statusas neleidžia jam links- 
mintis lygiai su visais. Tačiau Elginui įpusėjus trečią brendžio 
stiklą, Merė staiga pastebėjo, kad jam toli gražu ne smagu ir ne 


linksma: jis tiesiog seka akimis į ją žiūrinčius vyrus. Ji nelabai 

suprato, ką slepia jo veido išraiška, tačiau tokio jo dar nebuvo 
mačiusi. Staiga viduryje dainos Elginas pakilo ir pareiškė, kad 
linksmybes metas baigti. Nežinia, ar vyrus tikrai sujaudino ledi 
Elgin pastangos pakelti jiems ūpą, o gal jiems paprasčiausiai ne- 
sinorėjo grįžti į nykias savo kajutes, tačiau, nors buvo jau po vi- 
durnakčio, kai Elginas paskelbė vakaro pabaigą, jo žodžiai buvo 
sutikti nepatenkintu murmėjimu. 

— Ledi Elgin yra delikačioje padėtyje, ir tikrai nenoriu, kad jos 
sveikatai kiltų dar didesnis pavojus nei per visą šitą sunkią kelio- 
nę, — pareiškė Elginas, užkirsdamas kelią bet kokiems ginčams ar 
priešgyniavimams. 

Elgino palydos ir laivo komandos vyrams pasitraukus į savo 
kajutes, Elginas nutvėrė Merę už rankos ir prisiglaudė prie savęs. 

— Dar žodelį, ponia Pole, - įsakmiai pareiškė jis, pirmąsyk be 
menkiausios žaismingos gaidelės balse pavadindamas ją šiuo savo 
sugalvotu meiliu vardu. 

— Jei tik mano Egis pageidaus, - atsakė ji, savo ruožtu kreipda- 
masi į vyrą savo sugalvotu vardu. Merė visada slapčia mėgauda- 
vosi, galėdama tokia kvaila pravarde vadinti tokį galingą žmogų, 
kaip Elginas, o šįsyk dar ir jautėsi labai išdidi, kad taip sėkmingai 
pakėlė Elgino palydovams nuotaiką. Ji atsisuko į vyrą, tikėdama- 
si sulaukti pagyrimo, tačiau šis nė nemanė jos liaupsinti. Tada 
Merė tarė: - Nė nesitikėjau, kad mūsų surūgėliai taip įsilinks- 
mins. O užteko vos kelių dainelių, kurių išmokau iš auklės, dar 
būdama maža. Na, sakyk, argi tavo Polė — ne šaunuolė? 

— O nemanai, kad tavo elgesys su mano pavaldiniais per daug 
lengvabūdiškas? 

— Žinai, man tikrai nešovė į galvą, jog dainuoti vaikiškas dai- 
neles tam, kad apmaldytum nepatenkintus suaugusius vyrus, yra 


nepadoru. 

— Tuomet mums teks iš naujo persvarstyti tavo supratimą, kas 
dera ir kas nedera Jo didenybės ambasadoriaus žmonai. 

Merė viduje net susigūžė. 

— Ber aš tiktai dėl tavęs stengiausi pakelti jiems ūpą... 

— Dėl manęs? O kas man darbo, koks jų ūpas? 

— Negi tu nesupranti, kad patenkintas darbuotojas yra daug 
geresnis, energingesnis ir ištikimesnis nei suirzęs ir nusivylęs? Pati- 
kėk, aš stengiausi tiktai dėl tavęs ir dėl mūsų misijos pasisekimo! 

Elginas giliai įkvėpė ir užvertė galvą į dangų. 

— Man nepatinka, kaip tie vyrai į tave spokso. 

— Ir kaipgi jie spokso, milorde? 

— Tarsi alkani vilkai. 

— Ber ir jūs pats lygiai taip pat į mane žiūrite, lorde Elginai, — at- 
kirto Merė, stengdamasi dabar pakelti ir sau nuotaiką. Ji jokiu būdu 
neketino taikstytis su tokiais kvailais pavydo priepuoliais. Elginas 
juk išsirinko ir vedė tvirto būdo merginą. Bet kuo ilgiau jinai jį 
pažinojo, tuo labiau jis ją gąsdino. Merei žūtbūt reikėjo vėl tapti ta 
aštrialiežuve šmaikštuole, kurią jis buvo užvaldęs. — Kaip tik todėl 
už jūsų ir ištekėjau, kad atrodėte pats alkaniausias iš visų. 

Jis nusikvatojo ir prisitraukė ją artyn. Merei lyg akmuo nuo 
širdies nusirito pamačius, kad jis juokiasi, nes jau bijojo, kad bus 
galutinai jį įsiutinusi. 

— Tu teisi, ponia Pole, ir aš vis dar alkanas. Bet aš trokštu tiek 
daug dalykų! 

— Ir kaipgi galėčiau pasotinti savo poną? — žaismingai glausty- 
damasi prie jo, paklausė Merė. 

Elginas atsiduso. 

— Surask dailininką manajam Graikijos projektui, — niūriai 
burbtelėjo jis. O ji tikėjosi, kad jis norės pajusti jos lūpų, lie- 


žuvio skonį ar dar daugiau. Dėl per visą kelionę ją kamavusio 

pykinimo ir dusulio, nekalbant jau apie asmeninės erdvės sto- 
ką, vien mintis apie seksą keldavo Merei pasibjaurėjimą, tačiau 
dabar jūra atrodė rami, o viską aplinkui gaubianti tamsa leido 
vaizduotis, kad jiedu — vieninteliai žmonės pasaulyje. Merei 
norėjosi būti apkabintai ir pabučiuotai, kol jiedu turi progą, 
o ne veltis į dar vieną diskusiją apie Graikijos meno vertybių 
kopijavimą. 

— Nenurimsiu, kol nerasiu pasisamdyti dailininko, galinčio 
padaryti mums reikalingus piešinius. Kad jį kur skradžiai, tą Bo- 
napartą! Jis ne tik pagrobė visus Italijos lobius, bet ir nusičiupo 
visus tenykščius dailininkus, priglausdamas juos savo dvare. Tie, 
kas nesutiko drauge su juo palikti Italijos, gavo vis tiek bėgti iš 
šalies, nes buvo apkaltinti su juo bendradarbiavę. Nieko nebeli- 
ko! Jokio gero iliustratoriaus neįmanoma rasti. 

— Bet argi negalim be jo apsieiti? Gal pakaktų meistrų, kurie 
darys išliejas? Samdyri dailininką juk būtų baisiai brangu! 

— O juk galėjome samdytis poną Ternerį! Jis vienintelis anglas 
dailininkas, vertas šitokios misijos. 

— Ponas Ierneris manosi esąs vertas pono Romnio ar sero 
Džošua Reinoldso. Jis užsiprašė absurdiškai daug! — Merės nuo- 
mone, ponas Dž. M. V. Terneris pasirodė besąs paprasčiausias 
įžūlus geltonsnapis. Jiedu derėjosi su juo Londone, tačiau jis 
pareikalavo dvigubai didesnės algos, nei Elginas pasiūlė, o pas- 
kui iškart dėjo į krūmus supratęs, kad dar turės mokyti Merę 
tapybos. Ir išvis, nutarė Merė, kaip vos dvidešimt ketverių metų 
jauniklis jis per daug rietė nosį. Tad ji nuoširdžiai apsidžiaugė 
Elginui pareiškus, kad jo nesamdysiąs. — Jau geriau jokio nei 
toks, kaip ponas Terneris. 

Elginas žengė kelis žingsnius atbulas, atsitraukdamas nuo 


žmonos, viena ranka įsisprendęs į šoną, o antrąją prisidėjęs prie 

kaktos. Atrodo lyg aktorius scenoje, - dingtelėjo Merei. Žinoma, 
jis pakankamai išvaizdus ir tikrai galėtų vaidinti teatre. 

— Napoleonas su savim į Egiptą pasiėmė šimtą šešiasdešimt 
septynis dailininkus ir mokslininkus, o aš turiu tenkintis šitais 
keliais niurgzliais! Tikrai nemaniau, kad lordas Grenvilis pasi- 
rodys besąs šitoks trumparegis! Jis nė sudilusio skatiko nesiteikė 
duoti, kad padėtų apmokėti meno vertybių kampaniją. Užtat 
menų padėtis Britanijoje ir toliau lieka apgailėtina, palyginti su 
Prancūzija. 

— O man nė į galvą netoptelėjo, kad mes čia varžomės su pa- 
čiu Napoleonu, - įsiterpė Merė. 

— Ne mes, Mere, o mūsų tauta. Didi imperija privalo išugdyti 
didžių menininkų, kad sukurtų didingų paminklų. Ir graikai tai 
suvokė, kaip pati pamatysi. 

Kartais Merei atrodydavo, kad jos vyrui sumanymas pakel- 
ti Didžiosios Britanijos menų lygį išties yra daug svarbesnis nei 
pačios ambasadoriaus pareigos, nors jau ir šios, regis, turėjo būti 
nelengva užduotis. Elginui juk pavesta įtikinti sultoną atverti 
prekybos kelius ir prie Raudonosios jūros įkurti pašto stotį, ne- 
kalbant jau apie tūkstantį visokių smulkmenų ir būtinybę išlai- 
kyti gerus Otomanų imperijos ir Didžiosios Britanijos santykius. 
Merė jau guodėsi savo motinai, drįsdama netgi balsu suabejoti, 
ar tiktai Elginui kartais protas nepasimaišęs, jei apkrauna save, 
be ambasadoriaus pareigų, dar ir tais grandioziniais ketinimais 
nukopijuoti visą senovės graikų kultūrą vardan Britanijos menų. 
Ji ir pati palankiai vertino tą sumanymą, kol nesuvokė, kad, vy- 
riausybei atsisakius tokią veiklą finansuoti, Elginas nusprendė, 
jog pinigų tam privalanti duoti Merė. O sumos žadėjo būti mil- 
žiniškos. Jiems teks išlaikyti visą dailininkų brigadą, kurie gyvens 
Graikijoje ir keliaus po šalį, piešdami, tapydami ir darydami ko- 

losalių tenykščių meno paminklų išliejas. Vien tiktai tų meistrų 
kelionių išlaidos ir medžiagų kaštai turėjo atsieiti krūvą pinigų. 

— Gal mano tėvas ir turtuolis, bet tiek, kiek Napoleonas, aš 
vis vien neturiu! 

Bet kai dėl šių rūpesčių Merė pasiguodė motinai, sulaukė ne- 
tikėto atsakymo. Merė vylėsi, kad motina savo ruožtu apie jos 
bėdas papasakos ponui Nisbetui, o šis kiek paprotins žentą. Ta- 
čiau ponia Nisbet tik paaiškino Merei, kad dabar jos rūpestis esąs 
visais būdais pagelbėti vyrui tapti tokiu didžiu žmogumi, kokiu 
jis siekia būti. Tai esanti jos priedermė ne tiktai Elginui, bet ir 
pačiai sau bei jųdviejų būsimiems vaikams. 

— Protinga Žmona remia vyro siekius, - pakartojo ponia 
Nisbet. — Dabar ir jo turtas, ir reputacija, ir paveldas sykiu pri- 
klauso ir tau. 

Šie motinos žodžiai lyg debesis užgulė Merės sielą. Kas jau 
kas, o motina tikrai puikiai išmanė, kokios yra moters pareigos. 
Ponas Nisbetas tiesiog klestėjo susituokęs su ja, dėl to ir pati po- 
nia Nisbet, ir Merė po jo stogu jautėsi puikiai. Tad dabar Merė 
savo ruožtu privalėjo būti gera, ištikima žmona ir palaikyti savo 
vyrą, kas benutiktų, — taip, kaip ją išugdė mama. 

— Teks mums sustoti Palerme, Pole, - pasakė Elginas. - Norė- 
čiau pasitarti su seru Viljamu Hamiltonu - jis vienas garsiausių 
antikos meno žinovų ir kolekcionierių pasaulyje. Esu tikras, kad 
jo patarimai labai pagelbės. 

Merė net atšoko nuo jo, tai išgirdusi. 

— Nejau siūlai mums svečiuotis pas kurtizanę? - tai buvo 
pats padoriausias žodis, kokį ji tą akimirką prisiminė. Mat gar- 
sioji sero Viljamo žmona, Ema Hamilton, tuo pat metu buvo 
ir admirolo lordo Nelsono meilužė, o visa jų trijulė kažkokiu 


neaiškiu būdu sugebėjo drauge gyventi sero Viljamo rūmuose 

Sicilijoje, kur meilužiai nesislapstydami glamonėdavosi tiesiog 
senstančiam Emos vyrui po nosimi. — Neįtikėtina! Ką pasakytų 
mano tėvai? Arba tavo motina? 

— Mudu dabar esame susituokę, tad privalome būti savaran- 
kiški ir per daug nesukti sau galvos dėl to, ką apie mūsų elgesį 
pamanys vyresnės ir kur kas konservatyvesnių pažiūrų kartos, 
Mere. Aš privalau vykdyti savo misiją, o tu esi mano žmona ir 
turi man padėti. 

— Tačiau man atrodo neprotinga ir nepadoru bendrauti su 
šitokiomis moterimis, — atšovė Merė, jausdama tebekylantį pa- 
sipiktinimą. 

— Seras Viljamas yra tikras džentelmenas ir ilgametis Anglijos 
pasiuntinys Neapolyje, o admirolas lordas Nelsonas — didžiau- 
sias Britanijos didvyris. Tikrai nemanau, kad nederėtų lankytis 
tokių žmonių namuose. Seras Viljamas su žmona šiuo metu yra 
ištremti iš Neapolio kartu su Neapolio karališkąja pora, kuriuos 
iš jų valdų išginė prancūzai. 

— Tačiau toji moteris!.. 

Elginas tik nusijuokė iš Merės. Jai net pasirodė, kad jo žvilgs- 
nyje matanti pašaipą dėl savo priešgyniavimų. Viena ranka suė- 
męs ją už smakro, antrąja jis taip stipriai prispaudė ją prie savęs, 
kad ji juto kylantį jo susijaudinimą. 

— Ponia Hamilton tiesiog atvirai mėgaujasi tuo, ką tu išdrįsti 
pripažinti tik tamsoje, — šnibžtelėjo jis Merei į ausį. Merei no- 
rėjosi jam atšauti, kad yra girdėjusi gandų, jog Ema Hamilton 
jaunystėje buvo paprasčiausia indų plovėja ir gatvės merga, kol 
neištekėjo už aristokrato ir neįsitaisė sau meilužiu karo didvyrio, 
laikomo vos ne nacionaline vertybe. 

Sklido kalbos, jog pirmasis turtingas Emos meilužis, toks ple- 


vėsa seras Haris Feterstonas, jos nusikratė, perleisdamas gerokai 

griežtesniam serui Čarlzui Greviliui, kuriam netrukus pakyrėjo 
jos išlaidavimas, tad jis perleido ją turtingam savo dėdulei, se- 
rui Viljamui Hamiltonui, mainais už dovanotą skolą. Merė nė 
neįsivaizdavo, kad galėtų atsidurti šitokioje draugijoje. Tačiau 
ji suvokė, kad Elgino žodžiuose yra kruopelytė tiesos, bent jau 
šiuo metu, tad atsidavė jo glamonėms ir, užvertusi galvą aukštyn, 
leido jam įsisiurbti sau į lūpas, jusdama giliai burnoje jo drė- 
gną, brendžiu dvelkiantį liežuvį. Ji daugiau nebesijaudino, kad 
kas nors juodu pamatys. Ko gero, joje išties buvo dalelė Emos 
Hamilton, kaip Elginas kad davė suprasti. 

Jis leido jai kurį laiką laižyti ir čiulpti savo liežuvį žinoda- 
mas, kad jai tai patinka, o tada paėmė už rankos ir nusivedė ten, 
kur burių šešėlyje susitinka nakties dangus ir aplinkui tvyranti 
tamsa, sauganti nuo pašalinių žvilgsnių. Denyje jis stumtelėjo ir 
prispaudė Merę prie kažko kieto ir šalto; kaip ji netruko supras- 
ti, — prie vienos iš laivo patrankų. Tada aukštai ant klubų užvertė 
jos sijoną ir apatinius, o Merei net šlaunys nušiurpo nuo drėgno, 
vėsaus jūros oro. Žvarbi nakties drėgmė privertė ją sudrebėti. 

— O jeigu kas pamatys? - daugiau iš pareigos padorumui, nei 
tikrai prieštaraudama užsiminė ji. Tačiau Elginas, užuot atsakęs, 
taip greit slystelėjo į ją, kad Merė vos spėjo aiktelėti. Ranka užė- 
męs jai burną, jis vis giliau stūmėsi vidun, tiktai dabar jau judėjo 
lėčiau ir buvo kantrus laukdamas, kol ir ji susijaudins taip pat, 
kaip jis. Jiedu abu judėjo drauge su ritmingai ant bangų besisu- 
pančiu laivu. Merė jau buvo visai beužsimirštanti, užliūliuota to 
ritmo, bet staiga ją nusmelkė baimė, ar toks gilus skverbimasis 
kartais nepakenks tam mažyčiam negimusiam žmogučiui, kuris 
auga joje. Tačiau nusiramino prisiminusi, kaip viena sena virėja 
Arčerfūlde mėgdavo juokauti, jog visi dešimt jos vaikų gimę su 


sėklos likučiais ant pakaušio. Taigi ir mūsų mažyliui nieko nenu- 

tiks, — nusprendė Merė ir, viena koja apsivijusi vyrui apie lieme- 
nį, nugrimzdo į tą tuščią gelmę, kurioje nebuvo nieko daugiau, 


vien tiktai jos patiriamas malonumas. 


J 
7 alermo miestas 


Sicilijos saloje 


IšTISAS TRIS KARŠTAS ir tvankias paras jie plaukė Palermo link, 
bet žemės vis nesimatė. Kitą rytą po to erotinio epizodo Merė, 
susigraužusi dėl tokio geismų protrūkio po burėmis, apsivilko 
pačia griežčiausia savo suknele ir išėjo dalyvauti sskmadieninėse 
mišiose laivo denyje. Jūreiviai, irgi vilkintys geriausiais rūbais, 
niekuo neparodė, kad būtų matę naktinius ambasadoriaus ir jo 
žmonos išdykavimus; jie susikaupę ir rimti klausėsi pastoriaus 
Hanto pamokslo. Merė irgi dėjosi atidžiai besiklausanti. Ji ir vėl 
jautėsi baisiai: po tų linksmybių išvakarėse sveikata smarkiai pa- 
blogėjo, ir visą rytą ji tik varganai žiopčiodama gaudė orą savo 
kajutėje, jai svaigo galva ir pykino, o Masterman gavo nuolat 
drėkinti jai veidą actu parūgštintu vandeniu. Merė nebuvo tikra, 
ar įstengs ištverti pamaldas, tačiau jautėsi privalanti atiduoti sko- 
l4 Viešpačiui po anos nakties begėdystės. 

Dar po dviejų kankynės parų, praleistų kajutėje, laivas paga- 
liau prisišvartavo, tačiau oras krante pasirodė besąs dar troškesnis 
nei plaukiant jūra. Jau septintą valandą ryto termometras rodė 
beveik trisdešimt laipsnių, o Merei išlipus į denį į veidą tvoskė to- 
kia kaitra, lyg atidarius orkaitę. Kapitonas Morisas padejavo, kad 
Sicilija — vienintelė vieta, kur jį pradeda kankinti reumatas. Argi 
ji, būdama tokios būklės, galinti ištverti klimatą, kuris palaužia 


net atšiaurų, visko gyvenime mačiusį laivo kapitoną? Ir kodėl gi 

ji apskritai užsispyrė lydėti Elginą? Jai reikėjo pasilikti Arčerfilde, 
visų lepinamai ir globojamai išbūti ten per visą nėštumą, ir tik 
pagimdžius ir sulaukus, kol vaikas galės keliauti, leistis pas vyrą. 
Ji kaip sykis vaizdavosi save Arčerfilde, sėdinčią mėgstamiausio 
plačialapio jovaro paunksmėje, besimėgaujančią gaiviu vėjeliu, 
dvelkiančiu nuo įlankos, ir drauge su motina gurkšnojančią ar- 
batą, kai jai į rankas buvo įbruktas laiškelis nuo „jos malonybės 
ledi Emos Hamilton“. 

Beskaitydama, kas jame parašyta, Merė tiesiog įtūžo. 

— „Jos malonybė“, - mojuodama popieriaus lapu ir mėginda- 
ma nutaisyti tokį paniekos ir pašaipos sklidiną balsą, kiek tik lei- 
do jos apverktina sveikata ir prislėgta nuotaika, prabilo ji, - pa- 
garbiai mus sveikina ir apgailestauja šiandien negalėsianti mūsų 
priimti, „nes esanti pakviesta pas karalių“. 

Paskui, prislopinusi balsą, kad girdėtų tiktai jos vyras, pridūrė: 

— Kažin, negi jinai — dar ir jo meilužė? 

Elginas gūžtelėjo. 

— Ji pagerbs mus rytoj ryte atvykdama į laivą, — putojo to- 
liau Merė. - Kaip ji drįsta? Tai juk visiškas protokolo nepaisy- 
mas — nepasitikti ambasadoriaus su šeima! Koks nemandagus ir 
nesvetingas elgesys! 

Iš Elgino veido išraiškos supratusi, jog perlenkė lazdą, Merė 
vis tiek nusprendė nenusileisti ir puolė toliau. 

— Girdėjau, kad „jos malonybės“ tėvas buvo kalvis ir dirbo 


anglies kasyklose. Visai nenustebčiau! Prastas auklėjimas iškart 


matyti. 

— Neketinu su tavim ginčytis, brangioji, tačiau seras Viljamas 


irgi atsiuntė laišką, siūlydamas mums apsistoti savo namuose, — 
pasakė Elginas. Merei pasirodė, kad jis ruošiasi priimti kvieti- 


mą. - Būdama tokios būklės, manau, pasijusi geriau, atsidūrusi 

ant tvirtos žemės ir gyvendama patogiuose rūmuose, kad ir kokia 
pasileidusi būtų jų šeimininkė. 

Nejaugi jos vyras mano, kad, sykį įžūliai su juo pasimylėjusi 
tamsoje, ji kristų šitaip žemai? Šiaip ar taip, aną naktį jis juk 
užsiminė, kad juodvi su Ema Hamilton esančios tokios pat pri- 
gimties — tik viena slapta, o kita atvirai tenkinanti savo geidulius. 
Tada, išsiilgusi jo meilės ir nenorėdama jo erzinti, Merė nesigin- 
čijo. Bet dabar ji privalo užkirsti kelią šitokioms mintims. 

— Aš esu padori krikščionė ir kekšės namuose negyvensiu. 
Principai svarbiau už patogumus, Elginai. 

— Kaip nori. Išsiųsiu Dafą paieškoti mums pakenčiamos pa- 
stogės. Bet jei jis nieko tinkamo neras, ruoškis dar vienai nakčiai 
pragare. 

— Geriau jau ten praleisiu vieną naktį, nei degsiu amžinai; o to 
tikrai neišvengčiau, dalindamasi pastoge su ta moterimi. 

Merė trumpai brūkštelėjo atsakymą ledi Hamilton, kad ledi 
Elgin laive jokių svečių nepriima, bet galbūt susitiksianti su ja 
vakare, nes ketinanti išlipti į krantą. 

— Ir žiūrėk, kad įteikdamas laišką aiškiai parodytum jai, kaip 
jos elgesys mane nervina, - nurodė ji Dafui. 

Rytojaus dieną, pamačiusi savo būsimą pastogę Palerme, Merė 
susimąstė, ar tiktai Dievas nereikalauja iš jos rimtesnės atgailos, 
bausdamas arba už nepadorų elgesį drauge su vyru aną naktį 
laive, arba už nenorą parodyti krikščionišką Kristaus atlaidumą 
prostitutėms. Senu, apgriuvusiu pastatu jai teksią dalintis su visa 
vyro palyda. Didžiulėje erdvioje svetainėje vietos netrūko, tačiau 
jos sienos buvo purvinos ir aptrupėjusios, kėdės — sulūžusios, o 
stalai — be viršaus. Vos įžengęs į vidų, pastorius Hantas iškart 
puolėsi žingsniais matuoti patalpos ilgį ir plotį: susidėjęs rankas 


už nugaros, jis žirgliojo lygiai ir ritmingai. 

— Kambarys yra septyniasdešimt šešių pėdų ilgio ir dvidešimt 
penkių pėdų pločio, - paskelbė jis. - O lubos greičiausiai kokių 
dvidešimt dviejų, gal - dvidešimt keturių pėdų aukščio, — užver- 
tęs galvą į spalvotą freską su sparnuotais amūrais, išpieštais jiems 
virš galvų, garsiai svarstė jis. 

— Verčiau eikite matuoti virtuvės, pastoriau, — garsiai atsidususi, 
pasakė jam Merė, - nes bijau, kad būtent ten šiąnakt nakvosite. 

Jiems teko atsigabenti iš laivo kelionines savo lovas, nes rū- 
muose, nepaisant įspūdingo jų dydžio, nebuvo ant ko miegoti. 
Šis pastatas, kadaise išties buvęs didingas — su tapytomis lubomis 
ir su milžiniškais veidrodžiais paauksuotais rėmais ant sienų, — 
atrodė jau seniausiai stovįs apleistas savininkų. Viskas čia buvo 
storai nuklota dulkių, kurios netruko apsivelti ir Merės sijono, 
kai ji pasisukiojo po plytelėmis išklotą kambarį, bandydama bent 
kiek patogiau įsikurti jame su Elginu. Žiūrėdama į metų metus 
nekliudomai slūgsojusio purvo daleles, kurios sukeltos sūkuria- 
vo pro aukštus langus krintančiuose saulės spinduliuose, Merė 
ėmė baimintis, kad tiktai nuo tų dulkių jos vėl neištiktų dusulio 
priepuolis, nes tada ją neišvengiamai imtų pykinti, o nuo vėmi- 
mo pradėtų skaudėti galvą. Ji paskubom tyliai pasižadėjo Dievui 
ateityje būti atlaidesnė, jei tiktai Jis teiksis pasigailėti jos ir bent 
keletą vakarų leisti jai pailsėti, nes atvangos jai verkiant reikėjo. 

Štai kaip ji atsidūrė prie įmantrių sicilietiškų sero Viljamo 
Hamiltono namų slenksčio, priėmusi Emos Hamilton kvietimą 
pietų. Tai buvo didžiulis, išdrikas dvaras, vadinamas Palagoni- 
jos rūmais, išdabintas daugybe išsišiepusių chimerų ir kitokių 
nenusakomų baidyklių, kurios, Merės manymu, pranašavo tuos 
siaubingus dalykus, kurie dėjosi viduje. 

— Tikrai panašu, kad čia gyvena piktoji dvasia, - sušnibždėjo 
ji Elginui, kol senutė išblukusiu kyku ir kažkokiu apdaru, prime- 

nančiu senus baltus naktinius marškinius, užsimestus ant juodo 
apatinio sijono, iš lėto vėrė jiems sunkias medines duris. Jos pe- 
čius gaubė nudriskęs juodas šalis. Merė kone žado neteko, kai 
moteriškė prisistatė esanti ledi Hamilton motina. 

— Negi ji savo motiną laiko už tarnaitę? — paskui paklausė ji 
Elgino. 

— Kiek žinau, ji net admirolą lordą Nelsoną šokdina lyg savo 
liokajų. Tai kuo motina blogesnė? — atsakydamas šnibžtelėjo tas. 

Juos nuvedė į žvakių nušviestą menę, kur jau sėdėjo keletas 
svečių, ir pranešė, jog netrukus pamatysią vaidinimą „Pavida- 
lai“ — tas draminis kūrinys jau buvo spėjęs išgarsinti ledi Hamil- 
ton po visą Europą. 

— Pala, čia jau daugiau, nei mes tikėjomės, — išsigandusi, kad 
tuoj bus priversta stebėti reginį, kurio jokiomis maldomis per 
sekmadienines mišias nebeatpirks, tarė Elginui Merė. Tačiau jos 
sutuoktinis tik nusišypsojo ir lyg senam bičiuliui linktelėjo lor- 
dui Nelsonui. Nejau jos vyras išties tikisi, kad ji ramiai sau žiūrės 
vieną iš ledi Hamilton erotinių vaidinimų? 

Ko gero, to jis ir tikėjosi, nes paskubom nuvedė ją pro mu- 
zikantų grupelę ir pasodino, o pats įsitaisė greta ir tvirtai suėmė 
jos ranką. 

— Aš esu užsienio tarnyboje, Mere, — priminė jis žmonai, — ir 
negaliu rinktis pramogų. O tu - mano žmona ir privalai elgtis taip 
pat. Turkų žemėje prisižiūrėsi kur kas keistesnių dalykų nei čia, tad 
nieku gyvu neleisiu tau sprukti lyg kaprizingai mergiūkšrei. 

— Kaip nori, - burbtelėjo ji ir įsistebeilijo į lordą Nelsoną. 

Merė vargiai galėjo patikėti, jog tas smulkutis, vienarankis ir 
iš pažiūros — vienaakis individas priešais ją ir yra tas pats herojus, 
pelnęs visos tautos pagarbą ir susižavėjimą bei kone kiekvienai 


moteriai Anglijoje įžiebęs romantiškų jausmų. Jo galvą dengė ne- 

nusakomos spalvos susitaršę plaukai — lyg oranžiniai kaip morka 
ar rausvai gelsvi lyg imbieras, vietomis dar išmarginti šiurkščių 
žilų sruogų. Pats jis buvo neįtikėtinai žemo ūgio — toks mažiu- 
kas, kad sėdėdamas kėdėje atrodė lyg vaikas. 

— Žinai, jis turbūt dar mažesnis už savo priešą - Napoleo- 
ną, — Elginui pratarė Merė. - Ir aš niekaip nesuprantu, ar jis turi 
vieną akį, ar dvi... 

Matoma Nelsono akis buvo padūmavusi ir traiškanota, o an- 
troji — kietai užmerkta, tik neaišku, ar dėl kokio užkrato, ar tie- 
siog todėl, kad akies obuolio joje nebebuvo. Negana to, Nelsonui 
dar stigo ir kelių viršutinių dantų. Palyginti su gražuoliu Elginu, 
Nelsonas atrodė išties klaikiai, tačiau Merė netgi nebuvo tikra, 
kad prireikus rinktųsi jį, o ne elegantiškąjį senuką serą Viljamą, 
sėdintį greta. Seras Viljamas buvo aukšto ūgio, liesas, o malonaus 
jo veido išraiškoje dar buvo matyti prabėgusios jaunystės šešėlis, 
nors pats jis buvo jau įpusėjęs aštuntąją dešimtį. Stambios jo ran- 
kos buvo išsukinėtos reumato, tačiau jis bent jau turėjo jas abi. 

Staiga triukšmas salėje nutilo. Visų akys nukrypo į raudono 
ir violetinio šilko uždangą, įtaisytą tarp dviejų antikines prime- 
nančių kolonų. Ant trumpesniosios kolonos stovėjo senovinė 
romėnų urna. Staiga salėje išniro aukšta tamsiaodė moteris su 
didžiuliu turbanu ant galvos ir auksiniu antkakliu apie kaklą; 
ilgais, grakščiais žingsniais perlėkusi per patalpą, ji atitraukė už- 
dangą šonan, ir visi išvydo stamboką figūrą purpuriniu apda- 
ru, kuri, užvertusi aukštyn didžiules akis ir dramatiškai išskėtusi 
rankas, stovėjo scenoje. Šioji dama buvo net aukštesnė už savo 
tamsiaodę porininkę. Vešlūs, juodi kaip varno sparnas jos plau- 
kai bangomis vilnijo ant išnašios, baltos krūtinės, tačiau, Merės 
manymu, buvo taip patvarkyti, kad kristų šonuose palei krūtis 


ir nepaslėptų prašmatnios gilios iškirptės. Moteris nė nekruste- 

lėjo — stovėjo kaip statula. Smuikininkas kilstelėjo instrumentą 
ir ėmė jį virkdyti, tačiau visų žvilgsniai ir toliau buvo nukreipti 
vien tik į Emą Hamilton. 

Ji toli gražu nebe jauna, - piktdžiugiškai pamanė Merė, - ir, 
ko gero, kiek per daug apkūni. Tačiau kai Ema pajudėjo, paėmė 
iš savo porininkės permatomą didžiulį šydą ir juo užsidengė vei- 
dą, Merė pasijuto lyg užburta stebinti kiekvieną grakštų jos ju- 
desį. Ema nukėlė nuo kolonos urną su pelenais. Scenoje pasirodė 
dar dvi nedidukės mergaitės, kurios įsikibo į plevenančius Emos 
rūbus ir prigludo prie jos lyg prie motinos, o tada visos trys jos 
iškilmingai žengė pro sėdinčių žiūrovų eiles: mergaitės — susigū- 
žusios ir lyg nenorom, o Ema - įbedusi į stebėtojų veidus nuož- 
mų, bet siaubo sklidiną žvilgsnį. 

— Agripina! — riktelėjo vienas vyriškis. Ema palankiai kilstelė- 
jo antakį, bet nepakeitė rūsčios ir iškilmingos povyzos. Ji ir toliau 
judėjo be menkiausio garso, bet lūpas sudėjo taip, lyg šnypštų. 

— Ji pargabena Germaniko pelenus į Romą! - šūktelėjo kitas 
žiūrovas. 

Čia buvo ne šiaip spektaklis, o galvosūkis svečiams. | 

— Tik pažvelkite į jos veidą, - sušnibždėjo kažkuri dama. - Ji 
žino, kad jos vyras buvo nunuodytas. 

Susidūrę su Emos žvilgsniu, kai kurie žiūrovai net aiktelėdavo. 

— Išvydusi Agripiną su mažais vaikais, nešiną savo vyro pelenais, 
minia sudejavo tarsi vienas žmogus, — kažkas lėtai padeklamavo. 

— Taip rašė istorikas Tacitas, - pridūrė seras Viljamas. 

Patenkinta, kad jos užminta mįslė buvo įspėta, Ema apsigrę- 
žė ir pro žiūrovus grįžo atgal. Urną ji vėl pastatė ant kolonos, 
o mergaitės dingo anapus uždangos. Valandėlei nugrimzdusi į 
visokiausių audinių ir butaforijos kalną, Ema netrukus vėl pasi- 


rodė, įsisukusi į baltos medžiagos atraižą, o ant galvos užsidėjusi 

žalių gebenių vainiką. Ji lėtai pakilo, tarsi būtų apsvaigusi, nors 
judesiai tebebuvo gražūs ir aptakūs. Vėl pasirodžiusi tamsiaodė 
moteris Emai į rankas įdavė susirangiusią gyvatę. Kelios mote- 
rys iš publikos garsiai aiktelėjo, matyt, pamaniusios, kad šliu- 
žas — gyvas, tačiau Merė iš savo vietos aiškiai matė, jog tai — tik 
iškamša, tegu ir labai meistriškai padaryta. 

Iškėlusi gyvatę sau virš galvos, Ema pradėjo siūbuoti: iš pra- 
džių — lėtai, paskui — vis greičiau, lyg paklusdama kokiam vidi- 
niam ritmui, kad ir be muzikos. Jos klubai pamažu, lyg hipno- 
tizuodami, lingavo į šonus ir suko ratus, o Elginas, kaip norom 
nenorom pastebėjo Merė, lyg užkerėtas sekė juos akimis. Vienas iš 
muzikantų paėmė Heitą ir pradėjo groti lėtą, ramią melodiją, kuri 
paskui darėsi vis garsesnė ir greitesnė, o Ema padūkusiai sukosi 
ratu, švytuodama sau iš paskos įstabių juodų plaukų kaskadomis. 

— Tai bakchantė! Menadė! - vienu kartu sušuko keli žiūrovai, 
spėdami pantomimos reikšmę ir patenkinti galėdami pademons- 
truoti savo žinias. 

Kokia išradinga pramoga svečiams, - pamanė Merė. Nenuos- 
tabu, kad toji moteris taip išgarsėjo! Ji nuostabiai geba užimti 
svečius ir leisti jiems pasijusti ne tiktai sumaniais spėjikais, bet ir 
paties spektaklio dalyviais. 

Tad ko stebėtis, kad visi didieji Anglijos ir Prancūzijos daili- 
ninkai portretistai tiesiog varžėsi tarpusavyje dėl galimybės nu- 
tapyti šią mūzą. Ir nors pikti liežuviai plakė, kad tokia moteris, 
kaip Ema, naudojasi vyrais, siūlydama jiems lengvai prieinamus 
seksualinius malonumus, - ko jokia padori dama niekada sau 
neleistų, — tačiau Merė dabar matė, kad jos žavesio paslaptis ne 
vien ta. Ema atrodė tikras klasikinio grožio ir grakštumo įsikū- 
nijimas, tik ji buvo ne šalta ir akmeninė lyg tos statulos, pagal 


kurias dabartiniai vyrai susikūrė sau antikinio grožio idealus, o 

gyva ir karšta, iš kūno ir kraujo. Ji buvo tikra moderni moteris, 
gyvu pavidalu įkūnijanti išgarbintas antikinių statulų savybes ir 
sugebanti tai padaryti lengvai ir grakščiai. Merė dabar suprato, 
jog kalbos apie tai, kaip vargšas ponas Romnis, daugybę kartų 
nutapęs Emą pačių žaviausių ir garsiausių istorijos moterų povy- 
zomis, ko neišprotėjo, apimtas geismo jai, nėra visai be pagrindo. 
Vyrui, o juo labiau - menininkui, Ema įkūnijo ne vieną, o visas 
pasaulio moteris. 

Emos kūnas rangėsi ir raivėsi lyg gyvatė, jai sūkuriu sukantis ir 
plasnojant po salę, regis, visiškai užsimiršus dionisijų svaigulyje. 
Visiškai atsidavusi ir pavergta savojo pagonių dievo, ji sugebėjo 
užkariauti visus ją stebinčius vyrus ir tarsi užburti juos savo ero- 
tiniais pažadais. Seksualumas — irgi raganavimo rūšis, - pama- 
nė sau Merė. Ir kodėl aukštos kilmės moterims privalu griežtai 
varžyti savo elgesį, jei visa, ko vyrai iš tiesų trokšta, — tai laisvas 
ir nevaržomas jausmingumas? Taip ir neišsprendusi šio priešta- 
ravimo, Merė vis dėlto perprato, kokią galią Ema Hamilton turi 
šitiems galingiems vyrams. 

Publika taip ir neatitraukė nuo Emos akių, kol ji neužbai- 
gė savojo menadės šokio, išsinerdama iš baltojo rūbo ir susivy- 
niodama į savotišką kokoną ant grindų. Juodoji moteris užmetė 
Emai ant peties blizgančio auksinio audeklo gabalą, ir vos už 
kelių sekundžių šioji vėl pakilo, neatpažįstamai pasikeitusi, su 
kobros pavidalo karūna ant galvos. Rausvi bakchanalijų šokėjos 
skruostai dabar rodėsi mirtinai išblyškę, o ji pati — susikaupusi 
ir prakilni. Rankose ji tebelaikė gyvatę, kurią kilstelėjo sau prie 
krūtinės. 

— Kleopatra! — išsyk sušuko keli balsai. 

— „Prabėgę metai nepalies jos grožio, nes ji kasdien, kaskart — 


kitokia...“ 

Tą patį galima pasakyti ir apie Ėmą, — toptelėjo Merei. Ji kaskart 
kitokia, — tikrai. Įdomu, kaip jaučiasi moteris, ištrūkusi iš griežtų 
visuomenės gniaužtų su visais papročių ir gero tono primestais ap- 
ribojimais ir gavusi laisvę nevaržomai vaidinti vyrams mūzą? 

Juodaodė patarnautoja suklupo ant kelių ir ėmė laužydama 
rankas kažko maldauti, bet Ema atkakliai žvelgė į tolį. Tarnaitė 
apsivijo jai apie kojas, o Ema priglaudė sau prie krūtinės gyvatę, 
paskui atmetė galvą, išraiškingai krūptelėjo ir suvirpėjo, nuduo- 
dama staigų ir aštrų skausmą, o tada tarytum šilkinis audinys 
lėtai, švelniai nuvilnijo ant žemės. Antroji moteris paėmė iš šei- 
mininkės rankų angį, priglaudė ją sau prie kaklo, ir tada iškart 
lyg negyva parkrito ant sustingusio Emos kūno. 

Tyla. O tada - plojimai. 

— Brava! Brava!- šaukė italai svečiai, prie kurių netruko 
prisijungti admirolas lordas Nelsonas, vikriai pašokdamas ant 
kojų. Seras Viljamas irgi sunkiai, iš lėto stojosi, viena ranka 
trindamasis sustingusį šoną, o antrąja bandydamas prisidėti 
prie plojančiųjų. 

Ema išdidžiai pakilo - nelyginant Afroditė, gimstanti iš jūros 
bangų. Ji išsitiesė visu ūgiu ir valandėlę pastovėjo, klausydamasi 
aplodismentų ir susižavėjimo šūksnių, o tada padarė gilų reve- 
"ransą — pritūpė taip žemai, kad ilgi vešlūs jos plaukai beveik pa- 
siekė grindis. Paskui, dar nenutilus plojimams, pranyko anapus 
uždangos. 

— Na, štai, kokia nuostabi moteris, — vis dar tebepliaukšėda- 
mas delnais, pasakė Elginas. - Tiesiog neįtikėtinas kūnas! 

— Kurgi ne! —- pusbalsiu, kad tik Elginas tegirdėtų, sušnypštė 
Merė. — Tikra padraika! - pridūrė, bene pirmąkart pavartodama 
tą prasčiokišką žodį palaido elgesio moteriai nusakyti. Kažin, ar 
tik ne laisvūniškas Emos Hamilton elgesys ją čia taip paveikė? 

Elginas šyptelėjo. 

— Ar tau jos spektaklis pasirodė vulgarus? 

— Be abejo, — pati stebėdamasi savo pasipūtėliškumu, nutęsė 
Merė. Spektaklis išties buvo vulgarus. Bet ne tik. Jam dar būtų 
pritikę ir daugybė kitokių apibūdinimų, kurių Merė lyg tyčia 
niekaip neįstengė greit prisiminti. Tačiau ji susizgribo, jog gar- 
sioji Ema Hamilton jos akyse dabar jau atrodo tiek pat žavinga, 
kiek ir atstumianti. 

Emą ji vėl išvydo prie pietų stalo, vilkinčią visuose madų žur- 
rialuose aprašyto modelio suknelę — vadinamąją 4 /1 Nile. Ausyse 
jai švytavo didžiuliai auksiniai inkarai. Kaip ir sceniniai Emos kos- 
tiumai, ši jos suknelė buvo palaida, ir baltas atlasinis audinys švel- 
niomis klostėmis gaubė jos kūną, kiek aukščiau juosmens suimtas 
kaspinu. Ji aiškiai nedėvėjo korseto. Laisvas elgesys ir nevaržomas 
kūnas, - pamanė Merė. Pati ji, ko gero, nebūtų drįsusi padorioje 
draugijoje pasirodyti, neįsispraudusi į korsetą. Tačiau Ema, aišku, 
kuo ramiausiai mėgavosi savo laisve. Nors avėjo bekulnius lengvus 
batelius, buvo aukščiausia moteris visoje draugijoje. Trikampė bal- 
tais ir auksiniais siūlais atausta skepetaitė su viename kampe išsiuvi- 
nėtu Ne/som0 vardu, o kitame — žodžiu Pergalė dengė jai pečius. Ema 
išdidi klausėsi svečių pagyrimų ir liaupsių puikiai jos vaidybai. 

Merei teko pripažinti, kad Ema elgiasi gana maloniai: mat ji 
netruko pastebėti, kad ši kaip įmanydama vengia Elgino žvilgs- 
nio. Žinoma, tokiai viliokei turėjo būti labai nelengva susival- 
dyti neapkerėjus paties gražiausio ir kilmingiausio vyriškio savo 
kompanijoje. Ema primygtinai įkalbinėjo ir prašė Merę teiktis 
apsigyventi jųdviejų su seru Hamiltonu namuose, kur jiedu abu 
su vyru jau pasirūpinsią, kad Elginams niekas netrukdytų ir kad 
jie gautų visus įmanomus patogumus ir patarnavimus — „kas tik 


bus mūsų jėgoms tokiomis keistomis aplinkybėmis, kai esame iš- 

tremti iš savo namų Neapolyje“. Tačiau Merė, vis dar užsispyrusi 
laikytis savo pažado negyventi po vienu stogu su „tąja Hamilton“, 
kaip paskalų žurnalai įvardydavo Emą, mandagiai atsisakė. 

— Karalius su karaliene maloniai prašė jūsų rytoj atvykti į 
irklavimo varžybas. Jų didenybės karštai trokšta susipažinti su 
jumis, ledi Elgin, - tarė Ema. — Tik siūlyčiau nesukti galvos dėl 
suknelės. Matot, mes čia, atstu nuo Neapolio dvaro, beveik at- 
pratome nuo formalumų ir ėmėme elgtis labai paprastai. Bent 
jau aš ketinu vilkėti kasdienišką rytmetinę suknelę. 

— O ar karalienė nepalaikys to nepagarba? - paklausė Merė. 
Klaikiame Sicilijos karštyje ji mielai būtų vilkėjusi lengvą suknelę, 
tačiau rūpindamasi Elgino prestižu, nenorėjo padaryti nevykusio 
įspūdžio. Jai itin nepatiko, kad karališkajai porai bus pristatyta bū- 
tent Emos, tačiau ledi Hamilton, šiaip ar taip, buvo Anglijos atsto- 
vo jų dvare sutuoktinė. Merei beliko tikėtis, kad karalius ir karalie- 
nė protokolo paisymo nepalaikys pritarimu Emai Hamilton. 

— Ak, ką jūs! —- sušuko ledi Hamilton. — Aš net nesivarginsiu 
darytis šukuosenos. 

Netrukus po pietų Merė su Elginu išvyko, palikę serą Viljamą 
snūduriuojantį krėsle prie židinio, o lordą Nelsoną gaudyte gau- 
dantį kiekvieną savo meilužės žodį ir gestą. Kaip atsidavęs, meilės 
ištroškęs šunelis, — pati sau šyptelėjo Merė. Įdomu, kaip reikėtų 


tai suderinti su viešu jo vaidmeniu ir vieta visuomenės akyse. 


APjUOKTA. APMULKINTA. APKVAILINTA tos Jezabelės. Ir kodėl gi 
žemos kilmės moterys, kokių išskirtinių galimybių ir privilegijų 
begautų, būtinai pasirodo besančios lygiai tokios niekingos ir ne- 
doros, kaip iš jų ir tikisi kilmingieji?! 

Tos paprastos irklavimo varžybos, kvietimą į kurias Merei per- 


davė Ema, iš tiesų pasirodė prašmatnus renginys, į kurį susirinko 

visa Sicilijos grietinėlė. Karalienė maloniai pasveikino Merę su El- 
ginu ir pasiūlė jiems garbingas vietas savo ložėje. Be to, Merė su 
visomis deramomis ceremonijomis buvo oficialiai pristatyta trims 
princesėms ir karaliui. Tai turėjo būti puiki ir iškilminga šventė. 

Tačiau bėda ta, kad Merė dėvėjo paprastą medvilninę su- 
knelę, o Ema Hamilton pasirodė išsipusčiusi prašmatnia auksu 
švytinčia spalvoto šilko suknia, nukabinėta visų įmanomų rūšių 
brangakmeniais ir papuošimais. Karalienė su princesėmis irgi 
vilkėjo dailias iškilmių suknias, išsiuvinėtas tūkstančiais perlų. 
Merė pašiurpusi iškart puolė atsiprašinėti karalienės, bet ši nė 
girdėti nenorėjo apie viešnios netaktą. 

— Ponia Hamilton patarė man rengtis kuo paprasčiau, — gal 
kiek nediskretiškai prasitarė karalienei Merė. Jai nemalonu buvo 
pasirodyti besant tokiai provincialei, kuri nesusivokia, kad ši- 
tokia proga privalu deramai vilkėti. — Prašyčiau jūsų leisti man 
grįžti atgal ir persirengti. 

— Nenorime apie tai nė girdėti, - atsakydama pareiškė ka- 
ralienė. - Mums be galo malonu jus matyti, tad verčiau apie 
tai nė nekalbėkime. Argi ne tiesa? — kreipėsi ji į karalių, kuris 
savo ruožtu patvirtino, kad Merei verčiau pamiršti drabužius ir 
džiaugtis gražia diena. 

Jiedu, regis, išties kalbėjo nuoširdžiai. Merė pagaliau suvo- 
kė, kokiu būdu Ema Hamilton sulaukdavo tiek daug dėmesio: 
kiekvieną renginį ji paversdavo teatro spektakliu, kuriame pati 
vaidindavo. Aišku, Merė iš visos širdies niekino Emą, tačiau su- 
prato, kad iš jos galima nemažai pasimokyti. Ema puikiai mo- 
kėjo sudominti vyrus, nors Merė, kalbėdama apie ją su Elginu, 
nusprendė kuo labiau menkinti jos galias. 

— Nieko sau meilužiai: seras Sukriošėlis ir seras Sukrypėlis, — 


sušnibždėjo ji Elginui į ausį. 

— Oi, Mere, kaip gaila, kad gimei padoria škote panele, o ne 
kokiu plunksnagraužiu, rašančiu į žurnalus „Miestas ir kaimas“ 
ar „Geras skonis“! - nusikvatojo Elginas. — Esu tikras, kad pano- 
rėjusi net gabiausiems jų pašaipūnams nušluostytum nosį! 

Kiaurą dieną Merė turėjo progą stebėti, kokio ypatingo ka- 
rališkosios poros dėmesio ir rūpestingumo sulaukia Ema, kai 
pasirodo lordo Nelsono draugijoje. Elginas irgi aiškino, kad pa- 
grindinė priežastis, lemianti išskirtinę jos padėtį, — tai įtaka tam 
didvyriui. 

— Vis tiek seras Viljamas, lordas Nelsonas ir toji moteris yra 
didžiausi mulkiai ir naivuoliai, kokius esu mačiusi, - pareiškė 
Merė, anaiptol neketindama prisipažinti, kad vis labiau žavisi 
Ema Hamilton. - Manosi galį mulkinti visą pasaulį, o iš tiesų tik 
patys apsikvailina! Jos puikavimasis artimais ryšiais su karaliene 
atrodo dar juokingiau nei pūtimasis dėl romano su admirolu! O 
karalienė, kaip spėjau nugirsti iš patikimo šaltinio — tarnų, nuo- 
lat juokiasi iš jos, bendraudama su savo neapoliečiais. Aišku, ta 
moteris nieko daugiau ir nenusipelno! 

Merė buvo tokia įsiutusi, kad net atsisakė palaikyti draugiją 
Elginui, kai šis vyko paskutinį sykį susitikti su seru Viljamu, ir 
tik patikinta, jog Ema Hamilton išvykusi į kaimą (veikiausiai ši 
frazė reiškia, kad ji kur nors išspruko drauge su Nelsonu, - nu- 
sprendė Merė), sutiko „pasižvalgyti po sero Viljamo biblioteką“, 
anot Elgino. 

— Tikriausiai jaučiatės vienišas šiuose namuose, kai šeiminin- 
kė išvykusi? — gana įžūliai pasiteiravo ji sero Viljamo, kai šis vedė 
juodu su Elginu aprodyti savo „gerokai sumenkusios knygų ko- 
lekcijos“. Dauguma jo sukauptų rankraščių arba tebebuvo likę 
Neapolyje, arba sykiu su gausybe jo vazų, skulptūrų ir kitokių 


antikvarinių vertybių gulėjo nugrimzdę jūros dugne, kai nusken- 

do juos gabenęs laivas. Merė nė nebesuprato, ar seras Viljamas 
taip graužiasi dėl pražuvusių savo kolekcijos šedevrų, ar aprau- 
da prarastą sveikatą, ar sielvartauja dėl lordo Nelsono paviliotos 
žmonos, kad nuolat atrodo toks liūdnas ir melancholiškas. 

— Mieloji, man jau — septyniasdešimt ketveri. O ledi Hamil- 
ton ką tik atšventė savo trisdešimt ketvirtąjį gimtadienį. Nuo pat 
tos dienos, kai mudu susituokėme, aš visada puikiai suvokiau ir 
jai sakiau, kad kai būsiu jau visai nusenęs, ji kaip sykis bus pa- 
čiame jėgų žydėjime. Dabar tas metas atėjo, ir turime džiaugtis 
tuo, ką turime. 

— Toks žmogus, kaip jūs, sulaukęs garbaus amžiaus, nusipelno 
vien pagarbos ir meilės, - patikino Merė, ne itin paisydama, kad 
jos žodžiuose seras Viljamas galbūt išgirs pasipiktinimą dėl padė- 
ties, kurioje jis atsidūrė. 

— Pala, po daugelio metų aš tau tai priminsiu, — tarstelėjo 
Elginas. 

— Mieloji mano jaunoji ledi Elgin, — atsiliepė seras Viljamas, — 
aš — jau senas žmogus, kamuojamas podagros ir virškinimo sutri- 
kimų. Nebeįstengiu išlaikyti karaliaus palankumo, kiaurą dieną 
drauge su juo medžiodamas, kaip anksčiau. Norėdamas deramai 
vykdyti daugelį savo, kaip ambasadoriaus, priedermių, turiu pa- 
sikliauti jaunosios savo žmonos sugebėjimais. 

Pasak sero Viljamo, būtent Ema suorganizavo jųdviejų ir ka- 
rališkosios šeimos pabėgimą iš Neapolio į Siciliją, kai prancūzai 
jau beveik žygiavo į miestą. 

— Jei ne jos įtaka admirolui lordui Nelsonui, kuris ėmėsi mus 
evakuoti, tikrai būtume į gabalus suplėšyti antimonarchistų, 
džiūgavusių, kad Neapolyje prancūzų pavyzdžiu prasideda revo- 
liucija. Jei stebitės, kad jos didenybė Marija Karolina itin pa- 


lanki mano žmonai, turėkite omenyje, jog būtent Ema išgelbėjo 

ją nuo tokio likimo, koks ištiko jos seserį, Prancūzijos valdovę 
Mariją Antuanetę. Matot, minios reikalavo ir jos galvos. 

Seras Viljamas neužsikirsdamas vardijo Emos nuopelnus sau 
pačiam ir šalies vadovybei — lyg kartodamas kokią gerai išmoktą 
pasakaitę. Merė jautėsi bjauriai: aiškiai suprato esanti dar viena 
kritiška viešnia, prieš kurią jam tenka teisinti ir ginti savo žmo- 
ną. Pasak sero Viljamo, Ema buvusi ir savotiška agentė: slaptus 
Marijai Karolinai adresuotus Ispanijos karaliaus laiškus ji per- 
duodavusi britų žvalgybai, kuriai juose esanti informacija atro- 
džiusi itin vertinga. Šnipinėdama britų vyriausybės naudai, Ema 
padėjusi užtikrinti sąjungą tarp Anglijos ir Neapolio, sukliudy- 
dama Neapoliui pereiti į prancūzų pusę. Be to, Ema viena pati 
įkalbėjusi karalienę aprūpinti britų laivyną produktais, nors Sici- 
lijos valdžia atsisakė tai daryti, tad Nelsono pergalė Egipte irgi iš 
dalies esanti jos nuopelnas. 

Nenuostabu, kad Nelsonas ją įsimylėjo! 

— Jos grožis — tik menkniekis, palyginti su jos narsa, pasiauko- 
jimu ir plačia širdimi, -— galiausiai pareiškė seras Viljamas. 

Merė vargiai įstengė nuslėpti nuostabą ir savotišką nerimą, 
kad seras Viljamas taip liaupsina Emą Elginui girdint. Ji nė ne- 
įsivaizdavo, kad diplomato žmona galėtų ar turėtų būti tokia 
įtakinga. Pati buvo pasiryžusi būti gera savo vyro padėjėja ir nar- 
si sąjungininkė, tačiau dabar jau ėmė abejoti, ar įstengtų tiek 
nuveikti, kiek Ema Hamilton. O juk tokios kilmės, padėties ir 
išvaizdos dama, kaip Merė, tikrai turėtų pasirodyti ne prasčiau 
nei buvusi prostitutė ir kalvio duktė. Turėtų... 

Kiek ilgai ji taip sėdėjo, nugrimzdusi į mintis apie Emą, Merė 
nė pati nežinojo, tačiau Elginas su seru Viljamu per tą laiką su- 
spėjo įsileisti į kalbas apie reikalą, kurį Elginas labiausiai ir norėjo 


aptarti. Greičiausiai Elginas jau buvo spėjęs pasigirti numatoma 

savo misija Atėnuose, nes seras Viljamas kaip sykis garbstė graikų 
meną, kuris esąs nepalyginamai pranašesnis už romėnų. 

— Graikija buvo didžioji menų mokytoja! Kone visi romėnų 
pastatai, išskyrus gal nebent vieną kitą, tebuvo blankūs graikiškų 
originalų pamėgdžiojimai. Ak, kokią nuostabią progą jūs turite, 
Elginai, - pavydžiai atsiduso seras Viljamas. — Didieji Periklio ir 
Feidijo kūriniai, per amžius glūdėję palaidoti po griuvėsiais, jūsų 
pastangomis gali vėl atgimti, iškilti tarsi Feniksas iš pelenų! 

— Aš vis mėginu paaiškinti šios misijos svarbą ledi Elgin, — 
prasitarė jos vyras. 

— Mieloji mano ledi Elgin, - kantriai pradėjo kalbą seras Vil- 
jamas, — net pats Ciceronas yra pasakęs, kad pasaulyje nieko nesą 
tobulesnio, nei statulos, sukurtos Feidijo rankų. O ką bekalbėti 
apie Partenoną, kur jos sustatytos! Nei plunksna, nei pieštukas 
ligi šiol neįstengė tinkamai pavaizduoti jo grožio. Nors jis buvo 
pašvęstas dar 438 metais prieš mūsų Viešpaties gimimą, joks sta- 
tinys ligi šiol nepajėgė jo pranokti. 

— Ką jūs sakote! — atsiliepė Merė, mėgindama neatsilikti nuo 
vyrų savo entuziastingumu. 

— Tačiau dabar tas stebuklas griūva. Kai romėnai užėmė 
Graikiją, jie tiesiog įsimylėjo šios šalies architektūros ir meno 
kūrinius. Apie turkus to nepasakysi. Jiems tie pastatai — tik 
krūva senų akmenų, ir daugiau nieko, tad jiems nėmaž nerū- 
pi juos išsaugoti. Jei lordui Elginui išties pavyktų įgyvendinti 
savo siekius ir padaryti dar likusių Akropolio šedevrų atliejas, 
už savo įnašą į Britanijos menus jis taptų nacionaliniu didvyriu. 
Ir, tiesą sakant, tai būtų neįkainojama paslauga visam menui 
bei istorijai apskritai! 

— Aš ketinu kiek galėdama remti savo vyrą ir padėti jam įgy- 


vendinti jo siekius, sere Viljamai, — patikino jį Merė. 

— Seras Viljamas pateikė mums puikų pasiūlymą, Mere, - pri- 
dūrė Elginas. 

— Taip, jūs turėtumėte nukeliauti į Mesiną ir susirasti Džo- 
vanį Batistą Lusierį. Tai puikus menininkas, vienas pačių ge- 
riausių Italijoje. Daugelį metų jis buvo Neapolio rūmų daili- 
ninkas. Tai pats tinkamiausias žmogus vadovauti jūsų projektui 
Atėnuose. 

— Bet tokia kelionė gana varginanti, ar ne? — pasiteiravo Merė. 
Kažin kiek dienų tektų jai, jos dabartinėje padėtyje, leipėjant 
nuo kaitros, kratytis per Sicilijos kalnus? — Ir ar ne per brangiai 
mums atsieitų samdyti tokį garsų menininką vien porai metų, 
kol mums reikės jo paslaugų? 

— Mudu su ledi Hamilton mielai priglobsime jus po savo sto- 
gu, jei nenorėsite lydėti lordo Elgino į Mesiną. 

Elginas puikiai žinojo, ką Merė mano apie galimybę pasisve- 
čiuoti po ledi Hamilton stogu, tačiau jo akys net degė iš en- 
tuziazmo. Buvo akivaizdu, kad mainais į galimybę nusamdyti 
profesionalų dailininką vadovauti savo Atėnų projektui jis mielai 
paliks Merę tos padraikos naguose. 

— Dėkoju už malonų pasiūlymą, sere Viljamai, tačiau mano 
vieta — greta vyro. 

— Ar esate skaičiusi „Periklio gyvenimą“, mieloji? 

— Plutarcho versiją? - paklausė Merė. — Ne, nesu. 

— Tuomet labai siūlyčiau priimti iš manęs vieną pono Draide- 
no atlikto šio veikalo vertimo egzempliorių. Manau, iš jo jums 
labai daug kas paaiškės. Tuomet daug geriau galėsite įvertinti di- 
džiojo Atėnų valstybės veikėjo Periklio ir jo genialaus bičiulio 
Feidijo sukurtų paminklų reikšmę. 

Merė paėmė iš sero Viljamo rankų knygą. Iš pažiūros ji atrodė 


daugiau nei šimto metų senumo, nors seras Viljamas ir tikino, 

kad tai naujesnis originaliojo veikalo leidimas. Matyt, pats buvo 
ją perskaitęs kokį tūkstantį kartų. Odinis knygos viršelis buvo 
sutrūkinėjęs ir nučiurintas. Merė pervertė kelis puslapius, neju- 
čiom sukdama nosį nuo jų skleidžiamo pelėsių kvapo. 

— Perskaitysiu su didžiuliu malonumu ir atida, - pažadėjo ji. 
Kai seras Viljamas didžiuodamasis išvardijo šitiek Emos Hamil- 
ton nuopelnų jo, kaip pasiuntinio, karjerai, Merei nesinorėjo 
sudaryti jam įspūdžio, kad ji pati esanti menkiau nusiteikusi ir 
pasirengusi palaikyti savo vyrą. 

— Spėju, kad Periklio ir Aspasijos gyvenimai jus tikrai su- 
domins. 

— Aspasijos? Nieko nesu girdėjusi apie šią damą. 

— Damą! - šūktelėjo Elginas. — Ji buvo kurtizanė. 

Merė matė, kad Elginas iškart pasigailėjo savo žodžių ir mielai 
būtų juos atsiėmęs. Juk jiedu, šiaip ar taip, net ir šią akimirką 
buvo kurtizanės namuose — arba buvusios kurtizanės, kol seras 
Viljamas nevedė jos ir nepadarė savo žmona. 

— O kaip ji susijusi su didžiuoju Atėnų aukso amžiaus vadu? — 
pasiteiravo Merė. 

— Pasak Plutarcho, Aspasija patraukusi ir sužavėjusi Periklį 
savo nepaprastu politikos ir retorikos išmanymu. Sokratas buvo 
geras jos bičiulis ir dažnai svečiuodavosi jos rengiamuose pobū- 
viuose. 

— Tuomet kodėl aš nieko apie ją negirdėjau? 

— Man ji veikiau primena kokio damų romano heroję, Mere, — 
įsiterpė Elginas. — Kad ji - buvusi Periklio patarėja ir Sokrato 
bičiulė, veikiausiai bus kokio senovės liežuvautojo ar romantinių 
istorijų kūrėjo prasimanymas; juk senovės graikai irgi turėjo savų 
mūsiškės ponios Burni ar ponios Redklif atitikmenų. Esu tikras, 


kad visais laikais atsirasdavo šmaikštuolių, mielai rezgančių is- 

torijas, žadinančias tamsiąsias moterų vaizduotės puses. Verčiau 
pernelyg neįsijausk į gandais pagrįstas Plutarcho pasakojimų vie- 
tas ir laikykis tikrosios istorijos. 

Vis dėlto Elgino nurodymai nenumaldė Merės smalsumo. 
Dar tą patį vakarą, jiems grįžus į savo laikiną miegamąjį griū- 
vančiuose išsinuomotuose rūmuose, kol Elginas gilinosi į žemė- 
lapius ir svarstė, kuriuo keliu verčiau patraukti į Mesiną, Merė 
atsivertė sero Viljamo duotą Plutarcho „Gyvenimų“ egzemplio- 
rių ir pradėjo skaityti. Greitosiomis prarijusi pasakojimus apie 
Periklio jaunystę, ji vis dairėsi Aspasijos vardo. Nejau politinė 
kurtizanių veikla pasirodys besanti viena iš istorijos temų, lig šiol 
prasprūdusių Merei pro akis? Nejau tik puolusioms moterims 
leidžiama atvirai dalyvauti viešajame vyrų gyvenime, iš kurio pa- 
prastai moterys išstumiamos? Merė nusprendė išsiaiškinti. Per- 
vertusi dar kelis puslapius, pagaliau ji užtiko minint Aspasiją. Pa- 
sak Plutarcho, Aspasija buvo kilusi iš Mileto, graikiško Mažosios 
Azijos miesto, ir sekusi kurtizanės Targelijos, garsios gražuolės ir 
įtakingos senovės Jonijos laikų moters, pėdomis. Po šimts, dar 
viena kurtizanė! 

Na štai, juodu ant balto parašyta: Periklis įsimylėjo Aspasi- 
ją dėl jos proto ir sumanumo. Net Sokratas, tas didis filosofas 
ir garsiausias ano meto išminčius, irgi mielai leisdavo laiką jos 
draugijoje. O Merė lig šiol nieko nebuvo girdėjusi apie tokią mo- 
terį! Kaip tai galėjo nutikti? 

Merė kiek pasuko lempos raktelį, atsargiai padidino liepsną 
ir vylėsi, kad ryškesnė šviesa gal vis dėlto nepatrauks Elgino dė- 
mesio. Jai nesinorėjo, kad jis imtų trukdyti ir klausinėti, ką gi ji 


skaitanti. 


OPrėnai ketvirtaisiais 
Trisdešimtmetės taikos 
su Sparta metais 


— ŽIŪRĖK MAN, KAD ELGTUMEISI kukliai, o ne kaip visada, — pa- 
mokslavo Alkibiadas, tvirtai nutvėręs mane už rankos ir tempda- 
mas paskui save taip greitai, kad su tokiais storapadžiais sandalais 
vos spėjau sekti iš paskos. — Jei tik Periklis pamatys, kokia tu iš 
tikrųjų esi, tuoj pat atsisakys mums padėti! 

— Neskubėk taip! Tempi mane pas jį lyg kokią vergę į tur- 
gų! — mėginau priešintis. 

Nors buvo dar gana ankstyvas rytas, turgaus aikštėje šurmu- 
liavo minia. Prekiautojai jau buvo išsidėlioję prekes, o vergės gar- 
siai derėjosi su jais dėl žuvies, sūrio, alyvuogių ir aliejaus, garsiais 
rėkavimais drumsdamos ryto ramybę. Viena moteriškė prisiki- 
šusi išraiškingai apuostė dešrigalį, o tada piktai sviedė jį atgal 
pardavėjui. 

— Kas nežino, jog kemši į dešras karvių maitą sykiu su šuniena 
ir paskui dar bandai iškišti kaip pirmarūšę dešrą! — suriko ji. - O 


mano ponui šlamšto nepaduosi! 

Pardavėjas pamatė, kad šypsodamasi stebiu tą barnį, ir tik be- 
jėgiškai palingavo galvą. 

Netoliese, plevėsuodamas juodo drabužio skvernais ir lyg su- 
erzintas šikšnosparnis skeryčiodamas rankomis, sparčiai žings- 
niavo kažkoks sofistas, pakeliui svaidydamas klausimus pulkeliui 
mokinukų, kurie iš paskutiniųjų stengėsi neatsilikti ir skuodė 
jam iš paskos šūkaudami: „Taip, mokytojau“ ir „Ne, mokyto- 
jau“. Aš kiek sulėtinau žingsnį, norėdama pasiklausyti, ko jie 
mokosi, tačiau Alkibiadas nekantriai trūktelėjo mane už rankos 
ir nutempė tolyn, aplenkdamas tą keliaujančią klasę ir kirsdamas 
aikštę, kurioje po spalvotomis pavėnėmis greta kitų prekiautojų 
įsitaisę palūkininkai irgi jau buvo ėmęsi savo kasdieninio verslo. 

Būdamas šitoks storulis, Alkibiadas judėjo labai sparčiai - ma- 
tyt, genamas piktumo ir karšto noro pagaliau atsikratyti manęs 
ir daugiau nebematyti savo namuose. Niekaip neįsivaizdavau, 
kaip mano sesuo įstengia pakęsti jį ant savęs naktį. Žinojau, kad 
ji nuolankiai atlieka žmonos pareigas: miegodama gretimame 
kambaryje dažnai girdėdavau sunkų jo šnopavimą ir stenėjimą, 
po kurio sekdavo pasitenkinimo atodūsis ir pagaliau stodavo 
palaiminga tyla. Dabar, mudviem žingsniuojant vakarine ago- 
ros puse, jo pilvas siūbavo į šonus ir kratėsi. Šioje miesto dalyje 
stovėjo Tarybos rūmai ir daugelis vyriausybinių pastatų. Po jų 
kolonadomis, pavėsyje, būriavosi šimtai vyrų. 

— Ei, Alkibiadai! Ką ketini daryti su ta dailia pupyte? Čia juk 
ne tavo žmona! 

Pasigirdo pulkelio mano svainio sėbrų kudakavimas, ir atsi- 
gręžusi pamačiau pasipūtusius riebius jų veidus ir tokio amžiaus 
seniams būdingus atsikišusius pilvus. Jie rikiavosi eilėje prie teis- 
mo, norėdami pabūti prisiekusiaisiais — tai buvo mėgstamiau- 


sias smalsių dykaduonių senių užsiėmimas: neturėdami daugiau 

ką veikti, jie mielai skelbdavo nuosprendžius savo bendrapilie- 
čiams. Perikliui prastūmus įstatymą, kad prisiekusiesiems turi 
būti mokama, dabar miesto seniai jau tiesiog grumdavosi dėl 
šios privilegijos. 

— Čia mano žmonos sesuo, jei taip jau norit žinoti, — atšovė 
Alkibiadas. — Vedu ją pas Periklį, kad nuimtų nuo mano galvos 
šitą vargą! 

— Mielai pasiimčiau tą tavo vargą, - pasakė kažkuris. Aš nu- 
delbiau akis žemėn — ne iš drovumo, o kad susilaikyčiau jo ne- 
išplūdusi. 

— Aš irgi mielai pasidžiaugčiau tokia dailia mažyte, - paan- 
trino kitas. - Man reikia jaunos žmonos. Mano senė jau visai 
susidėvėjo ir išleido dvasią man prie šono! 

Nuvilnijo dar vienas juoko priepuolis. 

— Ber ji — našlaitė be jokio kraičio, — paaiškino Alkibiadas. 

— Na, tada ji ne tokia jau ir graži, - pasigirdo iš būrio. 

— Be to, ji nečionykštė, svetimšalė, taigi vis tiek negalėsi jos 
vesti, - burbtelėjo Alkibiadas, tempdamas mane šalin. - Geros 
jums dienos, ponai! Neverskime „didžiojo žmogaus“ laukti! — 
nenorom pridūrė jis, tarsi duodamas suprasti, kad bet koks pa- 
taikavimas, kurio jam gali tekti imtis Periklio akivaizdoje, tebus 
apsimestinis. Supratę užuominą, seniai vyptelėjo ir sukikeno, o 
mes nuskubėjom tolyn. 

Periklį mes turėjome rasti Margojoje stojoje — vienoje iš dau- 
gelio agoros kolonadų, skirtų miestiečiams pasislėpti nuo kaitrios 
liepos mėnesio saulės. Pažvelgiau į anapus plynės stūksančią He- 
faisto šventyklą, nuo kurios tvirtų marmurinių kolonų atsispin- 
dėjo saulės spinduliai, o tada, pakėlusi galvą, nužvelgiau Akro- 
polį, kur prie išorinių Atėnės Partenės šventyklos sienų triūsė 


darbininkai: kol kas tai tebuvo griaučius primenančių marmuro 

kolonų virtinė, turinti tapti pačiu didingiausiu Atėnų pastatu. 
Net suvirpėjau pagalvojusi, kad netrukus išvysiu tą žmogų, kuris 
sumanė statyti šitokį didingą paminklą! 

Kaliopė, mano sesuo, buvo supynusi ir kaspinais dailiai surišusi 
mano ilgus, šviesiai rusvus plaukus. Pasipudravau veidą, kad oda 
atrodytų baltesnė, ir pasipuošiau kaldintu auksiniu mūsų motinos 
antkakliu, prie kurio labai derėjo auskarai su mažyčiais perlamu- 
triniais vėžliukais. Dar pasiskolinau iš sesers storapadžius sandalus, 
mat žinojau, kad Periklis yra aukštaūgis, tad norėjau pasirodyti 
stotingesnė, o ne mažytė, - kad nemanytų, jog būsiu nuolanki 
lyg vergė. Tikrai nesiekiau jo apžavėti ir priversti mane įsimylėti — 
anaiptol. Daugiausia, ko norėjau, tai pasirodyti jam esanti verta 
pagarbos ir pernelyg gera, kad aptarnaučiau klientus viešnamyje. 

— Pakelk smakrą, dailiai palenk galvą į šoną, o akis nudurk že- 
mėn, — nurodinėjo man svainis. — Nedrįsk žiūrėti Perikliui tiesiai 
į veidą! Tai aiškus moters nepaklusnumo požymis, o aš nenoriu, 
kad iškart pasirodytum jam besanti akiplėša. 

Mano sesuo sutiko Alkibiadą, kai šis atvyko į Miletą - gim- 
tąjį mudviejų miestą. Tai buvo nedidelis Jonijos miestelis jūros 
pakrantėje, į pietus nuo galingojo Efeso miesto, dėl kurio nesyk 
kovėsi graikai ir persai. Alkibiadas buvo ištremtas iš Atėnų dėl 
nuosprendžio kažkokioje politinėje byloje ir nekantravo, kada 
galės grįžti. Jis mėgdavo kartoti, jog Atėnai — pasaulio centras, o 
visa kita — tik nereikšmingi priedėliai. Jį labai erzino nepasotina- 
mas mano godumas: aš per daug valganti ir per daug šnekanti, 
tad jis laukė nesulaukė, kada galės mane „užkarti“ kokiam Atikos 
žemdirbiui, kuris mane vesiąs ir pagaliau „užkimšiąs man bur- 
ną“. Kai palikusios Miletą ir viską, ką nuo vaikystės pažinojome, 
plaukėme laivu į Atėnus, jis visą kelią man pamokslavo, kad tik 


būčiau kuo tylesnė ir švelnesnė, kol jis surasiąs man vyrą. Jis bai- 

siai nerimavo, kad tik neišsiduočiau, kokia esu „mokyta“, nes 
tada jau manęs niekam nebejpiršiąs. 

— Nė vienas vyras pasaulyje, — aiškino jis man, — nenorėtų ši- 
tokio vargo — rūpintis žmonos giminaite, o dar tokia, kaip tu: 
tingine, atgrubnage ir pasipūtėle, vengiančia bet kokio juodo 
darbo. Mano namuose iš tavęs — jokios naudos. Man regis, iš ta- 
vęs išeis niekam tikusi žmona ir dar labiau netikusi vergė. Vargšas 
tas vyras, kurį man pasiseks įkalbėti vesti šitokią, kaip tu. 

Kaliopė kaip įmanydama prašė jo elgtis su manimi malo- 
niai, tačiau nieko nepešė. Tokios moterys, kaip aš, jam labai 
nepatiko. Po motinos mirties mano sesuo, nors ir pavadinta 
vienos iš mūzų vardu, bet niekuo į ją nepanaši, ėmėsi dauge- 
lio namų priežiūros pareigų, o aš, likusi be motinos, augau 
nevaržoma ir laisva kaip vėjas. Tėvą labai žavėjo mano kalbos, 
tad jis leisdavo man eiti į turgaus aikštę klausytis Išminčiaus 
Talio — vieno iš protingiausių pasaulio astronomų —- paskaitų. 
Talis buvo lankęsis Egipte, kur su aukščiausiais žyniais mokėsi 
pažinti žvaigždes ir numatyti Saulės užtemimus, — todėl, kol 
nebuvo surašęs formulių, pagal kurias tokius dalykus galima 
apskaičiuoti, atrodė panašesnis į stebukladarį nei į mokslinin- 
ką. Iš Talio išmokau geometrijos pagrindų, nes jis sakydavo, 
jog labai svarbu esą suvokti erdvę, kurioje telpa visa kas. Jis 
mums parodė, kaip pagal šešėlį galima išmatuoti daikto aukš- 
tį. Jis tikėjo, jog dievai slypi visa kur — tai esanti nenusakoma 
proto galia, įkvepianti dvasią tiek gyvoms būtybėms, tiek ir 
gamtos jėgoms. Ištisas valandas jis mums dėstydavo, jog tarp 
gyvenimo ir mirties nesą jokio skirtumo; būdama trylikame- 
tė, aš vargiai įstengiau suvokti jo aiškinimus ir ligi šiol jokiu 
praktiniu ar racionaliu požiūriu to nesuprantu. Man be galo 


pasisekė, kad dar gavau pasiklausyti paskutinių jo paskaitų, 

nes tuo metu jis jau buvo labai senas. Jis mirė, kai man sukako 
keturiolika — penkiasdešimt aštuntosios olimpiados metais, — 
sėdėdamas kėdėje ir stebėdamas sporto varžybas. Iš jo aš iš- 
mokau dėstyti savo argumentus, nuosekliai ir racionaliai kelti 
klausimus ir taip atkakliai skintis sau kelią pro nesuvokiamų, 
abstrakčių minčių brūzgynus, kol supratimas išsiskleis priešais 
mane kaip saulės spindulių palytėta gėlė. 

— Tavo tėvas pernelyg atleido vadžias, kad nedraudė tau laks- 
tyti į tą turgaus aikštę, — pakeliui į Atėnus prikaišiojo Alkibia- 
das. — Su tokiu auklėjimu vargu ar rastum sau vyrą. Laimė, esi 
daili. Gal tai padės man tavęs atsikratyti ir užkarti kam nors ant 
sprando. Ak, kad tik kuo greičiau tai įvyktų — tai prasidžiugtų 
mano širdis ir piniginė! 

Tačiau, vos atvykę į Atėnus, sužinojome, kad Periklis, siek- 
damas apriboti piliečių skaičių, ką tik prastūmė įstatymą, pa- 
gal kurį atėniečio vedybos su svetimšale laikomos neteisėtomis. 
Manydamas niekaip manęs nebenusikratysiąs, Alkibiadas tie- 
siog pašėlo. 

— A, pagaliau koks skirtumas! — pareiškė jis. — Juk visada galiu 
parduoti tave į viešnamį arba kam nors į suguloves! 

Sesuo, liedama ašaras, puolė jo maldauti atsisakyti šitokio 
grasinimo. 

— Ak, mano mielas vyre, kaip aš galėsiu gyventi, žinodama, 
kad mano sesuo pasmerkta šitokiam likimui! 

— Na, jei priversi ją prikąsti liežuvį ir būti gera mergaite, pa- 
mėginsiu kaip nors jai padėti, — pareiškė jis Kaliopei. Tačiau, kai 
sesuo negirdėdavo, jis ir toliau gąsdindavo mane, esą manęs lau- 
kiąs prostitutės likimas. Jeigu įrodytų, kad praradau nekaltybę, — 
o tam jam užtektų mane išprievartauti, — pagal Atėnų įstatymus 


jis galėtų parduoti mane į viešnamį ir gauti neblogą sumelę. 

Bet mano sesuo nesiliovė maldavusi jo rasti man kokią gar- 
bingesnę išeitį. Taigi jis nusprendė tiesiogiai pasiskųsti Perikliui, 
kurio dėka priimtas įstatymas esą užkirtęs jam kelią mane ište- 
kinti ir kuris pats buvo ką tik išsiskyręs su žmona. Periklis pati- 
kino Alkibiadą, kad dėl vienos mergaitės įstatymo jis nekeisiąs, 
tačiau sutiko „užmesti į mane akį“ ir pagalvoti, kaip būtų galima 
išspręsti mano reikalą. 

— Atsimink, Aspasija, jog esi našlaitė ir bekraitė. Be to, esi 
baisi rajūnė, o per savo mokytumą pasidarei nepakenčiama ple- 
pė. Esi tikra geros žmonos priešprieša, - mums prieš akis iškilus 
Margosios stojos kolonoms, kalė man į galvą Alkibiadas. — Žiū- 
rėk, kad per susitikimą su Perikliu elgtumeisi kaip pridera ir ne- 
rodytum jam savo ydų! 

Talis sakydavo, kad vyrai esą geresni už moteris, o graikai — 
vertesni už barbarus. Atėniečiai šį mokymą dar patobulino, 
leisdami sau manyti, esą Atėnų piliečiai - vertesni už visus ki- 
tus graikus. Periklis, nors ir priklausė demokratų frakcijai, buvo 
aristokratiškos kilmės ir, kiek girdėjau, — kur kas valdingesnis nei 
visi jo priešininkai konservatoriai. Baisiai bijojau su juo susitikti. 
Visuose viešuosiuose miesto parkuose ir pastatuose nuolat maty- 
davau jo biustus ir statulas. Sklido kalbos, kad, būdamas tiktai 
generolas ir remdamasis vien savo asmenybės jėga, plačiu požiū- 
riu ir oratoriaus sugebėjimais, jis kontroliuoja vyriausybę. Nors 
pats būdamas aukštos kilmės, jis pakeitė įstatymus ir reformavo 
valdymą taip, kad ir paprasti piliečiai galėtų užimti aukštus vals- 
tybinius postus. Apie jį pasakodavo, kad esąs sykiu ir didis, ir 
paprastas. Privačiame gyvenime jis mėgstąs pataupyti, tad komi- 
kai tarpais net šaipydavosi iš jo šykštumo, tačiau miesto pinigus 
leidžiąs su užmoju. Tai esąs paslaptingas, prieštaringas ir visiškai 


nesuprantamas žmogus. Ir štai man teks pasikliauti jo malone. 

Po Margosios stojos skliautais, ištapytais istorinių mūšių tarp 
graikų ir svetimšalių priešų scenomis, viršum minios pamačiau 
kyšančią galvą juodais garbanotais plaukais. Tos galvos savinin- 
kas ramiai ir nejudėdamas stovėjo priešais milžinišką paveikslą, 
vaizduojantį Maratono mūšį, ir atrodė veikiau priklausąs tam 
vaizdui nei priešais besibūriuojantiems ir jo dėmesį besitikin- 
tiems patraukti žmonėms. Jis tylėjo ir iš pažiūros susikaupęs 
klausėsi, kas jam sakoma, tačiau mintimis klaidžiojo kažkur 
toli. Keletas vyrų, vienas kitą pertraukinėdami ir mojuodami 
rankomis, kažką karštai jam aiškino, — matyt, ginčijosi ar tei- 
kė kokius reikalavimus, — bet jis tik žvilgsniu peršokdavo nuo 
vieno kalbėtojo prie kito. Alkibiadas iškėlė ranką ir pamojavo, 
kad atkreiptų jo dėmesį, ir jis viršum ginčininkų galvų pažvelgė 
į mus, susidūrė su mano žvilgsniu ir kelias akimirkas įdėmiai 
mane stebėjo. Jo veidas atrodė lyg marmurinis. Rankos mos- 
tu atsisveikinęs su ginčininkais ir prašytojais, jis žengė mūsų 
pusėn. Buvo visa galva aukštesnis už mane, nors ir avėjau sto- 
rapadžiais sandalais. Turėjo pailgą veidą, gilias skvarbias rudas 
akis ir tokią tiesią nosį, kad atrodė lyg nubrėžta su matematiko 
liniuote. Ėjo tiesiai ir ryžtingai. Jo veidą rėmino trumpa juoda 
garbanota barzdelė. Tie šaipūnai komikai, pravardžiavę jį Svo- 
gūngalviu dėl pailgo veido ir stambios galvos, aiškiai persisten- 
gė. Man jis pasirodė gražus ir didingas. 

Priėjęs nenusišypsojo ir tik trumpai dirstelėjo į Alkibiadą. 

— Ar čia toji mergina, apie kurią kalbėjai? 

— Taip, tai mano žmonos sesuo, Aspasija iš Mileto. Grįždamas 
iš tremties į Atėnus, per savo gerą širdį pasiėmiau ir ją drauge. 
Dabar esu jos globėjas. 

Alkibiadui sunkiai sekėsi nuduoti, neva rūpinąsis mano likimu, 


tačiau jis baiminosi, kad jei Periklis supras, kokia pabaisa iš tiesų jis 

mane laikąs, tai planas manęs atsikratyti niekaip neišdegs. Periklis 
nieko nesakydamas įsistebeilijo į mane, o aš, pamiršusi visus savo 
svainio nurodymus, savo ruožtu pažvelgiau jam į akis. 

Alkibiadas, aiškiai susinervinęs, pridūrė: 

— Vyliausi rasiąs jai padorų vyrą, tačiau per tą įstatymą, kurį 
sugalvojai, kol buvau išvykęs, joks Atėnų pilietis negali jos vesti. 

— Ką gi, nieko nepadarysi, - ramiai, lyg aptarinėdamas oro 
permainas, tarstelėjo Periklis. Beveik nekreipdamas dėmesio 
į Alkibiadą, jis paėmė mane už parankės ir nusivedė su savim. 
Nespėjau nė atsigręžti, tik pati sau nusišypsojau, vaizduodama- 
si, kaip iš netikėtumo ištįso Alkibiado marmūzė. Tik po kelių 
akimirkų susivokiau, kad pats galingiausias žmogus Atėnuose 
kažkur mane veda ir kad turėčiau bent išsigąsti to, ką jis ketina 
su manimi daryti. Bet kažkodėl jo nebijojau. Jaučiausi esanti jo 
globoje, nors pati nežinojau kodėl. 

Taip mudu kurį laiką ėjome, netardami nė žodžio. Bet jo tylė- 
jimas manęs negąsdino. Staiga jis pasisuko į mane ir tarė: 

— Vakar vos nepraradau vieno gero draugo. 

— Ar jis kaip nors tave išdavė? — paklausiau, pati stebėdama- 
si, kaip natūraliai skamba mano balsas — tarsi kalbėtis su didžiu 
valstybės vyru man būtų pats įprasčiausias dalykas pasaulyje. Ne- 
moku paaiškinti, bet jutau, tarsi akimirksniu būčiau perpratusi 
šio Žmogaus sielos esmę. 

— Ne. Jis didis žmogus, puikus draugas ir geras mokytojas. 
O būtų numiręs per mano aplaidumą. Turėjau nuolat siųsti 
jam pinigų. Bet kol prisiruošiau pasidomėti, kaip jis laikosi, jis 
jau sunkiai sirgo. 

— Ar jis senas? 

— Taip, jau gana senyvo amžiaus, - atsakydamas jis įbedė į 


mane didžiulių rudų savo akių žvilgsnį. 

— Tai gal jo ligos priežastis greičiau buvo senatvė, o ne tavo 
dėmesio stoka? 

— Ber jis kaltino mane. Stovėjau prie jo lovos ir maldavau ne- 
mirti, nes nežinojau, ką darysiu be išmintingų jo patarimų. O jis 
tarė: „Perikli, net ir lempa nešvies, jei laiku neįpilsi alyvos.“ 

— Negi tu — vienintelė jo atrama ir pragyvenimo šaltinis? - nu- 
stebau, negalėdama patikėti, kad taip Periklio vertinamas vyras 
neturėtų daugiau jokių draugų ar globėjų. 

— Jis — didis mokytojas. Tik, priešingai nei sofistai, už savo 
mokymą pinigų neima. Dabar jis visiškai priklausomas nuo ma- 
nęs. O toks aplaidumas - juoda dėmė ant mano sąžinės. 

— Kuo jis tau toks ypatingas? Ar jis - koks tavo giminės vy- 
resnysis? 

— Jo vardas Anaksagoras. Jis išmokė mane mąstyti ir kelti klausi- 
mus. Jis parodė man - ir daugeliui kitų, — jog didžiausios pasaulio 
paslaptys turi tvirtą pamatą, kurį, atkakliai tiriant, galima aptikti. 
Pasauliui reikia šitokių protų. Nenoriu būti kaltas dėl jo netekties. 

— O! Aš irgi labai domiuosi tokiais dalykais, - pasakiau. — Gal 
galėtum pateikti man kokią jo idėją? 

Jis iš savo ūgio aukštybių skeptiškai nudelbė mane žvilgsniu. 

— Jis atskleidė, jog saulė — ne dievas, o smarkiai įkaitęs uolos 
gabalas, didesnis už visą Peloponesą. Jis mokė, kad visatą valdo 
ne įnoringi dievai, o viską persmelkiantis grynasis protas. 

— Ko gero, jį bus paveikęs mano mokytojas Talis Miletietis, — 
atsakiau. — Esu tikra, kad jis pirmasis sukūrė šią teoriją. 

— Nejau nori priversti mane patikėti, kad mokeisi pas Talį? 

— Neketinu versti tavęs niekuo tikėti. Sofistas bando įtikinti. 
O filosofas tiktai klausia. Aš tiesiog pasakiau faktą, kuriuo gali 
tikėti ar ne - kaip nori. Ar tikėsi manim, pone, ar ne - nuo to 


mano teiginys netaps nei teisingas, nei klaidingas. 

Jis nieko nebeatsakė, ir toliau mudu ėjome tylėdami. Netu- 
rėjau nė menkiausio supratimo, kur jis mane veda, bet nedrįsau 
klausti. Užkopę keliu į kalvą, priėjome namus, ne ką didesnius 
nei tie, kuriuose buvau užaugusi. 

— Čia mano namai, - tarė jis. Nustebau. Buvau tikra, kad Atėnų 
miesto vadovas gyvena didžiuliuose rūmuose. — Paliepsiu vergams 
atnešti mudviem padėklą su maistu ir vyno. Eikš su manim. 

Perėję per vidinį kiemelį, užlipome laiptais ir patekome į 
miegamąjį. Mane vis dar stebino tų namų paprastumas ir puo- 
šybos stoka. 

— Čia - tavo kambarys, — pasakė jis. — Tikiuosi, čia tau bus 
patogu. Jei ko norėsi, paprašyk. 

Mudu drauge užkandome datulių, duonos ir sūrio, o per tą 
laiką jis mane klausinėjo visokiausių dalykų apie Talį ir mano gy- 
venimą Milete, kur buvau užaugusi. Tada jis kažkur išėjo, ir likusi 
viena svarsčiau, ką turėčiau daryti. Vergai su manim beveik nesi- 
kalbėjo. Apėjau visą namą, tikėdamasi rasti moterų gyvenamą jo 
dalį, kur galbūt sutikčiau kokią močiutę, tetą ar seserį, kurios mane 
supažindintų su šių namų tvarka, tačiau daugiau moterų, regis, čia 
nebuvo. Prisiminiau, jog Periklis neseniai išsiskyrė su žmona. Ko 
gero, išsikraustydama atgal į savo tėvų namus, ji ir bus išsivedusi 
su savim visas moteris. Taigi nusprendžiau verčiau pasilikti tame 
kambaryje, kurį Periklis buvo man paskyręs, ir palaukti, kas bus 
toliau. Gal jis pasiūlys mane kokiam savo pažįstamam arba ište- 
kins už kurio nors pavaldinio? Galų gale namus apgaubė tamsa. 
Viskas aplinkui nutilo, ir išsitiesusi ant lovos aš užsnūdau. 

Vėlai naktį išgirdau į kambarį įeinant Periklį. 

— Kodėl lempa neuždegta? — paklausė jis, tamsoje sustojęs 
prie mano lovos. 


— Todėl, kad nemiegu šviesoje, - atsakiau. 

— Kodėl nepasirengei manęs sutikti? 

— Todėl, kad nežinojau, ką ketini veikti šįvakar. 

Jis nutraukė nuo manęs paklodę. Po ja gulėjau visiškai nuoga. 
Jis gana ramiai nužvelgė mane ir ranka slystelėjo man per šlaunį. 
Krūprelėjusi atšokau, susigriebdama paklodę ir dengdamasi ja 
savo nuogumą. 

Įsitempusi laukiau pykčio protrūkio, tačiau jis atrodė veikiau 
nustebęs nei įtūžęs. 

— Tu neatitinki mano susitarimo su Alkibiadu salygų, — te- 
pasakė. 

— Kokių sąlygų? 

— Mudu sutarėm, kad jei turgaus aikštėje tu man patiksi, ga- 
lėsiu vestis tave namo už sugulovę. 

— Tau už sugulovę? — Aš dar tvirčiau įsisukau į paklodę ir ėmiau 
žvalgytis aplinkui ieškodama, kaip pabėgti. Aišku, tai nebuvo pro- 
tinga, tačiau troškau tik sprukti iš ten, kiek kojos neša. 

— Alkibiadas mane tikino, kad tu — labai patyrusi kurtizanė. 
Sakė, jog ne kartą ir jį esi pamaloninusi. 

— Savo tikrą svainį? Tai juk būtų ištvirkavimas! 

Periklis gūžtelėjo. 

— Esu panašių dalykų girdėjęs. 

— Pone, aš visiškai nekalta, kaip pati Atėnė. Manęs joks vyras 
nė karto nėra net palietęs, ką bekalbėti apie kūnišką sueitį. 

— Esu tikras, jog tu meluoji, — tarė jis, atšlydamas ir ieško- 
damas mano veide apgavystės ženklų. - Turiu pasakyti, kad jau 
sumokėjau už tave gerus pinigus: atlyginau Alkibiadui už visą 
maistą, kurį suvalgei nuo pat savo tėvo mirties, ir už dvi sukneles, 
kurias tau pasiuvo sesuo: viena — lininė, o kita — iš geros vilnos. 

Taip, jis žinojo viską iki smulkmenų. Kaliopė vargais negalais 
sukrapštė pinigų suknelėms, kad kuo dailiau atrodyčiau. 

Periklis atrodė visai sumišęs, o aš tuo patyliukais džiaugiausi, 
bandydama suvokti tai, ką prieš akimirką išgirdau. Šiaip ar taip, jis 
juk būtų galėjęs elgtis su manim kaip tinkamas: paimti mane prieš 
mano valią, įsiutęs grąžinti svainiui, kuris tikrai būtų mane skau- 
džiai nubaudęs už tai, kad neįtikau galingajam Perikliui, atiduoti į 
viešnamį arba supykęs primušti ir išmesti į gatvę vidury nakties. 

— Bet jis mane tikino, kad tu įgudusi visuose meilės reikaluo- 
se, - neatlyžo Periklis, bergždžiai mėgindamas ką nors suvokti 
toje painiavoje. — Esu tikras, kad būtent taip jis ir sakė. 

Bandžiau greit sumesti, ką man daryti. Priešais mačiau vyrą, 
kuris bent jau šiuo metu neketino naudotis didžiule savo galia 
ir valdžia, kad priverstų mane jam paklusti. Išskyrus mano tėvą, 
daugiau joks vyras nebuvo taip su manim elgęsis. Netgi išmintin- 
gasis Talis vis nepamiršdavo pasipuikuoti savo pranašumu ir pa- 
reikalauti dėkingumo, kad man leidžiama klausytis jo paskaitų. 
Pažvelgiau į Periklio rankas, kurios pasirodė neįtikėtinai liaunos 
su ilgais, bukais pirštais ir švariais keturkampiais nagais. Vyrui, 
pasižymėjusiam drąsa mūšio lauke, jos buvo pernelyg gležnos. 
Nusprendžiau, jog visai galiu įsivaizduoti — ir netgi norėčiau, — 
kad tos rankos liestų mano kūną. 

— Aš tikrai nemeluoju. Niekad to nesu dariusi. Tačiau mielai 


išmokčiau. 


KAI MUDU BAIGĖME, pravirkau. 

— Aš tave įskaudinau, — tarė jis. Bet tai buvo netiesa. Nors aš 
ir aiktelėjau, kai jis į mane įėjo, tačiau ne tiek iš skausmo, kiek 
dėl staiga apėmusio suvokimo, kad šitokiu būdu jis galutinai nu- 
brėžė mano likimą. 

— Verkiu todėl, kad praradau nekaltybę ir mano ateitis nu- 


lemta. Niekuomet jau nebūsiu nuotaka. Niekad mano jaunikis 

nepakels man nuo veido šydo, ir niekad nepažvelgsiu į jį, rody- 
dama, kad sutinku. 

Mintyse tęsiau: ir nepaduosiu jam kairiosios savo rankos, kurią 
suspaudęs ties riešu jis žinotų, kad jam paklusau. Niekad mano 
giminės moterys neteiks man vestuvinių dovanų. Ligi šiol nieka- 
da sąmoningai šito netroškau, tačiau kažkuri mano esybės dalis, 
matyt, širdies gilumoje to ilgėjosi. Tradicinis moterų pasaulis su 
visais savo ritualais ir kasdieninėmis pareigomis, kėlusiomis man 
tokį siaubą, dabar buvo man amžiams užvertas. Negana to, nega- 
lėjau tikėtis būti priimta ir į padorią Atėnų bendruomenę. Jeigu ir 
tos durys man visiems laikams užsivėrė, tai kur tada man dėtis? 

— Niekad mano tėvas — tesaugo jį dievai šešėlių pasaulyje — ne- 
atiduos manęs kitam vyrui, kad pagimdyčiau jam teisėtų vaikų, — 
išspaudžiau, iš anksto apraudodama dar negimusius savo vaikus. 

— Ko gero, tai tiesa, - atsiliepė Periklis. - Bet tu - nepa- 
prasta moteris, ne tokia, kaip kitos. Tu ką tiktai atsidavei man 
laisva valia. 

Taip prasidėjo bendras mūsų gyvenimas. Iš pradžių lovoje 
tesugebėjau tiktai jam paklusti. Laikui bėgant, kadangi jis vis 
dažniau vakarais ateidavo pas mane, paprašiau jo parodyti man, 
kaip galėčiau geriau jį patenkinti. Jis parodė, sykiu ir pamokyda- 
mas mane, kaip pačiai pasiekti pasitenkinimą. Pademonstravo, 
kaip patirti didesnį malonumą naudojant aliejus ir kremus, ir 
ragino mane leisti jam suprasti, kaip padėti man pakilti į pačią 
aukščiausią viršūnę. Netrukus mūsų kūniškų geismų tenkinimas 
pradėjo teikti man tokį pat malonumą, kaip ir pokalbiai, o jis, 
man regis, ne mažiau pamėgo šnekėtis su manim, negu mylėtis. 
Kaskart po meilės akto jis vis daugiau man atsiverdavo. 

Bet vos iškeldavau koją iš saugaus ir ramaus miegamojo, pa- 


sipildavo įžeidinėjimai. Girdėdavau, kaip ant manęs patyliukais 

burba vergai, nors paprastai tokiais atvejais Periklio šalia nebū- 
davo, tad negalėdavau nieko įrodyti. Sugulovė. Paleistuvė. Šliun- 
dra. Kurtizanė dar buvo bene gražiausias žodis, kuriuo būdavau 
vadinama. Iš pradžių net švelnus jo meilės balzamas sunkiai 
galėdavo užgydyti mano sielos žaizdas, kurias patirdavau dėl tų 
įžeidinėjimų. Paskui, kai mudviejų ryšys sustiprėjo ir aš tiek na- 
muose, tiek ir už jų sienų įgijau daugiau galios, skaudūs žodžiai 
liovėsi, — tiesa, gerokai vėliau jie pasipylė ant manęs viešai. 
Tačiau netrukau suprasti, kad toks juodinimas — neatsiejama 
mano laisvės dalis. Dabar galėdavau netrukdomai pati viena vaikš- 
čioti po turgaus aikštę — nuo pat keturiolikos metų šitokios laisvės 
nebuvau turėjusi. Man nereikėjo taikstytis su visokiais draudimais 
ir suvaržymais, kurių privalu paisyti garbingai ištekėjusiai moteriai, 
negalinčiai be leidimo nė kojos iškelti už moteriškosios namų da- 
lies sienų. Ištrūkau ir iš Alkibiado tironijos, o dabar buvau globo- 
jama vyro, kuris, kiek spėjau patirti, troško manęs savo namuose 
veikiausiai būtent dėl tų mano būdo savybių, kurios, mano svainio 


įsitikinimu, turėjo atbaidyti nuo manęs visus vyrus. 


PRAĖJUS VOS KELIOMS savaitėms nuo tos dienos, kai atsidūriau 
Periklio namuose, sužinojau, kad viena iš svarbiausių kurtizanės, 
skirtingai nei teisėtos žmonos, priedermių, yra linksminti vyrus 
per pietus ir pokylius. Perikliui pareiškus, kad vienam tokiam va- 
karui jis pasikvietęs į svečius keletą bičiulių ir gerų pažįstamų, 
supratau, kad dabar turėsiu įrodyti, ko esu verta ir kaip sugebu at- 
likti naująsias savo pareigas. Neturėjau jokio supratimo, net nuo 
ko pradėti rengti tą pokylį. Spėjau, kad veikiausiai būsiu vieninte- 
lė jame dalyvausianti moteris. Moterys itin retai ar beveik niekad 
nebūdavo kviečiamos į šitokius pasilinksminimus. O jei kas ir 


būtų pakvietęs, tai jokia ištekėjusi ar kitaip „padoriai“ visuomenės 

daliai priklausanti moteris nebūtų priėmusi tokio kvietimo, o juo 
labiau sutikusi dalyvauti pokylyje, rengiamame sugulovės —- tegu 
ir priklausančios pačiam galingiausiam valstybės vyrui. Stengiausi 
neimti viso to į galvą. Nors mano sesuo apie pobūvių šeiminin- 
kės pareigas nutuokė dar mažiau nei aš, tačiau, laimė, Alkibiadas 
buvo labai išrankus valgytojas ir tikras smaguris, tad Kaliopė buvo 
puikiai įgudusi pirkti maistą ir vadovauti virtuvei. Išprašiau jos 
eiti kartu su manim į turgų ir padėti man supirkti svarbiausius 
produktus vaišėms. Ji sutiko, kad ir turėdama nuslėpti šį žygį nuo 
vyro, nes garbingos moterys į turgų siųsdavo tik savo vergus. Ta- 
čiau aš nutariau nieku gyvu neleisti pasalūnams mūsų namų ver- 
gams tokia svarbia proga man pakenkti. 

Periklis jau kurį laiką kaip įmanydamas stengėsi įtikinti tur- 
tingus svetimšalius investuotojus perkelti savo verslą - o sykiu ir 
pinigus — į Atėnus, tad garbingiausias vakaro svečias buvo pini- 
gingas ginklų gamintojas, neseniai su trisdešimčia vergų atvykęs 
iš Kipro ir ketinantis įkurti mieste ginklų kalyklą. 

— O kas dar ateis? — teiravausi Periklio, kad galėčiau pasiųsti 
vergus į turgų ir liepti jiems iš kitų vergų išsiklausinėti, ką mėgsta 
jų šeimininkai. 

— Ai, dar visokie juokdariai, dabitos ir politikieriai, - mestelė- 
jo jis. — Paliepk namų prievaizdui nusamdyti pakankamai kekšių 
ir muzikantų. Vyrams turi būti linksma! 

Jis aiškiai neketino duoti man kokių nors išsamesnių nurody- 
mų, tad ėmiau spėlioti, ar tik jis nenori, kad susimaučiau ir jis 
galėtų manęs atsikratyti. Daugiau nieko nebeklausinėjau ir pasi- 
ruošiau kaip galėdama. Sutikdama svečius vidiniame kiemelyje, 
vaizdavau sumanią ir malonią šeimininkę, nors nė nenutuokiau, 
ko tikėtis toliau. Vergai šiek tiek supažindino mane su įprastine 


Periklio vakarėlių eiga, tačiau nebuvau tikra, ar jie sako tiesą. 

Nors buvau gražiai pasipuošusi, pasikvėpinusi ir plačiai šypso- 
jausi, man net pilvą suko ir akyse temo iš baimės. 

Vaišės pavyko puikiai, visi gyrė mano patiektus brangius, iš 
Afrikos atvežtus stručių kiaušinius, ungurius, įsuktus burokėlių 
lapuose, ir keptą tuno pilvą su prieskoniais. Tenka pripažinti, 
kad ir pati niekad nebuvau šitaip puotavusi. Alkibiado namuo- 
se moterims niekuomet netekdavo ragauti tokių puikių valgių, 
kokie būdavo patiekiami vyrams, — moterys turėdavo tenkintis 
paprastesniu daviniu. 

Kai kurie svečiai atsivedė puikiai pasirengusių kurtizanių — tai 
buvo išsilavinusio moterų sluoksnio dukterys ir vaikaitės, išlaiko- 
mos pačių turtingiausių ir reikliausių vyrų, vilkinčios nuostabiais 
šilkais ir apsikarsčiusios pernelyg stambiais papuošalais. Po lašelį 
sriūbčiodamos vyną, jos uždavinėjo vyrams iš anksto apgalvotus 
klausimus. Vyrams tai patiko, nes kurtizanių dėka jie galėdavo 
plačiau išdėstyti kalbamą dalyką ir pasirodyti protingesni, nei iš 
tiesų buvo. Mes, moterys, tarpusavyje nesikalbėjome, nors ben- 
drauti būtų natūralu po vienu stogu gyvenančioms moterims. 
Daugiausia tik nusišypsodavome iš vyrų laidomų sąmojų ar 
įterpdavome kokią pastabą į jų kalbas. Viena iš moterų padekla- 
mavo eilėraštį, jauna mergaitė muzikantė pritarė jai Aeita, o dar 
kita pašoko. Pati aš tokių gabumų neturėjau, tad susimąsčiau, ar 
tik neturėčiau pradėti lavintis. Samdytos prostitutės pietaujant 
laukė kitame kambaryje, kur gavo prastesnio maisto ir vyno, o į 
valgomąjį buvo įleistos tiktai jau nudengus stalus. 

Aš baisiai sumišau, kai jos begėdiškai įgriuvo pro duris ir ne- 
sivaržydamos įsitaisė svečiams ant kelių, demonstruodamos iš po 
suknių virstančias krūtis ir žargstydamosi taip, kad matėsi net 
tarpukojis. Negi čia pat, tiesiog mūsų akivaizdoje, jos dar pradės 


ir sanguliauti? Nebuvau tikra, ar įstengčiau tai ištverti. Net ne- 

žinojau, ar tik Periklis nesugalvos pasirinkti kurios iš tų moterų 
ir sugulti su ja tiesiai man prieš nosį, o gal ir pati turėčiau jį 
apsižergti, panašiai kaip šitos moterys - jo svečius, arba, dar blo- 
giau, pati imtis pamaloninti svečius? Ir kas būtų, jeigu atsisaky- 
čiau? Negalėjau patikėti, kad tas švelnus ir supratingas žmogus, 
po kurio stogu gyvenau, galėtų blokšti mane savo draugužiams 
į glėbį, — bet juk Atėnų gyvenime netrūksta staigmenų! Kur kas 
lengviau atsikvėpiau pastebėjusi, kad tie vyrai, kurie atsivedė 
kurtizanes, su jomis ir pasiliko, o kiti, susiporavę su prostitutė- 
mis, pradėjo kilti nuo stalų ir ėjo kur nuošaliau tvarkyti su jomis 
reikalų. Periklio tokie malonumai, regis, nė kiek nedomino. Ne- 
kreipdamas dėmesio į mane, jis prisėdo prie Kefalo, to ginklų 
gamintojo, aptarti verslo. 

Vakarui įsibėgėjant, aš tebesėdėjau viena, su nenueinančia 
man nuo lūpų ir jau lyg ledinis pusmėnulis per visą pokylį prie 
veido prišalusia šypsena, kai prie manęs prisiartino vienas vy- 
resnio amžiaus vyriškis ir, teatrališkai užmetęs ant krėslo atlošo 
brangaus balto lininio rūbo skverną, įsitaisė greta. 

— Ar tau nuobodu, kaip ir man? — paklausė jis ir, nelaukda- 
mas atsakymo, šnekėjo toliau: - Niekaip nesuprantu, kam Peri- 
klis verčia mane gaišti laiką, primygtinai reikalaudamas dalyvau- 
ti šituose netikusiuose pasismaginimuose, užuot dirbus. Negi aš 
panašus į tokį, kuris mokėtų linksminti pirklius? 

— Ne, anaiptol, - atsakiau. Jis atrodė išties įspūdingai. Pakau- 
šis buvo praplikęs, o ties smilkiniais vilnijo šviesiai rudų plaukų 
garbanos, siekdamos gerokai žemiau ausų. Kakta atrodė iškilni, 
išvagota gilių raukšlių, o dar jis turėjo dailią, skrupulingai prižiū- 
rimą barzdelę, nors visame veide labiausiai dėmesį traukė akys. 
Visoje jo povyzoje buvo tam tikro pasitikėjimo, tad labai nelen- 


gva atrodė jam prieštarauti. 

— Mums ir taip sunkiai sekasi surinkti pakankamai lėšų staty- 
boms, o jei sulėtinsime darbus, turėsime atsakyti Tautos susirin- 
kimui. O tie idiotai dar mano sau, kad visa tai darome norėdami 
praturtėti! 

Iš šių žodžių supratau, kad mano pašnekovas — ne kas kitas, 
o Feidijas, architektas ir pagrindinis ambicingojo Periklio pla- 
no perstatyti Akropolį įgyvendintojas, be to, kiek buvau girdė- 
jusi, — dar ir talentingiausias pasaulio skulptorius. Ir toliau sau 
šypsojausi manydama, kad jis kalbės sau pats vienas, kaip ir visi 
vyrai tą vakarą, o man tereikės tik klausytis. 

— Ar tu bent supranti, apie ką aš kalbu? - nekantriai paklausė jis. 

Prieš praverdama burną giliai įkvėpiau, kad spėčiau susikaupti. 

— Apie tą projektą daug kalbama ne tiktai Atėnuose, pone, bet 
ir visoje Graikijoje, kadangi kiti miestai-valstybės, būdami priklau- 
somi nuo Atėnų, kad gintų juos nuo priešų, anaiptol nesidžiaugia 
turėdami nemažai sumokėti už statybas. Dar gyvendama Milete 
nemažai apie tai prisiklausiau miesto aikštėje. Bet turiu prisipažin- 
ti, kad įki smulkmenų to plano ir visų lėšų šaltinių tikrai nežinau. 

— Tu labai iškalbi mergaitė. Ir tavo labai įdomus veidas. | 

Žinojau esanti daili, bet niekad nebūčiau pagalvojusi, kad 
mano veidas kam nors gali pasirodyti įdomus. Jo bruožai buvo 
taisyklingi ir išraiškingi, tačiau visiškai niekuo neypatingi. Tu- 
rėjau kiek didesnes nei vidutinės moters akis ir rausvas, putlias 
lūpas. Pamenu, kol buvo gyvas tėvas, jis vis mėgdavo kartoti, kad 
aš esanti tikra gražuolė ir kad nemažai širdžių sudaužysianti. Bet 
po jo mirties iš naujojo savo globėjo Alkibiado tegirdėjau tik tai, 
kokia esu nemoteriška. 

— Dėkoju už pagyrimą, kuris tuo vertesnis, kad girdžiu jį iš 
tokio garsaus žmogaus lūpų, - pasakiau. — Prieš arvykdama į 


Atėnus, mokiausi retorikos ir filosofijos. 

— Tikrai? Moteris — filosofė? 

— Taip, tos dvi esybės sunkokai dera viename kūne, — atsa- 
kiau, ir jis nusišypsojo. 

— Tai jau ko gero, — burbtelėjo trumpai. - Bet gal sukaupta 
patirtis pravers tau per šituos begalinius pietus ir pokylius... Nors 
nemanau, kad tie stuobriai kada leistų tau įterpti bent žodelį. 

— Galbūt, - linktelėjau. 

— Kad jau esi tokia iškalbi, tai pasakyk, ar pritari mūsų pla- 
nams iš esmės perstatyti Akropolį? 

Nelabai supratau, ar jis šaipėsi, ar tyčia traukė mane už lie- 
žuvio, tačiau atsakiau taip, kaip, mano manymu, derėjo atsakyti 
žmogui, užduodančiam tokį rimtą klausimą. 

— Kaip filosofė, savo nuomonę galėčiau susidaryti tiktai ge- 
rai įsigilinusi į rūpimą temą. O apie statybų projektą dar per 
mažai žinau. 

Feidijas atsilošė ir nusikvatojo. Paskui garsiai kreipėsi į Periklį, 
kuris kaip sykis baigė tuštinti savąjį vyno dubenį. 

— Perikli, gal tikiesi iš šitos jaunos merginos išugdyti politikę? 

Tuo metu Periklis irgi pratrūko garsiai juoktis: ne iš Feidijo 
žodžių, o tiesiog aptikęs tuščio vyno dubens dugne pritvirtintą 
mažą keraminę muselę — aš visą vakarą nekantraudama laukiau, 
"kada gi jis ją pamatys. Radau ją turguje tarp kitų naujoviškų įdo- 
mybių ir tikėjausi, kad tokia staigmena jį pralinksmins. 

Tai buvo pirmas kartas, kai man pavyko jį prajuokinti. Peri- 
klis garsėjo daugeliu neįprastų būdo bruožų ir savybių, tačiau tik 
ne linksmumu; tad labai apsidžiaugiau, kad sugebu pasiekti tokį, 
atrodytų, nedidelį laimėjimą. Visi gerai žinojo, kad viešumoje 
Periklis visada būna ramus ir santūrus, niekam neleidžia dirstelė- 
ti į savo sielos gelmes. Tuo tarpu man atrodė, kad jis pats sukūrė 


save tokį — gyvenantį vien tam, kad tarnautų valstybei, — ir dar 

tvirtai tikėjo, jog menkiausi tokio paveikslo įtrūkiai padarytų ža- 
los ne vien jam, bet ir visai valstybei. 

— Perikli, štai ši jaunoji tavo filosofė norėtų labiau įsigilinti į 
mūsų statybų projekto esmę. 

Periklis nustebęs sužiuro į mane. 

— Aš nieko panašaus nesakiau! — puoliau atsikalbinėti. 

— Kaip tikra filosofė, ji jaučiasi negalinti nei atremti mums 
metamų kaltinimų, nei apskritai pasakyti, ar mes teisūs, suma- 
nę tokį projektą, kol gerai į jį neįsigilino. Kodėl nepaaiškinai jai 
mūsų sumanymo? 

Ko gero, skulptorius vis dėlto nusprendė iš manęs pasišaipyti! Te- 
belaikydamas rankose dubenį ir vis dar šypsodamasis, Periklis paliko 
savo pašnekovą — negyvai nusigėrusį pirklį, ir prisėdo prie mūsų. 

— Matai, Aspasija, mūsų kritikai nieko nesupranta. Atėnės 
Partenės šventykla ir ją supsiantys pastatai turės įkūnyti viską, ką 
gero ir didaus turime Atėnuose. 

— Aš visam pasauliui parodysiu kūrybinę žmonijos galią, — 
pridūrė Feidijas. 

— Taip pat ir bendrą visos graikų tautos jėgą, leidžiančią mums 
įveikti priešus ir skleisti pasaulyje aukščiausius mūsų idealus bei 
gyvenimo būdą, - kalbėjo toliau Periklis. - Tai bus pati nuosta- 
biausia Graikijos vertybių išraiška. 

— Atskleisianti taip pat ir tai, ką gali nuveikti žmogus, visur 
gyvenime siekiantis didžių dalykų, — antrino jam Feidijas. 

— Ir tai, kas pasidaro įmanoma, gerbiant ir garbinant dievus, — 
tarė Periklis. 

— Ar bent jau sugebant neblogai su jais sutarti, - savo ruožtu 
nenusileido Feidijas, kuris, būdamas menininkas, o ne politikas, 
galėjo nebaudžiamas ne itin pagarbiai atsiliepti apie dievus — ir 


net nelabai jais tikėti. 

— Gal liepti atnešti dar vyno? — paklausiau. Jiedu abu jau buvo 
ištuštinę savo dubenis, o aš taip norėjau, kad jie dar su manim 
šitaip kalbėtųsi. Nuo pat išvykimo iš Mileto neturėjau progos 
pasišnekučiuoti tokiomis temomis, tad dabar tiesiog atgijau. 

— Ne, nereikia, — atsakė Periklis. - Jei bus dar vyno, šitie žmo- 
nės niekad neišeis, o man jie jau mirtinai nusibodo. Aspasija, 
liepk vergams paskleisti gandus, kad vynas baigėsi, ir pamatysi, 
kaip greitai visi išsilakstys. 

— Taip, šlovė dievams, reikia pagaliau jų atsikratyti, — pareiškė 
Feidijas. - O kai nieko nebeliks, vesimės šitą dailią mergaitę ap- 


žiūrėti mūsų kūrinių. 


NAKTIS BUVO TAMSI ir be žvaigždžių, oras dvelkė vėsa ir drėgme. 
Nebuvau pratusi tokiu metu būti lauke, tad tvirčiau įsisukau į 
skraistę. Net ir tokioje tamsoje įžiūrėjome blizgantį bronzinį Fei- 
dijo šedevro — Atėnės Promachės statulos - šalmą. Šis kūrinys 
šlovino deivės - kovotojos ir nugalėtojos - didybę. Vidurdienį 
saulės spinduliuose bronzinis deivės šalmas ryškiai spindėdavo ir 
būdavo matomas netgi iš jūros, rodydamas kelią laivams, plau- 
kiantiems į Atėnų Pirėjo uostą. Iš kitos pusės deivę užstojo siena, 
kuri tariamai buvo tūkstančio metų senumo, pastatyta dar miti- 
nių būtybių iš Homero pasakojimų. 

Kai užkopėme į tvirtovę vedančiais laiptais, per plynę nu- 
šniokštė žvarbus šiaurės vėjo gūsis. Prie įėjimo stovėję sargybiniai, 
išvydę Periklį su Feidiju, kaipmat pasitraukė, duodami mums 
kelią. Abu vyrai žvaliai žengė pirmyn, o aš stabtelėjau apsidai- 
ryti. Kiek atokiau tamsoje boluojančios iš balto marmuro stato- 
mų šventyklų kolonos priminė keistą, neaprėpiamą, stebuklingą 
akmeninį sodą. Senieji Akropolio vartai tebestovėjo, nors buvau 


girdėjusi, kad greitai jų vietoje atsiras naujas, kur kas įspūdinges- 

nis įėjimas. Visur buvo matyti dešimtys vežimų su skalda, kurie 
keistai nesiderino prie rievėtų baltų kolonų, akmens plokščių ir 
kitokių naujų statybinių medžiagų krūvų. 

Periklis atsigręžęs pamatė, kad atsilikau, ir pastebėjo, jog 
visa drebu. 

— Kas nutiko? Tau šalta? — paklausė jis. 

— Taip, — atsakiau, nors drebėjau ne tiek nuo šalčio, kiek dėl 
to keisto jausmo, apėmusio pačioje nakties gūdumoje atsidūrus 
Akropolio viršūnėje, kur nuo seno garbinti didingieji dievai. — 
Man rodosi, kad dievai mus stebi ir pyksta, kam drumsčiame jų 
ramybę. 

Periklis išskėtė rankas, ir aš mielai žengiau jam į glėbį: Jis ap- 
kabino mane per pečius, ir pasijutau labai dėkinga už šilumą ir 
globą. Grėsmingoji Atėnė tikrai negalės manęs nuskriausti, jei 
būsiu ginama žmogaus, sumaniusio jos garbei pastatyti šitokius 
didingus paminklus. 

Feidijas paėmė iš vieno vergo žibintą. 

— Parodysiu tau, ką ketiname padaryti, Aspasija, o tada jau 
pati nuspręsi, ko vertos mūsų pastangos, - prabilo jis. Paskui 
aprodė man, kur stovės keturi didžiausieji statiniai, sudarysiantys 
būsimojo Akropolio šerdį: Propilajai, arba Didieji Vartai, jo ku- 
riami kartu su architektu Mnesikliu, Atėnės Partenės šventykla, 
kurios sienos jau kilo, bet iki pabaigos dar buvo toli, Erechtėjo 
ir Pandrosos šventykla, turėsianti pakeisti ir priglausti daugelį 
senųjų Akropolio šventyklų ir šventyklėlių, ir pagaliau — Atėnės 
Nikės šventykla, kuri dar tiktai buvo planuojama. 

Negana to, Feidijas dar išdėstė ir savąją statybų teoriją. 

— Miestai niekada nebūna užbaigti iki galo. Viršum senienų vi- 
sada statoma kas nors nauja, tad ir aš kiek įmanydamas stengiau- 


si senojo Akropolio griuvėsius panaudoti naujiems statiniams, ši- 

taip išsaugodamas mūsų istoriją ir tą šventumo dvasią, slypinčią 
senųjų šventyklų akmenyse. Dalis tų senų šventyklų, kurios dar 
tebestovi, nebus griaunamos, — paaiškino jis, — o veikiau apgaub- 
tos naujų pastatų. Daugybę akmenų iš senųjų griuvėsių jau sudė- 
jome į naujųjų šventyklų pamatus, - pridūrė jis. Ištisiniai senųjų 
tvirtovės sienų fragmentai irgi turėjo būti išsaugoti, apmūryti ir 
sustiprinti. Feidijas buvo nurodęs Mnesikliui, užuot griovus prie 
Propilajų esančias sienas, tik jas nusklembti, kad sklandžiai prisi- 
derintų prie švytinčio naujo pastato struktūros. 

— Pasakojama, kad tie senieji mūrai mena dar Trojos karo lai- 
kus, — šnekėjo jis. —- Argi ne paradoksalu, kad drąsus ir naujas su- 
manymas kuriamas ant senų griuvėsių pamatų? Tačiau kai viskas 
bus baigta, pamatysi, jog aš tikrai žinau, ką darau. 

Mes patraukėme taku link Partenono. Pakeliui iš abiejų pusių 
kūpsojo didžiulės akmenų krūvos. Būsimosios Atėnės šventyklos 
griaučiai buvo ryškiai matyti net nakties tamsoje. Kolonos ir ko- 
lonados jau stovėjo, tačiau stogas dar buvo neuždengtas ir sienos 
nepabaigtos iki galo. 

— Ši šventykla didingumu pranoks visas, kada nors statytas 
Atėnei, ir bus puikus paminklas, įamžinantis jos pagalbą Atė- 
nams, nes tik jos dėka pasiekėme galutinę pergalę prieš tuos ne- 
tikėlius persus, — kalbėjo Periklis. 

— Taigi, prieš tuos šunsnukius, kurie karta po kartos puldinėjo 
Graikijos pakrantes, mėgindami sunaikinti mūsų laimėjimus ir 
nugrūsti mus atgal į praeities tamsybes, kuriose patys gyvena. 
Jei per Maratono mūšį Atėnė nebūtų kovusis mūsų pusėje, mes 
šiandien čia nestovėtume, — pridūrė Feidijas. 

— Taip, būtent tenai prieš beveik penkiasdešimt metų mes ga- 
lutinai įtvirtinome savo pranašumą ir visiems laikams nurungė- 


me persus, — pritarė Periklis. - Baigiantis tai ilgai, niūriai dienai, 

šeši tūkstančiai keturi šimtai persų gulėjo negyvi, o mes tebuvo- 
me praradę tik šimtą devyniasdešimt du karius. 

— Sunku net įsivaizduoti, - pasakiau. Ir patyliukais pagalvo- 
jau, ar tik persų aukų skaičius nebus kiek išpūstas, kad atėniečių 
pergalė atrodytų dar šlovingesnė. 

— Taip, tikrai sunku įsivaizduoti, —- paantrino Feidijas. - Tik 
deivės įsikišimas galėjo nulemti tokią puikią pergalę. 

— Žinau, ką manai, Aspasija, — tarė Periklis. — Bet jei apsilan- 
kytum to mūšio lauke, kaip aš ir daugelis kitų Atėnų patriotų 
neretai darome, tai pamatytum, kad milžiniški pilkapiai, kurie 
ten stūkso viršum daugybės palaikų, tikrai atitinka tuos pribloš- 
kiančius skaičius. Mūsų tėvai ir seneliai patys kovėsi tame mūšyje 
ir matė, kiek buvo žuvusiųjų. 

Praėjus dešimčiai metų po Maratono mūšio, persai sugrįžo į 
Graikiją ir patraukė link Atėnų, - kalbėjo jis toliau, iš pradžių ste- 
beilydamasis į Feidiją, o paskui — į mane, du savo klausytojus per 
prievartą, norėdamas įsitikinti, kad tikrai girdime, ką jis sako. — Visi 
pabėgo iš miesto, liko tik žyniai, žynės ir saujelė patriotų, stojusių 
ginti Akropolio šventenybių ir menkų lobyno likučių. Būtent čia, 
šitoje vietoje, Aspasija, ir buvo įsitvirtinę tie prakilnūs atėniečiai. 

Žvarbus nakties vėjas pūstelėjo man į veidą, ir visa suvirpėjau, 
tarsi aplink staiga būtų susirinkusios anų Atėnų didvyrių šmėklos. 

— Persai įsikūrė ant Arėjo kalvos ir ėmė šaudyti į šventyklas 
degančiom strėlėm. Nors atėniečių tebuvo saujelė, o ir tie pa- 
tys — ne kariai, o paprasti miestiečiai, jie narsiai gynėsi. Jiems 
pavyko gana ilgai sulaikyti persus, tačiau Atėnų gynėjai paliko 
rytinį tvirtovės šlaitą nesaugomą, manydami, jog jis pernelyg sta- 
tus įkopti. O pamatę, kad dalis persų įsigudrino užsikarti kone 
statmena uola ir jau puola juos su kardais, jie patys šoko žemyn 


nuo Akropolio ir žuvo. Barbarai išžudė visus, kas dar liko gyvas 

ir meldė pasigailėti, o tada apiplėšė ir sugriovė visus pastatus, 
šventyklas, paminklus, sunaikino visus meno kūrinius. 

— Jie net išdaužė šventąją Atėnės šventyklą ir visas šventas sta- 
tulas bei senienas, kurios joje buvo, — savo ruožtu įterpė Feidi- 
jas. — Ar gali įsivaizduoti, kaip jie siautėjo? Tie šunsnukiai pirma 
išskerdė žmones, o paskui sunaikino meną. 

Nelengva net buvo suprasti, kuris nusikaltimas Feidijui at- 
rodė baisesnis. Tikram atėniečiui nieko nebuvo brangesnio už 
šventuosius atvaizdus deivės, per amžius globojusios jos vardu 
pavadintą miestą. 

— Vis dėlto deivė juos prakeikė, — toliau pasakojo Periklis. — 
Kiekvieno, kuris drįs sunaikinti šventą Atėnės atvaizdą arba pa- 
mėgins plėšti jos šventyklas, laukia siaubingas galas. Toks jos 
nuosprendis. Persai manėsi mus sunaikinę, tačiau iš tiesų, griau- 
dami mūsų paminklus, jie tik patys sau galutinai išsikasė duobę. 

Gaila, kad atėniečiai dabar nemato jo tokio, - pamaniau, — 
sklidino vyno ir patriotizmo, apsvaigusio iš meilės savo miestui 
kur kas labiau nei nuo sultingų Dioniso kekių! Gal tada jie pa- 
galiau suprastų, kad visa, ką jis daro, pagrįsta būtent tokiais jaus- 
mais, o ne naudos sau siekimu. 

— Kai persai nusiaubė Akropolį, Temistoklis prie Salamino į 
šipulius sudaužė jų laivyną, o paskui, Platajų mūšyje, mes am- 
žiams nusikratėme šitų barbarų grėsmės, — tarė Feidijas. 

— Naujosios šventyklos ir skirtos pagerbti Maratono mūšio didvy- 
rių ir visų, kovojusių prieš persus, atminimui, — pareiškė Periklis. 

— Už tai ir išgerkim, — pasiūlė Feidijas. Paauglys siras - vergas, 
nešęs mums iš paskos su savimi pasiimtus vyno likučius, pada- 
vė Perikliui ožkenos gertuvę, šis užsivertęs gerai sriūbtelėjo, tada 
perdavė gertuvę Feidijui, kuris savo ruožtu gurkštelėjęs padavė ją 


man. Negi ir aš jau tapau viena iš jų? 

— Laimėję pergalę prie Platajų, Atėnų vadai prisiekė palikti 
Akropolio griuvėsius, kad saugotų tų įvykių atminimą ir liudytų 
ateinančioms kartoms, kokios baisos negandos buvo mus užgriu- 
vusios, — tarė Feidijas. —- Tačiau po dvidešimties metų žiūrėjimo į 
tuos griuvėsius štai šis mūsų bičiulis padarė išvadą, kad įspūdingi 
paminklai, įkūnijantys didybę ir grožį, kur kas geriau liudytų atė- 
niečiams jų miesto galybę nei nuolaužų krūva kalno viršūnėje. 

— Taip ir turės būti, — pareiškė Periklis. - Tai bus priminimas 
ne tik atėniečiams, bet ir visam likusiam pasauliui. 

— O jie vis tiek mumis netiki, Perikli, - atsiduso Feidijas. - Po 
to, ką jau spėjome jiems parodyti per tuos vos kelerius metus, 
jie vis tiek bando apkarpyti mums lėšas. Tikri graikai! Trokšta 
šlovės, bet kad tik veltui. 

— Nekalbėk taip, drauguži, — staiga išblaivėjęs užginčijo Peri- 
klis. — Viskas su kaupu jau apmokėta krauju, pralietu prie Ma- 
ratono, Termopilų ir Platajų. Graikai visuomet negailėdami liejo 
kraują už savo dievus, valstybę ir laisvę. 

— Užtat dabar gaili monetų, - burbtelėjo Feidijas. 

Dangus pamažu švito ir darėsi balkšvai pilkas. Netrukus mies- 
tas ir vėl atgis, nusikratęs nakties tamsybių. 

— Koks skirtumas, ką jie sau mano, - pareiškė Periklis. - Mes 
esam nugalėtojai, o nugalėtojams privalu gyventi šlovėje, o ne 


griuvėsiuose. 


PO KELETO DIENŲ PERIKLIS sugrįžo namo temstant, visas net per- 
gedęs iš pykčio ar nerimo — nelabai supratau, nuo ko nertėjo la- 
biau. Vergai kaip visada iš anksto pranešė man, kad jis grįžta, tad 
nubėgau laiptais žemyn jo pasitikti ir išvydau, kaip įžengęs pro 
duris jis nutrenkė prieškambaryje stovėjusią vazą — ši nukrito ant 


grindų ir pažiro į šukes. Dar niekad nebuvau jo tokio mačiusi. 

Šūktelėjau, kad atneštų vyno, paėmiau jį už rankos ir nusive- 
džiau su savim į kiemelį, kur mudu mėgdavome vakarais pasėdėti 
ir pasidžiaugti vakaro gaiva. Turguje jau buvau spėjusi nugirsti 
šnekų, kad visą dieną jis įnirtingai grūmėsi su konservatyviąja 
Atėnų frakcija dėl pinigų, skiriamų statyboms. Kai mudu susėdo- 
me į įprastines savo vietas, jis valandėlę parylėjo, o tada prabilo: 

— Kad tu žinotum, kaip man pakyrėjo tas amžinas rankų grą- 
žymas ir nepaliaujamos dejonės dėl to, kiek daug tas projektas at- 
sieina Atėnų jūrų sąjungai ir kaip ilgai truks, kol jį užbaigsime! 

Niekada nebūčiau išsitarusi Perikliui, bet man ir pačiai buvo 
keista, kad jis nė karto net nesuabejojo dėl statybų kainos. 

— O tau pačiam tie dalykai visai nekelia nerimo? — atsargiai 
pasiteiravau dabar. 

— Ne, - lyg kirviu nukirto jis. Išties atrodė kaip žmogus, net ne- 
suvokiantis, į kokį pavojų lenda, — veikiau panėšėjo į mistiką, kuris, 
sykį išgirdęs dievų valią, neleidžia niekam nė žodžio prieš pasakyti. 

— Konservatorių vadas apkaltino mane neva netinkamai nau- 
dojant miestiečių pinigus ir bandant „didį Atėnų miestą apkars- 
tyti blizgučiais lyg kokią lengvabūdę moterį“. 

— Visai kvailas kaltinimas! Negi jie nežino, kaip nepakenti tuš- 
čio puikavimosi? — paklausiau, jau ėmusi suprasti, koks reikalas. 
Periklis beveik nieko neišleisdavo nei sau, nei savo malonumams. 
Kodėl Tautos susirinkimas suabejojo tokiu kukliu žmogumi, ku- 
rio asmeniniame gyvenime visiškai nėra vietos prašmatnybėms? 

— Kur slypi Atėnų didybė? — paklausė jis manęs ir, nelauk- 
damas atsakymo, tarė: — Šis miestas didis, nes jį gina ir globoja 
Atėnė. O kodėl ji tai daro? 

Mano atsakymo jam ir vėl nereikėjo. 

— Todėl, kad Atėnė ir Atėnai — neatskiriami, — kalbėjo jis. — 


Šiandien savo kalboje aš taip ir pasakiau: „Deivė pasirinko šį že- 

mės lopinėlį savo miestui įkurti, nes matė, kad geras čionykšris kli- 
matas gali išugdyti nepaprastai išmintingų žmonių rasę. Ji išmokė 
mus sukurti savo teisę iš dieviškųjų elementų, suteikė visų žmogui 
svarbiausių žinių ir įgūdžių pradmenis. Ji atskleidė mums pačias 
geriausias savo savybes, kuriomis turime sekti: drąsą, ryžtingumą, 
meilę grožiui, pagarbą menui ir amatams, kuklumą ir išmintį.“ 

Jis nutilo ir pažvelgė į mane - lyg į kokį vieno asmens susirin- 
kimą. Klausiausi jo žado netekusi iš susižavėjimo. Jis tęsė: 

— „Mus puolė persai, ir strėlės krito lyg kruša, bet Atėnės pa- 
dedami mes juos įveikėme. Mūsų protėvių laikais priešai išplėšė 
Atėnės šventyklą ir visas kitas Akropolio šventoves. Būtina visa 
tai atkurti ir atstatyti taip didingai, kaip šiandien dar nė patys 
negalime įsivaizduoti. Naujoji Atėnės Partenės šventykla skirta 
pergalės prie Maratono atminimui — ten graikų kraujas giliai įsi- 
gėrė į žemę. Ar kada bent pamėginote įsivaizduoti, kaip šiandien 
gyventume, jei tada mūsų kariai nebūtų nugalėję? Visa istorija 
būtų pasisukusi kita linkme. Šiandien, užuot klestėję kaip di- 
dingiausia ir labiausiai laisvę mylinti pasaulio tauta, niekingai 
vergautume kokiam nors pasileidusiam ir žiauriam tironui!“ 

— Nejaugi po šitokios kalbos susirinkimas vis tiek tave užsi- 
puolė ir ėmėsi kvosti? — pasakiau apstulbusi. Mano lūpose šie žo- 
džiai nuskambėjo kone lengvabūdiškai, tačiau aistringa Periklio 
kalba mane tiesiog užbūrė — panašiai kaip jo gebėjimai miegama- 
jame ir galia viešajame gyvenime. 

— Ai, jie jau daugybę kartų girdėjo tokias kalbas, - numojo jis. — 
Bet kažin kodėl niekaip nenori suprasti, jog tam, kad Atėnai išliktų 
kokie esą, mes visi iki vieno privalome ir toliau sekti deivės pavyz- 
džiu? Paminklai skirti jai pašlovinti ir priminti mums, kokios tobu- 
lybės turime siekti. Mes juk ne šiaip statome tas šventyklas, Aspa- 


sija. Jos — tarsi žinia, kurią siunčiame pasauliui. Jei norime ir toliau 

būti patys pirmieji, ypatingą savo statusą turime aiškiai parodyti. Ir 
tai ne mano prasimanymas — tiesiog taip surėdytas pasaulis. 

— O ką darysi, jei tavo priešai sugebės apkarpyti projektui ski- 
riamas lėšas, kol statybos dar nebaigtos? — paklausiau. 

— Turbūt teks pačiam už jas sumokėti, — ramiai ir dalykiškai 
atsakė jis, visiškai apstulbindamas mane. Negi jis išties turi tiek 
pinigų? Kadangi Periklis nebuvo linkęs puikuotis ar perdėti, be- 
liko manyti, kad jis sako teisybę. 

— O kodėl dabar nepasisiūlai to padaryti? — pasiteiravau. 

— Todėl, kad visai to nenoriu. Mano tikslas — įtikinti Tautos 
susirinkimą, jog mano požiūris teisingas ir išmintingas. 

— Man kartais atrodo, kad tu vienintelis visuose Atėnuose taip 
aistringai sieki didybės ir tobulumo, - pasakiau pati suvokdama, 
jog pataikauju jo tuštybei. Tačiau man tikrai taip atrodė. — Ir 
kam dalytis šlove su tais, kuriems su tavimi visai nepakeliui? Sta- 
tyk viską savo vardu. Įamžink save, o ne šitą civilizaciją, kuri 
neįvertina nei tavo siekių, nei dorybių. 

— Paminklai turi priklausyti piliečiams, antraip jie neteks 
prasmės. Jie įkūnija mūsų, kaip tautos, laimėjimus, o ne vieno 
žmogaus pastangas. Tai prieštarautų mūsų gyvenimo tvarkai. Ta- 
čiau tu ką tik pakišai man nuostabią mintį! 

Rytojaus dieną, stojęs prieš Tautos susirinkimą, Periklis pa- 
reiškė, jog visus šitam projektui išleistus miesto pinigus padeng- 
siąs iš asmeninių savo lėšų, ir dargi mielai tai padarysiąs, - pri- 
dūrė, - tačiau tuomet ir dedikacijas įrašysiąs savo, o ne Atėnų, 
vardu. Aišku, jis sąmoningai rizikavo, tačiau jam pavyko. 

Jo priešininkai, vos prieš kelias minutes triumfavę, staiga nu- 
tilo. Iki posėdžio pabaigos buvo vieningai sutarta, kad tie didin- 
gi paminklai privalo būti statomi visų atėniečių, kuriuos gina ir 


globoja Atėnė, o ne vieno didaus vyro - Periklio — vardu. 

Tą vakarą jis kaip paprastai atėjo pas mane, tačiau sykiu į mie- 
gamąjį atsinešė baltą, aukso siūlais ataustą lininį šalį. 

— Stokis, Aspasija, — tarė jis. Tada apgaubė mane tuo šaliu tar- 
si šydu ir pats pakėlė jį man nuo veido. - Dievų akyse imu tave į 
žmonas. Ar sutinki tekėti už manęs? 

— Kaip tu čia taip sumanei? — paklausiau apstulbusi, jog tą 
pirmąją naktį jis išties klausėsi manęs ir dėjosi į širdį graudžius 
apgailėtinos moteriškės verkavimus, o dabar nutarė numaldyti 
mano skausmą. Niekuomet jokiuose moteriškių pasakojimuo- 
se, kuriuose būdavo kalbama apie kitų moterų likimus, nebuvau 
girdėjusi apie šitokį vyro dosnumą ir švelnumą. 

— Mudu abu esam kaip tie Atėnai — stiprūs tik tada, kai jų 
piliečiai sutaria tarpusavyje. Būdamas su tavim, aš galiu daugiau, 
nei likęs pats vienas. 

Pakėliau akis ir pažvelgiau jam į veidą vildamasi, kad gal jis 
nepastebės mano sutrikimo. Baisiai bijojau ką nors nevykusiai 
leprelėti ar padaryti kokį netikusį dalyką, kuris priverstų jį at- 
siimti šią nuostabią meilę, kurią taip neįtikėtinai ir paslaptingai 
savo širdyje buvo spėjęs man išauginti per tuos trumpus keletą 
mėnesių, kol buvome kartu. 

— Tai ar būsi su manim? - paklausė jis. 

— Amžinai, — atsakiau, visa virpėdama. Jis išsitraukė auksinį 
antkaklį, nusagstytą raudonais brangakmeniais, panašiais į gra- 
nato sėklas — Persefonės vaisingumo simbolį. 

— Štai tau mano vestuvių dovana, - pasakė, segdamas papuošalą 
man ant kaklo. — Teleidžia ji mudviem susilaukti sūnų ir dukterų! 

Ištiesiau jam kairiąją ranką — kaip per tikras vestuves. Jis paė- 
mė ją, pabučiavo ir nusivedė mane į lovą. Tą pirmąją naktį atida- 


viau jam savo kūną, o šią akimirką atidaviau ir širdį. 


<Jurkų valdose, 1799 


MERĖ PASTATĖ VIENĄ kojytę aukštu kulniuku ant užbortinio 
trapo, vildamasi, jog nepaslys ir, stebint kelių tautų atstovams, 
atbulomis nenusivers stačiai į jūrą. Nekoks tai būtų prisistaty- 
mas aukštam turkų pareigūnui ir jo palydai, dabar laukiantiems 
jos Selimo III denyje ir su nuostaba stebintiems, kaip moteris be 
šydo — vienplaukė, atstačiusi veidą gaiviam jūros vėjui ir kaitriai 
vidurdienio saulei, — vieną po kitos dėliodama dailiai apautas ko- 
jytes ant tvirtai įtemptų virvinių kopėčių, pirmąkart gyvenime 
ropščiasi atlikti savo oficialių britų ambasadorienės Otomanų 
imperijoje pareigų. 

Pareigūnas, atvykęs pasveikinti Merės į Faetoną, labai išvaiz- 
dus princas Isakas Bėjus, puikiai kalbantis angliškai ir prancū- 
ziškai, įteikė jai dovanų kelias prabangias auksu siuvinėtas pa- 
galves ir pranešė, kad lordas Elginas pietausiąs turkų admirolo 
laive. Nuleidęs akis, jis švelniai, rūpestingai ir labai diplomatiškai 
bandė jai įteigti, kad Merė veikiausiai nenorėsianti prisijungti 
prie ponų, kadangi pagal turkų papročius moterys laikomos 


atskirai, tokiu būdu reiškiant joms pagarbą. Tačiau Merė savo 

ruožtu diplomatiškai — stengdamasi įdėmiai žiūrėti jam tiesiai į 
akis — užtikrino princą, kad ji būtinai norėsianti pietauti drauge 
su ponais, kadangi pagal anglų papročius damos labai liūdin- 
čios, jei yra paliekamos vienos. Kai jai pagaliau pavyko sugauti 
jo žvilgsnį, Merė pajuto, kad bus jos viršus. Mat princas buvo 
vienas iš mandagiausių ir geriausiai išauklėtų vyrų pasaulyje, tad 
jokiu būdu nenorėjo, kad ledi Elgin liūdėtų, palikta viena. 

— Nieku gyvu neleisiu, kad liūdėtumėt, — patikino jis. O 
paskui kantriai laukė, kol ji pasipuoš, kad galėtų susitikti su 
savo vyru ir Huseinu Bėjumi, arba kapitonu paša, prabangiame 
pastarojo laive. 

Sveikindamas Elginus turkų vandenyse, kapitonas paša iššovė 
devyniolika pabūklų salvių, tačiau dabar jūroje jau vėl viešpatavo 
ramybė. Merė tik apgailestavo, kad Ema Hamilton nemato, kaip 
dera sutikti ambasadorių su Žmona, - mat prisiminus ankstų 
rytą užgauliai brūkštelėtą tos moters raštelį, jos širdyje vėl sukilo 
apmaudas. Bet tiek to. Visa tai — jau praeitis, o dabar ji gali ne- 
varžomai mėgautis pasakišku turkų vaišingumu. 

Merė akimirką stabtelėjo, norėdama apmesti akimis Darda- 
nelų sąsiaurį — tą vandens juostą, per kurią senovės graikai plau- 
kė užkariauti Trojos, o Aleksandras Didysis, kaip ir daugybė kitų 
karvedžių su savo armijomis nuo neatmenamos senovės, — geis- 
dami Rytų šalių turtų. Ir štai dabar ji, Merė Elgin, taip pat ren- 
giasi užimti savo vietą istorijoje, - nekukliai pagalvojo, žvilgs- 
niu klajodama po vos mylios pločio audringo vandens rėžį tarp 
Graikijos ir Turkijos krantų, skiriantį Rytus ir Vakarus. Abi šalys 
iš pažiūros atrodė gana panašios, tačiau daugelį amžių persikė- 
limas iš vienos į kitą visuomet reiškė kelionę į egzotišką kraštą. 
Neretai tokių keliautojų laukė liūdna lemtis, - pamanė Merė, 


prisiminusi nelaimingąjį Leandrą, kuris kasnakt plaukdavo per 

sąsiaurį pasimatyti su mylimąja Hero, Afroditės žyne, kol sykį jos 
uždegtas ir kelią jam rodantis žibintas užgeso, ir abu įsimylėjėlius 
priglaudė jūros bangos. 

Nagi, pakaks, Ašaringoji ponia, — sudraudė ji save, prisiminu- 
si vyro juokais jai duotą pravardę: Elginas vis šaipydavosi iš, jo 
manymu, moteriško jos polinkio grožėtis romantiškomis istorijo- 
mis. Merė sutelkė visą dėmesį, kad sėkmingai įveiktų tą atsakingą 
kopimą į laivą, ir, sergėdamasi neužgauti pūpsančio savo pilvuko, 
stengėsi laikytis kiek įmanoma atstu nuo kopėčių -— daug labiau, 
nei būtų norėjusi. Ji kaip įmanydama vijo šalin mintis apie jai 
gresiantį pavojų ir tokiomis apgailėtinomis aplinkybėmis bandė 
judėti kaip galėdama gracingiau, kol netrukus stambi ruda jai 
ištiesta vyriška ranka tvirtai sugriebė jos riešą. 

Merė buvo girdėjusi, kad kapitono pašos laivo įgulą sudaro 
tūkstantis du šimtai vyrų, o ginkluotę — šimtas trisdešimt du pa- 
būklai: Dabar jai beliko tuo patikėti, nes visi — ir vyrai, ir pabū- 
klai — buvo išrikiuoti denyje jos pasveikinti. Elginas, matyt, jau 
buvo spėjęs įteigti laivo šeimininkui, kad jo žmona veikiausiai 
nesutiksianti viena kiūtoti savo laive, tad, vos Merei spėjus už- 
kelti koją ant ištaigingojo turkų Hagmano denio, ištisas triūbų 
ir būgnų orkestras trenkė savotišką maršą — turkišką iškilmingo 
anglų himno variantą. Tamsaus gymio karininkai su turbanais 
ir niūriomis veido išraiškomis saliutuodami išsitraukė žibančius 
kardus, o panašiai aprengti, tik neginkluoti vaikinukai iškilmin- 
gai pūtė savo triūbas. Beveik visi žvelgė tiesiai priešais save, neaiš- 
ku — iš pagarbos ar sumišimo, nors nebuvo panašu, kad ką nors 
jos pasirodymas smarkiai trikdytų. Netrukus pasirodė Elginas ir 
dar vienas aukštas vyriškis su povo plunksna padabintu raudonu 
turbanu; jie sparčiu žingsniu ėjo jos pasitikti. Merė patyliukais 


pasidžiaugė, kad sugebėjo tinkamai pasipuošti. Aukštą kapitono 

pašos rangą ir turtus akivaizdžiai liudijo skaisčiomis spalvomis 
raibuliuojantys šilkiniai jo rūbai ir įmantriai išraižyta jam prie 
šono makštyse paslėpto ginklo rankena. Juoda nelyginant onik- 
sas jo barzda buvo taip kruopščiai prižiūrėta, jog atrodė, tarsi 
kiekvienas jos plaukelis būtų buvęs atskirai pakirptas ir sušukuo- 
tas. Visa kas jo išvaizdoje buvo nepriekaištinga ir griežta, išskyrus 
akis, kurios buvo švelnios ir tarsi gintarinės. Jis dar nebuvo senas, 
bet ir ne toks jaunas kaip Elginas, o jo eigastis — ori, bet žvitri ir 
ryžtinga, kaip ir reikalavo jo turimas Otomanų imperijos karo 
vado rangas. Jo nosis buvo gana stambi ir kumpa lyg paukščio 
snapas — tokių Merė buvo mačiusi ir savo gimtinėje, tad dabar su 
nuostaba pagalvojo, kaip keista, kad tam tikri bruožai gali kar- 
totis taip toli viena nuo kitos esančiose šalyse, kurių gyventojų 
išvaizda ir gymis visais kitais atžvilgiais taip mažai teturi bendro. 
Jis aiškiai elgėsi ir atrodė kaip kariškis — niekaip kitaip ir negalėjo 
būti. Merė žinojo, kad jis daugybę metų kovėsi su rusais, o dabar 
Egipte susikirto su prancūzais. 

— Sveika atvykusi, ledi Elgin, — linktelėjęs pasveikino ją kapi- 
tonas paša, o paskui iškart nusivedė į savo kajutę, kur Merei buvo 
lemta patirti visą anksčiau tik iš gandų girdėtą turkišką prabangą ir 
didybę. Kapitono kajutė buvo erdvi, palei jos sienas rikiavosi pato- 
gios minkštos sofos iš ryškiai geltonų šilko pagalvių, siuvinėtų auk- 
su. Viršum sofų kajutės sienos buvo nukabinėtos rinktiniais senais 
ir naujais ginklais: tai buvo prabangiai įrėminta didžiulė šautuvų, 
pistoletų, kardų, peilių ir riestų rytietiškų kardų kolekcija. 

— Niekad nebūčiau patikėjusi, kad laivo kajutė gali pranokti pa- 
čius elegantiškiausius Londono salonus, - pagyrė Merė, prisiminu- 
si varganas sąlygas savo laive, kurias jai teko ištisus mėnesius kęsti. 

— Niekad nemačiau tokio aštrumo kardų, - nutęsė Elginas, 


atsargiai pirštu braukdamas per metalinius ašmenis. — Turėtum 

apžiūrėti ir visą laivą, brangioji, - pridūrė jis, kreipdamasis į 
žmoną. — Net kapitonas Morisas apstulbo pamatęs, kokia nepri- 
lygstama tvarka ir drausmė čia viešpatauja. 

— Jūs labai malonūs, — prabilo paša. Ar Merei tik pasirodė, 
ar jis tikrai kalba angliškai su prancūzišku akcentu? Veikiausiai 
anglų kalbos bus mokęsis iš prancūzų. Turint omeny ilgametę 
sąjungą su Prancūzija, šia kalba paša turbūt šneka kur kas geriau 
nei angliškai. Princas Isakas visą laiką buvo greta, kad prireikus 
galėtų išversti, tačiau pašai ir pačiam visai neblogai sekėsi ben- 
drauti su Elginais. Koks žemas ir sodrus jo balsas, - dingtelėjo 
Merei. Jo skambesys priminė jai gero, brangaus šokolado ar tam 
tikrų vyno rūšių skonį. 

Pietūs buvo patiekti įstabiuose Dresdeno porceliano induose, 
o stalas padengtas tarsi karališkam pokyliui. Paša pristūmė Merei 
jos kėdę, o tada ir vyrai susėdo. Staiga lyg nežinia iš kur atsirado 
geras tuzinas patarnautojų su pasidabruotais dubenimis rankose, 
ir kambaryje pasklido sodrus prieskonių ir keptos mėsos kva- 
pas. Merės lėkštėn vienas po kito buvo kraunami įvairūs kepsniai 
ir daržovės su svaigiai kvepiančiais sviesto ir svogūnų padažais. 
Ji sunerimo, kad dabar tapęs toks jautrus jos skrandis, vien tų 
kvapų suerzintas, neatmestų prabangių patiekalų, tačiau paėmė 
šakutę — sidabrinis įrankis pasirodė neįprastai sunkus jos rankai. 

— Kokie žavūs tie angliški papročiai, — pastebėjo princas Isa- 
kas, - o mes valgome vien rankomis. 

Kapitonas paša kažką pusbalsiu tarstelėjo princui, ir šis kaip- 
mat atsisuko į Merę. 

— Gal ledi nepatinka patiektas valgis? Tuoj pat jį pakeisime; o 
virėjas bus nubaustas. 

Merė dar labiau sunerimo, nieku gyvu nenorėdama ant savo 


sąžinės užsikrauti virėjo galvos. 

— Ne, ką jūs, valgis puikus. Prašyčiau man atleisti. Gal kar- 
tais nežinojote, bet aš laukiuosi vaikelio, tad neretai visai neturiu 
apetito. 

Vos jai ištarus tuos žodžius, nuotaika kambaryje kaipmat pa- 
sikeitė. 

— Kūdikio laukimas yra šventas, sako pranašai. Tai vienas iš 
aukščiausių dievo garbinimo būdų, — pareiškė Isakas Bėjus. — 
Alacho atpildas už tai yra toks didis, kad sunku ner įsivaizduoti. 

Jai buvo paduota ypatingos raminamosios arbatos ir įteiktas iš 
įvairių raudonų atspalvių šilko gijų nuaustas šalis apsigaubti. 

- Jis iš Indijos, — paaiškino paša. —- Nupirkau savo seseriai, bet 
esu tikras, kad ji apsidžiaugs, jeigu jums jį padovanosiu. 

— Mūsų moterys be galo mėgsta tokius dalykus, - pridūrė 
princas. 

Merė susižavėjo pamačiusi deimanto formos kavos puodelius, 
atneštus į stalą patiekus desertą — svarainių, kriaušių ir saldumy- 
nų, — ir paša kaipmat užsispyrė atsiųsiąs jai tuos puodelius dovanų. 
Po pietų Merei prisėsti buvo sukrautas ištisas elegantiškų pagalvėlių 
kalnas. Buvo patiekta dar kavos, vyrams paduotos pypkės, o Me- 
rei — atskira lėkštė su datulėmis, kurios, kaip ją patikino, esančios 
labai sveikos, nes padeda augti kūdikio kaulams ir raumenims. 

Aplinkui damastu užklotas sofas buvo įžiebtos pusračiu aukš- 
tose žvakidėse sustatytos žvakės, o ore pasklido svaigūs kvapnūs 
dūmai. Merė patogiai atsišliejo į auksu siuvinėtas pagalves, ku- 
rios švelniai nugramzdino jos apsunkusią galvą, ir, kol Elginas 
šnekučiavosi su turkų pareigūnais, susižavėjusi stebėjo žvitrias 
auksines žuvytes, plaukiojančias didžiuliame stiklo inde. 

Palikęs vyrus toliau šnekučiuotis, paša prisėdo greta Merės. 

— Patinka šitos mano bičiulės? Liepsiu atsiųsti jas jums į am- 


basadą. Tada kaskart, į jas pasižiūrėjusi, prisiminsite ir mane. 

— Jūs be galo malonus, - atsakė Merė. Jis sėdėjo labai arti, ir nuo 
jo dvelkė kažkuo nepažįstamu, bet maloniu - gvazdikėliais, musku- 
su, levandomis? Aromatas buvo sodrus, tačiau sykiu švelnus. 

— Norėčiau jums kai ką pasakyti, — vėl tarė paša. Paskui, kurį 
laiką įnirtingai stebeilijęsis priešais save, lyg ieškodamas tinkamų 
žodžių, jis mostelėjo princui Isakui ir, šiam priėjus, kažką karštai 
sušnibždėjo jam į ausį. 

— Paša Huseinas norėtų sužinoti visus ledi Elgin norus ir pa- 
geidavimus, kad turėtų garbės juos išpildyti. 

Paša gestu paliepė princui kalbėti toliau. Šis nusišypsojo. 

— Dar jis sako, kad jei būtų sultonas, o jūs — jo valdinė, įsa- 
kytų jums pranešti jam kiekvieną savo norą. Tokia būtų jo valia, 
kuriai turėtumėt paklusti. 

Merė, ligi tol žiūrėjusi į pašą, dabar atsigręžė į savo vyrą ir 
pamatė, kad šis nenuleidžia nuo jos akių laukdamas, kaip ji at- 
sakys. Ji neįstengė atspėti, kokios mintys sukasi jo galvoje. Gal 
jis tikisi, jog ji paprašys ko nors svarbaus ir esminio, kas jiems 
labai praverstų? O gal baiminasi, kad ji neužsigeistų ko nors, kas 
bus palaikyta nederamu ar pernelyg egzotišku dalyku? O gal jis 
užsigavo dėl išskirtinio pašos dėmesio Merei, tiktai esamomis są- 
lygomis stengiasi valdytis? Elginas tylėdamas laukė, ką pasakys 
Merė, o ji savo ruožtu nesėkmingai stengėsi perprasti, ar jo veide 
atsispindi baimė, nerimas, pavydas, ar pasipiktinimas. 

Tad Merė nutarė verčiau pasisaugoti. Vėl atsisukusi į pašą, ji 
kuo mandagiausiai atsakė: | 

— Labai jums dėkoju, sere. Jūs be galo malonus ir svetingas, 
tačiau šią akimirką man visiškai nieko netrūksta. Ko gi dar būtų 
galima norėti po tokių nuostabių pietų? Jūs ir taip iš anksto nu- 
spėjote ir su kaupu išpildėte visus mūsų norus ir pageidavimus. 


— Ar mėgstate kvepalus? — paklausė paša. 


IIO Karen Essex 


— O kuri gi moteris nemėgsta kvepalų? 

Paša savo kalba kažką pasakė, ir pora patarnautojų kaipmat 
dingo iš kambario, o po valandėlės vėl pasirodė, nešini praban- 
giai siuvinėtu juodu aksomu aptraukta dėžute. Paėmęs ją, paša 
atidarė priešais Merę, ir ši išvydo dešimt nedidelių stiklo buteliu- 
kų, švytuliuojančių visomis vaivorykštės spalvomis. 

— Tai Venecijos stiklas, — paaiškino paša. - O kvepalai bute- 
liukuose yra tie, kuriuos labiausiai mėgsta mano sesuo. O mano 
sesuo yra mylimiausia sultono žmona. Tikiuosi, kad jums patiks. 

Merė žinojo, kad paša — aukšto rango karvedys, tačiau nė ne- 
nutuokė, kad jis toks artimas sultonui. Dabar ji suvokė, kad per 
visą jųdviejų su vyru misiją jis galėtų padėti jiems tiesiogiai priei- 
ti prie žmogaus, kurio kiekvienas žodis visoje milžiniškoje impe- 
rijoje yra įstatymas. Šitaip vertinant, pašos dėmesys Merei įgavo 
nepalyginti daugiau reikšmės ir svarbos, tad jai buvo smalsu, ar 
ir Elginas mąsto tą patį. 

Atkimšusi vieną buteliuką, ji įkvėpė saldaus ir svaigaus rožių 
aromato. 

— Nuostabu! Pasistengsiu labai taupiai juos naudoti, kad už- 
tektų ne vienerius metus. Tada, net kai jau būsime išvykę iš jūsų 
šalies, šie nuostabūs kvapai primins man mūsų pirmąjį susitiki- 
mą ir jūsų maloningą dėmesį man. 

— Man didžiausia garbė būtų manyti, kad mane prisiminsite, — 
laisviau angliškai kalbančio princo Isako lūpomis atsakė jai paša. 

Merė žavingai jam nusišypsojo. Tikėjosi, kad Elginas irgi pa- 
seks jos pavyzdžiu, tačiau ligi tol neįskaitomame vyro veide da- 
bar jau aiškiai įžvelgė nuostabą ir nekantravimą. 

— Išties, mums jau metas grįžti į savo laivą, - stodamasis pa- 
reiškė Elginas. — Rytoj turėsim anksti keltis. Esame numatę pa- 


keliauti po apylinkes, kur, kaip spėjama, buvo senovės Troja. 

— Ak, taip, turite omenyje tą pirmąjį graikų antpuolį, - atsiliepė 
"princas Isakas. — Matot, kaip apsisuko istorija! Šitiek amžių jie ne- 
davė mums ramybės, brukdami savo idėjas, o dabar jau mes juos 
tris šimtus penkiasdešimt metų laikome po padu, šlovė Alachui. 

— Mano vyras tiesiog galvą pametęs dėl senovės graikų 
meno, - paaiškino Merė. — Ar jau sakėte pašai, kokių planų turi- 
te dėl Akropolio, milorde? 

— Esu nusamdęs ištisą būrį dailininkų ir meistrų, kurie per 
visą mano misijos laiką bus Atėnuose ir padarys tikslius visų se- 
novinių architektūros elementų piešinius bei gipsines atliejas, 
kurias paskui pargabensim namo į Angliją, kad mūsų meninin- 
kai turėtų iš ko mokytis, - atsiliepė Elginas. 

— Mes turbūt niekada nesuprasim, kuo anglus ir prancūzus 
taip traukia tie seni graikų akmenys, — papurtė galvą paša. 

— Jus visus vaikystėje verčia skaityti aklo graikų poeto kūri- 
nius, todėl jūsų galvose pilna sentimentų tiems vardams, - pri- 
dūrė princas Isakas. - Mes irgi turime savų legendų apie karus 
ir didvyrius, ir savų didingų paminklų, kurie mums šventi, 
todėl suprantu jus. Tačiau tie graikų akmenys dabar jau virtę 
griuvėsiais, jie nebetiktų nė vergo, nešiojančio naktipuodžius, 
namams papuošti! O tie paminklai skirti dievams, kuriais da- 
-bar jau niekas nebetiki! 

Merė tik nusišypsojo vildamasi, kad Elginas nepuls ginčytis 
su turkais, antraip jiems tektų likti pašos laive per naktį. Lai- 
mė, Elginas pirmiausia buvo diplomatas, išmokytas diskutuoti 
ir ginčytis tiktai tada, kai yra vilčių pasiekti teigiamų rezultatų, 
o užvis labiau įgudęs vengti ginčų, galinčių įžeisti žmones, kurių 
pažiūros kitokios ar sunkiai suprantamos. 

— Jei jau taip mėgstate graikų senienas, rytoj turėtumėt būti- 


nai aplankyti kaimą Sigėjaus kyšulyje, kur, pasak vietinių gyven- 

tojų, ir vykęs Trojos mūšis, — ten pilna senų griuvėsių. Tenykščiai 
graikai juos visus laiko šventais ir garbina. Jie ligi šiol labai tam- 
sūs žmonės, — su savotišku gailesčiu ir panieka balse paaiškino 
princas Isakas. 

— Tuomet sykiu pasiimsim ir mus lydinčius menininkus, 
kad galėtų perpiešti viską, ką išvysime, — regimai prasidžiugęs, 
atsakė jam Elginas. — Sicilijoje mums pavyko užtikti itin talen- 
tingą italų dailininką, — pridūrė jis. - Po ilgų vargų ir įtikinė- 
jimų prikalbinome jį prisidėti prie mūsų. Jo vardas Lusieris. 
Esu tikras, kad ateityje dar ne kartą apie jį išgirsite. Neabejoju, 
jog darbas, kurį jis atliks mano įsakymu Atėnuose, pelnys jam 
didžiulę šlovę. 

Merė dar puikiai prisiminė neseną ir baisiai varginančią 
kelionę į Mesiną, kai, būdama keturis mėnesius nėščia, turė- 
jo kepinant saulei ant užsispyrusio asilo kratytis per kalnus, o 
atvykus paaiškėjo, kad senjoras Lusieris nė žodžio nesupranta 
angliškai, tad su juo teko bendrauti prancūziškai, ir po pir- 
mųjų poros valandų ji nė žodžio nebeįstengė suregzti. Tarpais 
Mesinoje Merei jau rodėsi, kad šitokios kaitros ji nebeištvers, o 
kratydamasi atgal ant to asilo išvis gaus galą. Vis dėlto ji suvo- 
kė, kad Lusierio piešiniai toli pranoksta visa, ką jiedu su Elginu 
buvo matę Londone. Elginas baisiai apsidžiaugė supratęs, kad 
Merė pritaria tokiam pasirinkimui, ir pareiškė, jog jai teksią 
parašyti savo tėvui ir paprašyti, kad šis sumokėtų dailininkui, 
nes Anglijos vyriausybė griežtai atsisakė skirti tam lėšų. Merė 
klusniai surašė prašomą laišką, būdama tikra, kad ponas Nisbe- 
tas įvertins Elgino užmojų reikšmę ir svarbą. Deja, jai teko su 
nuostaba įsitikinti, kad ponas Nisbetas į tai žiūri visai kitaip. 
Jo nuomone, samdytis garsų italų menininką esąs nepateisi- 


namas išlaidavimas. Tad Merei teko dar atskirai rašyti motinai 

ir maldauti, kad ši įkalbėtų tėvą nusileisti. Beje, ponia Nisbet 
pasirodė besanti visai neprasta derybininkė. 

— Ledi Elgin, ar jūs irgi tokia pat aistringa graikų meno mėgėja, 
kaip jūsų vyras? — pertraukdamas Merės mintis, kreipėsi į ją princas. 

— Be abejo. Žmonai privalu visur kur palaikyti ir remti savo 
vyrą, — kukliai kaip gera sutuoktinė atsakė Merė, nusprendusi 
tokiu būdu priminti pašai, jog yra ištekėjusi moteris. 

Kurį laiką paša kažką aptarinėjo su princu savo kalba. Paskui 
princas paskelbė: 

— Lorde Elginai, galite imti ką panorėjęs. 

— Ką jūs turite omenyje? 

— Iš to kaimo. Galite pasiimti tiek senų graikų akmenų, kiek 
tik norite. Nors paša ir nesupranta, kodėl anglai su prancūzais 
tuos niekam vertus akmenis brangina kone labiau nei aukso 
luitus ar deimantų kapšus, bet mes gerbsime jūsų norus ir po- 
mėgius, kol jūs gerbsite mūsiškius. Esu tikras, kad, jūsų akimis 
žiūrint, daug kas ir mūsų elgesyje atrodo nesuprantama. 

— Ar tikrai norite pasakyti, kad mums leidžiama išsigabenti 
tas senienas, kurias pamatysime? 

— Jau daugelis anglų su prancūzais ir iki jūsų yra taip darę. 
Abejoju, ar ten dar liko kas nors, ką būtų verta imti, tačiau elkitės 
kaip tinkami. Paša maloniai leidžia. Galite tai laikyti mūsų geros 
valios ženklu, žyminčiu naujų santykių tarp mūsų šalių pradžią. 

— Ir ypatingu palankumu ledi Elgin, — pridūrė paša. 

Prieš įsodindamas savo svečius į valtį, turinčią parplukdyti 
juos atgal į jų laivą, paša įsupo Merę į prašmatnų kailinį apsiaus- 
tą, kad ši, ginkdie, nesušaltų žvarbią naktį ant vandens. 

— Rytojaus rytą jums jį grąžinsiu, - pažadėjo Merė. 

— Nebent jei norite įskaudinti naująjį savo draugą, - atsakė 


jis. - Man be galo malonu teikti jums tokias mažas dovanėles. 

Oras išties buvo žvarbus, tačiau jūra — rami, o dangus - gie- 
dras. Atsišliejusi į Elgino ranką, Merė užvertė galvą pasigėrėti 
žvaigždėmis, tačiau vyras patraukė ranką. 

— Kas nutiko? — paklausė ji. 

— Tau teks labiau pasisaugoti bendraujant su tais turkais, — 
burbtelėjo jis. 

Kas čia dabar? Ką jis turi omenyje? Juk ji ką tiktai palenkė 
savo pusėn porą galingiausių Otomanų imperijos pareigūnų. Kas 
dar labiau galėtų jiems pasitarnauti? 

— Jie nė iš tolo neturi anglams ar škotams būdingo santū- 
rumo, — varė savo Elginas. - Užtat pasistenk atsispirti pagundai 
juos vilioti. Jokiu būdu nenoriu, kad dėl to kiltų kokių nesu- 
sipratimų ar skandalų. Tokie dalykai tikrai pakenktų politinei 
mano misijai. 

— Mano vyre, negi norite pasakyti, kad šįvakar įvyko kas nors 
nederamo? 

— Neapsimesk naivuole, Mere. Pati žinai, kaip tavo kerai 
veikia vyrus. Jau mačiau, kaip Gibraltare apžavėjai generolą 
O Harą. Vienu metu net buvau bepradedąs abejoti, ar išvis dar 
ketini plaukti su manim į Turkiją, o gal nuspręsi ten pasilikti ir 
būti jo sugulovė? 

— Gal juokauji?! Generolas O'Hara juk jau pagyvenęs žmo- 
gus! — supurkštė Merė, vaizduodama esanti pasipiktinusi, tačiau 
ir pati žinojo, kad tikrai firtavo su generolu, kol jų laivas stovėjo 
Gibraltare. O'Hara veikiausiai jau buvo įkopęs į septintą dešim- 
tį —- vyresnis už jos tėvą! — tačiau nepraradęs geros išvaizdos ir 
vyriško žavesio, kadaise atnešusio jam damų širdžių užkariau- 
tojo šlovę. Kadangi jis buvo keturiasdešimčia metų už ją vyres- 
nis, Merė nemanė, kad Elginas puls pavyduliauti. Pasirodo, bus 


suklydusi. 

— O šįvakar aš tik pasinaudojau galimybe palankiai nuteikti 
du valdžios vyrus, kurių pagalbos mums gali prireikti, kol būsi- 
me Konstantinopolyje, - pareiškė ji. - Visa, ką dariau, buvo tik 
tavo labui, patikėk. Be to, tie turkai atrodo gana mandagūs ir 
labai gerbia moteris. 

— Nebūk naivuolė, Mere, sakau tau. Jei jie bent kiek sugebėtų 


valdytis, argi turėtų laikyti savo moteris užrakinę nuo svetimų 


47 gĖJUS, 


netoli senovės Trojos 


akių, norėdami jas apsaugoti? 


JiE IŠJOJO DAR GEROKAI prieš aušrą, raiti ant tų nelemtų asilų. 
Nors Sicilijoje Merė prisiekinėjo paskutinįsyk keliaujanti vienu 
iš tų padarų, dabar jos viltys pasirodė bergždžios. Negana to, tu- 
rint omenyje kalnuotas vietoves ir varganus kelius tuose kraštuo- 
se, į kuriuos Elginas buvo paskirtas, ir pridūrus jo nenumaldomą 
tyrinėjimų, nuotykių ir senienų alkį, reikėjo tikėtis, kad ateityje 
jos laukė dar mažiausiai dveji kelionių asilais metai. 

Mokyrieji ponai, kaip Merė pastaruoju metu įprato vadinti 
Elgino palydą, išsiruošė drauge su jais, paspaudę po pažastimis 
Homero tomelius ir pasirengę pagaliau išvysti vietą, kur vyko dar 
nuo vaikystės jų atmintin įsirėžę žygiai. Be to, draugiją dar pa- 
pildė kapitonas Morisas, keletas karinio jūrų laivyno karininkų 
ir keli graikiškai mokantys turkai vadovai. Merei skirtojo balno 
niekaip nepavyko rasti sujauktame Fzetono bagažo skyriuje, tad 
kiaurą dieną jai dabar reikėjo kamuotis tenkinantis kietu ir ne- 
patogiu, be jokio paminkštinimo balnu. Paties baisiausio pykini- 


mo laikotarpis jau buvo praėjęs, tačiau jos asilas taip dažnai su- 

manydavo tuštintis, kad Merė nejučiom pradėjo įtarti netrukus 
grįšiant laikus, kai dėl šleikštulio ji vargiai beįstengdavo pakelti 
galvą. Elginas siūlė jai pasilikti laive, tačiau Merė negalėjo nė 
pagalvoti gausianti kiaurą dieną kamuotis tvankioje kajutėje, kol 
jos vyras seks Achilo pėdsakais. 

Diena prasidėjo gana sėkmingai. Prieš iškeldamas bures, 
kapitonas paša sykiu su laiškais Elginui atsiuntė dovanų dvi- 
dešimt penkias avis ir šešis jaučius. Atsisveikinęs devyniolikos 
pabūklų salvėmis, Se/imas III nuplaukė savais keliais, o Elginas 
savo ruožtu įsakė palydėti jį atsakomosiomis devyniolikos Fae- 
tono pabūklų salvėmis. Merę tas pabūklų trenksmas taip išvar- 
gino, kad ji tenorėjo tik susisukti į kamuoliuką, tačiau vis tiek 
išdidžiai šypsodamasi stovėjo denyje greta savo vyro, tarsi pa- 
trankų griaudėjimas ir šūviai būtų labiausiai jos ausį ankstyvą 
rytmetį džiuginantys garsai. 

Septintą valandą jie jau raiti keliavo per lėkštas plynes tie- 
siai į tekančią saulę, kurios ryškūs spinduliai, nepaisydami 
plačiakraštės šiaudinės skrybėlės, skaudžiai smigo Merei tie- 
siai į akis. Tolumoje išnirus garsiosioms Trojos kalvoms, ku- 
rias mokytieji ponai akimirksniu atpažino, Merei pasidingojo, 
kad visos dienos neužteks joms pasiekti. Vis dėlto ir jai širdis 
suvirpo, kai pastorius Hantas, mojuodamas rankomis, staiga 
pakiliai sušuko: 

— Štai mes pagaliau esame tose lygumose, kur stovėjo senovės 
Troja, ir jojam Homero apdainuotos „rausvapirštės aušros“ link! 
Tik pagalvokit! Vidurdienį jau galėsim dievų garbei nulieti vyno 
ant tos pačios žemės, kaip ir Achilas bei Aleksandras! 

Nepaisant kankinančios kaitros ir nepatogaus balno, Merei 
net šiurpas perbėgo kūnu iš susijaudinimo. 


Vidurdienį jie pasiekė nediduką graikų kaimą Sigėjų. 

— Kaip ir daugelyje vietų Turkijos pakrantėse, čia gyvena grai- 
kai, kalbantys savo kalba ir besilaikantys savų papročių, — paaiš- 
kino draugijai Elginas. 

Nusipraususios iš graikų stačiatikių bažnyčios šventoriuje bu- 
vusio šulinio pasemtu vandeniu, Merė su Masterman ištraukė 
iš pintinės atsigabentos šaltos mėsos, duonos ir vyno ir paruošė 
vyrams užkąsti, o mokytieji ponai tuo tarpu tyrinėjo bažnyčios 
apylinkes. Masterman atkakliai vaikė nuo valgių įkyrias muses, 
o Merė jau ėmė nekantrauti belaukdama, kada gi pagaliau grįš 
vyrai; mat tuščias jos skrandis jau maldaute maldavo ko nors pasi- 
stiprinti. Neištvėrusi ji pasičiupo vieną keptos jautienos gabalėlį. 

— Juk supranti, kad čia ne man, - pasiteisino ji Masterman, — 
o mažyliui. 

— O šitas — mažylio auklei, - savo ruožtu pridūrė Masterman, 
sekdama šeimininkės pavyzdžiu. - Kvaila būtų mirti iš bado ši- 
tame turkų krašte, vaikeliui dar negimus. 

Staiga juodvi išvydo paknopstom pas jas atlekiantį Elginą. Jis 
buvo visai vienas, o veidas net iškaitęs nuo jaudulio. Merė išsi- 
gando, ar tik nebus nutikę kas negero. 

— Eime greičiau! Uždenkit tą maistą. Privalai tai pamatyti! 

Merė dar žiojosi paklausti, kas nutiko, tačiau jis stvėrė ją už 
parankės ir nusitempė bažnyčios link. 

— Likit prie valgių, - paliepė jis Masterman. — Mes netrukus 
grįšim! 

Elginas nutempė Merę aplinkui bažnyčią, kur ji išvydo kokių 
keturiasdešimties metų moterį, paguldytą ant senovinio mar- 
murinio suolo. Prie jos stovėjo šventikas aukšta, plokščiadugne 
juoda kepure ir storais juodais rūbais ir kažką skaitė iš į Bibliją 
panašios knygos. Juodos moters akys buvo plačiai išplėstos ir 


nemirksinčios - kaip vabalo. Gniaužydama ir tampydama savo 

murziną mėlyno muslino suknelę, moteris raitėsi ir blaškėsi ant 
to suolo. Jos palaidi ilgi plaukai - juodi, bet jau pradėję žilti, — 
nelyginant Medūzos gyvatės draikėsi ant marmuro. Iš abiejų 
burnos kampų jai dryko seilės. Kaskart, kai šventikas pakeldavo 
balsą, ji atmesdavo galvą ir suklikdavo. Kitas šventikas, liesas lyg 
voras, bandydamas ją nulaikyti, kad nesiblaškytų, uždėjo ranką 
jai ant kaktos. 

— Jie atlieka egzorcizmą, - Merei į ausį šnibžtelėjo Elginas. 
Mokyrtieji ponai stovėjo susimetę viename šone ir lyg prikaustyti 
nenuleido akių nuo to vaizdo. 

— Mums nederėtų į tai žiūrėti, — tarė Merė. 

— Betgi tai — vien kvaili prietarai, — atkirto Elginas. — Jokių 
velnių čia nėra, jeigu dėl to jaudiniesi. 

Merė vis tiek nusisuko. 

— Mes pažeidžiame jų privatumą, - pasakė ji. 

— Niekai, - neatlyžo Elginas. - Stačiatikių, kaip ir Romos ka- 
talikų, apeigos yra viešos. Be to, aš ne tiek patį egzorcizmą tau 
norėjau parodyti, kiek abu suolus. Jie tiesiog įstabūs! 

— Tai moteriai jie veikiau yra kankinimo įrankis, — atsiduso 
Merė. Marmuro luitas, ant kurio raitėsi vargšė moteriškė, kadai- 
se, matyt, buvo frontono dalis. Moteriai blaškantis nuo vieno 
šono į kitą, Merė spėjo pastebėti, kad marmure iškaltas kažkoks 
įrašas, nors raides vargiai begalėjai įžiūrėti. Antrasis suolas sto- 
vėjo kitapus bažnyčios durų. Regis, kadaise jis bus buvęs kažin 
koks kaldintas reljefas, tačiau jame pavaizduotų figūrų galvos 
buvo kaltais neatpažįstamai subjaurotos — bent jau Merė niekaip 
nepajėgė nustatyti, kas tai. 

— Pastorius Hantas mane patikino, kad abudu suolai turi 
didžiulę istorinę vertę, - pašnibždomis Merei aiškino Elginas, 


dideliam jos palengvėjimui vesdamasis ją šalin nuo triukšmin- 

gos ir keistos scenos. - O mūsų vadovai sako, kad daugybė 
lankytojų siūlėsi juos nupirkti dar nuo tada, kai svetimšaliai 
apskritai ėmė lankytis šiose vietose, tačiau šventikai nieku gyvu 
nesutinka atiduoti. 

— Ką padarysi, — trokšdama tik kuo greičiau nebematyti to 
bjauraus vaizdo ir grįžti vėl kimštis pilvo, burbtelėjo Merė. Jai 
truputį svaigo galva ir darėsi silpna, tačiau į vyrą ji kreipėsi kaip 
galėdama meiliau. - Egi, man būtinai reikia užvalgyti. Mažylis 
reikalauja maisto. | 

— Tačiau juk kiti lankytojai neturėjo ypatingojo kapitono pa- 
šos mums duoto leidimo, ar ne? 

— Nežinau, Egi. Bet kam mums tie suolai? Ką su jais veik- 
tume? — Merei anaiptol nesinorėjo tapti tų egzorcizmui ir kito- 
kiems tamsiems ritualams skirtų įnagių savininke. Vargu ar tokių 
pagoniškų daiktų įsigijimas galėtų kam atnešti laimę, nors, reikia 
pripažinti, kad pirminį jų grožį vis dar iš dalies tebebuvo gali- 
ma įžiūrėti. Marmuras buvo tiek nugludintas, kad tapo alebastro 
baltumo, o apdaužyti laisvąjį suolą puošę veidai atrodė kampuoti 
ir rimti — tarsi užsispyrusių sargų, jokiu būdu nesutinkančių ap- 
leisti jiems patikėto posto. 

- Tai neįkainojami šlovingos istorijos reliktai. Šitie graikai ne- 
sugeba nei jų vertinti, nei saugoti taip, kaip kultūringi žmonės 
privalėtų. Ką ten - jie leidžia velnio apsėstoms valstietėms varta- 
liotis ant jų ir trinti vertinguosius įrašus. Pastorius Hantas sako, 
kad įrašai labai senoviški ir reti: viena jų eilutė iškalta iš kairės į 
dešinę, o kita - priešinga kryptimi. Senovės laikais šitaip būdavo 
rašomi tiek šventi, tiek ir pasaulietiški tekstai. O tu tik pažiūrėk 
į tą kitą, su iškapotom galvom - kaip jis nuniokotas ir toliau ne- 
saugomas! Juos reikia gelbėti, — pareiškė Elginas. — Tokie dalykai 


turi būti deramai apsaugoti. 

— Daryk, kaip manai geriausia, - atsakė jam Merė. Negi vyras 
nemato, kokia ji nusilpusi ir alkana? 

— Tiek to, eime, — šyptelėjo Elginas. - Pamaitinkim savo ma- 
žylį. Gal pasistiprinęs jis įtikins mamą, kaip svarbu, kad jo tėtis 
iki galo atliktų savo misiją ir apsaugotų šiuos neįkainojamus se- 
novės paminklus nuo visiško suniokojimo. 

Netikėtai viskas nutilo. Šventikas liovėsi skaityti iš knygos, o 
moteris liko gulėti užsimerkusi ir sunkiai alsuodama. Kažkoks 
valstietis su dviem mažom mergytėm, matyt, tos moters vyras ir 
dukterys, pripuolė prie šventiko, suklupo prieš jį ant kelių ir ėmė 
bučiuoti jam rankas. Šventikas abejingai priėmė jų padėkas, — ma- 
tyt, Merės ir Elgino buvimas jį kiek blaškė ir neramino. Prieš Merei 
pasisukant eiti šalin, jis sugavo jos žvilgsnį ir, ištraukęs dėkojančiam 
vyrui iš nagų vieną ranką, suėmė stambų keistos formos sidabrinį 
kryžių, kabantį jam ant krūtinės, ir iškėlė jį priešais Merę, - tik ji 
nesuprato, laiminimą ar įspėjimą tas ženklas reiškia. 

Kol jie visi susirinkę užkandžiavo, Elginas žibančiomis akimis, 
iš susijaudinimo net springdamas ir užsikirsdamas, sykiu su kari- 
ninkais kūrė planus, kaip išgabenti suolus. Jis išgavo kapitono Mo- 
riso pažadą, kad šis būtinai pasistengs pakrauti juos į Fzetoną, net 
jei dėl to tektų atsisakyti dalies pašos atsiųstų avių ir jaučių. Pasak 
kelionės vadovų, daugybė keliautojų metai iš metų mėgino įsigyti 
tuos suolus, tačiau jie arba neturėdavo kaip jų išsivežti ir išgabenti 
į Europą, arba pabūgdavo vietinių gyventojų priešinimosi. 

— Mums irgi neišvengiamai teks susidurti su jų pasipriešini- 
mu, milorde, - pasakė kapitonas Morisas. 

— Tačiau aš turiu didelį pranašumą — mane lydi visas būrys 
karininkų, — atšovė Elginas. 

O kitas pranašumas — kad tavo žmona sugebėjo apžavėti ka- 


pitoną pašą, — patyliukais pamanė Merė, žiūrėdama, kaip jos su- 

tuoktinis it koks pamišęs generolas, užtikęs išsvajotą lobį, rengia- 
si suolų pagrobimui. Ji puikiai suvokė, kokį vaidmenį suvaidino, 
išgaudama pašos leidimą Elginui pasiimti, ką tik jis norįs. Aišku, 
paša norėjo užmegzti draugiškus santykius su Elginu, tačiau, bū- 
damas vyras, jis akivaizdžiai troško padaryti malonumą Merei. 

— Ir būtinai pasakykite jiems, kad turiu ypatingą kapitono 
pašos leidimą išgabenti iš čia viską, ką panorėjęs, — nurodinėjo 
Elginas, duodamas majorui Flečeriui kapšą monetų nusamdyti 
suolams išvežti reikalingų kaimiečių ir vežimų. 

— Gal, prieš leisdamasi toliau ieškoti Trojos, pirma norėtum 
nusnūsti, brangioji? - medžio paunksmėje besiilsinčios Merės 
paklausė Elginas. — Matai, saulė bešvies mums dar tik kokias ke- 
turias ar penkias valandas... 

— Ne, ne, ką tu, aš jau pailsėjau, - pamelavo Merė. Nors po 
valgio jautėsi apsnūdusi, buvo tikra, kad asilas ją taip pakratys 
balne, jog visi miegai išlakstys. 

Visi susirinko savo daiktus. Vienas iš karininkų apsiėmė lydėti 
gabenamus suolus į laivą, o kiti karininkai su vadovais turėjo pasi- 
vyti Elginus bei jų palydą, kai tik suolai bus pakrauti ir išgabenti. 

Saulė spigino tiesiai į viršugalvį, o popietės kaitra atrodė ne- 
pakenčiama. Merė išskleidė viršum savęs dailų raudoną skėtį, 
nusprendusi, kad sugebės ir viena ranka suvaldyti tursenantį asi- 
lą. Aišku, ranka jai netrukus nusilpo, tačiau pasislėpti nuo ke- 
pinančios saulės atrodė kur kas svarbiau. Tačiau, nenujoję dar 
nė ketvirčio mylios nuo kaimo, jie išgirdo riksmus, ir iš paskos 
sutapsėjo kažkieno žingsniai. Atsisukę išvydo juos besivejantį 
šventiką, kuriam iš paskos bėgo karininkai, o šiuos savo ruož- 
tu vijosi vadovai. Pribėgęs šventikas kažką piktai sumarmaliavo, 
kreipdamasis į Elginą, o šis kuo ramiausiai stebeilijosi į jį, tarsi į 


kokį burtininkų vaidinime rodomą keistą padarą. Dešinę ranką 

šventikas grėsmingai iškėlė į dangų, tarsi šaukdamasis Dievo rūs- 
tybės. Jis garsiai rėkavo ir taškėsi seilėmis, tad Elginas net atšlijo, 
ir seilių lašeliai krito jam po kojų. 

— Ko jis taip siunta? — nežinia į ką kreipdamasis, paklausė 
Elginas. 

— Jis sako, kad jei išvešite suolus, kaimelį ištiks negandos ir 
pražūtis, — išvertė vienas graikas vadovas. 

— Nesąmonės, - nusišaipė Elginas. 

— Ne, tai tiesa, - patikino vadovas. — Tie dirbiniai ten stovi 
jau tūkstančius metų, juos senovės karžygiai pastatė dievų gar- 
bei. Pastarąjį kartą, kai kažkoks anglas iš bažnyčios pagrobė seną 
įrašą, kaimelį užgriuvo maras. 

— Paklausk savo šventiko, ar jis vis dar garbina Apoloną su 
Atėne, - vyptelėjo Elginas. 

Vadovas persakė jo klausimą šventikui, kuris greitai kažką at- 
sakė. Vadovas išvertė: 

— Ne, tačiau būtų kvaila manyti, kad jų nebėra ir kad jie nebe- 
saugo to, kas jiems kadaise priklausė. Dabar žemėje viešpatauja 
Dievas, tačiau senieji dievai pyksta, kad buvo išstumti. Jie vis 
dar gali sukelti nederlių. Jei išvešite suolus, alyvuogės ant šakų 
nudžius, o mūsų daktarai nebeįstengs pagydyri ligų. 

— Pasakyk savo šventikui, kad jis kalba pavojingas nesąmones. 
Jis - Dievo tarnas ir privalo atitinkamai elgtis. Tie suolai — ver- 
tingi senovės dirbiniai, todėl juos reikia deramai saugoti. O jei jis 
ir toliau mums trukdys, turės tiesiogiai atsakyti kapitonui pašai. 

Kažin, ar eilinis kaimo šventikas norėtų stoti prieš antrą ar 
trečią po sultono imperijos žmogų? — dingtelėjo Merei. 

Kol vertėjas aiškino šventikui, kas toks Elginas yra, šis leido 
suprasti, kad pokalbis baigtas. Jis vėl sėdo ant asilo, ir likusi pa- 
lyda pasekė jo pavyzdžiu. 

Tylėdami jie jojo keletą minučių, sau už nugarų tebegirdėda- 
mi nepaliaujamas šventiko aimanas. Lygumoje maža kas tetraukė 
žvilgsnį, išskyrus tolumoje dunksančias Trojos kalvas ir kiek ato- 
kiau nuo tako besiganančius kelis kupranugarius. 

— Ar tikrai derėjo mums taip elgtis, Egi? — atsiduso Merė. 

— Kaip? 

— Atimti jų talismanus. O ką, jei sužinoję, kas nutiko, kaimie- 
čiai užsipuls savo šventiką? 

— Tegul verčiau puola savo engėjus turkus. O tuos šventikus 
čia visi gerbia. Niekas jų nelies. Šiaip ar taip, jau metas būtų jiems 
pamiršti tuos kvailus prietarus. Tokie tamsūs barbarai neverti tu- 
rėti šitokių įstabių dalykų kaip tie, kuriuos mes ką tik įgijome. 

Merė suprato, kad Elginas teisus. Pastovėję prie tos bažnyčios 
dar kokį šimtą metų, tie įrašai galutinai nusitrins ir bus nebeį- 
skaitomi. Arba paklius į nagus kokiam nors kitam kolekcionie- 
riui, gal net Napoleonui, nuolat grasinančiam nukariauti šitas 
pakrantes. Tuomet anglai nebeteks garbės juos turėti, o naujieji 
savininkai vargu ar mokės juos saugoti taip, kaip anglai. 

Vis dėlto, jojant tolyn nuo kaimelio, Merei ausyse dar ilgai 
skambėjo šventiko riksmai ir dejonės, kol karštame drėgname 


ore jos galutinai nuslopo. 


SAS J , , 
2/|, onstantinopolis, 
1799-ųjų lapkritis 


SĖDĖDAMA AUKSINIAME KRĖSLE, kurį ketvertas turkų ant pečių 
nešė purvinomis ir duobėtomis miesto gatvėmis, Merė paryliu- 
kais svarstė, ką reikės daryti vėl grįžus į Škotiją, kai teks iš naujo 


pratintis vaikščioti šaligatviais savomis kojomis, kaip paprastai 

mirtingajai. O dabar jautėsi lyg deivė, pakylėta aukštai viršum 
galvų tų, kam tenka murkdytis gatvėse su visu jų purvu, paplavų 
latakais ir mėšlo krūvomis, kurias reikia atsargiai apeiti, jei nori 
tikslą pasiekti neišsitepliojęs. 

Ji puikiai žinojo, kad protingai škotei nederėtų leistis būti 
pratinamai prie šitokio nešiojimo lyg karalienei: spindinčiame 
auksiniame soste, ant minkštučių pagalvėlių, mirguliuojančių 
įvairių prieskonių spalvomis — cinamono, paprikos, gvazdikėlių. 
Tačiau gerieji jos šeimininkai turkai negalėjo nė įsivaizduoti, kad 
naujoji jų ambasadorienė būtų gabenama kaip nors kitaip. 

Tiesa, šįsyk ji nevilkėjo nei ambasadoriaus žmonos apdarais, 
nei deivės rūbais; buvo apsivilkusi vyrišką raitelio kostiumą, už- 
sidėjusi bebro kailio kepurę ir užsimetusi platų vilnonį apsiaustą 
su plačiais epoletais, kuris puikiai slėpė tiek jos lytį, tiek nėštumą. 
Greta, tik ne tokiame puošniame krėsle, buvo nešama ir Master- 
man, apsivilkusi panašiu vyrišku kostiumu, kurį Merė sugebėjo 
jai gauti. Išblyškusi ir kietai sučiaupusi lūpas, Masterman žiūrėjo 
priešais save ir stengėsi sėdėti tiesi it styga, nors neštuvai gerokai 
lingavo ir kratėsi ant nešikų pečių. | 

— Na, argi ne smagu? - kreipėsi į ją Merė, mėgindama įpūsti 
tarnaitei bent kiek entuziazmo. — Juk pamatysim iškilmingą lor- 
do Elgino prisistatymą didžiajam viziriui - antram po sultono 
galingiausiam imperijos žmogui! 

Kapitonas paša buvo galingiausias kariuomenės vadas, o di- 
dysis viziris — svarbiausias žmogus politikoje. Jis vadovavo Diva- 
nui — ministrų tarybai, kuri teikė jam visą informaciją ir drauge 
su juo svarstė įvairius turkų imperijos politinius klausimus. O di- 
džiojo vizirio pareiga buvo perduoti tarybos nuomonę sultonui. 

— Mano padėtis sultono akyse iš esmės priklausys nuo to, kaip 


susiklostys santykiai su viziriu, — aiškino Merei Elginas. 

Masterman nieko neatsakė, tik dar labiau įsisuko į apsiaustą, 
gindamasi nuo ankstyvo ryto žvarbos ir drėgmės, ir toliau spok- 
sojo tiesiai į iš lėto kylančią saulę. 

— Ten bus susirinkę šimtai visokių didžiūnų, sukviestų pasi- 
klausyti lordo Elgino kalbos. O mudvi tarp jų būsime vienintelės 
moterys, — varė toliau Merė. 

— O aš manau, kad tai įžūlus ir niekam tikęs sumanymas, - burb- 
telėjo Masterman. — Tik bėda, kad jums nė motais, ką aš manau! 

Masterman Merės elgesys nuo pat pradžių nepatiko, bet Merė 
retai kada imdavo į galvą jos burbėjimus. Nors moterims buvo 
griežtai draudžiama rodytis viešuose dvaro renginiuose, Merė įsi- 
gudrino sukurpti planą, kaip ten pakliūti. Ji nusprendė apsivilkti 
vyriškais drabužiais ir prisistatyti kaip lordas Briusas - neva kaž- 
koks jaunas lordo Elgino giminaitis, o Masterman turėjo ją lydėti, 
apsimetusi tarnu. Merė žinojo turėsianti keltis dar gerokai prieš 
aušrą ir ištverti ilgą kelionę per miestą, vilkėdama sunkius, storus 
rūbus, o paskui dar — valandų valandas trunkančias Otomanų im- 
perijos dvaro ceremonijas, tad, būdama jau toli gražu nebe pirmą 
mėnesį nėščia, abejojo, ar įstengs visą tą avantiūrą atlaikyti viena. 

Buvo tikra, kad tokį maskaradą sugalvojo tik ji viena ir kad, pa- 
dedant Masterman, viskas turėtų puikiai išdegti, kol viename poky- 
lyje nesutiko moters, kuri jau buvo bandžiusi panašią gudrybę, tik 
pasekmės buvusios nepavydėtinos. Viduryje ceremonijos jos tapaty- 
bė buvusi atskleista, ir tuomet janyčarai jėga ištempę ją iš salės. 

— Labai šiurkščiai, = prisipažino dama, — aš net pradėjau bai- 
mintis dėl savo gyvybės! 

— Kiek man teko patirti, turkai — labai galantiški ir itin gerbia. 
moteris, — pasakė jai Merė. — Garbės žodis, aš net ką tik parašiau 
savo motinai, jog tiktai susipažinusi su turkais supratau, kas yra 


mandagumas. 

— Taip, tai tiesa, — pritarė jai toji dama, - kol neperžengi jų 
nustatytų ribų, kas galima moterims. 

Vis dėlto Merė savo sumanymo neatsisakė. Ji juk jau buvo 
peržengusi moterims nustatytas ribas ir, užuot sulaukusi pasmer- 
kimo, savo drąsa net sužavėjo kapitoną pašą. 

— Ak, kokia tu paniurusi, Masterman! O juk šiandien tikrąja 
to žodžio prasme įeisi į istoriją! — traukė ją per dantį Merė. 

— Žinot, nuo viso to man jau skrandis per gerklę lipa. Jūs gal 
ir buvot sutverta aktorės karjerai, panele Mere Nisbert, tik kad 
gimėte turtingo džentelmeno šeimoje. O aš - tik vargšė kamba- 
rinė, ir tokie triukai su persirengimais — man ne prie širdies. 

— Betgi nėra ko jaudintis! Juk pats kapitonas paša palaimi- 
no mano planą. Aš prašiau jo leidimo patenkinti savo troškimą 
pamatyti, kaip mano vyras sako iškilmingą kalbą, ir pačiai savo 
akimis išvysti turkų dvaro didybę. Jis atsiuntė pasiuntinį su as- 
meniniu laišku, leidžiančiu mums atvykti, ir patikino, kad man 
negresia jokie nemalonumai. — Paša itin pabrėžė, kad leidimas 
duodamas būtent ja?, ir Merė puikiai suprato, kokios išskirtinės 
malonės sulaukusi. 

Elginas taip pat susižavėjo jos drąsa. Jis labai jaudinosi dėl savo 
kalbos ir žūtbūt norėjo padaryti pribloškiamą įspūdį didžiajam 
viziriui. Todėl jis irgi norėjo, kad jo žmona dalyvautų ir paskui 
jiedu abu galėtų aptarti, kaip jam sekėsi. Tad šįkart jis nepriešta- 
ravo dėl išskirtinio dėmesio, kurio ji sulaukė iš kapitono pašos, 
užtikrinusio Merę, kad bet kas, drįsiantis ją kaip nors užgauti ar 
įžeisti, turėsiąs asmeniškai atsakyti jam. 

— Paša atsiuntė mums prašmatnųjį savo sesers palankiną, ku- 
ris, pasak jo, esąs patogiausias visame mieste, — pridūrė Merė. Jis 
nenorėjo, kad, būdama tokioje padėtyje, Merė per visą miestą 


kratytųsi duobėtomis gatvėmis. 

Palankinas turėjo keturis dailius stiklinius langus, pro kuriuos 
buvo galima grožėtis aukštyn į dangų šaunančiais didingojo mies- 
to minaretais ir kupolais bei tankiai susigrūdusiais namais, ku- 
rie, tarsi ieškodami atramos, kone lipo vienas ant kito, nudažyti 
ryškiai raudona, žalia ir mėlyna spalvomis. Nors dar buvo vos 
išaušę, gatvėse jau buvo pilna prekeivių baltais turbanais, garsiai 
siūlančių savo prekes, ir elgetų, kaulijančių iš praeivių monetų. 
Žiūrėdama į visą tą mirgančią spalvų įvairovę, Merė pamanė, jog 
Anglijoje ir Škotijoje, priešingai, vyrauja tik dvi spalvos: mies- 
tuose — pilka, o kaime — žalia. 

Atvykusias į didžiojo vizirio rūmus abi damas nuvedė į mažą 
kambarėlį, kur joms pasiūlė kavos, o Merė gavo progą pasikal- 
bėti su oficialiuoju valstybės dragomanu — dvaro vertėju. Šis, 
nors jau pažinojo ją kaip ledi Elgin, dabar sutiko kreiptis į ją 
kaip į vyrą ir vadinti lordu Briusu. Iš šio nediduko prieškam- 
bario juodvi buvo palydėtos į kur kas erdvesnį ir prašmatnesnį 
priimamąjį, kur jau būriavosi kokie du šimtai vyrų, dėvinčių 
keistais ir prabangiais savo šalių drabužiais. Turkai vilkėjo lais- 
vus, lyg brangakmeniai akį rėžiančių spalvų šilkinius chalatus, 
mūvėjo plačias kelnes į aulinius zomšos batus sugrūstais galais 
ir buvo užsivožę aukštas įvairiausių pavidalų kepures: vienos 
buvo kūgio formos, kitos — plokščios, plunksnomis apkaišytos, 
o dar kitos — tarsi turbanai apvyniotos apie galvas su per vidurį, 
tiesiai virš kaktos, styrančia nediduke plunksna. Merė nelabai 
suprato, kokių kitų šalių ambasadoriai čia buvo susirinkę: pa- 
žino tik savo kaimynus rusus, kurie vilkėjo prigludusius juodus 
švarkus kailiu apvedžiotais atlapais ir tamsius marškinius -su 
stačiomis aukštomis apykaklėmis. Kiti vakariečiai, matyt, tu- 
rėjo būti venecijiečiai ir švedai, su kuriais jai anksčiau ar vėliau 


dar teks susipažinti ir pabendrauti. 

Prasidėjus oficialiajai ceremonijai, Elginas ir didysis viziris 
pasveikino vienas kitą kilstelėdami dailius kavos puodelius. Tar- 
nams išnešus kavą, buvo paduotas padėklas su kvepalais, ir Elgi- 
nas bei viziris buvo iškvepinti. 

— Neįsivaizduoju, kad mūsų ponas Pitas su kokiu užsieniečiu 
galėtų purkštis parfumais iš buteliuko! - nudūrusi žemyn nosį, 
šnibžtelėjo Masterman. 

— Esame egzotiškoje šalyje, — taip pat patyliukais pasakė jai 
Merė, — ir privalome gerbti jų papročius, kad ir kokie keisti jie 
mums atrodytų. 

— Kurgi ne! Tai jau tikrai keisti, - nesiliovė Masterman. 

— Ak, ša! - nutildė ją Merė, nes Elginas jau stojosi pradėti 
kalbos. Merės širdis taip daužėsi, kad, regėjos, iššoks lauk iš krū- 
tinės. Ji žūtbūt troško, kad jam pavyktų. Pereitą naktį ji drauge 
su juo tiek sykių kartojo tą kalbą, jog dabar vos valdėsi, kad ne- 
pradėtų žiopčioti jam iš paskos. Nors tik ji viena ir dar gal kokie 
pora žmonių iš čia susirinkusiųjų suprato, ką jis sako, Merė taip 
jaudinosi dėl jo, kad nusiramino tiktai jam ištarus paskutinį žodį 
ir salėje kilus griausmingiems plojimams. 

Galiausiai didysis viziris įteikė Elginui jo oficialius skiriamuo- 
sius raštus, o tada du turkai patarnautojai atnešė du prašmatnius 
rusvai juodo sabalo kailio apsiaustus. Vieną jie užmetė Elginui 
ant pečių, o tada jis mostelėjo savo žmonai prieiti. 

Merė žengė pirmyn, ir vizirio tarnai antrąjį apsiaustą užmetė 
jai ant pečių. 

— Lordas Briusas, - vienas iš jų paskelbė didžiajam viziriui. 
Kai patarnautojas paleido kailinį apsiaustą ir šis visu sunkumu 
užgulė pečius, Merei net kojos sulinko nuo jo svorio. Dar niekad 
nebuvo mačiusi tokių prabangių kailių, juo labiau — jautusi jų 


sunkumo ant savo smulkutės figūrėlės. Kai pagaliau apsiprato su 

slegiančiu apsiaustu, pajuto, kaip švelnus sabalo kailiukas kutena 
jai veidą ir kaklą, tad vos tvardėsi nesukikenusi. 

— Dabar lordas Briusas bus pristatytas didžiajam viziriui! — 
šnibžtelėjo dragomanas. 

— O varge! — išsprūdo Merei. Ji jau tiek valandų išbuvo ant 
kojų, o ir pereitą naktį beveik nemiegojo, ir beveik nieko burnoje 
neturėjo. Užtat dabar baiminosi, kad, bandydama nusilenkti, iš 
alkio ir silpnumo nesukniubtų tiesiai didžiajam viziriui po kojų. 

— Prilaikyk mane, senute, - stodamasi šnibžtelėjo ji Masterman. 
Prieš akis jai valandėlę iškilo juoda siena, tačiau, įsikibusi tarnaitei 
į parankę, ji kelias akimirkas luktelėjo, kol regėjimas grįš. 

Šypsodamasi, bet stengdamasi atrodyti ori kaip rimtą parei- 
gą atliekantis vyras, ji žengė smaragdo žalumo rūbais vilkinčio 
vizirio link. Tamsių juodų jo akių žvilgsnis, regis, įsakmiai liepė 
jai žiūrėti tiesiai jam į veidą. Kažin, negi jis įtaria, kad vyriški 
rūbai — apgaulė? O gal jos eisena pernelyg moteriška? Kaip įma- 
nydama labiau atlošusi pečius ir ištempusi kaklą, Merė susikau- 
pusi dėliojo kojas vieną priešais kitą, kol atsidūrė tiek arti prie 
didžiojo vizirio, kad galėtų nulenkti galvą ir išsivaduotų nuo ne- 
pakeliamo jo akių žvilgsnio. 

— O dukterų ar turite? - Merė nugirdo dragomaną klausiant 

Elgino: šis išvertė didžiojo vizirio ką tik užduotą jam klausimą. 
Ji kaip sykis laiku pakėlė galvą ir išvydo nuostabą Elgino veide, 
šiam suvokus, kad buvo palaikyta jo sūnumi. Ji vos įstengė susi- 
turėti nenusijuokusi, kai jųdviejų su Elginu akys susidūrė ir šis 
jai nusišypsojo. 

Tačiau kaip tik tą akimirką pasigirdo kažkoks klaikus riks- 
mas — skardus ir nuožmus, nelyginant karo šūkis. Merė susigūžė 
ir atsisuko pasižiūrėti, kas čia taip rėkia, persmelkta išgąsčio, kad 


gal kartais jųdviejų su Masterman apgaulė atskleista ir menėje 

prasidėjo muštynės. Dragomanas, matyt, išvydo jos veide atsi- 
spindinčią baimę, nes kaipmat pripuolė prie jos ir pasilenkęs su- 
šnibždėjo jai į ausį: 

— Tai malda už sultoną! 

Merei tie šūksniai kur kas labiau priminė raginimus stoti į 
karą ar kelti revoliuciją, tad jai gerokai atlėgo, kai tas gerklojimas 
pagaliau baigėsi ir menėje vėl įsiviešpatavo ramybė. 

Nors daugiau tą popietę beveik nieko nebenutiko, kelionė 
namo pasirodė ilga, o Merės nervai vis dar tebebuvo įtempti iš 
išgąsčio. Ji parsirado namo tiktai po penktos valandos popiet, 
visiškai nukamuota tų iškilmingų, pompastiškų ceremonijų ir iš- 
varginta sunkių vyriškų drabužių dėvėjimo. Ligi tol Merė niekad 
nebuvo patyrusi tokio nuovargio, kaip nėštumo metu, kai nei 
dvasinis pasitenkinimas, nei puodelis kvapnios arbatos nesuteik- 
davo palengvėjimo. Toks išsekimas nesidavė įveikiamas jokiomis 
valios pastangomis — jam tekdavo besąlygiškai pasiduoti. 

— Verčiau einu prigulsiu, - pasakė Merė, kreipdamasi į Mas- 
terman. 

— Ber šiandien ketvirtadienis, pamenat? — atsiliepė ši. Ketvir- 
tadieniais Merė su Elginu buvo paskyrę savo „viešus vakarus“, 
per kuriuos jie turėdavo priimti visokius aukšto rango didžiūnus 
bei į miestą atvykstančius lankytojus. - Šiandien jūsų dar laukia 
vakarienė ir pokylis. Svečių susirinks apie šimtą. 

— Bet aš mirtinai nusikalusi, - bandė ginčytis Merė. 

— Gal ir taip, tačiau turite vos penkiolika minučių, kad vėl 
atvirstumėt į kilmingą damą, lorde Briusai. 

Šeštą valandą, kaip ir buvo planuota, Merė jau sveikino at- 
vykstančius svečius. Kiek vėliau, vakarui įsibėgėjus, Elginas iš- 
sivedė būrelį tų, su kuriais norėjo asmeniškai pasikalbėti, į savo 


darbo kabinetą, o Merei teko linksminti visus kitus. Pritrūkusi 

temų pokalbiui, ji ėmėsi skambinti jiems pianinu, o galiausiai, 
nebeišmanydama, ko dar griebtis, pradėjo mokyti svečius šokti 
škotišką rilį. Vargu ar įsilinksminę svečiai apskritai kada nors būtų 
susiruošę skirstytis, jeigu ji nebūtų patyliukais davusi tarnams 
nurodymų liautis keitus svetainę apšviečiančias ilgas žvakes. Jau 
buvo kone vidurnaktis, kai paskutinieji svečiai pagaliau suprato 
apvarvėjusių ir mirkčiojančių žvakių siunčiamas užuominas. 

— O Dieve, kaip jie visi man atsibodo! - sudejavo Merė, paga- 
liau likusi viena su Masterman, kuri padėjo jai nusirengti. 

— Po savaitės jums vėl teks daryti tą patį, ponia. Dar po sa- 
vaitės — ir vėl, dar po savaitės — ir vėl, ir taip ištisus dvejus me- 
tus, — negailestingai pareiškė Masterman. — Užtat gal dar kol kas 
nedejuokit, kad jie visi jums atsibodo. 

— Suskaičiavau, kad manęs laukia dar šimtas keturi ketvirta- 
dieniai, per kuriuos turėsiu linksminti po šimtą svečių, — kiek 
vėliau, jiems jau atsigulus, Merė pasiguodė Elginui. — Šita mate- 
matika mane pribaigs! 

— Ai, tu gi nuostabi šeimininkė, Mere! Visi šio vakaro svečiai 
net susiriesdami tave gyrė, — atsiliepė jis. 

— Ačiū, brangusis. Kad jau esame čia, dėl tavęs labai norėčiau 
viską daryti tobulai, — atsakė ji, nurylėdama, kad iš nuovargio jai 
visus kaulus gelia. Paskui greit pasimeldė, prašydama Dievo atsiųsti 
jai gilų ir ramų nakties miegą, kad bent kiek pailsėtų. Dar nebaigusi 
kalbėti maldos, pasijuto beprarandanti sąmonę. Paskutinis dalykas, 
kurį dar prisiminė, prieš nugrimzdama į sapnų karaliją, - kaip El- 
ginas, po antklode prigludęs prie šilto jos kūno, atrišo kaspiną, pri- 
laikantį jos naktinius. Kas buvo po to, galima nebent spėti. 


KITĄ RYTĄ PABUDUSI, Merė užsimetė chalatą ir išėjo į miegamojo 


balkoną pasveikinti milžiniškos geltonos saulės, kuri taip dažnai 

kybodavo viršum Konstantinopolio. Elginai su visa palyda glau- 
dėsi anksčiau Prancūzijos ambasadai priklausiusiuose rūmuose 
Didžiojoje gatvėje, kurioje stovėjo ir kitų šalių ambasadų pastatai. 
Merė apmetė žvilgsniu mirguliuojančius Bosforo sąsiaurio vande- 
nis, dalijančius miestą per pusę, jo pradžioje kyšantį Aukso ragą ir 
Marmuro jūrą. Iš šio balkono visa tai buvo puikiausiai matyti, tad 
čia buvo jos mėgstamiausia ištaigingų rūmų vieta. Jai patikdavo 
tokie rytai, kai pavykdavo ištaikyti keletą ramių vienatvės valan- 
dėlių ir, išsinešus laukan puodelį su arbata, pasidairyti po miestą, 
žvilgsniu nuklystant iki pat didingųjų sultono rūmų bokštų. 
Baigusi gerti arbatą, Merė sugrįžo vidun svarstydama, ką teks 
šiandieną nuveikti. Kiek prisiminė, buvo susitarusi apsilankyti 
poroje vietų, tad sumanė užsidėti mažąją pusapvalę naujausios 
mados skrybėlaitę, kurią buvo pirkusi dar Londone. Tiktai kažin 
kur ji? Ai, gal neverta šaukti Masterman, gal pamėginti pačiai 
ją surasti... Priėjusi prie vienos iš spintų, stovinčių drabužinėje 
greta jos miegamojo, Merė pravėrė aukštas jos duris. Pasklido 
kažkoks nepažįstamas kvapas. Spintoje sukabinti drabužiai irgi 
buvo jai nematyti. | 
— O Dieve! - garsiai atsiduso ji. Jau ne pirmąkart jai taikėsi 
aptikti paliktus prancūzų ambasadoriaus daiktus. Jis dar visiškai 
neseniai gyveno šiuose rūmuose, bet paskui buvo be skrupulų 
išvytas ir įkalintas Jedikulyje, niūrioje septynbokštėje tvirtovėje. 
Merei vos spėjus užverti spintos duris, į kambarį įžengė Elginas. 
— Liepsiu tarnams supakuoti mūsų pirmtakų daiktus, - pasa- 
kė ji. - Baisu ir pagalvoti, kaip tie vargšai prancūzų diplomatai 
kamuojasi turkų kalėjime! 
— Nesisielok, Mere. Pažadu, kad kreipsiuosi į didįjį vizirį 
prašydamas su jais deramai elgtis. Šiaip ar taip, juk jie — džen- 


telmenai, nelemtos šių laikų politikos aukos, nukentėjusios per 

nežabotas savo generolo, nesugebančio laikytis sudarytos sąjun- 
gos, ambicijas. 

Kad ir ką besakytum apie jos vyrą, Merė aiškiai matė, koks jis 
idealistas ir kaip visuomet trokšta elgtis teisingai, — už tai jinai jį 
ir mylėjo. 

— O ką, jei politikos vėjai ir vėl pasikeis, ir prancūzai grįš į 
šituos rūmus, o mudu atsidursim kalėjime? 

— Na, ką tu, Mere! Mes juk neturim savo Bonaparto, per kurį 
galėtume šitaip nukentėti. Šiaip ar taip, tu nuostabiai sugebėjai 
pertvarkyti šituos rūmus pagal mūsų skonį, - pagyrė ją vyras. — 
Visi, pataikaujantys prancūzų madoms ir skoniui, pirmiausia tu- 
rėtų susipažinti su mano Pole! 

— Tikrai, gavau gerokai paplušėti, kol išvaikiau iš kambarių 
ankstesnių gyventojų šmėklas. 

Merė jau spėjo išleisti beveik du tūkstančius svarų asmeninių 
lėšų, norėdama atnaujinti savo ir Elgino privačius kambarius bei 
jo palydai skirtas patalpas, ir stengdamasi ištrinti prisiminimus 
apie ankstesnę tvarką. Puikiai žinodama, kaip Elginui — o ir bet 
kuriam kitam vyrui! — svarbu turėti jaukius namus, ji siekė tiek 
jam, tiek ir jo palydos nariams suteikti galimybę gerai jaustis. 
Beliko viltis, kad tėvai, išvydę jos išlaidų sąskaitas, supras jos sie- 
kius. O jei ne, teks jiems rašyti ir aiškinti esamą padėtį. O jeigu 
jie vis tiek spyriosis ir nesutiks triskart per dieną penėti šešiasde- 
šimties burnų ir kas savaitę linksminti ištisas minias hotentotų, 
pretenzijas galės pareikšti Jo didenybės vyriausybei, kuri atsisako 
padengti tikruosius užsienio ambasados išlaikymo kaštus. 

Elginas iškeliavo atlikti savo numatytų vizitų, o Merė sėdo 
valgyti pusryčių, vildamasi, kad šįryt galės pasimėgauti ramybe. 
Tačiau jos pasveikinti netikėtai susirinko visi šešiasdešimt amba- 


sados tarnautojų. 

— Jie įgaliojo mane pareikšti jums mūsų pretenzijas, - pradėjo 
pastorius Hantas, kurį ji pasikvietė atskirai į savo kabinetą. — Čia 
gresia maištas, ledi Elgin. Vieni nepatenkinti gyvenimo sąlygo- 
mis, kiti - atlyginimu, o tretiems nepatinka nenormaliu laiku 
gauti pietus, pusryčius ir vakarienę. 

Hantas kalbėjo taip mandagiai, kad, nors ir suirzusi dėl tar- 
nautojų skundų, Merė ištisą kitą dieną paskyrė kiekvieno nepasi- 
tenkinimui jiems skirtais kambariais išnagrinėti, taip pat sudarė 
pietų tvarkaraštį, kuris, regis, tiko visiems. Paskui ji vėl susitiko 
su tarnautojais. 

— Norėčiau priminti, kad tie iš jūsų, kuriems tenka nešio- 
ti laiškus ir siuntinius į sultono bei kitų turkų didikų rūmus, 
gaunate arbatpinigių, prilygstančių dvejų metų algai! Dėl turkų 
dosnumo visi galite praturtėti, bet tik su sąlyga, kad bent kiek 
noriau vykdysite savo pareigas. 

Dėl anglų vyriausybės šykštumo Merei asmeniškai teko rū- 
pintis didžiosios dalies ambasados išlaikymo kaštų padengimu, 
tad savo akimis matydama, kiek turtų jos tarnai gali susikrauti, 
jei tik nepatingės paprasčiausiai atlikti savo pareigų, Merė anaip- 
tol nebuvo linkusi kelti jiems atlyginimų. | 

— Pavyzdžiui, vakar, — kalbėjo ji, - tie, kurie nugabenote sul- 
tonui sietyną — lordo Elgino ir anglų vyriausybės dovaną, už 
vargą gavote atlygį, prilygstantį penkerių metų jūsų uždarbiui 
namie! - Vyrukai, į kuriuos ji kreipėsi, stovėjo vengdami jos 
žvilgsnio ir droviai nudelbę akis. 

Ak, gerai būtų, kad šitie inkščiantys dykaduoniai turėtų visus 
darbus atlikti nešiodami pilve kūdikį — taip, kaip ji! Merė mielai 
būtų jiems stačiai taip ir išrėžusi, tačiau pamanė, kad bus neoru. 

Visa savaitė taip ir prabėgo: vizitai, svečiai, namų tvarkymas 


ir tarnų skundai. 

— Vaje, jaučiuosi nusivariusi kaip darbinis mulas, - galiausiai 
ponui Morjė, vienam iš Elgino sekretorių, neištvėrusi pasiguodė 
Merė. - Gerai, kad šiandien sekmadienis — šventa diena, skirta 
tik mišioms ir poilsiui. 

— Oi, apgailestauju, — atsiliepė tas, - bet turiu priminti, jūsų 
šviesybe, kad mažiau nei po valandos jūsų paimti atkeliaus pa- 
auksuoti neštuvai, kurie nugabens jus pietų į rusų ambasadą... 

Kad ir kokia nusikamavusi, Merė gavo rengtis ir puoštis. Jos 
išsunktame kūne beveik nebebuvo likę nė lašelio jėgų. Įlipusi į 
neštuvus ir juose įsitaisiusi, ji staiga suvokė, kad bene vienintelė 
proga jai ramiai prisėsti ir tėra šitokios išvykos. Tačiau per jas 
ji visuomet būdavo stebima. Šįvakar ji keliavo lydima aštuonių 
janyčarų, ketverto tarnų ir dragomano. Kol pasiekė netoliese sto- 
vinčius rusų ambasados rūmus, pakeliui visų gatvės namų langai 
atsiverdavo — visi troško pasigėrėti elegantiška rikiuote. 

Per pietus susirinkę svečiai pareiškė girdėję, kad Merė aną 
vakarą mokiusi škotų liaudies šokių ir paprašė jos pakartoti pa- 
moką. Tačiau Merei teko atsisakyti, nes buvo sekmadienis, ir 
ji neketino šokti šventą dieną. Vien dėl to, kad dabar atsidūrė 
pagoniškame krašte, nedera krikščioniškų dorybių išmesti pro 
langą. Dėl tos pačios priežasties jai teko atsisakyti ir tada, kai 
rusų pasiuntinio žmona pakvietė ją prie stalo sulošti visto. Tai 
buvo Merės mėgstamiausias kortų lošimas, o ponia Tamara, rusų 
ambasadorienė, tikino irgi puikiai jį lošianti. 

Merė jau buvo beieškanti dingsties anksčiau išvykti namo, kai 
vidun, nešinas kažkokiu laišku, įpuolė Elginas. Jis skubiai pasi- 
vedėjo Merę į šoną. 

— Tu esi kviečiama, - pranešė jis. 

— Aš? Kieno? Kur? 


Elginas ištiesė jai oficialų laišką su auksiniu antspaudu. 

— Aukščiausiojo Osmanų dvaro valdovo, — atsakė Elginas, — 
viešpataujančio Aukso ragui ir visoms aplinkinėms žemėms, nuo 
pat Adrijos jūros iki Persijos dykumų. 

— Sultono? — kone svaigstančia galva ištarė Merė, atsiremda- 
ma į žemą staliuką už savęs, kad nenugriūtų. 

— Rytoj ryte, dar prieš patekant saulei, turi būti pasipuošusi ir 
pasirengusi keliauti į Topkapio Sarajaus rūmus. Užtat siūlau mu- 
dviem dabar atsiprašyti, nes tau vertėtų anksčiau grįžti namo ir 
gulti į lovą. - Elginas irgi atrodė lyg apsvaigęs nuo tokių naujie- 
nų. — To dar nėra buvę, Mere. Tu baigi sulaužyti visas čionykštes 
taisykles ir papročius! 

— Tačiau kam sultonui prisireikė mane kviestis? - nesuprato 
Merė. 

— Mavyr, didysis viziris ir kapitonas paša bus jam pripasakoję, 
kad tu verta dėmesio. 

— O ar būtinai rytoj? Aš vos pavelku kojas, - sudejavo ji. 

— Tu - pirmoji europietė, pakviesta į sultono rūmus, — išdi- 
džiai pabrėžė Elginas. - Kitos ambasadorių žmonos ir bebaimės 
keliauninkės vien tik nuo vartų tegauna pasigėrėti tuo į labirintą 
panašiu statiniu. Matyt, jis jau bus girdėjęs ir apie lordą Briusą, ir 
apie ledi Elgin, tad nusprendė pats savo akimis tave pamatyti. 

— Bet kodėl? 

— Ne mums klausinėti kodėl, Mere. Kai valdovas, viešpatau- 
jantis visoje Šiaurės Afrikoje, Mažojoje Azijoje ir Balkanų pusia- 
salyje, kuriam lenkiasi tokie didingi miestai, kaip Kairas, Tripo- 
lis, Bagdadas ir Konstantinopolis, pageidauja tave matyti, dera 


ne klausinėti, o nurodytu laiku prisistatyti į nurodytą vietą. 

Sio rana 
obkapio rūmai, 
1799-ųjų lapkričio 26-oji 


KITĄ RYTĄ DAR GEROKAI prieš aušrą, gūždamasi nuo rytinės žvar- 
bos ir drėgmės, Merė ir vėl keliavo linguodama nešikams ant pe- 
čių, apsupta palydovų su deglais, kurių klaikiai besiblaškančios 
liepsnos švietė jai kelią iki pat vandens. Jos sargybiniai janyčarai, 
ginkluoti muškietomis ir kardais, žygiavo abipus paauksuotų 
neštuvų, o jų skaisčiai mėlynos su žalsvu atspalviu uniformos ryš- 
kiai išsiskyrė vis dar juodo priešaušrio dangaus fone. Merė spėjo 
sužinoti, kad janyčarai — elitinis kariuomenės dalinys, priešaki- 
nė smogiamoji jėga, kurią mūšin veda pats sultonas. Jie ugdomi 
ir treniruojami labai griežtai, pratinami visose gyvenimo srityse 
laikytis vienuoliško santūrumo ir skaistybės. Taikos metu jie at- 
lieka policijos ir asmens sargybinių funkcijas. Merė jautėsi itin 
pagerbta matydama, kad mažiausiai aštuoni tokie kariai svarbių 
vizitų metu paskirti jos saugoti, - mat buvo tikra, kad ir vieno 
arba dviejų puikiausiai būtų pakakę. 

— Norėčiau juos pakalbinti, - prisipažino Merė ją lydinčiam 
vertėjui, — bet kad jie taip atkakliai vengia mano žvilgsnio! 

— Jiems draudžiama taip familiariai elgtis su moterimi, — pa- 
aiškino tas. 

— Bet juk jie jau įpratę mane matyti! 

— Susidūrę su moterimi, kurios veidas neuždengtas, jie instinkty- 
viai ir sykiu iš pagarbos nudelbia akis, - aiškino toliau vertėjas. — Tai 
elgesio norma, kuri nesikeičia, kad ir kaip dažnai jie jus matytų. 

— Tuomet man teks pažaboti savo įgimtą smalsumą, — atsiduso 
Merė, žvelgdama į ilgas balto šilko palas, apsuktas jiems apie galvas 
ir nutįsusias ant nugarų nelyginant Tiudorų laikų nuotakų vualiai. 

Atsidūrus prie vandens ir išvydus mažytę turkų valtelę, tu- 
rinčią perkelti ją per upę į sultono rūmus, Merę apėmė siaubas. 
Vertėjas pagelbėjo jai įlipti ir prisakė sėdėti kiek galima ramiau ir 
jokiu būdu nešokinėti. 

— Aną savaitę vienas europietis lankytojas taip susižavėjo, išvydęs 
sultono rūmus, kad iš džiaugsmo net valtį viduryje upės apvertė. 

— Ar jis nuskendo? — nustėro Merė. 

— Ne, išgyveno, tik susigriebė gana smarkų reumatą, ir mums 
belieka melstis Alachui, kad jis pasveiktų. 

Merė net nusipurtė; ji ir taip jau jautėsi it reumato susukta: kė- 
lėsi pusę keturių ryto, su perštinčia gerkle ir iš skausmo plyštančia 
galva. Ji nervinosi kur kas labiau, nei būtų norėjusi prisipažinti. O 
ką, jei sultonas sumanys išbarti ją už tai, kam drįso rodytis per ce- 
remoniją didžiojo vizirio rūmuose, kur moterims išvis draudžia- 
ma įžengti! Atrodė sunkiai įtikima, kad valdovas, kurio imperija 
aprėpia daugybę šalių, pats asmeniškai imtųsi bausti ją už tokį 
menką nusižengimą. Tačiau tai, kas jai tėra menkas nusižengimas 
ar paprasčiausias įžūlumas, šiame keistame krašte su jo nesupran- 
tamais papročiais ir draudimais gali būti palaikyta dideliu įžeidi- 
mu ar įstatymų nepaisymu ir užtraukti sunkią bausmę. 

Ji tik akies krašteliu matė tamsius sraunius upės vandenis; jų 
gelmė atrodė juoda ir neperregima, o vandens paviršiuje raibu- 
liavo tik jiems. kelią šviečiančio žibinto atspindžiai. Merė bijojo 
ir galvą pasukti, kad tik neapverstų valties. Juk net jei pati ir 
liktų gyva, išmirkusi toje juodoje upės sraujymėje, — kas nutiktų 
jos mažam, dar negimusiam vaikeliui? Užtat sėdėjo sustingusi, 
žvarbaus vėjo gairinamu veidu, ir tik po kurio laiko susiprato įsi- 
kniaubti į kailinę savo apykaklę, kad bent nosis neparaudonuotų 
nuo šalčio. Ji stengėsi kvėpuoti lygiai ir ramiai, kad tik kaip nors 


atsipalaiduotų. 

Kaip sykis dangui pradėjus švisti, jie pasiekė priešais Impera- 
toriaus vartus esančią prieplauką. Saulė dar nebuvo spėjusi pa- 
kilti virš horizonto, tačiau pamažu raustantis dangus aiškiai rodė 
ją netrukus išnirsiant. Prie vartų jau būriavosi dešimtys žmonių, 
norinčių pakliūti į vidų. Merė paklausė patarimo laikytis kuo 
arčiau savo palydos, kad, vartams atsivėrus, pro juos plūstelėjusi 
minia jos nesuspaustų. 

— Gal šiandien kokia šventė ar šiaip ypatinga diena? — pasi- 
teiravo ji dragomano. Gal ji — tik viena iš daugelio, kartu su visa 
minia stosianti sultono akivaizdon? 

— Žmonės nukeliauja daugybę mylių, atvyksta iš daugelio ša- 
lių, norėdami kreiptis su prašymais į didįjį vizirį, kuris sultono 
vardu juos išklauso ir tik pačius svarbiausius reikalus perduoda 
sultonui. Kas rytą, atidarius vartus, visi grūdasi, norėdami pir- 
mieji patekti į vidų. Kartais dėl to net muštynės kyla. 

Merė užvertė galvą, norėdama apžiūrėti vartus. Aukštai vir- 
šum jų buvo kažkoks užrašas dailiomis raitytomis turkiškomis 
raidėmis, kurios, atrodė, kone šoka ant sienos. 

— Sveika atvykusi į Topkapio Sarajų, pastatytą Mehmeto Už- 
kariautojo, 1453 metais užėmusio šį miestą, — pasveikino ją dra- 
gomanas. 

— O kas ten parašyta virš vartų? — pasiteiravo Merė. 

— Didysis Mehmetas skelbia, kad rūmai pastatyti Dievo valia, 
todėl jie galingi ir neįveikiami. Jis prašo Dievo per amžius saugo- 
ti sultono valdžią, o pats skelbiasi esąs didvyris, žemės ir vandens 
užkariautojas, Dievo šešėlis dviejuose pasauliuose ir Dievo tarnas 
tarp dviejų horizontų. Jis prašo Dievo užkelti jį viršum Šiaurinės 
žvaigždės. 

— Visai pagrįstas prašymas, — šyptelėjo Merė, kaipmat pasi- 


gailėjusi dėl savo ironijos. Jau buvo spėjusi patirti, kad šios ša- 


140 Karen Essex 


lies žmonės tikrai turi daug įstabių būdo bruožų, tačiau humoro 
jausmas toli gražu nėra vienas iš jų. Veikiausiai jie šiuo požiūriu 
pernelyg jautrūs. 

Vartai atsivėrė, ir Merė sykiu su visa plūstelėjusia minia įžengė 
vidun. Nors ir stengdamasi laikytis savo palydos, kad nenuneštų 
visokie pro šalį pulkais ir po vieną skubantys prašytojai, Merė 
spėjo užmesti akį į spalvingomis mozaikomis padabintus fonta- 
nus ir kruopščiai apkarpytus sodus. Netrukus ją susirado Elginas, 
spėjęs atvykti net kiek anksčiau, ir braudamasis per minią nuve- 
dė į nediduką prieškambarį, kur Merė galėjo akimirką atsipūsti ir 
pasirengti sykiu su visa interesantų eisena žengti į didžiąją menę, 
kur visoje didybėje sėdėjo didysis viziris. 

— Aš čia — vienintelė moteris, - šnibžtelėjo ji Elginui. 

— Maniau, kad jau būsi spėjusi su tuo apsiprasti, — atsakė tas, 
sodindamas Merę greta savęs, kad ji galėtų matyti, kaip didysis 
viziris priima iš visos imperijos suplūdusius lankytojus, klausosi 
jų skundų ir prašymų sultonui. - Pats didysis valdovas klausosi 
jų iš anapus pinučių, - pasakė Elginas. Kažin, ar iš ten jis stebi 
mane? — parūpo Merei. 

Priėmimas tęsėsi jau ištisas tris valandas. Merė keliskart buvo 
net užsnūdusi — neaišku, ar nukamuota nuovargio, ar priveikta 
alkio. Vienu metu kažkoks pirklys raudona tunika su didžiuliu 
baltu turbanu ant galvos meldė didįjį vizirį kažin kokios malo- 
nės, ir Merė giliai įkvėpė, stengdamasi išlikti budri. Jai nesinorė- 
jo kelti scenų. Ji stengėsi negalvoti apie tuos ilgus jos laukiančius 
metus. Žinojo, kad būdama aukšto rango diplomato žmona tu- 
rės priprasti prie šitokių begalinių nuobodžių ritualų. 

Netikėtai suskambo varpelis, ir visi atsistojo. Elginas atsisuko 
į ją ir lūpomis be garso ištarė „pietūs“, o jo šypsena priminė jai, 


vardan ko visas tas vargas. Ką reiškia vienas kitas nuobodus ir 

varginantis rytas, palyginti su begaline laime būti šitokio vyro 
žmona?! 

Buvo dešimta valanda ryto. Valgomajame Elginui buvo pasiū- 
lyta garbingiausia vieta greta didžiojo vizirio, o Merei teko valgyti 
prie masyvaus sidabrinio stalo sykiu su įmantriai apsitaisiusiais 
ponais — matyt, kokiais nors svarbiais asmenimis. Ji jautėsi peral- 
kusi ir išsekusi, tad mielai būtų išgėrusi arbatos, sukirtusi skrebutį 
su džemu ir virtą kiaušinį, tačiau į stalą buvo paduota riebių keps- 
nių su aštriais prieskoniais — tokių valgių ji mielai būtų paragavusi 
vakare, užgerdama taure lengvo vyno. Tačiau alkis — ne brolis; juo 
labiau Merė negalėjo sau leisti sultono akivaizdoje imti ir nualpti 
dėl išsekimo. Jai beliko viltis, kad jos kūnas kaip nors nepradės 
maištauti prieš šitokius nežinomus valgius. 

Po pietų ji sykiu su jau kita minia išėjo į atvirą kiemą, kur kaip- 
mat susipliekė pulkelis graikų, nepasidalijusių vieno turko parei- 
gūno atneštų kaftanų ir apsiaustų. Elginas greit užkėlė Merę ant 
kažkokio pjedestalo ir taip smarkiai prispaudė ją sau prie krūtinės, 
kad ji vos nepradėjo dusti. Akies kampeliu ji matė ore skraidan- 
čias medžiagos skiautes, juos iš visų pusių graibstančias ir į save 
tąsančias rankas, protarpiais apkumščiuojančias aplinkinius. Kol 
subėgę sargybiniai įvedė tvarką, keli žmonės jau parmušti gulėjo 
ant žemės. Netrukus aršiausi peštukai buvo išvesti iš kiemo. 

— Na, štai ir viskas, — tapšnodamas Merei per nugarą, ramino 
ją Elginas. - Londone ir baisesnių riaušių pasitaiko, ar ne? 

— Visokios riaušės rnan nepatinka, — atsiduso Merė, stengda- 
masi neleisti, kad pusryčiams suvalgyto riebaus kepsnio kąsneliai 
išliptų lauk. 

— Ar tu pasirengusi audiencijai? —- paklausė Elginas. Prie jų- 
dviejų jau artinosi ketvertas tiesių kaip styga vyrų prašmatniais 


auksiniais drabužiais. Netardami nė žodžio, du iš jų sustojo abi- 


I42 Karen Essex 


pus Elgino, o kiti du — abipus Merės. Tada, pridėję rankas sau 
prie širdies, jie nuvedė Elginus į mažą, tamsų kambarį. 

Dar galutinai neatsipeikėjusi po tų riaušių, Merė nelabai 
susigaudė, kas dedasi. Jos akys toli gražu ne iškart apsiprato su 
netikėta prietema. Iš pradžių jai pasidingojo, kad priešais ant di- 
džiulės pakylos mato išsidrėbusią kažin kokią pabaisą, kuri, vieną 
kelį sulenkusi, prilaiko ilgą, nutįsusią galūnę. Geriau įsižiūrėjusi, 
suprato, kad tai — sultonas Selimas III, didysis viešpats ir valdo- 
vas, prigulęs didžiuliame auksiniame soste, kuris jos gimtinėje 
veikiausiai būtų laikomas lova. Ji vos susitvardė nesusijuokusi, 
įsivaizduodama, kaip atrodytų, jei tas senas šykštuolis karalius 
Jurgis priimtų lankytojus, voliodamasis šitokioje prabangoje. 

Sultonas, kurį dabar ji jau aiškiai matė, tikrai nebuvo toks 
milžiniškas, kaip jai buvo pasirodę, tačiau vilkėjo geltono atlaso 
rūbą su didžiule juodo sabalo kailio apykakle ir rankogaliais, tokiu 
būdu išties sutvirtindamas pradinį Merės įspūdį, jog tai - kažin 
koks žvėris ar pabaisa. Jam ant galvos pūpsojo milžiniškas turba- 
nas su per vidurį kyšančiu didžiuliu minkštų plunksnų kuokštu, 
o už nugaros ant palangių nelyginant kokios tviskančios galvos 
buvo padėti dar du deimantais nusagstyti turbanai. Sienas puošė 
didžiulė ornamentinė mozaika. Merei nesinorėjo dairytis aplin- 
kui lyg kokiai žioplai smalsuolei, tad ji stengėsi nenuleisti akių 
nuo sultono, kuris kol kas dar netarė nė žodžio. 

Selimas III toli gražu nebuvo smulkus vyras, o visi tie val- 
džios simboliai, kurie jį supo, ir perlais siuvinėtos pagalvėlės, ant 
kurių buvo įsitaisęs, darė jį dar stambesnį. Jo veidas buvo gana 
ilgas, užsibaigiantis tobulai apvalia juoda barzdele. Jo akys buvo 
pailgos ir kiek įkypos, tarsi migdolai, o jų žvilgsnis - lyg žvitrios 
lūšies. Nosis buvo ilga ir daili, o veido oda, kiek Merė pajėgė 


tokioje prietemoje įžiūrėti, — glotni ir lygi tarsi kūdikio; atrodė, 

kad ji nesensta, skirtingai nei visas kūnas. Jam virš galvos kybo- 
jo daugybė perlais padabintų tinklelių, matyt, skirtų vabzdžiams 
gaudyti. Kaip sykis viena nedidelė peteliškė, įsipainiojusi tuose 
tinkluose, beviltiškai plakė sparneliais, veltui mėgindama ištrūk- 
ti, ir Merė labai panūdo ją išvaduoti iš tų prabangių pinklių, kad 
galėtų išvysti, kaip oranžiniai jos sparneliai su tamsiais pakraštė- 
liais išplevena lauk pro atvirą langą. 

Sultonui iš dešinės stovėjo deimantais inkrustuota rašiklinė, 
o iš kairės gulėjo jo kardas, nusagstytas tokio didumo deiman- 
tais, kad Merė net apstulbo nesuprasdama, kuriam gi pasaulio 
pakrašty įmanoma tokių rasti. Dar niekad gyvenime nebuvo ma- 
čiusi šitokių neįsivaizduojamo dydžio brangakmenių ir apskritai 
tiek prabangos vienoje vietoje, tad jau nekantravo, kada galės 
motinai visa tai aprašyti. Ji net pradėjo mintyse kurti būsimą 
laišką, bet staiga susizgribo, kad Elginas per dragomaną kažką 
sako sultonui, o šis nenuleidžia akių nuo jos. Nors ir toliau nieko 
jai nesakydamas, sultonas taip įdėmiai į ją žiūrėjo, kad Merei net 
galva pradėjo suktis, o tada ją pagavo baimė. Ką jai daryti: irgi 
žiūrėti jam į akis, o gal tai bus palaikyta nusižengimu nesupran- 
tamo ir prieštaringo čionykščio etiketo taisyklėms? 

Merė nebuvo pasirengusi šitokiai įdėmiai apžiūrai. Juk šis vy- 
ras, kiek jai buvo žinoma, turėjo dešimtis žmonų ir sugulovių, 
nuo pašalinių akių paslėptų hareme, — Merė išsiaiškino, jog: tas 
žodis reiškia „užgintą vietą“. Kažkur čia, šituose pačiuose rūmuo- 
se, yra ištisas kalėjimas, pilnas moterų, kurių vienintelė prieder- 
mė ir gyvenimo tikslas - tenkinti visus šio vyro įgeidžius. Ko 
gero, jis pratęs štai taip nužiūrinėti moteris — tarsi vertindamas 
jas, lyg perkamą žirgą turguje. 

O Elginui, regis, buvo nė motais, kad tas siaubūnas jau kuris 


laikas dėbso į jo žmoną. Jis susikaupęs kažką aiškino dragoma- 

nui, kuris vertė jo žodžius Selimui. Tad Merė išvis nebežinojo, 
ką daryti. Ji kilstelėjo sau prie galvos ranką, tačiau, nenorėdama 
pasirodyti silpna, pasiligojusi ar sutrikusi, čia pat apsimetė tiktai 
ketinusi nubraukti nuo kaktos neklusnią garbaną. Elginas ištarė 
dar kelis sakinius, tačiau Merė net neįstengė tiek susikaupti, kad 
suvoktų, ką jis sako. Paskui jis nusilenkė, ir Merė pasiskubino 
pasekti jo pavyzdžiu. O tada tie patys sargybiniai juos abu išvedė 
laukan iš kambario ir atgal į akinančios saulės nutviekstą kiemą. 

— Ką gi, man rodos, visai neblogai pavyko, — tarstelėjo Elginas. 

— Nejaugi tau nė motais, kad sultonas šitaip nužiūrinėja tavo 
žmoną? — nusistebėjo Merė. 

— Vargu ar būčiau galėjęs iškviesti jį į dvikovą, tiesa? — kiek 
sutriko Elginas, o tada parylėjęs atsiduso. - Bijau, kad turėsiu 
susitaikyti su tuo, jog dauguma vyrų nužiūrinėja mano žmoną, 
arba teks nuolatos kautis dvikovose su visais iš eilės, pradedant 
vergais ir baigiant sultonu. 

— Na jau, tik neširsk, Egi. Ką padarysi, jei jau mano išvaizda 
masina net sultoną, — šyptelėjo Merė. —- Ko gero, man teks pra- 
dėti slėpti veidą po čadra. 

— Gera mintis, o atidengti jį galėsi tik tada, kai tavo viešpats 
ir valdovas teiksis grįžti į savo nuosavą haremą, — nusijuokė El- 
ginas. — Turbūt prisieis iškastruoti mūsų gerąjį pastorių Hantą, 
kad turėtum savą eunuchą ir gynėją. 

— O kai kapitonas paša panorės užsukti į svečius, reikės jam 
pranešti, kad ledi Elgin daugiau nebeturi galimybės pasirodyti 
svetimų vyrų draugijoje. Tad lordo Elgino reikalavimu jam teks 
susirasti kokią nors kitą damą, kuri mielai priimtų jo gausias do- 
vanas: kailius, brangakmenius ir porcelianą. 

— Negalima šitaip žiauriai elgtis su mūsų šauniuoju kapitonu 


paša, Mere. Juk jis tiek daug gali mums pasiūlyti! 

Merė šyptelėjo ir paplekšnojo Elginui per ranką. 

— Koks tu mielas, kad taip rūpiniesi šauniojo kapitono pašos 
gerove! 

— Na, kad ir kaip smagiai nusiteikusi, tu atrodai gerokai pa- 
vargusi, ponia Pole, - pastebėjo Elginas. - Parvešiu tave namo 
ir paguldysiu į lovą, bet tikrai neleisiu tau ilsėtis. Ketinu pakelti 
tavo šydą ir atidengti ne tiktai veidą, bet ir visa kita, kad galėčiau 
kaip reikiant tave apžiūrėti! 

Vadinasi, Elginą iš tiesų sujaudino sultono dėmesys jo žmo- 
nai. Kokie keisti padarai tie vyrai — nelyginant laukiniai žvėrys, 
kurių geismus ir instinktus staiga gali sužadinti pačios netikė- 
čiausios aplinkybės. Merė tuo buvo visai patenkinta. Mat buvo 
girdėjusi, kad kai kurie vyrai nebejaučia potraukio savo nėščioms 
žmonoms, tačiau Elginas, regis, tik dar labiau jos geidė, vis ne- 
praleisdamas progos pasakyti, kad išsipūtęs jos pilvas daro ją pa- 
našią į kažkokią pagonišką vaisingumo deivę. 

Pasišaukęs savo kamerdinerį, Elginas perdavė jam savo žirgą ir 
pareiškė pats grįšiąs namo drauge su žmona. 

Pakeliui jis aistringai sušnibždėjo Merei į ausį: 

— Noriu apžiūrėti ir paliesti kiekvieną tavo kūno dalelę, kurią 


netgi galingasis Otomanų sultonas regi tiktai sapnuose... 


J | 
SA Ynstantinopolis, 


1799-ųjų Kalėdos 


DREBANČIOM RANKOM DAKTARAS Maklynas traukė dėles iš in- 
delio ir dėjo jas ant prakaituoto Elgino veido. Atrodė keista lai- 
kyti dėles tokiame inde. Tai buvo dailus ir elegantiškas ąsotėlis, 


tad Merė spėjo, jog jis pagamintas vienos iš geresnių porceliano 

gamyklų, veikiausiai Stafordšyre. Žodis „dėlės“ ant jo buvo išve- 
džiotas pastaruoju metu itin mėgstamos žalsvai mėlynos spalvos 
dažais, tad Merei toptelėjo, kad jį pakeitus, pavyzdžiui, žodžiu 
„sviestas“, „cukrus“ ar „pienas“, ąsotėlis puikiausiai derėtų net 
ant dailiausiai padengto priešpiečių stalo. Tačiau, užuot talpinęs 
pagardus prie arbatos, ąsotėlis dabar buvo pilnas klaikių, gličių 
kraugerių šliužų, iš kurių keli jau spėjo įsisiurbti Elginui į smilki- 
nį ir sparčiai pampo nuo jo reumatinio kraujo. 

— Dieve, padėk, — ištarė daktaras, drebančia ranka dėdamas 
dar vieną šlykštų šliužą darbuotis ant Elgino veido. 

Elginas visą vakarą praleido lauke, merkiamas lietaus ir stebė- 
damas vieną iš įspūdingiausių miesto gaisrų, vieną po kito ryjan- 
čių ištisus netvirtų medinių lūšnų kvartalus, kuriuose glaudėsi 
triukšminga ir įvairiakalbė daugiau kaip pusės milijono Konstan- 
tinopolio gyventojų bendruomenė. Daugybės imigrantų graikų, 
žydų, italų, rusų ir kitų slavų namai tąnakt supleškėjo sykiu su 
nesuskaitomomis turkų buveinėmis. 

— Atsargiai, ten baisiai pavojinga, brangusis! — vyrui jau le- 
kiant per duris, iš paskos jam dar spėjo šūktelėti Merė. Tačiau 
jis nepaklausė žmonos, tik atsisukęs pasiuntė jai oro bučinį ir, 
nepasiėmęs net palto, išskubėjo pasižiūrėti milžiniškų liepsnų, 
kylančių į juodą nakties dangų dargi aukščiau už didžiulius šven- 
tyklų kupolus ir minaretus. 

Elginui išėjus, Merė irgi pažvelgė į dangų, nesugebėdama atskir- 
ti, kur dūmų kamuoliai, o kur — audros debesys. Ir kai po kurio 
laiko dangus griaudėdamas pratrūko ir pasipylė liūtis, ji nė nesu- 
abejojo, kad Elginas, nepaisydamas silpnos savo sveikatos, negrįš 
namo pasislėpti nuo lietaus. Jis amžinai buvo draskomas tarp savo 
negalavimų ir įgimto vyriškų nuotykių troškimo. Priminti jam svei- 


katos negales reiškė tokį baisų vyriškos jo savimeilės įžeidimą, kad 

Merė jau kuris laikas liovėsi tai daryti, tačiau dabar, kai jam tenka 
šitaip skaudžiai mokėti už savo lengvabūdiškumą, ji nusprendė ir 
vėl turėsianti to imtis. Tą vakarą jis grįžo namo baisiai vėlai, permir- 
kęs iki paskutinio siūlo galo, ir visą rytojaus dieną praleido lovoje, 
kamuojamas vieno iš baisiausių savo migrenos priepuolių — šio ne- 
galavimo priežastimi jis laikė atšiaurią Konstantinopolio žiemą. 

— Na jau, argi škotui dera piktintis turkų žiema? — juokau- 
dama prikaišiojo jam Merė. Tačiau jis vis tiek irzo dėl šalto ir 
netikėtai prapliumpančio lietaus bei menkai kūrenamų namų, 
kuriuose dažnai tekdavo gūžtis ir siaustis turkų šeimininkų do- 
vanotais kailiniais. 

Daktaras Maklynas ką tik patupdė Elginui ant veido jau šeštą 
dėlę; visos jos rirmingai trūkčiodamos dabar godžiai siurbė ne- 
sveiką jo kraują. 

— Dar nesu matęs šitokių rajūnių, — burbtelėjo daktaras Ma- 
klynas; truktelėjęs vieną šliužą už uodegos, kad patikrintų, ar tas 
gerai prisisiurbė. — Šitos įsikerta kur kas tvirčiau nei angliškosios. 

Elginas krūptelėjo ir akimirką nustėręs pramerkė vieną mė- 
lyną akį, bet tuoj pat ir vėl ją užmerkė. Kažin, kaip tie šliužai 
jam atrodo? 

Merė vylėsi, kad daktaras žino, ką sako, o ne šiaip svaičio- 
ja apgirtęs. Jo pomėgis svaigalams baigė galutinai jį priveikti, ir 
Merė jau kuris laikas matė, kad rankos jam dreba tiek per pus- 
ryčius, tiek ir prižiūrint ligonius. Ji norėjo kviestis kitą gydytoją, 
tik nesumojo, kur šitame visokių ligų siaubiamame mieste rasti 
patikimą mediką. Tačiau pagalvojus, kad daktaras Maklynas tu- 
rės priimti ir jos kūdikį, iki kurio atėjimo į pasaulį beliko vos 
pora mėnesių, Merę kaskart apimdavo neviltis. 

Ji toli gražu nebuvo bailė ir nepanikuodavo dėl niekų. Vaikys- 


tėje Arčerfhldo sode mielai žaisdavo su sliekais ir visokiais vaba- 


148 Karen Essex 


lais, šiurpindama savo aukles, kurios manė, kad dar nesulaukusi 
paauglystės ji gaus galą įkandus kokiam nuodingam šliužui ar 
vorui. Jai užteko narsos ir savikliovos nešiojant viduje augantį 
kūdikį atlaikyti kelionę jūra, patrankų ugnį ir begalinį kratymąsi 
ant asilų akmenuotais kalnų takais. Tačiau dabar Merė nebej- 
stengė ilgiau žiūrėti į dailų mielą Elgino veidą, apkibusį godžiai 
pampstančiomis dėlėmis. Jis gulėjo kietai užmerkęs akis - Merė 
buvo pratusi, kad jis užsimerkia aistros ir palaimos valandėlėmis, 
ir mėgo tai; tačiau dabar užmerktos jo akys bylojo tiktai apie 
kančią. Vis dėlto ji suprato turinti būti stipri. Čia nebuvo nei 
tėčio, nei mamos, į kurių glėbį būtų galima pulti ir pasiguos- 
ti. Nepaisant daugybės susižavėjusių gerbėjų, šitame svetimame 
mieste ji buvo visiškai viena. Kitų diplomatų žmonos trokšte 
troško jos draugijos ir varžėsi dėl pakvietimų į jos vakarėlius su 
šokiais, tačiau Merė žinojo, kad jai už nugaros jos šaiposi ir pa- 
vydžiai apkalbinėja ją dėl paties sultono ir kitų turkų didikų jai 
rodomo išskirtinio dėmesio. Ak, kaip jos nudžiugtų išgirdusios, 
kad ledi Elgin taip nusikamavo dėl savo nėštumo ir vyro ligos, 
kad nepakėlusi įtampos turėjo išvykti namo! 

Staiga ji pajuto pažįstamą jausmą: trachėja susiaurėjo ir pasi- 
darė sunku per nosį įkvėpti oro, tarsi kambaryje nei iš šio, nei iš 
to būtų ėmę jo trūkti. Ji prasižiojo ir ėmė kvėpuoti per burną, 
baimindamasi atitraukti į save daktaro Maklyno dėmesį: jis juk 
gali pastebėti, kad ją tuoj ištiks dusulio priepuolis. Tačiau dabar 
jis privalo rūpintis Elginu. Sulaikiusi kvapą, ji prisivertė prieiti 
prie vyro. Kaip įmanydama vengė žiūrėti į dėles, tik paėmė Elgi- 
no ranką, pakėlė sau prie lūpų ir pabučiavo, o tada nusišypsojo 
jam ir daktarui. Kilstelėjusi smilių, ji davė ženklą valandėlei no- 
rinti pasišalinti - dėl Dievo, kad tik jie pamanytų, jog jai pri- 


sireikė nusilengvinti! — ir greitai išbėgo iš kambario. Klupdama 

ji nulėkė į savo miegamąjį ir vargais negalais atkabino langines, 
atsiveriančias į balkoną, tuo pat metu nepaliaujamai kosėdama 
ir bergždžiai stengdamasi išstumti iš plaučių orą — tarsi kokia 
pagedusi garo turbina. Sukaupusi paskutines jėgas, ji persisvėrė 
per balkoną manydama, kad tuoj apsivems, ir, įsikibusi į kalti- 
nio metalo turėklus, kaip įmanydama stipriau juos papurtė, tarsi 
tikėdamasi, kad nuo šito pagaliau įstengs iškvėpti. Tada parpuo- 
lė ant kelių, mėgindama nusiraminti ir išpūsti bent menkiausią 
gurkšnelį oro, kad liktų gyva, kol tas nelemtas dusulio priepuolis 
praeis — jis juk visuomet baigdavosi, tačiau kaskart priversdavo ją 
suabejoti, ar ir šįkart ji nenumirs. 

Spazmai jos gerklėje pamažu ėmė rimti, ir pagaliau jai pavyko 
bent kiek iškvėpti per burną. Susmukusi tarp sijono klosčių ji sė- 
dėjo balkone, laikydamasi už turėklų, ir, pamažu traukdama į save 
ir vėl iškvėpdama iš plaučių orą, žiūrėjo į nakties dangų. Naktis 
buvo šalta ir giedra, o danguje mirgančios žvaigždės atsispindė- 
jo ir upės vandenyse. Kalvos papėdėje Merė staiga išvydo žmo- 
gų, panašų į pirklį, traukiantį paskui save balto muslino rietimų 
prikrautą karutį. Keista, kad prekeivis tokiu metu dar sugalvojo 
vežioti savo prekes! - pamanė Merė. Stabtelėjęs jis pabeldė į vienus 
namus. Durys prasivėrė, ir kažkas padavė prekeiviui dar vieną bal- 
"tą rietimą, kurį tas užmetė ant krūvos kitų. Kai jis patraukė gatve 
tolyn, iš namų išpuolusi moteris nulėkė jam iš paskos ir bandė 
pastverti rietimą. Ji trūktelėjo audinio kraštą ir gerą galą jo išvynio- 
jo — audeklas išsiskleidė tarsi kokia burė, atidengdamas sustingusį 
kūnelį — veikiausiai vaiko lavonėlį. Karutis sustojo, o iš namų išėjęs 
kažkoks vyras vėl pridengė kūną ir nusivedė moterį vidun. 

Merė buvo girdėjusi, kad nuo raupų mirusių vaikų kūnai iš- 
gabenami naktimis, kad nekiltų viešų isterijos protrūkių, tačiau 
buvo tikra, kad liga siautėja tik atokiuose miesto kvartaluose, o 

Didžiosios gatvės su elegantiškais ambasadų pastatais, kurioje jie 
gyvena, epidemija nepasieks. Ko gero, Elginas teisus: nors žiema 
čia ir ne piktesnė už škotiškas darganas, bet čionykštis oras tikrai 
kažkoks nesveikas. Laimei, Elginui nepasireiškė jokie raupų simp- 
tomai, tačiau būtų pernelyg lengvabūdiška manyti, kad nė vie- 


nam iš jų, juolab jos dar negimusiam vaikeliui, niekas negresia. 


ELGINAI BUVO PERSPĖTI nesikviesti į svečius aukšto rango turkų 
pareigūnų: mat tie paprasčiausiai neateis, ir dėl to visiems bus 
nepatogu. Tačiau vos išgirdęs, kad ambasadorius sunkiai serga, 
kapitonas paša kaipmat atskubėjo pasiteirauti, ar ledi Elgin ne- 
reikia kokios nors pagalbos. 

— Norit sužinoti mano slaptą pomėgį? — paklausė jo Merė. Ji su- 
prato besielgianti iššaukiamai, tačiau stengėsi apsaugoti savo vyrą. 
Žinojo negalinti leisti, kad paša pamatytų Elginą tokį bejėgį — tur- 
kų pasitikėjimas jos vyru turėjo būti išsaugotas bet kokia kaina. 

— Mano vyras tiesiog susigriebė nesmarkų krupą, tačiau jums 
į jo kambarį eiti negalima. Jis tikrai nepasveiks, jeigu bijos, kad 
galėjo jus užkrėsti, — pareiškė ji. 

— Tai apie kokį savo pomėgį kalbėjote? — šypsodamasis pa- 
klausė jos paša. 

— Jis vadinasi vistas! — šūktelėjo ji. 

— Na, ledi Elgin, čia jūs prašovėte! Šitą lošimą aš puikiai 
moku, - atsakė paša. 

Merė buvo tikra, kad puikiai išsisuko. Tačiau mokydama pašą 
vieno savo mėgstamo strateginio ėjimo, ji pačiai sau netikėtai 
pasiguodė labai bijanti gimdyti vaikelį svetimame krašte. Papasa- 
kojo, kokį baisų vaizdą mačiusi aną naktį: kaip motinai iš rankų 
buvęs išplėštas jos miręs vaikas ir kaip jai baisu, kad tas pats ne- 


nutiktų ir jos pirmagimiui. 

— Prisiekiu savo garbe, kad ginsiu ir saugosiu jūsų vaiką lygiai 
kaip savo sūnų ar dukterį, — pareiškė paša, švelniai žvelgdamas į 
Merę. Jai net pasirodė, kad žiūrėdamas į jos ašarų pritvinkusias 
akis, jis ir pats tuoj nuvarvins ašarėlę. 

— Jums reikėtų daugiau bendrauti ir kalbėtis su kitomis mote- 
rimis, — pasakė jis. - Esu pastebėjęs, kad ir kitoms svetimšalėms 
čia dažnai stinga moterų draugijos. Mielai pasikviesčiau jus pas 
save ir supažindinčiau su savo seserimi. | 

— Bet juk ji —- sultono žmona! — šūktelėjo Merė, apstulbusi, 
kad yra kviečiama į turko namus susipažinti su hareme gyvenan- 
čia moterimi. 

— Taip, ji - baseki, jo mylimiausioji. Tačiau kai būnu namie, 
jis leidžia jai pagyventi pas mane, palaikyti man draugiją ir pri- 
žiūrėti mano namus. Ji tiek yra apie jus girdėjusi, kad mielai no- 
rėtų su jumis susipažinti. 

Merė suprato, kad šis kvietimas į svečius reiškia neįtikėtiną garbę 
ir begalinį draugiškumą. O rytojaus dieną ji gavo dar vieną dovaną, 
liudijančią neprilygstamą dosnumą. Dailus, išsipustęs ir išsikvė- 
pinęs pasiuntinys ceremoningai įteikė Merei auksinę dėžutę. Pir- 
mąkart tą savaitę išsimaudęs ir apsirengęs Elginas Merei atveriant 
dėžutę žiūrėjo jai per petį. Viduje ant auksinio aksomo pagalvėlės 
'pūpsojo neįtikėtino dydžio satyras. Laiškelyje buvo parašyta: 


Senovės poetai tikėjo, kad dangus — tai begalinis žemę gaubiantis 
safyras. Tegul ši maža dovanėlė primins jums mano pasiryžimą vi- 


suomet ginti ir globoti jus bei tuos, kuriuos mylite. 


Brangakmenis buvo tamsiai mėlynos spalvos, tarsi dangus sau- 
lei nusileidus, o iš šonų dar aptaisytas deimantais, kurie supo 


jį tarsi žvaigždės paslaptingą planetą. Merei atrodė, kad tarp 

spindinčių safyro briaunų ir slepiasi pats dangus. Vartydama 
akmenį delne, ji žavėjosi aštriais jo kampais ir blizgiais lyg ledas 
paviršiais. Jis atrodė tarytum koks keistas begalybės įsikūniji- 
mas, ir Merei pasidingojo, kad taip bežiūrėdama į jo vidų ji 
netrukus prarastų sąmonę. O gal jis koks užkerėtas, turintis 
priversti ją įsimylėti pašą? 

— Kažin, ar jis tikisi, kad nešiosi jį įsisegusi į bambą? — vypte- 
lėjo Elginas, išsklaidydamas svajingą nuotaiką. 

Nors sirgdamas jis gerokai sulyso, o akis supo tamsūs ratilai, 
tačiau jo skruostai jau buvo atgavę ankstesnį rausvumą, nors pats 
ir atrodė gerokai vyresnis. 

— Mielasis, kapitonas paša pasiūlė man neįtikėtiną dalyką, — 
prabilo Merė. — Šią savaitę jo sesuo gyvena jo namuose ir labai 
nori su manim susipažinti. 

— Nuostabu, — burbtelėjo Elginas. - Esu tikras, kad grįši iš 
ten ratuota kaip bitelė. 

— O užvis netikėčiausia, kad ji pageidauja, jog porą naktų na- 
kvočiau po jų stogu. 

— Iš tiesų neįtikėtina, - atsakė Elginas neįskaitoma veido 
išraiška, tarsi nė pats dar nežinodamas, ką apie visa tai many- 
ti. - Ar nebus taip, kad jis sugalvos pasinaudoti tavo padėtimi 
ir pagrobęs uždarys tave į savo haremą, o mūsų kūdikį paskui 
užaugins kaip savo? 

— Nė neįtariau, kad tu taip mėgsti damų romanus, brangu- 
sis, - pasakė jam Merė. — Ber juk tai būtų pražūtinga tarptauti- 
niams santykiams! Antraip, esu tikra, jis nepajėgtų man atsispirti. 
Tiktai baimė, kad sultonas įsakys nukirsti jam galvą, ir priverčia 
pašą padoriai su manim elgtis. 

— Svarbiausia, ponia, kad tu pati įstengtum jam atsispirti. Ar 


žinai, ką Julijus Cezaris pasakė, skirdamasis su antrąja savo žmo- 

na vien dėl to, kad ji buvo įtarta svetimavimu? Kad Cezario žmo- 
na privalanti būti aukščiau bet kokių įtarimų! 

— Jei tu manai, kad man nederėtų ten pasilikti tuos du vaka- 
rus, aš atsisakysiu kvietimo. 

— Priešingai, aš siūlau tau jį priimti. Ar tiesa, kad pašos se- 
suo — mylimiausioji sultono žmona? 

— Paša sako, kad taip. 

— Tuomet keliauk pas juos. Ir pasilinksmink. 

— Vadinasi, esu aukščiau tavo įtarimų? — Merė perbraukė del- 
nu Elginui aukštyn per krūtinę ir kaklą, o tada ėmėsi žaisti jo 
ausies speneliu. — Taip ir turėtų būti, juk savo Egį aš myliu la- 
biausiai pasaulyje! 

— Matai, Mere, mums dar labai prireiks kapitono pašos paramos. 
O gal ir jo sesers, jei ji gali šį bei tą šnibžtelėti sultonui į ausį. - Jis 
paėmė jos ranką ir pabučiavo, vėl atvirtęs oriu diplomatu. Merei 
nepatikdavo, kai likęs dviese su ja jis imdavo elgtis taip, kaip per 
oficialias ceremonijas: bučiuodavo jai ranką tarsi kokiai pagyvenu- 
siai pasiuntinio žmonai, o ne savo mylimajai. Kaip ir visos moterys, 
jausmų atšalimą ji pajusdavo akimirksniu, ir tai ją labai skaudino. 

— Šįryt gavau laiškus iš Atėnų, nuo Hamiltono ir kitų, — pasakė 
jai Elginas. - Jiems labai sunkiai sekasi patekti į Akropolio šven- 
tyklas. Turkų disdaras, kuris ten viską tvarko, reikalauja besaikių 
kyšių vien už tai, kad leistų jiems prieiti prie Partenono. Dar ne- 
spėję nė kaip reikiant įsivažiuoti, mes jau paliksim be skatiko! 

— O kaipgi paša padės mums ko nors pasiekti Atėnuose? 

— Jis galėtų paveikti sultoną ir gauti mums leidimą netruk- 
domai įsikurti ir imtis darbo. Jau praėjo keli mėnesiai, Mere, 
o mes dar ničnieko nespėjom nuveikti. O juk dailininkams ir 
meistrams, kuriuos nusamdėme, vis tiek tenka mokėti! Turime 


ko nors imtis arba visas sumanymas žlugs... 

Elginui kalbant jo veidas išblyško. Ankstesnės geros nuotai- 
kos ir skruostų raudonio nebeliko nė ženklo, o kaktoje įsirėžė gili 
lyg griovys raukšlė. 

— Kviesdamas tave net du vakarus praleisti jo namuose su jo 
seserimi, — kalbėjo toliau Elginas, — paša iš esmės prilygina tave 
savo šeimos narei. O ko gi išdidus kilmingas turkas nepadarytų 
dėl savo šeimos? 

— Pasiųsiu Dafą su atsakymu, jog mielai priimu malonų pašos 
kvietimą. Bet aš tavęs pasiilgsiu. Ar aplankysi mane? 

— Na, žinoma. Nebent manai, kad mano pasirodymas sukliu- 
dys pašai įsivaizduoti, kad priklausai jo haremui, - atsakė Elginas. 

Merė net nesuprato, ar jis juokauja, ar ne. Ji šyptelėjo parody- 
dama, kad laiko jo žodžius paikais juokais, tačiau pati sau viena 
susimąstė, kiek toli jos vyras (kuris paprastai net drebėti imdavo 
iš pavydo, jei kiti vyriškiai rodydavo dėmesį jo žmonai) galėtų 
eiti, siekdamas užsitikrinti jos paramą savo siekiams. 


SA onstantinopolis 


1800-yjų sausis 


VIDURDIENIO SAULĖ ŠILDĖ smėlio gelsvumo pašos namų mūrą, 
užliedama visą pastatą auksiniu švytėjimu. Namai nebuvo kažin 
kokio didumo - bent jau palyginti su sultono rūmais, — tačiau 
stūksodami aukštai ant upės kranto atrodė gana įspūdingi ir visai 
atitiko jų šeimininko — sultono kariuomenės vado —- užimamą 
padėtį. Pačiame rūmų centre stovėjo didžiulis statinys su kupolu 
ir su keturiais smailiais bokšteliais kampuose. Visus rūmus supo 
aukštos tokio paties mūro sienos su geometrinių formų papuoši- 


mais; už jų dar slėpėsi ir keletas kiemų, sodas bei pulkelis ūkinių 

pastatų — veikiausiai virtuvių ar naudojamų kokiems nors kito- 
kiems tikslams, kaip spėjo Merė. 

Ji drauge su savim atsigabeno tris tarnaites ir moterį vertė- 
ją - madam Pisani, labai malonią apie keturiasdešimties metų 
amžiaus damą, dvaro dragomano žmoną, kuri, kaip ir jos vyras, 
buvo kilusi iš kilmingos Venecijos šeimos. Joks vyras vertėjas, 
nei turkas, nei užsienietis, jei jis nėra sutuoktinis arba nesusijęs 
kraujo giminystės ryšiais, negalėtų sykiu su turkėmis būti tame 
pačiame kambaryje. Aukšti rūmų skliautai priminė Merei vidur- 
amžių pasakas, — ir ne veltui, nes ir apie kilmingas turkes ji ne- 
jučiom pradėjo galvoti kaip apie bokštuose įkalintas senovės pa- 
sakų princeses. Dabar ji nekantraudama ir truputį jaudindamasi 
troško patirti, ar iš tiesų tų moterų gyvenimas bent kiek primena 
jos vaizduotės sukurtą paveikslą. 

Netrukus ji atsidūrė nuoširdžiai ją sveikinančių moterų ap- 
suptyje. Merė anaiptol nesijautė pakliuvusi į kalėjimą; priešin- 
gai, - moterų kambariuose ją apėmė toks jausmas, lyg patekus į 
šiltą ir jaukų avilį, kuriame dūzgia darbščiosios bitelės. Pirmiau- 
sia Merę pasveikino Hanum, kapitono pašos sesuo, lydima dau- 
gybės pusseserių, tetų, našlaujančių brolienių bei kitų giminai- 
čių. Merė sužinojo visų jų vardus, kur ir su kuo kiekviena iš tų 
moterų gyvena, kaip yra susijusi su paša, — viso to ji nieku gyvu 
nepajėgė įsiminti. Tačiau kiekviena iš jų pristatoma paimdavo 
Merę už rankos ir laikydavo tol, kol pristatymas būdavo baig- 
tas, o tada perduodavo ją kitai giminaitei. Merei visos jos kartu 
ir kiekviena atskirai atrodė nuostabiai gražios, visos turėjo tan- 
kius, tamsius plaukus: kai kurios — juodus lyg naktis, kitos - kiek 
šviesesnius ir kvepiančius kaip medus arba karamelė. Į ją žvelgė 
daugybė įvairiausių rudų ir žalsvų atspalvių akių, kurios švytėjo 


ir mirguliavo lyg lapai miške prieš liūtį. 

Jos visos kartu puolė kalbėti, ir madam Pisani iš paskutiniųjų 
stengėsi spėti išversti, kas sakoma, bent jau kad Merė susigaudy- 
tų, kuri iš moterų ką sako, tačiau netrukus pasidavė ir susipainio- 
jo. Merė ištraukė savo atsigabentas dovanėles — angliškas muziki- 
nes skrynutes, kurias atvėrus imdavo groti maloni muzikytė, — ir 
įteikė jas damoms. Kaskart, pasigirdus naujai melodijai, jos pul- 
davo aikčioti iš nustebimo, tarsi išvydusios kokį neįtikėtiną ste- 
buklą, nors Merė buvo tikra, kad tokius daikčiukus jos jau buvo 
mačiusios, o susižavėjimą demonstruoja tiktai iš mandagumo. 

Visa popietė buvo kruopščiai apgalvota. Pirmiausia Merė su 
Hanum, susėdusios ant šilkinių sofų, gėrė arbatą ir šnekučiavosi, 
padedamos vertėjos, o visos kitos tylėdamos klausėsi. Merė nelabai 
suprato, ar aukštesnę Hanum padėtį lemia tai, kad jos visos yra jos 
brolio namuose, ar ypatingas jos ryšys su sultonu, kurį kalbėdama 
jinai vadino padišachu, tačiau kitos moterys elgėsi su ja pagarbiai. 
O gal tai tebuvo išankstinis susitarimas, numatantis tam tikrą eilės 
tvarką, pagal kurią jos turėjo prisistatyti užsienietei viešniai. 

Per visą pokalbį Merė nejučiom klaidžiojo žvilgsniu po kam- 
barį, išklijuotą dailiais tapytais sienų apmušalais, nustatytą mo- 
zaika dekoruotais arbatos staleliais, nuklotą prašmatniais šilkais 
ir minkštais kilimais. Dailiuose ornamentuotuose narveliuose 
laikomų paukštelių giesmės pynėsi su moterų kalbomis. Merė 
parodė Hanum Elgino portretą, kurį nešiojosi medalione ant 
krūtinės. 

— Jūsų vyras labai išvaizdus ir tikrai vertas tokios kilnios da- 
mos, kaip jūs, meilės, - per vertėją pasakė jai Hanum. 

— Būkit maloni, paprašykit Hanum tą pakartoti ir pačiam El- 
ginui, - atsakė Merė. 

Kambaryje akimirksniu stojo nejauki tyla. Merė kurį laiką sė- 


dėjo sutrikusi, kol suvokė savo netaktą. Hanum niekuomet ne- 

galės pamatyti Elgino ir neturės progos į jį kreiptis, lygiai kaip ji 
nematys jokio kito vyro, išskyrus savo šeimos narius; nebent, kaip 
ji vėliau išsiaiškino, toliau bendraudama su pačia Hanum, padiša- 
chui ji taip įkyrėtų, kad jis nuspręstų ją ištekinti už kokio garbaus 
savo vyriausybės pareigūno. Merė prisiminė, ką vienas turkas ver- 
tėjas sykį buvo jai sakęs apie vyrų ir moterų kalbas: moterų balsai 
e54 tokie nuostabiai švelnūs, kad jų žodžių čiurlenimas žadinąs geis- 
mą. Užtat joms esą niekuomet negalima kalbėtis su svetimais vyrais. 

Tačiau Čia, supamos pašos haremo sienų, moterys šnekučia- 
vosi niekieno nevaržomos ir pasakojosi viena kitai savo šeimos 
istorijas. Merė irgi pasidalijo su jomis savo įspūdžiais apie gyve- 
nimą Konstantinopolyje. Visą tą laiką daugelis moterų nesiliovė 
siuvinėjusios: jos buvo taip įgudusios, kad galėdavo kalbėti ir 
klausytis net nežiūrėdamos į rankdarbį, o adata tarsi pati var- 
pė siuvinį. Viena jaunutė Hanum pusseserė atkakliai darbavosi, 
siuvinėdama kažkokį posakį — panašiai kaip anglė mokinė, norė- 
dama geriau įgusti, būtų siuvinėjusi kokią patarlę ar tiesiog abė- 
cėlės raides. Merė per madam Pisani pasiteiravo, ką toji mergaitė 
siuvinėja, ir visos moterys kambaryje prapliupo juoktis. 

— Ji labai vylėsi, kad jūs paklausite. Užtat taip demonstratyviai 
ir darbuojasi, — paaiškino vertėja. — Tai vienas iš Mihri Hatun, 
"prieš daugelį metų kūrusios poetės, posakių: „Ialentinga moteris 
geriau nei tūkstantis negabių vyrų, o išmintinga moteris geriau 
nei tūkstantis kvailų vyrų.“ 

Hanum kažką šnibžtelėjo jaunajai savo pusseserei, kas, Merės 
manymu, nebuvo skirta jos ausims. Ji atsisuko į madam Pisani 
vildamasi, kad toji išvers. 

— Hanum sako, kad jos pusseserė — protinga, bet maištingos 
dvasios, ir bręsdama ji turėtų suprasti, kad maištingumas — pro- 


to, bet anaiptol ne išminties požymis. 

— Gal tai ir ne išminties, bet tikrai - jaunystės požymis, — 
pasakė Merė mergaitei, pati sau svarstydama, kaip jaustųsi, jei- 
gu jos likimą už ją lemtų kiti. Kuo ji pati būtų tapusi, negalė- 
dama laisvai rinktis savo gyvenimo kelio? Jeigu jos tėvas būtų 
buvęs kurčias jos maldavimams ir nebūtų leidęs jai tekėti už 
Elgino? Arba jeigu jai niekuomet nebūtų buvę leista kalbėtis su 
jokiu svetimu vyru ir ji nebūtų galėjusi palyginti, kaip skiriasi 
begalinės nuobodžios valandos, slinkusios bendraujant su ki- 
tais garbintojais, ir tas nepaprastas jaudulys, apėmęs ją Elgino 
draugijoje? 

— Jums gims berniukas, - staiga ištarė madam Pisani, per- 
traukdama Merės mintis. Viena pagyvenusi moteris šypsodamasi 
Merei paaiškino, kad kūdikis jos įsčiose nusileidęs žemai, o tai 
esąs aiškus ženklas, kad ji pagimdysianti sūnų. — Šlovė Alachui! 

Merė atsakė, kad mielai padovanotų savo vyrui sūnų, tačiau 
labai džiaugtųsi ir dukterimi. 

— Juk visos mes — dukterys, - mostelėjusi ranka į kambaryje 
sėdinčias moteris, pridūrė ji. - O mano tėvas visada labai džiau- 
gėsi ir didžiavosi manimi, 

Tai išgirdusios, moterys suskato kažką viena per kitą šnekėti, 
kol pagaliau vertėja savo melodinga itališka tartimi išbėrė visą 
klausimų tiradą. Ar pykinimas Merę labiau kamavęs nėštumo 
pradžioje, ar blogiau pasidarę paskesniais mėnesiais? Ar kojos jai 
šalusios, ar kaitusios? Ar Elginas jos nėštumo metu priaugęs svo- 
rio? O ji pati ar nešiodama vaikelį pagražėjusi, ar žiūrėdama į vei- 
drodį sulig kiekvienu mėnesiu vis labiau jautusi nepasitenkinimą 
savo išvaizda? Merė stengėsi sąžiningai atsakyti į visus klausimus, 
jausdamasi taip, lyg duotų parodymus teisme. Paskui visos trum- 
pai pasitarė ir paskelbė nuosprendį. Senoji motušė buvusi teisi: 


Merei tikrai gimsiąs berniukas. Viena iš jaunųjų damų pakilusi 

kreipėsi tiesiai į Merę, tarsi laimindama ją. Jos žodžiai skambėjo 
nelyginant giesmė, kurią pirmiausia ji išgiedojo Merei visai ne- 
žinoma kalba, o paskui pakartojo turkiškai — šią kalbą Merė jau 
sugebėjo pažinti, nors ir nesuprato, kas sakoma. 

— Fara atkartojo Šventosios knygos žodžius. Ji sako, kad Die- 
vas paskelbė savo valią, tad visai nesvarbu, ar kūdikis — berniu- 
kas, ar mergaitė, - persakė vertėja. - „Tiek žemė, tiek dangus 
priklauso Alachui. Jis kuria tai, ką nori. Jis duoda dukteris kam 
panorėjęs ir duoda sūnus kam panorėjęs.“ Žinoma, ir mesVene- 
cijoje mąstome panašiai, — pridūrė ji. 

— Prašom jai pasakyti, kad aš, kaip ir visi škotai, irgi taip ma- 
nau. Kiekvienas sveikas vaikas yra didžiausia dovana motinai. 

Fara pritariamai linktelėjo, bet pridūrė: 

— Taip, mes žinome, kad tokia yra Dievo valia, tačiau būna 
tokių, kurie džiaugiasi tik jei gimsta sūnus, o kai į pasaulį ateina 
mergaitė, nusimena ir liūdi. 

Hanum, veikiausiai pašos iš anksto perspėta vengti bet kokių 
ginčų ir pokalbio temų, kurios galėtų pasirodyti nemalonios, pa- 
skelbė, kad jos pasirengusios pagroti ir pašokti viešniai. 

Merė kiek atsipūtė. Nors ir niekaip neįstengdama suprasti 
šitos keistos tvarkos, kai moterys gyvena taip griežtai atskirtos 
nuo vyrų, ji jokiu būdu nenorėjo, kad šios nuostabiai vaišingos 
ir taip noriai į savo slaptą pasaulį ją įsileidusios moterys pajustų 
jos nuostabą ar sutrikimą. Kaip ambasadoriaus žmona ir kaip 
gera krikščionė ji jautė privalanti ne smerkti kitus, o kaip galima 
geriau atstovauti savo šaliai. 

Dainos skambėjo gana gražiai, jas atliko dvi damos, grojančios 
keistais styginiais instrumentais, panašiais į ilgakotes liutnias ar 
mandolinas. Pati neblogai skambindama pianinu, Merė mokėjo 


vertinti muziką. Tačiau šokiai jai pasirodė neskoningi, ypač atlie- 

kami moterų, kurios buvo laikomos uždarytos, kad išsaugotų savo 
skaistybę. Šitaip raitytis ir kraipytis, kaip ji dabar matė darant, savo 
miegamajame galėtų nebent Ema Hamilton, bandydama sugun- 
dyti seilę varvinantį meilužį. Kaip keista, kad šios moterys, taip 
nepriekaištingai auklėjamos ir prižiūrimos, šokdamos leidžia sau 
šitaip nevaržomai judėti, tarsi imituotų lytinius santykius! 

Merė padėkojo šokėjoms ir nutarė verčiau pagirti nuostabius 
turkių moterų apdarus, kurie tikrai buvo nepaprastai gražūs — ti- 
kras spalvų sūkurys, kokio namie niekada nepamatysi. Jų sijo- 
nai buvo pasiūti iš įvairiaspalvio raštuoto šilko, su priderintomis 
skraistėmis per pečius arba klubus. Ypač dailus buvo Hanum 
drabužis: tamsiai mėlyno aksomo švarkelis su šermuonėlio apva- 
dais, besivejančiais aplink apykaklę ir atlapus. Ant galvų mote- 
rys ryšėjo šviesias skepetas su dailiais, skrybėlaites primenančiais 
pūpsniais, nukarusias išilgai nugarų. Merei išreiškus susižavėjimą 
jų apdarais, Hanum akyse įsižiebė liepsnelės. 

Ji įsakė atnešti Merei dvi turkiškas suknias, kurios pasirodė viena 
už kitą gražesnės — dailių lašišos, smaragdo ir aukso spalvų. Merė 
vieną po kitos priglaudė abi suknias prie savęs. Per aukštai palubėje 
iškirstus langelius įspindusios saulės spinduliuose jų šilkas sutvisko 
lyg brangakmeniai. Sijonai buvo atausti tamsiomis aukso gijomis, 
o raštuotos skraistės — nusagstytos mažyčiais perlais. Merė taip pat 
gavo ir auksines kurpaites su pūkuotais bumbuliukais, puikiai de- 
rančiais prie sodriai purpurinio aksominio švarkelio, kurį Hanum 
kaip sykis siūlė jai pasimatuoti, kailinių apvadų. 

Švarkelis puikiai tiko, ir Hanum apsidžiaugusi paėmė skepetą 
ir apvyniojo Merei apie galvą, perkišdama jos ilgas, tamsias gar- 
banas tarp skepetos vijų. Hanum veidas net skaisčiai įraudo — ar 
iš smagumo įgijus naują draugę, ar iš dosnumo, — Merė nelabai 


suprato. Tačiau buvo tikra, kad meilumas, švytintis jos akyse, ir 

džiugi šypsena toli pranoksta diplomatinio mandagumo reikala- 
vimus. Nors ir nemokėdama nė dviejų žodžių, kuriuos Hanum 
būtų galėjusi suprasti, Merė jautė, kad juodvi kažkokiu paslap- 
tingu būdu puikiai sugeba bendrauti. 

— „Dabar jūs — irgi viena iš mūsų“, - pasakė madam Pisani, 
angliškai pakartodama Hanum ką tik ištartus žodžius, bet Merė 
jau buvo spėjusi pagauti jų prasmę ir atsakydama su didžiausiu 
dėkingumu apkabino Hanum. 

Džiugų jų triūsą nutraukė tik kapitono pašos pasirodymas. 
Apsidairęs po kambarį, jis galiausiai savo kalba kažką pasakė se- 
seriai, ir jo žodžiai sukėlė kambaryje juoko bangą. 

Vertėja paaiškino Merei: 

— Kapitonas paša paklausė sesers, kur jinai jus padėjo. 

— Negi nepažinote manęs, kapitone? — šūktelėjo Merė. 

— Tikrai ne. Iš jūsų išeitų puiki turkė, - atsakė tas. Jo veidas iš- 
raudo, o akys valiūkiškai sublizgo. — Šįvakar sulaukėme ypatingo 


svečio. Esu tikras, jis būtinai norės jus pamatyti. 


PRIEŠ VESDAMAS LORDĄ Elginą namų koridoriais, paša liepė vi- 
soms moterims, išskyrus vieną, užsidaryti viršutiniojo aukšto 
kambariuose. Saulė jau buvo nusileidusi, ir kambaryje, kur sėdė- 
jo Merė, degė tiktai nedidelė lempelė. Ji išgirdo prie durų besiar- 
tinančių vyrų balsus. 

— Čia mano privatus kabinetas, — atidarydamas duris, pasa- 
kė paša. 

Elginas kyštelėjo galvą vidun. 

— Meldžiu atleisti, ponia, — išsigandęs ištarė jis. Tada apsisuko 
ir išvydo ligi ausų išsišiepusį pašą. 

— Koks jūs mandagus su moterimis, lorde Elginai, — atsiliepė 
Merė. 

Elginas vėl atsigręžė. Jo žmona, dabar jau išnirusi iš šešėlio, 
meiliai jam šypsojosi. 

— Ak jūs, apgavikai! - sušuko Elginas ir, Merei bandant pra- 
smukti pro šalį, vikriai apkabino ją per liemenį. - Kokia jūs ne- 
naudėlė, ledi Elgin! — šnibžtelėjo jis žmonai į ausį, o tada leido 
jai sekti paskui pašą. 

Nors Elginą tebekamavo kosulys ir dusulio bei migrenos prie- 
puoliai, tačiau jo savijauta jau buvo kiek pagerėjusi nuo anų ne- 
lemtų Kalėdų. Deja, ankstesnės odos spalvos jis taip ir nebeatgavo. 
Niekas nežinojo, kokia negalia jį kankina, tačiau nuo jos pirmiausia 
nukentėjo nosis. Keista, bet ligos metu nušašusios jo šnervės ne tik 
neužgijo — per pastarąjį mėnesį jų būklė dar suprastėjo. Merė akis į 
akį šiuo klausimu pasišnekėjo su daktaru Maklynu, bandydama iš- 
siaiškinti, ar tai kartais ne raupsai arba sifilis. Daktaras ją patikino, 
kad jos vyras veikiausiai bus susigriebęs kažkokią itin bjaurią bak- 
teriją ir kad laikui bėgant tie simptomai išnyksią. Merė nuoširdžiai 
vylėsi, kad jo tiesa, ir kasvakar karštai to melsdavo Dievą. Ji netgi 
maldavo Dievą atleisti, kam prašanti Jo grąžinti ankstesnį jos vyro 
grožį. Juk ji mylėjo Elginą ne dėl jo išvaizdos; tiesiog tokį gražų, 
koks jis buvo anksčiau, jai buvo labai lengva mylėti ir taip, kaip jis 
nori, maloninti jį intymiomis akimirkomis. 

— Atgabenau ledi Elgin pianiną, — pašai lydint juodu su Mere 
į svetainę, pasakė Elginas. 

— Šių namų damos norėjo pasiklausyti mūsų muzikos, todėl 
paprašiau jį atsiųsti, — paaiškino Merė. — Rytoj ryte ketinu joms 
paskambinti. Tik nežinojau, kad jį atgabens šitoks garbingas pa- 
siuntinys! 

— Gal pasiliktumėt pietų? - paklausė Elgino paša. 

— Deja, šįvakar dar turiu įsipareigojimų, tad negaliu likti, — 


atsakė jis. — Palieku savo žmoną jūsų globai. 

Merė slapčia net apsidžiaugė, kad Elginas negali likti pietų, 
nes tuomet šių namų moterys būtų gavusios pietauti atskirai, o 
jai taip norėjosi kuo ilgiau su jomis pabūti! Elginui išėjus, Merė 
liko dviese su paša ir iš pradžių kiek sutriko žinodama, kokių 
ypatingų jausmų jis puoselėja jai savo širdyje. Kažin, ar tai, ką 
Elginas buvo jai sakęs dar prieš atvykstant į Konstantinopolį, vis 
dėlto pasirodys besą teisybė: kad moterys čia laikomos uždary- 
tos, nes vyrai nepajėgia tvardytis? Ko gero, Elginas bus pakeitęs 
ankstesnę nuomonę, nes štai ji čia, jam maloniai leidus, palikta 
dviese su šiuo galingu ir išvaizdžiu vyriškiu. 

Negi Elginas žikrai persigalvojo? O gal jis tik pasirengęs paau- 
koti Merės garbę dėl savų tikslų Akropolyje? 

— Pamokykit mane skambinti, — paprašė paša, greta jos sėsda- 
masis ant suoliuko prie pianino. Ištiesęs ilgą pirštą, jis spūstelėjo 
vieną klavišą ir net atšlijo, pasigirdus skambtelėjimui, tarsi pa- 
liesdamas instrumentą būtų kažkaip nusižengęs. 

— O kokią muziką jūs mėgstate? Šokių? — paklausė Merė. 

— Ne, man labiau patinka rimtesni kūriniai, — atsakė jis. 

Dešiniąja ranka Merė paskambino neseniai išmoktą pono 
Franco Jozefo Haidno sonatos melodiją. 

— Pirmam kartui, manau, pakaks pabandyti ir viena ranka, — 
tarstelėjo ji. 

Jis atidžiai ją stebėjo, o paskui, tiesiog tobulai mėgdžiodamas 
jos pirštų judesius, paskambino iš pradžių po keturis taktus, o 
tada visai pakenčiamai vieną po kito suvėrė ir visus pirmuosius 
šešiolika melodijos taktų. Jis rimtai ir labai susikaupęs bandė iš- 
gauti melodiją, ir Merei toptelėjo, kad šitaip atidžiai ir atsidėjęs 
jis turbūt planuoja būsimo mūšio eigą. 

— Jūs turit įgimtą talentą, — pagyrė ji. 

— Tai jūs — gera mokytoja, — gūžtelėjęs atsakė jis. 

Merei buvo kiek nejauku taip susiglaudus su juo sėdėti, tad 
ji paklausė, ar jiedu negalėtų persikelti ant sofų ir išgerti kavos. 
Žinoma, paša ją patikino, kad mielai išpildysiąs kiekvieną jos 
pageidavimą. 

Kavą jiems atnešė auksiniame filigraniniame kavinuke, pada- 
bintame rubinais ir perlais, ir išpilstė į panašaus stiliaus puode- 
lius. Merei ėmus grožėtis tais indais, paša pasakė, jog lieps tarnui 
juos supakuoti, kad išvykdama ji galėtų pasiimti su savimi. Merė 
karštai užprotestavo ir ėmė atsikalbinėti, bet paskui susizgribo, 
kad atsisakydama dovanos ji tiktai įžeidžia pašą. 

— Norėčiau jūsų vyrui padovanoti ir dar vieną dalyką. Jei per- 
duosiu dovaną per jus, jis negalės jos nepriimti. 

Paša kažką įsakė savo tarnui, ir šis netrukus grįžo lydimas kito 
tarno, nešino brangakmeniais inkrustuotu balnu. 

— Ak, koks gražus! — susižavėjo Merė. — Tikrai nemanau, kad 
mano vyras atsisakytų tokio nuostabaus balno! 

— Gal ir ne, tačiau jis jau bandė atsisakyti eržilo, kuris buvo juo 
pabalnotas, — tarė paša. — Labai norėjau jam jį padovanoti, bet jis 
maldavo mane suvokti, kad mano dosnumas esąs pernelyg didelis. 

— O kodėl nusprendėte, kad jei nusiųsite jam dovaną per 
mane, jis negalės jos atsisakyti? 

— Todėl, kad supratau, jog jums nieko neįmanoma atsakyti. 
Vargu ar ir jūsų vyras įstengtų tai padaryti. 

Akimirką Merę pagavo noras jį pabučiuoti. Aišku, ji susitvar- 
dė. Vis dėlto koks jis mielas, švelnus ir kaip moka sakyti kom- 
plimentus! Be to, jis dar ir labai išvaizdus: kartais — tvirtas ir vy- 
riškas, o kartais, kaip dabar — žavus tarsi poetas ar muzikantas. 
Merė buvo girdėjusi, kad sultonas esąs talentingas poetas ir ne- 
paprastai mėgstąs muziką, net ir pats kuriąs žavingas melodijas. 


Matyt, turkai neįžvelgia jokio prieštaravimo, jei kitais atžvilgiais 

gana barbariškas vyras imasi dvasinės veiklos. Be to, Merė buvo 
pastebėjusi, jog kai kurie kariškiai, garsėjantys narsa ir ryžtingu- 
mu, kaip paša ar generolas O Hara, su kuriuo ji Airtavo būdama 
Gibraltare ir tuo sukeldama didelį Elgino nepasitenkinimą, su 
moterimis moka elgtis ypač švelniai — tarsi taip mėgindami at- 
sverti karišką savo kasdienybę. 

— Ledi Elgin, gal kartais jūs galėtumėt man paaiškinti, kodėl 
lordas Elginas atsisakė puikaus žirgo, bet su didžiausiu dėkingumu 
priėmė tuos senovinius akmenis iš pakrantės kaimelio? Aš niekaip 
nesugebu to suprasti, nes mes tik neseniai ėmėme bendrauti su 
anglais. Ar jūsų krašte leidžiama priimti tik bevertes dovanas? 

— Ne, lordui Elginui tie akmenys nėra beverčiai. Esu tikra, 
kad jis jums pasakojo, kokį sumanymą ketina įgyvendinti Atė- 
nuose? 

Merės įsitikinimu, bendraudamas su paša, Elginas tikrai turė- 
jo jam'išdėstyti pagrindinius dalykus, kad prireikus galėtų tikėtis 
pašos paramos savo projektui. 

— Lordas Elginas puoselėja siekį pagerinti Didžiosios Britani- 
jos menų lygį, - kalbėjo toliau Merė. - Jo architektas, ponas To- 
mas Harisonas, jį įtikino, kad jauniesiems anglų menininkams 
labai praverstų ir jų pažangą gerokai paspartintų galimybė tiesio- 
giai susipažinti su tiksliais senovės graikų šedevrų atvaizdais bei 
gipsinėmis kopijomis. Tad mano vyro ketinimai ir tikslai labai 
platūs ir toli siekiantys. 

— Taip, jis visa tai man jau sakė, — burbtelėjo paša. 

— Ber jūs tokiam sumanymui nepritariate? — paklausė Merė. 
Kartais ir ji pati jau imdavo abejoti, ar tam pritaria. Elginas kur 
kas labiau sielodavosi dėl kliūčių, su kuriomis susidurdavo jo 
Atėnų projektas, nei dėl nesėkmių tarptautinių santykių srityje, 


už kuriuos jis tiesiogiai buvo atsakingas. 

— Ne, negaliu sakyti, kad nepritariu. Jei žmogus jaučia kam 
nors aistrą, jis turi ją patenkinti, jei tik tuo neįžeidžia Dievo. 
Tiesiog pasakiau lordui Elginui, kad, juo dėtas, verčiau leisčiau 
pinigus dabindamas savo žmoną brangenybėmis, vertomis jos 
nepaprasto grožio. 

Merė anaiptol nenusiminė išgirdusi pašos nuomonę apie tai, 
kuo Elginui pirmiausia derėtų užsiimti; šiaip ar taip, ji pajuto, 


kad jau metas atsiprašyti jo ir eiti praustis bei rengtis pietums. 


SA Susantinopolis 


1800-ųjų balandis 


DžoRDžAS ČARLZAs KOoNSTANTINAS, lordas Briusas — tikrasis lor- 
das Briusas, o ne jo vyriškais rūbais persirengusi motina, - sma- 
giai sau gugavo Kalicos, savo auklės graikės, glėbyje: ši jį laikyda- 
ma sėdėjo ant sofos, o Merė tuo tarpu prisėdo atsakyti į laiškus, 
kurių nuo vaiko gimimo prisikaupė visas kalnas. Džordžo vardą 
sūnui jie davė karaliaus garbei, Čarlzo — velionio Elgino tėvo at- 
minimui, o Konstantino — berniuko gimtajam miestui atminti. 
Kūdikis gimė sveikas ir labai gražus, tad Merė buvo tikra, jog 
vertėjo iškęsti tą klaikų skausmą, kad jis ateitų į šį pasaulį. Dabar, 
praėjus jau trims savaitėms, ji ir vėl galėjo prisėsti. Tai buvo tikra 
palaima. O ir opijaus tinktūros, kurios nemažai prireikė tam, 
kad ji atlaikytų baisius gimdymo skausmus, poveikis pagaliau 
baigė išsivadėti. Jos galva iš esmės dabar vėl buvo šviesi. 

— Jis — pats nuostabiausias mažylis pasaulyje, — pareiškė Elgi- 
nas, kai jam padavė nupraustą ir suvystytą kūdikį. Merė neno- 
rėjo, kad Elginas pamatytų, kaip ji pati atrodo po nežmoniškai 
ilgo ir sunkaus gimdymo. Tiesa, Masterman kiek apvalė jai veidą 

ir sušukavo prakaitu permirkusius plaukus. Apsvaigusios nuo iš- 
sekimo Merės veido išraiška sykiu su kvaitinančiu opijaus povei- 
kiu, matyt, darė ją panašią kone į šventąją. 

— Atrodai kaip tikras angelas, — ištarė Elginas. 

Tikriausiai todėl, kad vos prieš valandą šaukiausi angelų, kad 
nuneštų mane sykiu su savim į dangų, - toptelėjo Merei, tačiau 
ji nutylėjo. 

— Kaip manote, ar toks skausmas, kurį aš ką tik patyriau, yra 
normalus? — paklausė ji daktaro Maklyno. Jai rūpėjo tai išsiaiš- 
kinti, nes jeigu taip, ji nė už ką nebesutiks daugiau to patirti. 
Daktaras drebančiom rankom kliūstelėjo sau į stiklą per ketvertą 
pirštų brendžio. 

— Ne, ledi Elgin. Galiu patikinti, kad jūsų gimdymas buvo 
kaip reta sunkus. Jau pradėjau baimintis dėl jūsų. 

— Bet tu tik pažiūrėk, Mere, - šūktelėjo Elginas, — juk viskas 
baigėsi; o kokį nuostabų, tobulą berniuką mes turime! Negi dėl jo 
neverta šiek tiek pakentėti? — Jis visas švytėjo, tiesdamas jai sūnų, 
tarsi ji ligi šiol dar nebūtų jo mačiusi. Merė išspaudė šypseną. 

Šiek tiek pakentėti? Ji kaip gyva nebuvo patyrusi tokių kančių. 
Gimdymo metu ją dar ištiko ir dusulio priepuolis, kone mirti- 
nai pergąsdinęs vargšą bejėgį daktarą Maklyną. O Merė, dras- 
koma klaikių sąrėmių ir nežmoniškų spazmų krūtinėje, įstengė 
tik melsti sau kuo greitesnės mirties. Kai pagaliau ji jau galėjo 
įkvėpti, sąrėmiai dar pasmarkėjo. Jai rodėsi, kad kūdikis plėšyte 
plėšo jai vidurius. Nejau jis ten įsipainiojo į žarnas ir veržiasi 
lauk, užuot jaukiai kiūtojęs gimdoje, kaip visi kiti mažyliai? Visa 
tai truko gerą pusę paros, ir Merė maldaute maldavo migdomų- 
jų, kad bent kuriam laikui atsikvėptų nuo skausmo. Bet niekas 
negelbėjo. Ji iš paskutiniųjų nagais įsikirto į antklodę bijodama, 


kad nuo skausmo vėl neimtų dusti. Netrukus jai jau teko pradėti 

stumti kūdikį. Būdama tikra, jog tuoj plyš pusiau, ji sukalbėjo, 
kaip jai rodėsi, priešmirtinę maldą ir vylėsi, jog Elginui užteks 
sveikatos vienam išauginti tą vaiką, jeigu jam kaip nors pavyktų 
gimti gyvam. O jei ne, - dar šmėstelėjo jai mintis, — tai jos tėvas 
su mama tikrai galės priglausti mažylį. 

Elginas ir pats per pastaruosius keletą mėnesių smarkiai nega- 
lavo. Jį pakaitom krėtė karštis ir šaltis, tad be jokios priežasties jis 
tai kalendavo dantimis, tai imdavo baisiai prakaituoti. Jis nuolat 
būdavo šlapias nuo prakaito, o sąnarius jam taip nepakenčiamai 
gėlė, kad kartais vidury nakties imdavo rėkti iš skausmo. Gydymas 
gyvsidabriu ir kraujo nuleidimai, siūlomi daktaro Maklyno, ne ką 
tenumalšino jo kančias, tad pats jis ėmė gydytis gausiai maukda- 
mas alkoholį. Merei anaiptol nepatiko nuolatiniai jo nuotaikų svy- 
ravimai, tačiau ji vargu ar galėjo kaltinti vyrą, kad bando kaip nors 
palengvinti sau dalią. O kai turėdavo stebėti jam ant veido kraują 
siurbiančias dėles, jai ir pačiai norėdavosi imti ir pasigerti. 

"Tačiau sūnaus gimimas gerokai pataisė Elginui sveikatą ir pakėlė 
ūpą. Nuo pat kūdikio atėjimo į pasaulį dienos jam nė sykio nepri- 
reikė dėlių, jis liovėsi skundęsis sąnarių skausmais ir nustojo karš- 
čiavęs. Merė nugirdo jį diktuojant laišką savo motinai, senajai ledi 
Elgin, ir entuziastingai džiūgaujant dėl puikios berniuko sveikatos. 

— Merė taip pat be galo džiaugiasi savo mažyliu. Ji su tokiu 
atsidavimu ir meile rūpinasi berniuku, kad jau baigia pamiršti 
visus skausmus, kuriuos turėjo patirti, jam ateinant į pasaulį, — 
patenkintas sekretoriui diktavo Elginas. 

Tiesą sakant, Merė anaiptol negalėjo nieko pamiršti. Kad ir 
kaip džiaugdamasi sūneliu ir kasdien maldose dėkodama Dievui 
už laimingą jo gimimą ir puikią sveikatą, ji nieku gyvu neįstengė 
ištrinti iš atminties tų kančių, kurias patyrė jį gimdydama ir iškart 
po to. Jokiais būdais! Jos krūtys jau nebebuvo tokios pabrinkusios, 

kaip anksčiau, ir ji atgavo ankstesnį apetitą. Kraujavimas liovėsi. 
Tačiau ji vis tiek dar baiminosi lytinių santykių, manydama, kad 
neištvers įsiskverbimo. Be to, jai anaiptol nesinorėjo ir vėl pastoti. 

— Mielasis, turi pripažinti, kad pagimdžiau tau nuostabų, svei- 
ką sūnų ir įpėdinį. Todėl gal galėtume kurį laiką susilaikyti nuo 
kūniškų malonumų, kol aš galutinai atsigausiu? — švelniai vieną 
naktį paprašė ji vyro. Jai žūtbūt reikėjo bent kiek primiršti siau- 
bingas kūdikio gimdymo kančias, kad galėtų vėl su džiaugsmu 
atsiduoti aktui, galinčiam pradėti dar vieną vaiką. Nuo minties, 
kad ir vėl teks gimdyti, ją ėmė toks siaubas, kad Merė net pa- 
šokdavo iš miegų. Tačiau Elginas tiktai šyptelėjęs patikino, kad 
sveikos moterys greit atsigauna. 

Per dvidešimt antrąjį Merės gimtadienį, kai jos sūneliui buvo 
dar tiktai aštuoniolika dienų, auklė jį atnešė į Merės kambarį. 
Mažučiame kumštuke kūdikis spaudė raštelį, kurį auklė papra- 
šė Merės perskaityti. Merei paėmus ir išlanksčius laiškutį, iš jo 
iškrito dailus žiedas su smaragdu, kuris nuriedėjo tiesiai Merei į 


skreitą. Raštelyje buvo parašyta: 


Mano mieloji Mama, 
Meldžiu priimti šį žiedą nuo tavo mylinčio sūnaus. Zalias 
akmuo žiede reiškia, kad mano viltys visuomet pildysis, kol tavo 


mylinti ranka ves mane per gyvenimą. 


Su meile, 


Tavo mažasis Pupulis 


Elginas kyštelėjo galvą į kambarį. 
— Na, kaip tau patinka mažasis mūsų turkas? Argi jis — ne pats 


galantiškiausias mažylis pasaulyje? 

— Mano manymu, jiedu su tėveliu daro mane pačia laimin- 
giausia būtybe pasaulyje, - sušuko Merė, tiesdama į Elginą ran- 
kas ir karštai jį bučiuodama. Daugybė ligų ir nemalonūs jų gy- 
dymo būdai atėmė Elginui jaunatvišką grožį ir dailumą, tačiau 
vyriškas jo žavesys liko koks buvęs. 

— Juk jis — šaunus vyrukas, tiesa? 

— Taip, šaunus. Tai puikus paveldėtojas tavo titulo ir visko, kas 
jam atiteks iš mudviejų abiejų šeimų. Mudu jau turim savo įpėdinį, 
Elginai. Mūsų pirmagimis — sveikas lyg iš pieno plaukęs sūnus! - at- 
sakė Merė. Ji vėl mėgino užsiminti vyrui apie būtinybę bent kol kas 
saugotis nėštumo, tačiau vis niekaip neištaikydavo tinkamo meto. 
Ber jai žūtbūt reikėjo sukaupti drąsą, antraip bus per vėlu, ir Elginas 
vėl užgrius ir įsiskverbs į ją, Merei nespėjus jo sustabdyri. 

— Taip, Mere, mudu tikrai labai laimingi.Tu tik pagalvok! Tu 
dar tokia jauna, kad galėsi pagimdyti man kokius penkis ar visą 
dešimtį vaikų! 

— Penkis ar dešimtį? Žinau, mudu tarėmės turėti gausią šei- 
mą, bet nejau reikia apie tai galvoti iškart po pirmagimio sūnaus 
gimimo)? Šiaip ar taip, aš bent jau norėčiau visa atsiduoti mažojo 
lordo Briuso auginimui. | 

— Ai, nekalbėk kvailysčių, Mere! Jis visuomet mūsų širdyse 
bus ypatingas, nes yra pirmagimis. Tačiau mums negalima susto- 
ti. — Staiga Elgino tonas pasikeitė, ir jis liūdnai tarė: - Mano vy- 
riausias brolis mirė dar vaikystėje, Mere. Štai kodėl aš tapau erlu. 
Vieno ar net dviejų vaikų nieku gyvu nepakanka, jei norime, kad 
mūsų giminė neišnyktų. 

— Tačiau juk galime neskubėti, mielasis? Mes juk ne gyvuliai! 
Pats sakai, kad aš dar jauna. Tai kam skubintis? Norėčiau bent 
kiek atsigauti, prieš ir vėl atsidurdama gimdymo patale - dus- 


dama, stumdama ir plūsdama kraujais! - Ji prislopino balsą ir 

pažvelgė jam tiesiai į akis. - Patikėk, tai buvo klaiku, Egi. Tikrai 
maniau, kad mirsiu. Daktarui Maklynui irgi taip atrodė. 

— Visos motinos baiminasi pirmojo gimdymo, — ramiai at- 
sakė Elginas. — Visi sako, kad pirmąsyk būna baisu, tačiau jeigu 
moteris atlaiko ir pasveiksta taip, kaip tu, pagimdžiusi sveiką kū- 
dikį ir per daug nepakenkusi savo sveikatai, antrąsyk būna kur 
kas lengviau. 

— Taip, žinoma, tu teisus, — nutęsė Merė, patyliukais svarsty- 
dama, kaip jos vyras ar kuris kitas, išskyrus daktarus, gali staiga 
pasidaryti toks gimdymų žinovas. 

— Karalius Jurgis su karaliene Šarlote turi penkiolika gyvų vai- 
kų, tačiau jei privačiai pasiteirautum Jo didenybės, jis prisipa- 
žintų lig šiol nelaikąs nė vieno iš jų tinkamu paveldėti sostą. Ne, 
Mere, dėl tokių dalykų niekas negali būti tikras. Turime drąsiai 
žvelgti į ateitį. Todėl vos tik tu pagysi, tikiuosi ir vėl nedelsdamas 
pradėti su tavimi vaiką, — taip iškilmingai ir formaliai, lyg saky- 
damas kalbą didžiajam viziriui, išdrožė jai Elginas. 

— Nedelsdamas? 

— Taip, žinoma. Nekalbant apie visa kita, motinystė padarė 
tave dar patrauklesnę nei bet kada. 

— Tikrai nemanau, jog verta šiame mieste dar gimdyti. Čia 
siautėja raupai. Kaskart, pažvelgusi į sūnų, aš tiesiog drebu, kad 
jis neužsikrėstų. 

— Nieko, mes jį apsaugosim, — atsakė Elginas. Jis švelniai pa- 
bučiavo ją į lūpas, paėmė žiedą su smaragdu ir užmovė jį Merei 
ant piršto. — Tu esi ryškiausia Konstantinopolio žvaigždė. Visi tai 
žino ir mato. Tavo šviesa nušviečia abu Bosforo krantus ir abu 
žemynus - Aziją ir Europą. Aš myliu tave, mieloji Pole. 

— Aš irgi tave myliu, Egi, — atsakė ji, kuriam laikui atidėdama 


labiausiai jai rūpimą temą į šalį. 

Netrukus po to į Merės kambarį įpuolė tarnaitė ir persigan- 
dusi išbėrė, jog bandžiusi kaip visada nunešti daktarui Makly- 
nui į kambarį pietus. Tačiau nunešusi padėklą su valgiu rado jį 
krėsle negyvą. 

Merei buvo gaila netekus daktaro, nors ji ir puikiai matė jo trū- 
kumus. Jeigu jai ir vėl prisieitų gimdyti šitame svetimame krašte, 


tai nebebus net gerojo gydytojo, kuriuo ji galėtų pasikliauti. 


1600-ųjų vasara 


MERĖ NĖ PATI SAU NEDRĮSO prisipažinti, kaip ilgisi saviškių, kol 
neišvydo į ambasadą atvykusių savo tėvo ir motinos. Jai norėjo- 
si iškart pulti jiems į glėbį. Šiaip ar taip, juk ji — jų vienintelė, 
mylimiausia duktė. Tačiau jai, kaip ir kiekvienai pagimdžiusiai 
motinai, netrukus teko patirti visuotinę tiesą: vaikaitis visuomet 
nustelbia tikrąjį vaiką. Vos spėję pakštelėti dukteriai į skruostus, 
abu Nisbetai pro Merę nuskubėjo tiesiai į vaikų kambarį pažiūrė- 
ti mažojo lordo Briuso Kalicos glėbyje. Ponia Nisbet, vos valan- 
dėlę pakalbinusi berniuką, jau išplėšė jį vargšei auklei iš rankų, 
lyg ta būtų vidury nakties jį pagrobusi. O ponas Nisbetas vis be 
paliovos talžė Elginui per nugarą ir kartojo: 

— Puikiai padirbėta, vyruti! — tarsi Elginas vienas pats būtų 
sutvėręs tą vaiką. 

Merė kaip įmanydama rūpinosi, kad tėvų apsilankymas Kons- 
tantinopolyje būtų malonus, įdomus ir naudingas. Ji įrengė jų 
kambarius taip prabangiai ir skoningai, kaip reikalavo jų turtas ir 
padėtis, bet ir atsižvelgdama į jų škotišką natūrą. Ji pasistengė, kad 
tėvai susitiktų ir pabendrautų su visais reikiamais žmonėmis: su 


užsienio diplomatais, anglų pareigūnais ir kilmingais turkais. Ka- 

pitonas paša visus juos pasikvietė į svečius ir, abiejų tėvų akivaiz- 
doje išsisegęs iš turbano milžinišką ametistą, įteikė jį Merei, pasak 
jo, - norėdamas parodyti Nisbetams, kaip labai branginąs amba- 
sadorienę. Vieną rytą juodvi su motina kelias valandas praleido 
moterų turguje, kur prisipirko siuvinėtų šalių ir audinių, auksinių 
sąsagų plaukams, sagų iš dramblio kaulo ir perlų, egzotiškų spalvų 
siūlų ir kosmetikos bei kremų, nežinomų Europoje. Ponia Nisbet 
negalėjo nesižavėti, kaip ramiai Merė ginasi nuo aršiai savo prekes 
gatvėse brukančių prekeivių ir kaip pašėlusiai išmoningai ji derasi 
su pardavėjomis, prekiaujančiomis moterų turguje. 

Elginas irgi ištisas dienas prieš atvykstant tėvams nurodinėjo 
Merei, ką ji būtinai turinti padaryti. Merė gavo iš vyro labai kon- 
krečių ir privalomų užduočių. 

— Ilgiau delsti negalime, mums turi pavykti, — dar kelios sa- 
vaitės prieš atvykstant Nisbetams kartojo jis žmonai. - Atėnų 
projekto sąmata sulig kiekviena diena auga. Visiems turime mo- 
kėti. Turkų pareigūnai Atėnuose reikalauja vis didesnių kyšių ir 
mokesčių vien už tai, kad leistų mums įžengti į Akropolį. Ka- 
pitonas paša bandė imtis žygių, kad man pagelbėtų, bet buvo 
netikėtai išsiųstas į Egiptą. 

— O kuo čia dėti mano tėvai? - paklausė Merė, nors pati pui- 
"kiai žinojo atsakymą. 

— Mums reikia dar pinigų, Mere. 

— Bet jau šitiek daug iš jų išprašėme! — Planuodama tėvų ap- 
silankymo dienotvarkę, Merė kaip įmanydama stengėsi, kad jie 
pamatytų, kaip gražiai ji įrengusi ambasadą, kaip artimai ben- 
drauja su turkų aukštuomene, o sykiu — kad suprastų, jog viską 
padariusi taupydama pinigus. Merė baisiai bijojo vėl turėsianti 
kaulyti iš tėvo pinigų. Ponas Nisbetas mielai skirdavo savo žmo- 


nai ir dukteriai tiek, kiek priklausė pagal jų padėtį visuomenėje, 

tačiau, būdamas šitoks turtingas, būtų galėjęs apipilti jas ir trigu- 
bai didesnėmis lėšomis. 

— Gyvenk patogiai, bet protingai, - buvo jo šūkis. O tokie di- 
dingi sumanymai, kaip Elgino, anaiptol nebuvo jam prie širdies. 

— Mano tėvas mano, kad jo įnašas ir taip pakankamai didelis. 
Jo nuomone, tu pernelyg išlaidauji. Jis nenusileis. 

— Negi jis nesupranta, kad kiekvieną centą išleidžiame vien 
patriotiniams tikslams? — sušuko Elginas. - Ar jis žino, kad di- 
džiumą lėšų pasiuntėme generolui Aberkrombiui paremti, kad 
jis galėtų ginklu pasipriešinti Napoleono keliamai grėsmei? 

Tai buvo teisybė. Elginas didžiules pinigų sumas nusiuntė 
Aberkrombiui į Egiptą. Mat generolas buvo sumąstęs, kad išpešti 
pinigų iš ambasadoriaus būsią lengviau nei iš karaliaus. Elginas 
tiek savo bankininkus, tiek ir Merę, sunerimusią dėl privačių lėšų 
leidimo karo reikalams, patikino, kad vyriausybė atlyginsianti 
jo kaštus. Taigi, turėdami finansuoti karinę kampaniją, Atėnų 
projektą ir pačios ambasados išlaikymą, Elginai nuolatos stokojo 
lėšų. O daugiau jų gauti tegalėjo vien Merė. 

— Ar tavo tėvas supranta, kad britų vyriausybei aš esu tarsi 
koks pinigų maišas, iš kurio prireikus galima dar pasisemti? 

Merė neįstengė ginčytis su Elginu. Ji ir pati manė, kad britų 
valdžia su jos vyru elgiasi negarbingai. Tačiau jis savo ruožtu nie- 
kaip nenustojo išlaidavęs. Iš dalies tai lėmė dosni jo širdis - kaip 
pastarąjį kartą, kai jis nupirko Merei dovanų didžiulį smaragdą 
žinodamas, kad ji nepaprastai juos mėgsta. Taip, ji apsidžiaugė, 
nors būtų puikiausiai apsiėjusi ir be dar vieno brangakmenio, 
ypač tokiu įtemptu jųdviejų biudžetui metu. Bet negi gali pykti 
ant savo vyro, kai jis spindinčiomis akimis išdidžiai įteikia tau 
tokią ekstravagantišką dovaną? Ji vis apsisukdama jam dėkojo, o 


pati tuo metu slapta susirašinėjo su Londono juvelyrais bandy- 

dama išsiaiškinti, kiek toks brangakmenis galėtų kaštuoti. Merė 
puikiai suprato vieną dieną turėsianti jį parduoti, jei ketina ir 
toliau finansuoti Elgino sumanymus. 

Atvykus tėvams, ji pasistengė kuo giliau nukišti smaragdą, 
kad jie nepamatytų, ir, nutaisiusi kuo labiau susirūpinusį veidą, 
pirma proga iškart kreipėsi į juos prašydama dar pinigų. 

Tačiau ponas Nisbetas, pasirodo, buvo puikiai tam pasirengęs. 
Atvykdamas į Konstantinopolį jis ir taip buvo labai sunerimęs. 

— Aš neginčiju, kad lordas Elginas vadovaujasi patriotiniais 
tikslais, Mere. Man nerimą kelia kitokios jo išlaidos, — pareiškė 
jai tėvas. 

Merė laukė, ką jis sakys toliau, tačiau motina neiškentusi įterpė: 

— Jis gali prarasti Brumholą! 

— Kas čia dabar? - nustebo Merė. Elginas nebuvo net užsimi- 
nęs, kad jo namams — jųdviejų namams — Škotijoje būtų iškilusi 
kokia nors grėsmė. 

— Jiedu su architektu ponu Harisonu, planuodami dvarą, regis, 
gerokai peržengė sveiko proto ribas, - patikino ponia Nisbet. 

— Jų ketinimai grandioziniai. Kalbėk, kaip yra, brangioji, — 
pataisė žmoną ponas Nisbetas. 

— Taigi tie jų grandioziniai planai didžiulėmis sumomis viršija 
"pradinę sąmatą, — aiškino Merei motina. - Gaudami milžiniškas 
sąskaitas, jo bankininkai maloniai perspėjo mus dėl šios proble- 
mos. Jei lordas Elginas nesusizgribs ir gerokai neapkarpys savo 
išlaidų dvaro pertvarkymui, tai dar nebaigęs statybų liks be lėšų 
ir turės nuostolingai jį parduoti. 

— Jis — ne pirmas šitokioje padėtyje atsidūręs švaistūnas aris- 
tokratas, — pasakė ponas Nisbetas. - Tiesą sakant, gudrūs mūsų 
apylinkių žemvaldžiai tik ir laukia, kada bankai jį pričiups, kad 
galėtų nebrangiai įsigyti jo turtą. 

— Na, žinai, savo krašte mes prisiklausom visokių kalbų, mie- 
loji, - pridūrė ponia Nisbet. — Vargšė jo motina laiškuose nuolat 
patarinėja jam sumažinti tam dvarui skiriamas sumas, tačiau jis 
nenori nė klausyti. 

— Jo bankininkas irgi siuntė Elginui ne vieną perspėjamą laiš- 
ką... Aišku, jis tau jų nerodė, tiesa, mieloji? - paklausė ponas 
Nisbetas. 

Merė tylėjo, tuo parodydama visiškai nieko nenutuokianti 
apie savo vyro reikalus. 

Ponas Nisbetas tik palingavo galvą. 

— Lygiai kaip jo tėvas, tesiilsi ramybėje jo bankrutavusi siela!.. 

— Tikiuosi, jūs neleisite, kad nutiktų tai, kas blogiausia? — su- 
šuko Merė. - Pasirūpinsite savo dukterimi ir vaikaičiu?.. — Ji kas- 
dien svajodavo, kaip grįš į Škotiją ir apsigyvens prašmarniajame 
Brumhole. Ak, ji kiekvieną jo colį mintyse išdabino ir įrengė taip, 
kaip jai patiktų. Būdavo naktų, kai, negalėdama užmigti ir jaus- 
dama vidinę tuštumą, ji svajodavo apie namus; tuomet vaizduo- 
davosi vaikštanti po Brumholo kambarius ir svarstydavo, kurie iš 
daugybės turkiškų ir indiškų audinių, kurių prikaupė gyvendama 
čia, tiktų baldų, sienų apmušalams bei portjeroms jos būsimuose 
škotiškuose namuose. — Kurgi, po galais, tada mes gyvensime? 

— Kiekvienas vyras pats privalo jausti atsakomybę už savo 
žmoną ir sūnų, — atrėmė ponas Nisbetas. — Jei pameni, aš ban- 
džiau tave įspėti. 

Merės motina priekaištingai dėbtelėjo į savo gyvenimo drau- 
gą. Merė nujautė, kad motina jokiu būdu neleistų tėvui sėdėti 
sudėjus rankas ir ramiai žiūrėti, kaip iš Elginų atima Brumholą. 
Tačiau ponas Nisbetas įrodė savo tiesą. 

— Vien šitoje ambasadoje aš privalau kasdien po tris sykius pa- 


maitinti šešiasdešimt hotentotų! - Merė jau nebesivargino slėp- 


Atėnės pagrobimas 177 


ti nuo tėvų savo apmaudo. - Jūs neįsivaizduojat, kaip vargstu, 
stengdamasi bent kiek sutaupyri! 

— Teisybė, ir aš girdėjau, kad paleidai lordo Elgino kamerinį 
orkestrą, — gana kandžiai, Merės manymu, atsiliepė tėvas. Nejau 
jis nesupranta, kad Elgino padėties žmogui privalu turėti savo 
žinioje tokių pramogų? Iš jo visi to tikisi, tačiau vyriausybė nieku 
gyvu nesutiks to apmokėti. O ir pačiai Merei be galo patikdavo 
turėti po savo stogu muzikantų. Ji tik su ašaromis akyse prisiver- 
tė pasakyti juos atleidžianti, nes trūksta pinigų. 

— Kad žinotumėt, kiek muzikantų aš įžeidžiau reikalaudama, 
kad jie sutiktų dirbti ir kaip tarnai, — atsiduso Merė. Išties nelen- 
gva jai buvo rasti gerų atlikėjų, kurie sutiktų su tokiomis sąlygo- 
mis. Bet praėjus šešetui mėnesių Merei vis tiek teko pripažinti 
pralaimėjus ir išsiųsti juos atgal į Angliją. 

— Lordas Elginas rašė ponui Harisonui, kad jo tarnautojai ieško 
pakankamo dydžio marmuro luitų, iš kurių jis įsakysiąs iškalti an- 
tikinių kolonų kopijas ir parsiųsiąs jas į Škotiją, kad stovėtų Brum- 
hole. Ar tikrai būtina šitaip išlaidauti? — pasiteiravo ponia Nisbet. 

— Vien jų parplukdymo išlaidos turėtų būti neįtikėtinos, — 
pridūrė ponas Nisbetas. Merė ničnieko nežinojo apie tokius savo 
vyro ketinimus. —- Žmonės šneka, mieloji, kad pagrindinis jo su- 
manymo nukopijuoti graikų architektūros fragmentus tikslas yra 
kuo labiau išdabinti Brumholą. 

— Nesąmonė, - atkirto Merė. - Savo Atėnų projektu Elginas 
siekia pakelti Jungtinės Karalystės menų lygį. Nieko daugiau. Tai 
kilnus tikslas, ir aš jį remiu. O mama man pritaria, — kalbėjo ji. 
Paskui, staiga atsigręžusi į ponią Nisbet, paklausė: - Nebent jūs 
būtumėt pakeitusi požiūrį į geros ir ištikimos žmonos pareigas? 

Ponia Nisbet skaisčiai išraudo. Aišku, ji prisiminė, ko mokiu- 


si dukterį, kai apie Atėnų projektą jie dar tik pirmąkart išgirdo. 

Nemažam dukters nustebimui, motina tada išrėžė visą kalbą apie 
tai, kaip žmonai privalu palaikyti savo vyro sumanymus. Jos po- 
žiūriu Merė ir vadovavosi nuo pat atvykimo į Konstantinopolį. 
Užtat dabar ji neketino leisti motinai atsiimti savo žodžių vien 
todėl, kad tai pasidarė per brangu ar nepatogu. 

— Ne, aš nepersigalvojau, — atsakė ponia Nisbet. - Žmonos 
pareiga yra remti ir palaikyti savo vyrą. Tiktai lig šiol neturėjau 
supratimo, kiek tokia parama gali atsieiti! 

— Žmonos pareiga yra dar ir sulaikyti vyrą nuo nesaikingu- 
mo, - pridūrė ponas Nisbetas. 

— Ar mano motinai kada nors prisiėjo tai daryti? - paklausė 
Merė. 

— Ne, to neprireikė, — greit atsakė ponia Nisbet, vengdama 
dukters žvilgsnio. 

Gal Merei tik pasirodė, bet greta išdidumo motinos balse, ta- 
riant tuos žodžius, ji lyg ir pajuto šiokią tokią apgailestavimo 
gaidelę. 

Teisybė, Merė suvokė privalėsianti pažaboti Elgino išlaidavi- 
mą. Tačiau argi šis jo polinkis nėra aistringos prigimties ir ga- 
lingo temperamento ženklas, būdingas žmogui, trokštančiam iš 
gyvenimo imti visa, kas geriausia? Žmogui, pasiryžusiam palikti 
įspaudą istorijoje, pagerinti aplinkinį pasaulį? Nors ponia Nis- 
bet visada galėdavo kliautis savo vyro protu ir praktiškumu, ar 
ji kada buvo patyrusi tokį jaudulį, kurį moteriai žadindavo toks 
vyras kaip Elginas, — tiek miegamajame, tiek ir viešumoje? Merės 
motinos gyvenimas buvo gana elegantiškas ir be rūpesčių — iš 
esmės todėl, kad ponas Nisbetas visuomet be galo apdairiai ir ap- 
galvotai tvarkė šeimos reikalus. O štai Merė tapo Otomanų dvaro 
pažiba, garbinama ir lepinama čionykščių didžiūnų, ir atsidūrė 


pačiame istorinių įvykių sūkuryje. Ne, ji nieku gyvu nebūtų su- 

tikusi mainyti savojo gyvenimo į kokį nors ramesnį — tegu ir su 


mažiau rūpesčių, bet nepalyginti nuobodesnį. 


JIE IŠPLĖŠIA JĮ jai iš rankų, atima iš jos suglebusį jo kūnelį, nutraukia 
mažutę rankų darbo baltų nėrinių antklodėlę, atsiųstą jos močiu- 
tės dovanų krikštynoms, atidengdami baltutėlaitę jo odą nusėjusias 
šlykščias pūlingas opas. Jai neužtenka jėgų jo neatiduoti, ji per sil- 
pna išlaikyti savo pirmagimiui. Tas žmogus su vežimu toks didžiulis 
ir užsispyręs, iš po violetinio rūbo jis jau tiesia dvi storas rudas ran- 
kas, ketindamas atplėšti nuo jos nebejudantį berniuko kūnelį. Merė 
bando pašaukti Elginą, tačiau bijo, kad jis pamatys, jog berniukas 
nebegyvas. Ji nuvylė tėvą ir prarado sūnų. Ji silpna, ji fiziškai ir 
dvasiškai išsekusi. Ji leido sau susivilioti svetimų vyrų dėmesiu ir 
prarado sveiką nuovoką. Ji liko čia, ėmė iš didžiulių, jai tiesiamų 
rankų brangias dovanas, dėvėjo plonyčius šilkus ir neįkainojamas 
brangenybes, leidosi nešiojama aukštai viršum galvų, niekuo ne 
prastesnių nei josios, 0 tuo tarpu jai derėjo priversti Elginą išgabenti 
ją su sūneliu namo. Dabar ji taip smarkiai traukia į save vaiką, 
kad jau baisu, jog nuplės suglebusią jo rankutę, tuo pat metu suvok- 
dama, kad jos pačios tuštybė — ne maras, ne tas baisusis užkratas, 
pulsuojantis pusės miesto gyventojų gyslose, o tik kvailas jos pomėgis 
tenkinti apgailėtinus moteriškus savo kaprizus - galiausiai pribaigė 
ją sykiu su mažuoju jos sūneliu. Ji grumiasi iš visų jėgų, bet tas vyras 
su vežimu stipresnis. Ji nebežstengia ilgiau priešintis jo raumenų jė- 
gai nei stingdančiam priekaištingam jo akių žvilgsniui. Ji pasiduoda 
ir užsidengia akis, kad nematytų, kaip jos sūnaus kūnas krinta ant 
kitų mirusių vaikų lavonų. Tiktai ausų nespėja užsikimšti. Todėl 
išgirsta duslų dunkstelėjimą, kai jos mažylis, kurį dar taip neseniai 


nešiojo savo įsčiose, žnekteli ant kitų negyvų kūnų. 

Ji PABUDO DAR SAULEI netekėjus, grumdamasi su stora dusinančia 
antklode ir jausdama artėjantį astmos priepuolį. Tada pasistengė 
nusiraminti, po truputėlį įkvėpdama oro ir melsdamasi Dievui, 
kad leistų tą orą sėkmingai iškvėpti. Jei pasistengs nebūti perne- 
lyg godi ir netraukti oro didžiuliais gurkšniais, gal Viešpats šįryt 
dar jos pasigailės ir tas smaugimas kaip nors atlėgs, nevirsdamas 
galingu sekinančiu dusulio priepuoliu. 

Elginas jau buvo atsibudęs ir gulėjo greta ant nugaros, plačiai 
atmerkęs akis ir sukryžiavęs rankas sau už galvos. 

— Tu krūpčiojai ir gaudei orą. Sapnavai košmarą? 

Merei nesinorėjo jam pasakoti, ką sapnavusi, nors negalėjo 
paaiškinti kodėl. Nors jos sūnelis sveikas ir gyvas gulėjo lopšyje, 
toji kaltė, kuri smaugė ją per sapną, tebekamavo ir pabudus. 

— Kas yra, gal liežuvį nusikandai? 

Laimė, dusulio priepuolio grėsmė atslūgo, ir Merė ryžosi 
prabilti. 

— Taip, sapnavau košmarą. Kažką apie raupų epidemiją.Visko 
tiksliai nebeprisimenu. 

— Tu pernelyg dėl to nerimauji, — atsakė jis. — Juk niekas mūsų 
ambasadoje dar net nebandė susirgti. | 

— Taip, kol kas mums sekasi, — nutęsė ji. 

— O gal tai Apvaizda, - kalbėjo toliau Elginas. - Ar, veikiau, 
racionaliai pagalvojus, — paprasčiausiai geresnė medikų priežiūra 
ir švaresnė gyvenamoji aplinka. 

— Vyriausioji didžiojo vizirio žmona per raupus neteko de- 
šimties iš vienuolikos savo vaikų. Netikiu, kad mūsų gyvenimo 
sąlygos geresnės nei pašos Jusufo ir jo šeimos, nors jie mumis ir 
nuoširdžiai rūpinasi. 

— Gal ir ne, tačiau britų medicina ir higienos įpročiai tikrai 


aukštesnio lygio, mieloji. Gali klausti ko nori, niekas nenuginčys. 

— Vargu ar sultono dvarui tai įrodytum, - burbtelėjo ji. 

— Šiaip ar taip, nėra ko nerimauti. 

— Egi, nuo tos ligos yra išrasta nauja vakcina. Daktaras Skotas 
man sakė. 

Vargšą daktarą Maklyną pakeitęs gydytojas pasirodė besąs 
aukščiausio lygio profesionalas ir pažangių idėjų sklidinas medi- 
kas. Sulig kiekvienu jųdviejų pokalbiu Merės pasitikėjimas nau- 
juoju daktaru Skotu tolydžio didėjo. Daktaras Skotas kiekvienu 
klausimu turėjo ką pasakyti; negana to, maišant vaistus, jam ne- 
drebėjo rankos. 

— Jos formulė gimė čia, ją sugalvojo Konstantinopolio dakta- 
rai, — toliau aiškino Merė. — Tačiau mūsų medikai ir mokslinin- 
kai per pastaruosius kelerius metus ją smarkiai patobulino. Nors 
jos panaudojimas vis dar kelia šiokių tokių abejonių, daktaras 
Skotas tvirtai įsitikinęs vakcinos veiksmingumu. 

— Taip, Mere, mudu gyvenam didžios mokslo pažangos lai- 
kais, tai tiesa. 

— Ar nepagalvojai, kad mes galėtume iš esmės pakeisti šito 
miesto gyvenimą: 

Jis nusikvatojo. 

— Turi galvoje dar ką nors, be iš esmės naujos sąjungos tarp 
britų ir Otomanų imperijos? Be to, kad tapai pirmąja moterimi 
europiete, apsilankiusia asmeniniame vieno iš svarbiausių impe- 
rijos didžiūnų hareme? Ir pelniusia to didžiūno draugystę bei at- 
sidavimą? Klausyk, Mere, ko tu dar nori, jeigu šito tau negana? 

Merei nesinorėjo, kad jis pamanytų, jog ji puoselėja tam ti- 
krų asmeninių siekių, galinčių varžytis su paties Elgino planais 
ar netgi juos nurungti. Šiomis dienomis jis greitai netekdavo 
pusiausvyros. Nors po Briuso gimimo jo negalios buvo trum- 


pam atlėgusios, dabar Elginą vėl beveik nuolatos krėtė tai karš- 

tis, tai šaltis. Jam dieną ir naktį gėlė sąnarius. Jį kamavo tokie 
pat nepaaiškinami dusulio priepuoliai, kokie kartais ištikdavo 
ir Merę. O gražioji ereliška jo nosis, kuri jam merginant taip 
sužavėjo Merę, sulig kiekviena diena nyko, graužiama kažko- 
kios paslaptingos ligos, susisukusios gūžtą jo kūne ir nepasi- 
duodančios net patiems stipriausiems ir naujausiems medici- 
nos mokslo išrastiems vaistams. 

— Tiesiog pamaniau, ar nevertėtų pasinaudoti mūsų įtaka ir 
supažindinti turkus su naująja vakcina. 

— Tu smarkiai rizikuoji, mieloji, - perspėjo ją Elginas. — Ta 
vakcina dar neišbandyta. O ką, jeigu ji pasirodys besanti pavo- 
jinga ja skiepijamiems žmonėms? Mano nuomone, jos naudo- 
jimas nėra pagrįstas mokslu. Kur tai matyta, kad ligonis būtų 
užkrečiamas ta pačia bacila, nuo kurios siekiama jį apsaugoti?! 
O jei vakcina bus panaudota sultono aplinkoje ir pasirodys be- 
santi žalinga, kas žino, kaip tai atsilieps mūsų šalių santykiams? 
Kokių kaltinimų ir kokių bausmių tada galime sulaukti? Tu la- 
bai atvira ir nuoširdi su šiais žmonėmis, Pole, nes iš prigimties 
esi miela ir švelni būtybė, tačiau privalau tave perspėti, kad, ne- 
paisant malonios išvaizdos, iš esmės jie labai skiriasi nuo mūsų. 
Žmogaus gyvybė čia nevertinama. Jiems nieko nereiškia nukirs- 
ti kam nors galvą. Dėl menkiausio nesusipratimo vakarykštis 
draugas gali atsidurti kalėjime ir ten supūti. Todėl bent kartą 
gyvenime pasisaugok! 

— Tu labai išmintingai kalbi, Egi. O aš esu naivuolė, pati žinau. 
Tačiau mane labai liūdina raupų epidemijos siautėjimo mastai 
šiame mieste. Ir jei bent kiek galėčiau prisidėti, užkirsdama kelią 
motinų sielvartui, kai jų vaikai išvežami lavonų surinkėjų, aš ti- 
krai pamėginčiau tai padaryti. 


— Taip, žinoma, - atsiduso jis. 

— Gal pabandykim dar truputį numigti? — pasiūlė ji. Tas koš- 
maras labai ją sukrėtė, o pro užuolaidų kraštus dar neįspindo nė 
menkiausias saulės spindulėlis. 

— Ne, bijau, kad jau nebesudėsiu bluosto. Vakar gavau vieną 
tokį laišką, kuris veikiausiai neduos man kurį laiką ramiai miego- 
ti, — užsimerkęs ištarė Elginas, tarsi atverdamas akis būtų privers- 
tas kaktomuša susidurti su naujienomis, kurių dar nebuvo spėjęs 
atskleisti Merei. — Napoleonas telkia laivyną Tulone. Mūsų žmo- 
nių surinkti duomenys leidžia įtarti, kad jis ketina įgyvendinti 
seną savo grasinimą pulti Graikiją. Jis nuolat apie tai kalbėdavo. 

Merė pajuto, kaip jos viduje kažkas susigniaužė. Regis, karas 
slenka artyn. 

— O ką tai reikštų mums? Kas toliau — Turkija? Egi, mums 
reikia iš čia išvykti. Čia pernelyg pavojinga. Bent jau išsiųskim 
mažylį namo kartu su mano tėvais. 

— Kas tau pasidarė, Pole? 

— Nežinau, gal motinystė pavertė mane baile. 

— Taigi, kur dingo toji jaunutė mergina, džiūgavusi, kad ve- 
jamės prancūzų kanonierę? — šūktelėjo Elginas, tarsi tikrai būtų 
pasiilgęs tos pramuštgalvės mergiūkštės, kurią vedė. 

Merė suprato, iš kur tos netikėtai ją užgriuvusios baimės ir 
nerimas. Gimdymas sykiu buvo ir siaubingas perspėjimas apie už 
palaimingo gyvenimo paviršiaus slypinčias kančias ir negandas. 
Ji vargiai beįstengė priešintis tai grėsmės nuojautai, kamuojančiai 
ją tiek sapnuose, tiek ir nubudus. Tokiu atveju atrodė verčiau pa- 
sisaugoti, nei paskui gailėtis. O jeigu tos nuojautos pranašingos, 
kažin ar protinga stengtis nekreipti į jas dėmesio? 

— Nėra reikalo panikuoti, — tarė jai Elginas. - Gavau nu- 
rodymų pasiųsti ką nors į Graikiją, kad perspėtų tenykštes že- 


mes valdančius turkų pašas jokiu būdu neįsileisti prancūzų ir 

nesiderėti su jais. Tu gi žinai, kokie jie. Vienas kitas iš rankų į 
rankas perduotas pinigų kapšas, ir visas mūsų triūsas bandant 
sutvirtinti sąjungą su Otomanais gali nueiti šuniui ant uode- 
gos. Morjė tai užduočiai labai tiktų, bet jis įstrigo Egipte. Ko 
gero, teks siųsti Hantą. 

— Na, nebent jis pasirodytų besąs geresnis pasiuntinys nei 
pamokslininkas. Uždrausk jam sakyti pašoms pamokslus, Egi, 
antraip visa Graikija netrukus kalbės prancūziškai! 

Elginas išspaudė šypsenėlę. Jis pagaliau atmerkė akis, tačiau 
Merė anaiptol neapsidžiaugė išvydusi degantį jų žvilgsnį. 

— Dabar supranti ar ne, kad mes privalome kaip įmanydami 
spartinti Atėnų projekto įgyvendinimą? Jei tik Napoleonas iš- 
kels koją Atikoje, viskam bus galas. Mūsų meistrai bus išmesti 
iš Akropolio arba įkalinti, o gal net nužudyti. Prancūzai užgrobs 
visus jų darbus iki paskutinio piešinuko. Neteksime visko, ką jie 
jau sukaupė, ką nuveikė, visko, dėl ko tiek vargome ir - ak, Die- 
ve, Mere! - už ką sumokėjome savo pačių lėšomis! Visos mano 
pastangos bus perniek. Negalime leisti, kad taip nutiktų! 

— Bet ką gi dar mes galime padaryti? — Ji dar nebuvo sakiusi 
Elginui apie tai, kuo baigėsi jos derybos su tėvais dėl pinigų. | 

— Tu žinai, ką turime padaryti. Kol tavo tėvai čia, privalai 
akivaizdžiai parodyti jiems, koks neatidėliotinas yra šis reikalas. 
Negi jie nesupranta, kas pastatyta ant kortos? 

— Aš nemažai kalbėjausi su savo tėvais. Jie neketina daugiau 
mūsų remti finansiškai, - tarė jam Merė. 

— Negali būti! - žioptelėjo Elginas. - Bet ar tu viską jiems 
paaiškinai? Ar jie suprato, kokioje padėtyje mes atsidūrėme? 

— Manau, jog tikrai gerai viską jiems paaiškinau. Bet jie 
savo ruožtu kur kas labiau sunerimę dėl nepagrįstų tavo išlaidų 


namuose. 

Ji ilgai laukė tinkamo momento Brumholo išlaidų klausimui 
iškelti. Mintis, jog jiedviem gresia netekti giminės būsto, ją tie- 
siog graužte graužė. 

— Ką tu čia šneki? 

— Mano tėvai baiminasi, kad be reikalo išlaidaudamas tu gali 
prarasti Brumholą. 

Jis įtariai nudelbė ją akimis. 

— Iš kur jie ištraukė tokią nesąmonę? 

— Tikiuosi, nemanai, kad tavo žmona tave apšneka? Jie tai 
išgirdo iš tavo kreditorių ir bankininkų Edinburge. Berods visa 
Škotija jau kuris laikas žino apie šitą mums gresiančią nelaimę — 
visi, išskyrus tavo žmoną. 

Ji beveik tikėjosi, kad Elginas pasius ir ims putoti. Tačiau jis 
susiėmė. 

— Būtų puiku, jei mano uošviai ir žmona liautųsi klausę tuščių 
apkalbų. 

— Jie ne tuščių apkalbų klausosi! Jie mato tavo sąskaitas! — da- 
bar jau ji nebesusivaldžiusi ėmė putoti. 

— Mere, nejau tu nesuvoki, kokia mūsų padėtis? Nejau nesu- 
pranti, kokią pagarbą aš pelnysiu baigęs savo tarnybą čia? Gene- 
rolo Aberkrombio karinė kampanija žada būti sėkminga tiktai 
mūsų pagalbos dėka. Mudu abu, tu ir aš, prisidėsime prie galuti- 
nės anglų pergalės prieš Napoleoną! 

— O iš kur tu žinai, kad anglai įveiks Napoleoną? 

Elginas staiga atsisėdo tiesus kaip styga ir, prispaudęs prie krū- 
tinės ranką, lyg sakydamas kalbą užsienio didžiūnams, išdrožė: 

— Nes mes turime aukštesnę kultūrą ir savo drausmingumu bei 
morale toli pranokstame prancūzus! Tai akivaizdu ir būtų nepa- 
triotiška teigti kitaip. O kai toji pergalės diena ateis ir visos mūsų 


atliejos, piešiniai ir graikų meno turtai bus radę saugų prieglobstį 

Anglijoje, mes būsim garbinami už ypatingus nuopelnus savo 
šaliai. — Jis išlipo iš lovos ir įsisprendęs į šonus atsisuko į žmo- 
ną. — Nejau nematai, kad tada mums reikės giminės rezidencijos, 
kuri atitiktų mūsų užimamą padėtį? O gal turėsime grįžti ir vi- 
soje šlovėje bei didybėje apsigyventi kokioje nors nuomojamoje 
lūšnoje? Ar tokio likimo trokšti sau ir savo vaikams? Ar tokios 
pastogės nusipelno tas, kas garbingai tarnauja karaliui? 

Merė tylėdama klausėsi. Suprato ir vėl pernelyg menkai ti- 
kėjusi savo vyru. Akivaizdu, kad Elginas iš anksto numatė visus 
įmanomus jos tėvų prieštaravimus, o savo sprendimus grindė 
tvirtu tikėjimu savimi ir Jungtine Karalyste, kurios interesus 
buvo paskirtas ginti ir kuriai privalėjo atstovauti. Vis dėlto ji nie- 
kaip neįsivaizdavo, kaip jo poziciją iš naujo pateikti savo tėvui. 
Juk tas jau buvo tvirtai apsisprendęs. Dar viena aistringa dukters 
kalba vargu ar pakeistų jo nuomonę. 

— Tačiau tu privalai suprasti ir mano tėvus. Tėvas sukaupė savo 
turtus vien protingai ir apdairiai tvarkydamas pinigus, o ne im- 
damasis didžių patriotinių žygių. Jis - pragmatikas iki panagių. 

— Mere, Hantui į Graikiją reikės vežtis maišus grynųjų. Sąjun- 
gos su pašomis be pinigų nenupirksi. Negana to, mes privalome 
padvigubinti darbų apimtis Akropolyje, kiek tai mums bekai- 
nuotų. Turkams tie seni akmenys nerūpi. Jie už kelis barškaliu- 
kus parduos prancūzams kad ir visą Partenoną — žinoma, jei anie 
pirma nespės patys jo atimti. 

Merė, matyt, nesuskubo atsakyti, tad jis pridūrė: 

— Būk gera, pasakyk, juk pritari man, ar ne? Mes jau per toli 
nuėjome, kad dabar viską sužlugdytume. 

— Tuomet tau teks pačiam pasikalbėti su mano tėvu. Privalai 
jam įrodyti, kad tu dar tebesi jaunas ir kad savo darbais šiuo 


metu pelnysi tokią šlovę, kuri visą likusį gyvenimą lydės tave Jo 

didenybės akyse. — Šiaip ar taip, kalba juk ėjo ne vien apie Elgi- 
no, o ir apie jos bei mylimo Nisbetų vaikaičio ateitį. 

— Gerai, Mere, aš pasikalbėsiu su tavo tėvu, bet turiu ir dar 
geresnį sumanymą. Nusiųskim juos į Atėnus, kol ten bus Hantas. 
Tegul jie pakeliauja po Graikiją ir patys savo akimis pamato jos lo- 
bių didybę. Esu tikras, kad joks žmogus pasaulyje, netgi tavo tėvas, 
neįstengtų tokio didingumo akivaizdoje likti abejingas ir nepasi- 
šautų prisidėti prie projekto. Tie meno kūriniai kažkokie ypatingi. 
Jie tokie tobuli, kad kiekvienas, juos išvydęs, įsigeidžia juos turėti. 

— Tu nepažįsti mano tėvo, - atsiduso ji. — Visa tai jam atrodo 
tiktai nereikalinga prabanga, be kurios puikiai galima apsieiti. 
Jokia romantika ar nesaikingumas jo niekad nežavėjo. 

— Gal aš ir nepažįstu tavo tėvo, tačiau :4 nesupranti, ką reiškia 
vyriškos ambicijos, - atkirto Elginas. - Kai kalba pasisuka apie 
šlovę, visi mes giliai širdyje vienodi. Peršnekėk su motina, Mere, 


o tėvą palik man. 


PAMATĘS, KAIP TĖVAMS išvykus nusiminė Merė, kapitonas paša 
jai prisipažino, kad jam nesmagu matyti ją tokią liūdną. Jis pa- 
sikvietė lordą ir ledi Elginus pas save pietų, sykiu atsiųsdamas 
paslaptingą pranešimą, neva norįs paskelbti jiems malonią nau- 
jieną. Jiedu ilgokai spėliojo, kas tai galėtų būti. Gal kartais jis 
įteiksiąs kokią nepaprastą dovaną ir džiūgausiąs, iš jų veidų ma- 
tydamas, kaip juos nustebinęs? Neseniai jis padovanojo Elginui 
laivą, elegantiškai ir dailiai įrengtą kaip vargu ar koks kitas jūrų 
laivas pasaulyje, kad Elginas galėtų patogiai keliauti po Otomanų 
imperijos žemes. Kas dar galėtų pranokti šitokią dovaną, Merė 
jau nebepajėgė įsivaizduoti. Jie juk jau buvo gavę brangakme- 
nių, žirgų, balnų, neįkainojamų audinių bei kilimų, rytietiškų 


prieskonių, o svarbiausia — paties pašos atsidavimą ir draugystę. 

Bent jau Merei daugiau jokių dovanų nebereikėjo. Kaskart, kai 
paša sugalvodavo įteikti jai dar kokį nors prabangų dalyką, jai 
sukildavo tiek moteriškas visokių prašmatnybių pomėgis, tiek ir 
škotiška jos prigimtis, kuri atkakliai reikalavo liautis priiminėjus 
šitokias dovanas. Ar bent jau tvardytis ir atvirai nedžiūgauti. 

Tačiau šįvakar, pavalgius pietų ir tarnams patiekus kavą, 
paša, užuot teikęs dar kokias nors dovanas, pranešė, jog sultonė 
Valida, sultono motina ir tradiciškai — pati įtakingiausia mote- 
ris visoje imperijoje, susidomėjusi klausinėjo apie šitiek kalbų 
sukėlusią ledi Elgin. 

— Nuostabu! — nudžiugo Elginas. - Mere, Akropolis priklauso 
sultonės jurisdikcijai! — Ir, atsisukęs į kapitoną pašą, pridūrė: - Juk 
žinote, koks man svarbus manasis Atėnų projektas, kapitone? 

— Sultonė ketina pasikviesti ledi Elgin į savo kambarius rū- 
muose privačios audiencijos, - pasakė paša. - Ji jau daugiau kaip 
metus klausosi pasakojant apie ją, tad dabar nori pati pamatyti, 
kas ši moteris, užkariavusi viso miesto širdį. Užtat norėjau jus 
perspėti, ledi Elgin, nes žinau, kad damos mėgsta iš anksto pasi- 
rengti tokiems įvykiams — pasipuošti, išsidabinti ir taip toliau. 

— Ar sultono motinai įprasta kviestis į namus užsienio ambasado- 
rių žmonas? — iš anksto žinodamas atsakymą, pasiteiravo Elginas. 

— Ledi Elgin bus pirmoji europietė, aplankysianti sultonę ha- 
reme, — atsakė paša, tartum savo asmeninei globotinei šypsoda- 
masis Merei. — Tai didžiausia garbė, kurią ji gali suteikti jums ar 
apskritai damai. 

Kiek vėliau tą vakarą, kai Merė su Elginu vėl liko dviese, šis pra- 
dėjo audringai džiūgauti, kad Valida taip susidomėjo jo žmona. 

— Kuo didesnį susižavėjimą tu sukeli, tuo tikresnė darosi mūsų 
sėkmė Atėnuose. Dabar svarbiausia — laikas, Mere. Mano kaden- 


cija eina į pabaigą. Mums reikia greit viską užbaigti. 

— Taip, žinoma, - linktelėjo Merė. Ji stengėsi nerodyti apmau- 
do, tačiau širdies gilumoje jai darėsi pikta, kad dabar kiekvienas 
jos privalumas ar sėkmė Elginui rūpi tik tiek, kiek palengvina 
jam siekti savo tikslų Akropolyje. — Bet žinai, ką aš dar pagalvo- 
jau? Man regis, verta pamėginti per šį apsilankymą supažindinti 
Validą su vakcinos panaudojimo galimybe. 

— Mudu apie tai jau kalbėjom, - sausai nukirto Elginas. - Būk 
gera, nepamiršk to, kas svarbiausia. Vienas klaidingas žingsnis 
tuose vakcinos reikaluose gali viską apversti aukštyn kojom. O 
juk ant kortos pastatyti neįkainojamieji Periklio Atėnų likučiai! 

Tąvakar Elginas nedaug tebuvo išgėręs, tad Merė surizikavo 
mažumėlę jį paerzinti. 

— Kaip matau, nepaisant didžiulės meilės Periklio statiniams, 
jo idėjos tau — ne prie širdies. 

— Ką nori tuo pasakyti, Mere? 

Nors ir beveik blaivas būdamas, jis aiškiai nusigando ir pasi- 
juto puolamas. Vis dėlto ji kalbėjo toliau: 

— Aš baigiau skaityti Plutarcho knygą „Periklio gyvenimas . 
Ar pameni, ką Periklis teigė savo garsiojoje laidotuvių kalboje? 
Kad didi moteris yra ta, apie kurią kalbama mažiausiai, nesvar- 
bu — gerai ar blogai. Akivaizdu, jog visas Konstantinopolis tiek 
plaka liežuviais apie tavo žmoną, kad aš patraukiau net sultono 
motinos dėmesį, o tau tai berods — nė motais. 

— Ber juk visi Atėnai ir jų apylinkės plakė liežuviais Periklio 
žmoną ar sugulovę, ar kurtizanę - kaip Aspasiją bepavadintum. 
Gal taip kalbėdamas jis ką kita turėjo galvoje, - atsakė Elginas. 

— Tačiau Aspasijos šlovė galiausiai sukėlė rūpesčių Perikliui. Jį 
apkaltino dėl jos pradėjus karą. Kažin, ar visais laikais moteriai 
būdavo nesaugu tapti garsiai ir žinomai? Gal būtent dėl to mus 


norėjo perspėti Periklis? 

Merė prisiminė Emą Hamilton - +4 nedorėlę Hamilton. Ka- 
ralienė Šarlotė viešumoje buvo aptarinėjama kur kas mažiau nei 
ponia Hamilton. Tačiau kad ir kiek apie ją būdavo kalbama, 
niekas niekada neužsiminė apie tuos gerus jos darbus, kuriuos 
Elginams nupasakojo seras Viljamas. Akivaizdu, kad šitai buvo 
laikoma paslaptyje, o tie jos gyvenimo aspektai, kurie turėjo būti 
slapti, buvo viešai aptarinėjami visuose Europos salonuose ir žur- 
naluose. Keistas paradoksas! 

— Man atrodo, kad moterys sulaukia viešo dėmesio tik tada, 
jeigu yra smerkiamos, niekinamos ar kitaip menkinamos. O gar- 
bingos moterys paprastai lieka nežinomos. 

— Gerasis Dieve! Jūs, nūdienės moterys, bent jau europie- 
tės, tikrai pasiryžusios priremti mus, vyrus, prie sienos, ar ne? 
Kiek suprantu, toks vyras, kaip Periklis, turėjo būti bent jau savo 
namų galva, jeigu norėjo būti Atėnų vadovu. Aš irgi norėčiau, tik 
man nepavyksta. 

— Ne, tu pernelyg mane aukštini, — atsiliepė Merė. — Aš tikrai 
nevadovauju nei šiems namams, nei ambasadai, nei juo labiau — 
ambasadoriui. 

— Tai pasistenkim, kad kuo ilgiau taip ir liktų, gerai? Nepaisy- 
dami visų išorinių dėmesio pareiškimų. 

— Gerai, sutinku, — atsakė ji. 

— Ir nepamiršk, mieloji Pole, kad nors Periklis, kaip žinoma, 
buvo įsimylėjęs savo Aspasiją, Atėnų poetai vis tiek vadino ją 
paleistuve šuns akimis. Taigi mums teks kaip nors apriboti tau 
skiriamą visuomenės dėmesį, kol padėtis dar netapo nevaldoma. 

— Taip, - linktelėjo Merė. - Neblogai sumanyta. 

Ji dar norėjo paklausti, kur jis ketina nubrėžti tą ribą ir kiek 
dar jo planų bei ambicijų jai teks įgyvendinti, kol jis pagaliau 


pradės rūpintis jos reputacija, tačiau Elginas jau plačiai nusižio- 

vavo. Taigi, užuot tęsusi pradėtą kalbą, ji pakštelėjo jam į skruos- 
tą ir apsivertė ant šono rengdamasi miegoti. 

Tačiau miegas neėmė, ir Merė žinojo neužmigsianti. Ji jau 
trejetą parų nemiegojo — nuo pat tos akimirkos, kai pradėjo įtar- 
ti vėl esanti nėščia. Mėnesinės vėlavo jau dešimt dienų, ir nors 
kūnas dar nepranešė jai apie kūdikį, nuojauta aiškiai tai sakė. Ji 
juto, kad kažkur giliai viduje pasėta sėkla jau vėl sudygo. Iš kur ji 
tai žinojo, nė pati nebūtų galėjusi pasakyti. Nors tiesiogiai požy- 
mių dar nebuvo, Merė įsiklausė į tą savotišką moterišką nuojau- 
tą, neklystamai pranešančią apie tam tikrus esminius gyvenimo 
įvykius — tokius, kaip pastojimas, gimimas ar mirtis. 

Ji iš visos širdies vylėsi, kad pastaruoju metu ją kamavę košma- 
rai tebuvo tik paprasčiausio motiniško rūpesčio išraiška, besiran- 
danti iš to, kad jos kūnas jau žinojo vėl nešiojąs kūdikį ir perspėjo 
ją būti atsargesnę, o ne koks nors kraupus būsimų įvykių ženklas. 

Iš kūr ji galėjo žinoti? Dievo valios juk nenuspėsi. Kad ir kokia 
laiminga būdama, kad ir kaip karštai melsdamasi, negi ji galėjo 
tikėtis, jog Viešpats apsaugos ją nuo kančių, tenkančių tūkstan- 
čiams kitų motinų? Per aną gimdymą Dievas privertė ją patirti 
pragariškus skausmus. Galbūt tai perspėjimas apriboti savo ir El- 
gino būsimų atžalų skaičių? Tačiau Elginas nepakentė šitokių jos 
spėlionių. Pasiduoti tokioms moteriškoms baimėms ir jausmams 
jam būtų reiškę atsisveikinimą su bet kokia logika ar racionalumu, 
kuriuos jis, kaip tikras savo amžiaus žmogus, labai vertino. Merė 
bandė ramintis vaizduodamasi dar vieną sveiką raudonskruostį 
mažylį, bet jos įprastinė smagi nuotaika kaipmat išgaruodavo, vos 
sielon įsėlindavo kančių prisiminimai. Tarsi jos kūnas pats kažkur 
giliai viduje dar tebebūtų nešiojęsis tą baisią patirtį. 

Ji juk vos nenumirė. Nejau Elginas jos nemyli? Negi jinai jam 


tėra tik jo vaikų nešiojimo indas ir jo ambicingų siekių įgyven- 

dinimo priemonė? Merei darėsi baisu nuo tokių minčių. Ji buvo 
tikra, kad tai — netiesa. Jis ją myli. Na, žinoma, kad myli; visi juk 
taip sako. Tačiau kodėl ji taip baisiai jaučiasi? 

Jai norėjosi verstis ant kito šono ir gerai jį iškvosti. O ką, jei 
jiedu su mažuoju sūneliu po dar vieno klaikaus gimdymo liks 
vieni, be jos? Šįkart jai dar laimingai baigėsi, bet juk nedaug trū- 
ko, ir galėjo baigtis visai kitaip. Kaip tau patiktų tvarkytis vie- 
nam? — norėjo ji paklausti vyro. Pačiam linksminti svečius per 
vakarėlius? Pačiam tvarkyti šešiasdešimties patarnautojų ūkį? 
Pradėjus galvoti apie tokią daugybę tokių didelių ir skirtingų 
savo pareigų, jos įniršis pamažu nuslopo. Ją įveikė nuovargis ir 
silpnumas, radęsi iš bejėgiškumo jausmo, ir, užuot užvertusi vyrą 


klausimais, ji pamažėl nugrimzdo į neramų miegą. 


IZ Atėnų, 


1801-ųjų birželis 


Brangiausioji dukra, 

Su džiaugsmu pranešame, kad Atėnų arkivyskupas įteikė mums 
neįkainojamą dovaną - kaip girdėjome, tokiu būdu įvertindamas 
tavo garbę ir įtaką. Gal tai jis padarė kapitono pašos ar paties 
sultono nurodymu? Šiaip ar taip, mieloji mūsų mergaite, mes la- 
bai didžiuojamės tavo tarnyba savo šaliai ir ta šlove, kurią pelnai 
mūsų šeimai. 

Toji dovana — tai gimnaziarcho krėslas, kuriame sėdėdavo se- 
novės Panatėnajų žaidynių teisėjai; šios žaidynės kas ketveri metai 
Atėnės garbei būdavo rengiamos Akropolyje. Ši iškilminga šventė, 
kaip manoma, yra pavaizduota didingame frize Partenono išorėje, 
kurį iškalė Feidijas su savo meistrų komanda; dalis šio paminklo 

sugriauta, bet kita dalis iki šiol yra kuo puikiausios būklės. Aišku, 
tu visa tai ir pati žinai. Pasak pastoriaus Hanto, tu juk domie- 
si senovės graikų kultūra ne prasčiau už rimčiausią mokslininką. 
Jis mus patikino, jog „Periklis ir Feidijas, kuriems mes dėkingi už 
pačius reikšmingiausius Atėnų skulptūros ir architektūros šedevrus, 
taip sudomino ledi Elgin, kad ji ėmėsi skaityti Herodoto, Plutarcho 
ir kitų senųjų istorikų darbus su tokiu užsidegimu, kokį retai kada 
tenka matyti“. Mes be galo tavimi didžiuojamės. 

Krėslas meniškai padabintas dailiu reljefu, kuriame išraižyti 
šventasis alyvmedis, Minervos pelėda, nugalėtojo vainikas, indas 
su šventintu aliejumi ir trikojis, kurie būdavo įteikiami sporto 
žaidynių ir menininkų varžytuvių nugalėtojams, bei kiti nuos- 
tabūs simboliai. Krėslas kiek nutrintas, tačiau raižiniai puikiai 
išlikę. Mes ketiname pasistatyti jį sode ir visą likusį savo gyvenimą 
juo džiaugtis ir gėrėtis. Mudu be galo dėkingi tau ir Elginui, kad 
suteikėte mums galimybę pasilaikyti savo namuose šį įstabų meno 
dirbinį. 

Dabar mes vykstame į Maltą, kur turėsime pereiti raupų karan- 
tiną prieš grįždami atgal į žemyną. Belieka melstis, kad kelionėje 
prancūzai mūsų neapšaudytų. 

Būk gera, karštai pabučiuok mūsų vaikaitį nuo jį mylinčių se- 
nelės ir senelio. 

Tave mylintys 
Mama ir Tėtis 

IZ Atėnų, 


1801-ųjų liepa 


Gerbiamasis lorde Elginai, 

Ponas ir ponia Nisbetai per visą savo kelionę maloniai priėmė 
mudu su ponu Karlailiu į savo draugiją. Pono Nisbeto giminystė su 
jūsų šviesybe atvėrė mums Akropolio vartus ir leido pasiekti kiekvie- 
ną didingų jo statinių kampelį. Pasitelkus visas žinias, kurias jau 
sukaupė jūsų šviesybės architektai ir modeliuotojai, Periklio Atėnai 
visa savo švytinčia didybe stojo man prieš akis. 

Jokiais žodžiais neįstengiu perteikti įspūdžio, kurį daro. Atėnės 
šventykla, vadinamasis Partenonas. Reikia savo akimis ją pama- 
tyti, kad suvoktum, ką geba šitaip susipynę paprastumas ir grožis. 
Deja, tiek Partenonas, tiek ir garsieji Didieji Vartai, dar vadinami 
Propilajais — tikri Feidijo šedevrai — yra apsupti Akropolio sienų, 
dabartinėje turkų tvirtovėje, saugomoje gobšių ir įžūlių janyčarų. 
Žala, kone kasdien jų daroma tiems didingiems paminklams, yra 
pernelyg skaudi tema, kad ją čia plėtočiau. 

Otomanų kareiviai pardavinėja šio neįkainojamo paminklo nuo- 
laužas lankytojams. Taigi kiekvienas čionai užsukęs keliautojas dar la- 
biau prisideda prie bendro jo pamatytų skulptūrų niokojimo. Turkai 
nudaužė visų statulų veidus. Kai kurias skulptūras bei kitus didingus 
architektūros fragmentus jie tyčia numušė žemėn tam, kad galėtų jų 
tvirtinimui panaudotą šviną perlydyti į karinę amuniciją. Šventyklos 
sienų akmenis ir kolonų dalis jie pavertė statybinė medžiaga savo ap- 
gailėtiniems, laikiniems būstams, kuriuose šiuo metu gyvena, ręsti. 

Visa tai matydamas, jautiesi taip, lyg kaskart po truputį mirtum. 

Feidijo Partenonas šiuo metu jau nepataisomai suniokotas. Todėl 
privalome nedelsdami imtis veiksmų, kad išsaugotume bent tai, kas 

dar liko, ir užbaigtume tą svarbų darbą, kurį jūsų šviesybė jau esate 
pradėjęs. Turkų pareigūnai kasdien prigalvoja vis naujų kliūčių mūsų 
dailininkams ir modeliuotojams. Tvirtovės komendantas nusprendė, 
kad jiems išvis draudžiama lankytis bet kurioje Atėnės šventyklos vie- 
toje be atitinkamo FIRMANO, tai yra rašytinio paties sultono leidi- 
mo su jo parašu ir antspaudu. Be šitokio firmano jūsų meistrai neturi 
galimybių nei perpiešti, nei nukopijuoti didingųjų bareljefų, įspūdin- 
gojo frizo, metopių bei dievų skulptūrų abiejuose frontonuose — pa- 
skutinių dar išlikusių tos senosios civilizacijos stebuklų. 

O juk kiekviena prabėganti diena, kurią jie praleidžia sudėję ran- 
kas ir nieko neveikdami, tiems šedevrams gali būti paskutinė. Kas 
žino, ką atneš rytojus? Kas gali būti tikras, jog komendantui nešaus į 
galvą nuversti kokią frontono skulptūrą, kad prasimanytų švino savo 
ginklui? Patikėkite, laikas šiuo požiūriu - svarbiausias dalykas. 

Laukiu kuo skubesnio jūsų atsakymo. 

Pagarbiai, 
pastorius Filipas Hantas 


— ARGI TAI NEDRASKO tau širdies, Mere? — paklausė Elginas. — 
Negi galima be skausmo klausytis šitų tiesioginių liudininkų pa- 
sakojimų apie liūdną Periklio ir Feidijo Atėnų dalią? — Elginas 
išties atrodė kaip didžiulio sielvarto palaužtas žmogus. 

Merė dar sykį permetė akimis abudu laiškus, atėjusius vienu 
metu, ir asmeninį savo tėvo laišką Elginui, kuriame šis siūlėsi ne 
tiktai skirti pinigų tolesniam ambasados išlaikymui, bet ir lėšų 
Atėnų projektui, kurių Elginas taip įžūliai, Merės nuomone, iš 
jo pareikalavo. 

Ji tiesiog žavėjosi, kaip sumaniai sužaidė Elginas. Neabejoti- 
nas jos tėvo entuziazmas trykšte tryško iš motinos ranka primar- 


ginto puslapio, puikiai perteikiančio jos sutuoktinio jausmus, ly- 

giai kaip ir jo paties rašytas laiškas. Elginas tiesiog neprilygstamai 
mokėjo sužadinti kito vyro ambicijas — netgi tokio santūraus ir 
skeptiško, kaip apdairusis Merės tėvas. O atsižvelgiant į Hanto 
pateiktą apgailėtinos Akropolio paminklų būklės aprašymą, beli- 
ko sutikti, jog Elginas visą laiką buvo teisus, siekdamas išsaugoti 
dabarties ir ateities kartoms bent jau tai, kas dar buvo išlikę. 
Merė nusprendė veikiausiai klydusi manydama, jog Elginui 
svarbiausia — asmeninės jo ambicijos. Turbūt vis dėlto jo tikslai 
buvo dori ir kilnūs, jei jau net jos tėvas leidosi šitaip įtraukiamas 
į žaidimą. Ko gero, moterims paprasčiausiai trūksta išminties ir 
toliaregiškumo, kad sugebėtų numatyti galutinį tokių didžių su- 
manymų įgyvendinimą. Moterys įpratusios daugiausia dėmesio 
skirti smulkiems, buitiškiems dalykams bei lengvai suvokiamiems 
tikslams, kaip laimė, patogumas, namų ramybė ir saugumas. O 
globalesnius, visa apimančius sumanymus verčiau palikti vyrams, 
kurie berods nepaiso jokių suvaržymų, vaikydamiesi savo iš pažiū- 
ros neįgyvendinamų tikslų bei svajonių. Ko gero, tiktai tokiu būdu 
ir įmanoma pakeisti pasaulį. Galbūt Aspasija per kokį stebuklą 
buvo apdovanota šituo vyrišku gebėjimu matyti pasaulį, ir būtent 
tuo sužavėjo Periklį. Kažin, ar ji pati, Merė Nisbet, praktiška jauna 
škotė, gebėtų savo proziška mąstysena aprėpti šitokią didybę? 
Žūrtbūt reikia išsaugoti šiandieninius kadaise tokių didingų Atė- 
nų griuvėsius. Atėnų šlovė privalo išlikti, o kerintį jų grožį į ateities 
laikus perkelti gali tiktai jos vyro toliaregiškumas. Naujai prasiveržęs 
tėvo entuziazmas visiems laikams jos sąmonėje įtvirtino šio sumany- 
mo vertingumą. Juk Atėnuose jis, matyt, bus išvydęs tai, kas jį visiš- 
kai pakeitė, ir toji galinga jėga privertė jį netgi atverti savo piniginę. 
Todėl ir Merė nusprendė privalanti paaukoti asmeninius savo porei- 
kius ir troškimus, o jei reikės — net ir visą gyvenimą, ir pirmiausia 


atminti esanti Elgino karys, sykiu su juo žengiantis į istoriją. 


O Žrėnai šekaisiais 
Trisdešimtmetės taikos 
su Sparta metais 


PERIKLIS JAU KELINTAS MĖNUO buvo išvykęs, o aš stengiausi kuo 
daugiau laiko ir dėmesio skirti naujiems savo mokiniams bei kli- 
entams, kad tik kaip įmanydama ilgiau išvengčiau to nepaliau- 
jamo ilgesio, kamuojančio mane jam nesant. Jis sykiu su Atėnų 
laivynu išplaukė malšinti maišto, kilusio Samo saloje. Atėnų pa- 
jėgoms jau prieš kurį laiką buvo pavykę nuversti priešišką te- 
nykštę valdžią ir sudaryti sau draugišką vyriausybę. Tačiau Samo 
gyventojai vis tiek nenorėjo paklusti, tad Perikliui teko juos ap- 
supti viliantis, jog anksčiau ar vėliau priversiąs Samą kapituliuo- 
ti. Vis dėlto toji apgultis taip ilgai užsitęsė, kad atsipyko netgi 
patiems Atėnų gyventojams. Ji atsiėjo daug lėšų ir karių gyvybių, 
o kadangi karas vyko kažkur toli, prie svetimų krantų, tai dauge- 
lis žmonių netruko pamiršti jo priežastį ir dabar tiktai dejavo dėl 
vis didėjančių mokesčių. 

Šiomis dienomis aš vengdavau net koją iš namų iškelti, kad 


vėl neišgirsčiau burnojimų prieš Periklį. Verčiau užsiimdavau ro- 

mantiškais ir buitiniais atėniečių rūpesčiais. Buvau jau spėjusi 
pagarsėti kaip gera patarėja meilės ir vedybų klausimais. Žmonės 
eidavo pas mane teirautis, kaip išsirinkti nuotaką, kaip atskirti 
gerą piršlį nuo sukčiaus, o susituokus — kaip tvarkyti namų ūkį. 
Tėvai siųsdavo man savo sūnus, kad pamokyčiau juos iškalbos 
meno - tiek sakyti viešas kalbas, tiek ir asmeniškai prisipažinti 
meilę. Aš mielai sutikdavau padėti. Nors pati ir negalėjau teisėtai 
ištekėti, mano sąjunga su Perikliu buvo labai laiminga, tad man 
skaudu buvo matyti, kaip koks nors jaunuolis ar mergina žengia 
į santuoką, žadančią jiems vien skausmą ir nusivylimą. 

— Tik jau neleisk tai saldžialiežuvei Kasandrai pripiršti žmonos 
tavo sūnui, — pareiškiau turtingam drovaus ir dailaus jaunikaičio, 
vardu Lisandras, tėvui. Buvau padėjusi jam įsiminti ir išmokiau 
padeklamuoti žinomesnes Septynių išminčių kalbų bei sentencijų 
vietas, ir nuoširdžiai pamėgau tą jaunuolį. - Toji moteris niekad 
nesako tiesos apie tikrąsias santuoką sudarančių šalių savybes, o tik 
už kyšius melagingai giria tai bjaurią nuotaką, tai kvėšą jaunikį. 

Būsimiems jaunikiams aš visada patardavau bent kiek pala- 
vinti savo žmonas, jeigu iki vedybų jos nebuvo ragavusios jokių 
mokslų. | 

— Vyro darbas — uždirbti šeimai pinigų, bet tiktai žmonos su- 
manumas juos leidžiant ir tvarkant namus gali pinigus išlaikyti 
po jūsų stogu, — sakydavau. - Suprantu, kad dauguma moterų 
tyčia auginamos kaip visiškos neišmanėlės, tačiau žmona, kuri 
moka skaityti, rašyti ir skaičiuoti, ir geba tvarkyti išlaidų knygas, 
yra verta tiek aukso, kiek ji pati sveria. — Visa tai tebuvo tiktai 
sveiku protu pagrįsti dalykai, tačiau daugeliui žmonių mano žo- 
džiai atrodė nelyginant dieviškos išminties nektaras. 

Aš niekad neimdavau pinigų už savo paslaugas. Jei būčiau 


bent pamėginusi imti atlygį, mane būtų dvigubai apkaltinę. Juk 

ir sofistus kartais niekindavo vien už tai, kad jiems reikia mokė- 
ti. O moteris, nesvarbu, už kokį darbą imanti pinigus, savaime 
būtų prilyginta prostitutei. Kadangi mano vieta ant visuomeni- 
nės padėties laiptelių ir taip tebuvo vos viena pakopa aukščiau, 
privalėjau būti ypač atsargi. 

Tačiau net ir tūnodama po savo namų stogu negalėjau visiškai 
apsisaugoti nuo Periklio priešų. Žmonės, ateinantys pas mane 
pamokymų ar patarimo, neretai sykiu atsinešdavo ir naujausių 
paskalų bei nutikimų atgarsių. Tad ir šviežiausias gandas, paskli- 
dęs po miestą, o galbūt ir po visą graikų valstybių sąjungą, netru- 
ko pasiekti mano ausis. 

— Aspasija, ar tiesa, kad Periklis tavo įkalbėtas pradėjo tą karą 
Samo saloje? — paklausė manęs vienas vyriškis, atėjęs prašyti pa- 
tarimo dėl vedybų. 

— Ką tu čia šneki? — nustebau. Buvau ne kartą girdėjusi įvai- 
riais požiūriais kritikuojant tą atėniečių karo žygį, tačiau kad jis 
buvo pradėtas mano prašymu buvo man naujiena. 

— Taigi visas turgus tik apie tai ir ūžia! Girdėjau, jog tas klau- 
simas buvo iškeltas net ir Tautos susirinkime. Žmonės kalba, jog; 
vienintelė priežastis, dėl kurios Periklis ryžosi nuslopinti maištą 
Samo saloje, buvo ta, kad samiečiai pradėjo karą su Miletu. Visi 
juk žino, kad tu - miletietė, tad nesunku įžvelgti ryšį. 

— Negali būti, kad jie rimtai taip mano, - pasakiau. — Periklis 
išvyko į karą todėl — ir tik todėl! - kad samiečiai nepakluso Atė- 
nų valdžiai. Ir patys atėniečiai, ir visi jų sąjungininkai įpareigojo 
ji ginti jų interesus ir išsaugoti Atėnų viršenybę, o dabar, kai jis 
vykdo jų valią, jie puola jį kritikuoti, prisigalvodami šitokių kvai- 
lų kaltinimų! 

— Aspasija, juk aš tavęs nekaltinu. Aš tik pakartojau, ką gir- 
dėjau iš kitų. 

— Na, šitos kalbos tokios absurdiškos, kad netruks pasimirš- 
ti, - pasakiau ir pasiskubinau kuo greičiau jį išlydėti, kad nepa- 
matytų, kaip nusiminiau. 

Nuo tos dienos pasidariau dar didesnė namisėda; nebekreipiau 
dėmesio net į metų laikus. Bet vieną dieną, prisėdusi kiemelyje, 
pastebėjau, jog oras gerokai atšilo, ir su nuostaba suvokiau, kad 
jau dešimtoji Elafeboliono, pirmojo pavasario mėnesio, diena, ir 
kad netrukus prasidės Didžiosios Dionisijos - gyvybės atgimimo 
po tuščio žiemos laikotarpio šventė. Jos išvakarėse, ilgiau nebe- 
galėdama tverti savo vienatvės, prisidengiau veidą kauke ir iš- 
smukau į gatves pasižiūrėti, kaip senas medinis Dioniso atvaizdas 
mulų tempiama karieta keliauja per miestą, apkaišytas gebenėmis 
ir papuoštas vynuogienojais bei vaisiais. Nors moterys visuomet 
buvo Dioniso šventės šerdis, atvirai gatvėse per šią eiseną joms 
rodytis nederėjo — išskyrus prostitutes, elgetas ir prekiautojas, su 
savo gėrybėmis atvykusias iš kaimų; tad ir aš kaip sargybinį drau- 
ge pasiėmiau Hilarioną iš Gazos - jauną vergą, kuris, nors dar 
tiktai septyniolikos, bet buvo tvirtai sudėtas ir įgudęs naudotis 
peiliu. Tokią dieną, kai visa miesto vyrija jau buvo spėjusi gerai 
prisisiurbti dievo Dioniso vyno, vieniša moteris gatvėje galėjo 
sulaukti ne vien žodinių įžeidimų. 

Mes nusekėme paskui procesiją iki pat Dioniso teatro, kur žy- 
niai paslapčia turėjo paaukoti ožį ant aukuro, stūksančio scenos 
viduryje. Paaukojus gyvulį, prasidėdavo tų metų teatro vaidini- 
mai, ir netgi būdama viena, be Periklio, aš vyliausi galėsianti pa- 
žiūrėti bent vieną spektaklį. Paprašiau Hilariono parlydėti mane 
namo dar prieš prasidedant vėlyviems naktiniams lėbavimams, 
kuomet žibintais nešini vyrai lenktyniaudavo miesto gatvėmis, 
giedodavo giesmes Dionisui, o sykiu ieškodavo progos įsivelti į 
muštynes ar prikrėsti kokių girtų kvailysčių. 

Per kitas dienas nėjau žiūrėti teatre vaidinamų tragedijų. Pas- 
taruosius dvejus metus į spektaklius vaikščiodavau tiktai lydima 
Periklio, taigi būdavau saugi. Tačiau šitaip netikėtai apkaltinta, 
nedrįsau atvirai rodytis viena, jo neginama. Vis dėlto ketvirtąjį 
šventės vakarą užsukęs Feidijas pasisiūlė palydėti mane pažiūrėti 
tądien vaidinamos komedijos. Pamaniau, kad visai smagu būtų 
prasiblaškyti stebint aktorių krečiamas kvailystes, klausantis jų 
pro groteskiškas kaukes svaidomų juokingų įžeidinėjimų ir žiū- 
rint, kaip jie mojuoja gigantiškais odiniais savo falais. Komedijo- 
se visuomet būdavo šaipomasi iš aukštuomenės ir galingųjų — tų 
išpuikėlių, kurių vardai nuolat sukdavosi kiekvienam miestiečiui 
ant liežuvio, — tad jas būdavo ypač smagu žiūrėti. 

Periklis į viešąjį gyvenimą įžengė skirdamas pinigų Aischilo 
pjesei „Persai“ pastatyti, ir nuo tada jis aistringai pamėgo teatrą. 
Tai buvo ir mano aistra. Mudu ne vieną dieną ir naktį čia drauge 
praleidome, gėrėdamiesi gabiausių Atėnų dramaturgų ir aktorių 
darbais. Moterys teatro vaidinimuose būdavo nepageidaujamos, 
o jei kuri pasirodydavo, dažniausiai sulaukdavo tokio pasipikti- 
nusio šnypštimo, kad gaudavo užsidengti veidą ir paskubomis 
sprukti. Žinoma, vyrai atsivesdavo savo meilužes, o žynės irgi 
sėdėdavo savo krėsluose pirmojoje eilėje, specialiose vietose šalia 
teisėjų ir miesto pareigūnų. Kai ateidavau drauge su Perikliu, sė- 
dėdavau greta jo vienoje iš pirmųjų eilių, skirtų žymesniesiems 
miestiečiams. Kadangi buvau kurtizanė, niekam nerūpėjo, jog 
sėdžiu garbingiems asmenims skirtoje vietoje. 

Šįvakar iš pagarbos Perikliui, išvykusiam į karą, jo vieta liko tuš- 
čia. Drauge su Feidiju lipdama žemyn laiptais atsisėsti, jutau, kaip 
į mane susmigo daugybė akių, tačiau su tuo jau buvau spėjusi apsi- 
prasti. Būdama Periklio meilužė ir dar — moteris filosofė, nuolatos 


buvau visokių apkalbų ir įrarinėjimų taikinys. Tačiau mūsų namuo- 

se rengiamuose pokyliuose man buvo tekę linksminti tokią gausybę 
miesto vyrų, kad pamažėle tarp jų pradėjau jaustis sava - bent jau 
tada, kai būdavau jų draugijoje. Neabejoju, kad kalbėdamiesi tar- 
pusavyje jie nepagailėdavo man ir šiurkštesnio žodžio, tačiau bent 
jau mano akivaizdoje stengdavosi elgtis mandagiai ir pagarbiai. 

Vos mums atsisėdus, prasidėjo vaidinimas. Scenoje buvo mėg- 
džiojamos kumštynės — tokį reginį stebėti buvo kur kas maloniau 
nei tikras varžybas, kurių dalyviai be gailesčio talžo vienas kitą ir lie- 
ja kraują. Kaip smagu gėrėtis kovotojų vikrumu ir įgudimu žinant, 
kad niekas nenukentės! Pantomimos artistams ypač puikiai sekėsi 
pagal Aeitų ir lėkščių muziką grakščiai pamėgdžioti smūgius ir griu- 
vimus. Iškart po jų pasirodė kurtizanės šokėjos, kurios atliko erotinį 
šokį: jos taip raitėsi ir siūbavo vien tiktai skaromis tepridengtais 
nuogais kūnais, kad atrodė lyg pagal būgnų dūžius šokančios gy- 
vatės. Jos taip įkaitino žiūrovus, kad šie išreikalavo dar vieno šokio. 

Galiausiai prasidėjo komikų vaidinimas. Aš patogiau įsitai- 
siau savo vietoje ir nusiteikiau mėgautis reginiu. Scenoje rikia- 
vosi trys namų fasadai su dvigubais stogais, būtinais slapčia kam 
nors sekti ar netikėtai užklupti, ir papildomais išėjimais pabėgti, 
be kurių neapsieidavo nė viena komedija. Dangiškasis balkonas, 
kuriame privalėjo apsireikšti dievai, buvo atsakančiai išdabintas 
pūstais debesėliais bei gėlių šakomis — tai liudijo, jog netgi jame 
pasirodysiančios dievybės neišvengs pajuokos. Aš be galo mėgau 
šitokio pobūdžio satyrai būdingus netikėtus siužeto vingius ir 
posūkius bei apsimetinėjimus; komedijose netgi su šventais da- 
lykais būdavo elgiamasi gana lengvabūdiškai. Niūri nuotaika, 
slėgusi mane nuo pat Periklio išvykimo iš Atėnų, nejučiom ėmė 
sklaidytis, ir aš pasirengiau džiaugtis pramoga. 

Scenoje pasirodė choras - kelios dešimtys aktorių, persiren- 


gusių seniais, pasidabinusių didžiuliais kimštiniais pilvais ir pla- 

čiais, apdribusiais užpakaliais. Žiūrovai netruko suprasti, jog Čia 
vaizduojamas Tautos susirinkimas — tas „asilų sambūris“, kurį 
aktoriai juokingai ir nešvankiai parodijavo. 

— Ak, kad Periklis tai matytų! — pasakiau Feidijui. 

— Mieloji, su tokiais asilais jam ir taip ne sykį teko susidur- 
ti, - šmaikščiai atšovė jis. 

Scenoje į priekį žengė personažas, kuris prisistatė kaip Garbin- 
gas pilietis, ir pradėjo įžanginį monologą. Jo klausantis, šypsena 
greit pranyko nuo mano veido. Garbingasis pilietis pasisakė esąs 
iš Samo salos ir skundėsi smarkiai nukentėjęs per karą, primestą 
parsidavėlių Atėnų vadų. O kadangi atėniečiai ir jo vyresnybė 
niekaip nesutinka sudaryti paliaubų, jis pats asmeniškai atvykęs 
į Tautos susirinkimą ginti savo reikalų. 

Nusprendžiau nepajėgsianti ištverti dar dviejų valandų tru- 
kmės užsipuolimų, nukreiptų prieš Periklį. 

— Atėjau čionai šįvakar, vildamasi pailsėti nuo viso šito, — su- 
šnibždėjau Feidijui.- Ar neprieštarautum, jei patyliukais iš- 
spruktume? 

— Aspasija, tu gi esi garsiausia moteris Atėnuose. Negi ma- 
nai, jog gali iš kur nors „išsprukti“, neįsukdama viso apkalbų 
malūno? — pašnibždomis atsakė jis. - Geriausia, ką gali pada- 
ryti, tai likti savo vietoje ir juoktis, tartum tau be galo linksma 
ir smagu. 

Kadangi Feidijas nesirengė lydėti manęs iš teatro, turėjau pa- 
silikti. Jis buvo teisus: mano pabėgimas būtų sukėlęs tikrą sam- 
brūzdį. Todėl atsilošiau savo vietoje, nusprendusi laikytis oriai, ir 
kaip sykis išgirdau vieną iš personažų scenoje klausiant: 

— Bet nuo ko gi prasidėjo šitas karas? 

Antrasis prieš atsakydamas pasisuko į žiūrovus. Galėjau pri- 


siekti, kad jis stebeilijasi tiesiai į mane. 

— Ai, pora pašlemėkų iš Atėnų nusibeldė į Samą ir pagrobė vie- 
ną girtą kekšę, vardu Simaeta. Tada samiečiai baisiai įsižeidė ir, ge- 
rai kauštelėję dėl drąsos, nukako į Aspasijos gimtinę ir nugvelbė iš 
ten porą šliundrų. Štai kodėl Graikija ir pakliuvo į šitą bėdą. Nes 
kaip manote, kas nutiko paskui? Olimpietis Periklis pasijuto labai 
užgautas dėl tokios nepagarbos savo mylimajai ir, rūsčiai svaidy- 
damasis žaibais ir griausmais, užkūrė Graikijoj tikrą pragarą! 

Neverta nė sakyti, jog penkiolika tūkstančių žiūrovų, susi- 
rinkusių Dioniso teatre, visa tai girdėdami, kvatojo iki ašarų. 
Aplinkui mane griaudėjo toks juokas, jog pamaniau, kad tuoj 
apkursiu. Veidas man taip skaisčiai nuraudo, jog vos neapalpau, 
o širdis taip pašėlusiai daužėsi, kad nejučiom aiktelėjau. Feidi- 
jas tvirtai suspaudė man ranką, o aš atsakydama iš visų jėgų su- 
gniaužiau ranką jam, stengdamasi kaip nors susiturėti nesukliku- 
si ir nepravirkusi. Tas nepakenčiamas juokas aidu griaudėjo man 
galvoje, varydamas mane iš proto. Mano akys pradėjo lakstyti 
į šonus, tarsi ieškodamos, kaip išsigelbėti; regis, kažkuri mano 
esybės dalis niekaip neįstengė suvokti, jog negaliu paprasčiausiai 
imti ir ištirpti naktyje, ir atsidurti kokioje nors saugioje vietoje, 
kur šitai nevyksta — ir niekuomet nevyko. Tačiau visi aplinkui 
spoksojo į mane laukdami, kaip reaguosiu. 

— Juokis, — patyliukais paliepė man Feidijas. - Nerodyk jiems, 
kaip tau skaudu! 

"Tačiau juoktis aš neįstengiau. Juk dar tik vos buvau pradėjusi 
jaustis pagaliau radusi sau vietą Atėnuose ir turinti deramą vietą 
Periklio namuose bei jo širdyje. O dabar man atrodė, kad visą tą 
laiką tiktai apgaudinėjau save. Kol guodžiausi tuščiomis viltimis, 
neva atėniečiai pamažu pradeda mane priimti, viešoji nuomonė 
netikėtai pasisuko prieš mane, užgriūdama tarsi nauja paniekos 


lavina — kur kas baisesnė nei piktos apkalbos turguje. Nejau šitie 

žmonės nuoširdžiai tiki, jog tai aš įkalbėjau Periklį apgulti salą? 
Negi jie mano mane turint šitokių galių? 

Nors visa pjesė kandžiai smerkė karą, dauguma žiūrovų im- 
davo garsiai staugti ir rėkauti kaskart, paminėjus Periklio vardą. 
Man kiek atlėgo supratus, kad daugelis atėniečių vis dar jį remia. 
Laimė, mano vardas daugiau nebenuskambėjo. Vaidinimui pa- 
sibaigus, įsikibau Feidijui į parankę ir išėjau iš teatro, iš pasku- 
tiniųjų stengdamasi laikyti aukštai iškeltą galvą ir drąsiai žiūrėti 
į akis kiekvienam, kas drįsdavo į mane pažvelgti. Ir nors įžūliai 
stebeilijausi į daugybę veidų, mano akys visiškai nieko nematė. 
Kai su visa minia išėjome iš teatro, jaučiausi tokia pat akla, kaip 


Oidipas po savo žlugimo. 


NĖ Iš TOLO NENUTUOKIAU, kam Feidijas sumanė kviestis mane į 
savo dirbtuves. 

— Turiu tau drąsų pasiūlymą, - šnibžtelėjo jis man į ausį tąsyk 
po vaidinimo parlydėjęs mane namo, bet nieko smulkiau nepa- 
aiškino. Sykį buvau bandžiusi išgauti leidimą pasižiūrėti, kaip jis 
dirba, tačiau jis tik apibarė mane sakydamas, jog moters buvimas 
pernelyg blaškytų jo meistrus, o jie ir taip gerokai vėluoja užbaig- 
ti kolosaliąją — ir kolosaliai brangią — Atėnės Partenės statulą, ke- 
liančią gana daug prieštaravimų. 

Tarsi šaipydamasi iš mano pažeminimo ir niūrios nuotaikos, 
diena buvo graži ir saulėta. Netgi vidurdienį turgaus aikštė tiesiog 
kunkuliavo, nors oras buvo spėjęs gerokai įkaisti, o pilkšvai žali 
alyvmedžių lapai kalvos šlaituose pradėjo pamažu vysti. Vergai at- 
kakliai derėjosi su į kampą užspeistais pirkliais dėl paskutinių užsili- 
kusių žuvų, kurias verkiant reikėjo parduoti, kol kaitroje nesugedo 
ir neatiteko aplink besitrinantiems šunims, tapdamos grynu nuos- 


toliu pardavėjams. Vienas kitas pašvinkęs kąsnis jau buvo metamas 

žemėn, tad eidama pro šalį išsitraukiau iš kišenės ploną lininę ske- 
petaitę, iškvėpintą levandų aliejumi, ir prisidengiau nosį. 

Niekas, regis, nekreipė į mane dėmesio. Keletas pažįstamų 
vyriškių tik mandagiai linktelėjo ir skubiai nužingsniavo savais 
keliais, tačiau prie to jau buvau įpratusi. Mažai kas norėdavo būti 
pastebėtas agoroje plepantis su kurtizane. Atėnų vergų apkalbų 
nešiojimo tinklas neišvengiamai įsiskverbdavo į kiekvienus na- 
mus ir pridarydavo nemalonumų. Aišku, vargu ar žmonos ga- 
lėjo sau leisti priekaištauti vyrams dėl netinkamo elgesio. Tačiau 
niekas nekliudė moterims burbėti, kad namų ūkiui skirti pinigai 
atitenka kekšei. 

Nors toji komedija taip aistringai smerkė karą, kaip dar nie- 
kad nebuvau mačiusi, mano paminėjimas joje atrodė toks ab- 
surdiškas, kad žiūrovai veikiausiai suvokė tai kaip parodiją, o ne 
kaip tikrą kaltinimą. Niekas turgaus aikštėje nė nebandė rėkauti 
ar užsipulti manęs, kaip buvau įsibaiminusi. Gyvenimas čia, re- 
gis, tekėjo įprasta vaga. To vaidinimo Atėnuose niekas daugiau 
nebevaidins bent jau iki kitų švenčių, jei apskritai kada dar vai- 
dins. Veikiausiai pereitos nakties pažeminimas tuo ir pasibaigs. 

Šmurkštelėjau į kolonados pavėsį, kad išvengčiau praeivių ir 
pirkėjų grūsties, ir pažvelgiau į savo žygio tikslą. Nuostabios bal- 
tos Partenono šventyklos kolonos tiesiog švytėjo kaitriuose saulės 
spinduliuose. Pro šalį praslinko jaučių traukiamas vežimas, pa- 
krautas dviem didžiuliais marmuro luitais. Žinojau, kur link jis 
rieda, ir nusprendžiau sekti iš paskos. 

Marmuras atrodė lygiai toks, kaip Feidijas buvo man nupasa- 
kojęs: iškirstas Pentelės kalne, esančiame apie dešimt mylių nuo 
Atėnų, - pats puikiausias baltas akmuo visoje Graikijoje. Atėnės 
šventykla bus statoma tiktai iš šio ypatingojo Atėnų marmuro, — 


buvau patikinta. 

— Jis labai glotnus, su vienodais dailiais grūdeliais, - aiškino 
Feidijas, — ne šiurkštus ir ne blizgantis, kaip iš salų atgabentasis. 

— Net ir Atėnų marmuras gerokai pranoksta kitas Graikijos 
rūšis, — tada pajuokavau. Jis irgi nusijuokė, nors į akmens pasi- 
rinkimą iš tiesų žiūrėjo labai rimtai. 

— Teisingai, Aspasija, netgi mūsų marmuras sukurtas, kad 
pranoktų visus kitus graikų pasaulio akmenis. 

Feidijo dirbtuvės buvo įsikūrusios laikiname statinyje pieti- 
nėje Akropolio pusėje; toji vieta joms buvo parinkta tam, kad iš- 
kalto marmuro nereikėtų pernelyg toli gabenti, taip sumažinant 
tiek darbo sąnaudas, tiek ir galimybę sudaužyti dirbinius. Net jei 
ir nebūčiau žinojusi, kur yra dirbtuvės, lengvai būčiau jas radusi 
pagal kaltų, plaktukų ir kūjų taukšėjimą. Nekliudomai įžengusi 
į didžiulę aukštą patalpą, kone apkvaišau nuo ištisų debesų ore 
sūkuriuojančių dulkių. Akmenį kalantys meistrai dirbo skepeto- 
mis užsirišę nosis ir burnas. Aš irgi prisidengiau skepetaite nosį, 
saugodamasi ore tvyrančių akmens dulkių, o tada per visą bildesį 
ir kaukšėjimą išgirdau garsų pasveikinimą: 

— Sveika atvykusi! 

Šis skambus šūksnis iškart atkreipė darbininkų dėmesį. Įna- 
giai pamažu liovėsi stuksenę, o kelios dešimtys porų akių susmi- 
go į mane. 

— Prie darbo! — įsakmiai paliepė jiems Feidijas, ir valandėlę 
nutilęs bildesys kaipmat vėl pasigirdo. 

Ant žemės mėtėsi įvairios stambios ir smulkios kūno dalys, 
iškaltos iš akmens ir išrėžtos iš dramblio kaulo. Priešais mane 
gulėjo didžiulė balta ranka, ilgumo kone sulig mano ūgiu, o jos 
plaštaka buvo pasukta aukštyn, tarsi gaudytų kažką, krintantį iš 
dangaus. Du skulptoriai triūsė kaldami dvi milžiniškas, sandalais 


apautas kojas ir stengdamiesi padaryti, kad jos atitiktų medinius 

tokio pat dydžio modelius. Kiekviena galūnė tikriausiai buvo 
bent dvidešimties pėdų ilgio. 

— Panašu į dirbtuves, kuriose dievai kūrė žmogaus kūno pavi- 
dalą, - pasakiau. 

— Taip, ji vis dar tebėra iš paskirų gabalų, - linktelėjo Feidi- 
jas. - Tačiau kai pagaliau deramai juos sujungsime, Atėnė taps 
pačiu įspūdingiausiu moters ir deivės atvaizdu, kada nors sukur- 
tu pasaulyje. Ji bus keturiasdešimties pėdų aukščio, mano mielo- 
ji, apkalta dramblio kaulo plokštėmis ir padabinta tokiu kiekiu 
aukso, kokio žmogus su visais savo vaikais ir vaikaičiais kitąsyk 
per visą gyvenimą taip ir nepamato. Nepamirštamas reginys mir- 
tingųjų akims! 

— O kaip manai, kada šioji dama jau bus surinkta ir parengta 
apžiūrėti? — paklausiau. 

— Priklausys nuo to, ar sugebėsime išlaikyti reikiamą pinigų 
srautą. Tautos susirinkime nuolatos pasigirsta gąsdinimų, neva 
neįstengsime sykiu ir kariauti, ir paminklų statyti, tačiau mes 
puikiausiai galime ir netgi privalome tai padaryti. Gal ir tave jie 
pasiuntė čionai manęs šnipinėti? 

Aš tik nusijuokiau. 

— Nepasakyčiau, kad mano santykiai su Tautos susirinkimu 
tokie geri! 

— Ką gi, viską turime baigti iki Didžiųjų Panatėnajų šventės ki- 
tąmet, — atsiliepė Feidijas. — Matai, kiek daug jau esame padarę? 

Jis mostelėjo ranka į aplinkui gulinčias kūno dalis. 

— Rankos, plaštakos, kojos, liemuo ir pėdos jau beveik užbaig- 
tos, kaip matai. Mes plušome labai atsidėję, stengdamiesi sekti pa- 
čios deivės, kuri yra meistrystės ir amatų globėja, pavyzdžiu. Spar- 
nuotoji Nikė, kurią deivė laikys ištiestoje rankoje, irgi jau tuoj bus 


nukalta. O štai čia - deivės skydas, kuris stovės greta jos. 

Tas skydas buvo neįtikėtino didumo, aukštesnis nei du vyrai, 
ir stovėjo įtvirtintas ant medinio rėmo. Jame buvo pavaizduotos į 
Akropolį besiveržiančios amazonės, tačiau graikų kariai, ginantys 
savo tvirtovę, sėkmingai stūmė jas atgal. 

— Maniau, kad Partenonas skirtas pergalei prieš persus įjam- 
žinti. O kuo čia dėtos amazonės? 

— Pirmiausia, jos irgi yra kilusios iš rytų. Antra, jos — taip pat 
barbarės. Be to, persai per karus išties samdydavosi į amazones 
panašias moteris. Gal esi girdėjusi apie Artemisiją iš Karijos, va- 
dovavusią karo laivams? Karalius Darėjas ja pasitikėjo ir vertino 
ją labiau nei kitus vadus vyrus. Panašiai kaip tu, ji gerokai pakeitė 
nusistovėjusią tvarką. 

— Įdomu, - atsakiau. — O aš jau maniau, kad esu pirmoji mo- 
teris istorijoje, įgijusi vyro pasitikėjimą. 

— Tai dabar žinai, jog esi antroji. 

— Tikiuosi, kad Artemisijai neteko ištverti šitiek viešos panie- 
kos, - pridūriau. Anaiptol nenorėjau vėl iš naujo perkratinėti 
visko, kas nutiko vakar vakare, tačiau jei Feidijas buvo girdėjęs 
kokių nors kalbų apie tai, man rūpėjo jas sužinoti. 

— Ai, tavim dėtas, perdėm neimčiau viso to į galvą. Tu - lygiai 
kaip amazonė, Aspasija. Tokia pat stipri. Ir čionykščiai miestie- 
čiai visai teisūs, kad tavęs privengia. Visi gi žino, kad tiek mūšyje, 
tiek ir taikos metu moterys puikiai sugeba pranokti vyrus. 

— Tik ne tave! 

— Aš irgi turiu silpnų vietų, — nutęsė jis. Buvo visuotinai žinoma, 
kad Feidijas myli vyrus, tad jis puikiai mokėjo bičiuliautis su tokio- 
mis moterimis, kaip aš, kurios jį domino, tačiau negalėjo užkerėti. 

— Tu kol kas nepradėjai kurti Atėnės veido. Kokį jį įsivaizduoji? 

Feidijas dėbtelėjo į mane taip, tarsi būčiau paklaususi kokio 
neįtikėtino dalyko. 

— Eime, — burbtelėjo jis ir išsivedė mane iš dirbtuvių. Mudu 
pasukome į Partenoną, kuris jau irgi buvo beveik užbaigtas. Bu- 
vau šį pastatą mačiusi tik pradėtą ir įpusėtą, ir kaskart, atsidūrusi 
greta jo, jausdavau pagarbią baimę. 

— Tai didžiausias tavo šedevras, Feidijau, - pasakiau. 

Šventykla stūksojo tokia ori ir prakilni, tarsi pati būtų buvusi 
dievybė. Stačiakampį pastatą iš visų pusių supo aukštos, išlakios 
kolonos, kylančios aukštyn nelyginant kokie augalai, besistie- 
biantys iš žemės, o ne sunkūs, masyvūs marmuro luitai, žmogaus 
rankų toje vietoje sustatyti. Į viršų jos kiek smailėjo, sudarydamos 
lengvumo ir simetrijos įspūdį. Nors statybos ir inžinerinius daly- 
kus Feidijas buvo patikėjęs architektams Iktinui ir Kalikratui, jis 
pats rūpinosi kiekvienu šventyklos išorės bei įrengimo aspektu. 
Nors jis ir nevengdavo dalytis šlove su kitais, man visuomet atro- 
dė, kad meniniu požiūriu šią šventovę jis laiko savo kūriniu. 

Kiek atokiau nuo pastato, duobėje, pamačiau rusenantį nedi- 
delį laužą, kurstomą poros meistrų, ant kurio kunkuliavo lydyto 
švino puodas. To metalo kvapas kėlė šleikštulį. 

— Geležinius gnybtus, kuriais skulptūros ir ornamentai tvirtina- 
mi prie pastato, mes apliejame karštu švinu, — paaiškino Feidijas. 

— Ruošiamės tvirtinti metopes, — pasakė jis, rodydamas ant 
žemės išdėliotas keturkampes marmuro plokštes, kuriose buvo 
pavaizduotos kentaurų ir žmonių grumtynės. - Daugelis jų jau 
įkeltos į savo vietas viršum kolonų, tarp triglifų, — jis mostelėjo 
ranka į po frontonais esančias metopes, kurių nemažai jau buvo 
pritvirtintos prie pastato. O tose, kurios dar tebegulėjo ant že- 
mės, pavaizduoti kentaurai kaip sykis buvo užsimetę ant pečių 
moteris, ketindami jas nusinešti šuoliuodami savo arkliškomis 
kojomis; tuo tarpu mirtingieji vyrai iš paskutiniųjų kovėsi, ban- 


dydami užkirsti kelią pagrobimui. 

— Ir šitas netrukus užkelsime į vietas ana tais keltuvais, — pasakė 
Feidijas, rodydamas į painų įrenginį iš virvių ir skriemulių. — Iš 
viso nukaliau devyniasdešimt dvi metopes. Kai visos bus savo vie- 
tose, užbaigsime stogą, o tada frontonus pripildysime skulptūrų. 

— Tavo pavaizduoti kentaurai tokie įspūdingi, kad net nebe- 
žinau, kam turi atitekti mergelės, - pašmaikštavau. Tie išversta- 
akiai kentaurai atrodė tikri laukiniai ir užsispyrę, apžėlę plaukais 
ir barzdomis, o iš po pasišiaušusių jų karčių kyšojo smailos au- 
sys. Žvelgdama į Feidijo iškaltas jų figūras, nejučiomis pradėjau 
svarstyti, kaip reikėtų jaustis pagrobtai tokio padaro su žmogaus 
veidu bei liemeniu, bet su arklio kojomis, kanopomis ir kar- 
čiais. - Viena vertus, tos grobiamos moterys šiurpsta iš siaubo, 
tačiau, kita vertus, jų veiduose matyti ir šiokia tokia kūniško 
geismo kibirkštėlė. Nejau tie pabaisos joms atrodo geidžiamesni 
už savus vyrus? 

Feidijas nudavė įsižeidęs. 

— O aš maniau, kad mano jaunieji skulptoriai visai neblogai 
pavaizdavo tuos vyrus! 

— Išties, Feidijau, tos nuogos vyrų figūros labai dailiai iškal- 
tos — meistriškesnių atvaizdų dar nesu mačiusi. - Raumeningos 
kovotojų krūtinės ir liemenys, ilgiau žiūrint, tikrai galėjo priversti 
moterį kaisti iš geismo. Vienoje metopėje buvo pavaizduotas itin 
dailus nuogas jaunuolis, vien su apsiaustu ant pečių, siekiantis 
sučiupti sprunkantį kentaurą. Herojiškai įsitempęs ir sustingęs 
jo kūnas bandant pagriebti tą pabaisą už sprando atrodė tarsi 
gyvas ir toks patrauklus, kad man norėjosi jį paliesti. - Ak, kad 
visi vyrai be rūbų šitaip atrodytų! 

— Na, man jie tokie ir atrodo, - klastingai vyptelėjo Feidijas. — 
Be to, juk svarbiausia - kad žmonės būtų nugalėtojai. O ta figūra, 


kuri tave taip sužavėjo, — tai Tesėjas. Jis buvo pakviestas į Tesalijos 

lapitų karaliaus vestuves. Kentaurai, priešingai, pasirodė vestuvėse 
nekviesti ir dar pabandė pagrobti lapitų moteris. Bjaurybės! 

— Vadinasi, graikai ir vėl įveikė svetimšalius pabaisas? 

— Būtent. 

— Tos figūros metopėse viena už kitą įspūdingesnės! Tavo ge- 
nijus ir vėl triumfuoja. 

— Taip, ir pats matau. Savo rankomis dailinau kiekvieną figū- 
rą. Kitiems duodavau tiktai nubrėžti akmenyje būsimo vaizdo 
kontūrus ir pradėti kalti, - žinoma, irgi tik man leidus. Tačiau 
pats kūrinys išties mano. Dar pridursiu, kad niekur nesimato 
jokios įrankių paliktos žymės. 

— Tačiau juk jie bus įtvirtinti taip aukštai šventyklos pastogė- 
je, kad vien dievai tegalės įvertinti tavo meistrystę, — pastebėjau. 

— Na, jei jau dievams įtiksiu, tai niekieno kito nuomonė ir 
nebebus svarbi, - atrėmė jis. 

— Dabar tai jau kalbi kaip filosofas, - pasakiau, ir jis nusi- 
kvatojo. 

Jis pasisuko lipti aukštyn laiptais į šventyklą, tačiau mane lyg 
kas būtų sukaustęs — nedrįsau sekti iš paskos. Tas statinys buvo 
toks įspūdingas, kad jo grožis ir didybė net glumino. Feidijas 
veikiausiai perskaitė mano mintis. 

— Eikš, Aspasija. Šventyklos kol kas nei žyniai nepašventino, nei 
miesto žmonės deivei nepaskyrė. Todėl ji dar nepriklauso Atėnei. 

Saulės spinduliai skverbėsi į vidų pro neužbaigtą stogą, pri- 
laikomą storų kiparisų rąstų pastolių. Viršum galvos išvydau 
ketvertą, mano akimis, pavojingai balansuojančių vyrų, tvirti- 
nančių marmurinės stogo plokštes. Šventyklą sudarė dvi paral- 
pos: didesniojoje turės stovėti deivės statula, o mažesniojoje bus 
laikomas Atėnų iždas. Feidijas parodė man vietą, kur stovės di- 


dingoji deivės statula. 

— Aplinkui ją tyvuliuos negilus vandens baseinėlis, kurio rai- 
buliavimas dar paryškins dramblio kaulo baltumą ir aukso, kurio 
milžiniškas kiekis dabins statulą, spindesį. 

— Ak, taip! — šūktelėjau. - Dėl to aukso kainos visi seniausiai 
liežuviais plaka. 

— Ir tegu sau — liežuviai juk be kaulų! Periklis jau kažin kada 
išaiškino Tautos susirinkimui, jog aukso plokštės bus pritvirtin- 
tos taip, kad jas prireikus būtų galima nuimti, jei miestui atei- 
tų sunkūs laikai. - Papurtęs galvą iš apmaudo dėl niekingo savo 
priešų smulkmeniškumo, Feidijas kalbėjo: - Aš verčiau linkęs 
galvoti apie galutinį rezultatą, kuris, kaip pati matai, žada būti 
įspūdingas. Atėnė tebestovės ir tada, kai visi tie mulkiai jau seniai 
bus kojas užvertę. Ji bus surinkta, aprengta, padabinta neįkaino- 
jamais aukso, brangakmenių ir stiklo inkrustacijų papuošimais ir 
parodyta nedaugeliui laimingųjų. Tačiau garsas apie šio pamin- 
klo didybę pasieks visų ausis. 

Į Akropolio šventyklas išties būdavo leidžiama įžengti vien žy- 
niams, žynėms ir galingiausiems valstybės didžiūnams. Būdama 
taip artimai susijusi su Perikliu, buvau priskirta prie jų. 

— Dabar pasakysiu, kam tave čia pasikviečiau, — tarė Feidi- 
jas. - Jau senokai svarstau, koks turėtų būti deivės veidas. Norė- 
čiau sukurti ką nors ypatinga. Nenoriu paprasčiausiai vaizduoti 
deivės. Norėčiau suteikti jai gyvą veidą, kuriame švytėtų protas, 
išmintis, atjauta ir narsa. Niekad nebuvau matęs tokių būdo 
bruožų atsispindint mirtingos moters veide, tačiau regiu juos ta- 
vajame. Aspasija, norėčiau tavo bruožus ir veido išraišką panau- 
doti kurdamas Atėnės veidą. 

Mane jo pasiūlymas pribloškė. Mintis, kad prastos šlovės moters 
veidas būtų pasitelktas kuriant didžiosios miesto deivės atvaizdą, 


įžūlumu toli prašoko bet kokį kitą kūrybinį Feidijo sumanymą. 

— Toji mintis šovė man į galvą tik vakar vakare, kai mudu 
ėjome iš teatro, — toliau kalbėjo jis. - Tu žengei taip oriai, buvai 
tokia graži, narsi ir nepalaužiama! Tačiau dėl suprantamų prie- 
žasčių turime tai laikyti paslaptyje. 

— Taip, tavo niekintojai neturi sužinoti, kad kurdamas Atė- 
nų Motinos veidą modeliu pasirinkai moterį, neretai vadinamą 
kekše, — atsidusau. — Vargu ar tai sužavėtų garbiuosius Atėnų 
miesto piliečius! 

— Iš esmės taip, - be menkiausios apgailestavimo gaidelės 
balse atsakė jis. — Tačiau tai, ką sakiau apie tavo veidą, — tiesa. 
Gal visi tie sunkūs išbandymai, tekę tavo daliai, aiškiau įrėžė 
tavo veide tokius būdo bruožus, kurių nepamatysi žvelgdamas į 
moteris, kurioms vos gimus buvo nulemta būti vien motinomis 
ir žmonomis. O gal čia kaltas įgimtas tavo protas ar tavo ties- 
muka, bet diplomatiška kalbėjimo maniera. Arba gal svarbiau- 
sia tai, kad moki toli numatyti ateitį tarsi vyras — beje, lygiai 
kaip ir Atėnė. Kaip ten bebūtų, aš pasiryžęs įgyvendinti savo 
sumanymą. Ką pasakysi? 

— Ar Perikliui pranešim? — Feidijo pasiūlymas mane sudomi- 
no, tačiau neįsivaizdavau, kaip galėčiau išsaugoti tokią paslaptį 
nuo žmogaus, kurį mylėjau, nors neretai įtardavau, kad jis nuo 
manęs daug ką slepia. 

— Dabar jis išvykęs į karą. Kam jį trukdyti? Jį ir taip pliekia 
kas netingi, beje, kaip vakar pamatėm, - taip pat ir dėl santykių 
su tavimi. 

— Niekam nerūpi, kad Periklis turi meilužę, - pasakiau. — 
Jiems tiesiog nepatinka, kad darau jam įtaką. O juk aš jos visai 
nedarau — bent jau ne taip, kaip žmonėms atrodo. Aš tik jo klau- 
sausi ir kartais ką nors pasiūlau. Tik tiek. Bet žmonės vis vien 


mano, kad jį apkerėjau ir priverčiau vykdyti savo valią. 

— Kažin, ar sugebėtum ir mane apkerėti, Aspasija? Gal kartais 
žinai kokį burtą, kaip priversti mane dirbti sparčiau ir tenkintis pi- 
gesnėmis medžiagomis? Tikrai įsigytum draugų Tautos susirinki- 
me, jei taip padarytum! — Toji mintis jį labai pralinksmino, mane 
taip pat. Vis dėlto kažkur giliai viduje jutau širdį veriantį skausmą. 

— Kodėl privalau kęsti įžeidinėjimus ir būti smerkiama vien 
dėl to, kad man užtenka proto palaikyti pokalbį su mylimuoju ir 
sugebėjimų aptarti dalykus, kurie neduoda jam ramybės? — Ko- 
kią gi grėsmę aš, bedalė moteris — našlaitė be skatiko, kuri gyve- 
na, kvėpuoja ir minta tiktai iš savo mylimo vyro malonės, - keliu 
galingiems valdžios vyrams, kad jie man už akių skleidžia apie 
mane šlykščius prasimanymus? Kartais netgi atrodydavo, kad 
manęs jie bijo dargi labiau už Periklį; žinoma, tai buvo nesąmo- 
nė. Ir kaip man perprasti tokius žmonių gyvenimo paradoksus? 

— Neverta kelti tokių klausimų, Aspasija. Į juos tau vis tiek 
niekas neatsakys. 

— Tačiau kaip filosofė aš privalau tai apmąstyti. Tegu konkre- 
taus ar bent patenkinamo atsakymo ir negausiu, tačiau bent pa- 
simėgausiu logika pagrįsto tyrimo teikiamais malonumais. 

— Tai pirmi teisingi žodžiai, kuriuos šiandien girdžiu, — ištarė 
kažkieno balsas mums už nugarų. 

Atsisukę pamatėme augalotą jauną vyrą, kuris, nešinas viso- 
kiais įrankiais ir audeklo skiautėmis, ką tik įėjo vidun. Jis nusi- 
lenkė mums ir pradėjo blizginti ilgą plintą, ant kurio turės būti 
pastatyta Atėnės statula. Jis nudavė, neva labai susikaupęs dirba, 
tačiau aš aiškiai mačiau, kaip jam maga pasiklausyti mudviejų 
pokalbio. Feidijas pats kreipėsi į jį: 

— A, Sokratai! Regis, vis dėlto nutarei imtis darbo? Gal kartais 
kitiems darbininkams pagaliau pabodo tavo šnekos, ir jie liepė 


tau grįžti prie darbų? 

Tas vyrukas buvo maždaug mano amžiaus, kokių dvidešimt 
penkerių, ir gana raumeningas. Plaukai išsitaršę, nosis plati, o 
lūpos - kone neproporcingai putlios. Jo akys buvo mažumėlę iš- 
sprogusios, panašiai kaip tų kentaurų metopėse, o jo rankos ir 
krūtinė bei sprandas — apžėlę kur kas tankesniais plaukais, nei 
man patikdavo. Atrodė visai nesunku įsivaizduoti jį kaip satyrą: 
su ožio ragais ir kanopomis bei milžinišku sustandėjusiu galu — 
kaip juos dažniausiai vaizduodavo. 

— Iš šito vyruko išeitų neblogas skulptorius, - pasakė man 
Feidijas, — tik bėda, kad jam kur kas smagiau gilintis į pokalbio 
meną ir be paliovos uždavinėti klausimus. Jo tėvas Sofroniskas 
yra vienas geriausių marmuro meistrų visuose Atėnuose. Sūnus 
galėtų juo sekti, bet jam kur kas mieliau švaistyti laiką visokiems 
niekams. 

— Dėkui, Feidijau, tačiau visi juk žino, kad skulptorius iš ma- 
nęs — ne kažin koks. Tiesą sakant, aš apskritai nedaug teišmanau. 
Užtat ir klausinėju be paliovos; kaip klausimų kėlėjas esu nepri- 
lygstamas. Šiaip ar taip, pereitą naktį aš daug apie tai mąsčiau ir 
nusprendžiau, kad daugiausia pinigų uždirbčiau sąvadaudamas. 
Toks amatas man patinka: suvesti žmones su tais, kurie suteiks 
jiems malonumo. 

Aš garsiai nusikvatojau. Nelabai supratau, ar tas Sokratas ban- 
do prajuokinti mane, ar šaiposi iš savęs. 

— Na, štai — jis ir vėl tauškia niekus, užuot dailinęs marmu- 
rą! —- apsimesdamas supykęs, sušuko Feidijas. Suabejojau, ar tik 
jis neflirtuoja. Gal kartais laukinis Sokrato žavesys jam patiko, 
ir jis bandė prisivilioti jį į savo lovą. Būtų ne pirmas kartas, kai 
Feidijo mokiniams tenka dar ir papildomų pareigų. 

— Kas čia pavaizduota? — paklausiau, rodydama į ilgą skulptū- 
rinį bareljefą, kurį Sokratas buvo pradėjęs blizginti. 

Feidijas jau žiojosi atsakyti, bet Sokratas prabilo pirmas, tarsi 
klausimas būtų buvęs skirtas jam. 

— Tai istorija apie Pandoros sukūrimą. Ji buvo pirmoji mote- 
ris, prileidusi į pasaulį visokių bjaurybių. Jos istorija plačiai žino- 
ma. Olimpo dievai baisiai supyko ant Prometėjo, kuris pagrobė 
iš jų šventąją ugnį ir atidavė paprastiems žmonėms, tad jie suma- 
nė nubausti žemės vyrus, sukurdami tokią įkyrią būtybę, kuri ir 
viliotų vyrus, ir smarkiai juos skaudintų. 

— Aišku, tai buvo moteris, — įterpiau aš. 

— Toji būtybė buvo vardu Pandora, ir dievai jai suteikė daug 
dovanų bei davė vieną labai vertingą skrynią. - Jis mostelėjo 
ranka į figūras ant postamento, kurias kaip sykis trynė audinio 
skiaute. — Matai, čia kiekvienas iš dievų teikia jai tokias pačias 
dovanas, kokias Atėnė suteikė savo miesto gyventojams. Štai ji 
įgyja mokėjimą austi, štai — išminties ir žinių, o štai išmoksta 
auginti javus ir kalti ginklus. Vienintelis dalykas, kurį jai įsakė 
Atėnė, buvo niekada, kas benutiktų, neatidaryti tos paslaptingos 
skrynios. Tačiau skrynia buvo be galo graži! 

— O, esu tikra, kad Atėnė taip pat apdovanojo Pandorą ir po- 
mėgiu gražiems daiktams, — pasakiau. 

Sokratas, kaip koks mokytojas, tuoj paskelbsiantis svarbiausią 
dalyką, iškėlė į viršų smilių. 

— Iš prigimties būdama be galo smalsi ir neklusni, Pandora 
sviedė šalin visas dovanas. Labiausiai ją traukė patirti, kas gi yra 
toje paslaptingoje skrynioje. Tad jinai ją atvėrė, paleisdama į pa- 
saulį blogį. 

— Nejau nori pasakyti, kad moterys — iš prigimties nenuora- 
mos? Ir kad jos kaltos dėl visų pasaulio blogybių? 

— Aš tiktai pasakoju, kaip buvo, - atsakė jis. — Ne aš tą istoriją 


išgalvojau. 

— Pažiūrėkim iš kitos pusės. O gal visa tai, ką Pandora išleido, 
padarė pasaulį kur kas įdomesnį? Šiaip ar taip, iš kur žinotume, 
kas yra teisinga, gera ir dora, jeigu nebūtų jų priešingybių ir ne- 
galėtume palyginti? 

— Šauniai apvertei viską aukštyn kojom, — šyptelėjo Sokratas. 

— Gal kartais Pandora buvo pirmoji filosofė graikų padangėje. 
Lygiai kaip ir aš, ji nesitenkino paprasčiausiai priimdama tai, kas 
jai duodama, o jautė poreikį pati ištirti pasaulio tvarką. 

— Išties įdomus pastebėjimas! Gal galėtume sykiu jį smulkiau 
išgvildenti? — pasiteiravo Sokratas. 

— Vardan dievų, atidėkite šnekas vėlesniam laikui, kai man 
nebereikės, kad užbaigtum darbus, Sokratai, - įsiterpė Feidijas. 

— Aš jau seniai troškau su tavimi susipažinti, meldžiamoji, 
kad pats įsitikinčiau, ar tavoji išmintis nėra vien tuščios kalbos. 

— Tačiau juk mudviejų dar niekas nesupažindino! Iš kur žinai, 
kas aš tokia? 

Jis nusikvatojo. 

— Aspasiją pažįsta visi Atėnai ir didelė dalis Graikijos apskri- 
tai, ypač po vakar vakaro. Vos tave pamatęs aš iškart supratau, 
jog tai tu — kas gi daugiau? 

Pasijutau raustanti, bet Sokratas visai geraširdiškai šypsojosi. 
Galgi žiūrovai pjesės teiginius išties bus palaikę pokštu? 

— Vadinasi, vis dėlto esama dalykų, dėl kurių tu jautiesi tikras, 
nors ką tik teigei priešingai? 

— Matyt, esama. Dar esu tikras, kad Atėnų gyventojai laiko 
tave tokia išmintinga, jog eina teirautis tavo patarimų meilės rei- 
kaluose. 

— Taip, teisybė, — atsakiau. — Vyrams sunku šioje srityje remtis 
savo įgimtu racionalumu. Kiek suprantu, žodis iš šalies, o dar ištar- 


tas žmogaus, išmanančio meilės filosofiją, dažnai labai praverčia. 

— Meldžiamoji, aš irgi turiu labai gerą meilės filosofijos mo- 
kytoją! 

— Tikrai? Ir kas gi tas išminčius? — paklausiau. Nebuvau gir- 
dėjusi, kad kas iš sofistų ar kitų filosofų kada nors būtų tokiu 
pasiskelbęs. 

— Tai — ne vyras, o moteris, kaip ir tu, tiktai daug vyresnė ir, 
žinoma, nė perpus ne tokia graži, nors ji pati sako, kad grožis 
priklauso nuo to, kas į jį žiūri. 

— Gana! — riktelėjo Feidijas. - Plepalams ne vieta ten, kur 
dirbamas rimtas darbas. Pasilaikyk kalbas tam metui, kai man 
nebereikės jų klausytis arba kai būsiu pakankamai išgėręs vyno ir 
galėsiu juoktis iš tavo šnekų. Eime, Aspasija! Jeigu pasiliksim, jis 
niekad nieko nenuveiks. 

Išeidama dar pasikviečiau Sokratą užsukti pas mane į svečius ir 
pasakiau labai trokštanti susipažinti su jo išmintingąja mokytoja. 
Pamaniau, kad jei jis pernelyg neįkyrės Perikliui, tai gal sugebės 
ji pralinksminti. Ir tiesiog nesitvėriau iš nekantrumo, norėdama 
pamatyti, kas gi toji mano vyresnė ir ne tokia graži varžovė, kuri 
irgi dalija išmintingus patarimus meilės reikaluose. 

— Man metas eiti, - pasakiau Feidijui, kuris, vos atsidūręs lau- 
ke, iškart pradėjo pūsti iš nosies dulkes. Jis atrodė pavargęs ir 
trokštąs prigulti pokaičio. Jo kaktą po vis labiau skystėjančiais 
plaukais nusėjo prakaito lašeliai. Feidijas anaiptol dar nebuvo se- 
nas, tačiau man toptelėjo, kad jis toli gražu jau nebejaunas. Vy- 
liausi, kad išskirtinės jo pastangos sulauks pelnyto ir taip trokšta- 
mo pripažinimo, kol jis dar tebėra pakankamai šviesaus proto ir 
gyvybingas, kad galėtų pasidžiaugti šlove. 

— Išeidama iš Akropolio, atkreipk dėmesį į naują skulptū- 
rą, vaizduojančią gracijas. Ji - to keistuolio Sokrato darbas. 


Tos figūros gana dailios. Ir atrodo, kad juda kaip gyvos. Jis 


220 Karen Essex 


tikrai galėtų tapti neblogu menininku, jeigu bent kiek pasi- 
stengtų. 

Gracijos taip vadinasi pagal jų įkūnijamas savybes: grožį, 
džiaugsmą, sveikatą. Priklausydamos didžiosios meilės deivės 
svitai, jos turėjo dar padidinti ir taip neatremiamą Afroditės 
moterišką žavesį. Buvau girdėjusi, kad jos - Dioniso dukterys, 
ir dabar, žiūrėdama į Sokrato vaizduotės ir įkvėpimo sukurtas 
figūras, lengvai būčiau galėjusi patikėti, kad du didieji jausmų 
dievai išties susiporavo, kad paleistų pasaulin šias tris būtybes. 
Feidijas buvo teisus: Sokrato sukurta skulptūrų grupė tikrai liu- 
dijo nemenką jo talentą. Srebuklingosios būtybės buvo sumaniai 
nudažytos ir paauksintos, tad jų plaukai įstabiai spindėjo. besilei- 
džiančios saulės nušviesti. Nejučia ėmiau spėlioti, ar pats Sokra- 
tas tokiomis skaisčiomis spalvomis nudažė figūras, suteikdamas 
jų veidams gaivumo, o bruožams ir pavidalams — ryškumo? Ar 
jis pats brangakmeniais išdabino jų kaklus ir ausis? O gal puošti 
figūras teko jau kitam menininkui? 

Šiaip ar taip, gracijos buvo meistriškai iškaltos. Skulptorius pa- 
vaizdavo jas nuogas, bet įsisukusias į ilgą vientiso audeklo atraižą, 
apsivijusią jų rankas bei kojas ir jungiančią gracijas į bendrą ne- 
sibaigiantį grakštų šokį. Jų rankos lietėsi, o dailūs jų kūnai, regis, 
tiesiog vilnijo lyg upės vanduo. Man rodėsi, kad kone girdžiu mu- 
ziką, į kurios taktą jos linguoja, šokdamos geidulingąjį savo šokį. 
Tačiau, nors jų kūnai glaudėsi vienas prie kito, jų veidai atrodė 
neįtikėtinai skirtingi ir visiškai nesusiję tarpusavyje. Nuostabio- 
ji Aglaja, grožio ir žavesio deivė, žvilgčiojo iš po audeklo klos- 
čių, tarsi viliodama ar šaipydamasi. Talėja, sveikatos ir skaistumo 
valdovė, buvo įamžinta atsilošusi ir užvertusi galvą, lyg apimta 
ekstazės ir viską aplinkui pamiršusi. O Eufrosinė, džiaugsmo ir 


linksmybių globėja, žvelgė į mane tartum iš aukšto. 

Man nepatiko, kad toji figūra taip į mane žiūri, lyg žinotų 
kažką apie mane, ko nenori man pasakyti. Grožis ir Sveikata, 
nors ir nepasiekiamos, atrodė malonios. Tačiau Linksmybė, regis, 
turėjo man pasakyti kažką ypatinga. Nejaugi tos piktos patyčios, 
kurias man teko iškęsti komedijos autoriaus valia, dabar užgrius 
mane dar ir iš širo akmens gabalo? Aš skubiai nusigręžiau nuo 
Sokrato kūrinio, sužavėta jo talento ir neabejodama, kad jis bus 
paskubėjęs nurašyti save kaip menininką. Nusprendžiau kitąsyk 
jį sutikusi būtinai papasakoti, kokių vaizdinių man sužadino jo 
kūrinys. O tada pasistengiau kuo greičiau pamiršti tą nerimą, 


sukeltą Linksmybių valdovės, ir pradėjau netrumpą žygį namo. 


SA Snstantinopolis 


1801-ųjų liepos 9-oji 


Brangiausiasis Tėve, 

Su begaliniu džiaugsmu skubu pranešti, kad mums tiesiog nuos- 
tabiai pavyko gauti reikiamą sultono valdžios FIRMANĄ! Jis lei- 
džia visiems mūsų menininkams nekliudomiems įžengti į Atėnų 
tvirtovę, viską ten kopijuoti popieriuje ir daryti atliejas, statyti ap- 
linkui Atėnės šventyklą pastolius, kasinėti ieškant senųjų pamatų ir 
išgabenti bet kuriuos dirbinius, kurie tik pasirodys įdomūs dėl kokių 
nors juose esančių įrašų. Jokie kariai ar kiti pareigūnai, kokia nors 
dingstimi esantys Akropolyje, neturi teisės kliudyti mūsų meistrams 
ir menininkams. Juk tai tikras persilaužimas, tiesa? Aš nepaprastai 
džiaugiuosi, nes būtų buvę be galo apmaudu neįvykdyti svarbiau- 
sios mūsų misijos dalies, kai šitiek tam tikslui jau esame išleidę. 

Tėve, jūs nė neįsivaizduojate, kiek džiaugsmo jūsų ir motinos 
laiškai iš Atėnų mums suteikė. Žinau, kad nesižavėjote Elgino tiks- 
lais Akropolyje, aš ir pati kurį laiką jiems nepritariau. Tačiau jūsų 
parama šiam darbui atnešė man didelį palengvėjimą. Aišku, labai 
smagu girdėti, kad viskas daroma taip puikiai ir meistriškai. Jaus- 

dama jūsų paramą, daugiau nebeturiu dėl ko krimstis. Elginas irgi 
labai džiaugiasi, kad taip karštai stojote jo remti. Jūsų apsilankymas 
neabejotinai pakels ūbą mūsų menininkams ir įkvėps juos dar ener- 
gingiau imtis darbo. 

Pastarąsias keletą savaičių praleidome žavingajame Belgrade, 
vengdami čionykštės kaitros ir čia siautėjančių ligų. Kas gali būti 
mielesnio už tą miestą su daugybe šaltinių, atnešusių vargšui Elgi- 
nui šiokią tokią atvangą nuo nepaliaujamai jį kamuojančio reuma- 
to! Ten gausybė ūksmingų alėjų ir bekraščių žydinčių sodų, iš kurių 
matyti Juodoji jūra. Tačiau bijau, kad sugrįžę čionai pakliuvome 
tiesiai į karštinės epidemiją ir turime stengtis negerti vandens, nes 
daktaras Skotas sako, kad ir vanduo užkrėstas. Mūsų pupulis buvo 
apsirgęs, 0 kas gali būti baisiau, kaib matyti savo kūdikį sergant. 
Kiek žinau, judu netrukus pereisite karantiną Maltoje, o tada ke- 
liausite į Londoną ir namo. Kaip aš jums pavydžiu ir kaip norėčiau 
vėl išvysti savo mielyjų Tėčio ir Mamos veidus! 

Jūsų atsidavusi ir be galo jus mylinti duktė 
M. Elgin 


1601-ųjų rugpjūčio 1-oji 


Brangus lorde Elginai, 

Tvirtovė dabar mums tokia pat atvira ir laisvai prieinama, kaip 
ir Atėnų gatvės. Menininkai pagaliau gali jaustis esą laisvi kopijuoti, 
kasti ar išgabenti bet ką, kas tik nekliudo darbui. Pastarosios kelios 
dienos buvo ypač reikšmingos. Laivo dailidė ir dar penki komandos 
nariai užkopė ant Atėnės šventyklos sienų ir, pasitelkę sudėtingą vir- 
vių sistemą bei padedami apie dvidešimties graikų, sugebėjo nuar- 


dyti ir sėkmingai, be menkiausio pažeidimo, nuleisti žemėn vieną iš 

metopių, vaizduojančių Tesėjo grumtynes su kentauru. Tas atvaizdas 
jau seniai kėlė viso pasaulio susižavėjimą, išties, grožiu ir dailumu 
niekas negali jam prilygti. Antroji metopė, buvusi greta, su panašios 
tematikos atvaizdu, irgi buvo sėkmingai nuleista. Lusieris tvirtina, 
kad visoje visatoje nėra nieko tobulesnio už šituos kūrinius. 

Vakariniame Partenono frontone kadaise buvo patalpinta garsio- 
ji skulptūrų grupė, vaizduojanti Dzeusą, dievų tarybai pristatantį 
Atėnę — savo dukterį. Didžioji jos dalis jau sunaikinta, bet, būdami 
tikri, kad tokių stambių statulų išgabenti buvo neįmanoma, mes 
nuvertėm vieną seną namą ir pradėjome kasinėti po jo pamatais. 
Pakankamai giliai pasikasę, aptikome nuogo Dzeuso figūros liemenį 
ir didžiąją dalį Pergalės deivės statulos. Lusierio nuomone, ši spar- 
nuota būtybė gali būti dievų pasiuntinė Iridė, o jos apdarai atrodo 
tokie lengvučiai ir dailūs, kad primena ploniausią musliną ir tiesiog 
įstabiai atkartoja po jais esančios figūros linijas. Švelniai priglu- 
dę rūbai atrodo visai kaip tikri - sunku net įsivaizduoti! Niekaip 
neįmanoma patikėti, kad visa tai iškalta iš akmens. Kasinėdami 
žemėje taip pat užtikome Hermio, Dzeuso sūnaus ir dievų pasiun- 
tinio, kūno dalį. Be abejo, jis turėjo stovėti greta, pasirengęs visiems 
pranešti apie pasaulį sukrėtusį Atėnės gimimą. 

Vis dėlto, milorde, mes jokiais būdais negalime sustabdyti kariš- 
kių, kad liautysi toliau naikinę Partenono liekanas. Jie nuolatos jį 
daužo ir ardo, ieškodami švino, kuris buvo naudojamas skulptūri- 
niams elementams pritvirtinti. Esu tikras, kad dar po pusės amžiaus 
iš šventyklos nė akmens ant akmens nebeliks. Būtų puiku, milorde, 
Jei galėtumėte išsireikalauti perleisti jums viską, kas dar liko, arba vi- 
sais įmanomais būdais pasistengtumėte uždrausti jiems šitaip elgtis. 

Nuoširdžiai tikiuosi neilgai trukus išvysti jūsų šviesybę Atėnuose. 
O kol kas pasilieku nuoširdžiai jūsų, 

Pastorius Filipas Hantas 

SA Susantinopolis 


1801-ųjų ruduo 


LzD1 MERĖ KaRIsTOFER BaRIuS, arba mažoji Merė, gimė paskutinę 
rugpjūčio mėnesio dieną. Į pasaulį ji atėjo kur kas lengviau nei 
jos brolis. Vis dėlto Merė dar sykį įsitikino, kad ne veltui tiek kal- 
bama apie gimdymo kančias, o dar jai nėmaž nepavyko pailsėti ir 
kaip reikiant atsigauti po to gana ilgo ir, kaip ji liūdnai šypsoda- 
masi pati sau sakė, pakankamai skausmingo proceso. Vos porai 
dienų tepraėjus po gimdymo, prancūzai pasidavė anglų ir turkų 
kariuomenei prie Aleksandrijos. Elginas tarsi ant sparnų parlėkė 
namo, mojuodamas apie tai pranešančiu laišku, ir Elginų gyveni- 
mas Konstantinopolyje pradėjo suktis pašėlusiu greičiu. Jie buvo 
primygtinai kviečiami į visas sultono rengiamas iškilmes — o jų 
buvo tikrai daug! — bei pergalės garbei turėjo patys surengti visą 
virtinę iškilmingų vakarienių ir pobūvių. 

Praėjus vos trims savaitėms po mažosios Merės gimimo, Merė 
visą savaitę kas vakaras turėjo būti laive ir stebėti iškilmingus sultono 
rengiamus fejerverkus. Ji privalėjo būtinai dalyvauti; Elginas visose 
iškilmėse būdavo ypatingasis garbės svečias. Per vieną iš tokių nakti- 
nių pasiplaukiojimų jie prasilenkė su sultono laivu. Selimas pasveiki- 
no Elginus plaukdamas pro šalį, o netrukus Merė atsisukusi pamatė, 
kad sultonas stebeilijasi į ją pro savo žiūroną. Tą pačią akimirką ji 
išvydo damas iš haremo, mojančias jai iš savo jaukių kamerų. 

Kodėl gi joms negalima plaukioti upe drauge su visais ir 
džiaugtis reginiu? Juk tai — iškiliausios imperijos moterys; nejau 
jų vyrai tokia iškilminga proga nepasigenda jų draugijos? Merė 
negalėjo nė įsivaizduoti, kad pačiai tektų žiūrėti į Elginą iš tolo. 


Ne, jis troško turėti ją greta savęs, ir jai patiko būti su juo. 

Šiaip ar taip, sultono motina pro savo langelį seralyje tikriau- 
siai pastebėjo, kaip sultonas domisi Mere, nes ilgai atidėliotas 
susitikimas buvo paskirtas jau rytojaus dieną. 

— Senoji sultonienė - išties grėsminga dama, — perspėjo Merę 
madam Pisani, ruošdama ją protokolinėms apsilankymo hareme 
subtilybėms. — Jos vardas — tik jokiu būdu garsiai jo netarkite! — 
yra Mihrisa, o tai reiškia „Saulės valdovė“. Ji kilusi iš Kaukazo 
kalnuose esančios šalies, vardu Gruzija, ir dėl savo sūnaus jai teko 
nemažai ištverti. Juk žinote, turkai įpratę įkalinti savuosius sosto 
paveldėtojus. Tik taip valdžioje esantis sultonas tegali išlikti gy- 
vas. Selimas irgi ištisus penkiolika metų buvo kalinamas - laukė, 
kol numirs jo dėdė Abdulhamidas. Visą tą laiką Mihrisa praleido 
Ašarų rūmuose, skirtuose sultono našlėms. Galų gale prieš dvy- 
lika metų Abdulhamidas mirė, Selimas tapo sultonu ir jiedu abu 
atgavo laisvę. 

— Ar ji turi realią valdžią? — paklausė Merė. 

— Ji turbūt vienintelė turi tokią didelę įtaką sultonui —- kur kas 
didesnę nei visi jo patarėjai. Ji žino viską, kas dedasi imperijoje. 
Be jos žinios ar pritarimo čia nieko nenutinka. 

Prabėgus kelioms pasiruošimo ir protokolo studijavimo sa- 
vaitėms, susitikimas pagaliau turėjo įvykti. Merė pasirūpino, kad 
sultono motinai ir jos favoritėms būtų pagaminta ir nugaben- 
ta įteikti dailių ornamentuotų baldų. Viena iš Validos favoričių 
buvo didžiojo vizirio žmona, su kuria Merė ketino privačiai pasi- 
šnekėti apie vakciną. Iš Anglijos buvo atsisiųsdinta ir daugiau do- 
vanų: sietynų, šviestuvų, nėrinių, sidabrinių padėklų, įvairiausių 
rūšių arbatos ir dailus virdulys; visa tai buvo jau supakuota. Merės 
drabužiai irgi buvo atidžiai parinkti. Tądien jos laukė ne mažiau 
persirenginėjimų nei pono Šekspyro penkių veiksmų pjesėje, ir 
per kiekvieną pasirodymą ar ritualą Merė privalėjo švytėti. 

Ankstyvą rytmetį plaukti laiveliu nebuvo itin malonu. Lyg ty- 
čia pasitaikė audra, ir vėjo gūsiai kėlė nemenkas bangas, o pliau- 
piantis lietus merkte merkė keleivius. Net aušra nušvito mieguista 
ir pilka. Merė susigūžusi ir susisukusi į kailinius sėdėjo po mažu 
stogeliu, jausdamasi taip, tarsi milžiniškas lokys būtų ją prarijęs 
ir dabar neštųsi lėkdamas per klonius ir kalnus. Per pastaruosius 
porą mėnesių dėl nuolatinės drėgmės jos dusulio priepuoliai vėl 
atsinaujino. Kol kas jie nebuvo itin rimti, tačiau užsitęsdavo dėl 
būtinybės kas vakarą leisti šaltame ir drėgname ore arba pokyliuo- 
se iki paryčių šokti škotiškus šokius. Galų gale pasiekus krantą, 
prie Didžiųjų Vartų į sultono rūmus Merę pasitiko ištisa falanga 
juodųjų eunuchų, turinčių palydėti ją į seralį pas sultono motiną. 

Vos praėjus pro sargyboje stovinčius janyčarus ir už nugaros 
užsivėrus seralio vartams, eunuchai prapuolė, o Merę ir jos pa- 
lydoves - Masterman, madam Pisani ir dvi tarnaites - pasitiko 
dešimtys įspūdingai išsidabinusių moterų. Dvi stojo lydėti jos, 
paėmusios už parankių, o viena labai prakilni dama žengė prie- 
kyje, kvapniais smilkalais ant paauksuoto filigraninio padėklo 
kvėpindama orą. Nuo sodraus indiškų prieskonių, cinamono 
ir saldžiosios miros aromato Merė pasijuto kone apdujusi ir tik 
klusniai ėjo, kur vedama. Jos pakilo laiptais, kurių aikštelėje ją 
pasitiko Hanum; ši tiesiog krykštavo iš džiaugsmo vėl išvydusi 
Merę. Hanum nusivedė Merę į nedidelį kambarėlį ir padėjo jai 
susitvarkyti po kelionės kiek išsipešiojusius rūbus. Dvi moterys 
laikė priešais Merę iškėlusios veidrodį, kad ji galėtų kaip reikiant 
apsižiūrėti. Tačiau Merę kur kas labiau sudomino Masterman 
veido išraiška anapus to veidrodžio nei jos pačios įraudusio veido 
atspindys. Kiek apsitvarkiusi plaukus ir susiglosčiusi antakius, ji 
pašnibždom paklausė Masterman, kas jai nutiko — gal kartais ši 


nesveikuojanti? 

— Ak, kad pamatytumėt kitą to veidrodžio pusę! — atsakė jai 
Masterman. — Niekur kitur neteko regėti šitokios daugybės to- 
kių didelių perlų ir deimantų! 

Merei išgėrus kavos su saldumynais, Hanum pranešė, kad jau 
metas eiti pas Validą. Ji palydėjo Merę į kambarį su prašmatniai 
išdabintomis sienomis — jų mozaikiniai įrašai, atrodė, šoko tarsi 
gyvi. Ten Merė išvydo nedidukę moterį, sėdinčią ant sofos, ant 
pečių užsimetusią dailų ryškiai raudoną šalį, siuvinėtą auksiniais 
blizgučiais. Valida sėdėjo sukryžiavusi kojas — turkiškai, kaip Merė 
pradėjo vadinti šią mėgstamą moterų pozą, — o tas didžiulis šalis 
gaubė ją taip, kad atrodė, jog kojų išvis nebėra. Jos plaukus dengė 
elegantiškas kūgio formos geltono šilko turbanas, iš po kurio ant 
kaktos tebuvo matyti tiktai vešlūs juodi kirpčiukai. Merė pastebė- 
jo, kad visos moterys šiuose rūmuose irgi buvo paslėpusios plaukus 
po galvos apdangalais — veikiausiai sekdamos Validos pavyzdžiu. 

— Ak, kokie milžiniški, - sušnibždėjo Masterman, kai Merė, 
atsiskyrusi nuo savo palydovių, žengė prisėsti ant sofos priešais 
Validą. Masterman turėjo omenyje didžiulius deimantus, kuriais 
buvo pasidabinusi prakilnioji dama. Aštuonetas iš jų spindėjo 
savotiškoje tiaroje, kuri puošė jos galvą, o vienas, švytintis ant 
mažojo pirštelio, buvo pats didžiausias ir skaisčiausias iš visų, 
kada nors Merės matytų; pranoko netgi tą pribloškiamo grožio 
akmenį, vertą dvylikos tūkstančių svarų, į kurį juodvi su motina 
kartą apstulbusios spoksojo Londone, Rundell e: Bridge parduo- 
tuvėje. Greta ant pagalvėlės gulėjo deimantais nusagstytas laikro- 
dis, rašiklinė ir didžiulis aplankas, padabinti rubinais ir milžiniš- 
kais glotniais jūrų perlais. Be to, Valida netoliese laikė pasidėjusi 
dar ir nediduką brangakmeniais inkrustuotą veidrodėlį. Visos 
tos prašmatnios dovanos, kurių iš turkų sulaukė Elginai, matyt, 


šiems žmonėms tebuvo tik menki niekučiai. 

Prieš atsisėsdama Merė, kaip buvo primokyta, tris kartus že- 
mai nusilenkė. Madam Pisani nedelsdama ėmėsi skaityti Merės 
sveikinimo kalbą. 

Įdėmiai išklausiusi, Valida ištraukė iš po sofos popieriaus lapą 
ir padavė Hanum perskaityti. Madam Pisani vertė jos žodžius 
Merei. Ten buvo daugybė komplimentų ir pareiškimas, jog Va- 
lida oficialiai priimanti Merę norėdama pasauliui parodyti, kiek 
daug ji ir jos sūnus jaučiasi esą skolingi anglams. Pabaigoje buvo 
sakoma: „Nerandame žodžių tinkamai išreikšti savo dėkingumui 
jums ir visai anglų tautai, karūnai, visiems Jo didenybės pareigū- 
nams, armijai ir laivynui. Tikimės, kad lordas Elginas dar ilgai 
liks čia, kadangi neeilinis jo protas, sumanumas ir diplomatiniai 
sugebėjimai mums labai reikalingi. Negana to, jo draugystė buvo 
be galo naudinga mums ir mūsų sūnui.“ 

Merė linktelėjo ir deramai padėkojo. Tada Valida, nusižengdama 
visiems protokolo reikalavimams, tiesiogiai kreipėsi į Merę. Ji ėmė 
kažką gyvai ir gana piktai kalbėti, gerokai išgąsdindama Merę, kuri 
sunerimo, ar tik nebus netyčia kokiu nederamu poelgiu jos įžei- 
dusi. Bet pasirodė, kad Validos pyktį sukėlė tai, kaip Merei teko tą 
rytą keliauti. Ranką prie širdies pridėjusi, ji tikino pasiuntusi Merės 
atgabenti didžiausią ir geriausią savo laivą. Tačiau jos eunuchai su- 
gebėjo kažkokiu būdu neįvykdyti jos įsakymo, matyt, pavydėdami, 
kad svetimšalė plauks tokiu didingu laivu. Valida sumišusi įtikinėjo 
Merę būtinai rasianti nusikaltėlius ir įsakysianti juos nubausti. 

Kadangi ji pati tiesiogiai kreipėsi į Merę, ši nusprendė irgi 
atsakyti tiesiogiai, vildamasi, kad nepažeis kokio nors griežto eti- 
keto nustatyto draudimo. 

— Bet juk nieko blogo nenutiko, ir aš sėkmingai atvykau, — 
tarė ji, anaiptol nenorėdama, kad ant jos sąžinės kristų kelios nu- 


siritusios galvos. Jau buvo spėjusi patirti, kad švelnus ir malonus 

elgesys, kurį turkai rodydavo jai, toli gražu nereiškia, kad jie taip 
pat atlaidžiai elgsis su tais, kas jiems neįtinka. 

— Pastebėjau, kaip žvalgėtės į mūsų sienas, — toliau kalbėjo 
Valida. — Tie įrašai ant sienų — tai mūsų šventojo Korano žodžiai, 
Dievo mums pasakyti. Mes esame Dievo akivaizdoje. Mano sū- 
nus padišachas yra Dievo šešėlis žemėje. Todėl turime sakyti tie- 
są, nes Dievas mus girdi. 

Merei net šiurpas perbėgo per nugarą. Ji tikrai nebuvo nusi- 
teikusi meluoti, tačiau išsigando, kokio pobūdžio tiesos iš jos gali 
būti pareikalauta. Bet Valida nevertė jos nieko prisipažinti. Prie- 
šingai, ji netrukus pareiškė, kad Merei metas pasidairyti po sodą 
ir pavalgyti pietų, ir, Merei dar nespėjus nė deramai susivokti, 
pora damų, paėmusios ją už parankių, nuvedė į kitą kambarį 
nusivilkti kelionės drabužių ir pasipuošti dienai skirta suknele. 

Eunuchai, garsiai ir grėsmingai rėkaudami, pirma moterų iš- 
ėjo į sodą, esantį pietiniame Bosforo krante. 

— Jie turi apieškoti viską aplinkui ir paskelbti, jog kiekvienas, 
nutvertas slapčia spoksantis į moteris, gali būti nubaustas mirti- 
mi, - atsakydama į nebylų Merės klausimą, paaiškino jai madam 
Pisani. Nieko sode neradę, eunuchai išleido moteris pro vartus 
į ilgą, ūksmingą plačialapiais medžiais apsodintą alėją, einančią 
išilgai aukštų, dvigubų seralio sienų. Haremo moterys ėjo pirma 
Merės. Debesys jau buvo išsisklaidę, o lietus liovėsi. Kai kurios 
moterys buvo paleidusios kasas — jų plaukai irgi buvo gausiai pa- 
puošti brangakmeniais. Iš po ūksmingos kolonados išėjusios į 
saulėkaitą, jos netruko pamiršti ankstesnį kuklumą ir laimingos 
leido saulės spinduliams glamonėti sau veidą, kaklą ir krūtinę. 
Ilgu žvyruotu taku jos praėjo pro apelsinmedžių guotą ir užkopė 
į viršutinę terasą, iš kurios Merė sugebėjo įžiūrėti ilgą Turkijos 


pakrantės rėžį. 

Damos palydėjo Merę į erdvią pavėnę, kur buvo paruoštos 
vaišės. Ji buvo pasodinta ant sofos, o priešais išdėlioti dailūs 
Dresdeno porceliano indai ir auksiniai įrankiai. Ant žemų staliu- 
kų rikiavosi gausybė valgių. 

Hanum įsitaisė ant pagalvės greta Merės. 

— Tau patarnaus visos garbingiausios Validos svitos damos, 
netgi pati didžiojo vizirio žmona. Tai didžiausia pagarba, kokią 
tik Valida gali tau parodyti. 

— Kuri iš jų — vizirio žmona? — paklausė Merė. 

Hanum mostelėjo į apkūnią moterį raudono šilko rūbais ir 
tokios pat spalvos bateliais, kurių riesti galai stirksojo rodydami 
tiesiai į dangų. 

— Paša Jusufas myli ją labiau nei visas kitas šešias savo žmonas. 
Jis pažadėjo, kad jeigu jos sūnus sulauksiąs dešimties metų, jis 
išvarysiąs visas kitas ir būsiąs ištikimas vien jai. 

Didžiojo vizirio žmona didžiai maloniai pasiūlė Merei para- 
gauti kepto viščiuko. Merė paėmė mažą kąsnelį ir įsidėjo į lėkš- 
tę, o tada pasiūlė šiai damai prisėsti greta. Hanum pasislinko, 
padarydama jai vietos. Matydama, kas vyksta, greta jų įsitaisė ir 
dar viena dama. 

— Ši moteris — paties sultono raktininkė, — pristatė ją Ha- 
num. - Jos pareigos labai svarbios, ir padišachas labai ją vertina. 

Merė iš lėto ir atsargiai pradėjo kalbą rūpima tema. Jeigu jau 
jai pasitaikė tokia proga užsiminti apie vakciną šioms dviem įta- 
kingoms haremo damoms, ji nieku gyvu nenorėjo jos praleisti. 

— Aš pati turiu du mažus vaikus ir puikiai suprantu, kokį siel- 
vartą turėjote patirti, netekusi daugybės savo vaikų. Norėčiau 
pareikšti jums nuoširdžiausią savo ir lordo Elgino užuojautą, nes 
jis, būdamas tėvas, be galo myli savo vaikus — lygiai kaip ir paša, 


be jokios abejonės. 

Moteris mirksėdama išklausė vertimo ir paskui mandagiai 
linktelėjo. Regis, jai buvo gana keista, jog ši svetimšalė pradėjo 
tokią kalbą. 

— Norėčiau pasiūlyti jums vieną dalyką, kuris galėtų palen- 
gvinti šio miesto motinų ir tėvų kančias, — kalbėjo toliau Merė. — 
Anglų daktarai sukūrė vakciną nuo raupų. Aš pati ja paskiepijau 
savo naujagimę dukrelę, kai ji tebuvo vos šešiolikos dienų am- 
žiaus, ir džiaugiuosi galėdama pasakyti, kad jai nė kiek neskau- 
dėjo ir kad šiuo metu ji visai sveika. 

Merė prisiminė, kaip ji nerimavo, leidusi paskiepyti savo dukry- 
tę. Ji be miego ir poilsio ištisas dienas nenuleido akių nuo mažylės, 
baimindamasi, ar neišvys kokių nors žalingų skiepų pasekmių. Ber 
nieko nenutiko. Mažylė po skiepijimo valgė ir miegojo taip pat 
puikiai, kaip ir prieš tai. Ji buvo nuostabiai graži, turėjo juodus 
plaukučius ir šviesiai mėlynas akis bei nepaprastai dailias kojytes, 
kuriomis, pasak Elgino, kada nors tikrai sutryps daugybę širdžių. 
Merė siaubingai bijojo ją skiepyti, bet galimybė atiduoti ją tam 
vyrui su vežimu, atidardančiam vidury nakties, kėlė jai dar didesnį 
siaubą. Tad Merė nusprendė neturinti teisės siūlyti kitoms moti- 
noms rizikuoti skiepijant savo vaikus, jeigu pati to nepadarys. | 

Turkės kažką greit paskubom apsitarė, o Merė su madam Pisani 
įdėmiai klausėsi. Galiausiai pašos Jusufo žmona per vertėją pareiškė: 

— Jei paša neprieštaraus, ji pasikvies tą jūsų daktarą Skotą, kad 
jis paskiepytų jos sūnų. Kitos damos irgi tam pritaria. Jei jau jūs 
pasitikite juo taip, kad leidžiate eksperimentuoti su savo brangiaja 
dukryte, jos linkusios patikėti, kad jūsų pasiūlymas nuoširdus. 

Putlioji moteris suglaudė abi savo plaštakas lyg rodydama, jog 
pritaria Merei. 

— Ji norėtų pamatyti Elgino atvaizdą, - pasakė madam Pisa- 


ni. — Yra girdėjusi, kad judu su vyru esate labai artimi. 

Merė nusiėmė nuo kaklo medalioną ir atidariusi parodė El- 
gino portretą. Ak, kad jis tebeatrodytų toks, kaip tame portrete! 
Per paskutinius keletą mėnesių toji infekcija vėl atsinaujino ir jau 
baigė sugraužti jo nosies liekanas. 

— Ak, kokia jūs laiminga, kad jūsų mylimas vyras teturi tik 
vieną žmoną! — liūdnai atsiduso vizirio žmona. 

Merė nė neįsivaizdavo, kaip jaustųsi būdama šios moters vie- 
toje — juk čia moters likimas visiškai priklauso nuo įpėdinių, ku- 
riuos ji geba pagimdyti. Aišku, kad Otomanų pasaulyje vyras 
nieku gyvu neatsiskys žmonų, galinčių jam pagimdyti sveikus 
sūnus, kad pasiliktų su moterim, kurios dešimt vaikų nusinešė 
liga. Žiaurus, bet pragmatiškas mąstymo būdas. 

Kurį laiką po valgio pailsėjus rūmuose, Merei buvo pasiūlyta 
apžiūrėti haremą. Ji tiesiog žado neteko pamačiusi, kiek moterų ir 
mergaičių gyvena tame hareme. Ji užsuko į du kambarius, pilnu- 
tėlius jaunų mergaičių, siuvinėjančių medžiagas arba adata dailiai 
marginančių pagalves, apsiaustus ir skaras. Ji nepastebėta darbinin- 
kių kurį laiką žiūrėjo, kaip jos aukso siūlais varpo ant medinių rėmų 
ištemptas drobes ir šilkus. Dar didesnėje patalpoje geras tuzinas mo- 
terų audė raštuotus turkiškus kilimus, kurie taip patiko Merei. 

Ekskursijos pabaigoje Merė turėjo progą pasiklausyti haremo 
choro. Jai buvo paaiškinta, kad šios merginos nėra sultono mei- 
lužės, žmonos ar numylėtinės - dauguma jų tiesiog tarnaitės arba 
vergės, kurios mokomos groti įvairiais instrumentais ir dainuo- 
ti. Merė būtų norėjusi pasiklausyti turkų liaudies dainų, tačiau 
viešnios garbei ir minėdamos neseną pergalę ties Aleksandrija jos 
užtraukė žavingą himno „Dieve, saugok karalių“ versiją. 

Dienos pabaigoje Merė jau buvo mačiusi mažiausiai šimtą ha- 
remo merginų, kurių kiekviena turėjo tam tikrą užduotį. Iš kur 
jos visos atkeliavo? Jai baisu buvo net pagalvoti, kad galbūt jas dar 

vaikystėje pagrobė iš jų gimtųjų kaimų ir privertė kiauras dienas 
triūsti gausinant sultono turtus, o paskui, užaugus, tenkinti lytinius 
jo geismus. Arba dar blogiau: gal tai piratų iš laivų pagrobtos mo- 
terys — doros ir kilmingos damos, kaip ji pati, — priverstos gyventi 
seksualinėje vergijoje. Šiaip ar taip, haremo kambariai priminė dūz- 
giančias dirbtuves. Ji nepastebėjo, kad kuri nors moteris būtų buvu- 
si prievarta verčiama ką nors daryti ar mušama, bet spėjo, kad kuo 
nors neįtikusių laukia rūsčios bausmės. Merė suvokė iš tiesų vylusis 
patirti žiaurių istorijų apie prievarta nelaisvėje laikomas moteris. 

— Kaip šitokia daugybė mergaičių atsidūrė hareme? — paklau- 
sė ji raktininkės, tikėdamasi išgirsti tiesų ir sąžiningą atsakymą. — 
Ar jos — karo belaisvės? 

— Vos keletas. Taip, yra ir karo našlaičių. Bet dauguma mer- 
gaičių į haremą pateko todėl, kad jų šeimos neįstengė jomis pa- 
sirūpinti. O čia jas maitina, suteikia pastogę ir moko amato. Jos 
dirba, kad užsidirbtų laisvę. Kai bus pakankamai subrendusios, 
jas ištekins už gerų vyrų. Toks likimas laukia daugumos jų, nes 
tokia Dievo valia ir Valida tuo rūpinasi. 

Tartum perskaičiusi Merės mintis, raktininkė dar pridūrė: 

— Vargšės mergaitės mūsų krašte neišmetamos į gatvę, kad gė- 
dingai užsidirbtų sau duoną, kaip kai kurios kitose šalyse. Mūsų 
krašte moterimis rūpinamasi ir stengiamasi apsaugoti jas nuo 
vyrų pasaulio. pagedimų. 

Vakarop Merę dar kartą pakvietė pasikalbėti su Valida. Šįkart 
sultono motina dėvėjo šermuonėlių mantiją su rausvo šilko pa- 
mušalu ir atrodė dar didingesnė nei pirma. Raudonas jos šalis 
su blizgučiais dabar buvo permestas tik per vieną petį. Merė irgi 
buvo persivilkusi iškilminga vakarine suknele, siuvinėta karo- 
liukais ir spindinčiais dekoratyviniais žvyneliais, kurią Valida 


būtinai panoro pačiupinėti ir ilgai ja žavėjosi. Ji pakvietė Merę 

prisėsti greta jos ant sofos ir paprašė nusimauti pirštines. Merė 
nesispyriojo. Nejau prakilnioji dama sumanė apžiūrėti jos nagus? 
Tačiau ji netrukus suprato, kad tokiu būdu Valida tiesiog kviečia 
ją pasilikti. Išgyrusi kiekvieną Merės išvaizdos smulkmenėlę, sul- 
tono motina pasiūlė jai pernakvoti hareme. 

— Lauke didelis vėjas, ir vanduo smarkiai banguoja, - pasakė 
ji. - Negaliu leisti, kad tokia brangi viešnia rizikuotų gyvybe, 
tamsoje plaukdama per upę. 

— Aš nebijau vandens, - atsakė Merė. — Ir labai pasiilgau na- 
mie likusių savo mažylių. 

— Aš tik norėjau pakviesti jus pasisvečiuoti pas mus, kad geriau 
pažintumėte mūsų papročius. Iš to, ko šiandien teiravotės, ma- 
tau, kad nesuprantate, kodėl gyvename užsidariusios nuo pasau- 
lio. Nejau manote, kad nežinau, kas dedasi už mano rūmų sienų? 
Tikriausiai galvojate, kad mūsų laisvė labai suvaržyta, tačiau mes 
manome, kad moterys turi saugoti skaistumą. Juk mes - šventos. 
Mes —- būsimos gyvybės indai. Moters įsčiose Dievas pamažu au- 
gina vaikelį. Štai kodėl privalome save saugoti. 

— Nuoširdžiai dėkoju jums už vaišingumą, — atsakė Merė. — 
Tačiau bijau, kad, jei šįvakar negrįšiu, vaikai manęs labai pasiges. 
Esu tikra, kad jūs, pati būdama motina, mane suprasite. 

— Kaip ir mano sūnus, aš esu tikra, kad lordas ir ledi Elginai turi 
likti Konstantinopolyje. Padišachas pastatys jums naują ambasadą — 
dailią ir elegantišką, kad atitiktų jūsų skonį. Jis ketina įsteigti Pus- 
mėnulio ordiną, kuriuo apdovanos lordą Elginą ir dar keletą ypa- 
tingai Osmanų dvarui nusipelniusių bičiulių anglų. Kaip tik dabar 
sultonas kalbasi apie tai su lordu Elginu. Tikiuosi, kad judviem su 
vyru bus maloni mūsų jums ir visai anglų tautai siūloma draugystė. 

Merė suprato privalanti ką nors pasakyti, tačiau visiškai neži- 
nojo ką. Ji tik suvokė, kad kiekvienas jos žodis bus atidžiai išty- 

rinėtas. Elgino diplomatija rėmėsi požiūriu, jog tais atvejais, kai 
nežinai, ką sakyti, verčiau patylėti arba kalbėti trumpai. 

— Jūsų malonės mums pranoksta net didžiausias viltis, — ištarė 
Merė. 

— O dabar keliaukite, ir Dievas jus saugos, — užtikrintai pa- 
reiškė Valida. 

Ji pasišaukė savo patarnautojas, kurios prie Merės kojų sudėjo 
įpakuotas dovanas jai ir lordui Elginui. 

— Mūsų draugystės ženklan, — tarė Valida, - prašau jūsų tai 
priimti. 

Paskui Merę atlydėjusios moterys viena po kitos gavo į siuvi- 
nėtas skepetas įsuktus banknotų gniužulus. 

Lygiai taip pat triskart nusilenkusi, kaip ir atėjusi, Merė atsi- 
sveikino su Valida ir kitomis damomis. Vos spėjusios atsidurti už 
durų, Masterman ir kitos tarnaitės ėmė džiūgauti, išvyniojusios 
savo skepetas. Kiekvienai buvo įsukta angliškų svarų, o jų vertė 
prilygo dvigubam jų metiniam atlyginimui. Merė savo dovanų 
neišvyniojo ir atidėjo jas į šalį. Visą kelią ligi namų ji svarstė, 
ar teisingai elgiasi turkai, savo mylimas moteris saugodami nuo 
vyrų pasaulio nuodėmių. Teoriškai ši nuostata atrodė jai visai 
nebloga, bet praktiškai tokiai moteriai, kaip ji, šitokia nelaisvė 
būtų buvusi nepakenčiama. Kažin, ar dabar, kai sultonas reiškia 
Elginui ligi tol neįsivaizduojamą pagarbą, jiedu abu turės pasi- 
likti šitame keistame ir viliojančiame krašte, kur bus neįtikėtinai 
lepinami ir tvirkinami, bet visada taip ir liks svetimi? 

Pavargusi po ilgos ir įtemptos dienos, Merė leidosi įsodinama 
į laivą, turėjusį nuplukdyti ją atgal į kitą Bosforo pusę. Vanduo 
vėl neramiai bangavo, bet Merė leido besiritančioms vilnims iš- 
trinti iš jos sąmonės visus įkyrius klausimus ir netrukus jau buvo 


beužsnūstanti. 


ANTROJI DALIS 


OPrėnai aštuntaisiais 
Trisdešimtmetės taikos 
su Sparta metais 


MES, KELETAS PRIVILEGIJUOTŲ atėniečių, balansavome ant kle- 
bančių- pastolių aukštai viršum Partenono kolonados grindų, 
kad pasižiūrėtume į naujausią Feidijo meistriškumo įrodymą. 
Numojęs ranka į bet kokią logiką ir nusistovėjusias normas, jis 
sukūrė frizą, kuris turėjo būti pritvirtintas kolonados palubėje ir 
eiti aplink visą pastatą. 

Nors buvo tamsu, o mes kybojome aukštai ore kliaudamie- 
si tik keliais plonais virvėmis suraišiotais sienojais, buvome 
taip sužavėti priešais atsivėrusio vaizdo, kad visiškai nejutome 
baimės. Saulė nusileido, ir padangė vakaruose žioravo vario 
spalvos varsomis. Iš rytų atslenkanti tamsa dažė dangų keistais 
tamsiai mėlynais atspalviais, ir vergai laikė iškėlę deglus, kad 
apšviestų didingąjį reljefą. Periklis jau buvo grįžęs iš laimėto 
karo — kaip sykis prieš pat Partenono pašventinimą — ir dabar 
laikė mane už parankės. Feidijas tuo tarpu kreipėsi į šį mažą 


išrinktųjų pulkelį. 


240 Karen Essex 


— Čia jūs matote kelių šimtų pėdų ištisinį skulptūrinį darbą. 
Tai ilgausias kada nors sukurtas frizas, — pasakė jis. Feidijas nesi- 
gyrė — tiesiog konstatavo faktą. — Priešingai nei metopės, kurių 
kiekviena sukurta atskirai ir vaizduoja keletą temų, frizas atspin- 
di vieną vienintelį įvykį — vieną didingą, nepertraukiamą ir dra- 
matišką įvykį, kurį išvysime rytoj auštant. Aišku, aš kalbu apie 
Didžiosios Panatėnajų šventės procesiją. 

Šios pačios švenčiausios apeigos Atėnuose vykdavo kas ketveri 
metai, jų metu Atėnei Poliadei būdavo atnešamas naujai išaustas 
darbužis - peplas. Šis nedidukas deivės atvaizdas iš alyvmedžio 
buvo ne žmogaus rankų išskobtas, o senovėje nukritęs tiesiai iš 
dangaus toje vietoje, kur deivė norėjo išvysti pastatytą ir savo 
vardu pavadintą didįjį miestą. 

— Čia aš pavaizdavau visą procesiją, vykusią Maratono mū- 
šio metais, — toliau kalbėjo Feidijas, rodydamas savo šedevrą, o 
baltas jo drabužis plaikstėsi vėjyje, kuris ką tik švelniai padvel- 
kė iš šiaurės. - Šios ambicingos statybos, sumanytos Periklio ir 
įvykdytos mano, iš esmės skirtos toms įsimintinoms kautynėms 
su persais, pakeitusioms Atėnų istoriją, pažymėti. Tais metais 
Didžioji Panatėnajų šventė vyko likus vos ketvertui savaičių iki 
lemiamo mūšio. Laimei, atėniečiai tąkart pasistengė ypač gau- 
siomis dovanomis pamaloninti deivę. Dėl to, mieli bičiuliai, be 
jokios abejonės, dievė ir kovėsi mūsų pusėje, nulemdama mums 
pergalę prieš nepalyginamai gausesnes persų pajėgas. 

Klausytojai mandagiai paplojo skulptoriui. Su nuostaba žiūrėjau 
į keletą čia esančių įžymesniųjų Atėnų politikų žmonų. Paprastai su- 
tuoktinės nedalyvaudavo viešose meno kūrinių apžiūrose, net jeigu 
darbai būdavo rodomi nedidelei pažįstamų grupelei — kaip šįvakar. 

Aš dar labiau nustebau, kai viena kita iš šių moterų drąsiai 


kreipėsi į Feidiją su klausimais apie jo darbą. 

— O kodėl parinkote frizui tamsiai mėlyną foną? — pasiteiravo 
viena itin dailiai apsirengusi dama, čiupinėdama auksinį vėrinį 
sau ant kaklo. 

— Todėl, ponia, kad taip visos figūros atrodys ryškesnės. Juk 
kai šiuos pastolius nugriausime, frizu teks gėrėtis iš apačios. Dėl 
tos pačios priežasties visos frizo figūros viršuje yra iškilesnės. 
Nors jūs esate viena iš nedaugelio, turinčių laimės pamatyti šį 
frizą akių lygyje, visam likusiam pasauliui toks perspektyvos po- 
kytis žiūrėjimą iš apačios padarys kur kas įspūdingesnį. 

— Tiktai dievai ir mes, saujelė laimingų mirtingųjų, galime 
pažvelgti į šį kūrinį iš šios vietos, - paantrino Periklis, stengda- 
masis šiam nedideliam būreliui, kuriame buvo ir keli Partenono 
statybai priešinęsi veikėjai, įteigti, kaip labai jiems pasisekė, kad 
gali dalytis garbe su Dvylika dievų. 

— Frizas buvo kalamas iškart vietoje, — aiškino toliau Feidi- 
jas. - Tiesą sakant, kartais net naktį iš miegų pašokdavau susa- 
pnavęs, kaip mūsų sunkaus triūso vaisiai, nusprūdę nuo skriemu- 
lių, teškiasi į žemę ir pažyra tūkstančiais skeveldrų. Pastoliai, ant 
kurių dabar stovite, atlaikė dešimtis talentingų, labiausiai įgudu- 
sių skulptorių ir tapytojų. Beje, tapytojai visi iki vieno priklausė 
mūsų brangiojo, neseniai mus palikusio Polignoto mokyklai; šis 
garsus dailininkas sukūrė šventojo Delfų Apolono orakulo fres- 
kas bei gausybę vazų, kurių daugelis dar ir šią savaitę bus įteiktos 
varžybų nugalėtojams. 

Frizo apžiūrą pradėjome nuo jo pradžios — ten, kur prasidėjo 
ir jame vaizduojama procesija. 

— Štai renkasi raiteliai, — iškilmingai tarė Feidijas, rodydamas į 
ilgą raitų vyrų virtinę. Jaunas vaikinas procesijos priekyje mojo savo 
draugams ant piestu besistojančių žirgų sekti paskui jį. Jam iš pas- 


kos nutįso ilga vora raitelių, kurių dalis buvo pavaizduoti nuogi, tik 

su vėjyje besiplaikstančiais apsiaustais. Persidengiančios žirgų ir ant 
jų sėdinčių raitų vyrų, kurių daugelis dėvėjo šalmus ir šarvus, figū- 
ros atrodė tikras judantis stebuklas. Feidijas pasiūlė mums skruostu 
prisiglausti prie frizo ir pažvelgti išilgai ilgo, lėkšto reljefo su vos 
kelių colių aukščio iškilimais. — Kadangi į visa tai bus žiūrima iš 
nemenko atstumo, negalėjau kliautis figūrų veido išraiška, kad per- 
teiktų norimą jaudulį, todėl teko panaudoti dramatiškus gestus ir 
atspindėti judesius, kurie geriau pavaizduoja jausmingą momentą. 

Kiek tik drįsdama arčiau prikišau skruostą prie reljefo ir pa- 
žvelgiau išilgai jo. Dar jutau nuo figūrų sklindantį šviežių dažų 
kvapą. Žirgų galvos nelyginant jūros bangos vilnijo išilgai viso 
frizo, regis, paklusdamos tam pačiam ritmui, kaip ir raiteliai, ku- 
rie visi buvo sujungti tarpusavyje tarsi šoktų vieną šokį. Visos 
figūros atrodė kaip gyvos, tad visiškai nesunku buvo įsivaizduoti, 
kaip iš tikrųjų vyko procesija. 

Deglų šviesoje sublizgo auksiniai dažai, kurie ryškiai skyrėsi 
tamsesnių frizo spalvų fone. Pamačiau žirgus, papuoštus metalo 
žiedais ir odinėmis kamanomis, kurios jungė juos su dešimčia 
vadelėtojų, greitai skriejančių savo vežimais ir raginančių žirgus 
lėkti dar sparčiau. Tai buvo vadelėtojų lenktynės, kurios vyks ir 
rytoj per Žaidynes. 

Paskui Feidiją ėjome toliau išilgai jo kūrinio. Kai kurios moterys 
baimingai krūpčiojo nuo šokinėjančių deglų liepsnų, šviečiančių 
mums kelią. Sulig kiekvienu žingsniu atgydavo vis kitos skulptūri- 
nės frizo procesijos figūros. Jaunuoliai ant padėklų nešė miežinius 
pyragus su medumi, kad priviliotų prie aukuro aukosimus gyvu- 
lius. Kai kurios karvės nuolankiai davėsi vedamos, o kitos spyriojosi 
ir muistėsi, lyg nujausdamos savo likimą. Viena net užvertusi galvą 
buvo plačiai pražiojusi snukį, tarsi maurodama būtų paskutinįkart 


šaukusis dievų gailestingumo. Toliau sekė kiti deivės procesijos da- 

"lyviai: merginos laikė dubenis, pasirengusios lieti aukojamą vyną, 
aliejų ir kraują, o viena turėjo rankose ilgą smilkyklę. Priešais jas, 
pasiramsčiuodami lazdomis, žingsniavo miesto vyresnieji, teisėjai 
ir kiti pareigūnai, kurie vedė visą procesiją į frizo vidurį — ten, ne- 
kreipdami dėmesio į visą sambrūzdį, iškilmingai sėdėjo Olimpo 
dievai, laukdami, kol atėniečiai suneš jiems aukas. 

Šlubis Hefaistas, pasirėmęs lazda, sėdėjo atsisukęs į Atėnę, deši- 
nėje rankoje laikančią ietį. Ji neatrodė karingai nusiteikusi — prie- 
šingai, tarsi ilsėdamasi sėdėjo atsilošusi ir laukė, ką suneš jos tauta. 
Deivei už nugaros mirtingoji mergelė buvo pavaizduota imanti 
peplą iš archonto basilėjo — aukščiausiojo miesto religinio pareigū- 
no - rankų. Už jo stovėjo Atėnės žynė, stebinti jaunas merginas, 
ant galvų nešančias krėslus. Atėnės tėvas Dzeusas sėdėjo greta savo 
žmonos Heros, dukteriai atsukęs nugarą. Visi kiti dievai - Hera, 
Nikė, Arėjas, Demetra, Poseidonas, Artemidė, Afroditė ir Erotas, — 
nekreipdami dėmesio į aukotojus, buvo patogiai įsitaisę ant suolų. 

— Feidijau, — kreipiausi į skulptorių, - kodėl nusprendei pa- 
vaizduoti dievus būtent šitaip —- atsukusius nugaras žmonėms, 
nešantiems jiems aukas? 

— Todėl, kad jie nieko mums neskolingi, — atsakė jis ir kal- 
bėdamas plačiai išplėtė akis. — Todėl, kad niekad negalime būti 
tikri, ar jie išvis mus girdi ir ar bent kiek kreipia dėmesio į mūsų 
karštas maldas. Todėl, kad kartais jie, regis, išvis mus pamirš- 
ta, — pernelyg greitai ir, mano galva, pernelyg atvirai kalbėjo jis. 
Girdėjau vieną kitą klausytoją patyliukais aikčiojant ir murmant. 
Menininkus ir taip visi smerkė dėl per menko tikėjimo. O Feidi- 
jui, kuriam tokios kritikos kliuvo daugiausia, anaiptol nederėjo 
dar labiau pildyti savo nusižengimų sąrašo. 

Dar niekad nebuvau regėjusi šitaip papuoštos šventyklos: 


jų puošyba paprastai apsiribodavo didžiųjų mitų scenomis ir 


244 Karen Essex 


herojų žygių vaizdais. O šios figūros vaizdavo palyginti neseną | 
ir dar puikiai atsimenamą įvykį. Pamenu, kadaise klausinėjau 
Feidiją, kodėl jis Atėnės šventyklai papuošti pasirinko būtent 
šią sceną. 

— Mirtingieji čia svarbesni už dievus, Feidijau. Atrodo, kad 
tyčia stengiesi labiau pagerbti procesijos dalyvius - žmones, dalis 
kurių, be abejo, tebėra gyvi, — nei deivę, - sakiau jam tada. - Ti- 
kiuosi, tavęs neapkaltins šventvagyste. 

— O gal jau metas atėniečiams stoti greta dievų, — atsakė jis. 

— Na, žinoma, jie tikrai to nusipelnė, — atšoviau, ir jis nusi- 
kvatojo. Tąsyk palikau jį, graužiama nerimo dėl jo pasirinktos 
temos ir kaip konservatyvieji Atėnų kritikai tai priims. 

Tačiau dabar, žingsniuojant palei frizą, mane pagavo keistas 
jausmas. Jaučiausi tarsi žiūrėdama į netolimą ateitį: tarsi tie pa- 
veikslai priešais, kurie ir taip atrodė lyg gyvi, per naktį turėtų 
tapti žmonėmis iš kūno ir kraujo, o rytui auštant užimti savo vie- 
tas rikiuotėje prie Dvigubųjų vartų, pasirengę dalyvauti šventėje. 
Ko gero, būtent tokio poveikio Feidijas ir tikėjosi. 

Pagalvojau, ar tie keisti mane apėmę jausmai kartais nėra susi- 
ję su tuo, kad keturiasdešimties pėdų aukščio deivės statula, kuri 
dabar stovi šventyklos viduje, pridengta linine drobe, ir kuri ry- 
tojaus dieną turės būti atidengta, turi mano veidą. Pozavau Fei- 
dijui vos keletą kartų, dar pačioje jo darbo pradžioje; tuo metu 
Periklis tebebuvo išvykęs į karo žygį prieš Samo salą. Nebuvau 
mačiusi deivės veido nuo tada, kai ji buvo ištapyta ir išpuošta. 

Feidijas mane užtikrino, kad, kai jis užbaigsiąs atvaizdą, pana- 
šumo niekas nepastebėsiąs. 

— Mano požiūriu, tas panašumas veikiau dvasinis nei išori- 
nis, — kalbėjo jis. - Deivės veide aš pasistengiau atspindėti tavo 


būdo savybes, o ne išorinius bruožus. 

Į mano pastabą, kad pati savo veide neįžvelgiu nei išminties, 
nei drąsos, Feidijas atsakė: 

— Na, žinoma, kad tu jų nematai. Užtat aš tavyje šias savybes 
matau. Ir žinau, kad gyvenimo sąlygos įrėžė jas tavo dailiame 
veidelyje. 

Pasijutau pamaloninta, kad didysis mūsų laikų skulptorius 
įžvelgė manyje tokių galių. Tačiau esminis klausimas buvo: ar 
kiti pastebės? O jei pastebės, ar neims viešai piktintis? 

Kai apėjome visą frizą, prie manęs prisiartino Lisiklis — pini- 
guočius, susikrovęs turtus augindamas avis bekraštėse savo pro- 
tėvių žemėse. Jis buvo nuolatinis mudviejų su Perikliu rengiamų 
vakarėlių dalyvis, ir aš mėgau su juo šnekučiuotis. 

— Mieloji mano Aspasija, kreipiuosi į tave su prašymu, kurį 
pateikiau Perikliui, bet jis man liepė pirma paklausti tavęs. 

Jis buvo gana išvaizdus vyras, kokiais dešimčia metų vyresnis 
už mane. Tamsiame jo veide, per ilgas valandas atvirame ore nu- 
rudintame saulės, žibėjo gilios mėlynos akys. Jo blakstienos buvo 
ilgos ir juodos — kiekviena moteris būtų tokių pavydėjusi. 

— Ir ko gi tokio ypatingo tu norėjai iš Periklio, kad jam net 
prireikė mano sutikimo? — paklausiau. 

— Daugelis damų, tarp jų ir mano žmona, jau pavargo ry- 
"tojaus dieną klausytis kalbų apie tavo rengiamus vakarėlius. O 
mums, vyrams, irgi anaiptol nelengva iš ryto bandyti pakartoti 
ilgas vakarykščių kalbų ištraukas, kurių jos iš mūsų reikalauja: 
tie pokalbiai labai smagūs ir šmaikštūs, kol kalbiesi, bet kitą rytą 
išgaruoja iš galvos! 

— Ypač kai išgeri visą vyną iki dugno, — pasakiau juokdamasi. 

— Niekad neįtariau, kad moterims įdomūs filosofiniai pašne- 
kesiai. Nors gal joms tai ir nerūpi. Gal jos tik nori matyti, ką 


daro jų vyrai. Tačiau tas prašymas, su kuriuo į tave kreipiuosi, yra 

moterų vardu. Jos irgi norėtų dalyvauti bent viename iš įžymiųjų 
tavo rengiamų vakarėlių. 

Aš daugeliu požiūrių labai apstulbau. Turint omenyje, kiek 
daug vyrai išgerdavo ir kaip dažnai per tuos vakarus būdavo pa- 
eiliui lipama į miegamuosius su viena ar keliomis samdytomis 
prostitutėmis, buvo sunku patikėti, kad jie kada nors teisingai 
nupasakodavo tuos pasilinksminimus. 

— Lisikli, negi tikrai nori, kad rytoj vakare svečiai atsivestų 
savo žmonas? 

— Ne aš tai sugalvojau, Aspasija, o mūsų žmonos. Kadangi 
rytoj šventė, o vakarėlį rengi tu — irgi moteris, jos nenori vienos 
sėdėti namie. 

— Pati būdama moteris turbūt neturėčiau ieškoti dingsčių neį- 
sileisti kitų moterų. Pasakyk damoms, kad maloniai kviečiu ir jas 
rytoj į vakarėlį, — pasakiau, linktelėdama Adelfai, kuriai net akys 
sužibo, tai išgirdus. Jei jau patys vyrai nemato reikalo palikti savo 
žmonų namie, kodėl aš turėčiau prieštarauti? Bus visai įdomu 
stebėti, kaip moterų dalyvavimas pakeis vyrų elgesį. 

Vėliau tą vakarą pranešiau šią naujieną Perikliui. Mudu bu- 
vome savo mažajame valgomajame, kur aš paprastai pietaudavau 
įsitaisiusi ant sofos — kartais ant tos pačios, kaip ir mano mylima- 
sis. Tada, kai būdavo svečių, aš, žinoma, sėdėdavau krėsle. Netgi 
profesionalios kurtizanės, kurios kartais pietaudavo su mumis, 
vyrų akivaizdoje nedrįsdavo valgyti išsitiesusios. Šis kambarys 
buvo paprastas, bet labai jaukus, o ant plikų jo sienų buvau su- 
kabinusi keletą labai išraiškingų terakotinių satyrų kaukių, ku- 
rios man patiko. Kambaryje buvo paprasta akmeninė asla, pora 
žemų stalelių maistui ir gėrimams bei krūvelė apklotų ir kailių, 
kurie praversdavo šaltuoju metų laiku. Ant trikojo stovėjo vie- 


nintelė raudonai tapyta juoda vaza, kuri mus gerokai linksmino: 

ten buvo pavaizduotas satyras, pešiojantis jaunai merginai gaktos 
plaukus. Čia, šiame kambaryje, mudu paprastai itin intymiai ir 
atvirai išsikalbėdavome, o paskui būtinai mylėdavomės. 

— Kaip manai, ar tos ponios slapčia nesumanė manęs pašnipinė- 
ti, kad paskui turėtų daugiau dėl ko vainoti mane turgaus aikštėje? 

— Ne, aš tiesiog manau, kad tavo šlovė pasiekė jau ir moterų 
kambarius, ir joms smalsu pažiūrėti į moterį, užkariavusią pro- 
tingiausių Atėnų vyrų pagarbą. 

— Pamatysim. Kaip manai, gal liepti prostitutėms, kad rytoj 
neateitų? 

Dėl šito aš labai nerimavau. Neįsivaizdavau, ką pasakys da- 
mos, išvydusios Atėnų viešnamių šliundras, nors savo vakarėliams 
samdydavomės tiktai pačias protingiausias. Aš visada tikėdavausi, 
kad Periklis ims ir su kuria nors iš jų naktį pasišalins, bet jis nie- 
kad taip nedarydavo. Gal kartais jis turėjo moterų, kurios slapčia 
jam patarnaudavo. Nors mudu aistringai mylėjome vienas kitą ir 
puikiai sutarėme tiek lovoje, tiek iš jos išlipę, aš niekaip negalėjau 
patikėti, kad jam pakanka turėti tik vieną meilužę - mane. Vis 
dėlto atrodė, jog taip ir yra. 

— Jei jau Atėnų damos nori apsilankyti tikrame vakarėlyje, 
turime leisti joms išmėginti viską, - pasakė Periklis. — Jei pros- 
titučių dalyvavimas bus joms nepriimtinas, jos išeis. O jei nepa- 
sikviesime prostitučių, tai kiti vyrai, kurių žmonos neateis, dėl 
to man visas ausis išūš besiskųsdami. Ne, tegu jie visi ateina: 
žmonos, prostitutės ir kas tik nori. Šiaip ar taip, juk tai — Atėnės 


šventė! O dievė myli visus Atėnų gyventojus. 


KAD IR BŪDAMA GALINGIAUSIO Atėnų vyro mylimoji, per Didžią- 
ją Panatėnajų šventę vis tiek privalėjau vilkėti raudonai — skiria- 


muoju svetimšalės drabužiu. Visi, kas tik įstengė atvykti į Atėnus, 


248 Karen Essex 


galėjo stebėti didžiąją šventės pradžios procesiją, tačiau dalyvauti 
joje be atskiro kvietimo galėjo tiktai Atėnų miesto piliečiai. 

— To nori deivė, - paaiškino man Periklis. — Atėnai tiesiogi- 
ne to žodžio prasme priklauso atėniečiams. Skirtingai nei kitų 
Graikijos miestų, jų niekas niekada neužkariavo. Ir mes visada 
čia gyvenome. Dešimties giminių nariai yra kilę iš pirmųjų did- 
vyrių: Erechtėjo, Ajanto, Leonto, Kekropo ir kitų. Mes gimę iš 
šitos žemės! 

Mudvi su Kaliope nusprendėme, kad jei jau tokią dieną pri- 
valome viso miesto akivaizdoje išsiskirti vilkėdamos raudonai, tai 
bent pasistengsime taip pasipuošti, kad atrodytume kuo gražes- 
nės. Pasisiuvome sau suknias iš ploniausio skaisčiai raudono lino, 
apvedžiotas auksinio šilko kaspinais. Kelios dienos prieš šventę 
Kaliopė pasiūlė mudviem pasimatuoti apdarus, kad pažiūrėtu- 
me, kaip atrodys. Taigi atleidome man patarnavusias moteris ir 
visai kaip paauglystėje pradėjome puoštis ir garbanoti viena kitai 
plaukus. Rytojaus dieną į ilgas savo garbanas pripynėme raudonų 
kaspinų ir dailiai surišome plaukus pasistengdamos, kad smulku- 
tės garbanėlės žaviai aprėmintų mūsų veidus. 

Pirmoji šventės diena prasidėjo dar anksti priešaušriu. Periklis 
turėjo vadovauti procesijos pradžiai. Per likusias penketą šven- 
tės dienų turėjo vykti žaidynės ir daugybė varžybų, bet šiandien 
buvo pati švenčiausia diena, kai Atėnė gaus naują savo rūbą, iš- 
austą miesto moterų, kurį jai atneš areforos — skaisčios paauglės 
mergaitės, parinktos iš pačių garbingiausių šeimų. Saulei lei- 
džiantis, turėjo vykti iškilmingas aukojimas Pandrosai prie jos 
aukuro Akropolyje. Atėnės žynė veikiausiai nuspėjo besiartinantį 
marą, tačiau tikino regėjusi deivę, kuri liepusi jai aukoti Pan- 
drosai — paklusniausiajai karaliaus Kekropo dukteriai, ir tada ji 


dešimčiai metų pristabdysianti marą. 

Procesijos priešakyje susidūriau su Kaliope ir Alkibiadu. Mano 
sesuo atrodė labai gražiai. Ant kaklo ji segėjo auksinį vėrinį, kurį 
buvome paveldėjusios iš motinos, o aš buvau įsivėrusi ilguosius 
auskarus, kurie, mano nuomone, labai derėjo prie aukštyn sušu- 
kuotų mano plaukų. Be to, vėrinys buvo brangesnis, tad ji, kaip 
vyresnioji sesuo, ypatingomis progomis turėjo teisę jį segėti. 

Vis dar blausiai pilkoje ryto šviesoje vėrinys kiek pagyvino 
jos veido blyškumą. Jos gyvenimas toli gražu nebuvo laimingas. 
Alkibiadas buvo daugelį metų už ją vyresnis ir elgėsi su ja nelygi- 
nant su tarnaite, privalančia kasdien jam dėkoti už duonos kąsnį. 
Kai jo šalia nebūdavo, ji bandydavo slapčia aptarti su manimi 
vyrų baisumą ir santuokinio guolio siaubus; nieko panašaus ne- 
patyrusi, aš vargiai galėjau jai pritarti. Vis dėlto nenorėjau dar la- 
biau kartinti jai gyvenimo atskleisdama, kad ne visi vyrai — tokie 
pabaisos tiek miegamajame, tiek už jo sienų, mat buvau tikra, 
kad tas senas vaidingas šunsnukis Alkibiadas vis tiek greitu laiku 
nepasikeis. Geriausia, ko galėjome tikėtis, — kad jis iki gilios se- 
natvės netrauks. 

Tiesa, kartą, kai sesuo pasiskundė, kad jis tėškęs jai antausį už 
tai, jog išlaisčiusi jo vyną, aš nebeištylėjau. 

— Žinau, Alkibiadai, kad tau mano nuomonė nerūpi, nors 
"daugelis atėniečių noriai eina klaustis mano patarimo šeimos 
gyvenimo klausimais, — pradėjau. — Vis dėlto jaučiu pareigą tau 
pasakyti, kad mylima ir gerbiama žmona paprastai klesti ir neša 
namams meilę bei turtus, o ujama — tiktai sensta ir vysta. 

— Man tavo patarimų nereikia, Aspasija, — šaltai atšovė jis. — 
Girdėjau, kad tokia įžūli moteriškė daliai iškrypėlių Periklio 
draugų atrodo įdomus netikėtumas. Bet mano akyse tu tebesi 
tokia pat pagyrūnė pliuškė ir gali manęs nemokyrti, kaip tvarkyti 


savo namus. 

Daugiau jam nieko nebesakiau supratusi, jog ką bepasaky- 
čiau, jis vėliau panaudos mano žodžius kaip dingstį toliau kan- 
kinti mano seserį. Savo namuose ji beveik neturėjo valios. Ji buvo 
svetimšalė, taigi — ne Atėnų pilietė; lygiai kaip ir jos vaikai — dėl 
Periklio įstatymo. Tačiau Alkibiado ir į jį panašių akyse ji stovėjo 
laipteliu aukščiau už mane, nes buvo teisėta žmona. 

Aš labai apsidžiaugiau šventės rytą ją išvydusi, mat nekan- 
travau pasidalyti su ja netikėtomis vakarykštėmis naujienomis. 
Labai norėjau, kad ir ji ateitų į mūsų vakarėlį, tad, kad ir sunkiai 
save perveikdama, paklusau etiketo reikalavimams ir pirmiausia 
kreipiausi į jos vyrą. 

— Alkibiadai, nesu tikra, ar ketini šįvakar dalyvauti mūsų va- 
karėlyje, - pradėjau. Tiesą sakant, buvau visiškai tikra, kad jis 
neketina dalyvauti, nes nei Periklis, nei aš negalėjome jo pakęsti, 
todėl niekad į svečius nesikviesdavome. - Daugelis vyrų kartu 
atsives savo žmonas. Kadangi šįvakar tokia ypatinga proga, siū- 
lau tau kartu atsivesti ir mano seserį. 

— Aspasija, man nepatinka, kad mano žmona lankosi pas tave, 
kai būni viena, o juo labiau — kai aplink knibžda didžiausi Atėnų 
girtuokliai ir pasipūtėliai, besitaškantys iškrypėliškomis idėjo- 
mis. Užtat net nebekalbėk daugiau apie tai. 

Jo veidas įgavo įprastinę buko ir užsispyrusio galvijo išraišką. Jis 
staigiai nusigręžė eiti, terapdamasis Kaliopę už parankės. Ji dar spė- 
jo mesti į mane liūdną žvilgsnį, o tada vyras nusitempė ją šalin. 

Aš nuskubėjau. pas Periklį, kuris nusišypsojo mane išvydęs ir 
ištiesė ilgą savo ranką manęs apkabinti. Diena turėjo būti labai 
ilga ir karšta, tad pasirūpinau apsiauti pačius patogiausius savo 
batelius, kad nereikėtų kamuotis su storapadžiais sandalais, ku- 
riuos avėdama bent jau atrodydavau įspūdingesnė greta Periklio, 


kuris šiaip buvo gerokai už mane aukštesnis. 

Nors procesija vyko dvidešimt aštuntąją Hekatombajono, karš- 
čiausio metų mėnesio, dieną, auštant oras buvo neįprastai gaivus. 
Vos prašvitus, mudu su Perikliu atvykome prie Dvigubųjų vartų. 
Virtinėje jau rikiavosi šimtai ar net tūkstančiai aukotojų — ilgiausia 
vora vyniojosi apie sandėlį, kur buvo sudėti visi šventei reikalingi 
daiktai, o tada ištisas mylias tįso keliu. Žiūrovai paprastai spiesda- 
vosi palei Panatėnajų kelią ir stebėdavo, kaip šventoji procesija — 
raiteliai, vadelėtojai, žynės, areforos, dovanomis nešinos mergelės, 
muzikantai, specialiai atrinkti miesto piliečiai bei pareigūnai ir 
archontas basilėjas (visos Feidijo frize atvaizduotos figūros) - lydi 
vežime nelyginant kokią didžiulę burę gabenamą peplą į deivės 
šventyklą. Žinoma, į pačias šventyklas būdavo įleidžiami tiktai 
procesijos dalyviai. Tačiau Periklis nusprendė, jog šiemet — didžio- 
sios šventyklos pašventinimo metais — visi pageidaujantys atėnie- 
čiai gali paskui procesiją pakilti iki Partenono ir karių bus įleisti į 
vidų, kur galės pamatyti didingąją deivės statulą. 

— Kodėl turėtume neleisti visiems atėniečiams pasidžiaugti di- 
džiosios deivės statulos atidengimo švente, jei jau jie visi vienaip 
ar kitaip prie to prisidėjo? — kai kurių Tautos susirinkimo narių 
prieštaravimus atrėmė Periklis. Nors savo kilme ir temperamentu 
būdamas tikras aristokratas, Periklis pasižymėjo tam tikru vidiniu 
demokratiškumu ir visuomet atsižvelgdavo į paprastus žmones. 

Kai pro rytinę Akropolio pusę dirstelėjo saulė, ceremonijos 
prasidėjo. Pasilypėjęs ant šiai progai pastatytos pakylos, Periklis 
kreipėsi į minią. Nors visų susirinkusiųjų jo balsas ir negalėjo 
pasiekti, žmonės pašnibždomis vienas kitam kartojo jo žodžius. 
Raštininkai perrašys jo kalbą ir vėliau, per kitas dienas, jos san- 
trauką pardavinės turguje. 

— Atėnės Partenės šventykla ir milžiniška deivės statula, kurią 


šiandien atidengsime, yra vieši darbai, už kuriuos balsavo ir ku- 

riems pritarė Tautos susirinkimas. Žinoma, jų išvaizda didinga, 
o mastai — įspūdingi, tačiau leiskite man priminti jums, piliečiai, 
kodėl gyvendami šiame mieste mes esame nusipelnę tokių pa- 
minklų, įamžinančių mūsų žygius ir nuopelnus savo sąjunginin- 
kams iš Delo sąjungos. 

Tai taręs, jis privertė visus užgniaužti kvapą. Aš vos susiturėjau 
nešyptelėjusi nuo minties, kad atėniečiai labiau už viską mėgsta 
klausytis liaupsių savo adresu. 

— Tie kiti miestai nei kariais, nei žirgais, nei laivais neparemia 
jokių karo žygių, — tęsė kalbą Periklis. — Jie duoda tik pinigus, 
kuriuos mes naudojame apsaugoti ne tik sau patiems, bet ir vi- 
siems mūsų sąjungininkams. Mes už juos velkame visą karo naš- 
tą. Mes atmušėme nuo savo krantų persus, išvijome juos iš visos 
Graikijos ir Mažosios Azijos ir nubloškėme juos iki pat Egipto 
ir Rytų, iš kur jie vis dar grasina mums naujais įsiveržimais. Mes 
negailime lėšų gindami tuos, kurie mums patiki savo laisvę ir 
saugumą. Todėl, kai visi karui reikalingi pinigai išleisti, negi ne- 
galime perviršio panaudoti viešiesiems darbams, kuriuos užbai- 
gus jų šlovė amžiams išgarsins Atėnus? 

Atėniečiai! Tik pagalvokite, kiek šie sumanymai suteikė įkvė- 
pimo menams ir kiek užsiėmimo kiekvienai darbščių rankų po- 
rai. Juk kone visi šio miesto gyventojai per tą laiką tapo moka- 
mais darbininkais! Kiekvienas iš mūsų turi gauti tautos pajamų 
dalį, bet niekam nedera sėdėti rankų sudėjus ir tikėtis atlygio už 
nieko neveikimą. O šios statybos įdarbino visų amatų ir profe- 
sijų vyrus. Čia reikėjo didžiulio kiekio akmens, bronzos, dram- 
blio kaulo ir aukso, taip pat - nemažai juodmedžio, kipariso ir 
kitokio medžio. Taigi gavo uždirbti tie, kas parūpina ar iškasa 
reikiamų medžiagų, taip pat ir tie, kas gabena jas mums laivais 


ar vežimais. Mes samdėme dailides, lipdytojus, skulptorius, ta- 


Atėnės pagrobimas 253 


pytojus, varkalius, mūrininkus, dažytojus, dramblio kaulo ir me- 
talo apdirbėjus, siuvinėtojus, raižytojus ir taip toliau. Praturtėjo 
ir visi šių medžiagų gabentojai bei tiekėjai: pirkliai, jūrininkai, 
laivavedžiai, vežimų dirbėjai, gyvulių varovai, vežėjai, virvių su- 
kėjai, audėjai, šikšniai, kelių tiesėjai ir visi, kas jiems dirba ir kas 
moka kokį nors amatą — nuo paprasto darbininko iki pačių ta- 
lentingiausių menininkų. Mums reikėjo ir tų, kas dirba kūnu, ir 
tų, kas kuria dvasia. 

Tai, ką šiandien pamatysite, įspūdinga dydžiu ir neprilygsta- 
ma grožiu. Kiekvienas menininkas ir darbininkas iš kailio nėrėsi, 
norėdamas kuo geriau pasirodyti. Tačiau visi jie dirbo stulbina- 
mai sparčiai ir taupiai, nešvaistydami nei statyboms skirto laiko, 
nei pinigų. Mūsų priešininkai tvirtino, kad ištisų dešimtmečių 
prireiks mūsų sumanymui įgyvendinti. Tačiau pažvelkite, pilie- 
čiai, ir savo akimis įsitikinsite, kad vos kelerių darbo ir atsida- 
vimo metų teprireikė, kad Atėnai pasipuoštų paminklais, kurie 
papildė kiekvieno atėniečio kišenę ir kurie dar daugeliui ateities 
kartų liudys apie šio miesto šlovę! 

Periklis apsigręžė ir pažvelgė į Akropolį. Saulė jau buvo paki- 
lusi aukščiau, ir blyškūs pirmieji jos spinduliai po truputį laižė 
marmurinį Partenono stogą. Šventykla atrodė tarsi išaugusi iš 
kalvos vidurio. Minia ėmė ploti Perikliui ir šaukti jo vardą. Jo 
veide kaip paprastai nieko negalėjai išskaityti; jis tik ramiai nuli- 
po nuo pakylos ir greta teisėjų užėmė savo vietą procesijoje. 

Man buvo siūlyta vesti grupelę jaunų mergaičių — kitų Atė- 
nuose gyvenančių svetimšalių dukterų, kurias jų tėvai pasiun- 
tė nešti dovanų deivei. Visos vilkėjo raudonai, nors nė vienos 
suknelė nebuvo tokia puošni, kaip mano. Jos nešė padėklus su 
aliejumi, kvepalais ir prieskoniais, kurie turėjo būti sudėti senajai 


šventajai Atėnės statulai, kuri gaus naująjį rūbą, po kojų. 

Procesija pajudėjo, vedama Dešimties giminių atstovų, ku- 
rių vieni ėjo pėsti, nešini savo vėliavomis, o kiti puikavosi raiti 
ant šauniausių žirgų. Paskui juos žygiavo šarvuoti pėstininkai, o 
jiems iš paskos savo ruožtu ėjo visų Atėnų sąjungos miestų-vals- 
tybių atstovai, ant karčių nešdami savo šarvus — krūtinšarvius ir 
šalmus. Taip prasidėjo ilgasis žygis Panatėnajų keliu. Mes stab- 
telėjome praleisdamos būrelį jaunuolių, nešinų šventąja ugnimi, 
įžiebta prie Eroto aukuro, kurie pėsti bėgo su ja iki pat Atėnės 
aukuro Akropolyje. Su savo degančiais deglais jie pralenkė mus, 
o tada mes irgi pajudėjome, trumpam stabtelėdamos tiktai prie- 
šais Hefaisto šventyklą šio to paaukoti metalų ir kardų dievui. 
Kitapus kelio miesto puodžiai buvo apspitę didžiules dirbtuves, 
kur jie ir gyveno, ir dirbo. Dvidešimties kambarių viešnamis už 
jų šiandien buvo uždarytas, o jo gyventojos rikiavosi priešais jį, 
norėdamos kartu su visais kitais atnašautojais pagerbti dievus. 
Nedidelė puodžių atstovų delegacija, nešina deivei skirtomis va- 
zomis, išsirikiavo į eiseną po mūsų. Kiek vėliau į tas vazas bus 
pripilta aliejaus iš šventosios Atėnės giraitės alyvmedžių, ir jos 
bus įteiktos kai kurių varžybų nugalėtojams. 

Ties Karališkąja stoja į procesiją įsijungė archontas basilė- 
jas — svarbiausiasis religinis miesto pareigūnas. Mes ėjome lėtai 
ir iškilmingai, ir aš ypač džiaugiausi, kad aviu patogiuosius savo 
batus. Nors dar nė iš tolo nebuvo taip karšta, kaip turėjo įkaisti 
vidurdienį, saulei kylant jutau, kad oras pamažu šyla. Mes perė- 
jome kelią ir sustojome priešais Eponimų paminklą, ties kuriuo 
jaunuoliai, kiek anksčiau laimėję grožio konkursą, prie kiekvie- 
nos iš dešimties bronzinių statulų kojų padėjo dovanų. Dešimties 
giminių moterys, išaudusios vėliavas su herojų simboliais, iškil- 
mingai apgaubė jomis statulas. Kelios mažos mergytės, pakeltos 


ant rankų, užkabino statuloms ant kaklų gėlių girliandas. Tačiau 

pati dramatiškiausia akimirka atėjo tada, kai Arėjo žynys su jam 
patarnaujančiais jaunuoliais išėjo į priekį ir supylė kelis dubenis 
galvijų kraujo į giliai žemėn įsmeigtus molinius vamzdžius. Tikė- 
dami, kad mirusiųjų herojų dvasios minta aukų krauju, atėnie- 
čiai visuomet juos šitaip pagerbdavo, numalšindami jų alkį. 

Priešais Eponimų paminklą stūksojo Dvylikos Olimpo dievų 
aukuras, nuo kurio Atėnuose būdavo skaičiuojami visi atstumai. 
Čia irgi buvo atliktos trumpos apeigos ir visiems didiesiems dievams 
bei deivėms palikta jiems deramų aukų; paskui, mušant būgnams, 
būrelis karių su ietimis ir skydais sušoko tradicinį karo šokį. 

Būgnininkai bei šokėjai irgi prisijungė prie procesijos, ir mes 
pasiekėme tą agoros dalį, kuri ženklino Dromos pradžią — čia 
paskui vyks bėgikų ir vežimų lenktynės. Šioje vietoje vadelėto- 
jai sykiu su raiteliais ir vežimu, gabenančiu peplą, atsiskyrė nuo 
procesijos. Likusi įkalnės dalis buvo pernelyg stati ir neįveikiama 
važiuoklėms. Išskleidusios priešais žiūrovų akis skaisčiai mėlyną 
peplą su išaustomis dievų ir gigantų kovos scenomis, mergaitės 
ir žynės vėl jį sulankstė ir įdavė archontui basilėjui, kuris turėjo 
nunešti jį deivei ant kalvos. 

Mėginau kartu su visais įsijausti į iškilmingus tos dienos įvy- 
kius, bet buvau tokia įsitempusi, jog net bloga darėsi. Baisiai bi- 
jojau išvysti Atėnės statulą. Kuo aukščiau mes kopėme Panatėna- 
jų keliu ir kuo aiškiau buvo matyti Akropolis, tuo sunkiau man 
darėsi kvėpuoti. Svarsčiau, ar ne geriau būtų man patyliukais iš- 
smukti iš procesijos ir įsimaišyti kur nors tarp žiūrovų, bet, turė- 
dama omenyje akį rėžiančią savo suknelės spalvą ir tai, jog daug 
atėniečių pažinojo mane kaip Periklio moterį, pamaniau, kad 
kiltų nemenkas sambrūzdis. Mane ir taip dėl daugelio priežasčių 
smerkė ir kritikavo, o sujaukti didžiąją tikėjimo šventę būtų tas 


pats, kaip švystelėti mėšlo į ugnį. 

Taigi ėjau pirmyn, iš lėto dėliodama kojas ir negiliai kvėpuo- 
dama, kad nusiraminčiau. Netrukus pasiekėme Didžiuosius var- 
tus, saugomus kareivių su blizgančiais antblauzdžiais ir ginkluotų 
spindinčiais kardais. Iškilminga rimtis jų sustingusiuose tarsi akme- 
niniuose veiduose aiškiai bylojo pro šalį einantiems procesijos da- 
lyviams, kokia reikšminga, išskirtinė ir reta jiems teko proga — ap- 
lankyti deivę jos šventovėje. Nuožmi sargybinių laikysena taip pat 
įspėjo, kad bet koks įžūlus elgesys šiandien neliks nenubaustas. 

Įžengę po Didžiųjų vartų skliautais, atsidūrėme Feidijo kerų 
pasaulyje. Čia nesiekė saulės šviesa, ir mus akimirksniu apgaubė 
prieblanda. Skliautai Didžiųjų vartų viduje buvo nudažyti tam- 
siai mėlynai — kaip nakties dangus, kuriame mirgėjo žvaigždės. 
Pasijutome taip, tarsi kiekvieną įeinantįjį čia užburia patys die- 
vai, rengdami mus tiems šventiems paminklams ir šventykloms, 
kurias toliau išvysime. 

Vėl išėjusi saulėkaiton, pastebėjau, kad tokia proga viskas ap- 
linkui buvo kruopščiai nušveista. Abipus tako didžiulėse urnose 
žaliavo gėlės ir visokie augalai. O Partenono terasoje žydintys 
krūmai milžiniškuose vazonuose dabar skyrė nuostabią bronzinę 
Feidijo sukurtą dievo Apolono statulą ir ištisas virtines biustų, 
vaizduojančių garbinguosius miesto piliečius, tarp jų — ir Periklį 
bei jo tėvą Ksantipą. 

Po trikampiais Partenono frontonais ant žemės buvo sustatytos 
statulos, kurios turėjo būti juose įkurdintos. Visos jau buvo užbaig- 
tos ir išdažytos — teliko užkelti į viršų. Pereitą naktį bandžiau jas 
apžiūrėti, tačiau deglo šviesa buvo per silpna ir neleido matyti visų 
detalių, dabar aiškiai regimų ryškioje rytmečio saulės šviesoje. 

Tikrai dar niekad gyvenime nebuvau mačiusi šitokio gro- 
žio. Viename frontone buvo vaizduojamas Atėnės gimimas ant 


Olimpo kalno, dalyvaujant visiems dievams. Saulės dievo Helijo 

vežimas, iškilęs iš jūros, praneša apie deivės gimimą auštant. Jau- 
nasis nuogalius Dionisas džiaugiasi jos pasirodymu, lygiai kaip ir 
jausmingai pavaizduotos Demetra su Persefone, džiugiai stebin- 
čios šios lemtingos deivės gimimą. Atėnė griausmingai riaumo- 
dama iššoka iš Dzeuso galvos. Ji dėvi šarvus, o rankoje aukštai 
iškėlusi mojuoja kardu — tarsi iškart norėtų stoti į mūšį. Jos tėvas 
rankoje gniaužia žaibą, galbūt pasirengęs smogti juo net ir šiam 
naujajam savo kūriniui. Atėnė išties atrodo gana nuožmi, tarsi 
stoti prieš savo tėvą, vyriausiąjį iš visų dievų, irgi būtų jos galioje. 
Maža mergytė, kurios rūbų klostės aiškiai atspindi jos jaudulį ir 
nerimastingus judesius, išsigandusi atšoka nuo šios nirtulingos 
deivės. Kitoje scenos pusėje mėnulio deivė Selenė su savo žirgu 
pamažu grimzta nakties tamsoje. 

— Tikras marmuro teatras, — pratarė kažkas iš žiūrovų. 

Mums buvo leista praeiti priešais ir užeiti už kitos skulptūri- 
nės grupės, vaizduojančios Atėnės ir Poseidono varžybas: abu jie 
lėkė vežimais į Akropolį padaryti stebuklo, nulemsiančio, katro 
bus viršus. Poseidonas savo galinguoju tridančiu smogė į uolą, 
iš kurios ištryško sūraus vandens šaltinis, taip aprūpindamas 
Atėnus vandeniu. Vis dėlto laimėjo Atėnė - ir ne karinėmis gu- 
drybėmis, o pasodindama pirmąjį alyvmedį. Deivė šioje scenoje 
irgi atrodė nuožmi ir akinanti, dėvėdama savo tėvo dovanotą gy- 
vatėmis apkraštuotą drabužį. Kairėje jos pusėje iš vandens kilo 
kažkoks tingus, nuogas jaunikaitis. O Poseidono dešinėje buvo 
pavaizduota vaivorykštės deivė Iridė, skelbianti apie jo vežimo 
atvykimą. Skrendančios oru jos drabužiai plaikstėsi lyg vėliavos. 

Aš atkreipiau dėmesį, kad visos figūros buvo išbaigtos, įman- 
triai ir kruopščiai iškaltos bei nudažytos tiek iš priekio, tiek ir iš 
užpakalio, nors, užkėlus jas ant frontonų, antrosios pusės niekas 


daugiau nebematys. 

— Tobulumas prie žiūrovų nesitaiko, - kartą pasakė man Feidi- 
jas. - Jis egzistuoja savaime, nuo nieko nepriklausydamas ir nepai- 
sydamas to, ką apie jį pagalvos ar kam jį panaudos. Kai išvysi tą 
sceną užbaigtą ir įtaisytą frontone, suprasi Dieviškosios proporcijos 
galią. Tai mano atrasta matematinė lygybė, dėl kurios vaizdai atro- 
do tokie estetiški ir malonūs žmogaus akiai, kaip tiktai įmanoma. 

Tąsyk jis atrodė labai patenkintas savimi, ir dabar man pa- 
aiškėjo kodėl. Tai, ką iš jo kūrybos ligi šiol spėjau pamatyti, toli 
pranoko bet kurio ankstesniųjų laikų menininko ar architekto 


sugebėjimus. 


APŽIŪRĖJĘ FRONTONŲ STATULAS, netrukus užkopėme Partenono 
laiptais ir žengėme pro plačiai atvertas šventykos duris. Man vėl 
ėmė darytis silpna ir nuolat kamavo mintys, kad tuojau įeisiu vi- 
dun, išvysiu savo veidą, būsiu atpažinta ir minios nuginta žemyn 
nuo kalvos. Man apsvaigo galva ir atsitrenkiau į iš paskos ėjusį 
vyrą, kuris mane pagavo ir neleido nusiristi nuo laiptų. Prilaiky- 
damas mane jis paklausė, ar kartais nesergu. 

— Ne, tiesiog perkaitau, — atsakiau šypsodamasi. 

Iš lėto žengiau toliau, pro milžiniškas medines duris, ir ne- 
tekau žado, išvydusi milžinišką deivės atvaizdą, nelyginant koks 
bokštas stūksantį patalpoje. 

Feidijas išdidžiai stovėjo greta savo kūrinio, o atėniečiai, už- 
vertę galvas ir žavėdamiesi, pamažu plaukė pro šalį. Jau vien dėl 
statulos aukščio neįmanoma buvo žiūrėti į tą didingą kūrinį be 
baimingo virpulio širdyje. Girdėjau, kaip žmonės susižavėję aik- 
čioja, kai įžengę pro duris vidun išvysta šventąją figūrą. Negilus 
vandens baseinėlis statulos papėdėje raibuliuodamas nežemiškais 
šviesos atšvaitais nusėjo milžiniškus ją dengiančio aukso ir dram- 


blio kaulo kiekius. 

Deivės atvaizdas kone akino savo grožiu. Tyrinėdama Atėnės 
veidą, nemačiau nė vieno bruožo, kurį būčiau galėjusi pastebėti 
žiūrėdama į save veidrodyje. Ji įkūnijo išmintį ir pasitikėjimą sa- 
vimi, bet šiaip pilkaakis jos žvilgsnis atrodė negailestingas. Ji buvo 
deivė, kurią reikėjo garbinti, tuo tarpu aš tebuvau mirtinga mo- 
teris, siekianti įtikti kitiems ir bent jau kartais trokštanti meilės. 
Atėnė neatrodė nei švelni, nei motiniška, nei atlaidi. Ji buvo tikra 
priešingybė dailiajai Afroditei ar Dievų motinai Herai. Atėnė ne- 
turėjo nė krislo moteriško pažeidžiamumo. Gal kartais Dzeusas 
pasistengė ją būtent tokią sukurti: tarsi jo trokštamą sūnų duk- 
ters kūne, kad nekeltų grėsmės jo viešpatavimui, tačiau padėtų 
jam išlaikyti viršenybę visiems kitiems dievams. Staiga suvokiau 
ir pati pasižyminti tokiomis abiejų lyčių savybėmis. Nors vieni 
girdavo mane už tai, kad esu moteris ir dar - filosofė, buvo ir 
tokių, kurie manė, kad logiškas mąstymas užgožia visą moterišką 
mano žavesį. Tiesa, abu šie vertinimai atrodė nepagrįsti mano 
racionaliam, smalsiam ir visur kur ieškančiam logikos protui. 

Tačiau didysis mano rūpestis pagaliau atlėgo. Atsaini, didinga, 
brangakmeniais ir visokiausiomis inkrustacijomis išdabinta deivė 
atrodė tiek pat panaši į mane, kiek ir į bet kurią kitą žemės moterį. 
Nė vienas iš žiūrovų nė neužsiminė regį ką nors bendro tarp manęs 
ir statulos. Eidama pro Feidiją, linktelėjau jam, o jis nusišypsojo 
man kaip ir bet kuriai kitai jo kūriniu besižavinčiai moteriai. 

Jausdama palengvėjimą, kad taip sėkmingai išvengiau nema- 
lonumų, sykiu su visa procesija patraukiau toliau, link galutinio 
mūsų tikslo — Atėnės Poliadės šventyklos, kurioje nuo pat tos 
dienos, kai nukrito iš dangaus, stovėjo senoji medinė deivės — 
miesto globėjos statulėlė. Jos ssnumas savaime skatino pagarbą. 
Giesmėms aidint, žynė, archontas basilėjas ir areforos išlankstė 


peplą ir apgaubė juo nedidelę deivės fhigūrėlę. 

Stebėdama tas apeigas ir klausydamasi giesmių, galvojau, 
kaip ryškiai ši senoji, kukli statula skiriasi nuo Feidijo sukurto 
koloso. Jos medis buvo jau toks nusitrynęs, kad sunku buvo ir 
įsivaizduoti, kaip ji iš pradžių atrodė, tačiau dingojosi, jog bus 
buvusi apkūnesnė už karo deivę. Ji nė iš tolo neatrodė raumenin- 
ga — veikiau motiniška, o ją gaubiantis audinys neįstengė paslėpti 
nukarusių krūtų ir atsikišusio pilvo. Regis, tai išties buvo Atėnų 
Motina - tarsi jos įsčios nebuvo iš akmens, o ką nors pagimdžiu- 
sios. Mano manymu, naujoji didinga figūra galėjo būti laikoma 
dvasine Atėne, o ši higūrėlė vaizdavo kūniškąją Atėnę. Tai buvo 
ir moteriška, ir vyriška deivė, tačiau mes, mirtingieji, tegalėjome 
įsivaizduoti tik vienos lyties kūną, tad skirtingiems dievybių as- 


pektams atspindėti mums reikėjo skirtingų atvaizdų. 


KAI SARGYBINIAI IŠLYDĖJO procesiją per Didžiuosius vartus, aš 
prisivijau Periklį, ir drauge mudu nužingsniavome į odėją žiūrėti 
chorų varžytuvių. Tai buvo mano mėgstamiausias statinys visuo- 
se Atėnuose. Jį pastatė Periklis, norėdamas suteikti prieglobstį vis 
augančiam atėniečių susidomėjimui visokiausiomis muzikinėmis 
varžybomis, rengiamomis per šventes. Tarpusavyje varžydavosi 
tiek fleita, dūda ar kitara grojantys muzikantai, tiek ir pastaruo- 
ju metu itin išpopuliarėję vyrų chorai. Taip pat ir dramaturgai 
rengdavo čia išankstinius savo naujų kūrinių rodymus, prieš per- 
keldami juos į didesnę Dioniso teatro sceną. Atėniečiai tiesiog 
ėjo iš proto dėl vaidinimų ir mielai naudodavosi proga pamatyti, 
kaip rutuliojasi pjesė; o kritinės pastabos, kurių jie negailėdavo 
tiek autoriams, tiek ir atlikėjams, iš esmės nulemdavo tolesnę 
kūrinio raidą. Odėjas, kaip ir visi kiti Periklio sumanyti statiniai, 
turėjo būti sykiu ir karo paminklas. Jis buvo suprojektuotas pa- 


gal didžiosios Kserkso palapinės Persijoje pavyzdį, tačiau, norint 

pasišaipyti ir įžeisti priešą, jo statybai buvo panaudoti Atėnų lai- 
vyno sutriuškintų persų laivų stiebai. 

Švelnaus vėjelio gaivinami klausytojai grožėjosi vyrų chorų 
traukiamais aistringais himnais, šlovinančiais Atėnę. Teisėjams 
paskelbus nugalėtoją, Periklis choro vadovui įteikė trikojį ir vazą, 
pripiltą alyvų aliejaus, o choristus apdalijo vainikais. Skambant 
ovacijoms, mes išėjome iš pastato, pakeliui sveikinami grupelės 
moterų, laukiančių Periklio. Jam pasirodžius, jos puolė artyn ir 
ėmė mauti jam ant kaklo gėlių vainikus. | 

— Su pergale prieš Samą! — sušuko viena moteris. 

— Dėkojame, kad mus gini! 

— Kad išlaikai Atėnų didybę tiek žemėje, tiek ir jūroje! 

Atrodė, šios liaupsės niekad nesibaigs. Viena po kitos moterys 
krovė vainikus Perikliui ant galvos ir ant kaklo. Užuot pūtęsis ar 
didžiavęsis, kaip bet kas kitas jo vietoje, Periklis santūriai priėmė 
garbinimą. Aš patyliukais sukikenau matydama, kad jis panašes- 
nis ne tiek į didį nugalėtoją, kiek į bausmę atsiimantį kalinį. 

— Tie saliečiai privalo suprasti, kad jiems niekad nebus lemta 
grasinti Jūros valdovams! — šūktelėjo vienas vyriškis stebėtojas. 

— Klausykit visi! — netikėtai iš už sveikintojų nugarų pasigirdo 
kažkieno girtas ir pašaipus balsas. — Tegu niekas nedrįsta stoti 
skersai kelio tironui Perikliui, o tai bus išspirtas lauk iš Atėnų 
taip, kad ant subinės tėkšis į vieną iš tų pačių niekam tikusių 
salų, kur metų metus gers ir lėbaus su netikėliais saliečiais ir dul- 
kins jų netikėles bobas, guosdamas jas dėl tų baisybės kruvinų 
pinigų, kasmet jų mokamų Jūros valdovams! O gal tas „valdo- 
vas“ tėra vienas? Nes panašu, kad vieno žmogaus valia jau nusve- 
ria demokratinį balsavimą! 

Tai buvo Stefanas, vienas iš konservatyvaus Atėnų politiko ir 


bene didžiausio Periklio priešo bei jo statybų projekto priešinin- 

ko sūnų. Kai negyvai nusibodo ir kitiems atėniečiams, Stefano 
tėvas buvo dešimčiai metų ištremtas iš Atėnų. 

— Tavo tėvas ištremtas demokratinio balsavimo būdu, o ne 
mano valia, — atkirto jam Periklis. 

— Bet tu savo išmoningais žodžiais ir būsimos didybės pa- 
žadais juos įtikinai. Ir neblogai tuo pasinaudojai, teisybė? — Jis 
mostelėjo Partenono link. - Kaip mano tėvas ir spėjo, tu gerus 
pinigus — mūsų pinigus! — iššvaistei dabindamas savo miestą ne- 
lyginant kokią lengvabūdę moterį! 

Staiga iš minios išniro senė, vardu Elpinikė, apsivilkusi neryš- 
kiu drabužiu. Visuotinai buvo žinoma, kad prieš kelerius metus 
ji rezgė labai viešą romaną su tapytoju Polignotu; taip pat skli- 
do kalbos, kad sykiu ji santykiavusi ir dar su keliais vyrais, tarp 
jų - ir su gerokai vyresniu savo broliu Kimonu, persų karų gene- 
rolu ir didvyriu. Nors ir susenusi, Elpinikė tebeatrodė įspūdin- 
gai: pasidabinusi dailiais rūbais ir brangenybėmis, neabejotinai 
įsigytomis už savo mirusių meilužių pinigus. Jos oda mažomis 
raukšlelėmis karojo nuo pat viršunosio iki skruostų apačios. Vis 
dar blizgesio nepraradusias migdolų formos akis ji buvo dar pa- 
siryškinusi, apibrėždama tamsiais dažais, ir jos išties puikiai ati- 
traukė dėmesį nuo susiraukšlėjusių lūpų. 

— Rėžk tiesiai, Stefanai! Ar negana dar išgėrei? Periklis šį mies- 
tą dabina lygiai kaip savo šliundrą! Tavo tėvas juk žinojo, kad 
taip bus. Ir jis perspėjo Žmones, bet už tiesos sakymą buvo iš- 
tremtas, kaip ir mano brolis Kimonas! 

Ji kalbėjo negarsiai, bet dar niekad nebuvau girdėjusi žmo- 
gaus balse tiek pykčio. Šnypšdama it gyvatė ji užsipuolė Periklį, 
o jos žodžiai smaigstė jį lyg strėlės. 

— Ir kokių gi žygdarbių tu nuveikei Same, Perikli, — varė ji 
toliau, — kad ten krito šitiek garbingų vyrų? Tai juk ne karas su 

persais ar kokia kita galinga priešų paderme, kaip tie pabaisos, 
kuriuos įveikė mano brolis Kimonas, o viso labo giminingo ir 
buvusio sąjunginio miesto gyventojai! 

Periklis buvo Kimono priešininkas ir, žinoma, tai paskatino 
atėniečius balsuoti už pastarojo ištrėmimą. Tačiau Periklis ne- 
sutiko toliau jo persekioti. Tuo metu Elpinikė iškart prarado ir 
brolį, ir meilužį, ir pragyvenimo lėšas. Ji niekad už tai neatleido 
Perikliui, nors po kelerių metų šis ir pasisakė už Kimono su- 
grįžimą. Negi bent už tai ji negalėjo pasistengti pamiršti senų 
nuoskaudų? Tačiau ištremtųjų šeimos nariai niekad neatleisdavo 
skriaudėjams. Išties, šiandien jie visi berods susivienijo, puldami 
ir žemindami Periklį. 

— Turėtum gėdytis šito karo, - neatlyžo Elpinikė. - O jūs, 
palaižūnės ir begėdės, apkarsčiusios jį šitomis žolėmis, išvis turė- 
tumėt sudegti iš gėdos! Verčiau tegu jūsų vyrai, parsivedę namo, 
gerai įkrečia jums proto! 

Tebejausdama nuoskaudą dėl jos užuominos apie mane, ne- 
ištvėriau: 

— Kas nors turėtų parsivedęs namo įkrėsti ir tau proto, sene! — 
pasakiau jai. - Kaip tu drįsti apšaukti mane šliundra, kai visi 
žino, jog nuolatos turėdavai po keletą meilužių, o aš per visą 
gyvenimą tesu buvusi su vieninteliu vyru! Tai katra iš mudvie- 
jų - šliundra, kaip manai? 

Tikėjausi racionaliais argumentais užčiaupsianti tą seną raga- 
ną. Bet kur tau! Ji užsipuolė mane kitu kampu. 

— Visi žino, kad Periklis patraukė į karą su Samu vien to- 
dėl, kad Aspasija apkerėjo jį lovoje ir privertė stoti ginti savo 
kraštiečių iš Mileto. Tas karas, per kurį pralieta šitiek atėniečių 
kraujo ir kuriam išleista šitiek Atėnų pinigų, buvo mažų ma- 


žiausiai gėdingas! 


264 Karen Essex 


Periklis jau žiojosi kažko sakyti, tačiau aš nusprendžiau apsi- 
ginti pati — viešai ir visiems laikams. 

— Kuo tu mane laikai, Elpinike? Gal nūdienos Elena? Nejau 
Periklis surinktų keturiasdešimt laivų ir statytų pavojun šimtų 
jaunų atėniečių gyvybes vien tam, kad patenkintų kažin kokį ne- 
būtą mano prašymą? Juk tai nesąmonė! 

— Gerai kalbi, Aspasija. Žinau, kad kalbėti tu moki. Tik gaila, 
kad nemoki sakyti tiesos! 

— Bet juk tai — tiesa! - nusišypsojau, stengdamasi pažvelgti 
į akis kuo didesniam būriui žmonių. — Periklis kada užsimanęs 
gali išmainyti mane į bet kurią kitą moterį, - pasakiau. - Jam 
nereikia leistis į karą, kad mane išlaikytų. Visi žino, kad aš jo 
duoną valgau ir geriu jo vyną, o svarbiausia — kad vien jam plaka 
mano širdis! 

Mano žodžiai buvo palydėti plojimais. Atėniečiai dievino vi- 
sokių rūšių debatus — tegu tai tik ginčas tarp senos raganos ir 
paniekintos moters. Tačiau Periklis išliko nepajudinamas. Jo vei- 
de nevirptelėjo nė menkiausias raumenėlis, o kvėpavimas buvo 
ramus ir lygus, kaip anksčiau. Galų gale jis prabilo: 

— Kai prieš daugelį metų tu atėjai pas mane, Elpinike, siūly- 
dama savo kūną mainais už pažadą padėti tavo broliui išvengti 
tremties, aš jau /444 tau pasakiau, kad esi per sena tokiai užduo- 
čiai. Ir per šitiek metų tu nieko nepasimokei! Eik namo ir džiau- 
kis, kad dar turi bent kelis dantis. 

Jos veidas akimirksniu persimainė taip, kad tapo tikru pagie- 
žos įsikūnijimu; man net pasirodė, jog tai viena iš kerštingųjų 
furijų. Trūko tiktai ant rankų besiraitančių gyvačių ir liūto kailio 
ant nukarusių krūtų. Ji išplėtė šnerves ir piktai prisimerkė. 

— To niekad nebuvo! - sukliko. — Visi žino, kad aš niekad taip 


žemai nepulčiau, netgi norėdama išgelbėti mylimą brolį! 

Keli žmonės aplinkui — daugiausia vyresnio amžiaus, gerai ją 
pažįstantys, - prunkštelėjo. O kažkas tarė: 

— Brolį? Tu gi stengeis išgelbėti jo subinę tam, kad ji liktų tavo 
lovoj) 

— Kaip jūs drįstate dergti mano brolio vardą! Jis juk paties 
Tesėjo kaulus pargabeno į Atėnus iš Skiro salos! Tokio didvyrio, 
kaip jis, šiame mieste daugiau nė su žiburiu nerasi! 

— Aba, ir kaip šauniai jis barškinosi, ar ne? — riktelėjo dar 
kažkuris. 

Vėl nuvilnijo juoko banga, ir Elpinikė dar labiau įsiuto. Pa- 
stebėjau, kad Periklis, savo garbei, neprisidėjo prie šių juokų. Vis 
dėlto savo pyktį Elpinikė nukreipė į jį. 

— Gal aš ir nebejauna, Perikli, bet tu be reikalo mane nuverti- 
ni, - suniurzgė ji. —- Aš dar girdžiu, ką žmonės šneka. O kai kurie 
Polignoto mokiniai, kaip ir jų mokytojas, mėgsta su manim pa- 
sišnekučiuoti. Va taip ir sužinojau, jog; tavoji ištvirkėlė Aspasija 
ne kartą pozavo Feidijui, ir kad pagal jos veidą skulptorius iškalė 
atvaizdą Atėnės, kuri dabar stovi Partenone. Tu juk žinai, apie ką 
aš kalbu? Apie tą statulą, už kurią sumokėjai visų mūsų pinigais! 

Periklis pažvelgė į mane, laukdamas, ką pasakysiu, tačiau aš 
neįstengiau apsiginti. Tik bejėgiškai stovėjau ir tylėjau klausy- 
damasi minios šnabždesio, sklindančio kaip rarilai ir virstančio 
įsiutusių bičių spiečiaus ūžimu. Nepajėgiau nei krustelėti, nei 
žodžio pratarti. Taip mudu ir stovėjome, kol Elpinikė prislinko 
visai arti prie Periklio ir sušnypštė jam į veidą: 

— Nejau manei, kad taip ir pamiršiu visas nuoskaudas ir 
įžeidimus savo broliui ir sau pačiai? Aš su tavim dar neatsitei- 
siau. Anaiptol! Ir neatsiteisiu, kol kuris nors iš mūsų neatguls 


negyvas! 
Atsisukusi į minią, ji paskelbė: 

— Negana, kad Feidijas klastingai ir šventvagiškai panaudojo 
kurtizanės veidą švenčiausiosios Atėnų deivės atvaizdui, jis dar ir 
pasityčiojo iš jūsų, atėniečiai, kurių dėka tapo turtingas ir garsus. 
Jis savo ir savo bičiulio Periklio veidais papuošė deivės skydą! 

Elpinikė apmetė akimis nustėrusią minią, kuri apstulbusi ir 
netekusi žado spoksojo į ją. Niekas nesusizgribo, ką sakyti. Paga- 
liau kažkas šūktelėjo: 

— Šventvagystė! 

— Atremk šituos baisius kaltinimus, Perikli! - paragino kitas. 

Paėmęs mane už rankos, Periklis pasakė: 

- Tu kalbi nesąmones, Elpinike, tai tikri nukaršusios senės 
kliedesiai. Mes neprivalome į tokius įžeidimus nieko atsakyti. 

Vesdamasis mane su savim, jis pasisuko eiti, tačiau senė nepa- 
sidavė. Kreipdamasi į priblokštus žiūrovus, ji varė toliau: 

— Nagi, pamėginkit gauti leidimą į šventyklą, kad patikrintumėt, 
ar pagrįsti mano kaltinimai. Pamatysit, jūsų niekas tikrai neįleis! 

Saulė jau buvo aukštai pakilusi, karštis vis stiprėjo, bet eidama 
šalin nuo kaltinimus žeriančios Elpinikės, aš drebėjau tarsi iš šalčio. 

— Galim dar valandėlę atsipūsti pavėsyje, kol prasidės aukoji- 
mai, — tarstelėjo Periklis. | 

Man toptelėjo, jog Elpinikės žodžius jis palaikė tokiais ab- 
surdiškais, kad nė neketina klausti manęs, ar tai tiesa. Mėginau 
pajusti palengvėjimą, tikinau save, jog daugiau apie tai nieko 
nebegirdėsiu. Juk statulos veidas tikrai visai nepanašus į mane. 
Tad tokius kaltinimus atremti nebus sunku. Tačiau slėpti tai nuo 
Periklio man nesinorėjo. Jeigu ta tema vėl kur nors iškils, tiesiog 
imsiu ir pasakysiu, kad norėjau padaryti paslaugą Feidijui, nes 
jam reikėjo ryškių bruožų veido, ir kad nė vienas iš mūsų nie- 
kada nesiekėme to, kad pažvelgę į dievišką savo miesto globėjos 


veidą atėniečiai pamatytų Aspasijos bruožus. 

Sutikau atsipūsti pavėsyje, nors iš tiesų tenorėjau kuo grei- 
čiau lėkti namo ir nuo visų pasislėpti. Tačiau žinojau, kad tokią 
šventinę dieną tai neįmanoma. Periklis veikiausiai pajuto mano 
sumišimą. Ir, tarsi skaitydamas mano mintis, prabilo: 

— Geriausia, ką galime padaryti, tai nekreipti į tai dėmesio ir 
toliau vykdyti šiandienines savo pareigas. O jos žodžiai išsisklai- 
dys lyg dūmai vėjui papūtus. Toji moteris nepaliauja kaišiojusi 
man pagalių į ratus nuo pat tos dienos, kai nepanorau liesti jos 
nukaršusio kūno. 

Jeigu jis pasirodys besąs teisus ir Elpinikės žodžiai tikrai iš- 
sisklaidys kaip karšto oro gūsis nakčiai atėjus, ir niekas daugiau 
apie tai neužsimins, tuomet tai ir liks mudviejų su Feidiju paslap- 
tis, - nusprendžiau. O jeigu ne, tuomet pasisakysiu Perikliui. 

— Manau, jokia moteris pasaulyje, kokio amžiaus bebūtų, ne- 
apsidžiaugs atstumta, — pasakiau, tarsi pateikdama paaiškinimą 
Elpinikės pykčiui ir tuo pat metu netiesiogiai neigdama jos kal- 
tinimus.. 

— Štai kodėl užkariavimus, kaip ir daugelį kitų dalykų, verčiau 
palikti vyrams, - atsakė jis. 


KAIP IR VISI JOS ATLIEKAMŲ aukojimų stebėtojai, Diotimos ga- 
lioms jutau pagarbią baimę. Ji buvo Aukščiausioji miesto žynė, ir 
jos pareiga buvo aiškinti ženklus. Prieš keletą mėnesių ji išskaitė, 
kad prie Atėnų artinasi maras. Diotima tvirtino girdinti, kaip 
liga tarsi raita ant arklių jojanti į miestą, ir skardus lyg būgnai jų 
kanopų kaukšėjimas lekiant per Atikos lygumas aidįs vis garsiau. 
Ši pranašystė įvarė atėniečiams daug baimės. Kai kurie nuspren- 
dė palikti savo namus ir keltis į kaimą. Keli net nušoko nuo uolų 
arba pasikorė. Buvo moterų, pasiryžusių nutraukti nėštumą. 


Vyrai svarstė, ar geriau iškart nužudyti savo vaikus, ar laukti ir 

žiūrėti, kaip jie mirs kančiose. Norėdama padaryti galą tokiai be- 
protybei, Diotima paskelbė Didžiosios Panatėnajų šventės metu 
paaukosianti avį; ši jos auka turėtų atitolinti ligą dešimčiai metų, 
o paskui ji iš naujo įvertinsianti jos keliamą grėsmę. 

Nebuvau ketinusi drauge su Perikliu saulei leidžiantis eiti ste- 
bėti šio aukojimo. Norėjau grįžti namo ir pažiūrėti, ar pasiren- 
gimai šio vakaro pokyliui vyksta kaip dera. Tačiau auka buvo 
skirta Pandrosai, klusniajai Atėnės mergelei - deivės numylėti- 
nei. Todėl paprašiau Periklį leisti man eiti kartu, nors nesakiau 
jam, dėl ko man taip svarbu tenai būti. Kai aukos kraujas ištrykš 
ant aukuro, aš irgi patyliukais prašysiu deivės, kad ir mano laimei 
iškilusi grėsmė, nelyginant tas Atėnams grasinantis maras, jeigu 
ne amžiams, tai bent kokiam dešimtmečiui, atsitrauktų. 

Per penkias šventės dienas ant visų Akropolyje esančių Atėnės 
aukurų bus paaukota šimtai karvių, tačiau toji vienintelė avis, auko- 
jama Pandrosai, buvo išskirtinė. Buvau girdėjusi įvairiai pasakojant 
Pandrosos istoriją, tačiau pati žinomiausia jos versija buvo tokia: 
luošasis kalvis Hefaistas panoro sugulti su skaisčiąja deive Atėne. Jis 
buvo nemažai jai pasitarnavęs — nukalęs jai krūtinšarvį ir skydą, tad 
tikėjosi, kad ji atsilygins jam kūniškomis malonėmis. Tačiau visokie 
kūniški vyrų geiduliai kėlė Atėnei pasišlykštėjimą. Hefaistui pradė- 
jus į ją trintis, jinai jį atstūmė, bet kaip tik tą akimirką ištryškusi 
Hefaisto sėkla užtiško ant plikos deivės kojos. Atėnė pasipiktinusi ją 
nukrėtė ant žemės. Akimirksniu iš žemės išdygo Erechtėjas — pusiau 
berniukas, pusiau žaltys, pirmasis atėniečių protėvis. Atėnė įkišo jį į 
dailią skrynutę ir uždariusi padavė saugoti trims karaliaus Kekropo 
dukterims, tik prisakė nieku gyvu nežiūrėti, kas viduje. Pandrosa 
pakluso, tačiau Hersė su Aglaura neįstengė atsispirti smalsumui. Jos 
atvėrė skrynutę, tačiau pamačiusios jaunikaitį žaltį taip persigando, 


kad nušoko žemyn nuo Akropolio uolos. 

Štai kokia neklusnių moterų lemtis. O paklusniajai Pandrosai 
ant kalvos greta Atėnės šventyklos buvo paskirta šventyklėlė, kur 
žmonės ištisus šimtmečius ją garbino. Aukojimas Pandrosai vi- 
sada primindavo tuos laikus, kada jaunos mergelės būdavo atna- 
šaujamos kaip aukos, užtat jis buvo itin iškilmingas. Nors Atėnei 
paaukotų karvių mėsa čia pat greta aukuro būdavo kepama ir 
dalijama žmonėms, tiktai žyniai ir dar keletas išrinktųjų turėjo 
teisę paragauti avies, paaukotos Pandrosai. 

Pandrosos šventyklėlė stovėjo Akropolio dalyje, skirtoje šiai 
klusniajai sesei. Ji buvo visai prie pat šventyklos, kur buvo laiko- 
ma senoji Atėnės Poliadės statulėlė iš alyvmedžio, čia augo ir pats 
pirmasis alyvmedis, kurį Atėnė padovanojo miestui, rungdamasi 
su Poseidonu. Šis medis atėniečiams buvo šventas. Kad jis tikrai 
buvo nepaprastas, aiškėjo iš to, jog persų sudegintas nusiaubus 
Akropolį alyvmedis per vieną naktį atžėlė. Senoliai, dar prisime- 
nantys anas siaubingas dienas, prisiekinėjo jau kitą rytą po gaisro 
išvydę stebuklą: iki pat žemės sudegęs alyvmedis per naktį išleido 
daugiau nei uolekties ilgio atžalą! 

Šventyklos kieme dabar grūdosi gal kokie du šimtai žmonių, 
bet aš stovėjau minios priešakyje greta Periklio ir kitų miesto 
pareigūnų. Muzikantai mušė ožkenomis aptrauktus būgnus ir 
pūtė nykiai, gūdžiai aidinčias dūdas. Marmurinis aukuras buvo 
kruopščiai nuvalytas, kad neliktų kraujo ir dėmių nuo ankstes- 
nių aukojimų, tačiau ties viduriu jis buvo net įdubęs. Du jau- 
nuoliai gyvatės odos liemenėmis, primenantys Erechtėją, laikė 
avį, ta proga padabintą gėlėmis. Į apeigas susirinkę vyrai ir mo- 
terys buvo apsigaubę gyvulių odomis, o kai kurios moterys dar ir 
užsidėjusios gėlių vainikus. 

Su nuostaba pamačiau visai prie pat aukuro stovintį Sokratą. 


Keista, kad toks jaunas pameistrys, kilęs iš niekuo nepasižymin- 

čios šeimos, prileidžiamas šitaip arti aukuro. Gal kartais jis - ko- 
kio garsaus asmens meilužis? Jei taip, aš nieko apie tai nežinojau. 
O dar labiau apstulbau, kai baltais rūbais apsigerbusi Diotima 
išėjusi linktelėjo jam, tarsi kokiam senam savo bičiuliui. 

Buvau mačiusi, kaip kartais žynėms prireikia jaunų vyrų pagal- 
bos prispausti aukojamam gyvuliui, kad nesispardytų, tačiau Dio- 
tima buvo ne iš tų. Turėdama apie penkiasdešimt penkerius metus, 
ji buvo aukšta ir tvirta moteris. Visas jos gyvenimas buvo skirtas 
tarnauti deivei, nes Atėnei patarnaujančios moterys, žinoma, tuo 
pat metu neturėjo teisės santykiauti su vyrais. Diotima jau seniai 
buvo tapusi našle ir turėjo suaugusį sūnų, tačiau jos kūnas nė iš tolo 
neatrodė sukriošęs ar apdribęs, kaip kitų jos amžiaus motinų. 

Jaučiausi baisiai pavargusi — juk kėliausi gerokai prieš aušrą, 
ir žinojau, koks ilgas vakaras manęs dar laukia. Aplinkui draikėsi 
daugybės ant didžiojo Atėnės aukuro aukojamų gyvulių kepa- 
mos mėsos dūmai, ir nuo to kvapo ar iš alkio man truputį svaigo 
galva. Labai norėjau atsišlieti į Periklį, tačiau nedrįsau, nes toks 
poelgis būtų neabejotinai buvęs palaikytas nederamai gašliu — 
juk, kur bebūtume, mus nuolatos priekabiai sekė daugybė akių. 
Aplinkui tvyrantis triukšmas irgi jau pradėjo mane erzinti, ir la- 
bai norėjosi pabūti vienai. Būgnų mušamas ritmas vis tankėjo, ir 
kieme sustojusios moterys ėmė linguoti ir šūkauti, nujausdamos 
greit prasidėsiantį aukojimą. Prie kitų aukurų savo lemties lau- 
kiantys gyvuliai garsiai maurojo. Atrodė, kad visi vienas per kitą 
stengiasi kelti kuo didesnį triukšmą. 

Galų gale Diotima iškėlė rankas aukštyn, ir apeiga prasidėjo. 
Abu jaunuoliai, traukdami už apie kaklą užrištų virvių, nurempė 
avį prie aukuro. Ten ją perėmė Diotima: ji prispaudė avies galvą 
prie aukuro viršaus ir beveik apžergusi gyvulį laikė, kad neju- 


dėtų. Vienas iš jaunuolių padavė jai peilį. Suėmusi avies snukį 

kairiąja ranka, žynė atlošė jos galvą. Tada dešiniąja ranka iškėlė 
ilgą ir aštrų aukojimo peilį ir užsimojusi perdūrė gyvuliui gerklę. 
Paskui iš lėto, ramiai perrėžė jai kaklą, kad liktų tiesus pjūvis. 
Gyvulį ji buvo paguldžiusi ant aukuro taip, kad kraujas tekėtų į 
visas puses. Jei kraujas neužlies viso aukuro, auka nebus priimta. 
Minia įdėmiai stebėjo, kaip tirštas raudonas skystis pasklido ant 
akmens, iš lėto artėdamas prie visų keturių kampų. 

Diotima mostelėjo dūdų pūtikams vėl pradėti groti. Jiems 
pritariant, ji užgiedojo: 

— Tebūnie mūsų miestas gerai tvarkomas, o mūsų moterys 
dorybingos, tegu jų sūnūs džiaugiasi jaunystės linksmybėmis, o 
jų dukterys laimingos šoka apsikaišiusios gėlėmis ir lengvomis 
širdimis laksto po žydinčius laukus. Štai ką duokite mums, šven- 
tieji ir dosnieji dievai! 

Jai nutilus, kraujas jau buvo užliejęs visą aukurą ir nuo jo 
kraštų Iašėjo į apeiginius dubenis, laikomus dviejų jaunuolių ir 
dviejų jaunų mergaičių. Diotimai ranka davus ženklą, jaunuoliai 
ir mergaitės vėl šliūkštelėjo surinktą kraują ant aukuro viršaus, 
kad jis gerai jo prisigertų ir Pandrosa, gavusi tokią puikią auką, 
užtartų mus prieš Atėnę. 

Aš nepajėgiau atitraukti akių nuo srūvančio kraujo. Nosį 
riečiantis karvių lajaus, puoduose deginamo kitoje Akropolio 
pusėje kaip auka Atėnei, kvapas maišėsi su sodriu gėlių girlian- 
dų, kuriomis buvo vainikuotas Periklis, aromatu. Man visiškai 
apsvaigo galva, o paskui ėmė raižyti pilvą ir pykinti. Prieš akis 
man iškilo tarsi kokia juoda siena, viską aplinkui užstodama. 
Staiga viskas priešais mane pajuodo ir pasijutau krintanti tiesiai 
į glėbį Perikliui, kuris net nespėjo manęs pagauti, tad susmu- 


kau ant žemės. 

TARSI Iš TAMSOS IŠNIRUSI, priešais iškilo spindinti figūra. Aukštai už jos 
pečių ore mirguliavo žybsinčios ugnys, palaipsniui virsdamos sparnais. 
Ji buvo nuostabiai graži, tačiau rūsti. Jos vežimą traukė du pakinkyti 
grifai — tie nuožmūs dievybės palydovai, tarsi galingais skydais plakda- 
mi ereliškais sparnais, grėsmingai tiesė į mane snapus. Norėjau rėkti, 
bet negalėjau išspausti nė garso. Tik širdis baisiai daužėsi krūtinėje, 0 
milžiniškos liūtų letenos pamažėle artinosi prie mangs. Bandžiau įsi- 
vaizduoti, kas bus, kai tie juodi ilgi lenkti nagai susmigs man į kūną. 
O toji nepažįstama grėsminga būtybė negailestingai dėbsojo į mane 
tarsi į didžiausią nusikaltėlę. Mėginau žvilgsniu maldauti jos pasi- 
gailėjimo, tačiau bežadė mano malda nesulaukė atsako. Ji nė piršto 
nepajudino, kad sulaikytų grifus, kurie artėjo vis greičiau, vydamiesi 
mane. Norėjau sprukti ropomis, tačiau mano kūnas pasidarė kaip 
kūdikio - neįstengiau net šliaužti. Tik bejėgiškai gniaužiau rankomis 
žemę, bandydama kaip nors pasislinkti į šalį, o vežimo ratai girgždė- 
dami jau baigė mane prisivyti. Paskutinįsyk apsigręžiau ir pažiūrėjau 
sau per petį - bet staiga nieko ten nebemačiau. 


PAJUTAU Į VEIDĄ TĖKŠTELINT vandenį. Atsimerkusi pamačiau 
greta klūpantį Periklį su semtuve rankoje. Apsižvalgiau aplink, 
tikėdamasi išvysti grėsmingąsias ką tik regėtas būtybes, tačiau 
išvydau tik jau matytą aukojimo vietą. Viršum manęs palinkęs 
stovėjo Sokratas, o didžiulės jo akys buvo sklidinos rūpesčio. Pe- 
riklis paėmė mane už vienos parankės, Sokratas — už kitos, ir 
abudu drauge pastatė ant kojų. Iškart pajutau į save susmigusias 
daugybę akių. Galva man vis dar svaigo, o nuo ką tik regėtos vi- 
zijos tebekrėtė šiurpas, tad mielai būčiau kur nors pradingusi. 

Dar nelabai įstengiau save valdyti. 

— Man tuoj pat reikia namo. Turiu pasižiūrėti, ar viskas pa- 


ruošta vakarui. 

Ko gero, iš moters, kuri ką tik gulėjo be sąmonės, lūpų tokie 
žodžiai skambėjo beprotiškai. 

— Gerai, — linktelėjo Periklis, — bet aš turiu likti ir paragauti 
paaukotos mėsos. 

— Apačioje turiu palikęs vežimaitį, — įsiterpė Sokratas. - Galiu 
parvežti ją namo. 

Periklis mane paleido, ir aš įsikibau Sokratui į parankę. Kol 
mudu išėjome lauk iš šventyklos, dar spėjau pamatyti Diotimą 
krauju permirkusiomis drabužio rankovėmis, savo išmintingų, 
neperprantamų akių žvilgsnį įbedusią į mane. 

Mudviem leidžiantis kalvos šlaitu iki Sokrato vežimaičio, ku- 
riuo jis paprastai gabendavosi savo skuptūros reikmenis, nupasa- 
kojau jam, ką mačiau gulėdama apalpusi — vyliausi, gal jis galės 
paaiškinti man to regėjimo prasmę. 

— Neįsivaizduoju, ką tai galėtų reikšti, Aspasija, — pasakė jis. — 
Bet paklausiu apie tai Diotimos, ir galbūt sutarsiu dėl judviejų 


susitikimo. 


NORS PERIKLIS BŪTŲ GALĖJĘS pasistatyti sau kur kas prabanges- 
nius namus, jis tikėjosi kukliai gyvendamas išvengti kritikos. Nė 
nežinau, keli šimtai žmonių sugužėjo į mūsų vakarėlį, bet žinau, 
kad buvo pilni visi kambariai abiejuose aukštuose ir dar prisi- 
grūdo pilnas vidinis kiemas. Buvau sutarusi su akrobatais ir mu- 
zikantais dėl jų pasirodymo vidiniame kieme, bet čia buvo taip 
sausakimša, kad kyštelėjau jiems papildomai pinigų ir paprašiau 
pavaikščioti iš vieno kambario į kitą lyg klajojančių artistų. 
Grupei vadovavo buvęs vergas, sugautas kažkokioje tolimo- 
je Medijos žemėje. Būdamas nuostabus akrobatas, jis išsitar- 
navo sau laisvę, linksmindamas savo graiką šeimininką. Tada 


subūrė trupę muzikantų, pasakotojų, šokėjų ir akrobatų; prie 

jų dar prisidėjo dvi jaunos Aeitininkės, kurias vyrai pravardžia- 
vo Ančiuviais, nes buvo liesos, išblyškusios ir išverstakės, ir dar 
todėl, kad nesigilindami buvo įpratę moteris, ypač laisvesnio 
elgesio, sieti su žuvimis. Ančiuviai, kaip ir kitos Aeitininkės 
bei moterys akrobatės, neretai namo parsinešdavo dar kokias 
penkias ar šešias papildomas drachmas už paslaugas vyrams po 
pasirodymų. 

Tačiau šįvakar mūsų namuose buvo ir kitokios rūšies vieš- 
nių - konservatyviai apsitaisiusių atėniečių žmonų. Iš pagarbos 
šioms moterims buvau liepusi prostitutėms ir artistėms kūniškas 
savo paslaugas ir kitokius malonumus teikti tik už uždarų durų. 
Vergėms nurodžiau moterų dubenyse vyną gerokai atskiesti, mat 
žinojau, kad dauguma jų nepratusios gerti, tad nenorėjau, kad 
rytojaus dieną visa turgaus aikštė ūžtų apie tai, kaip vedu iš kelio 
garbingas moteris. 

O damos, pasidabinusios gėlių vainikais ir svaigiai prisikvepi- 
nusios glicinijomis ir narcizais, viena per kitą veržėsi su manimi 
pasišnekėti. Tiesa, taip darydamos, jos prisidengdavo burnas vė- 
duoklėmis, kaip ir derėjo viešoje vietoje — tiktai prostitutės galė- 
davo sau leisti kalbėdamos plačiai išsižioti, o kartais dar ir juoktis 
taip, kad net krūminiai dantys būdavo matyti. Tačiau jokių temų 
pokalbiui, išskyrus savo ir savo vyrų vardus bei kiek vaikų jos 
turi, šios moterys neįstengė sugalvoti. Aš mandagiai jų klausiau- 
si, bet tegalėjau tiktai pasveikinti jas savo namuose ir pasiūlyti 
joms atsigaivinti, o daugiau ir nebežinojau, ką su jomis daryti. 
Vyrai vaišių menėse jų nepageidavo matyti — ten jie drybsojo, 
valgė ir diskutavo apie savo mėgstamus dalykus. 

— Mes nenorime, kad jūs mus varžytumėte arba uždavinė- 
tumėte kvailus klausimus; mes kalbamės apie aukštesnius daly- 


kus, - pareiškė kažkurios damos vyras. 

Skirtingai nuo savo vyrų, manęs arba kurtizanių, ištekėjusios mo- 
terys Atėnuose gyveno labai uždarai, bendraudamos tiktai viena su 
kita, su vaikais arba su namų vergais. Atėnuose būdavo sakoma, kad 
tik prastos šlovės moteris gali vyrui rodyti liežuvį - gudrus būdas 
priversti jas užsičiaupti. Man visuomet atrodydavo keista, kad vy- 
rai, trokštantys turėti išsilavinusias meilužes, lygiai taip pat atkakliai 
drausdavo savo žmonoms pažinti raštą, skaityti ir juo labiau — ugdyti 
sugebėjimus palaikyti pokalbį, kas juo labiau lavina protą. Jos ničnie- 
ko nenutuokė apie jokį mokslą, astronomiją, mediciną, matematiką 
ar retoriką. Man toptelėjo, kad galėčiau labai pasitarnauti abiem ly- 
tims, sukurdama vedybų filosofiją, kuri patenkintų abi puses. Progai 
pasitaikius, reikės aptarti tai su Perikliu. Kodėl turėčiau žarstyti pa- 
tarimus vien tik vyrams, kai galiu pasikalbėti su abiem poros nariais 
ir padėti abiem patirti daugiau pasitenkinimo santuokoje? 

Beje, užstodama moteris, galėčiau pridurti, jog ir pati neįsten- 
giau deramai palaikyti su jomis pokalbio, nes per daug sunerimusi 
stebėjau Periklį, kuriam ant kaklo korėsi keletas prostitučių. Pora 
šliundrų įsikibo jam į rankas, o trečioji lėtai ir gundomai braukė 
smiliumi jam per krūtinę. Regis, jos kaip įmanydamos stengėsi 
priversti jį apsispręsti. O jis kaip įpratęs atsainiai jų klausėsi, iš 
lėto pasukdamas galvą į tą, kuri prabildavo. Kažin, ar tik šiąnakt 
neįsikūnys viena iš mano baimių: pamatyti Periklį sykiu su tomis 
trimis raganomis pradingstantį kokiame nors tamsiame kampe. 
Šiaip ar taip, jis juk gali sau tai leisti. Galėčiau pykti ar įsiskau- 
dinti, bet kokiu pagrindu turėčiau jam kliudyti? Net nemėginau 
priekaištingu žvilgsniu į jį žiūrėti. Nusprendžiau geriausia bū- 
siant nusisukti ir apsimesti, kad nieko nepastebėjau. 

Jau buvau besitraukianti iš gagenančių žmonų pulko, kai vie- 
na iš jų drėbtelėjo klausimą, kurio vyliausi niekuomet daugiau 


nebeišgirsti. 

— Ar tiesa, Aspasija, kad tu pozavai Feidijui, kai jis kalė Atėnės 
veidą? 

Taigi kalbos jau buvo pasklidusios. Matyt, tai buvo neišven- 
giama. Juk Elpinikės kaltinimą girdėjo daugybė žmonių. Paprasta 
matematika galėjo įrodyti, kad užteks kelių valandų šiam gandui 
pasiekti kiekvienas Atėnų ausis — juolab kad visas miestas juk buvo 
susibėgęs krūvon švęsti didžiausios per ketvertą metų šventės. Nu- 
sprendžiau elgtis labai moteriškai ir slėptis už Periklio pečių. 

— Periklis nusprendė, jog šis kaltinimas per daug absurdiškas, 
kad apie jį kalbėtume. Todėl atsiprašau, bet nieko daugiau negaliu 
pasakyti, — ištariau, oriai šypsodamasi, nors viduje visa virpėjau. 

Apsidžiaugiau ir labai nustebau išvydusi Sokratą, įeinantį į kie- 
melį drauge su Diotima. Visuomet maniau, kad prieš ir po auko- 
jimo žynė ištisas dienas praleidžia medituodama. Užtat, jam pa- 
sakius, jog pasikalbės su Diotima ir pabandys surengti mudviejų 
susitikimą, man nė netoptelėjo, kad tai galėtų įvykti dar šįvakar. 

— Atleiskite, - skubiai tariau žmonoms. — Turiu pasveikinti 
žynę. 

Palikusi jas, nuėjau tiesiai prie Sokrato ir iškiliosios jo bičiulės. 

Diotima nėmaž nebepriminė tos krauju permirkusios prana- 
šautojos, mano matytos tądien. Ji atrodė visai kaip bet kuri kita 
čia esanti moteris. Buvo išsimaudžiusi ir apsivilkusi švarią blyškiai 
žydros spalvos suknelę, krintančią plačiomis klostėmis, per lieme- 
nį suveržtą pinto aukso diržu. Plaukus buvo susigarbanojusi, o į 
ausis įsivėrusi auksinius auskarus. Tačiau jos veidas vis dar švytė- 
jo - kaip žmogaus, prisilietusio prie dievybės. Atrodė tokia pat 
nežemiška, kaip ir deivės statula, nors ir ne iš dramblio kaulo ar 
aukso, o vien iš kūno ir kraujo. Ji laikėsi labai tiesiai, kaip žmogus, 
niekad nedvejojęs savo teisumu. Man pasidarė aišku, kodėl net 


įtariai į visus svetimšalius žiūrintys atėniečiai pripažino ją, graikę 


Atėnės pagrobimas 277 


iš Mantinėjos, tarpininke tarp jų ir Atėnės. Jos vyras buvo atėnie- 
tis, o kai jis mirė, Diotima pašventė savo gyvenimą deivei. 

Eidama prie jų, mintyse repetavau savo pasveikinimą, tačiau 
Diotima spėjo prabilti pirmoji: 

— Aš ilgai nebūsiu. Ar galim kur nors atskirai pasikalbėti? 

— Žinoma, - atsakiau. 

Nusivedžiau juodu su Sokratu į mūsų asmeninį valgomąjį — 
vieną iš tų kambarių, į kuriuos buvau nutarusi svečių neleisti. Tai 
buvo tarsi ypatinga mudviejų su Perikliu šventovė, kurios man 
nesinorėjo sutepti išlaistytu vynu ir svetima sėkla. Įbėgęs vergas 
uždegė lempas. Aš įsitaisiau ant vienos iš keturių sofų, pakvietusi 
ir Diotimą su Sokratu taip pat prisėsti. 

— Jau seniai ketinau supažindinti dvi didžias moteris mąsty- 
tojas: vieną, išmanančią Meilės filosofiją, ir kitą, išmanančią Šei- 
mos gyvenimo filosofiją, - prabilo Sokratas. 

— Girdėjau, mieloji, kad tu - be galo protinga, bet tu juk 
tokia jauna, - tarė man Diotima. Nesitikėjau, kad ji taip rodys 
savo pranašumą, tačiau jos amžius ir užimama padėtis, be abejo, 
suteikė jai tokią teisę. Todėl nusišypsojau ir nieko neatsakiau. 

— Aš —- pranašautoja, — toliau kalbėjo ji, ne tiek stengdama- 
si pabrėžti savo, kaip dvasininkės, didybę, kiek paprasčiausiai 
konstatuodama žinomą faktą. — Todėl regiu ateitį, o kartais, net 
ir pati to nenorėdama, matau ir žmonių sielas. 

— Ar Sokratas tau sakė, kokį keistą regėjimą patyriau? 

— Taip. Toji figūra, kurią regėjai — tai Nemesidė, atpildo deivė, 
vykdanti Atėnės valią. 

— Atpildo? 

— Riedėdama savo vežimu, ji įsuka likimo ratą. Mūsų lemtis 
yra jos rankose. Tuo savo vežimu ji kartais traiško Atėnės priešus. 


Arba atiduoda juos sudraskyti savo grifams. 

— Ak, padėk man, Diotima! — sušukau, pajutusi įsikūnijant 
baisiausias savo baimes. — Aš įžeidžiau deivę ir dabar turėsiu už 
tai sumokėti! 

— Nejau tu taip pat pranašauji, Aspasija? O jei ne, tai būk ma- 
loni, palik man aiškinti regėjimus. Kaip tu įžeidei deivę? 

— Nejau negirdėjote, kuo mane kaltina? — nustebau. 

— Girdėjau daugybę kaltinimų prieš tave, vaikeli, tačiau visada 
maniau, kad tai — tik pikti gandai, skleidžiami Periklio priešų. 

— Ber vienas iš jų yra tiesa, — atsidusau. Ir viską paaiškinau jie- 
dviem su Sokratu: kad Feidijo prašymu pozavau jam, ir to niekas 
neturėjo sužinoti, tad net Periklis neįtaria, ką padariau. 

— Taigi aš įžeidžiau Atėnę, ir ji pasiuntė atpildo deivę manęs 
nubausti, —- sudejavau. — Ką kita dar gali reikšti toks regėjimas? 
Nejau ne to paties atėjai man pasakyti? 

— Nieko panašaus, - atkirto ji. - Atėjau tau pasakyti, jog esi 
nėščia. 

— Nėščia? — Tokia mintis man nė į galvą nebuvo atėjusi. Bu- 
vau jau praradusi viltį pastoti, kai beveik penkerius metus išgy- 
venus su Perikliu tai nenutiko. 

— Štai kodėl tu ir apalpai, — pridūrė Sokratas. — Diotima iškart 
tai suprato, užtat būtinai panoro dar šįvakar ateiti ir tau pasakyti. 

Žynės akivaizdoje jis buvo kur kas tylesnis, nei kada būčiau 
tikėjusis išvysti. Sokratas niekada nesivaržydavo, netgi būdamas 
su tokiu iškiliu žmogumi kaip Feidijas, tačiau su Diotima elgėsi 
taip pagarbiai, kaip ėriukas su liūtu. 

— Tavo nėštumas dar labai ankstyvas, —- pasakė Diotima. — Ir 
jei nori išsaugoti kūdikį, privalai daugiau ilsėtis ir daugiau valgy- 
ti. Ar tėvas — Periklis? 

— Žinoma, kas gi daugiau! Man regis, sakei, jog netiki bjau- 


riais gandais, skleidžiamais apie mane! 

— Aš ir netikiu. Bet norint sužinoti tiesą, visada ne pro šalį pa- 
siklausti. Moterų dora dabar ne tokia, kaip anksčiau. Esu tikra, 
kad ir tu pastebėjai. 

— Tai turėtų būti labai džiugi naujiena. Bet kaip man džiaug- 
tis, jei Atėnė siunčia atpildo deivę manęs nubausti? Negi ji atims 
mano kūdikį? 

Žynė gūžtelėjo pečiais. Kodėl gi deivė negalėtų nubausti ma- 
nęs už tai, ką padariau, atimdama iš manęs vaiką? Kiekvienas ko 
nors vertas tragikas būtent taip pasuktų savo kūrinio siužetą. 

Diotima gurkštelėjo vyno. Paskui nuleido dubenį ir pažvelgė į 
jo dugną, tarsi tyrinėdama paaukoto gyvulio vidurius, kad pama- 
tytų ateitį. Laukiau, ką ji pasakys, bet ji tik plačiai nusišypsojo. 

— Ar ką nors ten išvydai? — paklausiau. 

Dabar ji jau nusikvatojo balsu, iki galo ištuštino dubenį ir 
parodė man, kas nupiešta jo dugne. Tai buvo nuogo, raumenin- 
go atleto karikatūra — vienoje rankoje jis laikė diską, o kita buvo 
suėmęs milžinišką sustandėjusią savo varpą. 

Kaip ji gali juoktis, jei ką tik pranešė man tokią dviprasmišką 
žinią: viena jos dalis užliejo mano širdį džiaugsmu, o kita nubloš- 
kė į giliausią bedugnę? 

— Mieloji, niekas geriau už mane nesupranta deivės valios, 
užtat neabejok tuo, ką tau pasakysiu. Atėnė — išminties deivė; ji 
myli ir globoja visus filosofus ir visus tiesos bei žinių ieškotojus. 
Taigi ji laimina ir tave. 

— Tačiau argi ji neužsirūstino dėl mano įžūlumo? 

— Galbūt. Bet juk tavo ketinimai buvo tyri. O Feidijas irgi 
tenorėjo tik pagerbti ją deramai pavaizduodamas. 

— Ar galėčiau paklausti, ko tada norėjo Nemesidė? 

— Kad tai išsiaiškinčiau, man teks ilgokai pamedituoti ir ti- 


kriausiai paaukoti ne vieną auką. Tau nemažai kainuos, — tarė ji. 


280 Karen Essex 


— Nesvarbu, — atsakiau. Paprašysiu Periklio naujos suknelės, 
ir jis duos man pinigų kiek reikia. 

— Ber vis tiek deivė man tai atskleis tada, kai pati panorės, o ne 
kai tu norėsi išgirsti. Tau teks apsišarvuoti kantrybe. 

Staiga mano mintys sugrįžo prie Periklio. O gal jis jau sugulė 
su tomis prostitutėmis? Vos susilaikiau nepuolusi lauk iš kamba- 
rio. Gal dar spėčiau jį rasti ir pasakyti apie mudviejų kūdikį? Gal 
tada jis nenulįstų į kokį tamsų kampą su jomis? 

— Tavo veidu nuslinko juodas debesis, Aspasija, - pastebėjo 
Sokratas. 

— Turiu surasti Periklį ir pranešti jam, kad laukiuosi, — atsa- 
kiau ir atsistojau tikėdamiesi, kad jiedu taip pat pakils. 

— Sėskis, - paliepė man Diotima. Aš paklusau, negalėdama 
priešintis Atėnės žynės valiai. Sokratas kilstelėjo dubenį prašyda- 
mas dar vyno. 

— Kai mudu įėjome, mačiau, kaip stebėjai Periklį su tomis 
moterimis, - tarė Diotima. — Tau nėra ko dėl jų nerimauti. 

— Mano manymu, jis toks, kaip ir kiti vyrai - mielai pasimėgaus 
tuo, kas pasitaiko po ranka, - atsakiau. Pasijutau tarsi nuoga supra- 
tusi, jog jie pastebėjo mano nerimą. Nejaugi viskas taip akivaizdu? 

— Ne tai turėjau omenyje, - atsiduso Diotima. — Ketinu dabar 
judu apšviesti, tačiau turėsite įtempti kiekvieną savo raumenėlį ir 
nervą, kad suprastumėt, ką pasakysiu. 

Sokratas linktelėjo nelyginant klusnus mokinukas, ir man ne- 
liko nieko kito, kaip pasekti jo pavyzdžiu. 

— Turbūt manai, kad Periklį valdo geismai, bet patikėk, geis- 
mas — tiktai sielos veržimasis į nemirtingumą. 

— Kaip tai? — nesupratau. Nors ir kaip troškau greičiau bėgti 
pas Periklį pranešti jam savo naujienos, jos teiginys kaipmat už- 


kabino mano flosofės protą. - Juk geismo ištakos - kūne? 

— Mirtingųjų sielas tebevilioja nemirtingumo prisiminimai. 
Užtat dabartinis žemiškasis gyvenimas niekad mūsų nepatenki- 
na, — pasakė ji. 

— Taip, sutinku. Todėl ir trokštame nemirtingumo, pratęsda- 
mi giminę, — atitariau. Nejau ši didi Meilės filosofė nieko naujo 
manęs neišmokys? — patyliukais stebėjausi. — Štai kodėl man taip 
rūpi kuo greičiau pranešti Perikliui, jog laukiuosi. 

— O, jam bus malonu tai girdėti, - nutęsė Diotima. — Tačiau 
toks žmogus, kaip jis, gyvenime turi ir didesnių stimulų. 

— Ir kokių gi? - paklausiau. Turiu prisipažinti, jog gerokai 
suirzau, girdėdama ją kalbant apie Periklį taip, tarsi pažinotų jį 
geriau nei aš. 

— Meilę šlovei, — atsakė ji. - Jam rūpi amžinai užsitikrinti sau 
vietą nemirtingajame šlovės sąraše. — Šitai ji pareiškė taip katego- 
riškai, jog net sudvejojau, ar dar leisis toliau klausinėjama. 

— Nesuprantu, kodėl man tai sakai, — ištariau. 

— Aspasija, tu — filosofė ar ne? Pagalvok apie tai. Dėl šlovės vy- 
rai lenda į didžiulius pavojus. Dėl jos jie rizikuoja gyvybe kur kas 
noriau nei dėl savo vaikų. Dėl šlovės jie neskaičiuodami švaisto 
pinigus ir triūsia dieną naktį iki išsekimo. Negi savo pačios na- 
muose nesi šito pastebėjusi? 

Turėjau pripažinti, kad jos tiesa. Periklis turėjo porą suaugu- 
sių sūnų, kuriuos labai mylėjo, tačiau savo padėtimi Atėnuose 
jis rizikavo tiktai dėl garsiojo statybų projekto. Dabar Diotimos 
samprotavimai mane tiesiog pakerėjo. 

— Taip, tu teisi, — linktelėjau. — Tai ypač tinka Perikliui! 

— Žinoma, aš teisi. Nejau manai, kad Achilas būtų miręs. iš 
meilės Patroklui, jeigu jam nebūtų buvę išpranašauta, jog taip 
pelnysiąs nemirtingą šlovę? Visi vyrai trokšta tokios begalinės 


šlovės. Ir kuo vyras kilnesnis, tuo didesni jo siekiai. 

— Nes jis aistringai myli šlovę, — pridūriau. 

— Ne! - sušuko ji. Man net pasirodė, kad Diotima galutinai 
prarado viltį išvysti tą išgirtąjį mano protą ir sumanumą. — Nes 
jis aistringai myli amžinybę! 

Jos akys sužibo, ir toliau ji kalbėjo tyliau, tačiau griežčiau, 
kiek pakeitusi balso tembrą, tartum norėdama, kad geriau ją su- 
prasčiau. 

— Kūniška meilė ir giminės pratęsimas yra žingsniai nemir- 
tingumo link. Tačiau Periklio vaikai ir vaikaičiai, kaip ir visi kiti 
ainiai, po keleto kartų išmirs. Užtat jo statybos yra kur kas tikres- 
nis būdas pasiekti amžinąją šlovę nei vaikai, kadangi tie statiniai 
stovės šimtmečius, o gal net ir tūkstantmečius, ir visuomet gar- 
sins Periklio vardą. 

— Suprantu, - tarstelėjau. Aš iš tikrųjų supratau. Tiktai vis 
dar nesumojau, kodėl ji panoro pagerbti mane dalydamasi 
savo išmintimi. Gal kartais Sokratas bus ją prikalbinęs, kad 
paskui dviese su manimi galėtų visa tai aptarti, kaip kad mudu 
buvome pratę aptarti daugelį dalykų. O gal Diotima tai darė 
iš kur kas niūresnių paskatų? — Ar norėjai man pasakyti, kad 
Perikliui nerūpi mudviejų vaikas, kad jam galvoje - vien tik jo 
pastatai? 

— Ne, Aspasija, aš tiesiog sakau, kad pastatai tvers ilgiau negu 
vaikas. Ir noriu, kad suprastum, jog moterys prisiliečia prie ne- 
mirtingumo gimdydamos vaikus, tuo tarpu vyrai — didūs vyrai — 
jaučia poreikį statyti paminklus ir siekti šlovės. 

— Aišku, — droviai numykiau. 

— Ar dabar matai, kad Perikliui nerūpi smagintis su prostitu- 
tėmis, nes jo sielos nemirtingumo troškimą įkūnija tie pastatai 
Akropolio viršūnėje? Ir dar: nepadaryk klaidos — tai ne puikybė. 


Tiesiog taip žmogus malšina savo nemirtingos sielos šauksmą. 


Atėnės pagrobimas 283 


Jos žodžiuose suskambo tokia aiški tiesa, kad net neįstengiau 
nieko atsakyti. 

— Todėl dabar, Aspasija, gali eiti pas savo mylimąjį ir nesibai- 
minti, kad rasi jį kekšių glėbyje. Bent jau šiuo metu tai negresia, 
nes savo sielos troškimus dabar jis tenkina visai kitaip. 

— Matai, kaip tobulai ji grindžia savo mintis? — šūktelėjo Sokra- 
tas, tiesiog švytėdamas iš pasitenkinimo. Vynas, regis, visiškai jo 
nepaveikė. Kreipdamasis į Diotimą, jis tarė: - Nuostabioji ponia, 
nėra vertingesnio dalyko, nei klausytis tavo išmintingų žodžių! 

Nepaisydama Sokrato liaupsių, Diotima pasisuko į mane. 

— Eik pas Periklį, - pasakė. — Ir pranešk jam, kad laukiesi jo 
vaiko. Aišku, jam bus malonu tai girdėti. — Jos balsas skambėjo 
įsakmiai. — Sargybiniai palydės mane namo. 

Sokratas jau žiojosi prieštarauti, tačiau ji atšovė: 

— Lik čia ir gerk vyną ligi pat aušros, kad rytoj per žaidynes 
būtum kaip reikiant prisisiurbęs! - Paskui atsisveikindama su 
manimi pridūrė: — Na, štai, aš apsilankiau tavo namuose, filoso- 
fe. Jei nori išgirsti daugiau, dabar pati turėsi mane aplankyti. Ir 


nepamiršk atnešti dovanų! 


— MIELOJI PONIA, MALDAUJU, tegu tavo vyras pasigaili nelaimin- 
gos kekšės! 

Nesitikėjau, kad Periklį apkibusios prostitutės taip apsi- 
džiaugs, mane išvydusios, tačiau, man prisiartinus, jos tiesiog 
nušvito. Su jais buvo ir Feidijas. Aišku, iš jo prostitutėms ne- 
buvo jokios naudos. Į pokylį jis atėjo lydimas savo meilužio 
Agorakrito, gabaus jauno skulptoriaus ir vieno iš savo moki- 
nių, kurį visuomet įtarinėjo anaiptol nepuoselėjant jam karštų 
jausmų, o tik bandant kiek įmanoma daugiau iš jo nusižiūrėti, 


kad paskui galėtų atidaryti savo dirbtuves. Jaunuolis kaip sykis 

kiemelyje meiliai šnekučiavosi su keliomis atėniečių žmono- 
mis, atidžiai stebimas Feidijo, kuris tik apsimetė juokaująs su 
kekšėmis. 

— Juk šįvakar už paslaugas jums buvo dosniai atlyginta, — pa- 
sakiau joms. Aš puikiai tai žinojau, nes pati su Periklio ūkvedžiu 
buvau peržiūrėjusi visas išlaidas. - Nesuprantu, kokio dar pasi- 
gailėjimo reikalaujate! 

Labai nekantravau kuo greičiau jų atsikratyti, kad galėčiau 
pranešti Perikliui savo gerąją naujieną. 

— Tačiau Periklis viena ranka duoda, o kita atima, — prasitarė 
kažkuri kita. 

— Argi? Kiek matau, jūs nesivaržydamos siurbiat vyną ir kem- 
šat vaišes. Ko gi dar jums reikia? - paklausiau. 

— Jos reikalauja sumažinti mokesčius, kuriuos turi mokėti iš 
savo pajamų, — paaiškino Periklis. 

— Taip, teisingai, — atsiliepė prostitutė, kiek vyresnė už anas 
dvi. - Šiandien mes matėme, kaip buvo atidengta mūsų deivės 
statula. Ir girdėjome, kaip vienas ponas pasakė, kad Periklis su 
Feidiju šitais brangiais paminklais dabina Akropolį nelyginant 
kiti vyrai — savo kekšes. Tada aš apsisukusi pasakiau jam, jog vis- 
kas taip ir turi būti, juk prostitučių mokesčiai leidžiami visiems 
tiems įspūdingiems dalykams, kuriuos Periklis stato ant kalvos. 

Kitos dvi kekšės, tai išgirdusios, kone paspringo iš juoko. 
Netgi Periklis išspaudė šypseną. Kiek supratau, tas palyginimas 
jau buvo pasklidęs po visą miestą. 

— Na, pakaks. Grįžkit prie darbo, — pasakiau, rodydama pros- 
titutėms susirinkusius svečius. 

— Šiandien paskutinis kartas, kai kviečiamės visą šitą minią 
į savo namus, - pasakė man Periklis. — Visi jie nori su mumis 


bičiuliautis vien siekdami savų tikslų — netgi mūsų pasamdytos 

kekšės! Ateityje į svečius priimsime tik tuos, kurių draugyste ir 
ištikimybe nereikės abejoti. 

— Bet šiandien gal neverta per daug saugotis? — įsiterpė Feidi- 
jas. - Juk tai - mūsų triumfo akimirka! 

— Užtat.ir reikėtų pasisaugoti. Patikėk, triumfas pagimdo dau- 
giau priešų nei pralaimėjimas, — atitarė jam Periklis. — Ar žinai, 
kokių absurdiškų kaltinimų šiandien mums teko išgirsti? Elpini- 
kė, buvusi Polignoto meilužė, paleido gandus, neva Aspasija tau 
pozavusi, kai kalei Atėnės veidą. Ir kad mane ir save tu pavaizda- 
vai kaip karius ant deivės skydo! 

— Na, tai tiesa, bent jau dėl Aspasijos, - pareiškė Feidijas. — 
Man nė į galvą nešovė, kad kas nors sužinos. Jokio panašumo juk 
neįmanoma pastebėti! 

— Prašau pasiaiškinti, - kreipdamasis ne į mane, o į Feidiją, 
pareikalavo Periklis. 

— Man reikėjo jauno ir gražaus, bet sykiu — išmintingo veido. 
Prikalbinau Aspasiją, ir ji sutiko. O dėl antrojo kaltinimo nieko 
negaliu atsakyti. Tai paprasčiausiai netiesa. 

Periklis atsigręžė į mane: 

— Ir tu man šito nepasisakei? 

— Mes netikėjome, jog kas nors pastebės panašumą, — išleme- 
nau. — Aš pozavau slapta. Nenorėjome šita žinia tavęs jaudinti. 
Apie mane ir taip jau pakankamai plaka liežuviais. 

— Tai jau taip, - burbtelėjo jis. Mačiau, kad pasijuto mano 
išduotas. — Žiūrėkit, kad nei vienas niekam apie tai neprasitartu- 
mėt. Jei klaus, toliau sakykit, kad tokie kaltinimai — nesąmonė. 
Ilgas ir nuodingas Elpinikės liežuvis išnešios tas paskalas po visus 
keturis vėjus. Bet jūs tylėkit. Kad man - nė žodžio! O dabar pra- 
šau man atleisti, Aspasija, kad paliksiu tave vieną išlydėti svečių. 


Einu miegoti. 

Jis nusigręžė ir, palikęs mudu su Feidiju spoksoti jam į nugarą, 
nužingsniavo per kiemą, niekam daugiau netardamas nė žodžio. 
O vakarėlis jau kaip reikiant įsisiūbavo. Du disko metikai, tądien 
varžybose užėmę aukštas vietas, vienas kitam svaidė vieną iš An- 
čiuvių, o mergiūkštė, lėkdama oru, spiegė ir kvatojo lyg pamišusi. 
Periklis, nekreipdamas į visa tai dėmesio, sparčiai užkopė laiptais. 
Jo nesudomino nei akrobatų triukai, nei kai kurių svečių pastan- 
gos atkreipti jo dėmesį. Likau stovėti svarstydama, ar ką tiktai 
nebūsiu nulėmusi liūdno likimo sau ir savo pavainikiui vaikui. 

Nepamenu, kiek laiko prabėgo nuo tos akimirkos iki tada, kai 
staiga suvokiau, jog į kiemą įžengė Alkibiadas. Kai jį pastebėjau, 
buvo jau per vėlu. Nespėjus man kur nors nuo jo pasislėpti (bū- 
dama šitokios būklės, neturėjau nė menkiausio noro kalbėtis su 
tokiu šlykščiu tipu), pamačiau nustėrusį jo veidą. Paskui išvydau, 
kaip nuostaba virto pykčiu. Pasekusi jo žvilgsnį, pamačiau, kad 
disko metikai jau liovėsi svaidyti vieną iš Ančiuvių. Dabar abi 
merginos kybojo atletams ant kaklų, apsivijusios juos kojomis, 
o šie rankomis gniaužė joms sėdynes. Aš ne iškart suvokiau, kad 
vyrukai kilnoja merginas aukštyn žemyn, užsimovę ant kietų savo 
penių, šitaip smagindami likusius svečius. Kai kurios moterys ste- 
bėjo juos taip džiugiai, tarsi tikėdamosi, kad tuoj ateis ir jų eilė. 

Alkibiadas niekam netarė nė žodžio. Abejoju, ar dar kas nors 
apskritai jį pastebėjo arba atkreipė dėmesį į nebylų jo pasipikti- 
nimą. Visi taip smaginosi žiūrėdami į tą vaizdelį, kad Alkibiadas 
niekam buvo nė motais. Tylėdamas jis apsisuko ir išėjo taip pat 
skubiai, kaip ir buvo atėjęs. Jam dingus nakties tamsoje, galėjau 
neabejoti, kad išėjo anaiptol ne linksmų minčių kupinas ir kad 
tikrai sulauksiu bėdos. 


romanų užimti Atėnai, 
1802-ųjų balandis 


MERĖ, ELGINO PAMOKYTA, prisiglaudė prie frizo ir pažvelgė išil- 
gai jo. Kad ir būdama trečią mėnesį nėščia, nepaisydama baisin- 
go pykinimo, ji užkopė kopėčiomis ant pastolių, norėdama savo 
akimis pamatyti garsųjį skulptūros šedevrą, kol jo dar nenuėmė. 
Sykiu su savim į Atėnus jie atsigabeno didžiulius pjūklus, kurių 
pono Lusierio komandai prireikė gigantiškiems marmuro blo- 
kams nuardyti — tie luitai buvo ten nuo tada, kai juos aukštyn 
užkėlė ir pritvirtino Feidijo darbininkų rankos. Graikas skulp- 
torius kiekvieną savo iškalto reljefo fragmentą buvo sutvirtinęs 
storu pagrindu — pernelyg sunkiu transportuoti; užtat Elgino 
meistrams teko atskiras dalis atkirsti nuo pagrindo, kad būtų 
įmanoma jas nukelti ir.nuplukdyti į Angliją. 

— Ar esi kada mačiusi ką įspūdingesnio už šitą šedevrą? — šūk- 
telėjo Elginas. — Juk visa procesija atrodo tarsi gyva, teisybė? 

— O taip, jie visi - lyg gyvi! Tarsi stebėčiau paradą! - O gal 
baletą, kiek pamąsčiusi, nusprendė ji, sužavėta vilnijančių žirgų 


galvų ir sprandų bei įsitempusių jojikų kūnų. Tačiau jai teko 


288 Karen Essex 


skubiai atsitiesti. Pastoliai po kojomis sudrebėjo, mat darbi- 
ninkai kitoje pastato pusėje kaip sykis stojo į grumtynes su me- 
tope, kuri aiškiai nenorėjo būti nukelta. Merė pajuto, kaip tas 
virpesys ir siūbavimas persidavė jos skrandžiui, nors anaiptol 
neketino subloguoti čia, kur įgyvendinamas didysis jos vyro 
sumanymas. 

— Eime, — pakvietė ją Elginas, - pažiūrėsim, kaip jiems ten 
sekasi. 

Darbininkų čia triūsė kelios dešimtys, tarp jų buvo ir grupelė 
akmentašių. Vidury ištisos virvių ir skriemulių raizgalynės vyrai 
įnirtingai kaukšėjo kirtikliais, bandydami atpalaiduoti marmuro 
luitą, įspraustą tarp dviejų triglifų, puošiančių visą išorinį šventy- 
klos perimetrą. Kol akmentašiai energingai kapojo akmenį, kiti 
darbininkai storomis virvėmis pančiojo metopę, kad galėtų ją 
nuleisti žemyn, vos tiktai šventykla paleis šį puošnų skulptūros 
fragmentą iš savo gniaužtų. 

Ši metopė Merei pasirodė itin įspūdinga; joje pavaizduotas 
kentauras mėgino pagrobti mergelę. Tiesa, Merės nuomone, 
mergelė iš pažiūros buvo visai nieko prieš. 

— Ar esi kada matęs tokias tobulas kūno linijas? - paklausė 
vyro Merė. 

— Tu apie moterį? — nesuprato tas. 

— Ne, apie kentaurą! Sakyčiau, šituos pabaisas Feidijas pa- 
vaizdavo perdėm patrauklius. Žiūrint į kai kurias metopes, man 
pradeda rodytis, kad kentaurai baigia suvilioti tas merginas, o ne 
grobia jas prievarta. 

— Na, suviliojus pagrobti daug lengviau, — šyptelėjo Elginas. 
Kažin, gal jis prisiminė kokį atvejį iš savo praeities, o gal tai, kaip 
ją, Merę, mergino? — dingtelėjo Merei. Juk ją jis irgi pirma suvi- 


liojo, o paskui pagrobė ir išsigabeno į svetimus kraštus... 

— O dabar, mudviejų dėka, pasaulis irgi gaus progą pasigėrėti 
tais nuostabiais kūriniais, — pareiškė jis, pakštelėdamas žmonai į 
kaktą. — Prancūzai spėjo nugvelbti keletą metopių, bet daugiau 
jie negaus! Tiesa, dabar, kai jie vėl pradeda siautėti, mums teks 
paskubinti savo misiją, kol jie nespėjo įsikišti. 

Jau daugelį mėnesių ji nebuvo mačiusi Elgino tokio laimingo. 
Sausas Atėnų klimatas jam tiko kur kas geriau, o regėdamas savo 
meistrų komandos laimėjimus jis tiesiog atgijo. Elginas iškart 
ėmėsi vadovauti marmuro luitų nukėlimui ir kasdien pakirsdavo 
dar prieš aušrą, skubindamasis pradėti darbus. Pro jo akis niekas 
nepraslysdavo. 

Merė vėl pajuto sau po kojomis virpant lentas. Žvilgtelėjusi 
žemyn, išvydo daktarą Skotą, besiropščiantį pas ją ant pastolių. 

— Ledi Elgin, ar savo dabartinėje padėtyje jums dera būti ši- 
taip aukštai ir ant tokio netvirto pagrindo? 

— Norėjau pamatyti frizą, kol jo dar nenuėmė, — atsakė ji. — 
Be to, kas žino, kiek dar stovės šitos kopėčios! 

Meistrams jau buvo tekę sykį nuardyti pastolius nuo Parte- 
nono sienų, kai disdaras juos apkaltino slapta žiopsant į moteris, 
gyvenančias aplinkinėse šventyklose, dabar paverstose haremais. 
Jis pareiškė, kad už tokį nusižengimą baudžiama mirtimi, tad 
visa komanda iškart pakluso. Tačiau gavę naująjį firmaną, meis- 
trai galėjo iš naujo sukalti pastolius, būtinus metopėms, atski- 
roms frizo dalims ir frontonų statuloms, kurių norėjo Elginas, 
nukelti. Disdaras dabar tiesiogine to žodžio prasme tupėjo Elgi- 
no kišenėje. Nepaisydamas firmano, jis vis tiek kasdien reikalau- 
davo kyšių, kad nekliudytų darbams. 

— Daktare Skotai, būkit malonus, palaikykite ledi Elgin draugi- 
ją, - paprašė Elginas. - Man reikia prižiūrėti darbus apačioje. Kai 


turim reikalą su tokiais šedevrais, niekuo negalima pasitikėti. Įsi- 


vaizduokit, kai liepiau nuversti aplink Partenoną sustatytus namus, 
kad galėtume atlikti kasinėjimus, tas senas kvailys, kuris juos statė, 
kuo džiugiausiai vypsodamas paaiškino man, kad susmulkinęs nu- 
virtusias frontonų statulas panaudojo jų šukes savo lūšnai ręsti! 

— Ką gi, lorde Elginai, tuomet imkitės savo pareigų, kol dar 
amžinai nepraradome kokio šedevro, — atsiliepė daktaras Sko- 
tas. — O mudu su ledi Elgin drauge apžiūrėsime frizą. 

Elginas dingo apačioje tvyrančiame klegesyje, o Merė pasidžiau- 
gė, galėdama likti viršum visos tos sumaišties ir dulkių. Iš ten, kur 
ji stovėjo, vėrėsi įstabus vaizdas: vienoje pusėje driekėsi Atėnus su- 
pančios lygumos, o kitoje stūksojo didingas Likabeto kalnas, ant 
kurio pastatytoje bizantiškoje koplyčioje ji vos prieš kelias dienas 
dalyvavo Velykų sekmadienio pamaldose. Vis dėlto sunku buvo 
nekreipti dėmesio į negrabiai sumūrytas lūšnas, apirusius namelius 
bei aplink kūpsančias visokių šiukšlių krūvas, gadinančias žavingą 
griuvėsių ir aplinkinio gamtovaizdžio panoramą. 

Atėnus užėmę turkai buvo įsitaisę ir Akropolio viršūnėje — čia 
visur buvo pristatyta jų palapinių. Tiesa, aukštesnio rango pa- 
reigūnai bei karininkai įsikūrė mūriniuose namuose, suręstuo- 
se iš nuo šventyklų sienų nukritusių nuolaužų — tų šlovingųjų 
paminklų, sumanytų Periklio ir sukurtų Feidijo, kuriuos Merė 
taip atsidėjusi tyrinėjo. Kartais, bandydama įsivaizduoti, kaip tie 
paminklai atrodė, kai buvo ką tik pastatyti, Merė vos bepajėg- 
davo žiūrėti į tuos tūkstantmečius pastatus, iš kurių bebuvo likę 
vien laiko, karų ir žmonių aplaidumo nuniokoti griaučiai. Tarp 
namelių ir palapinių čionai įsikėlę turkai buvo prisodinę vaisme- 
džių ir daržovių, kurie, nors nebuvo sukasta bent kiek lygesnių 
lysvių, čia visai gerai augo ir klestėjo, taip dar padidindami ben- 
drą aplinkinę netvarką. Kiekvienas turkas kareivis dar turėjo po 


tarną, puode ant atviros ugnies verdantį savo ponui pietus. Nuo 

aitrių dūmų kartais nebūdavo kuo kvėpuoti. Pirkliai, turbūt 
sekiojantys paskui kiekvieną pasaulio armiją, gerklodami siūlė 
maistą, visokias gėrybes bei prekes, keldami kurtinantį triukšmą 
šitoje pragaro prieangį ir taip primenančioje vietoje. Visoje toje 
sumaištyje bent menkiausią paunksmę radę žmogėnai pritūpę 
kalbėjo maldas. Vienur kitur į dirvą kabinosi keli atkaklūs kipa- 
risai — nelyginant apdžiūvę kur kas puikesnių laikų priminimai. 

Šiaip ar taip, Partenonas tebestūksojo ir atrodė tarsi dar iš- 
kilnesnis dėl daugybės savo žaizdų. Jo portikas buvo užmūry- 
tas, siekiant apsaugoti viduje esantį karinės amunicijos sandėlį, 
o skliautai seniausiai nudaužyti ieškant švino. Vis dėlto statinys 
išsaugojo tyrą savo didybę, ir netgi turkai ilgainiui pradėjo gerbti 
šventovę ar bent pripažino pirmapradį jos šventumą. Užuot su- 
lyginę šventyklą su žeme, jie viduje pasistatė nedidukę mečetę, 
kuri tebebuvo nepaliesta ir tebeveikė, nepaisant Elgino koman- 
dos Partenono išorėje atliekamų darbų. Merei buvo pasakyta, kad 
frizą apžiūrėti ji tegalėsinti tiktai per pertrauką tarp pamaldų, nes 
jokiai moteriai negalima artintis prie pastato, kol jo viduje, savo 
laikinojoje mečetėje, meldžiasi vyrai. 

— Taigi šiuo grindiniu kadaise vaikščiojo dievai ir herojai, — iš- 
kilmingai pareiškė daktaras Skotas, žvelgdamas žemyn. - Kaip 
neteisinga, ar ne? 

Merė papurtė galvą. 

— Ir kaipgi tokia galinga buvusi civilizacija galėjo šitaip žlugti? 

— Tai vyko palaipsniui, — tarė daktaras Skotas. - Jau romė- 
nams nukariavus Graikiją, šie paminklai buvo apleisti. Tiberijus 
Neronas nusiaubė Akropolį ir nemažai jame stovėjusių statulų 
išsigabeno savo rūmų sodams papuošti. 

— Ak, aš žinau, kad naikinimas truko daugelį šimtmečių. Pa- 


prasčiausiai aš turbūt tiek daug skaičiau apie Periklio laikus, kad 

pradėjau vaizduotis, tarsi visa tai buvo tik vakar. Ko gero, visai 
nebūčiau nustebusi, jeigu čia vyktų Tautos susirinkimas, jam pa- 
čiam pirmininkaujant, — atsiduso Merė. 

— Tačiau ši senutė tebestovi, — skėstelėjęs rankomis, lyg norė- 
damas apglėbti Atėnės šventyklą, tarė daktaras Skotas. — Ji dau- 
gybe savo pavidalų tarnavo daugeliui dievų. Trečiajame amžiuje 
Akropolį nusiaubė vestgotai, bet visi baltieji jos kaulai išliko kur 
buvę. Paskui krikščionys pavertė ją bažnyčia. Ko gero, kiekvie- 
nas, pažvelgęs į jos kolonas ir frontonus, būdavo taip pakerėtas 
jos grožio, kad nori nenori stengdavosi ją išsaugoti. 

— Įsivaizduokit, kaip ji atrodė pirmapradėje savo didybė- 
je, - paantrino jam Merė. Ji pamėgino vaizduotis šventyklą be 
to mažo kupolo, kurį turkai įkurdino bestogių griuvėsių cen- 
tre. — Tiesą sakant, daktare, mielai sutikčiau, kad ji būtų ir likusi 
padoria krikščionių bažnyčia. Galėčiau lažintis, kad tie anksty- 
vieji krikščionys nepardavinėjo jos gabalų kiekvienam, kas tik 
užklysdavo, - pridūrė, jausdamasi išdidi galėdama pateisinti savo 
religinių pirmtakų veiksmus. 

— Nieku gyvu. Jie laikė ją tuo, kas ji ir buvo, — šventove. Nors 
graikai, kaip ir visas civilizuotas pasaulis, priėmė krikščionybę, jie 
ir toliau didžiavosi didinga savo praeitimi. Paskelbęs krikščiony- 
bę valstybine Romos imperijos religija, imperatorius Teodosijus 
Didysis įsakė nugriauti visas pagonių šventyklas. Tačiau atėniečiai 
nepakluso ir tiktai pakeitė savo garbinamos globėjos vardą — iš 
Atėnės į Mariją. Kai pagalvoji, visai subtilus būdas atsiversti. 

— O kas nutiko tai didžiulei Feidijo sukurtai deivės statulai? — 
pasiteiravo Merė. 

— Ji buvo išgabenta sykiu su stebuklingąja Atėne Promache, 
kuria taip žavėjosi Pausanijas. Pasak vienų šaltinių, jas abi sunai- 


kino žemės drebėjimai. Tačiau kitais duomenimis, jas išgabeno 

į Konstantinopolį kaip naujosios imperijos simbolius, o ten abi 
pražuvo viename iš daugybės to miesto gaisrų. 

— O, ruo tai nesunku patikėti, — nusijuokė Merė. - Kas tik 
pakliūva į tą miestą, anksčiau ar vėliau sudega! 

Viena iš pagrindinių priežasčių, kodėl jiedu su Elginu nu- 
sprendė keliauti į Atėnus, buvo ta, kad britų ambasada smarkiai 
nukentėjo per mieste vėl įsiplieskusį gaisrą. 

— Mano akivaizdoje ant dailių mūsų baldų ir kilimų buvo ne- 
gailestingai išpilta šimtas kibirų vandens, — pridūrė Merė. - Jau 
kai turkai imasi gesinti gaisrą, jie nieko nežiūri! 

Elginas šią nelaimę įvertino kaip ženklą, jog jiems verčiau 
išvykti iš Konstantinopolio, kol ambasada bus remontuojama. 
Aišku, Merė buvo tikra, kad jis jau seniai ieškojo dingsties palikti 
savo postą Turkijoje ir nuvykti prižiūrėti svarbiausiojo savo pro- 
jekto įgyvendinimo Atėnuose. 

— Ne vien turkai kalti, kad Partenonas virto griuvėsiais. Užė- 
mę Akropolį, jie nieko negriovė, tiktai išbaltino sienas ir mozai- 
kas. Aišku, jie pastatė minaretą, bet pastato nenuniokojo labiau, 
nei jis jau buvo nuniokotas. Šventovės didybė, matyt, sujaudino 
net pačias barbariškiausias jų širdis, - liūdnai nutęsė daktaras. 

— O aš maniau, kad gerbiate turkus, - nusistebėjo Merė. 
Vėjo gūsiui atnešus kepamos mėsos kvapą, ji nosinaite prisi- 
dengė nosį. 

— Iš dalies, — atsakė jis. 

— Šiaip ar taip, iš tikrųjų juk ne turkai sugriovė šventyklą, o 
venecijiečiai, - kalbėjo toliau Merė. - 1687 metais vienas mulkis 
Venecijos generolas šovė į pastatą iš patrankos ir sutrupino jo kar- 
kasą. Pastate sukrautas parakas sprogo, ir visi gyventojai žuvo. 

— Ledi Elgin, jūs išties puikiai išmanote istoriją! Aš sužavė- 


tas, — pagyrė ją daktaras Skotas. 

— Jaučiu pareigą savo vyrui, - atsakė ji, - taip pat ir šiems 
paminklams, daktare Skotai. Argi jums ne skaudu matyti juos 
tokios apgailėtinos būklės? Ypač turint omenyje tai, ką jie kadai- 
se simbolizavo... 

— Būtent todėl šaunusis jūsų vyras deda tokias pastangas jiems 
išgelbėti, — tarė daktaras. — Tai, kas liko, Anglijoje tikrai bus iš- 
saugota. 

Per visą jųdviejų pokalbį pastoliai tolydžio virpėjo, bet Merė 
stengėsi nekreipti į tai dėmesio. Metopė, kurią darbininkai visą 
rytą stengėsi nukelti, pasitaikė kaip reta užsispyrusi — tarsi tikrai 
būtų nenorėjusi atsisveikinti su savo buveine. Nors po kojomis 
siūbuojančios lentos kėlė Merei nerimą, ji užsispyrusi norėjo ap- 
žiūrėti tai, kas buvo likę iš frizo čia, šitoje nepasiekiamoje vietoje 
aukštai viršum žemės, prieinamoje tiktai paukščiams ir dievams. 
Ji buvo skaičiusi geografo Pausanijo paliktą Partenono aprašymą 
iš antrojo amžiaus po Kristaus, tačiau frizo jis ten neminėjo. Tik 
dabar ji suprato kodėl: stovėdamas ant žemės, jis paprasčiausiai 
galėjo jo nepamatyti. 

Svarbiausieji reljefo gabalai jau buvo nukelti, supakuoti ir su- 
krauti dokuose. Juos Merei teks apžiūrėti atskirai, kai bus nuga- 
benti į Angliją. Bet visa kita ji troško išvysti taip, kaip Feidijas 
buvo sumanęs ir sukūręs. Vis dėlto net ir dabar jau žiojinčios 
skylės trukdė pamatyti ir atkurti įspūdingąją procesiją. Daili- 
ninkai dalį trūkstamų fragmentų buvo jai nupasakoję, o kitais 
ji galėjo pasigrožėti jų piešiniuose. Jai ypač norėjosi pamatyti tą 
dalį, kur dievai pavaizduoti atsukę nugaras procesijos dalyviams, 
tačiau ji jau buvo nuimta. 

Staiga Merė suvokė, kad visoje šventovėje nebelikę nė vieno 
Atėnės paveikslo. Didžioji deivė, kurios atvaizdai kadaise stovėjo 
kiekviename Akropolio kampe ir kuri globėjiškai ir išmintingai 

žvelgė į savo tautą, dabar dingo kaip nebuvusi. Deivės statulos, 
buvusios abiejuose Partenono frontonuose, iš kurių viename buvo 
vaizduojamas jos gimimas, o kitame - jos varžybos su Poseidonu, 
jau seniai buvo sunaikintos. Niekas tiksliai nežinojo, kaip tai galė- 
jo nutikti, bet nei per vienus Elgino komandos aplinkui Parteno- 
ną vykdytus kasinėjimus deivės atvaizdų nepavyko surasti. 

Gal kartais turkai ir pačias nuo frontonų nuvirtusias Atėnės 
statulas sunaudojo savo namams statyti? Merei darėsi šleikštu 
vien pagalvojus apie nuostabiųjų Feidijo kūrinių skeveldra, su- 
trintas į miltus ir drauge su paprastu cementu ir skalda sukrėstus 
į šitų apgailėtinų statinių sienas. 

Netgi metopėse, kur buvo vaizduojama Atėnė, deivės veidas 
buvo sužalotas. Merė susizgribo, jog niekur šitame Atėnais va- 
dinamame mieste jai nepavyko pamatyti Atėnės veido. Kažin, 
ar kada nors, tolimoje ir neįsivaizduojamoje ateityje, ir Jėzaus 
veidas bus šitaip nušluotas nuo žemės paviršiaus? Merė net su- 
drebėjo nuo tokios kraupios ir, ko gero, šventvagiškos minties. 

Staiga lentos jai po kojomis taip smarkiai susvyravo, kad Merė 
pasijuto nusviesta tiesiai daktarui Skotui į glėbį. Ji išgirdo vyrų riks- 
mus ir garsiai džeržgiančius skriemulius, vyniojantis virvėms. Po 
akimirkos kažkas su kurtinančiu trenksmu dunkstelėjo ant žemės. 

— Ar jūs sveika? —- žvelgdamas jai į veidą, paklausė daktaras 
Skotas. 

— Taip, visiškai, — atsakė ji ir pasistengė kuo greičiau ištrūkti 
iš jo rankų, o tada kaip įmanydama greičiau pasileido siūbuojan- 
čiais pastoliais į kitą pastato pusę pažiūrėti, kas gi nutiko. Ak, kad 
tik ta nuostabioji metopė nebūtų nukentėjusi, - kone meldėsi: ji. 

Gražusis Feidijo šedevras sveikas ir nesudužęs gulėjo ant že- 
mės. Tačiau akmentašių netyčia atskeltas gretimas sienos gabalas, 


dailus karnizas, buvo tėškęsis žemėn ir subyrėjęs į balto marmu- 

ro duženas, nuklojusias viską aplinkui. Disdaras išsitraukė sau iš 
burnos pypkę, mat žiauna jam šiaip ar taip plačiai atvėpo — ar iš 
nuostabos, ar iš pasibjaurėjimo. 

— Tėlos! - subliuvo jis. Tai buvo vienas iš dešimties Merei žino- 
mų graikų kalbos žodžių, kuris reiškė „galas“. 

Merė pažvelgė į Elginą, bet šis jos nematė, tiktai ranka prisi- 
dengęs nuo saulės akis žiūrėjo aukštyn, į pastato kampą. Merė 
pasekė jo žvilgsnį ir taip pat užvertė galvą. Toje vietoje, iš kurios 
buvo išplėštas karnizo gabalas, dabar nelyginant kreivi dantys 


styrojo bjaurūs betono luitai. 


KELIONĖ į ATĖNUS anaiptol nebuvo maloni. Ir kaipgi Merė net 
dusyk sugebėjo leistis į kelionę audringa jūra apgailėtinais laivais, 
būdama pirmuosius mėnesius nėščia? Negi pirmosios kelionės į 
Konstantinopolį neužteko šiai pamokai išmokti? Šįsyk nebuvo 
nė kiek lengviau, nors ji iš anksto žinojo, kas jos laukia. Tiktai 
nieko negalėjo padaryti. Bet kad ir kaip prastai Merė jautėsi, ji 
nė iš tolo nebuvo toks didelis ligonis, kaip Elginas. Prieš mėnesį, 
jųdviejų trečiųjų vestuvių metinių dieną, daktarui Skotui teko 
amputuoti didelę dalį Elgino nosies. Merei darėsi negera matant 
savo gražųjį vyrą tokį sužalotą, tačiau, ištisus mėnesius kentus 
jam aplink burną ir nosį tolydžio kylančias pūsles bei šlapiuojan- 
čias opas, teko.sutikti su daktaru, kad kitos išeities nėra. 

Mėnuo po mėnesio Konstantinopolyje Elgino savijauta vis 
prastėjo. Jis kaltino nuolatinę drėgmę ir visame mieste degina- 
mas anglis, tad buvo aišku, jog pagyti galėtų nebent šiltesnio kli- 
mato krašte. Merė matė, kad jos vyras tikrai sunkiai serga, bet ji 
lygiai taip pat suprato, kad verždamasis į šiltesnį klimatą jis turi 
omenyje Graikiją, kur norėtų pats prižiūrėti svarbiausius pasku- 


tinius Atėnų projekto etapus. 

Ji jautė, kad tai viskas, kas, jo manymu, jam dar buvo likę. 
Ligi tol Merė niekad nė neįsivaizdavo, kaip diplomatinė tarnyba 
išsunkia diplomatą, versdama visomis išgalėmis siekti jam kelia- 
mų tikslų, o paskui sviesdama šalin tarsi išspaustą citriną. Nuo 
pat pradžių Elginui patikėta misija buvo labai delikati ir rimta, 
tad mažiau patyręs ar ne toks gabus žmogus būtų lengvai galė- 
jęs sužlugdyti vos užsimezgusius Anglijos ir Otomanų imperijos 
santykius. Neprilygstamas Elgino, kaip diplomato, sumanumas 
sykiu su Merės gebėjimu sužavėti pačius galingiausius imperijos 
turkus ne sykį tiesiog išgelbėjo sąjungą tarp abiejų šalių. Tačiau, 
išvijus prancūzus iš Egipto, sultonas daugiau nebematė reikalo 
atsiriboti nuo ankstesnių savo draugų, o anglai savo ruožtu dau- 
giau neketino pataikauti savo ambasadoriui. 

Britai berods nė neketino atsilyginti Elginui. Jam parei- 
kalavus atlyginti didžiules sumas, kurias jiedu su Mere buvo 
paaukoję karinei kampanijai Egipte vykdyti, didelei Elgino 
nuostabai, atsakymas buvo neigiamas. Kai buvo atmestas šis 
prašymas, Elginas paprašė pero titulo manydamas, kad bent 
jau taip Britanijos vyriausybė galėtų jam atsilyginti. Gavęs šį 
titulą, jis iškart taptų Lordų rūmų nariu ir neprivalėtų daly- 
vauti rinkimuose. Bet šitai jam taip pat buvo atsakyta. Regis, 
nei parlamentas, nei karalius nesijautė kuo nors įsipareigoję 
savo ambasadoriui. 

Pereitų metų gruodį, pasirašius su Prancūzija paliaubas, į mies- 
tą atvyko jaunas prancūzų karininkas, vardu Horacijus Fransua 
Bastienas Sebastianis, kuris prisistatė besąs Bonaparto pusbrolis 
ir jo atstovas Levante. Merė su Elginu maloniai jį priėmė. Nors 
buvo sunku liautis laikius prancūzus priešais, Merę iškart sužavė- 
jo šis dailus, valiūkiškas ir nepriekaištingų manierų jaunuolis. Jis 


visada mūvėdavo aptemptas kelnes, vilkėdavo spalvingą liemenę, 

avėdavo žemakulnius batus, o kaklą kelissyk būdavo apsisukęs 
kaklaskare. Jo plaukai buvo gana ilgi. 

— Koks apsileidimas! — pasipiktino Elginas, tačiau Merė pra- 
nešė jam, kad po Revoliucijos šitoks stilius atėjęs į madą. Se- 
bastianis su Mere buvo vienmečiai, ir jaunasis prancūzas, regis, 
atkakliai siekė padaryti jai įspūdį. 

Greta akivaizdaus susižavėjimo Mere, Sebastianis pateikė lor- 
dui ir ledi Elginams įdomių pasiūlymų. Jaunasis maršalas, turįs 
netrukus grįžti į Prancūziją, masino Merę idėja, kaip puikiai jinai 
pasijustų, jeigu Elginas dabar, stojus taikai, būtų paskirtas nau- 
juoju ambasadoriumi Prancūzijoje. Ji niekad nebuvo lankiusis 
Paryžiuje, ir jis gundė ją pasakojimais apie tenykštę kultūrą bei 
prabangą ir visokiomis egzotiškomis istorijomis apie šį miestą. O 
Elginui Sebastianis piešė įspūdingą atlygį bei visokius apdovano- 
jimus, kurių britų vyriausybė turėtų nepašykštėti savo ambasa- 
doriui, norėdama deramai tvarkyti reikalus su Napoleonu. 

Elginą sudomino mintis persikelti į Paryžių. Bet vis dėlto vie- 
ną vakarą jį taip suerzino nuolatinis Sebastianio dėmesys Merei, 
kad, žengęs tiesiai prie prancūzo, jis pareiškė: 

— Mielas pone, leiskite jums priminti, kad šios ledi sutuokti- 
nis irgi yra čia! 

Sebastianis tik nusijuokė ir atsakė, kad būtent Elgino buvi- 
mas leidžiąs jam rodyti tokią išskirtinę pagarbą Merei: 

— Tiktai visai negarbingas žmogus meilinasi žmonai už vyro 
nugaros! 

Bet paskui, didžiausiam Elgino apmaudui, Sebastianis pra- 
dėjo lankyti Merę ir tada, kai žinodavo, kad Elgino tikrai neras 
namie. Merė ir pati pyko ant savęs, kad taip žavisi karininko 
kerais tuo metu, kai jos vyrui, sergančiam ir sužalotam, jos reikia 


labiau nei bet kada, tačiau išradingam Sebastianio asistavimui ji 

niekaip neįstengė atsispirti. Smagios jo pasakojamos istorijos ir 
pikantiški juokeliai bei bandymai kiekviena proga pabučiuoti jai 
ranką Merę tiesiog užbūrė. Vieną naktį, prieš tai ištisas savaites 
miegamajame vengusi Elgino, ji pajuto tokią kaltę dėl savo susi- 
žavėjimo Sebastianiu ir pasišlykštėjimo ta kraujuojančia, pūliuo- 
jančia žaizda, kuri bjaurojo kadaise tokį gražų Elgino veidą, kad 
aistringai pasimylėjo su savo vyru. Būtent dėl tos mažos klaidelės 
ji ir atsidūrė čia, vidury jūros, būdama dar kartą nėščia ir kaskart, 
laivui šokinėjant per bangas, trokšdama numirti. 

Bet dar prieš išplaukiant jos flirtas su Sebastianiu baigėsi audrin- 
ga scena, po kurios Merė pasijuto susitepusi ir išsigandusi, bet sykiu 
ir pamaloninta. Įžūlusis jaunas prancūzas drįso pasiūlyti Merei, kai 
Elginas būsiąs jau paskirtas, užmegzti su ja meilės romaną. 

— Tai likimas, — pareiškė jis, o rudos spindinčios jo akys tie- 
siog pasišokinėdamos lakstė Merės kūnu. Jis mokėjo savotiškai 
kresčioti ilgus, tamsius savo plaukus, kurie, užuot darę jį mote- 
rišką, tiktai pridėjo jam patrauklumo. 

Merė rengėsi įpilti jam dar taurę vyno, bet staiga persigalvojo. 

— Man regis, jūs jau per daug išgėrėt, — stengdamasi nutaisyti 
priekaištingą toną, pasakė ji ir pastatė butelį į šoną. Prancūzas 
stvėrė ją už rankos ir pašoko ant kojų, paspirdamas už savęs sto- 
vinčią kėdę, kuri apvirto nuo smūgio. Merei net šiurpas per nu- 
garą perbėgo. 

— Kodėl turėtumėt atsisakyti meilužio? — sušnabždėjo jis Me- 
rei į ausį, regis, kone degindamas ją karštu savo kvapu. — Jūsų 
vyras juk tikrai turėjo moterų! 

— Kodėl taip sakote? — nustėro ji atšlydama. 

Jis atsiduso. 

— Bet juk aiškiai matyti — iš jo veido. Toji nosis, tos žaizdos! 


Juk tai sifilis, 26s:-ce pas? 

— Ne, tai reumatas ir dar kažkoks neaiškus virusas, kurį jis pa- 
sigavo Turkijoje, — atkirto ji, pati jausdama, kad šaižus jos tonas 
skamba taip, tarsi ji gintųsi, o ne įtikinėtų. 

— Mais oui, - vyptelėjo prancūzas. — Prancūzijoje šitą virusą 
mes vadiname Zz sypbilis. 

Jis tiesiog šaipėsi iš jos, matyt, laikydamas ją naivuole. 

— Aš jau girdėjau tokių bjaurių paskalų, mesjė. Mano vyro 
priešai nuolat jas skleidžia! Tik nemaniau, kad ir jūs esate vienas 
iš jų. Patikėkit, šitą dalyką mes jau apsvarstėme tiek su vyru, tiek 
su jo daktaru. Lordo Elgino negalioms gydyti vartojamas gyvsi- 
dabris, kuris jam tinka, bet gali pagraužti kūno audinius. 

— A, gyvsidabris! Juo juk ir sifilį gydo, - neatlyžo prancū- 
zas. — Nagi, ledi Elgin... Mere, Marie... Aš visuomet esu už grožį! 
Juk galim pasikalbėti atvirai? Anglai vyrai daro ką nori. O kodėl 
moterims negalima? Atvykusi į Paryžių, jūs neįstengsit man at- 
sispirti. Tarp savų sienų aš dar žavingesnis... — Jis pabučiavo jai 
ranką, o Merė buvo tiek sutrikusi, kad jo nesustabdė. 

— Sere, jums verčiau išeiti, — tarė ji, stengdamasi į jį nežiūrėti. 

Jis šyptelėjo ir, kaip tikras prancūzas — be galo atsainiai, bet 
sykiu patraukliai, - gūžtelėjo pečiais. Merė apsisuko ir ryžtin- 
gai užkopė laiptais, o tada išgėrė nemažą dozę opijaus tinktūros, 
norėdama užsitikrinti, kad dėl jo užuominų jos neištiks dusulio 
priepuolis, ir nudrožė tiesiai į lovą. 

Rytojaus dieną ji pasikvietė daktarą Skotą pasikalbėti akis į 
akį. Išklojo jam, ką buvo sakęs Sebastianis, ir pareikalavo nieko 
nuo jos neslėpti: 

— Juk, šiaip ar taip, aš irgi rizikuoju savo sveikata! 

— Gyvsidabris gydo daugelį ligų, ledi Elgin, - atsakė daktaras 
ir, paėmęs jos ranką, kaip paprastai paplekšnojo ramindamas. — 


Gali būti, kad jis paryškina kai kuriuos lordo Elgino simptomus, 

tačiau ir palengvina jo kančias. Nekreipkite dėmesio į tuos šlykš- 
čius kaltinimus. Kodėl prancūzai amžinai bando savo palaidumą 
prikergti visiems kitiems? 

Sebastianiui išvykus, Merė liko patenkinta savimi, kad įstengė 
atsispirti jo siūlymams — na jau ne, meilužio jai nereikia! Tačiau 
turėjo pripažinti, kad jai vis labiau norisi matyti Elginą paskirtą 
ambasadoriumi Prancūzijoje. 

— Jei jau mudu sugebėjome padaryti tokį įspūdį Konstanti- 
nopolyje, tai įsivaizduok, kiek nuveiktume Paryžiuje, - pasakė ji 
Elginui. - Britų vyriausybė nemažai tau skolinga, brangusis. Jei 
bent kiek juos spustelėtum, reikalaudamas paskyrimo, esu tikra, 
kad jį gautum. 

Elginui toji mintis patiko. Jis manėsi esąs kaip sykis tinkamas 
netvirtai taikai tarp anglų ir Napoleono palaikyti. Žinoma, jei tik 
Bonapartas negriežia ant jo danties, kam sutrukdė Prancūzijai 
įsigyti tam tikrų senienų. 

— Jei tas neūžauga korsikietis yra bent truputį džentelmenas 
(kuo labai abejoju), gal jis nepuls man keršyti už tai, kad pa- 
siunčiau savo žmogų konfiskuoti ano fantastiško įrašo, — tarė 
Elginas. 

Kai tik prancūzai patyrė pralaimėjimą Egipte, Elginas pasiun- 
tė savo sekretorių Viljamą Hamiltoną išsiderėti iš generolo Žako 
Fransua de Menu kai kurių senienų, kurias Napoleono archeolo- 
gų komanda buvo surinkusi. Elginas žinojo, kad daugelis jų dar 
tebėra neišgabentos į Prancūziją, o vieną jam ypač magėjo gauti 
ir parsivežti į Jungtinę Karalystę. 

Hamiltonui buvo liepta žūtbūt surasti neįkainojamą įrašą, 
kurį Napoleono mokslininkai Egipte praminė Rosetos akmeniu. 
Kalbininkai ir archeologai vienu balsu tvirtino, kad šis trikalbis 
įrašas galįs padėti perskaityti senovės Egipto hieroglifus. Nuo pat 

tos dienos prieš kokius trejetą metų, kai Napoleonas paskelbė 
apie savąjį atradimą, Elginas tiesiog nertėjo. 

— Taip jam ir reikia! Kurių galų taip pūtėsi ir rietė nosį, vos tas 
akmuo buvo surastas? Šaunuolis Hamiltonas! Jis sužinojo, kad 
generolas Menu slepia tą neįkainojamą daiktą sandėly, po apklo- 
tais, ir apsimetinėja, kad tai - asmeninė jo nuosavybė! - dėstė El- 
ginas, nelyginant mokinio sėkme besididžiuojantis mokytojas. 

Merė atsiminė, kaip turėjo pažadėti Hamiltonui, kad tarnau- 
damas Elginams jis nenumirs badu. Per pastaruosius porą metų 
jaunasis sekretorius gerokai apsiplunksnavo. 

— Hamiltonas nedelsdamas pranešė apie tai pulkininkui Ter- 
neriui, kuris atėmė akmenį ir galbūt jau šią akimirką baigia nu- 
plukdyti jį į Angliją, - kalbėjo Elginas. - Kai jis bus parodytas 
karaliui Jurgiui, aš jau pasirūpinsiu jam pranešti, kad tai mano 
sekretorius, veikdamas mano nurodymu, išgelbėjo jį Anglijai. 

Atsižvelgdama į pastaruosius neigiamus Jo didenybės atsaky- 
mus į Elgino prašymus, Merė abejojo, ar karalių Jurgį toks pra- 
nešimas sudomins, tačiau ji netrukdė Elginui gardžiuotis savo 
fantazijomis. Jai pirmąkart dingtelėjo mintis, kad jos vyras, ko 
gero, šiuo atžvilgiu įsivaizduoja asmeniškai besivaržąs su Napo- 
leonu! Ji neprieštaravo, kad jis taip manytų, tik kad jo ambicijų 
kaštai nepaliaujamai augo. 

Elgino rinkiniams iš Atėnų išgabenti Merė nupirko jam laivą, 
pavadintą Mentorius. Tas laivas jau išplaukė iš Atėnų uosto, ga- 
bendamas dešimt dėžių su atliejomis iš Partenono, keletą itin ma- 
syvių marmurinių torsų, surastų kasinėjant ties vakariniu pastato 
frontonu, ir dalimi frizo. Sunkiai pakrautas laivas turėjo iš Alek- 
sandrijos paimti Viljamą Hamiltoną, tad nieku gyvu negalėjo nu- 
plukdyti Elgino šeimos į Atėnus. Nors ir kokia brangi atrodė toji 


kelionė, užsidegus jų namui Elginas žūrbūtinai užsispyrė aplanky- 

ti Atėnus, kad ir kaip Merė priešinosi, teisindamasi savo nėštumu. 
Aišku, ji netrukus nusileido suprasdama, kad sulaukęs tiek įžeidi- 
mų iš karaliaus, kuriam taip pukiai tarnavo, Elginas dabar labiau 
nei bet kada trokšta apsaugoti savo palikimą ir tapti žmogumi, 
praturtinusiu Anglijos imperiją senovės lobiais ir paminklais, ku- 


rie turi pakylėti jo tėvynės menus į naujas aukštumas. 


Kovo 28 DIENĄ, PALIKĘ savo tarnautojus prižiūrėti ambasados 
remonto, Elginai išplaukė Atėnų link. Drauge keliavo lordas 
Briusas, kuriam tebuvo vos dveji, ir mažoji Merė — beveik šešių 
mėnesių amžiaus, tad juos lydėjo Masterman, liokajus Endrius, 
kuriam Merė ką tik išrėžė pamokslą už tai, kad mažajam jos sūnui 
sumanė per pusryčius įpilti stiklą vyno, ir storulė auklė Kalica, 
kuri dabar rūpinosi mažyle Mere. Elginas buvo pakiliai nusitei- 
kęs, tik nekantravo kuo greičiau pamatyti, kiek nuveikta Atėnuo- 
se, ir atsidurti šiltame, sausame klimate, tačiau Merei iškart pra- 
sidėjo įprastinės su jūros liga susijusios kančios, dar apsunkintos 
amžino rytinio pykinimo. Klaiki kelionė vėl sužadino senąsias 
Merės baimes. Vėl atsidūrusi pridvisusioje kito laivo kajutėje ir 
vemdama į dubenį, kol Masterman prilaikė krintančius jos plau- 
kus, o paskui šluostė veidą acte sumirkyta servetėle, ir triskart per 
„dieną gerdama opijaus tinktūrą, Merė prisiminė ne tiktai tą baisią 
pirmąją kelionę į Konstantinopolį, bet ir tai, kaip vos nenumirė 
paskui gimdydama. Kažin, ar tas plaukimas laivu neprisidėjo prie 
sunkaus gimdymo? Ji uždavė šį klausimą daktarui Skotui, ir tas 
atsakė, jog tai esą įmanoma, nors vargu ar tikėtina. Šiaip ar taip, 
jis nesugebėjo paaiškinti, kodėl jos antrasis kūdikis, pradėtas: ir 
išnešiotas sausumoje, į pasaulį atėjo kur kas lengviau. 

— Antrą vaiką dažnai lengviau sekasi pagimdyti, - atsakė dak- 


taras Skotas. 

— O kaip dėl trečio? — paklausė Merė. Jai pačiai atrodė, kad 
taip klausinėdama prisipažįsta esanti bailė, nors šito bruožo di- 
džiavosi neturinti. Vis dėlto, dar sykį pastojus ir atsidūrus atvi- 
roje jūroje, ją vėl apniko prisiminimai apie košmarišką gražiojo 
savo pirmagimio lordo Briuso gimimą. 

Su Elginu apie tai ji negalėjo kalbėtis. 

— Nėštumas - bent jau ne liga, be to, jis greitai praeina, — kar- 
tą pasakė vyras, čiupinėdamas nedidelę kaukę, dengiančią jo no- 
sies liekanas, kurią dabar jam teko visą laiką nešioti. 

Merė suprato, kad nuo šiol jai verčiau nebesiskųsti savijauta. 
Tačiau dėl kai kurių dalykų ji užsispyrusi nenusileido. Daktaras 
Skotas drauge su jais keliavo į Atėnus, nes Merė nesutiko sve- 
timšaliams gydytojams patikėti savo negimusio vaiko saugumo 
ir kitų dviejų mažylių gyvybės. Be to, atsižvelgiant į tai, kad nors 
Napoleono laivyną lordas Nelsonas ir gerokai buvo apmažinęs, 
jūrose knibždėte knibždėjo piratų, tad į Atėnus Elginai plaukė 
lydimi nedidelio konvojaus. Netoli Patmo juos užklupo smarki 
audra, kuri du įgulos narius nuplovė per bortą ir užtvindė van- 
deniu kajutes. Dvi savaites Merei ir kitiems keliautojams teko 
kęsti drėgmę ir smarvę. Kai jau nebegalėjo tverti tos tvankumos 
ir laivo supimo, ji pareikalavo nakčiai įkurti stovyklą krante, nors 
iki nakvynės vietos ir turėjo kratytis ant asilo — ne itin malonus 
kelionės būdas, kai laukiesi. Vieną vakarą jie palaimingai pailsėjo 
nuo plaukimo, bet, prisiklausę gandų apie netoliese siautėjančius 
piratus, kurie grobia moteris, ir baimindamiesi dėl savo vaikų 
saugumo, išskubėjo atgal į laivą. 

Kitą naktį, šešias valandas keliavusi sausuma iki kaimelio, 
Merė dar nė nespėjo pasidžiaugti pagaliau gausianti patogiai išsi- 
miegoti, kai ją vidury nakties pažadino blusos, apnikusios jos ir 


vaikų lovas. Ryte ji sužinojo, kad iki Atėnų vis dar —- devynios va- 

landos kelio. Tad visi leidosi atgal raiti ant asilų, o vaikai keliavo 
tvirtai pririštuose krepšiuose. Laimė, mažyliai turbūt buvo tokie 
išvargę, kad kone visą kelią miegojo. Juk pereitą naktį jų gultuose 
strykčiojančios blusos taip ir neleido jiems pailsėti. 

Merė be galo apsidžiaugė, kai balandžio 3 dieną jie pagaliau 
pasiekė Atėnus. Tada ji dar neįsivaizdavo, kokios apgailėtinos są- 
lygos, sumaištis ir net galimas pavojus laukia jų krante. Pakeliui 
į miestą jie išvydo porą vienišų kolonų - Hadriano statyto akve- 
duko liekanų. 

— Gal sustokim apsidairyti? — pasiūlė Merė. 

— Čia visur pilna vagių, kurie tik ir tyko apiplėšti žioplinėjan- 
čius keliautojus, — pasakė vienas jų palydovas. — Užtat verčiau 
laikytis būriu. 

Merė nė iš tolo nenutuokė, kokia suirutė viešpatauja Atėnuo- 
se. Aišku, ji žinojo, kad Atėnų aukso amžius, apie kurį buvo tiek 
skaičiusi senovės šaltiniuose, seniai nugrimzdo praeitin, veikia- 
mas bėgančio laiko ir gausybės miestą užplūdusių užkariautojų 
bei grobikų. Vis dėlto ji nesitikėjo išvysti tokius nykius šio kadai- 
se didingo miesto griuvėsius. 

Gyventojų Atėnuose tebuvo likę vos apie tūkstantį: pusę jų su- 
darė graikai, kitą pusę — turkai ir saujelė albanų. Miesto gatvelės 
buvo siauros, raitytos ir negrįstos. Čia nebuvo nei viešbučių, nei 
nakvynės namų, tad graikas, ėjęs anglų konsulo Atėnuose pareigas, 
gavo išsikraustyti iš savo namo, kad Elginai turėtų kur apsistoti. 
Merė pasiteiravo, ar nėra kokių patalpų ar užeigos, kur galėtų apsi- 
gyventi tarnai, bet sužinojo, kad nieko panašaus čia nesą. 

Aplinkui miestą vienur kitur buvo išsimėtę skurdoki nameliai, 
kol gatvės imdavo siaurėti, o pastatai vis labiau glaudėsi vienas 
prie kito. Viršum negrįstos gatvės stirksojo dorėninis portikas. 


Namai atrodė negyvenami. Išskyrus tingiai viršum galvų skrai- 

dančius gandrus, gatvėse nesimatė nė gyvos dvasios. Vieniša žuv- 
ėdra, vienintelė šių vietų gyventoja, tupėjo ant gerokai apdau- 
žyto biusto, stovinčio pastato nišoje ir vaizduojančio kurį nors 
Cezarį — vieną iš daugybės Graikijos užkariautojų. 

Atvykę į graiko, einančio Anglijos konsulo pareigas, būstą, 
sykiu su gaiviaisiais gėrimais Elginai gavo žinių, jog čia sparčiai 
bręsta sukilimas prieš ilgą laiką šalį užgrobusius turkus. 

— Mums jau mirtinai nusibodo kęsti jų priespaudą, — dėstė 
šeimininkas. — Mūsų kalba nebėra oficiali kalba mūsų tėvynėje. 
Jie verčia mūsų vaikus mokytis svetimos kalbos. Vos ūgtelėjusias 
mūsų dukteris išsiunčia į haremus. Dažniausiai mums net nelei- 
džia atvirai išpažinti savo tikėjimo! 

— Jei jau prancūzai sugebėjo nuversti šitiek amžių jiems vieš- 
patavusią monarchiją, tai mes tikrai sugebėsime išgrūsti tuos at- 
ėjūnus iš graikų žemės, — pridūrė kitas vyriškis. 

Pastorius Hantas, ką tik grįžęs iš kelionės po Peloponesą su 
dviguba užduotimi — ieškoti senienų, kurias būtų galima išsiga- 
benti, ir Elgino nurodymu tikrinti politinių nuotaikų šalyje, — 
jautėsi privaląs įsiterpti: 

— Visur kuriasi slaptos draugijos. Jų vadai šliejasi prie rusų, 
kurie, kaip žinote, mielai nuverstų Otomanus visiems laikams. 

Kitą rytą jie išsirengė į Akropolį. 

— Koks puikys oras! - džiūgavo Elginas. Čia buvo kur kas šilčiau 
ir sausiau nei kituose jų aplankytuose kraštuose, tad Elginas buvo 
puikiai nusiteikęs: jis tai atkišdavo veidą maloniai glostančiai saulei, 
tai žvalgydavosi į ant kalvos stūksančius paminklus, apie kuriuos 
taip ilgai svajojo. Ta galinga, iš visur matoma uola, nuo neatmena- 
mų laikų stūksojusi viršum miesto, ir dabar traukte traukė akį. Par- 
tenono ir kitų pastatų griaučiai tiesiog švytėjo ryto saulės spindu- 


liuose, o didingos šventyklos kolonos tarsi dygo iš kalvos viršūnės. 

— Man ji kelia baimingą pagarbą, — artinantis prie šventyklos, 
išsprūdo Merei, o Elginas tik nusišypsojo ir paplekšnojo jai ran- 
ką. Pagaliau jiedu atvyko ten, kur jis taip seniai troško nukakti. 

Bet, vos pamačius padėtį tvirtovėje, jo nuotaika pradėjo keistis. 

Palei senąsias Didžiųjų Vartų kolonas, atsišlieję į jas nugaro- 
mis ir laikydami rankose maldos karoliukus, sėdėjo virtinės tur- 
kų su ilgais rūbais ir turbanais. 

— Na, ir kodėl jiems reikia būtent čia kalbėti savo maldas? — 
šūktelėjo Elginas. Nors ir nemanydama, kad jis tikisi atsakymo, 
Merė nusprendė pareikšti savo nuomonę. 

— Sulig kiekvienu karoliuku jie įvardija vis naują Dievo savy- 
bę, — linksmai prabilo ji. — Švenčiausiasis Dieve, Gailestingasis 
Dieve, Teisingasis Dieve, Išmintingiausiasis Dieve... Man regis, 
tai puikus būdas melstis, nesvarbu kur. 

Elginas nutylėjo. Jis piktai dėbsojo į du vyrukus su turbanais, 
išsidrėbusius prie didžiųjų kolonų, geltonai nublukintų saulės. 

— Nejauku, ar ne? 

— Kas? 

— Matyti, kad turkai šitaip užgrobė didžiuosius graikų pa- 
minklus. 

— Nejau norėtum, kad jų vietoje būtų prancūzai? — paerzino 
jį Merė. Keista, ir ko gi jis tikėjosi? Čia juk Otomanų valdoma 
teritorija! 

— Žinoma, ne. Bet mudu kur kas tikresni dvasiniai Periklio 
eros paveldėtojai, Mere, nei turkai. 

— Taip, bet mes nesame anglų teritorijoje. 

Jei beliko tik viltis ir melstis, kad Elginas nenusiviltų tuo, 
kas jo laukė Akropolyje. Vargu ar jam užtektų stiprybės atlaiky- 
ti dar vienam nusivylimui greta tų, kuriuos teko patirti iš savo 


vyresnybės. 

Šalia Partenono juos pasitiko Lusieris — čia jis buvo įkūręs sto- 
vyklą, kur dirbo dailininkai. Laimė, išvydus menininkus ir darbi- 
ninkus, kurie tarsi bitės nepaliaudami siuvo pirmyn ir atgal iš baltų 
palapinių, nešini įrankiais ir darbo priemonėmis, ir palei Parteno- 
no sienas bei kolonas kylančius pastolius, Elgino nuotaika iškart 
pasitaisė. Dešimtys darbininkų, pasitelkę sudėtingą virvių sistemą, 
atkakliai triūsė, stengdamiesi nuleisti žemėn atskirus fragmentus, 
kurie paskui turėjo būti išsiųsti į uoste jo išsinuomotą sandėlį. 

Vienoje palapinėje Lusieris buvo parengęs nuostabią paro- 
dą, atspindinčią jo per dvejus metus nuveiktą darbą. Jis su kitais 
dailininkais ir piešėjais buvo sukūrę dešimtis, o gal net šimtus, 
senųjų šventyklų piešinių ir paveikslų: pradedant panoraminiu 
viso Akropolio vaizdu ir baigiant fantastiškais atskirų paminklų 
bei kiekvienos architektūrinės detalės atvaizdais. 

— Mums pirmąkart susitikus, sakiau, kad jūsų kūriniai pra- 
noksta viską, ką man buvo tekę matyti Anglijoje, bet čia, sere, jūs 
pranokote net pats save, - pareiškė jam Merė. - Ištisos dailinin- 
kų ir projektuotojų kartos neatsidžiaugs tuo, ką čia nuveikėte. 

— Turiu jums svarbią žinią, — tarė Lusieris. — Luji Fovelis išėjo iš 
kalėjimo ir grįžta į Atėnus - dabar jau kaip Napoleono atstovas. 

Luji Fransua Sebastienas Fovelis, nuožmus antikinio meno 
kolekcininkas ir perpardavinėtojas, daugelį metų praleido Atė- 
nuose, siekdamas nugriebti sau ir Bonapartui kuo daugiau čio- 
nykščių šedevrų. Napoleonui užpuolus Egiptą, jį sykiu su kitais 
prancūzais suėmė turkai ir išsiuntė į Konstantinopolį. Akropolyje 
įsikūrę pareigūnai mielai perdavė Lusieriui visą įmantrią Fovelio 
kasinėjimų įrangą, įskaitant ir didžiulį vežimą bei skrysčius, be 
kurių nebūtų įmanoma nieko nukelti. 

— O Dieve, - atsiduso Elginas, — tai nejau turėsime grąžinti 


jam įrangą? 

— Be šitų įrengimų aš nieko nepadarysiu, lorde Elginai! 

Vien nuo tokios minties Lusierio ko neištiko isterija. 

— Tas šunsnukis prancūzas net ir kalėjimo kameroje tupė- 
damas įsigudrino mums kliudyti, — aiškino jis Merei. — Jis ir jo 
parankiniai Atėnuose nuolat trikdo mūsų vandens tiekimą, vil- 
kindami darbus. O dabar jo rankose - Bonaparto pinigai! Jis jau 
mėgino papirkti mūsų dailininkus, kad perduotų jam piešinius, 
kuriuos jums sukūrėme, lorde Elginai. Tie prancūzai tiesiog iš 
kailio neriasi, norėdami pasimėgauti mūsų triūso vaisiais! 

Jis pasislinko arčiau prie Elgino ir Merės. 

— Jūsų atsiųstas man dovanas aš panaudojau informacijai 
rinkti. Tiek graikams, tiek turkams baisiai patinka protarpiais 
įsidėti kišenėn šiek tiek grynųjų ar kokį blizgutį. Graikai tikina, 
kad Napoleonas jau siunčia žvalgybos laivus, apsimetančius pre- 
kybiniais, ieškoti to, ką jūs sukaupėte dokuose. Net ir dabar jie 
vis dar šniukštinėja, kur laikote savo lobius. 

Kiek vėliau tą patį vakarą, suguldžiusi vaikus miegoti laikinaja- 
me vaikų kambaryje antrajame aukšte ir įtaisiusi skersai laiptų šio- 
kius tokius vartelius, kad smalsusis lordas Briusas vidurnaktį nesu- 
manytų leistis į žygį, Merė išsakė Elginui, kas kelia jai nerimą. 

— Ar vaikams saugu čia būti? — paklausė ji. — Jei čia tikrai bręs- 
ta sukilimas ir visur pilna Napoleono šnipų?.. 

— Ai, apie tuos sukilimus jau kalbama daugelį metų, bet niekas 
dar nė piršto nepajudino. Rusai jau keturiasdešimt metų mėgi- 
na sukurstyti graikus išgrūsti turkus lauk. Aš turiu savo šaltinių, 
Mere, ir jie neblogai apmokami. Jei mums tikrai grėstų pavojus, 
nedelsdamas išsiųsčiau tave ir vaikus. 

— O tu pats ar nevyktum draugę? 

— Ne, kol neužbaigsiu čia savo darbo, — atsakė jis. - O kaip 


pati savo ausimis girdėjai, mums verkiant reikia paskubėti. 

MERĖ STOVĖJO SAULĖKAITOJE, slėpdamasi po skėčiu, ir apstul- 
busi žvelgė į naujausią didingų savo vyro ambicijų taikinį. Šven- 
tykla, vadinama Erechtėjonu ir skirta Atėnei Poliadei, kur buvo 
saugoma senoji iš alyvmedžio išskobta jos statulėlė, bei pusiau 
jaunuoliui, pusiau žalčiui, vardu Erechtėjas, ir ištikimajai jo sau- 
gotojai, klusniajai Pandrosai, buvo nukentėjusi per tą patį spro- 
gimą, kuris nuplėšė ir Partenono stogą. Merė labai nekantravo 
išvysti tą šventyklų kompleksą, aprašytą jos skaitytose knygose 
apie senovės laikus. Nuo tada, kai sužinojo mitą apie Pandro- 
są, karaliaus dukterį, pelniusią amžiną šlovę už tai, kad paklausė 
Atėnės įsakymo, ji dažnai mąstydavo apie tą istoriją. Save ji irgi 
laikė klusnia dukterimi. Tačiau sykiu buvo ir didelė smalsuolė 
bei nuotykių ieškotoja iš prigimties. Kažin, ar ji būtų paklususi 
deivei ir nepažiūrėjusi į skrynelę, ar verčiau būtų nepaklausiusi ir 
gavusi stačia galva šokti žemyn nuo Akropolio skardžio sykiu su 
kitomis smalsuolėmis seserimis? 

Erechtėjonas buvo vienas iš keturių pagrindinių statinių, su- 
projektuotų Feidijo kaip viena iš sudėtinių didžiojo Periklio sta- 
tybų projekto dalių. Jis irgi buvo netekęs stogo, o jo vidus buvo 
taip užverstas skalda ir milžiniškais marmuro luitais, kad buvo 
neįmanoma ten įžengti. Pats statinys buvo mažesnis už Parte- 
noną, o ryškiausias jo bruožas buvo pietinis portikas su Kariati- 
dėmis - įspūdingų merginų statulomis su klostėmis krintančiais 
drabužiais, — kurios atstojo kolonas. Kariatidžių veidai spindu- 
liavo ramybe ir kilnumu — tarsi tik pareigos jausmas vertė jas 
laikyti didžiulį pastato svorį. 

Tos Kariatidės sykiu su karnizų bei kapitelių ornamentais pa- 
saulio architektūros specialistų buvo laikomos neprilygstamais 
architektūros šedevrais; jos buvo patys įstabiausi kūriniai, Me- 


rės ligi šiol matyti Graikijoje. Pagal kūrėjo sumanymą portiką 

laikančios Kariatidės buvo šešios, tačiau Elgino komanda iškėlė 
vieną iš seserų, Merės nuomone, palikdama statinyje žiojėti ap- 
gailėtiną skylę. Statinio simetrija dabar jau buvo pažeista, tačiau 
Merę skaudino ne vien tai. 

— Atrodo, tarsi iš šeimos būtumėte išplėšę vieną jos narį, — 
pratarė Merė, žiūrėdama į tuštumą, atsivėrusią ten, kur du tūks- 
tančius metų stovėjo šeštoji sesuo. 

— Tokie sentimentalūs svaičiojimai nedaro tau garbės, — atšo- 
vė Elginas. 

Toji vienintelė iškelta statula šiuo metu buvo Pirėjo uos- 
te — laukė, kada bus išgabenta į Angliją. Elginas tiesiog garbino 
Kariatides. Štai ir dabar jis ką tik išvaikė trejetą tarnų, nutarusių 
padrybsoti jų paunksmėje. Jam buvo nepakenčiama matyti, kaip 
apie tas įstabias graikes trinasi šitokie tipai. 

— Erechtėjone, toje pačioje švenčiausioje iš visų Akropolio 
šventyklų, turkai buvo įkūrę haremą, — priminė pastorius Han- 
tas. — Aišku, tai buvo jau senokai. 

Merei atrodė, tarsi nuo tada, kai čia buvo gyvenama, praėjo 
jau ištisi šimtmečiai. 

— Pastatas atrodo greičiau nusiaubtas nei apleistas, — pasakė 
ji. - Pausanijo tvirtinimu, šventykla buvusi ypač prabangi. Joje 
(buvę kone prigrūsta įvairiausių statulų, freskų, paauksuotų or- 
namentų... Tuo metu, kai jis rašė, viskas dar tebebuvo čia, nors 
nuo Periklio laikų buvo jau prabėgę penki šimtai metų. O dabar 
nieko nebėra! 

Elginas sukryžiavo ant krūtinės rankas. 

— Man regis, mums vertėtų išsigabenti visą šventyklą, — daly- 
kiškai pareiškė jis. 

— Nuostabi mintis! - apsidžiaugė pastorius Hantas. — Siūlau 


ją išardyti, o Anglijoje atstatyti iš naujo! 

— Jeigu turėtume karo laivą, galėtume taip ir padaryti, tie- 
sa? — tarė Elginas. 

— Tačiau darbų ir pervežimo kaštai tokiu atveju būtų astro- 
nominiai, — atsiliepė Merė, iškart bandydama įsivaizduoti, kokį 
laišką turėtų surašyti tėvui, prašydama finansiškai paremti šitokį 
projektą. Grįžęs iš savo kelionės į Atėnus, jis mielai sutikdavo 
pagal išgales prisidėti, tačiau ištisos graikų šventyklos perkėli- 
mas, ko gero, peržengtų bet kurio škotų žemvaldžio galimybių 
ribas. - Mums juk nelengvai sekasi rasti, kuo išgabenti ir tą vie- 
nintelę Kariatidę, kurią jau turime! — pridūrė Merė. — Dėl to jau 
tariausi ir su ponu Leisiu. 

— Ar galėčiau įsiterpti, lorde Elginai? — pratarė visą dieną tylė- 
jęs Tomas Leisis. Jis buvo Karališkųjų inžinerijos pajėgų kapito- 
nas, kurį Elginas įsigudrino atsivilioti iš tarnybos Egipte į Atėnus, 
kad padėtų jam rūpintis sukauptų senienų išgabenimu. - Sintijos 
kapitonas Dikas nieku gyvu nesutinka plukdyti Kariatidės. Jau 
maniausi jį prikalbėjęs, bet jis pasiuntė kažkokį Žmogų į uostą 
pamatuoti statulos svorio ir nusprendė, kad ji per sunki. 

— O tai ką tada jis sutinka paimti? — paklausė Elginas. 

— Tiesą sakant, sere, jis apžiūrėjo visą marmurą ir atsisakė iš- 
vis ką nors krauti į savo laivą. Pareiškė negavęs jokio tiesioginio 
įsakymo teikti tokias paslaugas nei iš admirolo lordo Nelsono, 
nei iš admirolo lordo Keito. O turėdamas omenyje, kiek piratų 
siautėja šiuose vandenyse, jis nenorįs apsikrauti papildomu svo- 
riu gabendamas šias statulas. 

— Tai Nelsonas kliudo transportuoti šias vertybes? — pasitiks- 
lino Elginas. 

— Kiek žinau, ne, sere. Bet jis ir neskatina kapitonų mums 
padėti. 

— Tai ką mums daryti? — atsiduso Merė. 

Netoliese suverstos į krūvą, tarsi stengdamosi palaikyti viena 
kitą, kūpsojo keletas begalvių skulptūrų, matyt, kadaise vaizda- 
vusių deives. Elginas mostelėjo į jas tarsi norėdamas patvirtinti 
savo žodžius: 

— Ar norit, kad ir šias didingas damas ištiktų anų sudaužytų 
frontonų likimas? Per visus savo plėšikavimus Italijoje bei Egip- 
te Bonapartui nepavyko užtikti nieko panašaus! Aš nedelsdamas 
parašysiu admirolui lordui Keitui prašymą atsiųsti pakankamo 
didumo laivą, tinkamą pačiam vertingiausiam mano turimam 
architektūros meno šedevrui išgabenti. Esu tikras, kad jis supras, 
kokią neįkainojamą paslaugą anglų menui aš stengiuosi padaryti! 

— Taip, jei jis tokio pat plataus akiračio žmogus, kaip ir jūs, 
lorde Elginai, — atitarė pastorius Hantas. - O jei mums pavyktų 
gauti pakankamai didelį laivą, Peloponese esama žavios mažytės 
Pandrosos šventyklėlės, kurią irgi galėtume pasiimti. 

Maryrt, netrukus Graikijoje ir Pandrosos nebeliks nė ženklo, 
kaip jau nutiko Atėnei, - dingtelėjo Merei. 

— O kokios nuotaikos už Atėnų sienų? — pasiteiravo Elginas. — 
Girdėjau, kolekcininkas Edvardas Klarkas susidūrė su sunkumais 
Eleusine? 

— Taip, jis panoro įsigyti Demetros statulą, jau turbūt kelis 
tūkstančius metų stūksančią tenykščiuose laukuose. Ji pasirodė 
besanti dar senesnė nei Periklio laikų kūriniai. Jis nusamdė pus- 
antro šimto vyrų ir užsisakė milžinišką laivą tai statulai išgabenti. 
Tačiau kaimiečiai užsispyrė, kad jei toji moteris su krepšiu bus 
išgabenta, juos ištiksiąs nederlius. Demetra esanti javų deivė ar 
panašiai; matot, jie tebetiki tokiomis nesąmonėmis, nors laiko 
save stačiatikiais, — aiškino ponas Hantas. - Kaimiečiai šaukė, 
kad Demetros statula senesnė už pasaulį, ir tas, kas bandys ją 


išvežti, užsitrauks deivės rūstybę. 

— Visi tie graikai — kaimiečiai ir nenusipelno turėti šitokių še- 
devrų, — pareiškė Elginas. 

Merė nusigando, kad kuris iš samdytų graikų gali būti pra- 
mokęs angliškai ir nugirsti tokius žodžius. 

— Ir kaipgi baigėsi ponui Klarkui? - paklausė ji pastoriaus 
Hanto. 

— O, pasirodė, kad graikų prietarai esą ne be pagrindo! Kol 
Klarko vyrai stengėsi nukasti žemes, kad galėtų pajudinti milži- 
nišką statulą, vienas jautis ištrūko iš jungo ir pasileido per lau- 
kus. Tai pamačius, kaimiečius pagavo siaubas. Šventikas paskel- 
bė, kad tai — blogas ženklas ir kad Klarkas turėsiąs sumokėti už 
tai, kam įžeidė deivę. Tas jautis pasiuto ir niekas nebegalėjo jo 
suvaldyti. Galų gale jis trenkėsi į pačią statulą. 

— Sunku įsivaizduoti, kaip racionaliai mąstantis žmogus galė- 
tų baimintis pagonių deivės, - pasipiktinęs burbtelėjo Elginas. 

— Negana to, Klarko užsakytas laivas pakliuvo į audrą ir už- 
plaukė ant seklumos, tad prireikė kelių savaičių — nekalbant apie 
galybę vyrų ir pinigų, — kol galiausiai pavyko jį nuo ten nukrapš- 
tyti. Tuo metu, man regis, ir pats ponas Klarkas jau patikėjo, kad 
Demetra nenorinti palikti savo žmonių. 

— Pausanijas rašo, kad, kai Demetra nepatenkinta, žemė tam- 
pa bergždžia, - įsiterpė Merė. 

— Ir kodėl gi jūs, moterys, net pačios protingiausios, taip len- 
gvai pasiduodate tiems nesąmoningiems prietarams? — nusiste- 
bėjo Elginas. 

— Ne aš tą mitą sukūriau, mielasis, aš tik jį tau pasakoju, — at- 
sakė Merė, nors sutuoktinis buvo teisingai perpratęs jos mintis. 
Kažkuri jos esybės dalis jau pradėjo abejoti šitokia visuotine graikų 
vertybių išgabenimo akcija. Gal ji per daug prisiskaitė mitologijos? 
Pavyzdžiui, ji prisiminė, kad jūrų dievas Poseidonas buvo aistringai 

įsimylėjęs Demetrą, kuri kartais pasiversdavo kumele. Tad jis pats 
pavirto eržilu, norėdamas ją suvilioti. - Argi nematai, kaip lengvai 
kaimiečiams gali pasirodyti, jog Poseidonas nutarė padėti Demetrai 
nubausti poną Klarką? Šiaip ar taip, juk jiedu buvo meilužiai! 

— Negalima leisti, kad atsilikęs graikų mastymas kliudytų 
mūsų sumanymui, Mere, - priekaištingai pamokė ją Elginas. — 
Privalome elgtis kaip civilizuoti žmonės, kokie ir esame, ir nepa- 
siduoti gąsdinimams. 

Merė žinojo, kad Elginas teisus. Būtų nedovanotina ir gal net 
nusikalstama palikti antikos meno lobius čia, kur juos beregint 
gali sudaužyti, kad prasimanytų amunicijos arba statybinės me- 
džiagos, arba parduoti bet kam, kad tik papildytų disdaro kiše- 
nes. O ką, jeigu Graikijoje kils dar vienas karas? Dar viena ap- 
siaustis? Dar vienas sprogimas? Argi dar trūksta liudijimų, kad 
kone visa Graikija pasirengusi sukilti prieš Otomanus? 

— Aš tučtuojau parašysiu lordui Keitui ir išdėstysiu jam prie- 
žastis, kodėl man būtina gauti savo nuožiūron karinį laivą, — pa- 
sakė Elginas. — Jei jis sutiks, pradėsime rengtis išvežti Erechtė- 
joną su visomis įstabiosiomis Kariatidėmis, visais karnizais bei 


kolonomis į Angliją. 


„MERĖ ATSITRAUKĖ ATOKIAU nuo vyrų ir visų tų skeveldrų, no- 
rėdama susikaupti ir pamąstyti. Ji neabejojo, kad lordas Keitas 
tikrai nesutiks kištis į Elgino lobių gabenimą. Tiesą sakant, jai 
darėsi vis aiškiau, kad prie šio sumanymo niekas nenori prisidėti. 
Nuolat ateidavo žinių, kad kapitonai baiminasi žalos, kurią jų 
laivai bei įgulos galį patirti, pasikrovę tonas marmuro, kurio El- 
ginas vis daugiau kaupė Pirėjo uoste. Neskaitant to, kas jau buvo 
išgabenta privačiu Elginų laivu, Mentoriumi, jo kolekcija nuolat 


didėjo: buvo nukelti dar šeši frizo fragmentai, o vienas surastas 

kasinėjant. Atėnės Nikės šventyklos, irgi esančios Akropolyje, 
frizo plokščių jie aptiko įmūrytų į aplinkui tvirtovę stovinčių 
namų sienas. Elginas pririnko daugybę masyvių architektūrinių 
detalių, kurios, jo manymu, buvo būtinos meno bei projektavi- 
mo lygiui pakelti: kolonos, cokoliai, karnizai, kapiteliai bei ki- 
tokie visų Akropolio šventyklų ir šventyklėlių fragmentai buvo 
sukrauti dokuose ir laukė, kada bus išplukdyti. Greta vienišosios 
Kariatidės sandėlyje stūksojo metopių krūva, o kur dar visos ar- 
chitektūrinių detalių atliejos ir kopijos, kurias meistrai padarė, 
negalėdami nukelti ir išvežti originalų! Monetos, įrašai, biustai, 
galvos bei neįtikėtina daugybė vazų — viskas, kas tik buvo laiko- 
ma vertinga, keliavo į Elgino sandėlį. 

Kai nuo Partenono buvo nukeltas didžiausias šedevras — į Se- 
lenės, mėnulio deivės, vežimą pakinkyto arklio galva, Merė jau 
buvo linkusi manyti, kad Elginas pagaliau tuo pasitenkins ir jie 
galės grįžti į Konstantinopolį. 

Tačiau netrukus jai teko įsitikinti, jog tai tebuvo pradžia. 

— Mums būtina apkeliauti visą Graikiją, - paskelbė jos vyras. 
Kažin, ar tik jis nepamiršo, kad jo žmona — nėščia? — toptelėjo 
Merei. — Mere, mes viesulu prašvilprume per visą šalį! Privalome 
tai padaryti dabar, kol tebeinu čia oficialias pareigas. Kitos tokios 
progos nebus! Prancūzus jau paleido iš Turkijos kalėjimų ir netru- 
kus čia jų knibždėte knibždės. Negi nesupranti, kad jie kas žings- 
nis kaišios man pagalius į ratus! Reikia pažiūrėti, kokių senienų 
dar įmanoma rasti kitose Graikijos srityse. Pastorius Hantas tvir- 
tina, kad Atėnų turtai — tiktai Graikijos lobių ledkalnio viršūnė! 

Aistrą, su kuria Elginas paprastai mylėdavosi, jam dabar kėlė 
Graikijos vertybių kolekcionavimas. Tiesa, noro mylėtis jis irgi 
neprarado. Dabar, jau būdama nėščia, Merė neprieštaraudama 


atsiduodavo jam, kada tik jis užsigeisdavo. Nors jis ir neteko 

ankstesniojo grožio, ji vis dar jausdavo pasitenkinimą miegoda- 
ma su savo vyru, ypač kai greta nebebuvo dailiojo Sebastianio, su 
kuriuo jį būtų galėjusi lyginti. O kad nebegrėsė vėl pastoti — tai 
jau buvo įvykę! — ji mėgavosi tuo dar labiau. Tiesa, kadangi ji 
buvo pratusi mylėtis atmerktomis akimis, tai dabar jiedu tai da- 
rydavo tamsoje. 

Sunerimusi dėl Elgino ketinimų, ji prisėdo atokaitoje ant pje- 
destalo. Buvo pats vidurdienis, ir aukštai pakilusi saulė gerokai 
kepino. Daktaras Skotas buvo ją perspėjęs, kad, nors dar tik pa- 
vasaris, karštoji Graikijos saulė tokioje padėtyje esančiai moteriai 
gali būti pavojinga. Bet Merė tuo nepatikėjo. Juk būdama „to- 
kioje padėtyje“, ji pusę mėnesio keliavo drėgnu, pridvisusiu laivu 
ir pusę dienos kratėsi ant asilo — ir nieko! Tačiau dabar nuo aki- 
nančios, kaitrios saulės ji staiga pasijuto pavargusi ir ėmė dairytis 
lopinėlio pavėsio, kuriame dar nebūtų įsitaisęs koks turkas. 

Pro skylę sienoje ji pamatė susisukusį alyvmedį. Persiropštusi 
per akmenų krūvas, ji dirstelėjo į šventyklos vidų. Didžioji da- 
lis stogo buvo nuplėšta, tad vidun srūvantys spinduliai apšvietė 
plokščią marmuro gabalą. Merė įlindo pro žiojinčią skylę. Vidu- 
je buvo palyginti tuščia, neskaitant tarp senų akmenų želiančių 
piktžolių ir kampe suverstos nuolaužų krūvos. Išgirdusi toje krū- 
voje kažką krebždant, Merė išsigando, ar tik ten nebus žiurkių 
lizdas, tad pasitraukė kuo toliau. 

Tas marmuro gabalas buvo užkeltas ant pjedestalo, o per vi- 
durį - kiek įdubęs. Merė sunkiai įstengė nepasiduoti nuovargiui 
ir nugalėti norą ant jo atsigulti. Pagalvojusi, kaip atrodytų ant jo 
išsitiesusi, pamanė, kad labai primintų paaukotą moterį, ir staiga 
suvokė, kad tas luitas kadaise turėjo būti aukuras. Jis nebuvo kaip 
nors meniškai išpuoštas ar ornamentuotas, bent jau nė iš tolo ne- 


priminė tų meno kūrinių, kuriuos rinko jos vyras. Tiek pjedesta- 

las, tiek pats aukuras buvo pliki ir lygūs, be jokių papuošimų. Tas 
marmuro luitas buvo kažkoks pirmykštis ir atrodė lyg svetimkūnis 
puošniame pastate, kuriame stovėjo. Jame nė iš tolo nebuvo justi 
tų meninių gebėjimų, kurie įsikūnijo Feidijo kūriniuose. Ne, čia 
veikiausiai toji misterijų vieta, apie kurią Merė buvo skaičiusi. 

Ji priglaudė ranką prie šalto marmuro, ant kurio, kaip pagal- 
vojo su virpuliu, kadaise tikriausiai liejosi kraujas. Jai staiga pa- 
sidarė taip silpna ir karšta, kad suprato būtinai turinti rasti kokį 
pavėsį ir atsisėsti. Jei tik pajėgtų grįžti pas Elginą ir jo vyrus, šie 
tikrai kaip nors sugebėtų jai padėti. Gal vis dėlto reikėtų pakvies- 
ti daktarą Skotą? Merė apsigręžė eiti atgal, bet nejučiom atsišliejo 
akmens. Tada atsirėmė į jį delnais. Ji nebeįstengė ilgiau priešintis 
nuovargiui. Akimirką jai pasirodė, kad kažkur tolumoje girdi ai- 
dint būgnus. Ar gali taip būti? Tie dūžiai vis garsėjo, o jos galva 
ėmė be paliovos suktis. Nejau mušdami būgnus mahometonai 
kviečia saviškius melstis? Ji apsigręžė ir veidu parkrito ant auku- 
ro, o tada, prieš visiškai aptemstant sąmonei, dar sugebėjo pri- 


gulti ant šalto lygaus jo paviršiaus. 


URVE BUVO TAMSU, gruoblėtas jo sienas ir žemas dantytas lubas nu- 
švietė tiktai deglų šviesa. Merė bandė ropoti išilgai urvo, bet akmenys 
skaudžiai žeidė jai kelius. Jos suknelė nuolatos kliuvo už uolų, ir kuo 
greičiau ji norėjo judėti, tuo sunkiau darėsi priversti kūną paklusti 
savo valiai. Atrodė, lyg ji mėgintų irtis per tirštą lipnų sirupą. Ji 
bandė pabėgti nuo klaikaus spiegimo, aidinčio jai iš paskos. Ir koks 
gi padaras, kokia nežemiška pabaisa galėjo šitaip šiurpiai spiegti? 
Tas garsas vraižė jai ausis, o galva, atrodė, tuoj sprogs. Ji pakėlė akis. 
Urvo angoje stovėjo Elginas, o iš lauko sklindanti šviesa nelyginant 
aureolė gaubė jo kūną. Jis ištiesė ranką jai padėti, tačiau iš paskos 
sklindantis triukšmas jau baigė ją prisivyti -— čia pat už nugaros pasi- 

girdo siaubingas klapsėjimas ir sparnų plakimas, kuris vis artėjo, tar- 
si kokiai sparnuotai pabaisai bandant ją sučiupti. Ji prisiplojo prie 
žemės, mėgindama apsaugoti save ir savo dar negimusį kūdikį nuo 
tos klaikios ją besivejančios baidyklės. Ji neturėjo supratimo, nei koks 
tas padaras, nei kuo ji užsitraukė jo pyktį. Dar bandė šūktelėti Elgi- 
nui ir Jį perspėti, bet nepajėgė išspausti nė garso. Visai nebejstengė nei 
pajudėti, nei žodžio ištarti. Spiegimas pasidarė toks baisus, kad jai 
kone plyšo ausys, ir ji užspaudė jas rankomis, bijodama pakelti galvą 
ir pažvelgti aukštyn, bet žinodama, kad privalo pamėginti kaip nors 
gelbėti Elginą, kuris vis dar tiesė jai ranką. Staiga didžiulė sparnuota 
būtybė - gal koks pragaro demonas, viena iš Šėtono išperų? — atsirado 
jai priešais, užstodama nuo jos vyrą ir išėjimą iš požemio. Tamsoje 
ji išgirdo Elgino riksmą, kai toji pabaisa jį puolė. „Mere! - šaukė 
jis. - Mere!“ Dabar ji pamatė ir moterį — irgi su didžiuliais juodais 
sparnais, — kuri abejingai žiūrėjo, kaip pabaisa taršo Elginą. „Gel- 
bėk jįF — sušuko jai Merė. Tačiau moteris nekreipė į ją dėmesio, 0 
Elgino riksmai pamažu silpnėjo. „Mere! Mere!“ 


— MERE! 

Ji atsimerkė. Elginas buvo palinkęs virš jos. Jam į nugarą švietė 
saulė, tad ji regėjo tiktai jo siluetą. Aplinkui buvo tylu. Elginui už 
nugaros mindžikavo daktaras Skotas, žvilgčiodamas jam per petį. 

— Kur aš? — nutvėrusi Elginui už rankovės, sudejavo Merė. 

— Kapitonas Leisis sunerimo, kad tu viena pati kažkur nu- 
klydai, — atsakė jai Elginas, padėdamas jai atsisėsti. — Mere, taip 
negalima. Čia tau ne Londonas! Čia pilna visokių pavojų, o 
ypač — moteriai! 

— Buvau labai pavargusi. Ko gero, prisnūdau. 

— Ledi Elgin, mes visi žinome, kokia jūs ištverminga, tačiau 


kiek dar kartų turėsiu jums priminti, kad būdama tokioje pa- 

dėtyje privalote per patį karštį ilsėtis? — daktaro Skoto veide irgi 
atsispindėjo toks pat rūpestis, kaip ir Elgino. 

— Kaip tik tai aš ir bandžiau padaryti, daktare Skotai, — at- 
sakė ji. 

— Tačiau mes radome tave išsitiesusią ant aukuro tarsi paauko- 
tą mergelę, - atitarė Elginas. 

— Elginai, pabūk su manim valandėlę, - paprašė ji. - Paleisk 
kitus, tegu sau eina. 

— Pasimatysim palapinėje, - pasakė jai daktaras Skotas. - No- 
rėčiau išsamiau jus apžiūrėti, ledi Elgin. Jūsų sveikata negalime 
rizikuoti. 

— Kaip norite, - trumpai burbtelėjo ji nekantraudama, kad 
jis kuo greičiau pasišalintų. Nenorėjo, kad jis išgirstų tai, ką ji 
turėjo pasakyti. Viena buvo pasirodyti besant kvaila moteriške 
savo vyrui, kuris nieko kito ir nesitiki iš savo žmonos. O visai kas 
kita —- demonstruoti savo silpnybę pavaldiniams. 

— Man nutiko siaubingas dalykas, Egi. Aš bijau. Baisiai bijau. 

— Kas gi tau pasidarė, Mere? Ar mažylis sveikas? — Jis globėjiš- 
kai priglaudė ranką prie jos pilvo. 

— Ne, mažyliui viskas gerai, neabejoju. Man prireikė pailsėti. 
Staiga pasidarė taip silpna! Pamaniau, kad apalpsiu — taip ir pa- 
dariau. Ant šito baisaus akmens! - Ji nužvelgė aptrintą marmuro 
luitą, išmargintą visokiomis spalvomis — geltona, oranžine, bal- 
ta — ir pagalvojo, ar tik dalis jų nebus senos kraujo dėmės. — Tada 
regėjau kažkokią viziją. Lyg kokią blogą nuojautą ar pranašystę. 
Buvo siaubinga! Tave puolė kažkokia pabaisa, tarsi mitinė siau- 
būnė su didžiuliais sparnais ir snapu! 

Jinai papasakojo jam viską, ką buvo regėjusi. Jis kantriai klau- 
sėsi, laikydamas ją už rankos, tačiau skeptiška išraiška nė akimir- 


ką nedingo jam nuo veido. 

— Tu sapnavai, Mere. Tai tebuvo košmaras, ir nieko daugiau. 
Nors Dievas mato, kad priešų man nestinga. Gal tai Napoleo- 
nas? Nenustebčiau, jei tas neūžauga siaubūnas užsiaugintų spar- 
nus! - Elginas nusikvatojo. Merė matė, kad jis neketina rimtai 
žiūrėti į šį perspėjimą. 

— Bijau, kad tau nenutiktų ko nors blogo. Nesugebu to paaiš- 
kinti ir bijau, kad vėl išvadinsi mane prietaringa kvaile. 

— Negi tikrai manai, kad Olimpo dievai gali keršyti? Gal 
verčiau jie turėtų būti dėkingi, kad gelbstime tai, kas iš jų dar 
liko? — Jis skėstelėjo rankomis. - Dieve mano, dabar kalbu lygiai 
tokias pat nesąmones, kaip tu arba Leisis! 

Žinoma, jis teisus. Visiška nesąmonė manyti, kad pagoniški 
stabai kada nors buvo tikri arba kad jie vis dar vaikšto po žemę. 
Tačiau negalėjai paneigti, jog nuo tada, kai ėmėsi Atėnų pro- 
jekto, Elgino sveikata smarkiai pašlijo. Nekalbant jau apie tai, 
kad atlygio, kurio jis tikėjosi už savo pastangas, vis dar nė iš tolo 
nematyti. Ir kodėl gi jam taip nesiseka? Vis dėlto ji nerado racio- 
nalaus būdo, kaip su juo aptarti tokius dalykus. 

— Atleisk man, brangusis. Aš tiesiog išsigandau. Tik tiek. Su- 
prantu, kad tavo sumanymas čia yra geras ir teisingas. 

— Dabar, kai pamatei šitą vietą, tai turėtų būti aišku kaip die- 
ną, Mere! Atėnai kadaise buvo genialumo ir laisvės sostinė. O 
kokia gi šalis šiandien galėtų pretenduoti į tokį vardą, Mere, jei- 
gu ne Anglija? Kiek dar sykių turėsiu tau aiškinti? 

— Aš visiškai tau pritariu. Daugiau tau nebeteks aiškintis, bent 


jau man. 


— SUNKU NET ĮŽIŪRĖTI pirmykštį jo planą, - pasakė Elginas, 
jiems einant takeliu virš Dioniso teatro ir žvalgantis į apačioje 


dryksančius griuvėsius. Teatre iš esmės nebebuvo likę nė gabalė- 

lio ankstesniojo marmuro. O jei dar koks ir buvo užsilikęs, tai po 
šimtmečiais verstomis šiukšlėmis jo nebesimatė. Ten, kur kadai- 
se buvo proskėnijas, kūpsojo didžiulės purvo ir visokio šlamšto 
krūvos. Po jas šniukštinėjo laukinės katės, bet, greit nualsintos 
saulės kaitros, sprukdavo ieškoti pavėsio. Įkyrus laumžirgis ne- 
paliaudamas atakavo Merę, ir ši gynėsi nuo jo vėduokle, tuo pat 
metu bandydama nesuklupti ant gruoblėto tako. 

Nuniokotas teatras tebuvo vienas iš daugelio apgailėtinų 
dalykų. 

— O kur odėjas? - graiko vadovo pasiteiravo Merė. 

Šis mostelėjo į milžinišką griuvėsių kalną. 

— Ar tikrai? Ar čia tikrai jis? - nepatikėjo Merė. 

Taip, patikino tas, jis neabejojąs, jog toji nyki krūva tikrai ka- 
daise buvo odėjas — koncertų salė, Periklio įsakymu pagal gigan- 
tiškos Kserkso palapinės pavyzdį pastatyta muzikų varžytuvėms. 

— Betgi čia vykdavo muzikų varžybos, o kartais — net ir teismo 
posėdžiai, — neatlyžo Merė. — Šis statinys — toks svarbus! Ak, o 
kur dar teatras, kuriame vykdavo didžiųjų Sofoklio ir Euripido 
pjesių premjeros! - Gal nėštumas buvo kaltas dėl tokio Merės 
sentimentalumo, o gal ji tiesiog pavargo nuolat matyti nebeat- 
statomus griuvėsius. 

— Kiek žinau, ant šlaito viršum teatro stovėję pastatai per že- 
mės drebėjimą sugriuvo ir suvirto į publikos vietas, užversdami 
didįjį teatro suolų pusratį, - paaiškino pastorius Hantas. Tikrai, 
kadaise publikai skirtos teatro vietos, išskyrus keletą raižyto mar- 
muro krėslų, kuriuose, matyt, turėdavo sėdėti teisėjai ir didžiū- 
nai, buvo visiškai užverstos. - Ko gero, ir odėją ištiko toks pats 
likimas. Jis visiškai sugriautas. 

Kad nepargriūtų, pasiramsčiuodami lazdomis ir baidydami 


visokius laukinius padarus, tūnančius griuvėsiuose, jie nusileido 

šlaitu žemyn prie keleto užsilikusių teatro krėslų. Juos puošiantys 
raižiniai atrodė neįtikėtinai geros būklės, o marmuras nuosta- 
bus — tikras balkšvai pilkas stebuklas. 

— Kokie puikūs! — šūktelėjo Merė. — Visai kaip sostai! 

— Ar galėtumėt nustatyti, kas čia pavaizduota, pone Hantai? — 
paklausė Elginas. 

— O taip, žinoma. Štai šitoje pusėje, man rodos, matome 'Te- 
sėją ar kokį kitą herojų, nukaunantį amazonę. - Jie apėjo aplink 
pasižiūrėti iš kitos pusės. — O čia — alyvų vainikai, simbolizuo- 
jantys pergalę. Štai čia matome Atėnės skydą. Tai vis Atėnų de- 
mokratijos ir laisvės ženklai. 

— Prisėskim valandėlei, - pasiūlė Elginas. Merė įsitaisė geriau- 
siai išlikusiame krėsle. Saulės sušildytas marmuras maloniai glos- 
tė pavargusią jos nugarą. Elginas atsisėdo greta, ir abu, pakėlę 
galvas aukštyn, pažvelgė į paskutinius ankstesnę teatro didybę 
liudijančius likučius - porą įspūdingų korintinių kolonų, stūk- 
sančių abipus didžiulės begalvės statulos. 

— Tas įtvirtinimas vadinamas Kimono siena — vieno iš persų 
karų didvyrių garbei, — paaiškino pastorius Hantas. 

— Ak, taip, Kimonas! Periklio priešas, Elpinikės brolis, - šūk- 
telėjo Merė. - Kiek pamenu iš istorijos, jis buvo geras žmogus. 

— Kaip matau, jūs kruopščiai išsistudijavote Plutarchą, ledi 
Elgin, - pagyrė ją pastorius Hantas. — Jį ištrėmęs, Periklis atsimi- 
nė to Žmogaus nuopelnus ir ėmė rūpintis jį sugrąžinti. 

— Tas įspūdingas kolonas priešais Kimono sieną ir Dioniso 
statulą čia pastatė Atėnų pilietis Trisalas, ir tai įvyko praėjus ko- 
kiam šimtui metų po Periklio eros. 

— Vargšas Dionisas! — atsiduso Merė. - Daugiau nė į savo te- 
atrą nebegali pažiūrėti. Kažin, ar visuose Atėnuose dar bėra likęs 


kokio nors dievo veidas? 

— Šiaip ar taip, statulos kūnas — tikras stebuklas, — nekreipda- 
mas dėmesio į jausmingą jos pastabą, pareiškė Elginas. — Pasirū- 
pinkit, kad jį gaučiau, pastoriau Hantai. 

— Na, žinoma, — iškart linktelėjo pastorius, bet paskui pridū- 
rė: — Tik pirma reikės pažiūrėti, ar turkų pareigūnai sutiks, kad 
hrmanas apima ir Akropolio šlaituose esančius dirbinius, ir ar jie 
nemėgins mums trukdyti. Disdaras iki šiol dar griežia dantį dėl 
to karnizo, nukritusio nuo šventyklos. 

— Na, gal kokia dovanėlė suminkštins jo širdį, - pasakė Elgi- 
nas. — Padovanokite disdaro nurodytam asmeniui gerą žirgą, o 
gal dar prie jo derantį gobtuvą ir balną. To turėtų užtekti. Disda- 
rui irgi mestelėkit vieną kitą monetą. Gal jam patiktų ir žiupsnis 
tabako pypkei? 

— Mes gi beveik nebeturim pinigų! - Gal ir vėl kaltas buvo 
karštis, gal - begalinis ir nepabaigiamas Elgino projektas, ryte ry- 
jantis jos lėšas, o gal - šiuo nėštumo metu padidėjęs jautrumas, 
tačiau Merė staiga neteko kantrybės. Nuo pat tos akimirkos, kai 
parkritusi ant aukuro regėjo aną siaubingą viziją, ji buvo tvirtai 
nutarusi remti Elgino pastangas: dėl Dievo, ji tikrai pasistengs už- 
baigti šitą projektą kiek įmanoma greičiau, kad jie pagaliau galėtų 
atsikratyti tos naštos. Jai rūpėjo kuo greičiau grįžti namo — ne, 
ne į Konstantinopolį, kur ji tikėjosi greitai susikrauti daiktus ir 
išsikraustyti iš ambasados, o į Londoną ir paskui - į Škotiją, kur 
jiedu galėtų galų gale pradėti gyventi taip, kaip Elginas jai buvo 
žadėjęs: gražiai atstatytame Brumhole, greta kaimynystėje gyve- 
nančių jos tėvų, ir kad vaikai galėtų augti tyrame kaimo ore. 

— Paklausykite, pastoriau Hantai, - pasišaukė jį Merė. — Ga- 
lite ir ponui Lusieriui perduoti tai, ką dabar pasakysiu. Jeigu tik 
susidursite su kad ir menkiausiu pasipriešinimu, praneškite tur- 


kų pareigūnams, kad aš esu gavusi dar platesnį sultono firmaną. 

Tebūnie jiems žinoma, kad tiek aukščiausiasis valdovas, tiek jo 
motina Valida, tiek ir kapitonas paša yra asmeniniai mano drau- 
gai. Nemanau, kad jie drįstų jums priešintis. Mudu su lordu El- 
ginu daugiau nebepakęsime jokio trukdymo. 

— Klausau, ledi Elgin, - linktelėjo pastorius Hantas. 

— Va čia tai mano Polė! - Elginas jau daugelį mėnesių nebeva- 
dino jos šituo meiliu vardu. — Reikia kuo greičiau viską užbaigti, 
kol nevėlu. Prancūzai visaip bando man kliudyti. O jei graikai 
išties sugebės sukilti, turkai, prieš išsinešdindami, tikrai nušluos 
visas jų civilizacijos liekanas iki pamatų. 

— Visiškai teisingai, lorde Elginai, — paantrino pastorius Han- 
tas, visuomet paslaugiai pasirengęs pritarti savo šeimininkui. — 
Nieko nepaliksime jiems išniekinti! 

— Nei to, kas beliko iš gražiosios Dioniso statulos. Nei Ka- 
riatidžių, — ėmė vardyti Elginas. — Ir jau tikrai nepaliksime to 
nuostabaus krėslo, kuriame dabar sėdi mano žmona. Pasirūpin- 
kit, kad jį taip pat nugabentų į sandėlį. Mūsų Brumholo parke 
jis puikiai pritiks! 


— LoRpDE Baiusai! Tu — tikras mažas kankintojas. Jeigu nori už- 
augti didelis ir stiprus, privalai valgyti daržovių! 

Neleidusi sūnui baigti valgyti vakarienės, Merė nusiuntė jį mie- 
goti. Jis nenorėjo nieko daugiau, vien tiktai mėsos, ir visomis iš- 
galėmis purtėsi žalių daržovių, kurias daktaras Skotas primygtinai 
rekomendavo gerai savijautai palaikyti. Elginas buvo prikalbinęs 
Merę lydėti jį kelionėje po Peloponesą, o vaikus palikti Atėnuose 
auklių ir tarnų priežiūrai. Kol jųdviejų nebuvo, mažoji Merė pa- 
sidarė linksmesnė ir apvalesnė. Užtat Briusas, paliktas globoti lio- 
kajui Endriui, kuris su dvimetinuku elgėsi taip, tarsi tas jau būtų 


suaugęs ir dvarus paveldėjęs ponas, buvo beveik nebevaldomas. 

Tačiau jis tebebuvo jos žavusis pirmagimis, ir Merei tekdavo 
nukreipti žvilgsnį nuo didžiulių, klausiančių mėlynų jo akių kas- 
kart, kai prisieidavo jį sudrausminti. Dabar su vaikais Atėnuose 
ji liko viena. Elginas buvo sumanęs jiedviem dar vieną kelionę, 
šįkart — po centrinę Graikiją, tačiau Merė priprašė, kad jis vyktų 
vienas. Ji nebenorėjo daugiau palikti vaikų ir nebegalėjo nė pa- 
galvoti, kad vėl tektų kratytis ant asilo. Ji jojo ant tų gyvulių pa- 
vojingais kalnų takais, visom keturiom ropštėsi kasinėjimų vie- 
tomis, daugybę begalinių naktų praleido apšepusiose trobelėse ir 
palapinėse. Dabar ji buvo jau septintą mėnesį nėščia. Jos kūnas 
išsipūtė ir pasidarė nerangus, o dusulio priepuoliai vėl atsinau- 
jino. Gal dėl to buvo kaltas slegiantis vasaros karštis, kuris taip 
puikiai tiko Elginui — tiesa, jis nebuvo nėščias! Šiaip ar taip, Me- 
rei vėl teko kankintis. Laimė, daktaras Skotas turėjo pakankamai 
opijaus, kuris puikiai ramino nervus ir berods kažkokiu būdu 
malšindavo priepuolius. Bent jau ji galėdavo išsimiegoti. 

— Tik brūkštelėk bent žodelį, ir aš iškart sugrįšiu, brangio- 
ji, - išvykdamas pažadėjo jai Elginas. Šitiek savaičių praleidęs 
jodinėdamas, kopdamas į kalnus ir ropšdamasis per uolas, kiau- 
ras dienas būdamas saulėje ir gryname ore, jis vėl nepalyginamai 
sutvirtėjo ir pagražėjo. 

— Ne, neprašysiu tavęs grįžti, kad ir kaip norėčiau, — atsakė ji. 

Be to, ji turėjo slaptą sumanymą, kurį vyrui išvykus tikėjosi 
lengviau įgyvendinti. Pirėjo uoste buvo prisikaupę ištisos tonos se- 
novės meno dirbinių. Iš Akropolio jie jau išgabeno beveik viską. 
Vien nuo Partenono buvo nuplėšta penki šimtai dvidešimt ketu- 
rios pėdos frizo, penkiolika metopių ir septyniolika rytinio ir va- 
karinio frontono statulų, įskaitant ir gigantišką žirgo galvą. Ketu- 
rios reljefinės plokštės buvo nuimtos nuo Atėnės Nikės šventyklos. 


Dar daugybė kopijų, atliejų, piešinių, aprašų ir brėžinių buvo likę 

Atėnuose. Kariatidė bei didžiulis marmurinis krėslas iš Dioniso 
teatro irgi tebelaukė, kada bus išplukdyti. Likusios Erechtėjono 
dalies likimas tebebuvo neaiškus, kol nebus rasta laivų išgabenti 
tam, kas jau sukaupta. Dar dešimtys mažų ir didelių Elgino įsigy- 
tų dirbinių buvo surinkta per kelionę po Peloponesą. O dabar jis 
buvo pakeliui į Tėbus, kur tikėjosi prikaupti dar daugiau. 

Tačiau lordas Nelsonas ir toliau atsisakinėjo patenkinti jų 
prašymus atsiųsti bent vieną britų karo laivą visam tam turtui 
išgabenti. O Lusieris jaudinosi, kad už Akropolį atsakingi turkų 
pareigūnai, matydami iš tvirtovės be paliovos vežamus marmuro 
dirbinius, jau ėmė smarkiai nerimauti. 

Merė baiminosi, kad, žlugus Atėnų misijai, Elginas vėl pavirs 
tokiu pačiu paliegusiu, reumato susuktu bėdžiumi, kokiu buvo 
tapęs paskutinėmis dienomis Konstantinopolyje. Dabar ji matė 
galimybę jam padėti, tad nedelsdama ėmėsi vykdyti savo planą. 

Jaunasis kapitonas Hostė, dvidešimt dvejų metų Mutinės ški- 
peris, kurį Merė pažinojo dar iš Konstantinopolio, atvyko su savo 
laivu į Atėnus, būdamas mirtinai išsekęs ir kamuojamas džiovos. 
Merė priėmė jį į savo namus ir patogiai apgyvendino viename 
antrojo aukšto kambaryje. Vargšas vaikinas neabejojo netrukus 
mirsiąs, tačiau Merė atkakliai girdė jį pienu ir išrūgomis bei taip 
karštai tikino, kad jis esąs toks lordo Nelsono numylėtinis ir toks 
neįkainojamas britų laivyno ramstis, jog ji nieku gyvu neleisianti 
jam atsisveikinti su šiuo pasauliu taip toli nuo namų. Jis jau ištisus 
devynerius metus buvo praleidęs jūrose, nematydamas savo šei- 
mos, tad Merei atrodė, jog ilgesys ir vienatvė graužia jį ne mažiau 
nei liga. Jinai rūpinosi juo kaip savo vaiku, nors jis tebuvo vos 
porą metų už ją jaunesnis. Jos pastangomis jis gerokai pasitaisė, o 
kai jau tiek sustiprėjo, kad galėjo grįžti į laivą, Merė palydėjo jį į 


uostą ir parodė dėžes, kurias verkiant reikėjo išgabenti į Angliją. 


328 Karen Essex 


Na, ir ką jis galėjo atsakyti? 

— Jūs juk dabar plauksite tiesiai į Maltą, kapitone, — tarė jam 
Merė. — Aš teiravausi jūsų leitenanto. Pakeliui tikrai nesutiksite 
jokių priešų. O man padarytumėt didžiulę paslaugą. 

Pažvelgęs į savo globėją, jis pažadėjo paimti į laivą tiek dėžių, 
kiek tik tilps. 

— Man nėra didesnio malonumo, kaip jums pagelbėti, ponia. 
Tačiau šią savaitę graikai švenčia kažkokią šventę ir niekas nedir- 
ba. Kaip mums pakrauti šį didžiulį krovinį į laivą? 

Bet Merė jau buvo numačiusi šią problemą ir ją išsprendusi. 

— Nesirūpinkit, kapitone. Uosto darbininkams aš pasiūliau 
nedidelį bakšišą ir jie pažadėjo mums padėti. 

Nuvykusi pas Lusierį, ji pareikalavo, kad jis tučtuojau stabdy- 
tų darbus ir lieptų vyrams kalti dėžes ir krauti į jas viską, kas dar 
likę Akropolyje ir ką reikia gabenti į uostą. 

— Nieko panašaus dar nesu matęs, ledi Elgin, — pasakė jai Lu- 
sieris, kai Merė jam išaiškino, ko jis privaląs imtis. — Jūs mane 
tiesiog stulbinate! 

Kaip atsarginį variantą, jei kartais planas neišdegtų, ji dar 
buvo pasilikusi kapitoną Donelį, kuris turėjo parplukdyti jos 
šeimą atgal į Turkiją, ir kapitoną Krekraftą, jo įgulos vadą, ku- 
ris taip pat plaukiojo Ansonu. Merė buvo ypač dėmesinga Kre- 
kraftui, nors tas buvo vyresnis už Hostę ir Donelį, o ant savo 
plikos, nuskustos galvos nešiojo amžinai persikreipusį peruką. 
Taigi nenuostabu, jog kapitonas Krekraftas netrukus pasisiūlė 
paimti likusią jų kolekcijos dalį, kuri nebetelpanti į Narcizą, vien 
norėdamas padaryti ledi Elgin asmeninę paslaugą. O jei kartais 
krovinių atsirastų daugiau — nes ką gali žinoti, ką Elginas dar ap- 
tiks? — ji taip pat nepaliaudama vaišino kitus laivyno karininkus, 


kaip antai poną Dikį Džonstoną ir jo draugus, girdydama juos 

vynu ir penėdama paskutiniais likusiais sūriais. O kai Mentorius 
su Viljamu Hamiltonu sugrįš, ji būtinai pažiūrės, ar jo triume 
dar liko kiek nors vietos tam, ką Elginas neabejotinai parsiveš iš 
pastarųjų savo kelionių. 

Merė negalėjo atsidžiaugti savo laimėjimais. Kai viskas buvo 


užbaigta, ji parašė vyrui: 


Iš Akropolio jau viskas išgabenta, tad galime įžiūliai rodyti nosį savo 
priešams! Aš radau pakankamai laivų, ir dargi taip sėkmingai, kad 
transportavimas mums nekainuos nė penso, ką jau bekalbėti apie tą 
didžiulę sumą, kuri grėsė! 
Kaip visuomet pasirodė, kad moters liežuvis — galingas ginklas. 
Visa tai — vien tik mano nuopelnas, Elginai, ir aš tuo labai didžiuo- 
juosi. Tikiuosi, kad už tai dar labiau mane mylėsi! 


Ir dar ji nesusilaikė nepridūrusi: 


Dabar jau nė trupučio neabejoju tuo, ką visada žinojau: jei tik 
turi pakankamai užsispyrimo, moterys gali nuveikti nepalyginamai 
daugiau už vyrus. Galiu lažintis iš ko tik nori, kad būdamas čia nė 
pusės visų tų krovinių nebūtum sugebėjęs išplukdyti. 


Jos tėvai kaip tik lankėsi Paryžiuje, ir ji patvarkė, kad jiedu susi- 
pažintų su Sebastianiu. Ak, kaip ji troško pamatyti savo motinos 
veidą, kai ji gers arbatėlę su tokiu dabita prancūzu! Merė norėjo, 
kad tėvai pritartų arba bent neprieštarautų sumanymui gauti El- 
ginui ambasadoriaus vietą Paryžiuje. Iš Anglijos atėjo žinių, kad 
Elginas nebus atšauktas iš Konstantinopolio, tad jis galįs elgtis 
kaip tinkamas - išvykti arba pasilikti; tiesiog neįtikėtina pasirin- 


kimo laisvė jaunajam ambasadoriui! 

Galvodama apie tai, ko pasiekė gyvenime, Merė negalėjo atsi- 
džiaugti. Juk jai dar nėra nė dvidešimt penkerių! Ji laimingai ište- 
kėjusi ir augina porą nuostabių, sveikų vaikų, o trečiasis, Dievui 
padedant, irgi netrukus gims. Ji jauna, energinga ir trokšta visko 
dar daugiau: gyvenimo, patirties, nuotykių ir laimės. Vakcina 
nuo raupų, kurios įdiegimu ji taip nuoširdžiai rūpinosi, buvo 
pripažinta Konstantinopolyje, ir Merę pasiekė žinios, kad tur- 
kų vaikai dabar jau skiepijami. Elginas pagirtinai atliko ambasa- 
doriaus pareigas ir, tebūdamas trisdešimt ketverių, neabejotinai 
rengėsi dar padaryti ilgą ir stulbinamą karjerą. Tad jai beliko kuo 
greičiau užbaigti šią savo gyvenimo kelionės dalį, kuo dailiau vis- 
ką supakuoti, kaip tas statulas ir kitus dirbinius iš Akropolio, 
ir leistis toliau, į jų laukiantį naują etapą, kuris, — ji neabejo- 


jo, — bus tiesiog nuostabus. 


aikija, 


1802-ųjų birželio 15-29 dienos 


SAULĖ KEPINO NEPALIAUJAMAI, kaitra neatlėgdavo netgi naktį ar 
dieną jūroje, Elginams Narcizu plaukiant Maratono link. Nors 
griuvėsiai Merei jau buvo mirtinai atsipykę, tačiau ji buvo tiek 
skaičiusi apie istorinį mūšį, įvykusį Maratono lygumoje, ir tą 
didžią pergalę, įkvėpusią Akropolio paminklų statybas, kad jai 
buvo smalsu pamatyti šią vietą. Ji vylėsi, kad, nors ir daugeliui 
amžių prabėgus, ten dar bus likę kas nors įdomaus. 

Ir nenusivylė. Laivui artėjant prie mūšio vietos, jau iš tolo 
buvo aiškiai matyti didžiulis milžinkapis, po kuriuo buvo pa- 
laidoti žuvusieji. Kažkodėl, žvelgiant į tą žemių kalną, dabar jau 


apaugusį žole, piktžolėmis ir krūmokšniais, Merei per nugarą 


Atėnės pagrobimas 331 


perbėgo keistas šiurpuliukas. Ji ilgai šnekučiavosi su kapitonu 
Doneliu apie tą mūšį, įvykusį šiuose laukuose; visai draugijai iš- 
lipus į krantą, jis pasirūpino pastatyti jai palapinę, paramstytą 
kolonomis, kurias jo jūreiviai surado išmėtytas aplinkui. Išlipusi 
iš laivo ir žengdama į kautynių vietą, Merė jautėsi kaip garbinga 
senovės atėnietė. 

Viljamas Hamiltonas, Mentorium sugrįžęs iš Aleksandrijos, 
irgi sutarė su Elginais čia susitikti. Mentorius buvo sustojęs 
Atėnuose, kur į jį pakrovė tiek Elgino radinių, kiek tik tilpo, 
tačiau kapitonas griežtai atsisakė prakirsti didesnius liukus, 
kad būtų galima sukrauti stambesnes dėžes. Dėl to Elginas tie- 
siog įsiuto. 

— Na jau, mudu juk tiek daug nuveikėme, - glostydama jam 
ranką, pasakė Merė. Pastaruoju metu jis jautėsi toks laimingas! 
Jai buvo skaudu, kad šita naujiena vėl išmušė jį iš vėžių. — Su- 
galvosim ką nors. Kapitonas juk paėmė viską, išskyrus keturias 
didžiausias dėžes. Na, nieko, rasim kur jas pakrauti. 

Dar buvo ankstyvas rytas. Kol karštis nespėjo nepakenčiamai 
užkilti, Merei norėjosi pasivaikščioti po laukus. Tuščią plynę iš 
visų pusių supo kalnai. Medeliai — alyvmedžiai, kiparisai ir kito- 
kie amžinai žaliuojantys augalai - augo nedidelėmis grupelėmis, 
tarsi spausdamiesi vienas prie kito svilinančioje saulėje. 

Hamiltonas su pastorium Hantu jau žirgliojo po mūšio vietą, 
mėgindami nustatyti, kaip buvo išsidėsčiusios abiejų pusių ka- 
riuomenės. 

— Atėniečių pajėgos buvo maždaug dusyk menkesnės, — aiški- 
no Hamiltonas. — Spartiečiai buvo žadėję atsiųsti pastiprinimą, 
bet atsiuntė tiktai pasiuntinį su prašymu, kad atėniečiai palauktų 
keletą dienų, nes, pagal jų dievų valią, karą jie galį pradėti tiktai 


jaunatyje, ar kažkas panašaus. 

— Persų buvo dvidešimt tūkstančių, — pasakė Hantas. — Grai- 
kai būtų galėję trauktis, bet kur tau — jie nusprendė pulti priešą! 
Sunku net įsivaizduoti tokią beatodairišką drąsą! 

— Persai pamanė, kad šitaip puldami graikai lyg bepročiai eina 
tiesiai į pražūtį, — įsiterpė Merė. Abu vyrai sužiuro į ją. — Taip 
rašo Herodotas. 

— Jūsų puiki atmintis, ledi Elgin, — nelyginant stropią mokinę 
pagyrė ją Hantas. 

— Kiek suprantu, tie kovotojai buvo dar beveik vaikai, — at- 
siduso Merė, žvelgdama į žuvusiųjų pilkapį. - Išplėšti iš savo 
namų, iš giminių, atplėšti nuo motinų krūtinių... 

— Kiek suprantu, persus palaidojo štai ten, po tais žole ap- 
žėlusiais gūbriais, - mostelėjo ranka Hantas. — Jų pačių vadai 
veikiausiai paliko jų kūnus maitėdoms paukščiams sudraskyti. 
Bent jau taip Darėjas paprastai elgdavosi su jį nuvylusių karių 
lavonais! 

— Graikai pasirodė kilnesni, — tarė Hamiltonas. 

— Visai kaip anglų džentelmenai, - pridūrė Elginas. 

— Kažin, ar persų kapavietės neturėtų būti didesnės, jei šitiek 
daug jų žuvo? — pasiteiravo Merė. | 

— Geras klausimas! Bet persų kūnus sudegino, o pelenus su- 
vertė į krūvą, nieko neženklindami. 

— Persus jie laidojo tik iš padorumo, Mere, — paaiškino Elgi- 
nas. — Aišku, kad buvo siekiama, jog būtent šis milžinkapis su Atė- 
nų herojų palaikais čia stūksotų per amžius. Beje, taip ir įvyko! 

Priėję lauko vidurį, jie jau suko ratą aplink milžinkapį. 

— Sakyčiau, jis kokių šešių šimtų pėdų skersmens, — pareiškė 
Hantas. — Ir apie keturiasdešimties pėdų aukščio, nors reikia ma- 
nyti, kad per daugelį amžių bus kiek apgriuvęs. Prieš du tūkstan- 


čius metų jis veikiausiai buvo kur kas aukštesnis. 

Vyrai susidomėję apžiūrėjo kelias didokas angas, kuriose buvo 
matyti sausa, sukietėjusi molinga žemė ir sauja kita puodų šukių. 

— Žmonės pasakoja, kad naktimis čia girdi arklius žvengiant ir 
vyrus kaunantis. Jie sako, jog tai - nelemta vieta. 

— Ką gi, džentelmenai, - nekreipdamas dėmesio į pastarąją 
pastabą ir dairydamasis aplink, kreipėsi į savo palydovus Elgi- 
nas, — gal pakasinėkim? 

— Kodėl gi ne? — tuoj pat pritarė Hantas. - Kažkas jau rausėsi 
po tą milžinkapį. 

— Galiu lažintis, kad tai — to kipšo Fovelio darbas, - burbte- 
lėjo Elginas. — Visur jis mane aplenkia! Nieko, juokiasi tas, kas 
juokiasi paskutinis... 

Jie išsitraukė kastuvus. 

— Ber ar protinga kasinėti kapavietę? — šūktelėjo Merė. Jai da- 
rėsi negera vien pagalvojus, kad tenka vaikščioti viršum žuvusiųjų 
kaulų, o ką jau bekalbėti apie kasinėjimus ten, kur jie nuo 490 
metų prieš Kristų guli palaidoti. Vis dėlto ji nenorėjo, kad vėl pra- 
sidėtų šmaikščios diskusijos apie jos moterišką prietaringumą, tad 
pasiliko žiūrėti, kaip jie beda kastuvus į žemę ir verčia ją lauk. 

Netrukus kasinėtojai aptiko dar daugiau keramikos šukių — 
pernelyg smulkių, kad būtų galima ką nors pasakyti apie pačius 
dirbinius, — ir didžiulį sidabro gabalą, susidariusį iš negailestin- 
gai krūvon sulydytų daiktų. 

— Sunku net suprasti, kas čia galėjo būti, - nutęsė Hantas. 

Tačiau pirmieji radiniai pakėlė jiems ūpą ir paakstino rausti 
giliau. Netrukus pasirodė kaulai. Tiktai neaišku, ar jie priklausė 
palaidotiems kariams. 

— O kam gi dar? - sušuko Merė. 

Neištvėrusi ji nusigręžė. Juk čia tikriausiai — kilniųjų didvyrių 


kaulai; jei ne šie kovotojai, pasaulyje turbūt šiandieną nebūtų 

demokratijos. Jei persai būtų laimėję ir užėmę Graikiją, nebūtų 
buvę nei Partenono, nei frizo, nei frontono, vaizduojančio Atė- 
nės gimimą, nei Erechtėjono — nė vieno iš tų paminklų, kuriais 
ištisus tūkstantmečius žavėjosi civilizacija ir kuriuos Elginas taip 
aistringai stengėsi išgelbėti. Greičiausiai išvis nebūtų buvę Grai- 
kijos, Periklio aukso amžiaus, didžiosios Vakarų kultūros. Visas 
pasaulis tikriausiai būtų buvęs kitoks. Graikijoje turbūt būtų 
viešpatavę persai, kaip šiandien čia viešpatavo Otomanai. 

Visa, kas šitiems ponams, neišskiriant nė jos vyro, šiandien 
pasaulyje atrodo kilnu ir gera, yra anų vyrų, gulinčių palaidotų 
po žeme, pasiaukojimo išdava. O štai tie dabartiniai ateina ir 
rausiasi po jų kapą, svaidydami į šalis anų herojų kaulus. 

Netrukus vyrai pavargo kasinėti, atidavė kastuvus nunešti tar- 
nams ir pareikalavo priešpiečių. 

Pavalgę visi išsirengė nujoti į netoliese esantį Ramnuntą, kur 
Elginas norėjo apžiūrėti Nemesidės šventyklos griuvėsius. 

— Kaip rašo Pausanijas, persai buvo tokie tikri įveiksią atė- 
niečius, kad į Graikiją sykiu su savim atsigabeno didžiulę Paro 
marmuro koloną, kurią ketino panaudoti savo pergalei įamžin- 
ti, — aiškino Hantas. - Po mūšio tas marmuras atiteko graikams, 
kurie nugabeno jį į Atėnus. Ten Feidijas iš jo iškalė milžinišką 
Nemesidės statulą. Tada netoli mūšio lauko graikai pastatė atpil- 
do deivei šventyklą, kurioje ir įkurdino statulą. 

— Ką gi, piktžiugiška, bet tikrai užtarnauta, — šyptelėjo Elginas. 

— Pasak Herodoto, pasipūtėlis daro kvailystes, verčiamas savo 
prigimties, — tarė Merė. — O dievai už puikybę jį baudžia, siųsda- 
mi Nemesidę. Ji — tai dieviškasis atpildas. 

Nuo šventyklos atsivėrė įspūdingas Eubojos įlankos, mirgu- 
liuojančios popietinės saulės spinduliuose, vaizdas. Kokia nuos- 


tabi vieta, - pamanė Merė, - kaip sykis tinkama atėniečiams 


Atėnės pagrobimas 335 


gardžiuotis savo teisėtu kerštu. Iš pirmykščio pastato maža kas 
bebuvo išlikę, neskaitant kampuotų sienų liekanų, marmurinių 
grindų, kelių anksčiau stovėjusių vidinių kolonų cokolių ir vie- 
nos kitos interjero detalės. Visur buvo pilna priaugę piktžolių, 
o krūmai, gožiantys visą šią vietovę, žėlė taip vešliai, kad buvo 
nelengva pro juos prasibrauti. Tačiau tokią saulėtą dieną buvo 
nesunku įsivaizduoti ankstesnę šventovės didybę. 

— Toji didžiulė statula turėjo stovėti čia, per patį vidurį, — aiški- 
no Hantas. - Dar vienas didis Feidijo kūrinys, pražuvęs amžinai! 

Vyrai bandė kasinėti žemę ten, kur buvo iškeltos marmurinės 
plytos, vildamiesi rasti kokių šukių ar nedidelių statulėlių, galbūt 
išvengusių šventyklos plėšikų akies. Tokiu metu, pavakare, Merė 
paprastai jausdavosi baisiai pavargusi; taip jai būdavo per pir- 
muosius du nėštumus, o šis irgi nebuvo išimtis. Ji prisėdo ant ko- 
lonos likučių maždaug patalpos viduryje. Storokas purvo sluoks- 
nis pušiau uždengė marmurines grindų plytas, bet jai pasirodė, 
kad ant jų gali būti kažkas pavaizduota. Kojomis nubraukusi į 
šalį žemes, ji išvydo kažkokį keistą padarą su didžiuliu snapu ir 
milžiniškomis, į liūto letenas panašiomis kojomis. Toji pabaisa 
buvo prie kažko pririšta, jos kūną kietai veržė diržai. Baidyklė 
pasirodė Merei kažkur matyta. Ji nuslydo žemyn nuo kolonos 
ir priklaupė, bet iškart pajuto lengvą svaigulį. Kad nepargriūtų, 
nugara atsišliejusi į koloną, ji rankomis ėmė žerti šalin žemes. 
Suprato, kad šitaip brūžuodama gali į gruoblėtą plokščių pavir- 
šių skaudžiai susižeisti: rankas, bet jai buvo nė motais. Galų gale 
jai pavyko nužerti visas žemes šalin, o labiau prikepusius purvo 
gabalus, susimetusius reljefo įlinkiuose, teko nudraskyti nagais. 

Nuoga moteris kiek apdribusiu pilvu ir didžiuliais, plačiais 
sparnais stovėjo vežime, kurį traukė pora tų keistų padarų. Aukš- 


tai viršum galvos ji laikė rutulį — ko gero, žemės. O po jos vežimo 

ratais gulėjo žmogaus galva klaikiai išsprogusiomis akimis ir ilgu, 
iš burnos nukarusiu liežuviu. 

— A, štai kur ji, Nemesidė, atpildo deivė, — ištarė pastorius 
Hantas, žiūrėdamas Merei per petį. - Su savo grifais kinkytu ve- 
žimu keršija kažkokiam apgailėtinam bėdžiui, įžeidusiam Atėnę. 
O tas rutulys jos rankoje — tai likimo ratas, ledi Elgin. Ji valdo 
likimus ir baudžia už puikybę, ne tik už nepagarbą Atėnei. 

Merė nužėrė šalin dar kelias saujas žemių, vildamasi atidengti 
dar ką nors, kas priverstų Hantą kitaip interpretuoti tą sceną. 

— Gal verčiau neklūpėkite, miledi, - papriekaištavo tas. 

Bet Merė nieko neatsakė. Ji nenorėjo stotis, net nepajėgė pa- 
kelti galvos. Sparnuotoji moteris ir du jos nuožmieji palydovai 


buvo tie patys padarai, kurie tąsyk Merės sapne užpuolė Elginą. 


IR KODĖL GAILESTINGASIS Dievas pasmerkė pusę savo bandos ši- 
taip kankintis? 

Merė suprato, kad šventvagiška yra kelti tokius klausimus, bet 
dabar, gulėdama lovoje ir mėgindama išstumti iš savo išsekusio 
kūno dar vieną vaiką, ji nebegalėjo neabejoti Dievo išmintimi. 
Kodėl tam, kad į pasaulį paleistų tokius nuostabius vaikus, jai 
tenka kentėti pragaro kančias? 

— Daugelis moterų kenčia, — tarė aplinkui tupinėjanti pribu- 
vėja. Merė anksčiau nebuvo mačiusi šios moters, nors ji buvo 
anglė ir atvyko karštai rekomenduota Rusijos ambasadorienės. — 
Tiktai pačioms laimingiausioms pavyksta susilaukti gyvų vaikų, 
kaip jums. 

Ne tai ji būtų norėjusi išgirsti šią akimirką, kai jos kūną vėl lyg 
aštrus durklas pervėrė skausmas, ir ji kietai sukando tarp dantų 
įspraustą skudurą, kad nenusikąstų sau liežuvio. Pribuvėja grei- 


čiausiai sugrūdo jai tą palą į burną, norėdama priversti nutilti. 

Merė tuo neabejojo. Juk ji klykė kiaurą dieną nuo pat ankstyvo 
ryto, kai pakirdusi prieš aušrą norėjo pasinaudoti naktipuodžiu 
ir jai pasipylė vandenys. O dabar jau temo, tarnai žiebė lempas 
ir traukė ant langų užuolaidas, už kurių tingiai geso paskutiniai 
rugsėjo saulės spinduliai. Mažoji Merė į pasaulį atėjo kur kas 
lengviau nei šis mažylis, ir Merė vylėsi, jog gal sulig kiekvienu 
vaiku gimdymas darysis lengvesnis. Tačiau ši kankynė jai primi- 
nė Briuso gimimą, kai ji jau meldė sau mirties, nebegalėdama 
tverti nežmoniško skausmo. Aišku, daktaras Skotas dabar nuolat 
buvo greta, girdė ją opijaus tinktūra ir švelniais žodžiais drąsino, 
tačiau nei viena, nei kita bemaž nepalengvino kančių. 

Ji bandė prisiminti visa, kas gero ir gražaus nutiko, jiems grįž- 
tant iš Graikijos: neprilygstamą marmurinės šventyklos kolonų 
baltumą Sunijo kyšulyje, kai saulė kiaurai peršvietė kalvos viršū- 
nėje stūksančius griuvėsius; devynias Zeos konsulo dukteris, šo- 
kančias menuetą, kad pralinksmintų Merę; saldų netoli Pano olos 
trykštančio šaltinio vandenį ir svaigų laukinių žydinčių oleandrų 
bei mirtų kvapą; fontanus ir kaskadas Paro apelsinmedžių giraitė- 
se. Tačiau sykiu galvon lindo ir šiurpūs tos kelionės prisiminimai, 
stumdami šalin širdžiai mielus vaizdus: baisios audros, per kurias 
bloguodama turėdavo slėptis triume; kraupus piratų antpuolis ir 
trys šimtai galingų patrankų šūvių, kuriuos kapitonui Doneliui 
teko paleisti, kad paskandintų tų nedorėlių laivą ir priverstų juos 
šokti per bortą į bangas. Merė, spausdama glėbyje vaikus, tūnojo 
kajutėje, kai kapitonas ištraukė piratus ant denio, surišo poromis 
ir ėmėsi tardyti, o tie tuo tarpu šaukė esantys nekalti. 

Na, kas dar gali nutikti? — klausė ji savęs tą akimirką. Ir ne- 
truko sužinoti. 

Jie sustojo Smirnoje, kur, pasak jūreivių, kaitra buvo baisesnė 


nei Indijoje, ir kur tvyrojo baisiai niūri nuotaika, nes beveik visi 

miesto vaikai baigė išmirti nuo kokliušo. Merė matė mažus kū- 
nelius, apdėtus gėlėmis ir pernelyg anksti nešamus kapų link, jų 
sielvartaujantiems tėvams raudant ir šaukiantis savo Dievo — ne- 
svarbu, krikščionių ar musulmonų — pagalbos savo mažiesiems. 
Mirusių vaikų skaičius be paliovos augo, ir Merė jautė širdimi, 
tegu ir ne kūnu, nebegalinti šito daugiau pakelti. Jai rodėsi, kad 
drėgnos, siauros Smirnos gatvelės buvo lyg tyčia sutvertos veistis 
baisiam užkratui, tarsi dalgiu kertančiam mažylių gyvybes. 

Tačiau Elginas maldavo jos pasilikti. 

— Privalau susitikti su generolu Stiuartu ir lordu Blantairu, ir 
man labai neramu dėl to, - sakė jis. 

— Bet kas bus, jei šitoje užkrėstoje vietoje man prisieis gimdyti? 

— Juk dar per anksti, Mere, - ramiai atsakė jis, ir Merė suprato 
netrukus išgirsianti kurį nors iš jo neatremiamų argumentų. 

— Daktaras sako, kad vaikas gali gimti artimiausiomis savaitė- 
mis, Elginai. Kūdikiai anaiptol ne visada paiso mūsų tvarkaraš- 
čių! Tai gali nutikti bet kada. 

— Tuomet geriau nerizikuoti ir nesileisti kelionėn, — atrėmė jis. 

— Geriau surizikuosiu ir leisiuos kelionėn, negu gimdysiu vai- 
ką kokliušo epidemijos apimtame mieste, - pareiškė Merė. 

"Tuo ginčas baigėsi. Ji tvirtai pasiryžo išvykti iš Smirnos, tačiau 
visi regione esantys karo laivai, įskaitant ir Narcizą, lyg tyčia gavo 
įsakymą nedelsiant plaukti į Aleksandriją. 

— Maldauju, būkit toks malonus, pamėtėkit mus bent iki 
Dardanelų, - prašė ji kapitono Donelio. — Iš ten jau galėtume 
toliau keliauti sausuma. 

— Ledi Elgin, jūs - vienintelis žmogus pasaulyje, dėl kurio 
ryžčiausi surizikuoti ir nepaklusti tiesioginiam britų laivyno vado 
įsakymui. Tačiau, kad ir kaip jus gerbiu ir jumis žaviuosi, prieš 


karinį tribunolą stoti tikrai nenoriu. 

Praradusi bet kokią viltį, ji leidosi į Konstantinopolį sausu- 
ma — be Elgino, kuris tebeturėjo šiame regione diplomatinių 
reikalų, — bet su pastorium Hantu, Masterman, vaikais ir visa 
sekretorių, kambarinių bei kitų ambasados tarnautojų palyda 
per pačius vasaros karščius sukorė penkių dienų kelionę. Kiek- 
vieną rytą jai tekdavo keltis ketvirtą valandą ir sustyguoti visą 
penkiasdešimties žmonių pulką, o pastorius Hantas, tai maty- 
damas, praminė ją „šauniausiu generolu pasaulyje“. Iki vidur- 
dienio joję raižyta vietove, paskui jie turėdavo tempti palapines 
ir perlaukti didžiausią kaitrą. Jei per tą kelionę aštuntąjį nėštu- 
mo mėnesį, kamuojama nepakenčiamo karščio, drėgmės ir ore 
knibždančių ligų, ji sugebėjo išsaugoti savo kūdikį, tai neketino 


jo prarasti dabar. 


— DABAR JAU REIKIA STUMTI, ledi Elgin, - paragino pribuvėja, 
laikydama išskėstus Merės kelius. 

— Ne! - sukliko Merė. - Jei stumsiu, pasipils kraujas! - Ji gy- 
vai prisiminė tarnaites, lakstančias su krauju permirkusiomis pa- 
lomis, kai ji dusdama iš paskutiniųjų stūmė, gimdydama Briusą. 
Nieku gyvu nenorėjo, kad ir vėl taip būtų. 

— Ne, ledi Elgin, jei stumsite, išlis vaikelis. Todėl būkit gera 
mergytė ir paklausykit manęs. 

Merė pasigailėjo, kad nepaslėpė kur nors netoliese Elgino 
peilio — to paties, kurį kapitonas paša neseniai jam padovanojo, 
atėmęs iš Napoleono. Tas peilis buvo nusagstytas deimantais, ru- 
binais, perlais ir dar bala žino kokiomis brangenybėmis, tačiau 
jo ašmenys buvo aštrūs. Ne, Merė nenorėjo sužeisti nei savęs, nei 
tuoj gimsiančio savo vaikelio, bet jai labai magėjo suvaryti peilį 
į krūtinę pribuvėjai, prieš jos valią skečiančiai jai kelius ir rėkau- 


jančiai nurodymus. 

Skausmai kartojosi kas dvi minutės. Merė visa drebėjo, kre- 
čiama šalčio, nors kambaryje buvo labai karšta. Ji juto tikrai 
nepakenčiamą spaudimą kažkur viduje, plėšiantį jai vidurius. 
Žinojo, kad metas stumti kūdikį lauk. Tačiau galvoje jai sukosi 
vien prisiminimai apie tas kančias, kurias patyrė, gimdydama 
Briusą, ir tas klaikias baimes, kad tuoj mirsianti, o vaikas liksiąs 
našlaitis. 

— Nagi, ledi Elgin, nesipriešinkit savo pačios kūnui. Kai at- 
lėgsta sąrėmio skausmas, stumkite vaiką lauk. Vos kelių kartų 
turėtų užtekti. 

— Pasistenkite, ledi Elgin. Negalime nuvilti erlo! - Jei dak- 
taras Skotas manė pasakęs tai, ką reikia, jis labai klydo. Jai no- 
rėjosi šnipštelėti jam ką nors bjauraus. Juk būtent erlas kaltas, 
kad ji vėl atsidūrė tokioje siaubingoje padėtyje. Tačiau net ir 
skendėdama šitoje skausmo bedugnėje, ji suvokė, kad taip kal- 
bėti būtų neoru. 

Ak, kad bent jos mama būtų čia! Ji be galo ilgėjosi motinos. 
Per tą apgailėtiną kelionę į Konstantinopolį surašė jai keturiasde- 
šimties puslapių laišką, apvarvintą prakaitu. Nedovanotina, kad 
jaunai moteriai tenka kęsti šiuos baisiausius moterystės išbandy- 
mus, kai greta nėra patyrusios ir išmintingos motinos, kuri jai 
patartų ir padėtų. Merė buvo tikra, jog pati visuomet bus šalia, 
pasirengusi padėti savo dukterims ištverti šitas kančias. Mergai- 
tėms reikia mamos! 

Ko gero, jai vis dėlto nepakako jėgų ir atkaklumo, o gal pa- 
prasčiausios ištvermės, pakelti tiems ilgiems metams užsienio 
tarnyboje, būnant diplomato žmona. Gal jai vis dėlto reikėjo 
atstumti besiperšantį Elginą ir ištekėti už kokio jauno šaunaus 
škoto, su kuriuo gyvendama būtų galėjusi gimdyti vaikus savo 
lovoje, ir ponia Nisbet laikytų jos ranką, šalia tupinėtų ją nuo 

vaikystės pažįstantis daktaras, o gretimame kambaryje lūkuriuo- 
tų jos mylimos tetulės. Ne, jai teks ištverti šį siaubą šitoje sveti- 
moje šalyje, kur anapus ambasados sienų niekas nesupranta jos 
kalbos, o juo labiau nieko nenutuokia apie jos širdžiai brangius 
papročius ir apeigas bei artimus jai žmones. 

— O, Dieve brangus, padėk man! - sukliko ji, puikiai suvok- 
dama, kad Dievas veikiausiai negirdi. Kiekgi bergždžių maldų 
jam siunčia gimdančios moterys? 

Ji pastebėjo, kad tarnaitė ir vėl neša šalin tas klaikias krauju 
permirkusias paklodes. Vadinasi, Merės baimės nebuvo be pagrin- 
do - ji vėl pradėjo kraujuoti ir gal šįkart nukraujuos mirtinai. 

— Na jau, na jau, tokiu metu visos moterys truputį pakrau- 
juoja, - ramino ją pribuvėja. Daktaras Skotas dėbtelėjo jai per 
petį ir išpūtęs lyg pelėda akis linktelėjo Merei; matyt, ligi šiol, 
per kiaurą dieną trunkantį gimdymą, jis jau buvo spėjęs tiek 
prisisiurbti brendžio, kad Merei beliko spėti, jog veikiausiai 
stengiasi nebūti blaivus, kai teks lordui Elginui pranešti, kad 
jo žmona mirė. 

Spaudimas pilvo apačioje darėsi vis stipresnis, ir Merė nebe- 
įstengė priešintis. Sąrėmis nušlavė visą jos valią, taip pat ir norą 
gyventi. Ištvėrusi jį - o kas jai beliko? — ir skausmui pradėjus kiek 
rimti, Merė sukaupė drąsą ir kiek galėdama stipriau pastūmė. 

— Na, štai! Jau matyti maža galvytė! Su dailiais rusvais plaukiu- 
kais! — sučiulbo pribuvėja, tarsi dainuodama vaikišką dainelę. 

Merė giliai įkvėpė ir iškart pajuto kylančią naują skausmo 
bangą, kuri ją tuoj praris. Ką gi ji begali prarasti? Ji vien tik vy- 
lėsi, kad tas vargšas nekaltas kūdikėlis jos viduje liks gyvas ir kad 
jos tėvai bei Elginas gražiai jį užaugins. 

— Nagi, ledi Elgin! Mažasis lordas Briusas nori kuo greičiau 


pamatyti savo broliuką! 

Reikės paprašyti kapitono pašos, kad nukirstų šitai bobai gal- 
vą ar bent jau išpjautų jai liežuvį - tegu niekad daugiau nebesi- 
šaipo iš vargšių moterų! 

Ji dar kartą pastūmė melsdama Dievo, kad toji ragana būtų 
teisi ir kad naujagimis tikrai pasirodytų besąs berniukas. Tuomet, 
jei Merė mirtų, mažoji Merė augtų globėjiškai apsupta dviejų 
brolių; o jeigu gims mergaitė, tai likusi našlaitė ji visą gyvenimą 
bus savo vyresnei seseriai našta. 

Tai būtų baisiai neteisinga! Ak, Dieve mielas, - maldavo 
Merė, - leisk man kaip nors ištverti šį paskutinį gimdymą ir pa- 
leisti pasaulin sveiką vaikelį, o tada jau aš įtikinsiu Elginą, kad 
Tavo valia mudu privalome daugiau nebeturėti vaikų. Juk Dievas 
gailestingas ir myli savo vaikus, tad negi jis dar kartą verstų ją pa- 
tirti šitokią kančią? Negali būti normalu, kad trečias gimdymas 
trunka kiaurą dieną! Aišku, kad tai Dievo ženklas, jog jai reikia 
liautis gimdyti vaikus, antraip mirs pati ir, ko gero, pražudys savo 
naujagimius. Kažin, ar tokie skausmai — tai Viešpaties bausmė už 
vedybinės lovos malonumus, o jei taip, tai kodėl vien tik moterys 
privalo dėl to kentėti ir mirti? 

Ją dar kartą užgriuvo sąrėmis, nušluodamas visas mintis. Ji pa- 
sidavė ir leidosi panardinama į nenumaldomą, bedugnį skausmą, 
kurio visai neįmanoma atrodė ištverti. Kai pagaliau jo gniaužtai 
šiek tiek atsileido, ji sukaupė paskutines jėgas ir valią ir pastūmė 
taip stipriai, kiek tik pajėgė, nepaisydama net jei jos viduriai iš- 
lėktų kartu su kūdikiu. Stūmė taip stipriai, kad kažkurią akimir- 
ką ėmė rodytis, jog taip ir nutiko. Kai liovėsi, pajuto tarsi visa jos 
krūtinė ir veidas apsitraukė ledu, o šaltis smelkėsi ligi pat kaulų. 
Buvo per daug nusilpusi paprašyti antklodės ir tokia išsekusi, 
kad net nebekvaršino sau galvos dėl to, ar tik tas oro gurkšnis, 
kurį taip bejėgiškai gaudė, nebūsiąs paskutinis. 

— O, kokia didelė rubuilė sveika mergytė! 

Merė spėjo pamatyti kruviną kūnelį daktaro rankose. Ka- 
žin, ar tik jie nemeluoja, veikiausiai vaikas negyvas? —- sunerimo 
ji. Atrodė panašu į sumaitotą mėsos gabalą. Tačiau, pribuvėjai 
nukirpus virkštelę, pasigirdo pirmasis kūdikio riksmas — tikras 
staugimas, toks garsus, kad Merei pasidarė aišku, jog tas mažas 
padarėlis tikrai gyvens, net jeigu motina ir mirtų. 

— Kas nors pasiųskite žinią lordui Elginui, — išgirdo daktaro 
Skoto nurodymą Merė, o tada užsimerkė ir pasirengė nugrimzti 
į tamsą ir ramybę — mirties ar miego glėbį, nesvarbu. 

Tačiau toji nepakenčiama pribuvėja paplekšnojo jai per lipnų 
skruostą. 

— Dar ne viskas, ledi Elgin! Ar pamiršote? Juk nuo mažosios 
Merės gimimo tepraėjo vos metai! Pamenat, ką dar turite pada- 
ryti? — Kad ją kur, tą bobą su jos čiulbuonėlės balsu! - Dar kartą 
stumtelėkit. Tik vieną kartelį, ir viskas. 

Merė sukaupė paskutines jėgas placentai laukan išstumti, o 
tada jau galės pailsėti. Dar kartą stumtelėjus, viskas buvo baigta. 
Na, pagaliau ji galės pamiegoti! Tačiau staiga jos kūnas pradėjo 
drebėti. Kokia kiaulystė! - pamanė ji. Kūnas ją išduoda! Nepri- 
siminė, kad po pirmųjų dviejų gimdymų būtų drebėjusi. Gal čia 
koks naujas pavojus? 

Daktaras Skotas aiškiai sunerimo. Merė drebėjo ir kratėsi 
taip smarkiai, kad net negirdėjo, ką jis sako pribuvėjai, bet 
vis dėlto suvokė, kad veikiausiai atsiskyrus placentai prasidė- 
jo kraujavimas. Ji mirtinai nukraujuos ir greičiausiai vis dėlto 
mirs! Nuo tos minties ji visa viduje sustingo, tačiau išorė vis 
tiek nepaliaujamai kratėsi. Kas dabar bus? Ji stengėsi vyti šalin 
baimes. Ką Dievas tuo nori jai pasakyti? Ji nugyveno gražų 


gyvenimą, o jos vaikais bus gerai pasirūpinta. Ko gi dar galima 

norėti? Daugelis juk negali pasidžiaugti tokia laime. Kokiai 
daugybei žmonių tenka trumpas gyvenimas ir žiaurus likimas! 
O ji, Merė Nisbet, Elgino grafienė, gyveno neilgai, bet įdomiai 
ir prasmingai. Kaip tik taip ir derėjo mąstyti jaučiant, kaip 
daktaras kažką stumia jos viduje, toje vietoje, iš kurios nežmo- 
niškai kliokė kraujas. 

Argi tai svarbu? Siela juk nemirtinga. Argi ne taip pastorius 
Hantas nuolat aiškina per savo pamokslus? Ji mėgdavo šaipytis iš 
sausų, neįdomių jo kalbų, tačiau dabar labai vylėsi, jog visa, ką jis 


sakė, yra tiesa. Sulig ta mintimi ji ir neteko sąmonės. 


— MERE! MERE! 

Elginas laikė glėbyje suvystytą kūdikį — gražią ir romią mer- 
gytę; tiktai nosytė atrodė kiek suspausta, tačiau Merė žinojo, kad 
ir ji netrukus išsitaisys. 

— Ji — tikra gražuolė! — pagyrė Elginas, atiduodamas mažylę 
auklei. —- Puikiai padirbėta! 

Merė pabandė nusišypsoti, nors nejautė nieko — tik begalinį 
nuovargį. Kiekviena jos kūno dalelė buvo išsekusi. Ji pamėgino 
giliai įkvėpti, bet pajuto ir to neįstengianti — orą įtraukdavo vos 
po truputį. Bandė kilstelėti galvą, bet supratusi, jog nepajėgs, 
liko gulėti ant pagalvės. Jautėsi visai pribaigta. Tačiau net ir bū- 
dama tokia bejėgė, vis dėlto pastebėjo, kad vyro žodžiai kažkokie 
netikri, tarsi jis per jėgą girtų mergaitę. 

— Elginai, sakyk, ar mažylei tikrai nieko nenutiko? Noriu ži- 
noti tiesą. 

— Ne, ne. Harieta - jei vis dar nori ją taip pavadinti — sveika 
kaip grynaveislis kumeliukas, pasak gerojo mūsų daktaro. O tau 
reikia pailsėti, ir vėl netrukus atsistosi ant kojų. 


— Aš netekau daug kraujo. 

— Taip, bet ne gyvybei pavojingą kiekį, — droviai šypsodama- 
sis, patikino jis. 

Ji turbūt neilgai tepamiegojo. Kambaryje buvo tamsu, bet El- 
ginas tebevilkėjo darbo drabužiais. Iš kvapo ji jautė, kad vyras ką 
tik sugrįžo ir dar nespėjo nusiprausti ir persirengti pietums. 

— Elginai, tu kažką nuo manęs slepi. Būk toks malonus ir 
pasakyk, kas nutiko. Vis tiek iš veido ir iš balso jaučiu, kad kaž- 
kas negerai. Ar prancūzai vėl ką nors iškrėtė? Bonapartas pradėjo 
naują karą? 

— Ne, brangiausioji Pole, - įdėmiai į ją žiūrėdamas ir tarsi 
negalėdamas apsispręsti, ar galima jai sakyti, ar ne, prabilo vy- 
ras. — Ar pajėgsi išklausyti vieną žinią? 

— Žinoma, brangusis. Po to, ką neseniai iškentėjau, bet likau 
gyva ir pagimdžiau sveiką dukrelę, daugiau jau niekas manęs ne- 
bepriveiks. 

Jis išsitraukė iš kišenės laišką ir mostelėjo priešais ją. 

- Šiandien mane pasiekė blogos naujienos. Mūsų laivą Mento- 
rių pakeliui į Maltą ištiko nelaimė. Jis sudužo prie Kityros salos, 
ties pietiniu Peloponesu. Kapitonas su įgula išsigelbėjo, tačiau 
visi mūsų lobiai iš Akropolio, visi puikieji Lusierio piešiniai ir 
atliejos, kuriuos jis gabeno, dabar yra jūros dugne. 

Dievai iš prigimties ironiški. Kažkur visai neseniai ji buvo tai 
skaičiusi. Gal viename iš senųjų šaltinių? Jos kūnas buvo per- 
nelyg silpnas, kad kaip nors į tai sureaguotų, o sąmonė sunkiai 
pajėgė suvokti visą jo žodžių rimtumą, juo labiau - įvertinti pa- 
sekmes. Nejau visas jų vargas ir pinigai - veltui? Nejau jie ką tik 
atėmė iš žmonijos dalį didžiausių jos vertybių? O asmeniškesniu 
požiūriu — kaip tai paveiks jos vyrą? Ir sykiu - ją pačią? Ką pasa- 
kys jos tėvai? Tokios mintys viena paskui kitą sukosi iškankintoje 


jos galvoje, kol Merė iš paskutiniųjų stengėsi sugalvoti, ką jam 

pasakyti. Vis dėlto, įveikta begalinio nuovargio, ji nepajėgė nei 
guosti ir raminti, nei pykti ir priekaištauti. 

— Elginai, mielasis, ką mes dabar darysim? - tyliai ištarė Merė, 
siekdama jo rankos. Jis palengvino jai šią užduotį ir šiltame delne 
pats suspaudė ledinius jos pirštus. 

— Ką gi, teks bet kokia kaina visa tai ištraukti. 


TREČIOJI DALIS 


10nC naimo 


el 


i A Diana, 


1803-iųjų žiema 


Ko: MERĖ vĖMĖ į dubenį, Masterman prilaikė jos plaukus ir 
rankoves. 

— Jei kas ir pasikeitė, tai tik laivo keleivių sąrašas — pailgėjo 
keliomis mano atžalomis, — kreivai šyptelėjusi pasakė Merė, kai 
jau įstengė atsidusti. - Laimė, kad bent j/e neserga jūros liga! 

— Laimė, kad bent šįsyk bloguojate nuo bangų supimo, o ne 
nuo laivo smarvės, - pasakė Masterman. 

Diana buvo pati prabangiausia iš visų laivų, kuriais jiems 
„buvo tekę keliauti, ir Merė tikrai negalėjo skųstis. Ji tiek sykių 
kartojo bet kokia kaina norinti grįžti namo, į Škotiją, kad dabar, 
jau būdama pakeliui, tvirtai pasiryžo nedejuoti. 

— Laimė, kad bent kapitonas — išvaizdus vyras, o ne koks be- 
dantis susmirdęs piratas, — tęsė jųdviejų žaidimą Merė. 

— Laimė, kad bent įgula nemiršta nuo skorbuto. 

— Laimė, kad aš bent jau nesu nėščia. 

— Tai jau tikrai /zimė! 


— Laimė, kad mes keliaujame 220. 

— O, taip, 2220, - atsiduso Masterman. — Dievaž, miledi, jau 
nebesitikėjau, kad ištrūksim iš ten gyvi. 

Merė nusijuokė, bet į buvimo Konstantinopolyje pabaigą jai 
ir pačiai jau buvo ėmę panašiai atrodyti. Spalio mėnesį greta am- 
basados, užeigos namuose, gyvenusią moterį pasiglemžė maras, 
o tada vėl ėmė tratėti mirties būgnai. Vyresnieji Elginų vaikai ir 
naujagimė buvo paskiepyti nuo raupų, tačiau ši nauja liga atke- 
liavo iš Egipto, atnaujinus jūrų susisiekimą tarp Aleksandrijos ir 
Konstantinopolio, ir varė siaubą bejėgiams miesto gyventojams, 
skverbdamasi į visus luomus ir kvartalus. 

Apsaugos priemonių buvo, tačiau jos reikalavo iš Merės dau- 
gybės papildomų pastangų, o ji dar nebuvo atsigavusi po gim- 
dymo ir kaip įmanydama bandė sukaupti jėgų susikrauti visai 
ambasados mantai, kad kitų metų pradžioje jau būtų galima iš- 
vykti. Merė rūpinosi kasdien smilkyti ambasadą. Tie tiršti dūmai 
bjauriai dvokė ir graužė akis, tačiau ji neketino rizikuoti nei savo, 
nei savo vaikų sveikata. Paklodes ir užvalkalus skalbdavo kas die- 
ną, o kiekvienas, išėjęs pro duris, paskui turėdavo visą kūną ir 
drabužius nusimazgoti actu. Merė ir vėl iš savo balkono matė vi- 
durnaktį išgabenamus kūnus — juos vežė į Perą palaidoti. Maras 
greitai išplito ir į uoste stovinčius rusų laivus, o kai Elginai jau 
susiruošė išvykti Diana, juos pasiekė gandai, kad aštuoniolika šio 
laivo įgulos narių mirė per epidemiją. Teko atidėti kelionę, ko! 
Elginas patikrino tų žinių tikrumą — pasirodė, kad tai tik pra- 
manai. Šiaip ar taip, kai mieste kasdien mirdavo beveik po šimtą 
žmonių, atsargumas gėdos nedarė. 

Sausio 17 dieną jie jau galėjo išplaukti iš miesto. Merė su aša- 
romis, tačiau laiminga atsisveikino su Hanum, kuriai sultonas 
ką tik buvo pastatęs didingus rūmus, ir su kapitonu paša — savo 


ištikimiausiu sąjungininku bei gerbėju. Ji džiaugėsi galėdama 

ištrūkti iš jos šeimai grasinančios ligos gniaužtų. Netrukus ji 
tikėjosi išvysti mylimus savo tėvus ir pajusti po kojomis tvirtą 
gimtinės žemę. 

Vis dėlto, vos įplaukus į Dardanelus, pakilo smarkios ban- 
gos, ir Merės svajones apie ramią kelionę namo netrukus sudaužė 
grėsminga tikrovė. 

— Kalbėjau su kapitonu, Mere, — pranešė jai Elginas. — Pamė- 
ginsim išnaudoti audringą tarpsnį ir sustosim Atėnuose. 

— Ar būtina? — paklausė ji, puikiai žinodama, ką jis sumanė. 

— Reikia pasirūpinti marmuro dirbinių, dar likusių Pirėjo 
uoste, saugumu, — atsakė jis. 

— Dabar turbūt jau džiaugiesi, kad Mentoriaus kapitonas atsi- 
sakė juos imti? Dėkui Dievui, kad tada jo per daug nespaudėm. 
Antraip dabar visos frontonų statulos, Atėnės gimimo ir jos var- 
žybų su Poseidonu vaizdai — paskutinieji išlikę Feidijo šedevrai — 
gulėtų jūros dugne kartu su visais kitais. 

— Neketinu liaupsinti to tipo, kad netyčia padarė gerą dar- 
bą, — atšovė Elginas. 

— Nesakau, kad jį verta liaupsinti; bet reikia padėkoti Dievui, 
kurio keliai nežinomi. 

— Kaip ten bebūtų, tie patys Feidijo kūriniai, kurių menišku- 
mą čia taip aukštini, yra neįkainojamos vertės. Ir mes dar turime 
rasti, kuo juos išgabenti, nekalbant jau apie tą milžinišką Dioni- 
so statulą iš teatro, Kariatidę ir daugelį kitų. 

Taip, — atsiduso Merė, - ir dėkui Dievui, kad jai nereikia mo- 
kėti dar ir už šitų milžiniškų dirbinių iškėlimą iš jūros dugno. 
Mentoriaus ir jo krovinio gelbėjimo operacija, kuri nuo spalio 
buvo vykdoma jos sąskaita, atsiėjo apverktinai daug, o rezulta- 
tai buvo gana menki. Piešiniai pražuvo amžinai. Statulos ir frizo 


fragmentai nugrimzdo tiesiai į patį dugną - graikų matavimais, 

į dešimties jūros sieksnių gylį. Siekdamas išgelbėti marmuro dir- 
binius, Elginas nešvaistė laiko ir netausojo pinigų. Jis įgaliojo 
Viljamą Hamiltoną pasiūlyti graikų narams už ištrauktus daik- 
tus iš kojų verčiantį atlygį. Artėjant žiemai, jis sudarė sutartį su 
Bazilijum Manačiniu iš Specijos salos, pagal kurią vicekonsulo 
paskyrimas priklausė nuo to, kaip Manačiniui seksis prižiūrėti 
gelbėjimo darbus. Jie nusamdė dešimtis narų, kuriems mokėjo 
dosnų atlygį, kad dirbtų per visus rudens mėnesius, kai sulig kiek- 
viena savaite jūros vanduo vis labiau šalo. 

Merė neprieštaravo numatytam sustojimui Atėnuose. Bus vi- 
sai smagu keletą dienų atsigauti sausumoje. Briusas gaus progą 
pažaisti su graikų vaikais, su kuriais susidraugavo per vasarą, o 
Elginas galės nusiraminti. Tačiau dėl audros įplaukti į uostą pa- 
sirodė neįmanoma. Dvi dienas jie praleido išmetę inkarą Milo 
įlankoje, mėtomi vėjų ir bangų — Merės skrandis irgi vartaliojosi 
sykiu su laivu, — kol pagaliau pasidarė saugu išlipti į krantą. 

Galų gale jie išsilaipino iš laivo ir įsikūrė tame pačiame name, 
kuriame gyveno vasarą. Pirmai progai pasitaikius, Merė su Elginu 
nukako į Pirėją apžiūrėti likusių dirbinių. Merei Atėnai jau kuris 
laikas siejosi su nepakenčiama kaitra, tad ji pati stebėjosi, vilkė- 
dama patį šilčiausią apsiaustą, mūvėdama vilnonę kepurę ir pirš- 
tines — drabužius, pakeliui į uostą saugančius nuo žvarbaus vėjo. 
Žiemos oras čia toli gražu nebuvo švelnus. Diena buvo apniukusi 
ir vėjuota, tad Merė, pasistačiusi apsiausto apykaklę, įsikniaubė į 
ją nosimi, kad žvarbūs jūros vėjo gūsiai jos nekandžiotų. 

Juos pasitiko Viljamas Hamiltonas, nuo pat grįžimo iš Alek- 
sandrijos prižiūrėjęs operaciją. 

— Lorde Elginai, galiu jums pranešti itin gerų naujienų. Suta- 
riau su kapitonu, kurio laivas kol kas remontuojamas Pirėjuje, kad 


jis paims mūsų marmurą į savo triumus. Laivas vadinasi Byakelis. 

— Šauniai padirbėjot, Hamiltonai, - pagyrė jį Elginas. — Esat 
rimtas mano žmonos varžovas derybose su laivų kapitonais, o juk 
negalite kliautis jos moteriškais apžavais! - Laivyno karininkų 
rodomas dėmesys Merei vis labiau erzino Elginą, nors jos gebėji- 
mai išpešti iš jų nemokamų paslaugų tiek jam, tiek jo projektui 
nešė didžiulę naudą. Pastaruoju metu per pokylius ir vaišes, kur 
dalyvaudavo laivų kapitonai, Elginas it sarginis šuo nesitraukda- 
vo nuo žmonos, neleisdamas jiems nei pareikšti pagarbos Merei, 
nei pašokti su ja. 

Jiems atvykus, graikai krovikai kaip sykis rausė iš smėlio mil- 
žiniškas statulas. 

— Tikiuosi, jūsų šviesybė nesmerks mano metodų, - tarė Ha- 
miltonas. Kiek tolėliau pakrantėje darbininkai grėbstė didžiules 
jūržolių krūvas. 

— Kokie čia dabar kasinėjimai? — nesuprato Merė. 

— Tai — ne kasinėjimai, ponia. Liepiau darbininkams užkasti 
pačias vertingiausias statulas į smėlį ir uždengti jūržolėmis. Juk 
lordas Elginas turi daugybę priešų. Kaip žinote, visoje Graikijoje 
ir Turkijoje vėl pilna prancūzų. Vietiniai graikai nekenčia britų, 
kam sudarė sąjungą su Otomanais, tad mes baiminamės, jog jie 
gali talkinti prancūzams pagrobti statulas. Kai aplinkui knibž- 
da šitiek Napoleono šnipų, pamanėme, jog bus geriausia užkasti 
šiuos lobius, kol rasime, kuo juos išgabenti. 

Vyrai storomis virvėmis ir skriemuliais traukė iš paplūdimio gel- 
mių milžiniško dievo kūną; begalvė jo statula pamažu kilo iš jūržolių 
ir šlapio smėlio nelyginant koks užgimstantis pamėkliškas titanas. 

Žiūrėdamas į tą keistą reginį, Hamiltonas valandėlę patylėjo, 
o paskui vėl prašneko: 

— Tremtyje esantys graikų mokslininkai iš viso pasaulio rašo 


protesto laiškus, reikalaudami neleisti išgabenti statulų. Aš pats 

turiu vieno Atėnų menininko, gyvenačio Venecijoje, laišką, kuris 
skelbia, neva Partenonas dabar atrodąs tarsi kilminga dama, ne- 
tekusi visų savo brangenybių. 

— Tiems graikams niekada neįtiksi, - burbtelėjo Elginas. — Pe- 
riklio laikais jie piktinosi, neva jis dabinąs miestą tarsi kokią len- 
gvabūdę moterį. Argi ne taip rašė Plutarchas? 

— Taip, žodis žodin, -— linktelėjo Merė, pamaloninta, kad jis 
pripažįsta jos geresnį senųjų tekstų išmanymą. 

— O dabar jie nepatenkinti, kad toji lengvabūdė moteris ne- 
teko savo puošmenų. Jeigu graikai patys būtų norėję apsaugoti 
savo paminklus, jiems jau prieš šimtmečius derėjo sukilti prieš 
turkus. Mano galva, šiuolaikiniai graikai nebeturi nieko bendro 
su kilniaisiais savo protėviais. 

Vėjas vėl sustiprėjo ir ėmė išilgai paplūdimio nešti drėgną smėlį, 
žerdamas jį žmonėms į veidus. Merė nusisuko nuo vėjo gūsių — akys 
jai ir taip peršėjo pilnos smilčių. Išsitraukusi nosinaitę, ji nusišluos- 
tė ašaras ir smėlį. Elginas, kurio akys ir vėl pradėjo karščiuoti, pa- 
tyliukais plūdosi, keikdamas vėją. Tačiau šiam jo keiksmai buvo nė 
motais — jis kaukė, dejavo ir stūgavo, blokšdamas į krantą smulkius 
lietaus lašus. Slėpdamasi nuo jo gūsių, Merė prisiglaudė prie vyro. 

Staiga viena virvė, apjuosta aplink statulos liemenį, pokštelėju- 
si nutrūko, ir dievas dunkstelėjo į pakrantės smėlį. Jis nesuskilo. 
Graikai darbininkai, nuo vėjo besiginantys ant veidų apsivyniotais 
šalikais, dusliai suriko. Paskui jie nelyginant bitės susispietė krūvon 
ir ėmė kažką nervingai aptarinėti. Po kurio laiko jie atsitraukė nuo 
parkritusio dievo ir sustojo viena greta, lyg ketindami kautis. 

Hamiltonas paliepė brigadininkui išversti. 

— Jie sako girdėję, kaip keliant šį dievą dejavusi deivė Atėnė. 
Tai jos tėvo Dzeuso statula, ir ji nenorinti, kad jis būtų išgaben- 


tas iš Atėnų. 

Elginas piktai papurtė galvą. 

— Kokia nesąmonė! Hamiltonai, aš neleisiu, kad tokie tamsūs 
prietarai kliudytų darbams. Tas Brakelio kapitonas — tai paskutinė 
mūsų galimybė išgabenti statulas į Angliją, kur joms ir vieta. Per 
šiuos pastaruosius metus man visa tai tiek atsiėjo! Taigi dabar ne- 
ketinu sustoti, ir jau tikrai nesitaikstysiu su širomis nesąmonėmis. 
Argi šie vyrai neišpažįsta stačiatikių tikėjimo? Paklausk, ar jie tikrai 
nori įžeisti krikščionių Dievą, garbindami pagonių deives? 

Brigadininkas pasitarė su savo darbininkais, bet šie, regis, ne- 
ketino trauktis. Jie tik įžūliai dėbsojo į Elginą. 

— Vyrai sako, kad jie meldžiasi vieninteliam tikrajam Dievui, 
tačiau vis dar prisimena giesmes apie Atėnę, kuri tebėra gyva ir 
vaikšto Atėnų gatvėmis, apraudodama savo šventyklų ir savo tau- 
tos likimą. Jie girdėjo ją raudant tada, kai nešė iš Akropolio šven- 
tyklos Kariatidę. Jie sako, kad Atėnė mielai padėtų graikų tautai, 
jei tik galėtų, tačiau jos laikas baigėsi. Bet jie nenori jos įžeisti. 
Nes tie, kurie taip daro, skaudžiai nukenčia. 

Merė taip ir nepasakė Elginui, kas buvo toji baisi moteris ir 
tos pabaisos, užpuolusios jį jos sapne. Žinoma, tokios mintys at- 
rodė tiesiog juokingos, tačiau jos galvoje nelyginant kokie dėlio- 
nės gabalėliai baigė sukristi į savo vietas: beliko padaryti išvadą, 
jog Mentoriaus sudužimas ir štai dabar ši nesėkmė yra savotiška 
bausmė Elginui. 

— Pasakyk jiems, kad jie nukentės tučtuojau, nes nebeturės 
ko padėti ant stalo, — paliepė jis brigadininkui. - O jeigu šitos 
statulos iki sutemų nebus parengtos išgabenti, tai jie su savo šei- 
momis galės mirti badu. Mat aš tikrai pasirūpinsiu, kad jie iki 
gyvos galvos daugiau nebegautų jokio darbo! 

Brigadininkas nenoromis perdavė vyrams Elgino žodžius, 


ir šie, tegu spjaudydamiesi ir murmėdami, pamažu grįžo prie 

darbo. Valgis ant šeimos stalo visada nusveria žmogaus įsitikini- 
mus, — pagalvojo Merė. Matyt, tai pamatinis žmonių gyvenimo 
dėsnis. Ji neabejojo, kad Elginas, susidūręs su panašiu pasirinki- 
mu, irgi apsispręstų taip pat. 

Vienas vyriškis, vyresnis nei kiti, su giliomis raukšlėmis apie 
akis ir liesas lyg skeletas, staiga sviedė žemėn virves ir savo įna- 
gius. Prieš pasišalindamas, jis nudelbė žvilgsniu Elginą ir piktai 
kažką sumarmaliavo graikiškai, o baigęs spjovė į smėlį. 

— Ką tas senas akiplėša pasakė? — paklausė Elginas, o kiti tuo 
tarpu nenorom grįžo prie darbo, gydydami užgautą savimeilę 
draugiškais plekšnojimais vienas kitam per nugarą. 

Merė nustebo, kad jis išvis tuo pasidomėjo. Maryt, kažkas to 
žmogaus laikysenoje — gal tvirtas tikėjimas savo teisumu — pada- 
rė Elginui savotišką įspūdį. 

— Jis liepė jums priminti, kad tada, kai liovėsi varžytis vienas 
su kitu dėl šio miesto, Atėnė su jūros dievu susivienijo vardan 
bendros visų graikų gerovės. Štai kodėl jūsų laivas per audrą atsi- 


trenkė į uolas ir jūsų marmuras dabar guli jūros dugne. 


— Aš TAI NIEKO NEMATAU, O tu? — Elginas pro žiūroną žvalgė pil- 
kas jūros vilnis. Paskui, numojęs ranka, atidavė žiūroną Merei. 

— Ne, aš irgi nieko neįžiūriu. Gal dar kartą mums parody- 
kit? — paprašė ji kapitono Malingo. Šis paėmė iš jos žiūroną ir 
ištiesė jį nelyginant rodomąją lazdelę. 

Merė pažvelgė ten, kur jis rodė. Tolumoje ji išvydo pačius nu- 
skendusio Mentoriaus stiebų galiukus, kyšančius iš pasišiaušusios 
jūros. Merė ligi tol puoselėjo viltį, jog pakeliui į Maltą gal vis 
dėlto neteks plaukti pro paskendusio Mentoriaus liekanas, tačiau 
tai pasirodė besą neišvengiama. Ji nujautė, kokia niūri nuotaika 


apims Elginą, pamačius nugrimzdusį laivą. 

— Štai kur jis, tiksliau — tai, kas iš jo beliko, — tarė kapitonas. 

Merė matė, kaip krūptelėjo Elginas. Bet jis tučtuojau suėmė 
save į rankas ir patikino: 

— Kai atšils, mes jį iškelsim ir sutaisysim. 

"Tai taręs, jis vėl įsistebeilijo pro žiūroną. 

— Remonto kaštai toli prašoktų paties laivo vertę, lorde El- 
ginai, —- atsakė kapitonas Malingas. — Bijau, kad jo jau niekad 
nebus įmanoma nuleisti į vandenį. Apgailestauju! 

Gelbėjimo darbai buvo nutrūkę: žiemą netgi čia, pietinėje 
Egėjo jūros dalyje, vanduo buvo per šaltas narams. Diena buvo 
rūškana, ir krante nesimatė nė gyvos dvasios. Dantytos Kityros 
uolų viršūnės nelyginant sargybiniai stūksojo palei įlanką. 

Elginas atrodė apgailėtinai. Nuo tada, kai jį pasiekė žinia apie 
paskendusį laivą, beveik niekas nebeteikė jam džiaugsmo. Dabar, 
tarsi apraudodamas nugrimzdusius lobius, jis išsitraukė iš kišenės 
Hamiltono laišką, kuriame buvo išvardyta viskas, ką gabeno lai- 
vas ir kas dabar atsidūrė po vandeniu, per kurį jie plaukė. 

— Atėnės Nikės šventyklos reljefo fragmentai. Didžioji Parte- 
nono frizo dalis. Daugybė statulų ir kolonų iš paties Partenono 
bei aplinkinės teritorijos. Nenustatytas skaičius torsų, rastų per 
aplink Partenoną vykdytus kasinėjimus. — Sulig kiekvienu pra- 
rastu dalyku Elgino balsas skambėjo vis graudžiau. Bet jis vis 
tiek skaitė: — Dvi didžiulės Partenono frizo plokštės, ištrauktos iš 
Akropolio sienų. Daugybė porfyro kolonų, įvairiausių Parteno- 
no fragmentų bei įrašų, ir kas blogiausia - marmurinis gimna- 
siarcho krėslas, Atėnų arkivyskupo padovanotas tavo tėvams. 

Pastarasis praradimas itin liūdino Elginą — tiek dėl to, kad tai 
buvo vienas vertingiausių senovės pasaulio šedevrų, tiek ir todėl, 
kad atitekęs ponui Nisbetui, jis atvėrė uošvio pinigų srautus į 


Elgino Atėnų projektą. Suglamžęs laišką, Elginas susigrūdo jį at- 

gal į kišenę. Merė jau buvo išsiuntusi tėvams ne vieną ašaringą 
ir sielvartingų maldavimų kupiną laišką, apsakinėdama didžiules 
gelbėjimo darbų kainas ir prašydama paremti juos pinigais, kaip 
jai buvo nurodęs Elginas. Ji mėgino kiek sušvelninti su šiomis 
naujomis išlaidomis susijusį smūgį, laiške tėvui pabrėždama, kad 
jie pagaliau liovėsi mokėti atlygį visiems dailininkams, išskyrus 
Lusierį, kuris liko Atėnuose vykdyti Elgino nurodymų. Ši žinia 
turėjo pradžiuginti poną Nisbetą. Vis dėlto dar daugybė dirbinių 
šiuo metu buvo pakeliui į Angliją, o antra tiek buvo gabenama 
į Pirėjo uostą. Merės apmaudui, Elginas paliepė Lusieriui tęsti 
kasinėjimus naujose vietose. Kurgi reikės sandėliuoti visas tas to- 
nas marmuro? Jiedu su Elginu iš esmės net neaptarė, kur reikės 
padėti atgabentas skulptūras; į jos bandymus ką nors smulkiau 
išsiaiškinti vyras tik atsainiai mojo ranka. 

— Paprašiau savo motinos ir tavo tėvo, kad priimtų krovi- 
nius, — tik tiek jis teikėsi šiuo klausimu pasakyti. Ar tai turėjo 
reikšti, kad nurodytieji asmenys taip pat privalo prisiimti finan- 
sinę atsakomybę už dirbinių sandėliavimą bei apsaugą? 

Iš tėvo Merė negavo jokių laiškų su pasipiktinimais ar prieš- 
taravimais, tačiau galėjo būti, kad laiškai jos paprasčiausiai ne- 
pasiekė. Ji nusprendė kol kas Elgino šia tema nebespausti. Juk 
pavasarį — vadinasi, vos už kelių mėnesių! — jie visi kartu laimingi 
įsikurs tikruosiuose savo namuose Brumhole, o tada, atsikvėpę ir 
pasimatę su savo giminėmis, galės susėsti drauge su Nisbetais ir 
nuspręsti, kaip protingiausia ir geriausia būtų pasielgti. 

Merė lengviau atsiduso pagalvojusi, kaip gerai, kad tame po- 
kalbyje būtinai turės dalyvauti ir jos tėvai. Jai nesinorėjo prieš- 
tarauti absoliučiam Elgino įsitikinimui, kad nugrimzdusį mar- 
murą būtina iškelti — bet kokia kaina. Mentoriaus katastrofą jis 


laikė skaudžiu smūgiu ir nepelnyta savo priešų pergale, tačiau 

prisiekinėjo nieku gyvu nesileisiąs nugalimas — nei prancūzų ir 
Napoleono, nei pavydžių tėvynainių ar graikų, nei gamtos gaiva- 
lų. Merė žavėjosi vyro atkaklumu, tačiau jai nesinorėjo gelbėjimo 
operacijoms aukoti tokių sumų, kurios jų šeimos finansiniam 
saugumui galėtų pasirodyti nepakeliamos. 

— O ar tai apskritai įmanoma? - jiems plaukiant pro aplaužy- 
tus nugrimzdusio Mentoriaus stiebus, suabejojo ji. 

— Kas įmanoma? - nesuprato Elginas. 

— Na, kad žmonės, panėrę į šituos šaltus, audringus vandenis, 
iškeltų paviršiun tūkstančius svarų marmuro ir akmens? Sutin- 
ku, aš neįsivaizduoju, kaip tokie dalykai daromi, bet kol kas man 
nesinori tikėti, kad jiems pasisektų. 

— Mere, tokie dalykai daromi nuolatos. Tiktai turėsim pasisam- 
dyti patyrusių žmonių, o ne tą gaują amžinų girtuoklių, dirbusių 
mums ligi šiol! - Elginas jau kuris laikas baisiai niršo ant pirmo- 
sios šiems darbams nusamdytos komandos. — Patikėk, brangioji, 
kad pasitelkus reikiamus išteklius, mums tikrai pavyks! 

Praėjo penketas begalinių dienų, kol, blaškomi priešinių vėjų, 
jie pagaliau priplaukė Kretos salą, kurioje kapitonas pareiškė ke- 
tinąs penkioms dienoms sustoti — pasikrauti atsargų ir palaukti 
palankesnio vėjo. Merė kasdien lipdavo į krantą vien norėdama 
pajusti po kojomis tvirtą žemę. Važiuodami į Chanijos miestą, jie 
išvydo pakelėje gyvenančius raupsuotuosius. Merė nustėro vien 
pamačiusi, kiek jų daug; tie žmonės atrodė tarsi būtų kažin kokių 
kitų padarų apgraužti, jiems buvo užginta net koją įkelti į miestą, 
tad reikėjo gyventi tarp tokių pačių, kaip ir jie. Ji stengėsi susi- 
valdyti nenusigręžusi nuo jų — vargšai nelaimingieji ir taip turėjo 
kęsti kiekvieno pro šalį keliaujančio rodomą pasidygėjimą. Be to, 
būdama jau įpratusi žiūrėti į pusiau suėstą savo vyro veidą, ji jau- 


tėsi pajėgsianti ir raupsuotiesiems išspausti malonią šypseną. 

Palankaus vėjo jie taip ir nesulaukė. Galiausiai kapitonas 
Malingas įsakė pakelti bures ir plaukti bent pakenčiamomis oro 
sąlygomis, kurių šiuo metų laiku tebuvo įmanoma tikėtis — pa- 
lyginti neilgam tarpsniui iki Maltos nuplaukti prireikė aštuonių 
dienų sudėtingo buriavimo. 

Vis dėlto Maltoje Elgino ūpas kaipmat pasitaisė. 

— Na, pagaliau sugrįžome į krikščioniškus kraštus! - džiūgavo 
jis, nepaisydamas ką tik juos pasiekusių naujienų. 

Iki lordo Nelsono pergalės prieš Napoleoną Egipte Malta pri- 
klausė prancūzams. Paskui salą perėmė anglai, kurie pavertė ją 
tarpine stotele visiems, plaukiantiems į Rytus ar iš ten grįžtan- 
tiems. Čia veikė puiki ligoninė, tvarkoma Šv. Jono riterių ordino 
gydytojų. Prieš vykdami toliau į žemyną, Elginai turėjo praleisti 
Maltoje dvidešimties dienų karantino laikotarpį. Šis reikalavimas 
galiojo visiems, apsilankiusiems maru apkrėstose Rytų šalyse. 

Šiaip ar taip, Malta jiems pasirodė artimesnė už bet kurią per 
pastaruosius trejetą metų aplankytą vietą. Saloje knibždėjo anglų, 
pažįstamų Elginams dar iš Londono ir taip pat keliavusių ar atli- 
kusių tarnybą svetimose šalyse. Taigi karantino laikotarpis žadėjo 
būti gana smagus. Elginai turėjo ir toliau gyventi Dianoje, tačiau 
jiems buvo leidžiama vaikštinėti po senųjų rūmų sodus. Tie rū- 
mai buvo viduramžių tvirtovė, garsėjanti nuostabiais sodais, nors 
pačią pilį prancūzai buvo spėję išsprogdinti. Elginai sode pasistatė 
palapines, kur galėjo užkandžiaudami gaivintis tyru oru, o vie- 
ną nuostabią dieną netgi gavo progą išsitiesti ant žolės ir, atsukę 
veidus saulei, pasvajoti apie ateitį. Briusas su Endrium, nusitvėrę 
ilgas nendrines lazdas, žaisdami kapojosi jomis kaip kardais. Mas- 
terman mokė mažąją Merę vienos vaikiškos dainelės, o Harieta 
ramiai sau snaudė netoliese pastatytame lopšyje. Merė paskubo- 


mis karštai padėkojo Dievui, kad po visų tų klaikių dienų jūroje 

jos vaikai tebebuvo tokie pat tvirti ir sveiki rausvaskruosčiai ne- 
nuoramos, o ne išblyškę, karščiuojantys nugeibėliai. 

— Aš parašiau savo mamai, Elginai, — tarė ji vyrui, — ir papra- 
šiau jos nusamdyti patį geriausią dekoruotoją, kokį tik galės ras- 
ti, kuris iš mano sukauptų turkiškų bei indiškų audinių pasiūtų 
Brumholo kambariams ir valgomajam užuolaidas. Nusiunčiau 
jai medžiagų pavyzdžius ir eskizus. O ponui Postonui užsakiau 
prie jų derančius sienų apmušalus. Pameni tas turkiško aukso ir 
apelsinų spalvas, kurios tau taip patiko? — Plaukdama audringa 
jūra, Merė ieškojo sau dvasinės atvangos, mintyse dabindama 
Brumholą visais tais nuostabiais dalykėliais, kurių buvo prikau- 
pusi būdama Rytuose. 

— Juk tau patiko tos spalvos? — toliau kalbėjo ji. - Ak, Elginai, 
jeigu ne, turėjai man pasakyti, kol dar nebuvau užsakiusi apmu- 
šalų! — Ji juokais pliaukštelėjo jam per ranką. Tačiau vyro mintys 
klaidžiojo kažkur toli. 

— Nusprendžiau, kad prieš grįždami į Brumholą, turime sustoti 
Italijoje ir Prancūzijoje, - nežiūrėdamas į Merę, pareiškė jis. 

Ji pamanė, kad jai pasigirdo. Nejaugi jam šautų į galvą dar 
ilginti ir taip jau sunkią kelionę? 

— Ką tiksliai tu turi omenyje? — paklausė Merė. 

— Žemyne bent jau šiuo metu viešpatauja taika. Norėčiau ap- 
silankyti Romoje ir pažiūrėti, kaip restauruojamos skulptūros. O 
paskui planavau paviešėti Paryžiuje. Lordas Hoksberis vis kelia 
triukšmą dėl mano paskyrimo Prancūzijon. 

Merė nieko neatsakė. 

— Maniau, kad tu irgi svajojai apie Paryžių. O gal tik buvai 
apžavėta to žalčio Sebastianio? 

— Ne, brangusis, žinoma, kad norėjau pamatyti Paryžių. Bet 


mes jau tiek laiko plaukiame jūra ir taip ilgai nebuvome namuo- 

se! Ar pameni, kad aš vos savaitę tespėjau pabūti Brumholo šei- 
mininke, prieš mums išvykstant į Rytus? Aš taip pasiilgau namų! 
Ir pagalvok apie vaikus. Kiek jie ištvėrė: kelionė jūra, atšiaurus 
oras, infekcijos! Turime juos saugiai įkurdinti namuose, o ne to- 
liau mėginti savo laimę! 

Dabar atėjo Elgino eilė patylėti. Jis nieko neatsakė, tik susi- 
mąstęs stebėjo, kaip jo sūnelis, dūkdamas su Endrium, vartalio- 
jasi ant pievutės. 

— Elginai! Visi šneka, kad taika su Napoleonu geriausiu atveju 
yra nepatvari. Negi tikrai manai, kad verta vaikus statyti į dar 
didesnį pavojų? Jei vėl prasidėtų karas, o mes tuo metu būtume 
Prancūzijoje arba Italijoje - ką reikėtų daryti? 

— Tu teisi; kelionė sausuma jiems — pernelyg pavojinga. Vai- 
kus galime išsiųsti namo laivu drauge su kapitonu Malingu. Tavo 
tėvai pasitiktų juos Portsmute. 

— Ne!- instinktyviai priešindamasi tokiam neįsivaizduoja- 
mam dalykui, sušuko Merė. — Su vaikais aš nesiskirsiu! Elginai, 
tai per daug žiauru! Harietai juk dar tik šeši mėnesiai! Neskaitant 
ano vienintelio apsilankymo, savo senelių jie visiškai nepažįsta. 
Jie klaikiai išsigąs likę vieni laive, o paskui — atitekę nepažįsta- 
miems. 

— Jie juk turi aukles, kurias kuo puikiausiai pažįsta, — ramiau- 
siai atrėmė Elginas. 

— Ber aš nenoriu ten keliauti. Aš noriu namo! - Merė pati 
pajuto šaukianti kaip mažas vaikas, tačiau buvo tokia priblokšta 
vyro pasiūlymo ir taip įskaudinta sumanymo atskirti ją nuo vai- 
kų, kad nesugebėjo suformuluoti rišlaus atsakymo. 

— Skulptūrų likimas pastatytas ant kortos, - pareiškė Elgi- 
nas. — Mere, prieš ginčydamasi, pirma manęs paklausyk. Privalo- 


me nuvykti į Romą susitikti su Antonijum Kanova. Jau sutariau 

dėl to laiškais. Noriu sužinoti jo nuomonę, ar verta restauruoti 
skulptūras, ar geriau palikti jas tokias, kaip yra. 

— Turi omeny tas, kurios guli jūros dugne? 

Jis liko rimtas. 

— Mums dabar priklauso didžiausi pasaulio lobiai. Ar tai nie- 
ko tau nereiškia? 

— Mano vaikai man yra didžiausi pasaulio lobiai, — atkirto 
ji. - O akmenys, kad ir kokio senumo jie būtų, palyginti su vai- 
kų gerove, man nieko nereiškia. | 

— Mere, privalai žvelgti bent truputėlį toliau. Juk sugaišim vos 
kelias savaites. Nagi, būk gera, liaukis galvojusi vien apie save. Tas 


marmuras — nenykstamos vertės. Ir mes privalome jam tarnauti. 


MERĖ NĖ PATI TIKSLIAI nebežinojo, kada neabejotinai suprato 
vėl esanti nėščia. Būtų galėjusi įtarti, kai atsisveikino su vaikais 
Neapolyje, bet tuo metu ne tai buvo galvoje. Kovo mėnesį oras 
buvo prastas, ir daktaras Skotas nusprendė, kad vaikams verčiau 
nelipti iš laivo palydėti tėvų. Merė Neapolyje surado dailininką, 
tapantį daugiausia kostiumus ir portretus. Ji atsitempė jį į laivą 
sukurti trijų mažylių atvaizdo, kurį galėtų pasiimti su savimi, kai 
vaikų nebus šalia. Mažoji Merė niekaip nesuprato, kodėl mama 
taip liūdi. Merė stengėsi nuslėpti ašaras žinodama, kad jos siel- 
vartas išgąsdins abu vyresniuosius vaikus. Elginas buvo trime- 
čiam Briusui „vyriškai“ išaiškinęs padėtį, tad vaikas nedrįso nė 
ašarėlės nuvarvinti. Jis narsiai pakštelėjo abiem tėvams į skruos- 
tus, o tada grįžo pas Endrių, kuris priklaupęs apkabino berniuką. 
Gal tas tarnas ir girtuoklis, - pamanė sau Merė, — bet jis puikiai 
supranta, ką jaučia jos sūnus. Merė apipylė bučiniais Harietos 
žandukus ir kojų pirštukus ir liovėsi tik suvokusi, kad tuoj pra- 


pliups nevaldomų ašarų srautais. 


364 Karen Essex 


Nusisukusi nuo trijų savo mažylių, ji pajuto, kaip staiga su- 
diegė pilvą. Jai pasirodė, kad net nebegali įkvėpti. Kaip įmany- 
dama stengėsi atsitiesti, kad negąsdintų vaikų ir kad paskutinis 
motinos vaizdas, įsirėžęs jų atmintyje, nebūtų tokios apgailėti- 
nos, palūžusios būtybės, kokia ji jautėsi esanti. Ne, dėl vaikų rei- 
kia būti tvirtai. Ji išsitiesė visu ūgiu, nors vis dar neįstengė giliau 
įtraukti oro, vargais negalais išspaudė šypseną ir pamojavo jiems 
atsisveikindama. Kalica suėmė mažutę Harietos rankytę ir pa- 
mojo atsakydama, o Merei rodėsi, kad ji tuoj numirs. 

Kai abu su Elginu lankėsi Antonijaus Kanovos studijoje ir 
aptarė skulptūrų likimą, Merė vis dar neįtarė, jog vėl laukiasi. 
Išvaizdus skulptorius, kilęs iš Veneto krašto, jau dvidešimt ketve- 
rius metus gyveno Romoje, studijuodamas antikos meną, nors 
Merei jis atrodė vis dar gana jaunas — galbūt dar neturįs nė ketu- 
riasdešimties. Elginas su Mere jau buvo matę du didžiuosius jo 
darbus - marmurinį „Tesėją, nugalintį Minotaurą“ ir „Tris gra- 
cijas“, kurios jiems pasirodė dailios lyg balerinos. Kanova buvo 
geriausias ir labiausiai vertinamas skulptūros specialistas, kokį tik 
Elginas galėjo rasti. 

— Aišku, be galo gaila, kad skulptūras taip smarkiai nunio- 
kojo laikas ir žmonių barbariškumas, — pradėjo kalbą meninin- 
kas. — Tačiau jos sukurtos pačių talentingiausių menininkų, kada 
nors gyvenusių žemėje. Man malonu, kad restauravimą ketinote 
patikėti būtent man, tačiau tiek aš, tiek kas nors kitas, palietęs jas 
kaltu, įvykdytų tikrą šventvagystę. 

Merė truputį paėjo į šalį, nes ją smarkiai pykino, tačiau pama- 
nė, jog tai - nuo palengvėjimo, kurį pajuto sužinojusi, jog neteks 
mokėti Kanovai milžiniškos pinigų sumos, kurios jis tikriausiai 
būtų užsiprašęs už restauravimo darbus. Kiek vėliau, kratyda- 


masi karieta duobėtu keliu į Florenciją, ji pradėjo nujausti, kur 

„slypi tikroji prastos jos savijautos priežastis. Tačiau vis dar nieko 
nesakė vyrui. Ji vis dar vylėsi, kad nuovargis ir pykinimas ją ka- 
muoja dėl prastų kelių, apgailėtino maisto pakelės užeigose ir 
kitų kelionės vargų. 

Pakeliui į Prancūziją juos pasiekė žinios, kad Napoleonas per- 
ima anglų laivus, plaukiančius per prancūzų vandenis, ir grobia 
jų krovinį. Merė klaikiai persigando dėl vaikų. Nebuvo kaip su- 
žinoti, ar jie jau spėjo sėkmingai perplaukti pavojingus vandenis 
ir pasiekti Portsmutą. 

— Aš labai tikiuosi, kad mano motina rysis pajudėti iš namų, 
kad galėtų juos pasitikti, - sarkastiškai burbtelėjo ji. Buvo labai 
pikta ir suirzusi, bet kadangi drauge važiavo ir pastorius Hantas, 
Merei prisiėjo valdytis. 

Vis dėlto Elginas aiškiai matė, kokia ji susinervinusi. 

— Na, žinoma, kad vaikai jau bus atplaukę, Mere, — ramino 
jis. — Jau trys savaitės praėjo nuo tos dienos, kai atsisveikinome 
su jais Neapolyje. Ten, kur dabar yra, jie visiškai saugūs. Juk pa- 
siuntėme juos jūra, patikėję aukščiausio rango kapitonui ir pa- 
čiam geriausiam gydytojui, nes taip buvo saugiau nei važiuoti 
sausuma. Šiaip ar taip, prancūzų nedomina maži škotų vaikučiai. 
Užtat jie, be abejo, žino, kad anglų karo laivas gabena marmurą. 
Belieka viltis, kad jie neperims Brakelio. 

Nors ir siusdama ant Elgino, kad jis ir vėl labiau rūpinasi savo 
statulų, o ne savo vaikų saugumu, Merė mėgino įsiteigti, kad jo 
svarstymai esą teisingi. Jai beliko tik pačiai ramintis, nes turės pra- 
eiti dar mažiausiai koks mėnuo, kol sulauks žinių apie vaikus. 

Negi jau tikrai net trys savaitės praėjo nuo tada, kai su jais 
atsisveikino? Vadinasi, jau aštuonios savaitės bus praėjusios nuo 
paskutinių jos mėnesinių. O tai gali reikšti tik viena. Bet ji sten- 


gėsi nugrūsti tą mintį kuo giliau. 

— Gal mums neverta kirsti Prancūzijos sienos? — suabejojo ji. 
Jai rūpėjo pasinaudoti nors ir karu su Napoleonu, kad tik galėtų 
nutraukti šią kelionę. Labiau už viską ji troško kuo greičiau atsi- 
durti savo sode Brumhole, matyti aplinkui lakstančius vaikus ir 
greta sėdinčią motiną su mezginiu rankose, įsitaisiusią pintinia- 
me krėsle po vienu iš didžiųjų ąžuolų. O ypač - jeigu pasirodytų, 
kad ji tikrai ir vėl nėščia. 

— Aš turiu diplomato neliečiamybę, Mere, - pareiškė Elgi- 
nas. — Be to, pažįstu Tž/eiraną. - Šio Diplomatų kunigaikščiu pra- 
vardžiuojamo veikėjo pavardę jis ištarė labai užtikrintai. Taleiranas 
buvo prancūzų įžymybė: aristokratas, revoliucionierius, luošys, 
dvasininkas ir filosofas. Stebuklingai išgyvenęs per Prancūzų revo- 
liuciją, jis tapo Napoleono ministru pirmininku. - Jo tarnyba man 
užtikrino mūsų saugumą. Kokios gi dar apsaugos mums reikia? 
Prancūzai laikosi tarptautinių karo taisyklių. Jie juk — ne barbarai. 

— Tačiau jeigu tai, ką tu pats ir visi kiti pasakoja apie Napo- 
leono įniršį, kad tu neva „pavogei“ Partenono lobius tiesiai jam 
iš po nosies, tiesa, tai ar mums tikrai verta rizikuoti tokiais nera- 
miais laikais keliaujant per Prancūziją? 

— Lordas Vitvortas, dabartinis mūsų ambasadorius Prancūzi- 
joje, vis dar tebėra Paryžiuje, pietauja su Napoleonu ir Taleiranu, 
lankosi operoje ir dar dievai žino kur. Flirtuoja su šokėjomis, 
kiek žinau. Jei šios žinios tebėra tikros, nesuprantu, koks pavojus 
mums gali grėsti prancūzų žemėje. 

Gegužės 17-ąją, jiems atvykus į Lioną, paaiškėjo, kad oras čia 
net virpa nuo įtampos. Britai atsisakė grąžinti prancūzams Maltą 
remdamiesi tuo, kad pastarieji neišvedė kariuomenės iš Vokieti- 
jos ir Olandijos. Visi manė, jog karas neišvengiamas. 

— Paryžiuje teks viešėti trumpiau, - pareiškė Elginas. Tuo 


metu visi per Prancūziją keliaujantys Didžiosios Britanijos pilie- 

čiai buvo kruopščiai tikrinami. - Mums niekas nebeleis apsisukti 
ir grįžti į Italiją. Teks keliauti toliau, iki pat namų. 

Jie kaip įmanydami greičiau stengėsi pasiekti Paryžių. Elginas 
dar kartą laišku kreipėsi į Taleiraną prašydamas patvirtinti savo 
saugumą, ir Taleiranas atsakė patikindamas Elginą, kad jie galį 
pasilikti Prancūzijoje kiek panorėsią, ir kad jų užsienio pasai bū- 
sią parengti iškart, kai tik pageidausią. 

Į Paryžių jie įvažiavo visiškai išsekę ir apsistojo Richelieu vieš- 
butyje — elegantiškame pastate su raudono granito papuošimais, 
kur ketino pailsėti keturiasdešimt aštuonias valandas, o tada gau- 
ti pasus ir vykti į Kalė. Atvykusius į viešbutį juos pasitiko ponia 
Dundas, Merei dar iš Edinburgo pažįstama škotė. 

— Ak, mano mielieji, — išvydusi Merę su Elginu ir bučiuoda- 
ma jiems abiem į skruostus, sulapatavo moteriškė. - Kaip smagu 
būtų jus matyti, tik kad vargu ar įmanoma džiaugtis, kai dedasi 
šitokie dalykai! 

— O kas gi dedasi? — paklausė Elginas. 

Moteriškė išpūtė akis ir ėmė kalbėti pusbalsiu. 

— Kaip, lorde Elginai, negi jūs negirdėjote? Tas nenaudėlis Bo- 
napartas paskelbė karą! 

— Nejaugi? — stengdamasis neprarasti pusiausvyros, ištarė Elginas. 

— Taip! Ak, kaip jis apšaukė lordą Vitvortą! Išsikvietė anglų 
ambasadorių Prancūzijoje pas save, neva dėl kažkokių oficia- 
lių reikalų ir tiesiog paleido ant jo gerklę. Klykė lyg pamišėlis, 
kurį reikėtų uždaryti į atirinkamą įstaigą. Lordas Vitvortas išlėkė 
trenkdamas durimis. Jis jau išvyko iš Prancūzijos! Amerikos am- 
basadorius man viską papasakojo. 

— Kada tai nutiko? — paklausė Elginas. 

— Vos prieš kelias dienas, — atsakė ji. O tada, prisikišusi arčiau 


prie Elginų, sušnibždėjo: - Bonapartas amerikiečiams pardavė 

kone pusę žemyno, vadinamąją Luizianą, ir įsidėjo kišenėn 
penkiolika milijonų. Su tais pinigais jis ketina vėl mūsų imtis. 
Prancūzai surinko ir uždarė visus anglus vyrus nuo aštuoniolikos 
iki šešiasdešimties metų amžiaus. Jus visus laikys areštuotus, kol 
Napoleonas nepersigalvos! Ak, dėkui Dievui, kad aš bent išvykstu 
iš miesto kartu su Amerikos ambasadorium! 

— Areštuotus? — pakartojo Merė. 

— Na, taip, taip... — patikino ponia Dundas. 

Elginas stengėsi nesuskysti. Aukščiausiojo rango ambasadoriui 
nederėjo sužinoti naujienų iš civilės moters, Amerikos ambasa- 
doriaus bičiulės. Tačiau jie daugelį dienų kratėsi ankšta karieta ir 
tikrai nieko negirdėjo apie karo paskelbimą. Merė mėšlungiškai 
sugniaužė savo vyro rankovę, bet šis tik paskubom paplekšnojo 
jai per ranką. 

— Man labai gaila, kad tokia nelemtis ištiko jūsų pažįstamus 
anglus, ponia Dundas, bet aš, kaip ambasadorius, turiu diplo- 
mato neliečiamybę. O dabar atsiprašysiu, nes noriu palydėti ledi 
Elgin į jos kambarius. Ji labai pavargusi po ilgos kelionės. 

Eidama paskui prancūzą portjė į savo kambarius, Merė beveik 
nepajėgė įkvėpti. 

— Elginai, negi jie tikrai gali mus čia sulaikyti? 

— Nesąmonės, brangioji. Man pats Taleiranas garantavo 
neliečiamybę. O jis — antras žmogus Prancūzijoje po Napoleono. 

Nepajudinama Elgino ramybė ir didžiulis pačios nuovargis 
padėjo Merei ramiai išmiegoti per naktį didžiulėje pūkinėje lovoje 
savo apartamentuose. Ji žinojo netrukus vėl turėsianti kilti ir leistis 
į kelią, tad, kas benutiktų saulei patekėjus, geriau bus susidurti su 
tuo gerai pailsėjus per naktį. Ji gulėjo ant nugaros šalia Elgino. Jis 
jiedviem abiem įlašino opijaus tinktūros, paliktos jam daktaro Sko- 


to, o savąją dozę dar užgėrė dideliu prancūziško konjako stiklu. 


Atėnės pagrobimas 369 


— Kodėl gi nepasigardžiavus vietinėmis gėrybėmis, kol turime 
progą, - burbtelėjo jis. 

Jiedu greta gulėjo tamsoje, liesdamiesi kojų pėdomis. Šitaip 
jiedu miegodavo visada nuo pat savo vestuvių nakties, ir Merei 
tai teikė didesnį saugumo jausmą nei visi pasaulio janyčarai, po- 


licininkai ar ginkluota sargyba. 


JIE NEUŽTRAUKĖ UŽUOLAIDŲ, tad ryte saulė į kambarį įspindo 
kur kas anksčiau, nei Merė būtų norėjusi. Kol ji nelabai sėkmin- 
gai bandė prasiplėšti akis, pasigirdo beldimas į duris. Merė ne- 
norom atsimerkė. Elginas jau buvo pakilęs ir užsimetęs chalarą. 
Nespėjus jai nė žodžio pratarti, jis išėjo iš miegamojo. Ji greit 
pašoko iš lovos ir sustingo prie durų. 

— Ko reikia? — išgirdo klausiant vyrą. 

Jam atsiliepė oficialus ir bejausmis vyriškas balsas, kuris kaž- 
ką trumpai susakė. Merė vylėsi, kad galbūt dėl savo primirštos 
prancūzų kalbos bus ne visai teisingai supratusi, kas sakoma. Ji 
dirstelėjo pro duris. Atėjūnas nepriklausė kambarių tarnybai; jis 
dėvėjo karišką uniformą. Užuot ką nors jam atsakęs, Elginas tik 
užtrenkė duris. Paskui atsisuko į žmoną. Jo veidas atrodė sukri- 
tęs. Miegodamas jis buvo nusiėmęs kaukę, tad apgailėtina nosies 
bigė graudžiai stirksojo veide. Gražiąsias mėlynas jo akis gaubė 
juodi ratilai. 

— Bonaparto įsakymas, Mere, — ištarė jis. — Šiandien pat pri- 


valau prisistatyti kaip karo belaisvis. 


MERĖ NEDELSDAMA LAIŠKU pranešė motinai, kad, nors Elginas 
oficialiai yra karo belaisvis ir jie negali išvykti iš Paryžiaus, jis nėra 
įkalintas. Priešingai, sulaikymas Paryžiuje panėšėjo į savotišką 


aukštuomenės pramogą, nes čia buvo likę dar apie tūkstantis ke- 

turi šimtai anglų, kuriems draudžiama išvykti iš šalies, o nemaža 
dalis sulaikytųjų gyveno Paryžiaus viešbutyje. Jiems atėmė pasus, 
o Elginas buvo nuolat stebimas. Ricbelieu viešbutis turėjo gražų 
sodą, po kurį Elginas kasdien vaikštinėdavo. Jis galėjo laisvai ju- 
dėti Paryžiuje, tik neturėjo teisės išvykti iš miesto. 

Tačiau Elginas teišeidavo tik į sodą. Jo ūpas tolydžio prastėjo, 
nes slinko viena savaitė po kitos, o niekaip nebuvo įmanoma 
sužinoti, kada gi jie pagaliau galės išvykti iš Prancūzijos. 

— Nesugebu gyventi nežinomybėje, Mere, - guodėsi jis. 

O jų gyvenime šiuo metu labai stigo aiškumo. Graikų narai 
jau nuo pavasario turėjo imtis darbo, tačiau žinių apie tai, kaip 
jiems sekasi, beveik neateidavo. Prancūzai žvalgė visą Graikiją, 
ieškodami Elgino lobių, tuo tarpu nemažai didžiųjų statulų vis 
dar laukė, kol bus išgabentos iš Pirėjo. 

— Jeigu taip nerimauji dėl jų gabenimo, tai gal verčiau liepk 
Lusieriui liautis kasinėjus ir kaupus naujus dirbinius, — siūlė vy- 
rui Merė. Jai tai diktavo paprasčiausias sveikas protas. Kam dar 
kaupti daiktus, jeigu jų išgabenti darosi neįmanoma? Dabar, iš 
naujo įsiplieskus rimtam karui su Prancūzija, lordas Nelsonas 
tikrai neleis nė vienam karo laivui, pametus karinę tarnybą, ten- 
kinti Elgino užgaidas. Merė neįsivaizdavo, iš kur jie paims laivų 
likusiai kolekcijos daliai išgabenti. 

— Tu niekad nieko nesupratai, Mere! Niekad! 

Šiomis dienomis jam greitai baigdavosi kantrybė, ypač kalban- 
tis su ja, tačiau Merė atkakliai vengė veltis į panašaus pobūdžio 
barnius. Ji juk tiek daug jam padėjo, net ir šiandien savais pi- 
nigais moka už gelbėjimo darbus. Ji priprašė savo tėvą sumokėti 
muito mokestį už į Angliją atgabentus krovinius — o tai jau savai- 
me buvo didžiulė suma, neskaitant to, kad tėvai mokėjo už trijų 


jos vaikų globą ir priežiūrą. Birželio 14-ąją atėjo motinos laiškas 

su žinia, kad vaikai saugiai pasiekė Angliją ir yra jos globoje. Nuo 
tada, kai kovą atsisveikino su jais Neapolyje, Merė ištisus tris 
mėnesius ėjo iš proto nerimaudama dėl vaikų saugumo. 

— Mama rašo, jog tavo motina taip susižavėjo vaikais, kad net 
pristatė juos karaliui Jurgiui! - linksmai šūktelėjo Merė, rodyda- 
ma Elginui laišką, kad bent kiek pakeltų jam ūpą. - Ir nors ji 
pravardžiuoja juos „mažais laukinukais graikais, kurie net angliškai 
padoriai nemoka“, ji atsidavusi jiems kaip tikra močiutė. 

— To ir reikėjo tikėtis, — atsakė Elginas. — O ar ji rašo ką nors 
apie skulptūras? Ar jos atvyko? Juk visa kolekcija jau galėjo at- 
sidurti prancūzų naguose! Ak, kokia kančia nieko nežinoti... 

Iš tiesų, susirašinėjimas tarp šalių, kuris ir taip retai kada 
vykdavo sklandžiai, dabar dėl karo veiksmų strigo kone kas 
žingsnis. Prancūzų pareigūnai atplėšdavo laiškus, kuriuos Elgi- 
nai norėdavo išsiųsti, kaip ir visą jų gaunamą korespondenciją. 
Merė mėgino pasiųsti kelis laiškus namo per ledi Tvideil, kuriai 
pasisekė gauti leidimą grįžti į tėvynę. Tačiau ta geroji dama pa- 
sienyje buvo sustabdyta, visa jos turima korespondencija ir po- 
pieriai atimti, ir tik tada jai leista plaukti per Lamanšą. Ponia 
Dundas irgi siūlėsi nugabenti laiškus į Angliją, tačiau perspėjo, 
kad moteris keleives ypač kruopščiai tikrina, ieškodami popierių. 
Merė liūdėjo ir kamavosi, nesulaukdama naujienų, kaip laikosi 
vaikai. Jų portretą ji laikė pasidėjusi prie lovos ir apimta liūdesio 
nuolatos bučiuodavo. 

— Jie turbūt mano, kad mes juos pametėme, - dejavo ji. 

— Nekalbėk kvailysčių. Mūsų vaikai protingi, — atkirto Elgi- 
nas. — Be to, jais gerai rūpinamasi. Tavo tėvas ir daktaras Skotas 
kaipmat išvaikytų panašias mintis jiems iš galvų. 

Merė pradėjo rengti arbatėles tikėdamasi, kad gal anglų ir 


škotų svečių antplūdis padės Elginui nusikratyti niūraus stingu- 

lio. Tačiau jis tik dar labiau apniuko. Orai Paryžiuje nusistovė- 
jo bjaurūs, kiekvieną popietę lydavo, o perkūnijos trankėsi taip 
smarkiai, kad Merei kasdien iš skausmo plyšdavo galva. Vieną 
dieną, netikėtai sušvitus saulei, ją lygiai taip pat netikėtai aplankė 
grafas Sebastianis, senasis jos gerbėjas. Išgirdęs apie Elginus išti- 
kusią bėdą, Sebastianis atskubėjo siūlyti savo paslaugų. 

— Aš pats užtarsiu jus Napoleonui, lorde Elginai, - pažadėjo 
Sebastianis. - Kaip žinote, jis ant jūsų griežia dantį, tačiau aš 
pamėginsiu jį perkalbėti. 

„ Dėl šios miglotos laisvės vilties Elginas noriai pamiršo savo seną 
nesantaiką su Sebastianiu. Jis netgi paliko Merę su prancūzu vie- 
nus, o pats tuo tarpu, kaip ir kasdien, išėjo pasivaikščioti po sodą. 

— Aš taip svajojau pamatyti jus Paryžiuje, ledi Elgin, bet tik ne 
tokiomis aplinkybėmis. Man labai gaila, — jiems likus vieniems, 
iškart pasakė Sebastianis. 

— Aš labai dėkinga jums už paramą, grafe Sebastiani, - kaip 
įmanydama formaliau atsiliepė Merė, negalėdama pamiršti ne- 
deramo jų susikirtimo Konstantinopolyje, kai Sebastianis pareiš- 
kė, jog ji turėtų tapti jo meiluže. Jis vis dar tebebuvo toks pats 
išvaizdus ir žavingas. To vyro verčiau pasisaugoti! 

— Aš Žozefinai pilnas ausis prišnekėjau, liaupsindamas jūsų 
grožį ir skvarbų protą. Ji labai susidomėjo jumis, ledi Elgin. Ne- 
praleisdavau progos jai apie tai šnibžtelėti tam, kad ji Napoleo- 
nui užsimintų apie jūsų vyrą. 

— Mes be galo dėkingi, - atsakė Merė, puikiai prisimindama, 
kaip meistriškai jis moka šnibždėti moterims į ausį. 

— Nuvažiuokit kokį vakarą į operą, kad Žozefina jus pama- 
tytų. O aš pasistengsiu jus jai pristatyti. Esu tikras, kad ji jums 


pagelbės. Ji labai švelnios širdies ir man palanki. 

Kurgi ne, žinoma, kad palanki, - pamanė Merė, žvelgdama į 
tas žavingas akis. O, jis tikrai moka taip žiūrėti į moterį, kad ji 
akimirksniu pasijustų geidžiama. Ir laikui bėgant šis jo sugebėji- 
mas dar patobulėjo! Tačiau Sebastianis buvo tikras džentelmenas 
ir nebandė pasinaudoti Merės padėtimi savo naudai; priešingai, 
jis nuoširdžiai siūlė jai savo patarnavimus, tokiu būdu tapdamas 
tik dar patrauklesnis. 

Merė atskleidė Elginui Sebastianio planą, tačiau šis nieku 
gyvu nesutiko kur nors vakare važiuoti. Nenorėdama kas vaka- 
rą viena sėdėti namie ir graužtis dėl savo nelaimių, Merė įprato 
kviestis tremtinius ir sulaikytuosius į savo apartamentus lošti vis- 
to. Paryžiuje greit pasklido žinia apie tuos kortų vakarėlius. Visi 
mieste įstrigę anglai - o netrukus ir visa tarptautinė diplomatų 
bendruomenė - pradėjo nertis iš kailio dėl kvietimų į ledi Elgin 
kortų lošimus. Vieną vakarą čia nekviestas ir nešinas sava kortų 
malka užsuko ir vienas toks škotas, kuris sakėsi nuo vaikystės 
pažįstąs Elginą. 

— Garsas apie ledi Elgin rengiamus lošimus pasiekė net tuos, 
kurie jos pačios nepažįsta, — sveikindamasis su Elginu, ištarė sve- 
čias. — Atsinešiau savo malką, kad geriau sektųsi. Tikiuosi, ji manęs 
iki paskutinio skatiko neapšvarins, gal bent giminės dvarus paliks? 

Jis atsisuko į Merę ir dar prieš prisistatydamas padavė jai kortų 
malką. Ji netiesė jam rankos - iš tarties neklysdama pažino, jog 
tai škotas, — tačiau jis pats ją paėmė ir pakėlė prie lūpų. Toks šio 
žmogaus elgesys anaiptol neatrodė nederamas. Ji iškart suprato, 
kad tai — tikrai ne įžūlumas, o savotiškas vidinis poreikis. Elginui 
tas poelgis kažkodėl nepatiko. 

— Mavyr, per ilgai gyveni žemyne, seni, - nusijuokė jis. 

— Priešingai, Elginai, — per trumpai, — atsakė svečias ir palei- 
do Merės ranką. - Esu Robertas Fergusonas iš Raito, ledi Elgin. 

Tikras stebuklas, kad tiktai dabar mudu pirmąkart susitinkame. 
Vaikystėje būčiau galėjęs žiūrėdamas pro savo namų Raite langus 
pamojuoti jums Arčerfilde, kitoje įlankos pusėje. 

— Labai malonu, pone Fergusonai, — atsakė jam Merė. Vardas 
jai, aišku, buvo girdėtas. - Tik kad, kiek žinau, jūs išvykote iš 
Škotijos, kai buvau dar maža mergaitė. 

— Taip, teisybė. Vangus kaimo gyvenimas man nepatiko. 
Mano profesija —- geologas, o aistra - miestai ir kelionės. 

Ir reputacija - radikalo, - prisiminė gimtinės apkalbas Merė, — 
nuolatinių savo konservatyvaus tėvo nepatogumų šaltinis. 

Robertas Fergusonas buvo aukšto ūgio, dargi aukštesnis už 
Elginą, ir gana išvaizdus, nors ne toks gražuolis, koks buvo El- 
ginas iki ligai suniokojant jam veidą. Fergusono bruožai buvo 
ryškūs ir tvirti. Nors atrodė gana jaunatviškas, nuo kaktos jau 
buvo pradėjęs plikti. Tačiau apsirengęs buvo nepriekaištingai: 
nors ir ne dabita, bet rūbus rinkosi labai rūpestingai, - nu- 
sprendė Merė. 

— Ar vis dar mėgstate paburnoti prieš karalių, pone Fergu- 
sonai? — paklausė Elginas. Nors kalbėjo šypsodamasis, bet Merė 
pajuto keistą gaidelę vyro balse. Antimonarchistinės nuostatos 
Elginui nepatiko. 

— Kai tik pasitaiko proga. Pereitą vakarą turėjau tokią galimy- 
bę madam de Stal salone. Ar skaitėte jos esė šia tema? — Robertas 
irgi šypsojosi, bet, Merės nuomone, balso tonu nė kiek nenusi- 
leido Elginui. 

Merė madagiai papurtė galvą rodydama, kad neskaitė, bet El- 
ginas kone prapliupo kvatotis atsakydamas: 

— Išties, Fergusonai, turėkit saiko! 

— Negi niekad nebuvote kviestas į Žermenos de Stal rengia- 


mus vakarus? — paklausė Fergusonas. 

— Žinoma, kad buvau, kaip ir kone kiekvienas viengungis 
Paryžiuje, įskaitant vienu metu net ir jūsų poną Pitą, — atšovė 
Elginas. Būdamas toris, jis jautė priešiškumą ministrui pirminin- 
kui Pitui — vigui ir karaliaus Jurgio priešininkui bei, kaip Elginas 
mėgo kartoti, amžinajam ramintojui. 

— Po šimts, ką mes čia dabar, Elginai! Mes juk visi čia esam 
sąjungininkai, susitelkę prieš bendrą priešą, ar ne? - Abudu vyrai 
paspaudė vienas kitam rankas ir draugiškai pliaukštelėjo vienas 
kitam per nugarą. Pradėjus šnekučiuotis apie namus, politika 
nuslinko į antrą planą. Kitiems svečiams išsiskirsčius, Fergusonas 
dar pasiliko kartu su Elginu išgerti po stiklą portveino. 

Netrukus Fergusonas sugebėjo ištraukti Elginą iš jo aparta- 
mentų ir išvesti į Paryžiaus gatves, kur knibždėte knibždėjo anti- 
kvarų ir prekiautojų meno dirbiniais. Per kelias savaites Elginas 
susirinko penkiasdešimt keturių senųjų meistrų paveikslų kolek- 
ciją, dar prisipirko nemažai baldų, sietynų, šviestuvų, urnų bei 
vazų. Negana to, jis susipažino su Paryžiaus vyno pirkliais ir įsi- 
gijo kelis tuzinus dėžių pačių geriausių vynų pargabenti namo į 
Brumholo vyno rūsius. Per kelias savaites taip pat buvo prikaup- 
ta nemažai keramikos, porceliano, sidabro ir lėkščių. 

— Pono Fergusono nepriekaištingas skonis, - vieną dieną tarė 
Elginui Merė. — Ir pinigų jis, matyt, nestokoja. — Tiesą sakant, jai 
norėjosi suturėti Elginą nuo tokio išlaidavimo. Nors ir negalėdami 
palikti Prancūzijos, savo išlaidas šioje šalyje jie privalėjo apmokėti 
patys. Gyventi viešbutyje buvo itin brangu, ir Merė jau siūlė jie- 
dviem išsinuomoti namą Paryžiuje, kad būtų pigiau. Tačiau dabar 
ji pradėjo nerimauti, kad pirkdamas šitiek mieste parduodamų pra- 
bangos daiktų Elginas vis tiek išleis daugiau, nei ji pajėgs sutaupyti. 

— Ponas Fergusonas klaikiai turtingas, Mere. Negaliu patikė- 


ti, kad šitoks turtingas žmogus, paveldėsiantis dar ir milžinišką 

dvarą Raite, siekia pertvarkyti vyriausybę ir šalies ekonominę sis- 
temą. Aišku, jis — tikras džentelmenas, bet, būdamas škotas, man 
regis, galėtų būti nuoseklesnis. 

Fergusonas nuolat žadino jųdviejų abiejų smalsumą ir susi- 
žavėjimą. Neturėdami nei ambasados, kurią reikėtų prižiūrėti, 
nei vaikų, kuriais turėtų rūpintis, jiedu beveik nenusitverdavo 
daugiau ko veikti, kaip aptarinėti naujuosius savo pažįstamus. 

— Tai kaipgi jis sugebėjo likti toks užkietėjęs viengungis? — pa- 
smalsavo Merė. 

— Ai, visokių kalbų girdėjau. Jis turėjo skandalingą romaną su 
ištekėjusia vokiete grafiene, kuri pagimdė jo sūnų. Tas berniukas 
dabar išsiųstas kažkur į pensioną. 

— Negi jiems nėra vilties kada nors atvirai būti kartu? Ar toji 
dama taip myli savo vyrą? — teiravosi Merė. 

— Ak, ne! Tačiau jos tėvas savo nemenką turtą užrašė jos vyrui, 
kad ji negalėtų jo palikti. Išsiskyrusi ji taptų elgeta, o šito, kiek 
suprantu, ji nenori, nors Fergusono turtų, man regis, užtektų 
jiems abiem. 

— Kaip liūdna! — atsiduso Merė. Tikras meilės romano siužetas! 

— Ai, Fergusonas nuolat susižavi tai viena, tai kita moterim. Ir 
jos berods visada atsako tuo pačiu. 

— Jis iš prigimties dosnus, - pasakė Merė. Fergusonas jau 
buvo spėjęs perprasti Merės skonį ir kaskart atnešdavo jai kokią 
dovanėlę — tai porcelianinį puodelį ar kitokį brangų niekutį, tai 
gardžių prancūziškų šokoladukų arba neįtikėtinos spalvos uolie- 
nų iš savo milžiniškos retų mineralų kolekcijos. - Be to, kaip 
politinis ekstremistas jis labai gerai išauklėtas. 

— Tačiau jo keistos demokratinės simpatijos ir panieka visuo- 
menės normoms trukdo jam susitupėti ir kur nors įsikurti. Jis 


nenori gyventi Skotijoje ir būti „didelio dvaro šeimininkas“, — 

mėgdžiodamas Fergusono kalbėseną, ištarė Elginas. — Nors nie- 
kaip nesuprantu, kas gi čia blogo. Subrendęs vyras nieko daugiau 


ir negalėtų norėti. 


DRĖGNAS PARYŽIAUS KLIMATAS ėmė rimtai kenkti Elgino sveikatai. 
Jis sumanė, kad būtų labai neblogai nuvažiuoti į Barežą pietva- 
karinėje Prancūzijoje pasigydyti garsiais tenykščiais mineraliniais 
vandenimis. Merė kreipėsi į savo bičiulį Sebastianį, tas paprašė 
Napoleono ir per kelias savaites leidimas buvo gautas. Elginas be 
galo apsidžiaugė ir pasiūlė Robertui Fergusonui keliauti drauge. 

Bareže juos aplankė grafas Šuazel-Gufjė, buvęs Prancūzijos 
ambasadorius Otomanų imperijoje. Elginas gerokai nustebo, kad 
šis žmogus, daugelį metų buvęs jo priešas, nutarė juos aplankyti. 
Šuazel-Gufjė buvo vienas didžiausių antikos meno kolekcionierių 
pasaulyje, ir visus tuos metus Rytuose jis praleido, mėgindamas 
kaip nors įsigyti Partenono lobius. Tai buvo žmogus, siuntinėjęs 
šnipus ir agentus visaip trukdyti Elgino planams, niekad neslėpęs 
savo pavydo ir prisiekęs gauti tas senovės vertybes Napoelonui — 
kuris žadėjo itin brangiai jas nupirkti — bei Prancūzijai. 

Vos tik įžengęs į kambarį, Šuazel-Gufjė beveik puolė į ašaras. 

— Lorde Elginai, atvykau maldauti jūsų pagalbos. Kad ir bū- 
dami priešai, mudu juk puoselėjame tą pačią aistrą! 

Paskui jis paaiškino, jog nuo pat revoliucijos, kai visų Prancū- 
zijos kilmingųjų turtai buvo konfiskuoti, savąją marmuro dirbi- 
nių kolekciją jis slėpė Graikijoje. 

— Išleidau visą savo turtą — visus savo šeimos ir savo dvarų pini- 
gus — surinkti ir išsaugoti toms antikos vertybėms. Esu visai suban- 
krutavęs. Napoleonas sutiko viską iš manęs nupirkti Luvro muzie- 
jui ir parvežti tuos kūrinius čionai. Tačiau lordas Nelsonas užpuolė 


juos gabenantį karo laivą ir viską konfiskavo anglų naudai! 

Elginas atsakė labai jį užjaučiąs, bet būdamas karo belaisviu 
Prancūzijoje niekuo negalįs padėti. Vis dėlto jis pažadėjo parašyti 
lordui Nelsonui laišką ir paprašyti jo grąžinti bent tuos kūrinius, 
kurie vis dar buvo asmeninė grafo nuosavybė. 

— Ačiū, milorde, - dėkojo jam Šuazel-Gufjė. Vargšas senukas 
taip susigraudino dėl kilnaus Elgino pasiūlymo, kad Merei net 
pasirodė, jog tuoj puls bučiuoti jam rankos. — Aš visai sužlugdy- 
tas! Esu tikras elgeta. Visą savo gyvenimą paaukojau tiems didin- 
giems lobiams rinkti, o dabar jų netekau ir nieko nebeturiu! 

— Pasistengsiu kuo galėdamas jums padėti, — tikino jį Elginas. 

— Turiu jus perspėti, — atsisveikindamas pasakė grafas. - Napo- 
leonas baisiai įniršo dėl šio praradimo. Jis pamėgins atsigriebti. 

Grafui išėjus, Merė ilgai tylėjo. Jos galvoje sukosi vienintelė 
mintis - kad jiedviem su Elginu lemta patirti grafo dalią. Elginas 
pagaliau gavo žinių, jog dalį marmuro dirbinių pavyko iškelti iš 
jūros dugno. Net ir prietaringieji narai, akinami didžiulių jiems 
mokamų sumų, sugebėjo pagaliau įveikti savo baimes ir sukurti 
savotišką gelbėjimo sistemą. Jie ištraukė šešiolika dėžių, ir vieti- 
nis darbų vadovas puoselėjo viltis iškelti visus akmens dirbinius. 
Tačiau sunkumai ir išlaidos, susiję su jų gabenimu į Angliją, vis 
dar kėlė didžiulių problemų, ką jau bekalbėti apie būtinybę per 
visą tą laiką slėpti viską nuo prancūzų. Elgino banko sąskaita ir 
taip buvo beveik tuščia. Jųdviejų viešnagė Prancūzijoje irgi ne- 
mažai atsiėjo, o kur dar didžiulės sumos, anksčiau išleistos amba- 
sadai Turkijoje išlaikyti, marmuro kūriniams Atėnuose sukaupti, 
o dabar dar ir jiems iš jūros dugno ištraukti! 

Netrukus prasidėjo rimti nemalonumai. Lusieris rašė iš Atėnų 
pranešdamas, kad Elgino bankininkas Konstantinopolyje atsisa- 
ko pervesti lėšas. Prancūzijoje jie, kaip ir visi aukštos padėties 


žmonės, gyveno vien kreditan. Tačiau Merė žinojo, kad anksčiau 

ar vėliau sąskaitas teks apmokėti. Elginas ir toliau nepaliaudamas 
pirko daugybę įvairiausių daiktų iš visos Prancūzijos. Kasdieni- 
nės dviejų valandų trukmės mineralinių vandenų procedūros ge- 
rokai pataisė jam nuotaiką, tačiau Merės ūpas vis prastėjo. Ji dar 
labiau ilgėjosi vaikų. 

Elginas irgi smarkiai susijaudino, grafui išėjus. 

— Girdėjai, ką jis sakė, Mere? Jei nepasisaugosiu, man baigsis 
lygiai taip pat! Privalome kaip nors paspartinti gelbėjimo darbus! 

— Ir kaip mums tai padaryti? — paklausė ji. Žinojo, ką jis atsa- 
kys: samdyti daugiau darbininkų. Nupirkti kitą laivą akmenims 
gabenti. Išleisti dar daugiau pinigų, kurių ir taip nebėra. Bet ji 
sumanė kitaip. Jai reikia grįžti namo ir iš ten pačiai imtis kontro- 
liuoti jųdviejų finansus. 

— Aš tariausi su Sebastianiu, — pasakė ji. - Jo nuomone, grįžu- 
si į Paryžių galėčiau išsirūpinti pasą. Jis įtikino Napoleoną išleisti 
mane namo gimdyti vaiko. 

— Tačiau be manęs? 

— Tavęs jie nepaleis, brangusis. O mūsų vaikai auga be mo- 
tinos, — pridūrė. — Aš noriu gimdyti namie, prižiūrima daktaro 
Skoto ir savo mamos. Ak, Elginai, būk geras! Kai vaikas gims, 
mes visi grįšim į Paryžių ir būsim tikra belaisvių šeimyna! 

— Tu teisi, Mere. Būdama Londone, galėsi priimti krovinius, 
kai juos atplukdys. Be to, iš ten lengviau galėsi susirašinėti su 
mūsų atstovais! - Elginas noriai persiėmė šia mintimi, ir Merė 
jau apsidžiaugė, kad neteks ilgai ginčytis ir jo įtikinėti. 

— Mielai palydėčiau ledi Elgin atgal į Paryžių, - pasisiūlė Fer- 
gusonas, kai tą vakarą pietaudami jie papasakojo jam apie savo 
planus. 

— Jūs labai malonus, pone Fergusonai, - atsakė jam Merė. Jis 


jau buvo spėjęs aplankyti visus čionykščius meno dirbinių ir bal- 

dų pirklius, pasilepinti mineraliniais vandenimis ir, Merė buvo 
tikra, ėmęs nuobodžiauti. 
— O jūs ar drauge negrįšite į Paryžių? — pasiteiravo jis Elgino. 
— Mano sveikata čia pasitaisė lygiai tiek, kiek buvo pašlijusi 
tame mieste, — atsakė Elginas. — Be to, jei nesipainiosiu Napole- 
onui po nosimi, gal jis mane pamirš ir mano popieriai su leidimu 


į laisvę kaip nors lengviau praslys jam pro akis. 


DRAUGE su FERGUSONU GRĮŽUSI į Paryžių, Merė čia nerado jo- 
kio parengto paso. Pamatęs, kaip ji pradėjo drebėti, Fergusonas 
pasisiūlė pats viską išsiaiškinti. Kelioms valandoms pradingęs, jis 
paliko ją laukti viešbutyje, o kai grįžo, jo veidas buvo mirtinai 
išbalęs, o išraiška — rūsti. 

— Kas nutiko, pone Fergusonai? Ar teks dar kalną prašymų 
išsiųsti, kad pagaliau gaučiau savo popierius? 

— Ledi Elgin, jums nepavyks išvažiuoti. Buvau Napoleono 
biure, ir tai, ką dabar jums pasakysiu, yra ne gandai, o gryna 
tiesa. Pasistenkite nepanikuoti. Esu čia tam, kad jums padėčiau, 
ir mudu kaip nors drauge visa tai ištversime, prisiekiu jums savo 
vardu ir savo garbe. | 

— Anglai suėmė generolą Bojė, Napoleono pėstininkų vadą, — 
kalbėjo toliau Fergusonas. - Napoleonas pasiryžęs kuo žiauriau- 
siai atkeršyti. 

Išgirdus žodį „atkeršyti“ pasaulis Merei paliovė suktis. Keštas. 
Merė užsimerkė, prisiminusi baisius garsus, kuriuos girdėjo tą- 
syk savo košmare - galingą tų milžiniškų mitinių būtybių sparnų 
plakimą, kai jos ją vijosi, ir Elgino pagalbos šauksmus, kai jos 
užgriuvo jį savo pabaisiškais kūnais. 

— Ledi Elgin! — Fergusonas smarkokai paplekšnojo jai per ran- 


ką. - Būkit gera, laikykitės! Ledi Elgin! Mere! 


Atėnės pagrobimas 381 


Išgirdusi iš jo lūpų savo vardą, ji staiga atitoko. Atsimerkusi 
pažvelgė į jį. 

— Sakykit man viską, — paprašė. 

— Jis suėmė lordą Elginą ir įkalino jį Lurdo tvirtovėje. 


0; ryžius, 


1803-1804-ųjų žiema 


— Ar jūs tikras, kad jo nekankins? — paklausė Merė Fergusono. 
Subankrutavus Ricbelieu viešbučiui, kuriame buvo apsistoję per- 
nelyg daug sulaikytųjų, priverstų gyventi kreditan, jiedu abu per- 
sikėlė į Prince de Galles viešbutį Sent Onorė gatvėje. 

Šįvakar Robertas palydėjo Merę į operą, o dabar ji sunkiai 
nugrimzdo į didžiulį minkštą fotelį salone, kol Robertas tušti- 
no paskutinius Elgino konjako likučius. Vakarais, nors išvargusį 
jos kūną vis dažniau priveikdavo paskutiniųjų nėštumo mėnesių 
sunkumas, jiedu dviese dažnai važiuodavo į operą ar teatro vai- 
dinimus, kur žinojo apsilankysiant ir Napoleoną arba Taleira- 
ną. Fergusono ir Sebastianio pažinčių dėka Merė turėjo progą 
pabendrauti su galingiausio Prancūzijos asmens žmona ir su jo 
„baisingojo pirmojo parankinio sutuoktine. Abi moterys labai už- 
jautė Merę ir pažadėjo užtarti Elginą savo vyrams. 

— Šnekėjausi apie Elgino padėtį su aukščiausiais Prancūzijos 
pareigūnais ir garbingiausiais šalies žmonėmis, — klestelėdamas į 
fotelį greta Merės, pasakė jai Fergusonas. Ji matė, kad jis taip pat 
gerokai suvargęs. Fergusonas dieną naktį rūpinosi gauti kuo dau- 
giau informacijos apie Elgino kalinimo statusą. — Pasinaudojęs 
savo ryšiais mokslo bendruomenėje, patekau į vieną iš Napoleo- 


no rytinių priėmimų. Ten renkasi pažangiausi Prancūzijos moks- 

lininkai bei intelektualai, ir aš padariau asmeninį pareiškimą, 
reikalaudamas garbingo ir humaniško elgesio su lordu Elginu. 

— Nežinau nė kaip jums bedėkoti, - atsakė jam Merė. - Esu 
tikra, kad mano vyras bus be galo sujaudintas sužinojęs, kiek 
pastangų jūs dedate jo byloje. 

Fergusonas drauge su Mere išsiuntinėjo dešimtis laiškų visiems 
įtakingiems žmonėms, kuriuos tik pažinojo, o tai reiškė, kad di- 
džiąją dienos dalį jiedu praleisdavo rašydami laiškus ir prašydami 
kiekvieno, kas tik gali, jiems padėti. Merė nuolatos susitikinėjo 
su Sebastianiu ir prašė jo priminti Napoleonui, kaip Elginas rei- 
kalavo gailestingumo prancūzų kaliniams Konstantinopolyje, su 
kuriais, jeigu ne jo įtaka, turkai tikrai būtų susidoroję. 

— Nėra reikalo man dėkoti, - atsakė Fergusonas. - Argi ne 
mano pareiga pagelbėti bičiuliui škotui ir gražiajai jo žmonai? 

— Vis dėlto jūs jau du mėnesius be poilsio triūsiate, rūpin- 
damasis mano reikalais. Mes jums be galo daug skolingi, - kiek 
sutrikusi dėl komplimento, neatlyžo Merė. - Negaliu nė pagal- 
voti, pone Fergusonai, kokių gandų esu girdėjusi apie prievartą 
ir kankinimus, kurių patiria kaliniai Lurdo kalėjime. Sako, kad 
tai — niūri ir drėgna viduramžių tvirtovė. 

— Kalbėjausi su prancūzų žvalgybos vyrais, jie žadėjo išsiaiškinti, 
kokie tardymo būdai kalėjime bus taikomi Elginui. Mane patikino, 
jog net ir Lurde tokios aukštos padėties žmogaus kaip Elginas ne- 
turėtų kankinti. Bet aišku, kad jį tardys. Gali būti, kad jam kiaurą 
naktį neleis miegoti, norėdami išpešti kokį nors prisipažinimą. 

— Betgi jo sveikata ir taip silpna, — atsiduso Merė. - Jūs nepa- 
žįstate Elgino. Jis kur kas rimčiau serga, nei visi mano. Jam reikia 
nuolatinio gydymo. 

— Taip jau būna, kai vyksta karas, - atsakė Fergusonas, pil- 
damas jai konjako. — Išgerkit, ledi Elgin. Lordui Elginui nepa- 

kenks, jei retkarčiais palengvinsit ir sau gyvenimą. Atminkite, 
kad jūsų vyras - žymiausias Napoleono kalinys. O gailestingu- 
mas šiais laikais — retas dalykas. 

Po kelių savaičių Fergusonas sužinojo, kad prancūzai buvo 
paspendę Elginui spąstus: pakišo jam laiškus, neva rašytus kito 
anglo kalinio, su kuriuo Elginas atseit rezgęs sąmokslą. 

— Tačiau jie sako, kad lordas Elginas net neskaitęs sunaikino 
tuos popierius ir pareiškė juos perdavusiam žmogui, kad taip pat 
elgsis su visa tolesne „slapta“ korespondencija, — pranešė jis Me- 
rei. — Taigi kol kas jam sekasi juos pergudrauti. 

Ji apkabino rankomis savo didžiulį pilvą su dar negimusiu 
Elgino kūdikiu ir pravirko. Fergusonas ištiesė jai nosinę; kažin, 
iš kur jis dar jų ima? — nusistebėjo Merė. Per pastaruosius kelis 
mėnesius ji dažnai verkdavo jo akivaizdoje. 

— Turint omeny jo sveikatos būklę, Elginas turėtų jaustis leis- 
gyvis, bet jam vis dar užtenka dvasios stiprybės pergudrauti tuos, 
kas spendžia jam spąstus, - graudinosi ji. Merei jau prasidėjo tas 
nėštumo etapas, kai ji beveik nebeužmigdavo, tačiau ir dėl to 
jautėsi kone patenkinta, nes gyveno be miego — panašiai kaip 
kalėjime tardomas jos vyras. Kokių dar kančių jam tenka patirti? 
Pati šiomis dienomis ji jautėsi tokia pavargusi, kad tikriausiai 
būtų sutikusi su bet kokiais kaltinimais ir prisipažinusi bet ką. — 
Tučtuojau parašysiu Elgino motinai ir pranešiu, kaip nepaprastai 


turime didžiuotis jos sūnumi. 


Po KELIŲ MĖNESIŲ nepaliaujamos Merės pastangos, regis, ėmė 
duoti šiokių tokių rezultatų. Tai rodė mažiausiai du dalykai. .Jai 
pavyko įtraukti Napoleoną į asmeninį susirašinėjimą, ir vieną 
dieną jo atsakymas į paskutinį jos maldaujamą laišką atėjo į vieš- 


butį sykiu su miniatiūriniu jo paties portretu. Dar po kelių die- 

nų — be abejo, neatsitiktinai — jai pavyko išsireikalauti asmeninio 
priėmimo pas Taleiraną. Jiedu su Fergusonu buvo parengę planą 
siūlyti ministrui pirmininkui iškeisti Elginą į generolą Bojė. Di- 
džiausiai jos nuostabai, Ialeiranas sutiko su tokiomis sąlygomis. 
— Bonapartas siunčia jums savo apgailestavimus, madam El- 
gin, - pasakė jai Taleiranas. Jis buvo griežtas, bet mandagus ir 
kažkodėl nekėlė Merei tokios baimės, kokią ji žinojo jį sugebant 
įkvėpti. Buvo kalbama, kad šis žmogus — vienintelis ir didžiau- 
sias šaltakraujis sąmokslininkas Prancūzijos istorijoje, tačiau jai 
jis nuoširdžiai stengėsi padėti. — Jis negali pats asmeniškai su ju- 
mis susitikti, kad ir kaip norėtų. Jis mielai jums padėtų, tačiau 
pirmiausia turi vykdyti savo priedermes Prancūzijos žmonėms. 
Mes kariaujame, ir lordas Elginas, be abejo, supranta, kad pa- 
prasčiausiai yra priverstas atlikti savo vaidmenį šiame kare. 
Merė išėjo iš šio susitikimo apimta entuziazmo. Ji parašė savo 
motinai, Elgino motinai ir lordui Hoksberiui, visų jų maldauda- 
ma kreiptis į karalių su prašymu dėl mainų. Buvo tikra, jog dar 
po kelių savaičių Elginas išeis į laisvę - kaip sykis laiku, kad spėtų 


pamatyti savo ketvirtojo vaiko gimimą. 


OJauning Stritas, 


1803 metų gruodžio 23-ioji 


Gerbiamoji ledi Elgin, 

Turėjau garbės gauti Jūsų šviesybės laišką, kurį nedelsdamas 
pateikiau Jo didenybei. Mielai būčiau suteikęs Jo didenybei kuo 
nuoširdžiausią džiaugsmą prisidėti prie lordo Elgino išlaisvinimo 
iškeičiant jį į generolą Bojė, tačiau pareigos jausmas neleidžia jam 
kokiu nors būdu pripažinti ar įteisinti galimybės keisti asmenis, 

pagal karo įstatymus tapusius belaisviais, į savo paties valdinius, 
sulaikytus Prancūzijoje pažeidžiant Tautų teises. 

Patikinu Jūsų šviesybę su kuo giliausiu nusiminimu negalįs su- 
teikti Jums prašomos pagalbos. Su didžiausiu malonumu būčiau 
kaip nors apčiuopiamai prisidėjęs prie lordo Elgino išlaisvinimo ir 
Jūsų šviesybės išvadavimo iš šios nemalonios padėties, kurioje atsidū- 
rėte dėl savavališkų prancūzų valdžios veiksmų. 

Turiu garbės būti Jūsų, ir t. t. 
Lordas Hoksberis 


AR TAI TURĖJO REIKŠTI, kad lordas Hoksberis nelaiko lordo Elgino 
tokiu pat reikšmingu kaliniu, kaip generolas Bojė? Merei dar kartą 
buvo prikišamai parodyta, kad britų valdžia visai nevertina Elgino, 
ir ji dabar skaudžiai graužėsi, kam išvis rašė jam apie šį planą. 
Merė gavo ir savo motinos bei Elgino motinos laiškus, tačiau jų 
turinys buvo anaiptol ne toks, kokio ji tikėjosi: vienas kitas pagyri- 
mo ir dėkingumo žodis jai už tas nepaliaujamas pastangas, kurias 
ji dedanti savo vyrui išlaisvinti, nors ir kentėdama paskutiniųjų 
nėštumo mėnesių nepatogumus. Merės motina dar apkaltino ją, 
kam apleidusi savo vaikus, likdama Paryžiuje. Nejaugi ji nesu- 
pranta, kad Merė negali išvykti? O senoji ledi Elgin atsiuntė itin 
kandžių kaltinimų kupiną laišką, reikalaudama, kad Merė liautųsi 
„lyg debiutantė važinėjusi po Paryžiaus balius, kas visai nedera 
nėščiai trijų vaikų motinai“. Argi ji nesuvokia, kad Merė dalyvauja 
aukštuomenės vakaruose vien tam, kad užmegztų ryšių su svarbiais 
prancūzų visuomenės veikėjais, galinčiais padėti išlaisvinti Elginą? 
Ko gero, kokios nors piktavalės anglės iš sulaikytųjų Paryžiuje bus 
parašiusios ledi Elgin neva kiek per dažnai matančios Merę „vieno 
nevedusio škoto draugijoje, kas toli gražu nedera ištekėjusiai mo- 


teriai. Negana to, Elgino motina persiuntė šias kandžias apkal- 

bas ir savo bemiegių naktų iškamuotam sūnui, reikalaudama, kad 
jis sudrausmintų „miesto pagundoms“ pernelyg pasidavusią savo 
žmoną. Ak, kad toji moteriškė bent būtų žinojusi, kiek pastangų 
Merei kainuoja kas vakarą rengtis ir žengti į žvarbų, drėgną 
Paryžiaus orą, užuot sau maloniai kiūtojus viešbutyje su puodeliu 
karštos arbatos! Taip, jai patinka būti su žmonėmis. Tačiau jeigu ją 
per dažnai mato lydimą vieno nevedusio vyro, kuris pastaruosius 
keletą mėnesių nieko daugiau ir neveikia, tik atsidavęs talkina savo 
vaikystės draugo žmonai, tai tik todėl, kad ji kaip įmanydama sten- 
giasi išnaudoti kiekvieną progą priartinti savo vyro laisvę. 

Vis dėlto Elginui taip neatrodė. Jo laiškai ateidavo pilni skau- 


džių priekaištų: 


Aš pažįstu Paryžių, Mere. Žinau, koks jis žavus. Puikiai žinau, kad 
šis miestas ir jo gyventojai, ypač visokie plevėsos, tik ir tykantys nekal- 
tų moterų, gali sugundyti kiekvieną elgtis nederamai. Sužinojau, kad 
nuolatos važinėji į operą. Patikėk, nepavydžiu tau, kad linksminiesi, 
bet Dievas mato, jog tai prieštarauja prigimčiai. Tavo elgesys skaudina 
mane labiau nei kalėjimo sąlygos. Mane dar labiau piktina, kad viena 
pati priimi vyrus ir viešai rodaisi jų draugijoje. Aš pasipiktinęs, kad 
vaikštai po parduotuves lydima vyro, kuris nėra tavo sutuoktinis. Aš 
priblokštas, kad įsileidi šį žmogų į mudviejų intymią vedybinio zyveni- 
mo erdvę. Aš tolydžio gaunu žinių, kad tu nuolat būni vyrų draugijoje 
ir niekuomet — su kitomis damomis. Neišvardysiu visko, ką sužinojau, 
bet sunku patikėti, kokių dalykų išgirdau apie tavo elgesį nuo tada, kai 


mudu išsiskyrėme. 


Įskaudinta tokių kaltinimų, Merė atrašė irgi nerinkdama žodžių. 
Vieninteliai vyrai, kurių draugiją ji palaiko, yra tie, kurie gali 


prisidėti prie Elgino išlaisvinimo. Jeigu jis žinąs nors vieną damą, 

galinčią jo byloje turėti tiek įtakos, kiek Napoleonas arba Taleira- 
nas, tai ji prašanti jį nedelsiant pranešti jų vardus, kad ji nuo šiol 


galėtų palaikyti su jomis draugystę. 


O dėl pono Fergusono, kurį tu kaltini nederamu elgesiu, tai žinok, 
kad nei tu, nei aš niekada nesame turėję labiau atsidavusio draugo. 
Mano vienatvėje jis tapo man nelyginant brolis. 


Po kelių mėnesių nepaliaujamų jos pastangų Napoleonas pa- 
galiau teikėsi išleisti Elginą iš Lurdo kalėjimo su sąlyga, kad šis 
liksiąs Po miesto apylinkėse, kur būsiąs nuolat prižiūrimas. Na- 
poleonas atsiuntė Merei laiškutį atsiprašydamas, kad laikąs Elgi- 
ną taip atstu nuo jos, tačiau niekaip negalįs leisti, kad jis laisvas 
blaškytųsi po Paryžių. 

Elginas tučtuojau pareikalavo, kad Merė važiuotų pas jį: 


Kadangi Bonaparto valia privalau likti provincijoje, tau teks ne- 
delsiant pas mane atvykti. Tai vienintelis dabar deramas dalykas. 
Aš jau ištrūkau iš kalėjimo ir galiu gyventi su savo žmona, tegu ir 
ne sostinėje. Tau teks atsisakyti lakstymų po miestą ir pramogavi- 
mų neva ta dingstimi, kad rūpiniesi mano reikalais. Aš jau nebesu 
įkalintas. Ir tau nebebus daugiau kuo dangstytis, kai, lydima kitų 
vyrų, 0 ne savo sutuoktinio, pasirodysi naktiniuose Paryžiaus pasi- 


linksminimuose. 


— Betgi aš šiomis dienomis gimdysiu, — atsiduso ji Fergusonui, 
atnešusiam jai Elgino laišką. 

— Jis pats nesusivokia, ką daro, Mere, - pasakė Robertas. Bū- 
damas dviese su ja, jis įprato vadinti ją vardu. — Susiprotės, kai 


bent kiek atsigaus nuo žiaurių kalėjimo sąlygų. 

Vis dėlto vyro nepasitikėjimas ją labai įskaudino. Robertui 


dar nespėjus išeiti, ji parašė atsakymą: 


Koks tu nepakartojamai mandagus, Elginai, kai įsakmiai liepi man 
šiandien pat arba rytoj išvykti iš Paryžiaus ir važiuoti pas tave. O 
ar supranti, kad aš bet kurią dieną galiu gimdyti? Ar tikrai nori, 
kad rizikuočiau keliaudama? Ar aš tikrai tau nė truputėlio nerūpiu, 
Elginai? Tik tiek tegaliu pasakyti. Tavo laiškas taip žiauriai mane 
įskaudino, kad nepajėgiu daugiau ką nors parašyti. 


— Štai, imkit ir išsiųskit jam šį atsakymą, — pasakė ji, sulanksty- 
dama laišką ir užspausdama jį asmeniniu savo antspaudu. — Aš 
nesileisiu įsakinėjama, netgi savo pačios vyro. Ir nerizikuosiu dar 
negimusio savo kūdikio sveikata vien tam, kad patenkinčiau už- 
gaidas suaugusio vyro, kuris elgiasi kaip mažas vaikas! 

Robertas šypsodamasis paėmė iš jos laišką. Tada sumušė kul- 
nais ir formaliai atidavė jai pagarbą — panašiai kaip austrų karei- 
vis; ko gero, tokį stilių buvo nusižiūrėjęs bendraudamas su savo 
vokiete meiluže. 

— Klausau, ledi Elgin! Įsakykite man, ką norite, ir aš mielai 
išpildysiu jūsų valią. 


Nuo PAT TOS AKIMIRKOS, kai jį išvydo, visą kruviną ir besiblaš- 
kantį lyg sužeistas karys, nors vienintelis mūšis, kuriame dalyva- 
vo, buvo grumtynės su gimimo kanalu, Merė žinojo, kad mažylis 
Viljamas bus kitoks nei kiti. 

Pribuvėja pakėlė berniuką ir prikišo Merei arčiau prie vei- 
do, kad ši pro akis temdantį nuoilsio ūką galėtų jį pamatyti. 
Per ašaras Merė pirmąkart pažvelgė į didžiausią savo gyvenimo 


meilę. 

— Ko gi tu verki, mažyli? — paklausė ji šypsodamasi. - Juk 
skaudėjo tai man! 

Kai pribuvėja nunešė berniuką nuprausti ir suvystyti, Merei 
nudiegė širdį iš liūdesio ir ji pajuto trokštanti kuo greičiau vėl 
paimti jį į glėbį, kad galėtų žiūrėti į jį kiek tinkama. 

— Kelinta šiandien diena? — paklausė ji viešbučio kambarinės, 
atėjusios pakeisti paklodžių. 

— Kovo penktoji, ponia, — atsakė mergina. - Dabar pusė de- 
vynių ryto. 

— Tai atitraukite užuolaidas ir įleiskite vidun saulės, — paprašė 
Merė. — Nuo šiol tai - mano mylimiausia metų diena! 

Gimdymas truko nuo pat vakar vakaro. Jos tarnaitė, panelė 
Gosling, septintą valandą vakare atnešė jai lengvą vakarienę, bet, 
nespėjus nė bulvės atsikąsti, Merei nutekėjo vandenys ir prasidėjo 
sąrėmiai. Kitos dvylika valandų buvo tokios pat siaubingos, skli- 
dinos nhepakeliamo skausmo ir baimės, kaip ir kiti Merės gimdy- 
mai — o kartais jai būdavo net dar blogiau, nes čia ji buvo viena, 
be vyro ir savo šeimos, svetimoje šalyje. Tačiau mažojo jos ber- 
niuko mėlynų akių žvilgsnis atpirko visas kančias. 

— Kokia aš laiminga, kad ištvėriau, kol tu gimei, —- sušnibždėjo 
ji kūdikiui, kai pribuvėja vėl jį jai atidavė. - Nes dabar galėsiu 
tave pažinti. Aš esu Merė, Elgino grafienė, kilusi iš Dirletono 
kaimo prie Forto įlankos. Tai nuostabi vieta, kurią tu tikrai pa- 
milsi. O tu, mielas mano berniuk, esi nuo gimimo paryžietis, tad 
visada būsi toks žavingas, koks esi šią akimirką. 

Jis išties buvo nuostabus. Visi jos vaikai buvo gražūs, tačiau Vil- 
jamas turėjo pačias mėlyniausias akis — nelyginant Egėjo jūros van- 
denys, raibuliuojantys vasaros saulės spinduliuose, - kurias slėpė 
neįtikėtinai ilgos juodos blakstienos. Jis buvo rausvutis ir apvalai- 


nas, dar įsčiose nupenėtas riebiais paryžietiškos virtuvės padažais. 

Ir, skirtingai nei kiti kūdikiai, jis žvelgė į motiną rimtai ir smalsiai, 
ir be galo protingai — tarsi į kokį įdomų tyrinėjimo objektą. 

Nors ir būdama dar per silpna keltis iš lovos, Merė atsisakė 
atiduoti kūdikį atėjusiai jo pamaitinti žindyvei. Buvo girdėjusi 
apie raupų protrūkį kai kuriuose Paryžiaus kvartaluose. Ką ji 
žino, iš kur šioji moteris? Merė akimirksniu apsisprendė numoti 
ranka į visuotinai priimtas normas bei papročius ir pati žindyti 
šitą mažą stebuklą. 

Vos tik pajėgė atsisėsti lovoje be dubenį rėžiančio skausmo, 
ji išsiuntė laiškus tėvams, senajai ledi Elgin ir pačiam Elginui 
pranešdama, kad greta trijų savo turkų jie dabar turį dar ir mažą 
prancūzaitį. Ji nedaug terašė apie gimdymo kančias, nors jautėsi 
tokia pat silpna ir nusikamavusi, kaip ir po Harietos gimimo, 
neužsiminė ir apie vyro kaltinimus jai dėl nederamo elgesio prieš 
susilaukiant vaikelio. Jai norėjosi pamiršti tuos nemalonumus ir 
palikti juos praeičiai. Tačiau ji pranešė nusprendusi pati žindyti 
savo mažylį. 

Šis skandalingas sprendimas sukėlė visuotinio pykčio ir 
prieštaravimų audrą, netgi ją prižiūrintis daktaras pasipiktino. 
O jos tėvai ir Elgino motina tiesiog įsižeidė, kad Merė prilygina 
save eilinei tarnaitei. Kur tavo orumas ir savigarba? — klausė jie. 


Merė parašė motinai atsakydama: 


Prašom manęs nebarti! Jau ir taip pakankamai priekaištų prisiklau- 
siau. Esu čia pati viena ir sergu. Visą laiką rūpinausi tiktai savo 
vyro išlaisvinimu ir niekuo daugiau. Jau ištisus dvylika mėnesių 
nemačiau savo brangiųjų trijų turkiukų. Ir jeigu dabar man atrodo 
įmanoma išsaugoti savo mažylio gyvybę imantis tokių atsargumo 
priemonių, tai taip ir darysiu! 

Tačiau keisčiausia buvo Elgino reakcija. Jis siuntė jai prieštaringus 
atsakymus. Tai griežtai barė ir priekaištavo, kad Merė pati žindo 
vaiką nelyginant kokia valstietė, tai geidulingai aiškino norįs sy- 
kiu su kūdikiu priglusti prie jos neabejotinai pilnų krūtų. Šiuo 
gyvenimo laikotarpiu vien pagalvojusi apie seksą ir jo pasekmes 
Merė pasijusdavo visiška ligonė. Vis dėlto ji vylėsi, kad nebeverta 
tuo rūpintis. Juk turėdamas ketvertą sveikų atžalų Elginas tikrai 
nebevers jos gimdyti jam dar daugiau įpėdinių. O dabar, kad ir 
būdama viena, tremtyje ir išsiilgusi kitų trijų savo vaikų, Merė 
galėjo visiems jiems skirtą meilę išlieti šitam mažyliui. Būdamas 
toks mielas ir meilus, Viljamas tapo vienintele jos paguoda bei 
gyvybės šaltiniu visiems namams, ir vienintele užtvara, saugančia 


Merę nuo juodos melancholijos antplūdžio. 


— JUMS REIKIA ĮKVĖPTI šviežio oro, Mere, — vieną kaip reta sau- 
lėtą pirmadienio rytą išdygęs prie jos durų pareiškė Robertas. 
Nuo pat kūdikio gimimo ji buvo tokia išblyškusi ir silpna, kad 
teįstengė tiktai gulėti lovoje, žindyti kūdikį ir čiauškėti su juo. 
Lietingas Paryžiaus pavasaris ir jos pačios savijauta neleido imtis 
nieko daugiau. — Deja, jūsų atsiskyrėliškas gyvenimas užsidarius 
nuo viso pasaulio turi pagaliau baigtis. Oras puikus, dabar jau 
birželis, ir parkai nuostabiai veši. Eime pasivaikščioti! 

Nedrąsiai paprieštaravusi, Merė vis dėlto apsirengė ir aprengė 
vaiką. Kaip nuostabu buvo vaikštinėti po Paryžiaus parkus su 
Robertu, gebančiu įvardyti kiekvieną kuplų žiedą, medį, paukštį — 
net vabzdį! - kurį tik pamatydavo pakeliui. Tie pasivaikščiojimai 
tapo kasdieniu jų ritualu, jei tik leisdavo oras. Merei netgi 
atrodė, kad Robertas turbūt kiauras dienas budriai stovi prie 
lango, nes vos tik lietaus debesis praplėšdavo koks saulės spin- 


dulys, jis po kelių minučių jau atsirasdavo prie jos durų. Taip jie 

su didžiausiu malonumu ir vaikštinėdavo, kol vieną rytą sutikta 
prancūzė nesustabdė jų ir, pasižiūrėjusi į berniuką, nepuolė svei- 
kinti Roberto susilaukus tokio puikaus sūnaus. Tiek Merė, tiek ir 
Robertas taip sutriko, kad net nebandė jos pataisyti. 

Po kelių dienų jis pasisakė Merei išvykstąs iš Paryžiaus. 

— Seras Džozefas Benksas gavo Bonaparto leidimą, — paaiškino 
jis. Seras Džozefas ne tik buvo Fergusono mokytojas ir vado- 
vas, bet ir nepaprastai gerbiamas visų pasaulio žmonių, nepai- 
sant tautinės priklausomybės. Jis buvo įžymus botanikas, sykiu 
su kapitonu Kuku tyręs Ramiojo vandenyno salas, o paskui 
tapęs Karališkojo botanikos sodo direktoriumi; jo vardu buvo 
pavadintos kelios salos, ir Jo didenybė aukštai vertino jo protą 
bei išmintį. — Jau turiu visus popierius. Reikia pasinaudoti šia 
galimybe grįžti namo. 

— Namo? — Merė ir pati suprato besielgianti savanaudiškai, 
tačiau pajėgė galvoti tik apie tai, kaip jai pačiai bus nyku, jam 
išvykus. — Tačiau jūs jau tiek metų gyvenate toli nuo namų, pone 
Fergusonai! 

Ji vylėsi, kad jis pastebės, jog ji vėl ėmė kreiptis į jį pavarde. 

— Turiu važiuoti, Mere. Jūs pati žinote, kad privalau išvykti, 
tad neskaudinsiu jūsų, aiškindamas priežastis. 

Ji ėjo kaip ėjusi, nors jo žodžiai taip ją sukrėtė, kad nė pati 
nesuprato, kaip dar sugeba dėlioti kojas. Bijojo į jį net pažvelgti, 
bijojo susidurti su degančių jo akių žvilgsniu, kuriose švietė lau- 
kimas, ką gi ji atsakys. Jai norėjosi prabilti, tačiau nepajėgė nieko 
atsakyti į tai, ką jis turėjo omenyje tardamas tuos žodžius. 

— Neturiu teisės prašyti jūsų pasilikti, — ištarė ji. — Jūs pavertėt 
nepakenčiamą gyvenimą visai pamanomu, ir tikiuosi, kad grįžęs 
į Škotiją nepamiršite lordo Elgino reikalų. Mudu abu būsime 
jums be galo dėkingi už jūsų pastangas. 

— Jūsų reikalų aš niekada nepamiršiu, ledi Elgin, — atsakė jis. 
Tada pamojo karietai. - Prince de Galles viešbutis, - nurodė jis 
vežikui, o tada atidarė Merei dureles ir įkėlė vidun kūdikį su 
vežimėliu. 

Merė negalėjo žiūrėti į tą nevilties išraišką Roberto veide, sle- 
piančią tiek neišsakytų dalykų. Jis juk tiek daug dėl jos padarė! 
Kurgi ji dabar būtų šiame mieste viena ir su kūdikiu ant rankų, 
jeigu ne jis? Kokiais žodžiais jam padėkoti, nesujudinant to jaus- 
mų debesies — tylaus, bet puikiai juntamo ir tikro, - susikaupu- 
sio tarp jųdviejų? 

— Atleiskit, kad nepalydėsiu jūsų iki pat namų, — jis paėmė 
jos ranką, virpančią ir sustingusią it ledas, ir švelniai pabučia- 


vo. —- Sudiev! 


O Žrėnai devintaisiais 
Tvisdešimtmetės taikos 
su Sparta metais 


FEIDIJO TEISMAS BUVO parodija, tačiau vienintelis būdas tai at- 
skleisti ir įrodyti savo nekaltumą jam buvo tą procesą iškentėti. 
Aš ten nedalyvavau. Moters buvimas teisme jau savaime sukeltų 
skandalą, o mano pasirodymas tikrai jam nebūtų pagelbėjęs. Aš 
juk buvau toji ragana, sugundžiusi jį padaryti blogybes, kurio- 
mis jį kaltino — ne teismas, bet turgaus gandonešiai, jų kurstoma 
viešoji nuomonė sklaidėsi po aikštę sykiu su suodžiais bei aitriais 
laužų dūmais ir kitais tamsiais, nemaloniais dalykais. Kuo dau- 
giau apie tą skandalą visi plakė liežuvais, tuo labiau tikrąja nusi- 
kaltėle dariausi aš, o ne Feidijas. Tai aš esą užsigeidusi savo veido 
atvaizdu išniekinti Atėnės Partenės šventyklą ir, pasitelkusi savo 
raganystes bei įtaką Perikliui, privertusi didįjį skulptorių paten- 
kinti manąjį šventvagysčių troškimą. 

Periklio nurodymu mudu su Feidiju ir toliau neigėme, kad 
aš pozavau Atėnės statulai. Mūsų priešai vis tiek atkakliai kėlė šį 


kaltinimą, lygiai kaip ir tą, kad Feidijas save ir Periklį pavaizda- 

vęs ant Atėnės skydo. Teismo atrinktų pareigūnų grupė aplan- 
kė Partenoną, kad nustatytų, ar tuose atvaizduose esama kokio 
panašumo į tuodu vyrus arba į mane, bet jiems teko pripažinti, 
kad jei kokių bendrų bruožų ir esama, tai jie labai jau sunkiai ap- 
čiuopiami. Gavusi per nosį, Elpinikė - pagrindinė šio antpuolio 
kurstytoja — ir naujasis jos bendrininkas Alkibiadas ėmėsi ieškoti 
kitokių kenkimo būdų. 

Pasklido gandai, neva Feidijas, auksindamas statulą, nusukęs 
nemažą aukso kiekį, tad jam teko stoti prieš teismą dėl kaltini- 
mų visuomeninių lėšų grobstymu. Bylos svarstymas turėjo vykti 
šiandien, ir mes nežinojome, kuo jis baigsis. Svorių ir matų tar- 
nybos pareigūnai pareikalavo nuplėšti nuo statulos visą auksą ir 
jį pasverti. Feidijas nerimavo, ar tik jie nebūsią papirkti, kad ne- 
teisingai nurodytų svorį, o jei taip įvyktų, tuomet neišvengiamai 
būtų apkaltintas ir Periklis. 

Elpinikė nedviprasmiškai apie tai užsiminė, kai kitą dieną po 
savo pokylio pamatėme ją per žaidynes. Ji tyčia nusprendė eiti 
skersai stadiono, kad galėtų pražygiuoti tiesiai priešais mus. Pa- 
mačiusi ją ateinant, aš įspėdama stuktelėjau Perikliui koja. Paju- 
tau, kaip jis giliai, nervingai atsiduso. 

— Tu ištrėmei mano brolį, Perikli, ir aš nenurimsiu, kol tavęs 
neištiks toks pats likimas, — drėbė jam Elpinikė. Jis nekreipė dė- 
mesio į jos žodžius, bet man pasirodė, kad joje prisikaupę tiek 
pykčio ir neapykantos, kad šie jausmai turi kaip nors išsiverž- 
ti — ji būtinai keršys. 

Tačiau Periklis tik numojo ranka į mano nuogąstavimus. 

— Ji jau sena. Gal ji spės numirti greičiau, nei sulauks to atpil- 
do, kurio čia taip gviešiasi. 

Tai buvo prieš mėnesį. Aš taip jaudinausi dėl to, kuo baig- 


sis Feidijo teismas, kad nutariau eiti pas Diotimą pasiteirauti, 

kokia dievų valia. Kad ir kaip gyniausi ir neigiau ką nors bloga 
padariusi, manęs nepaliovė kaltinę pozavus skulptoriui. O nuo 
tada, kai išvydau grėsmingą keršijančios Nemesidės ir jos pabaisų 
viziją, man nedavė ramybės mintis, ar tik Atėnė nebus nutarusi 
nubausti manęs už padarytą nusikaltimą. Nerimavau ir dėl Fei- 
dijo. Ar jis nebus įžeidęs didžiosios deivės, suteikdamas jai mano, 
mirtingos moters, veidą? Ką gali žinoti, kas sukels dievų pyktį? 
Apie tai galėjome nebent spėlioti. 

Paaukoti avį, iš kurios vidurių būtų galima perskaityti dievų 
valios ženklus, - gana brangu. Pasiunčiau vergę į turgų įkeisti kai 
kurių savo brangenybių, kurios man nelabai patiko, vildamasi, 
kad ji neišduos manęs Perikliui. Pietums pirkau pigesnės rūšies 
žuvį, mažinau ir kitas namų išlaidas, kol surinkau pakankamai 
pinigų įteikti žynei. Visa tai reikėjo gana kruopščiai suplanuoti, 
ir Sokratas apsiėmė tarpininkauti tarp Diotimos ir manęs. 

Buvau dėkinga Diotimai, sutikusiai atlikti uždarą aukojimą. 
Man nesinorėjo matyti, kaip žudomas gyvulys. Nuo tada, kai 
patyriau esanti nėščia, mano skrandis pasidarė jautresnis nei 
paprastai. Nors nieko nevalgiau, sulig kiekviena diena dariausi 
apkūnesnė. Nesitikėjau pajėgsianti ištverti upeliais plūstančio 
kraujo vaizdą. 

Kai su Sokratu atvykome prie Akropolio šventyklos, mus pa- 
sitiko ir pasveikino dvi jaunos merginos, kurios nuvedė mus prie 
nedidelio aukuro, skirto privatiems aukojimams atlikti. Patalpo- 
je buvo tamsu. Degė kažkokie aitrūs smilkalai, o jų dūmai sklai- 
dėsi ore. Nelabai supratau, koks tai kvapas, bet nuo jo man ėmė 
darytis bloga. Jokio gyvulio niekur nesimatė, tiktai ant aukuro 
stovėjo dubuo su vidurius primenančia mase. Diotima sėdėjo ant 
didžiulių pagalvių, užmerkusi akis ir, regis, nugrimzdusi į transą. 


Merginos parodė mums krėslus prisėsti, o tada patylomis atbulos 

išslinko laukan. Mudu be galo ilgai sėdėjome priešais žynę, lauk- 
dami, kol ji atsimerks ir ką nors mums pasakys. Pagaliau, giliai 
įkvėpusi, ji tarsi pabudo iš užmaršries. 

— Nežinau, Aspasija, kodėl tu regi grėsmingąją Nemesidę. 
Atėnė tikrai neketina už ką nors tau keršyti. 

Diotima moka taip reikšti savo mintis, kad nekyla jokio noro 
nei ginčytis, nei klausinėti. Spėliojau, ar ji išties tokia tikra, kad 
teisingai supranta dievų valią, o gal tiktai nori už gautus pinigus 
turėti kuo mažiau vargo. Pykau pati ant savęs, kad taip įtarinėju 
žynę, tačiau ji kalbėjo taip pabrėžtinai užtikrintai, kaip retai kal- 
ba moterys. 

— Bet kodėl tada ji pasiuntė man sapne keršto deivę? 

— Neturiu supratimo. Gyvulio viduriai skaidrūs tarsi naujagi- 
mio. Kepenys švelniai rožinės. Jokių auglių nei navikų. Gal tuos 
keistus regėjimus tau kelia nėštumas? Būtum ne pirma mote- 
riškė, kuriai taip nutinka. Kai laukiausi savo sūnaus, mane irgi 
persekiojo visokie grėsmingi vaizdiniai. 

— Ar tada buvai ištekėjusi? 

— O taip, buvau Atėnų piliečio žmona. Man pasisekė, kad 
į Atėnus atvykau anksčiau, nei Periklis paskelbė savo įstatymą, 
dėl kurio dabar tau tenka gyventi nesusituokus. Antraip dabar 
būčiau ne gerbiama našlė ir aukščiausioji deivės žynė, o veikiau- 
siai — tik kurtizanė, kaip ir tu. Net keista, nuo kokių atsitiktinu- 
mų kartais priklauso žmogaus likimas! 

— Ji niekad neklysta, Aspasija, — šnibžtelėjo man Sokratas. 

— O iš kur tu žinai, drauguži, jeigu pats pripažįsti niekuo ne- 
sąs tikras, išskyrus savo nuolatinį netikrumą? — kiek sarkastiškai 
šūktelėjau. Anaiptol nenorėjau užsipulti savo bičiulio ar išreika- 
lauti iš Diotimos, kad pateiktų man blogą pranašystę, tačiau jau- 


čiausi apgauta. 

— Nesu tikras niekuo, ką pats žinau, — atsakė Sokratas. — Bet 
esu tikras tuo, ką žino Diotima, ir neabejoju jos galiomis. - Jam 
aiškiai nepatiko, kad nepasitikiu jo mokytoja. 

— Vadinasi, tai viskas? — paklausiau Diotimos. - Man negresia 
jokia bausmė? 

— Ne, nes tu niekuo neįžeidei deivės. Jokie ženklai to nerodo, 
vadinasi, to nebus. 

Ir vėl tas primygtinis, globėjiškas tonas! Kodėl jis mane taip 
erzina? Nejaugi aš tokia pat, kaip tie mane smerkiantys vyrai? 
Nejau ir man nepatinka moters valdingumas? 

Diotima išvertė gyvulio vidurius ir paskleidė ant aukuro. 

— Štai, Aspasija, jei manim netiki, pati pažiūrėk! Matai, kokie 
viduriai? Rausvi, tyri, švarutėliai! 

Apsimečiau žiūrinti, tačiau stengiausi nukreipti žvilgsnį į šalį. 
Žinojau, kad į tas žarnas žvilgtelėjusi apsivemsiu. 

— Buvo tiktai vienas nukrypimas, tačiau su tavimi tai neturi 
nieko bendro. 

Aš pakėliau akis. Tai mano pranašystė! Aš už ją sumokėjau ir 
noriu žinoti viską, ką žynė išskaitė. 

— Noriu žinoti viską, — pasakiau. 

— Gyvulys teturėjo tik vieną sėklidę. Keista! 

— Ką tai gali reikšti? 

— Tai reiškia; kad deivė ketina kažką nubausti už savo šventyklos 
ir atvaizdų išniekinimą, bet — ne tave. Tai bus vyriškis. 

— Feidijas? — Šito aš ir bijojau — kad jam teks atkentėti už 
mus abu. 

— Ne, ne, - numojo ranka žynė. - Jis jau pats atnešė auką ir 
sužinojo savo lemtį. Ar tau nepasakojo? Gal nenorėjo tavęs gąs- 
dinti. Juk skulptorius taip stengėsi išaukštinti deivę statydamas 


šventyklą ir kurdamas statulas. Atėnė juo labai patenkinta, ir esu 

tikra, kad šią akimirką ji palaiko jį teisme, lenkdama prisieku- 
siuosius jo pusėn. Jam pranašaujamas išteisinimas. 

— Nejau tai bus Periklis? Ak, tik nesakyk, kad jam gresia kokia 
nelaimė! 

— Periklis neprarado deivės palankumo. Ji patenkinta jo su- 
manytais didingais marmuro paminklais Akropolyje. - Mačiau, 
kad Diotimai mes jau pakyrėjome, o gal jai tiesiog įgriso mano 
smalsumas. Žinojau, kad išminčiams dažnai taip būna. Mūsų, 
jaunesnių jų išminties perėmėjų, nekantrumas ir neišmanymas 
netrunka juos nuvarginti. 

— Negi daugiau niekuo manęs nenuraminsi? 

— Nežinau, ką dar tau pasakyti, Aspasija. Guosti ir ramin- 
ti - ne mano darbas. Kiekvienas, kas įžeis ar paniekins Atėnę, 
susilauks bausmės. Tuo gali būti tikra. Prisimink, kas nutiko 
persams, kai jie sugriovė šventyklą. Deivė tikrai moka atkeršyti, 
tuo gali neabejoti. Ji pati skiria bausmę ir siunčia Nemesidę jos 
vykdyti. Nežinau, kodėl ji per sapną tau tai parodė, tačiau, tokią 
žinią gavusi, tu teisingai pasielgei, kad pamėginai išsiaiškinti, ar 
bausmė skirta tau, ar kam kitam iš tavo pažįstamų. Nesuprantu, 
kodėl deivė elgiasi taip mįslingai, bet kas mes tokie, kad abejo- 
tume dievų valia? Kažkas — kažkoks vyras — privalės atkentėti už 
nusikaltimą deivei, tačiau Atėnė kol kas nenori atskleisti, kas jis 
toks. Tavim dėta, nebekvaršinčiau daugiau dėl to galvos. Džiau- 
kis, kad nei tu, nei tavo mylimieji neužsitraukė jos rūstybės. 

Ji atsistojo rodydama, kad mūsų apsilankymas baigtas. Prieš 
išeidama iš šventyklos, dar paklausiau, kur padėjo paaukotą 
gyvulį. 

— Vergai verda jį man pietums, — atsakė Diotima, o tada mos- 


telėjo mums eiti ir nusigręžė. 

Nuo PAT DIDŽIOSIOS PROCESIjJOS dienos nebuvau mačiusi nei 
savo sesers, nei svainio. Diotimos pranašystės įkvėpė man drą- 
sos ir optimizmo, tad nutariau pakeliui į namus užsukti pas 
juos. Po ano Alkibiado įsiveržimo į mūsų pokylį baisiai bijojau 
susidurti su juo akis į akį, bet man labai magėjo pasisakyti 
seseriai, jog laukiuosi. Dar niekam nebuvau to sakiusi, netgi 
Perikliui, tad man, našlaitei, atrodė visai deramas dalykas apie 
pirmąjį savo nėštumą pirmiausia pasipasakoti moteriai, kuri 
mane išaugino, o tik tada atskleisti naujieną jos kaltininkui. 
Be to, pamaniau, kad Alkibiadas veikiausiai tūno Feidijo teis- 
me, sykiu su kitais seniais smalsiai šniukštinėdamas ir rinkda- 
mas naujienas. 

Grįžęs iš tremties, Alkibiadas įsikūrė savo šeimos namuose 
mieste. Čia jau gyveno jo motina, viena našlė sesuo ir dar kelios 
giminaitės. Kai kurios jaunesnės moterys irgi jau buvo tapusios 
našlėmis, o jų vaikai sykiu su Kaliopės atžalomis nuolatos laks- 
tė ir dūko po namus. Prisiminiau, kaip džiaugiausi, persikėlusi 
gyventi pas Periklį. Nors ir nebūdama tikra dėl savo vietos jo 
gyvenime ir dėl to, kiek ilgai jis ketina mane pasilikti, ar neišmes 
lauk, kai jam atsibosiu, tyliuose ir ramiuose jo namuose aš bent 
jau galėjau mąstyti, skaityti bei rašyti. 

Dvi vergės, pamenančios mane dar nuo tų laikų, kai čia gy- 
venau, kaip sykis buvo sode: tręšė augalus, barstydamos virtuvės 
židinio pelenus iš kibirėlių. Pamačiusos mane, jos pakėlė galvas. 

— Prašom pranešti mano seseriai, kad atėjau jos aplankyti, — 
pasakiau. 

Abi moterys skubiai nulėkė per kiemą į vidų, tarsi viena kuri 
atskirai nebūtų galėjusi paskelbti apie mano atvykimą. Žinoma, 
vergai visada taip elgiasi — jei tik įmanoma, kad ir įžūliausiu būdu 


mėgina išsisukti nuo darbo. Nė viena jų negrįžo; mano sesuo irgi 

nesirodė. Aš laukiau; po kurio laiko mano ausis pasiekė piktas 
Alkibiado balsas. 

— Kur toji moteris? Kaip ji drįsta rodytis namuose, kur gyve- 
na padorios moterys? — tarsi persenęs šuo, nebeįstengiantis įkąsti 
savo šeimininko priešams, bet dar pajėgiantis urgzti, ambrijo jis. 
Mano pasirodymas atitraukė jį nuo stalo, ir jis net nepasivargino 
padėti valgomos duonos. Taip ir užsipuolė mane, mosuodamas 
pralaužtu kepalu, tarsi kokiu ginklu. 

— Nedrįsk nė kojos kelti į šituos namus! Nė nebandyk tvirkin- 
ti mano žmonos, kaip kitų Atėnų moterų! 

Jis išties priminė nusususį seną šunį, kokių pilna valkiojasi 
turgaus aikštėje. 

— Kokias čia nesąmones šneki, Alkibiadai? - paklausiau 
jo. — Atėjau pasimatyti su savo mylima seserim. Žinau, kad ir 
ji manęs pasiilgo. 

Staiga iš namų išbėgo Kaliopė, pripuolė prie vyro ir stvėrė jį 
už rankos, šis paleido duoną, ji nukrito žemėn. 

— Ar matai, ką per tave padariau? - niršo jis ant žmonos. — Pa- 
kelk duoną ir drožk į vidų! Su Aspasija aš pats išsiaiškinsiu. 

— Ber juk ji - mano sesuo! - nepasidavė Kaliopė. Vergai bei 
kitos namų moterys pamažu irgi ėmė rinktis į kiemą pažiūrėti, 
koks čia triukšmas. 

— Ir tu niekad daugiau jos nepamatysi! - subliuvo Alkibiadas, 
blokšdamas žmoną šalin, kad paleistų jo drabužio rankovę. Ji vos 
neparkrito, o aš išsigandau, kad jis jai smogs. 

— Eik į vidų, Kaliope, — pasakiau jai. - Aš pasikalbėsiu su Al- 
kibiadu. Viskas bus gerai. 

Ji atatupsta nuslinko vidun, o kitos moterys nusekė jai iš 
paskos. Kai jos pasišalino, Alkibiadas lyg piktas šuo suurzgė 


ant manęs: 

— Pats savo akimis mačiau, kas dedasi tavo namuose! Visada 
žinojau, kad per tave bus bėdos, bet niekad nebūčiau patikėjęs, 
kad mėginsi savo nedorybėmis išvesti iš kelio padorias moteris! 

— Paaiškink, apie ką tu kalbi, nes aš nieko nesuprantu. Ko 
gero, turėsiu pamanyti, kad vis dėlto būsi išsikraustęs iš proto, 
kaip jau prieš kurį laiką tau pranašavau, - pasakiau jam. — O gal 
tiesiog nukvėšai nuo senatvės? 

Jis būtų mielai man smogęs, bet prisibijojo Periklio rūstybės. 
Vien tai išgelbėjo mane nuo juodo ratilo po akimi. 

— Tu pasikvietei doras Atėnų moteris į savo namus, kad Peri- 
klio malonumui paverstum jas kekšėmis! Feidijas velka jam auksą, 
o tu parūpini moterų. Visi Atėnai priversti tenkinti tavo meilužio 
užgaidas. Tai nepakenčiama! Kas nors turi užkirsti tam kelią! 

— Tai šitaip tu supratai viską, ką pamatei? Nė viena moteris 
netenkino jokių Periklio užgaidų. Jis miegojo savo lovoje vienas, 
nes buvo labai pavargęs, — atsakiau. Negi tikrai tam, kad galėčiau 
pasimatyti su seserimi, turėsiu dabar su juo ginčytis ir atremti ši- 
tuos kvailus kaltinimus? —- Dabar jau pakaks, aš noriu seseriai kai 
ką pasipasakoti. Tai šeimyniniai moterų reikalai. Tau nebūtina 
dalyvauti mūsų moteriškame pasiplepėjime, - bandžiau jį nu- 
ramdyti, norėdama persimesti bent keliais žodžiais su Kaliope, o 
tada jau eiti namo. Bet jis neketino trauktis. 

— Tu sugirdei moterims pilnus dubenis vyno, kad sujauktum 
joms protą, kiek ten jo tėra, ir tyčia sumanei rodyti joms visokias 
paleistuvystes, kad susijaudintų, o tada jau galėtum siųsti jas į 
miegamąjį pas savo meilužį. Dalis tavo svečių viską matė. Tai 
pasibaisėtina, tačiau manęs nestebina, kad nebepajėgi patenkinti 
to vyro ir jam reikia vis kitų moterų. Kokiam gi vyrui tu galėtum 
patikti? Dabar drožk iš mano namų ir daugiau čia nebegrįžk! 


Mes tavęs nebepažįstam, Aspasija. 

Jo kaltinimai buvo tokie nesuvokiami, kad nesumojau nė ką 
atsakyti. Teks eiti namo ir pamąstyti, kad susigaudyčiau, ką tai 
reiškia. Negi jis tikrai uždraus man matytis su seserimi? Negi ne- 
beregėsiu jos visą likusį gyvenimą? Man nesinorėjo dar labiau jo 
erzinti, nes kai taip padarydavau, Kaliopei tekdavo atsiimti — daž- 
nai jos rankas ar veidą išmargindavo mėlynės. Teks palaukti, kol jo 
pyktis atlėgs. Gal po savaitės kitos jau vėl galėsiu su ja pasikalbėti. 

Vis dėlto man labai rūpėjo dar vieno dalyko jį paklausti. Mat 
labai nustebau, šiandien aptikusi jį namie. 

— O kodėl tu namie, užuot piktdžiugiavęs Feidijo teisme? — 
pasiteiravau. 

— Tai kad byla jau baigėsi, - sukikeno jis. - Ilgai neužtruko! 

— Ir koks nuosprendis? 

— Nesitikėk, iš manęs neišpeši, Aspasija. Gausi pati išsiaiš- 
kinti. Tik noriu tau pažadėti vieną dalyką. Tu taip lengvai ne- 
išsisuksi. Tu išniekinai deivę. Tu išniekinai Atėnų moteris. Tu 
purvina, bjauri mergšė! Jei gautum valią, visą pasaulį aukštyn 
kojom apverstum. Žiūrėk, kad daugiau niekad mano namuose 


nesirodytum! 


PRAĖJUS VOS SAVAITEI po Feidijo teismo, man teko su juo atsi- 
sveikinti, ir toji diena buvo viena liūdniausių mano gyvenime. 
Nuplėšus nuo Atėnės statulos visą auksą ir jį pasvėrus, o tada 
pateikus rezultatus teismui, Feidijas buvo lengvai išteisintas. Tie- 
sa, jo kaltintojai dar bandė įtikinėti, neva į auksą jis primaišęs 
beverčio metalo, kad svoris liktų toks, koks turėjęs būti. 

— Bijau, kad Feidijui netrukus vėl teks stoti prieš teismą, Aspa- 
sija, — vakare po nuosprendžio paskelbimo atsiduso Periklis. — 
Čia juk Atėnai, o didžiausia atėniečių aistra — puikuotis savo 


teise persekioti bendrapiliečius. Feidijo išteisinimas piktavaliams 

burnų neužkimš. Nusprendžiau išsiųsti jį į Olimpiją ir pavesti 
nukalti tenykštei šventyklai dar vieną įspūdingo dydžio figūrą iš 
dramblio kaulo ir aukso - šįkart Dzeuso. Žinoma, mums jo labai 
trūks, bet taip jam pačiam bus geriau. 

Jei jau Periklis ką nuspręsdavo, tai jo valios beveik niekas ne- 
begalėdavo pakeisti. 

— Ir man taip bus geriau, ar ne? — Įtariau, kad išsiųsdamas Fei- 
diją, Periklis stengiasi apsaugoti ir mane. Jeigu kam nors pavyktų 
dar kartą patraukti skulptorių į teismą, apkaltinus šventvagyste, 
tai mano vardas suktųsi visiems ant liežuvio. 

— Taip, ir tau taip bus geriau, — patvirtino jis. - Mudu su Fei- 
diju jau kalbėjomės apie tai. Jis neapsidžiaugė, kad turės. išvykti 
iš Atėnų, bet supranta, kad mano sprendimas protingas, ir tikisi, 
kad prieš jam išvykstant tu ateisi su juo atsisveikinti. 

Kitą dieną užtikau Feidiją jo dirbtuvėse besikraunantį daik- 
tus. Atrodė liūdnas ir nelaimingas. 

— Nejau nesidžiaugi, gavęs dar vieną pelningą darbą, Feidi- 
jau? — paklausiau. 

— Mane išsiunčia lauk iš miesto, kurį aš pats atstačiau, — burb- 
telėjo jis. — Ironiška, tiesa? | 

— Bet juk dievai iš prigimties ironiški, Feidijau. Ir kad tai pa- 
tirtum, nebūtina vaikščioti į didžiųjų tragikų pjesių pastatymus. 

— Dievai iš manęs šaiposi, Aspasija, — karčiai atsiduso jis. — Tu 
tik pažvelk į Agorakritą! 

Jaunasis Feidijo meilužis stovėjo apsuptas gero tuzino Feidijo 
mokinių ir įsijautęs rodė jiems kažkokius piešinius. 

— Jis tiek apsidžiaugė, gavęs iš manęs užduotį pastatyti Ram- 
nunte Nemesidės statulą, kad net nebepaiso, jog aš išvykstu. 

Pažvelgiau į piešinius, kuriuos Agorakritas iškėlęs rodė mo- 


kiniams, turėsiantiems talkinti jam kalant statulą. Visi Atėnai 

nekantriai laukė, kada galės išvysti Nemesidės statulą, kurią Fei- 
dijas turėjo iškalti iš milžiniško Paro marmuro luito, — jį persai 
turėjo įžūlumo sykiu su savim atsigabenti į Maratoną, ketindami 
iš jo iškalti paminklą savo pergalei. Didinga keršto deivės figūra 
turėjo būti pastatyta Nemesidės šventykloje — ant jūros kranto 
netoli mūšio vietos. 

— Negali gi vienas visko spėti, - pasakiau, gerai suprasdama, 
kad Feidijo liūdesio priežastis — ne tiek būtinybė atsisakyti šio 
darbo, kiek suvokimas, kad jo mylimasis to darbo trokšta labiau 
nei paties Feidijo. Aišku, ko gi daugiau tokie pagyvenę vyrai gali 
tikėtis, viliodami į savo lovas ambicingus jauniklius? 

— Turiu tau pasakyti, — pridūriau, — kad tas atvaizdas jo ran- 
kose nėmaž neprimena Nemesidės. - Piešinyje buvo pavaizduota 
romi moteriškė be jokių sparnų. Rankose ji laikė obels šakelę, 
o ant galvos turėjo vainiką su stirnele ir Pergalės atvaizdu. — Aš 
mačiau tą deivę. Ji nuožmi, su milžiniškais sparnais ir labai grės- 
minga, be to, ją nuolat lydi grifai - pabaisos, vykdančios jos va- 
lią, lygiai kaip ji vykdo Atėnės valią. 

— Agorakritai, eikš čionai! - šūktelėjo Feidijas, aiškiai apsi- 
džiaugęs dingstimi pasišnekėti su mylimuoju. — Aspasija sako, 
kad šitas Nemesidės atvaizdas nėmaž nepanašus į pačią deivę. 
„Papasakok jam, Aspasija, kaip atrodo tavoji Nemesidė. 

Paaiškinau Agorakritui, kad savo regėjime mačiau Nemesidę ir 
kad pati Diotima man patvirtino, jog deivė tikrai taip atrodanti. 
Smulkiai nupasakojau jam, ką mačiusi, bet jis tik nusišypsojo. 

— O, esu tikras, Aspasija, kad tavo pasakojimas teisingas. Ta- 
čiau kas norėtų leisti didžiules viešųjų pinigų sumas baisiam ar 
grėsmingam atvaizdui nukalti? 

— O kas gi bijos Nemesidės, jeigu ji atrodys taip, lyg nė musės 
negalėtų nuskriausti? Argi taip dera? 

— Tada, kad neįžeisčiau pačios deivės, pažadu tau vieną daly- 
ką. Kur nors šventyklos viduje pasistengsiu ją pavaizduoti tokią, 
kaip man nupasakojai. Netgi pirma nunešiu tą atvaizdą parody- 
ti Diotimai. O didžioji deivės statula, iškilsianti jos nuostabioje 
šventykloje ant jūros kranto, privalės atspindėti tiek statinio gro- 
žį, tiek ir įspūdingą gamtovaizdį aplinkui. Ar sutinki, Feidijau? 

— A, taip, — abejingai burbtelėjo tas. - Dabar matau, kad iš 
tiesų klauseisi, ką tau sakiau. 

Agorakritas pakštelėjo Feidijui į skruostą nelyginant kokiai se- 
nai močiutei ir vėl grįžo pas savo naujuosius sužavėtus mokinius. 

— Taigi deglas perduotas, — pasakiau. - Liaukis, Feidijau, ar 
negana pasinaudojai jo pagalba darbe ir jo dailiu kūnu savo lovo- 
je? Ko dar nori? Niekad neatrodei man perdėm romantiškas! 

Jis atsiduso. 

— Turbūt tu teisi. Tiesiog man nesinori išvykti iš Atėnų, kol 
darbas nebaigtas. Didžiausias mano šedevras, aišku, yra Parteno- 
nas, bet esu sumanęs ir šį tą daug radikalesnio, ko jau nebegalėsiu 
užbaigti. 

Jis išvyniojo ritinį su pastato projektu, išskleidė jį ant stalo, o 
kraštus prispaudė akmenimis. 

— Šioje šventykloje bus saugomas pats švenčiausias atvaizdas. 
Ji pakeis senąją Atėnės Poliadės šventyklėlę ir priglaus deivės 
skulptūrėlę iš alyvmedžio. O šioje dalyje stūksos tas pats akmuo, 
kurį Poseidonas perkirto savo tridančiu, varžydamasis su Atėne, 
ir žaliuos jos pasodintas šventasis alyvmedis. 

Šventykla išties buvo ypatinga. Skirtinguose jos lygmenyse 
buvo numatyta daugybė kambarių, gausiai išdabintų frizais ir 
rozetėmis. Man ji pasirodė be galo graži, o greta iškilnaus Parte- 
nono - net per daug įmantri. 


— Ar prisimeni šitą aukurą? — paklausė jis. 

— O kodėl turėčiau prisiminti? 

— Todėl, kad čia — ta vieta, kur tu nualpai per aukojimą Pan- 
drosai. Šitą šventyklos dalį ketinu statyti taip, kad ji apsuptų 
tą šventą vietą. Šventykla bus pašventinta kaip Erechtėjonas — 
Erechtėjo, pirmojo iš žemės gimusio atėniečio, garbei. Ten, kur 
deivės atvaizdas nukrito iš dangaus, kur ji varžėsi su Poseidonu ir 
kur numetė žemėn Hefaisto sėklą, kad iš jos gimtų pirmasis atė- 
nietis, bus pastatyta gražiausia ir švenčiausia šventykla pasaulyje. 
Ak, kaip norėčiau pats tai pamatyti! 

— Neabejoju, Feidijau, kad galėsi ją aplankyti. Tu gi į Olimpi- 
ją keliauji, o ne į Hadą! 

— Taip, bet juk tai — ne tas pats, kas vadovauti ją statant, — at- 
šovė jis. — Tas mano projektas kol kas yra sudėtingiausias iš visų, 
kokius esu sukūręs. Labai tikiuosi, kad architektai darys viską, 
kaip esu sumanęs, o ne ieškos būdų supaprastinti sau gyvenimą. 

Mostelėjau ranka į iškilniai atrodančių merginų gretą - jos 
laikė vieną iš šventyklos portikų. 

— O kas šios moterys? 

— A, tai Kariatidės. Mano šedevrai. Argi jos ne puikios? Man 
jos įkūnija moteris, kurioms užkrauta našta atsakyti už daugybę 
dalykų, dėl kurių jos niekuo dėtos. 

Tai taręs, jis suėmė ranka mano veidą ir pabučiavo į kaktą. Aš 
pravirkau. Jis buvo panašaus amžiaus, kaip mano tėvas, o aš jau 
taip seniai nepatyriau tėviškos meilės! 

— Būk gera, neverk, — paprašė jis. - Man ligi šiol taip gerai 
sekėsi tramdyti jausmus; visiems atrodau surūgęs, nors širdyje 
man baisiai liūdna. | 

— Nori, pasakysiu naujieną, kuri tave tikrai privers nusišypsoti? 

— Pamėgink, — tarstelėjo jis, vis dar nenuleisdamas akių nuo 


triumfuojančio savo globotinio, kurio veidas vis labiau kaito, ap- 

linkui spiečiantis vis gausesniam padėjėjų ratui. Iš jo išeis puikus 
vadovas, — pamaniau, bet nesiryžau to sakyti sielvartaujančiam 
jo mokytojui. 

— Aš laukiuosi kūdikio, — ištariau. 

Kažin, kodėl naujos gyvybės pasirodymo viltis visuomet taip 
džiugina? Feidijo veide pirmąkart tą dieną pražydo šypsena. 

— Ak, kaip norėčiau nukalti tavo statulą, kai būsi su milžiniš- 
ku pilvu! 

— Koks įžūlumas, Feidijau! Mudu abu iš prigimties stokojame 
dievobaimingumo. Paleistuvės, besilaukiančios pavainikio, sta- 
tula! Na ir būtų peno piktiems liežuviams, ką? 

— O ką sako tėvas? — pasiteiravo jis. 

— Jis dar nežino. Vis laukiu tinkamo meto jam pasakyti. 

— Aspasija, daugiau nebedelsk nė minutės, — sujudo jis, stum- 
damas mane lauk iš savo dirbtuvių. - Periklis daugiau nė akimir- 


ką nebeprivalo laukti tokios džiugios naujienos! 


TIESĄ SAKANT, Aš BIJOJAU pasisakyti Perikliui, kad laukiuosi. Jis 
pamažu atleido man už pozavimą deivės statulai ir mudu netgi 
juokaudami pradėjome vadinti šį mano poelgį „nedideliu išsi- 
šokimu“. Jis suprato, kad nei aš, nei Feidijas neturėjome jokių 
blogų ketinimų, ir triukšmą, sukeltą dėl šio įvykio, laikė absur- 
dišku. Tačiau jis, šiaip ar taip, priešų nestokojo, tad anaiptol 
nenorėjo suteikti jiems dingsties kurstyti politines prieš save 
nukreiptas aistras. 

Vis dėlto mano būsimas kūdikis buvo nesantuokinis, tad jo 
likimas visiškai priklausė nuo tėvo geros valios. Kaip ir aš, jis 
turės pasikliauti vien Periklio meile, o šis jausmas, nors šio vyro 
širdyje, regis, ir gana pastovus, daugelio kitų širdyse atrodė besąs 


gana kaprizingas. Nei aš, nei mano vaikas įstatymiškai Atėnuo- 

se neturėjome jokių teisių. Štai kur buvo reikalo esmė! Turėjau 
melstis dievams, kad Periklio meilė man apglobtų ir tą mažą pa- 
darėlį, augantį mano viduje. 

O ką, jei gims duktė? Galėjau sukalbėti tūkstančius maldų, 
kad tik gimtų berniukas. Bet kuris tėvas daug lengviau pripažins 
vyriškos lyties pavainikį. O įžeidimai ir sunkūs išmėginimai, lau- 
kiantys mergaitės, neturinčios nei padorios šeimos, nei vardo, 
buvo tokie gausūs, kad negalėjai nė išvardyti, nors niūriausiomis 
savo valandomis aš juos nesustodama vardijau. 

Kai grįžau, Periklis jau buvo namie. 

— Kaip keista, kad parėjai namo taip anksti, - nusistebėjau. 
Paprastai savo darbų jis neužbaigdavo iki vėlyvo vakaro. 

— Ar matei Feidiją? Koks jis tau pasirodė? - paklausė manęs 
Periklis. 

Jo balsas skambėjo šaltokai. Mačiau, jog kažkas jį slegia. 

— O kodėl klausi? 

— Tiesiog man neramu, kad jis nepritaria mano sprendimui 
išsiųsti jį iš Atėnų, — atsakė Periklis. — Tik tiek. 

— Jis kur kas labiau susikrimtęs, kad turi palikti tą šviesiaplaukį 
Adonį, kurį laiko savo meilužiu, — atsakiau. — Žinoma, jis siel- 
vartauja, bet išgyvens. Neabejoju, kad jaunieji pameistriai Olim- 
pijoje grožiu nenusileidžia Agorakritui. 

— Na, aš irgi manau, kad ten rasis ir dar dailesnių bei 
išvaizdesnių, — pritarė man Periklis. — Taigi mūsų Feidijui neteks 
ilgai sielvartauti. 

— Sakyk, kas tave slegia? — paklausiau. Pastaruoju metu spar- 
tiečiai buvo pradėję kelti triukšmą dėl kai kurių Periklio suda- 
rytų sąjungų su miestais, jų manymu, priklausančiais Spartos 
teritorijoms. Periklis gerokai dėl to nerimavo. 


Dabar jis suraukė antakius, o jo lūpų kampučiai nusviro. 

— Vyliausi nuo tavęs tai nuslėpti, kol pats visko neišsiaiškinsiu. 

— Apie ką tu kalbi? Tikiuosi, vėl neiškeliausi? 

Tie begaliniai vienatvės ir nerimo mėnesiai, kol jis kariavo su 
samiečiais, man be galo prailgo. Nenorėjau būdama nėščia vėl 
išgyventi to jausmo. Be to, kas žino, kokių užgauliojimų man 
tektų patirti, išryškėjus nėštumui, kai Periklio nebūtų šalia? 

— Girdėjau šiandien gandų ir labai tikiuosi, kad jie nepasitvir- 
tins, nors vargu... 

— Ir kokie gi tie gandai? — Pastaruoju metu buvau tiek šlykšty- 
nių apie save prisiklausiusi, kad maniausi esanti atspari bet kam, 
ką Periklis bepasakytų. 

— Žmonės kalba, kad tas nuožmus šunsnukis, komikas Her- 
mipas, rengiasi paduoti tave į teismą. 

— Į teismą! Mane? O dėl ko? 

— Kaip žinai, jis bičiuliaujasi tiek su Elpinike, tiek ir su Alki- 
biadu bei daugeliu kitų žmonių, nepatenkintų mano politika. 
Tas tipas ir išgarsėjo tyčiodamasis iš manęs savo pjesėse. Jis kalti- 
na tave šventvagyste ir miesto globėjos deivės įžeidimu bei dorų 
Atėnų moterų įtraukimu paleistuvystėn. 

Nežinojau, nė ką atsakyti. Stovėjau, bejėgiškai nuleidusi ran- 
kas, nelyginant tos prastos agoroje pardavinėjamos lėlės. 

— Mudu atsilaikysim, Aspasija. Aš neleisiu jiems šitaip su ta- 
vimi pasielgti. 

Aš padėjau galvą jam ant krūtinės. Jaučiausi tokia sukrėsta ir 
bejėgė, kad nebeįstengiau net verkti. 

— Betgi jie nuolat su manimi taip elgiasi, mielasis. Jie jau se- 
niai šitam rengėsi, ir dabar jiems pagaliau pavyko. — O patylėjusi 
pridūriau: — Perikli, aš nėščia. 

Jis nieko neatsakė, tiktai apstulbęs žiūrėjo į mane. 


— Negi nieko nepasakysi? — paklausiau. 

Jis ir toliau tylėjo. Nepasakyčiau, kad delsė. Buvau ne kartą 
mačiusi tokią jo išraišką, kai jis svarstydavo visus už ir prieš ko- 
kiame nors ginče, spręsdamas, kurią pusę palaikyti, arba būdavo 
nustebintas netikėto reikalavimo. 

— Tu nesidžiaugi? — drebančiu balsu paklausiau aš. 

— Žinoma, kad džiaugiuosi, Aspasija. Tai tikra dievų dovana! 

— Tai kodėl nepuoli manęs apkabinti? — sušukau. 

Neįstengiau nė pajudėti. Mane labai skaudino jo santūrumas 
ir delsimas tokią ypatingą akimirką. 

— Tu tiesiog mane pribloškei. Jau antrąkart šiandien jaučiuosi 
sukrėstas. 

Bet man nerūpėjo, kad jis priblokštas. Norėjau lygiai taip pat 
jį įskaudinti. 

— O jei gims mergaitė, pasiliksim ją ar atsisakysim? 

— Ar tu iš proto išsikraustei, Aspasija? Kam kalbi tokius da- 
lykus? - 

— Todėl, kad nesantuokinių dukterų likimas pernelyg žiaurus! 
Todėl, kad nenoriu skirti savo meilės, švelnumo ir rūpesčio 
būtybei, kurią vis tiek išgrūs lauk iš jos tėvo namų ir atiduos į 
viešnamį! - Dabar aš jau pravirkau — iš pradžių tyliai, o paskui 
pratrūkau garsiai, nenumaldomai raudoti. 

Periklis mane apkabino. 

— Negi aš leisčiau, kad taip nutiktų mano tikrai dukteriai? 

— Ne, kol tu gyvas, neleistum, bet jei tau kas atsitiktų, nei 
vaikas, nei aš nebeturėtume kur dėtis! 

Jis nusivedė mane į mudviejų asmeninį valgomąjį, paguldė 
ant sofos ir apklojo antklode, o pats atsisėdo greta ir ilgai, ilgai 
sėdėjo, raminamai glostydamas man galvą tarsi mažai mergaitei. 

— Neleisiu, kad panašūs dalykai, dėl kurių dabar nerimau- 


ji, nutiktų nei tau, nei mudviejų vaikui. Nagi, Aspasija, kvaila 

taip manyti. Tavo baimės nevertos tokios racionalios mąstyto- 
jos, kaip tu. 

— Aš pirmiausia esu žmogiška, o tik paskui racionali, — pri- 
sipažinau. Vis dėlto kiek susigėdau dėl savo protrūkio. Tačiau 
bandydama susitvardyti vėl prisiminiau, jog aš, būsimoji motina, 
turėsiu stoti prieš Atėnų teismą, kurio nariai jau iš anksto priešiš- 
ki man — svetimšalei sugulovei. 

— Mudu sugebėsim visa tai ištverti, Aspasija. Jei mano priešai 
tikisi, kad sužeis mane, skaudindami tave, tai jie klysta. 

— Tačiau Feidiją tu išsiunti iš Atėnų! - nerimavau. - O ką, 
jeigu mane nuteis, ir tu turėsi mane ištremti? 

— Jeigu kas nors mėgins mudu išskirti, elgsiuosi kaip Achilas. 
Paskelbsiu, jog spartiečiams užpuolus sėdėsiu palapinėje ir nesi- 


judinsiu, kol neatgausiu savo moters. 


Prancūzija ir Anglija, 


1805—1806 metai 


— Tu — MANO BRANGIAUSIAS angelas, ir aš meldžiu tavęs man at- 
leisti, — pareiškė Elginas Merei, su kūdikiu atvykusiai pas jį į Po 
miestą: Paėmęs sūnų į glėbį, jis išbučiavo jį į abu žandukus ir dar 
pakštelėjo į kaktą. - Robertas Fergusonas — ištikimiausias drau- 
gas, kokį tik galima įsivaizduoti. Reikės jam parašyti ir padėkoti, 
kad buvo tau toks geras. Ir visais įmanomais būdais mėginsiu 
atsiteisti tau už savo ankstesnį šiurkštumą. 

— Tu mane labai įskaudinai, - atsakė ji. - O juk aš tik kaip 
galėdama stengiausi tave išlaisvinti, ir nieko daugiau. 

— Tu nė neįsivaizduoji, kokių žiaurumų man teko patirti, 
Mere. Ko tik tie prancūzai kvotėjai neišbandė, kad priverstų mane 
prisipažinti, neva į Prancūziją atvykau kaip anglų šnipas! - Kelių 
savaičių trukmės miego stoka, atšiaurios kalinimo sąlygos, negy- 
domos ligos ir negalavimai bei tie siaubingi motinos laiškai, per- 
pasakojantys Anglijoje sklindančius gandus ir šmeižiantys Merę, 


neva besilinksminančią Paryžiuje su svetimais vyrais — laisvais ir 

išvaizdžiais, galinčiais ja pasirūpinti, — visa tai drauge privertė El- 
giną užsipulti brangiąją savo žmonelę. — Aš buvau pusiau išėjęs iš 
proto, Mere. Tikiuosi, kad suprasi tai ir man atleisi. 

Merę sujaudino jo patirtos kančios ir tai, kad jis atsiėmė visus 
savo kaltinimus jai. Ji stengėsi prisiminti tas Elgino savybes, už 
kurias jį mylėjo ir kuriomis žavėjosi, tačiau ankstesnius jausmus 
įžiebti buvo nelengva. Dabar, aiškiai matydama, kiek fizinių ir 
emocinių kančių jam teko patirti, ji galėjo dovanoti jam įžei- 
dimus, tačiau pikti ir užgaulūs jo žodžiai ilguose jai rašytuose 
laiškuose tebeskambėjo atmintyje. Negana to, jis paprasčiausiai 
buvo virtęs kitu žmogumi. Kalėjimas labai pakenkė jo sveikatai, 
ir jo savijauta dabar buvo prastesnė nei bet kada ligi šiol. Merė 
nejučiom prisiminė kažkada skaitytą istoriko Tukidido pateiktą 
šiurpų maro simptomų aprašymą ir ėmė spėlioti, ar tik Elginas 
Lurde nebus apsikrėtęs maru. Daugelis požymių grėsmingai su- 
tapo: karščiavimas, troškulys, irzlumas, pūslės, opos, dvokas iš 
burnos ir nepakenčiama sergančiojo smarvė. Be to, sergant maru 
kaista galva, karščiuoja akys, kamuoja kosulys, traukuliai, beria 
spuogais ir taip smarkiai peršti bei dilgčioja visą odą, kad net 
norisi nusiplėšti nuo savęs darbužius ar paklodes. Elginą kankino 
visi šie simptomai. Pati gėdydamasi savo įtarimų, Merė vis dėlto 
pasiteiravo gydytojo, ar Elginas kartais nebus apsikrėtęs maru. 
Bet gydytojas ją patikino, kad, nors jos vyras tikrai smarkiai ser- 
ga, tačiau jo negalavimų priežastys - kitos. 

Baisi fizinė Elgino būklė buvo atstumianti, tačiau sykiu žadino 
Merei užuojautą. Ištrūkęs iš savo kankintojų nagų, Elginas vėl ėmė 
elgtis kaip dera džentelmenui. Jie vėl apsigyveno Po, kurio gydo- 
mieji vandenys jau anksčiau buvo jam labai pagelbėję, ir jis vėl ėmė 
taisytis. Kad ir kaip prastai jis atrodė, Merė stengėsi nepamiršti, jog 


išvaizda — tik viena asmenybės dalis, ir vėl priėmė jį į savo lovą. Juk 

ne jo kaltė, kad sunki liga sudarkė jo kūną. Juk šis žmogus nelais- 
vėje patyrė kankinimus, bent jau dvasine prasme, tačiau liko tikras 
patriotas. Šiurpdama nuo jo išvaizdos, Merė stengėsi galvoti apie 
jo kilnų būdą ir taip žadino savyje švelnumą jam. 

Šis jų gyvenimo tarpsnis buvo itin ramus. Merė visiškai atsida- 
vė namams ir šeimai. Kad nenuobodžiautų, kol Viljamas miega, 
ji išmoko siuvinėti. O visą kitą laiką skyrė vien kūdikio priežiūrai. 
Nors mažylis dar neturėjo nė metų, ji buvo tikra, kad jis supranta, 
kaip lošiamas pokeris. Jos atkaklios pastangos išmokyti jį naudo- 
tis stalo įrankiais davė vaisių: vaikas pats nulaikė šaukštą. Kad ir 
kiek dubenėlių sriubos jis apvertė mokydamasis, Merei buvo nė 
motais. Užtat kiekvienas naujas berniuko išmoktas dalykas ją be 
galo džiugino. Tačiau didžiausia palaima jai būdavo likus vienu du 
su mažyliu glausti jį prie krūties ir žiūrėti, kaip jis žinda. Ir kodėl 
moterys pačios atsisako šito malonumo? Kodėl šitokį artumą su 
vaiku jos perleidžia žindyvėms, kurioms galbūt ir visai nerūpi, kaip 
jaučiasi mažylis? Jei tik būtų žinojusi, kaip nuostabu šitaip rūpintis 
savo kūdikiu, Merė visus savo vaikus būtų žindžiusi pati. 

Taip rūpestingai prižiūrimas, Viljamas augo gudresnis už ki- 
tus vaikus. Dar neturėdamas nė metų, jis jau apeidavo aplink 
kambarį ir mokėjo ploti rankutėmis į dainelės taktą. Pirmas jo 
žodis buvo ne „mama“ ar „tėtė“, o „žiū!“, kurį jis ištarė iškėlęs 
vieną pirštuką aukštyn lyg statula. 

— Tu tik pažvelk! - vieną dieną pasakė Merė Elginui, grįžu- 
siam namo po vandens procedūrų. 

Viljamas sėdėjo aukštoje savo kėdutėje prie stalo, o priešais 
buvo padėtos kelios obuolio skiltelės. Merė pasilenkė ir pažvelgė 
sūneliui į akis. 

— Embrassez-moi, monsieur, — paprašė ji. Vaikas atsakydamas 


atkišo rausvas savo lūputes bučiniui. 

— Na, argi jis ne tobulas? —- džiaugėsi Merė. 

— Jei jis nebūtų mano sūnus, jam labai pavydėčiau tokio mo- 
tinos dėmesio! 

Elginas vieną po kito ėmėsi atplėšti tą rytą gautus laiškus. 

— Tu tik pažiūrėk, Mere, - šūktelėjo jis. — Vaje, jis jau pakeitė 
net savo laiškinį popierių! 

Elginas ištiesė Merei iš Napoleono administracijos gautą laiš- 
ką, kurio voką puošė antspaudas su didžiule karūna ir užrašas: 
„Nuo Imperatoriaus“. Prieš kelis mėnesius Bonapartas — vienas 
iš revoliucijos veikėjų — suteikė sau šį titulą. 

— Tikiuosi, pasivadinęs Imperatoriškąja didenybe jis pasidarė 
bent kiek kilniadvasiškesnis, - vyptelėjo Elginas. — Jis pagaliau 
leido man grįžti į Paryžių. 

— Kaip manai, ar kitas žingsnis negalėtų būti leidimas mums 
keliauti namo? — Merei nesinorėjo per daug džiūgauti, nes 
Napoleonas jau ne kartą buvo juos apvylęs. Tačiau vien nuo 
minties apie namus jai kone apsvaigo galva. — Tu tik pagalvok, 
Elginai! Mūsų turkiukai pagaliau susipažintų su mažuoju pran- 
cūziuku! 

— Dar sunku spręsti, ar jis ketina grąžinti mums pasus. Nors 
dabar būtų pats tinkamiausias metas grįžti. Pirmasis marmu- 
ro krovinys kaip sykis atplaukė į Ost Indijos dokus Londone. 
Kiek motinai berašiau, prašydamas surengti parodą, ji vis tiek 
mano, kad tai būtų „vulgarus renginys. Turiu pats grįžti ir tuo 
pasirūpinti. 

— Gal ją paprasčiausiai pribloškė sumanymo mastas, - nutęsė 
Merė. Jai anaiptol nesinorėjo teisinti anytos, ypač po to, kiek 
kančių ir skausmo ši moteris buvo suteikusi jiedviem su Elgi- 
nu, laiškuose perpasakodama visokius nuodingus gandus, tačiau 


Merė pati tiesiogiai buvo patyrusi, kokia triuškinanti atsakomy- 

bė — rūpintis Elgino kolekcija. — Juk ji, šiaip ar taip, jau itin gar- 
baus amžiaus! 

— O taip, teisybė. Ir tai dar vienas stimulas kuo greičiau pasi- 
naudoti šia netikėta galimybe, kurią mums pamėtėjo Bonapar- 
tas, ir mikliai susikrauti mantą, kol Jo imperatoriškoji didenybė 


dar sykį nepersigalvojo. 


MERĖ GREIT IŠSIKRAUSTĖ iš namų Po. Pirmąjį Viljamo gimtadienį 
jie jau sutiko pakeliui į Paryžių — važiavo per Tulūzą, Monpeljė 
ir Nimą. Sostinę pasiekė balandžio 1 dieną. Vos parvykus, vai- 
kas ėmė karščiuoti. Merė nenorėjo gąsdintis; Viljamas ir anksčiau 
buvo ne kartą smarkiai karščiavęs dygstant dantukams — kur kas 
labiau nei kiti jos vaikai, — tačiau visus kartus atsigaudavo. Ji sa- 
vaitę rūpestingai slaugė mažylį, nuolat prižiūrimą gydytojo. Kai 
jau ėmė atrodyti, kad vaikas taisosi, vieną naktį jį pradėjo tampyti 
traukuliai ir staiga jis liovėsi kvėpavęs. Nei ji, nei gydytojas niekaip 
neįstengė jo priversti vėl įkvėpti oro. Buvo pats vidurnaktis. Merei 
atmintin amžinai įsirėžė katedros laikrodžio dūžiai, pasigirdę kaip 
sykis tada, kai ji laikė rankose stingstantį vaiko kūnelį. 

Viljamo — jos mažo, dailaus, gražučio Viljamo — nebeliko; jį 
visiems laikams atplėšė nuo jos. 

Ir viskas nutiko taip greitai! Nelaimė užklupo visai netikėtai 
ir smogė itin Žiauriai, atimdama iš Merės vienintelį brangų 
dalyką gyvenime. Aišku, kam netenka patirti skausmo šioje ašarų 
pakalnėje, tačiau kodėl visos pasaulio kančios turi užgriūti taip 
staiga, tarsi Dievas būtų nusprendęs per kuo trumpesnį laiką pri- 
versti žmogų iškęsti visus jam likimo lemtus sielvartus? Ji ir taip 
atskirta nuo namų, nuo mylimų tėvų ir kitų savo vaikų, o dabar 
ir šis brangus mažylis nebegyvas! 


Sykiu su Viljamo netektim užgeso Merės valia gyventi. 

— Mano siela negalėjo juo atsidžiaugti nuo pat pirmosios aki- 
mirkos, kai jis gimė, — guodėsi ji Elginui. - Kodėl gi jis išėjo ir 
paliko mane čia? 

Elginas vargiai galėjo ją paguosti. Jį graužė savi rūpesčiai. 

— Man regis, tam šunsnukiui Napoleonui niekaip nepabosta 
mane kankinti, Mere, - atsiduso jis. — Jis atsisakė duoti man leidi- 
mą grįžti į Škotiją palaidoti mūsų berniuko. O tavo prašymą vykti 
namo patenkino! - Elginas įtariai dėbtelėjo į žmoną. —- Kodėl jis iš- 
leidžia tave, o manęs — ne? Ar tik jis nemėgina mudviejų išskirti? 

.— Ak, dėl Dievo, negi dar imsi įtarinėti mane įsimylėjus Na- 
poleoną? — savo ausim negalėjo patikėti Merė. 

Jis nutylėjo, tačiau prisimerkė. 

— Arba kad jis įsimylėjo mane? 

— Ne, Mere, žinoma, ne, - tyliai ištarė Elginas. — Tiesiog ma- 
nau, kad šiuo metu mums kaip tik nereikėtų skirtis. 

— O kas pasirūpins Viljamo laidotuvėmis? Kas jį parveš namo? 
Nejau ketini laidoti mūsų sūnelį Prancūzijoj? 

— Aišku, ne. Bet pats išvykti negaliu ir nemanau, kad išgyven- 
siu, jei teks su tavim atsisveikinti, — pareiškė jis. 

— Tai ką daryti? — Merė juto bepradedanti isterikuoti. Žinojo, 
kad nebeištvers, jei negalės pargabenti vaiko namo ir deramai 
palaidoti. 

— Ką tik atėjo užuojautos laiškas nuo Roberto Fergusono, — 
pasakė Elginas. — Jis šiuo metu yra Paryžiuje kažkokiu asmeniniu 
reikalu, Mere, ir siūlosi mums kuo galėdamas padėti. 

Nepraėjus nė valandai po to, kai jiedu su Elginu pasiuntė Ro- 
bertui laiškelį, jis jau įžengė į laikiną jųdviejų būstą Paryžiuje. 
Liūdnas ir sklidinas užuojautos, jis pasisiūlė parlydėti jų sūnelio 
kūną į Škotiją ir pasirūpinti, kad jis būtų paguldytas Elginų šei- 


mos kriptoje. 

Merė nupirko jūreivišką mėlyną kostiumėlį su vilnonėmis 
kelnėmis Viljamui aprengti ir pati išsiuvinėjo ant švarkelio jo ini- 
cialus. Nė nesuprato, kodėl jai šovė į galvą taip padaryti, tačiau 
tai rodėsi be galo svarbu. Ji sutiko, kad mažą kūnelį amžinam 
poilsiui parengtų Paryžiaus pareigūnai, tačiau užsispyrė būtinai 
įsukti Viljamą į antklodėlę, kurią jai dar vaikystėje buvo padova- 
nojusi jos mylimiausia teta. Tada ji švelniai ir rūpestingai, kaip 
mylinti motina, paguldė jį į nedidelį ąžuolinį karstelį, kuriame 
jis turėjo keliauti namo. Ir baisiai persigando pamačiusi Roberto 
nusisamdytą karietą, kuri turėjo nuvežti juos į Morlė. 

— Neleisiu jo vežti ant viršaus kaip kokio ryšulio! — šaukė ji 
Robertui. Elginas mėgino ją raminti, tačiau veltui. Ji raudojo tol, 
kol Robertas susitarė su vežėju ir suderėjo, kad kūnelis bus veža- 
mas karietos viduje iki pat kelto, plukdysiančio juos į Sautamp- 
toną. O iš ten Robertas turėjo sausuma nulydėti Viljamo kūną 
iki Edinburgo. 

— Rūpinsiuosi juo lyg savo paties sūnumi, - Merei pažadėjo 
Robertas. — Saugosiu jį, kol gyvas būsiu, ir saugiai paguldysiu 
amžinojo poilsio. Dėl nieko daugiau nebesijaudinkit. 


Vos ATSISVEIKINUSI SU SŪNELIU, Merė netrukus vėl pasijuto nėš- 
čia. Ta naujiena jos nėmaž nesujaudino, tuo tarpu Elginas nu- 
džiugo ir bandė guosti ją dėl Viljamo netekties tuo, kad jie galį 
susilaukti dar vaikų. Merė nieko neatsakė, patyliukais vildamasi, 
kad gimdydama kitą vaiką numirsianti. 

Praėjus aštuoniems šio nelaukto nėštumo mėnesiams, santy- 
kiai tarp Anglijos ir Prancūzijos vėl pašlijo, ir Napoleonas dar 
sykį įsakė suimti Elginą ir uždaryti jį į kalėjimą. 

Merė, persigandusi ir kone paklaikusi, puolė tikinti Elginą vėl 
eisianti pas Taleiraną prašyti, kad jį paleistų. Tačiau vakare prieš 

išvedamas į kalėjimą Elginas apstulbino ją itin netikėtu atsaku į 
jos pasiryžimą būti greta ir dar kartą mėginti išrūpinti jam laisvę: 

— Ne, Mere, aš jau ir anksčiau esu tau sakęs, bet anąkart tu 
įsigudrinai manęs nepaisyti ir laikeisi savo. Daugiau neleisiu, kad 
duotumeisi po Paryžių sakydama, jog viskas — dėl manęs. Taip 
negalima. Be to, tu dabar vėl laukiesi ir turėtum daugiausia sė- 
dėti namuose, o ne susitikinėti su svetimais vyriškiais ir leistis jų 
vežiojama į teatro spektaklius kaip kokia debiutantė! 

Merė nustėro išgirdusi, kad jis vėl prisiminė senus kaltinimus. 
O juk ji taip stengėsi ištrinti iš atminties tą betikslį jo žiaurumą, 
kad galėtų jį vėl pamilti! Jeigu jis dar sykį griebsis to paties, ji 
suprato daugiau savo ankstesnių jausmų jam nebeatgaivinsianti. 

— Mudu apie visa tai jau kalbėjom, Elginai. Kodėl tu niekaip 
negali patikėti, kad viską, ką dariau, aš dariau tik dėl tavęs, ir 
dabar darau tą patį! 

— Kaip ten bebūtų, Mere, aš nenoriu, kad padėtis vėl taptų 
nevaldoma. Tavo elgesį visi nuo Paryžiaus iki Londono plaka lie- 
žuviais. Negaliu to pakęsti. Šįkart pats parašysiu prašymus Napo- 
leonui ir Taleiranui, kad tau išduotų pasą. Ir tu tučtuojau vyksi 
namo. 

— Elginai, pažiūrėk į mane! Tu gi žinai, kaip jaučiuosi į nėštu- 
mo pabaigą. Negaliu plaukti per Lamanšą žiemą. O ką, jeigu kils 
audra? Aš neištversiu! 

— Aš pasakiau, ką manau, ir savo nuomonės nekeisiu, — nu- 
kirto Elginas. — O tu darysi taip, kaip liepsiu. Žinau, kad taip 
bus geriausia. Argi ne tu maldavai manęs leisti tau grįžti namo, 
kai laukeisi Viljamo? Ir jei Bonapartas būtų išdavęs tau pasą, da- 
bar būtum namie! 

Ji krūptelėjo, jam paminėjus mirusį sūnelį. Kaip jis drįsta 


šauktis to angelo, norėdamas palenkti ją savo valiai? 

— Kiek pamenu, tada sakei, kad nori gimdyti prižiūrima savo 
motinos ir daktaro Skoto? Ar jau pamiršai savo žodžius? 

Merė piktai spigino į jį akimis. Ji kaip įmanydama stengėsi 
tvardytis, bet rankos kone pačios tiesėsi iškabinti jam akių. Ką 
gi, jei ta nežinoma liga, kuria jis sirgo, suėdė jam nosį, ji mielai 
dabar būtų sudarkiusi ir visą veidą! 

— Dabar tavo pageidavimas bus išpildytas, — toliau aiškino 
jis. - O kai pagimdysi, galėsi pagelbėti mano motinai priimti į 
uostą atgabenamus krovinius. Juos kažkam reikės inventorizuoti. 
Manau, kad tinkamesnio žmogaus už tave tam reikalui sutvarky- 
ti nerasiu, ar ne? 

Iki šiol Merė jautė giliai viduje besikaupiantį pyktį, kuris išsi- 
veržęs būtų galėjęs ką nors nužudyti ar suluošinti. Tačiau staiga 
visas jos įtūžis išgaravo, ir ji pasijuto visiškai rami. Matyt, toks 
jausmas būna numirus, — toptelėjo jai. Tada gyvųjų reikalai jau 
visai neberūpi. 

— Kaip pasakysi, Elginai. Nors vargu ar šis dar negimęs kūdi- 
kis ištvers tokią kelionę. Tačiau jeigu jis mirs — tegul, kad tik man 


nebereikėtų gimdyti daugiau tavo vaikų. 


AuUDROS DAUŽĖ IR PRAUSĖ Morlė užeigos namus, kur apsisto- 
jusi Merė tris dienas laukė, kad dangus bent kiek prasiblaivytų 
ir Elžbieta galėtų išplaukti Anglijon. Dar niekad ji nesijautė 
taip bjauriai. Neturėdama daugiau ko veikti, ji ištisas valan- 
das sėdėjo ir rašė laiškus Elginui. Jai neberūpėjo, ką jis patirs, 
juos skaitydamas. Anąkart, kai jis sėdėjo už grotų, ji stengėsi 
laiškuose neužsiminti apie jokias baimes ar nemalonumus, kad 
dar labiau neapsunkintų jam gyvenimo. Savo laiškais ji kaip 
galėdama stengėsi pakelti jam ūpą, kad tik tokiomis baisiomis 


aplinkybėmis išsaugotų jo dar turimą dvasinių jėgų ir geros 

nuotaikos likutį. Dabar jo būsena jos nebedomino. Jai norėjosi 
priversti jį kentėti taip, kaip jis privertė ją. Nors buvo viena, 
savo gyvenimo norima linkme kreipti ji negalėjo. Kiti brėžė jos 
gyvenimo kelią ir lėmė likimą, nepaisydami nei jos norų, nei 
jausmų, nei sveikatos ar net gyvybės. 

Ji kentė tikrą pragarą. 

Laivui priplaukus Anglijos krantus, pro pilkus niūrius debesis 
švystelėjo saulė. Šešerius metus Merė nebuvo po kojomis jutusi 
Britanijos žemės. Ištisas dvidešimt keturias valandas be atvangos 
kentusi laivo blaškymą ir supimą, ji jautėsi visai išsunkta. Tačiau 
vos išlipusi į krantą pajuto, kad pyktis ir stingulys ją apleido, 
ir jai rūpi dabar kuo greičiau žengti savo norima kryptimi. Jai 
pavyko išguiti iš savęs ankstesnį pamišimą ir, išmetus per bortą, 
nuskandinti kažkur Lamanše. Ji tebeturėjo tris gyvus vaikus ir 
laukėsi dar vieno. Jai tikrai buvo dėl ko gyventi, kad ir ką toliau 
nuspręstų Elginas; ir net jei jis mirtų kalėjime, ji vis tiek turėtų 
dėl ko gyventi. 

Išgirdus arklių kanopų taukšėjimą grįstu pakrantės keliu ir pa- 
galvojus, kad netrukus teks keliauti toliau, Merę pradėjo pykinti. 

— Neištversiu dar ir karietos supimo, — pasiskundė ji panelei 
Gosling, vienintelei ją lydėjusiai tarnaitei. - Surask mums porą 
gražių kambarių Portsmute. Prieš leisdamasi toliau į Londoną, 
norėčiau dienelę kitą pailsėti. 

Kol jos tėvai su vaikais pasieks Londoną, tikrai turės prabėgti 
ne viena savaitė. Merė galės neskubėdama atsigauti po kelionės. 
Jai norėjosi pasitikti juos džiugiai ir gyvastingai, o ne išgeltusiai 
ir paliegusiai ligonei, kokia jautėsi dabar. Prisėdusi ant suoliuko 
ji lūkuriavo, kol panelė Gosling grįš iš būsto paieškų. Nors buvo 
jau spalio pabaiga, Anglija, tarsi nusprendusi pakeisti savo - am- 


žinų ūkanų šalies — įvaizdį, maudėsi saulės spinduliuose. Merė 

girdėjo, kaip vežikai kažką šūkaloja uosto budėtojams, sverian- 
tiems jų pakrautas karietas. Jaunos merginos šaižiais balsais siūlė 
gėles, karvelių kiaušinius, karštas bandeles, riešutus bei kitokias 
prekes keleiviams, lūkuriuojantiems įlaipinimo į laivą. Po šitiek 
metų svetimose šalyse Merei atrodė keista visur aplinkui girdėti 
skambant gimtąją kalbą. Netoliese stoviniavęs vyriškis kažko pa- 
klausė apie tvarkaraštį ir, matyt, negavęs norimo atsakymo, sun- 
kiai atsiduso ir klestelėjo greta. 

— Gaila, kad tokią liūdną dieną dar šviečia saulė, - pasakė jis. 

— Apie kokį liūdesį kalbate, sere? — pasiteiravo Merė vildama- 
si, kad jos kaimynas nepasirodys besąs vienas iš tų amžinų verkš- 
lentojų, kiekvieną pakeleivį užpilančių nepabaigiamais skundais 
dėl liūdno savo gyvenimo. 

— Nejau negirdėjote, ponia? Prieš kelias dienas ties Ispani- 
jos krantais, kaudamasis su prancūzais, buvo mirtinai sužeistas 
admirolas Nelsonas. Laivynui tai buvo didi pergalė, o Anglijai — 
siaubinga netektis. 

— O varge, lordas Nelsonas! Aš turėjau garbės jį pažinti, — pa- 
sakė Merė. Jai prieš akis išniro tas vargšas, nedidukas, mūšiuose 
sužalotas žmogus ir Ema Hamilton, kuri šią akimirką veikiausiai 
baisiai sielvartauja. Merė beveik panoro būti su ja, kad abi kartu 
galėtų kaip reikiant išsiverkti. Juodviem juk abiem teko tiek vis- 
ko ištverti, ir, nors Elginas tebebuvo gyvas, galbūt Merė jo nie- 
kad daugiau nebepamatys, lygiai kaip Ema — Nelsono. — Tačiau 
jūs sakote, kad anglai laimėjo mūšį? 

— Taip, girdėjau, kad tai buvo labai svarbi pergalė, gerokai 
prisidėsianti prie galutinio Bonaparto sutriuškinimo. Jei tai tiesa, 
tuomet pasaulis turėtų pasidaryti geresnis, ar ne? 

— O taip, sere, be abejo, — linktelėjo Merė. Ji giliai įkvėpė 


gaivaus ir šalto rudens oro. Jau seniai nebebuvo taip kvėpavusi 

pilna krūtine. Ji namie. Bet tiek ji, tiek Anglija per tą laiką spėjo 


negrįžtamai pasikeisti. 


NEBUVO JŲ MAČIUSI dvejus su puse metų. Vienintelis vaikas, ku- 
rio veidą nesunkiai galėjo prisiminti, buvo Viljamas, bet kaskart, 
kai jis iškildavo jos atminty, Merė suvokdavo, kad jo nebėra. Da- 
bar jai užvis labiausiai rūpėjo atgauti savo tris turkiukus ir užimti 
deramą vietą jų gyvenime - ne kaip atsitiktinei prašalaitei, o kaip 
jų motinai ir tiesioginei globėjai. Nors būdama amžinai dėkinga 
savo tėvams, kurie pasirūpino vaikais tada, kai ji pati to padaryti 
negalėjo, Merė vis dėlto nebenorėjo vaikų daugiau patikėti jų 
globai. Todėl, užuot įsikūrusi pas tėvus jų Londono namuose 
Portmano aikštėje, ji išsinuomojo namą Beikerio garvėje. Žinojo, 
kad tėvai nepritars tokiam sprendimui, tačiau vylėsi, kad laikui 
bėgant jie irgi ims džiaugtis, galėdami savo namuose mėgautis 
tyla ir ramybe. 

Nerimastingai laukdama atvykstant savo trijų atžalų, Merė 
bandė vaizduotis, kaip jie ją sutiks, ir rengėsi viskam — netgi būti 
atstumta. Tačiau, vos ją pamatę, vaikai ištrūko iš senelių ir puolė 
prie motinos karštai jos apkabinti. Jie buvo jau sulaukę penkerių, 
ketverių ir trejų metų ir atrodė nuostabiai. 

— Ak, kokios jūs dailios - kaip angelėliai! - džiūgavo Merė, 
glėbesčiuodama abidvi dukras. Sunku buvo pasakyti, katros iš 
jų - gražesnės akys, baltesnė oda ar vešlesnės garbanos. 

Ji kasdien rašė Elginui, išsamiai pasakodama apie tai, kaip 
auga vaikai ir kokią pažangą jie daro, o ypač daug — apie Briusą, 
nes tai jis buvo didžiausias šeimos neklaužada ir galėdavo nusi- 
movęs kelnes pasiūlyti net seneliui pabučiuoti jam „sėdynę“, jei 


tas už išdykavimą jam užplodavo. 

Ką pasakysi apie tokį žavų ponaitį? Iš tiesų, niekad nesu mačiusi 
dailesnio už jį berniuko: sveiko, stipraus, be galo judraus, ne pagal 
amžių aukšto ir gerai sudėto — lygiai kaip tėvas. 


Ji žinojo, kokios naujienos gali priversti Elginą nusišypsoti — kur 
jis bebūtų ir kaip besijaustų, tad stengėsi kiekviename savo laiške 


prikaišioti tokių „saldainiukų“. 


Merė, žinoma, be galo protinga ir daili. Jos galvutė tiesiog žavingos 
formos. O Harieta - bene mieliausia gražuoliukė, kokią esu mačiu- 
si. „Aš labai gera mergaitė“, — sako ji apie save, kartodama nuolat 
girdimus kitų žodžius. Visi mūsų vaikai - tiesiog nuostabūs, puikios 
širdies ir karštai prisirišę vienas prie kito. Jie kasdien meldžiasi pra- 
šydami mielam savo tėveliui sveikatos ir kad Dievas leistų jiems kuo 
greičiau pamatyti tą, kuris juos be galo myli! 


Bet Elgino atsakymai į Merės laiškus ateidavo ne tokie, kokių ji 


tikėjosi. Jis ir vėl smerkė ją už nederamą elgesį: 


Kodėl Londone apsistojai atskirai nuo savo tėvų? Kodėl negyveni po 
tėvo stogu, kaip dera padoriai merginai? Man ir vėl praneša apie tai, 
ką veiki ir kuo užsiimi. Kiek žinau, tavo namuose Beikerio gatvėje 


lankosi ir vyrų, kurių draugijoje tu neretai pasirodai vakarais. 
Ji atrašė: 


Iš tiesų, Elginai, juk aš - nebe mažas vaikas, aš pati turiu vaikų! 
Užtat neleisiu su manim elgtis kaip su kūdikiu. Mano tėvai dvejus 
su puse metų atsakingai rūpinosi ir globojo mūsų vaikus. Argi to 


negana? Ar žinai, kiek triukšmo ir šurmulio sukelia trejetas vaikų? 

Nejau mano tėvai nenusipelnė bent kiek tylos ir ramybės? Negana 
to, man regis, tu niekaip nesuvoki, kokias kančias man tenka patirti 
gimdant tavo vaikus. Po visų tų rūpesčių ir nerimo, kuriuos tėvams 
teko per mane išgyventi, nenoriu jiems užkrauti dar ir šito. Nenoriu 
versti jų manęs slaugyti, kol atsigausiu po gimdymo. O dėl mano 
viešų pasirodymų vakarais ir vyrų lankymosi mano namuose, tai 
žinok, jog dar sykį mėginu pagreitinti tavo išlaisvinimą. Visą laiką 
lyg vergė triūsiu dėl tavęs, Elginai, o už mano pastangas tu atsilygini 
vien naujais kaltinimais. 


— Mere, brangute, ar galim valandėlę pasikalbėti? 

Išgirdusi tėvo balsą, Merė mielai atidėjo į šalį plunksną. Jau- 
tėsi dėkinga galėdama bent trumpam atsikvėpti nuo to amžino 
susirašinėjimo su Elginu ir būtinybės atsakyti į visus juokingus 
jo prasimanymus apie jos gyvenimą Londone. Nejau jam iš tiesų 
rodėsi, kad, turėdama tris mažus vaikus, kurių ilgus metus nebu- 
vo mačiusi ir kuriuos iš naujo privalėjo pažinti, kalėjime sėdintį 
vyrą, kurį reikėjo mėginti išlaisvinti, ir milžinišką pilvą su po 
kelių savaičių gimsiančiu kūdikiu, ji kaip kokia debiutantė laksto 
po vakarėlius? 

— Ką tik grįžau iš susitikimo su bankininkais, - pradėjo ponas 
Nisbetas. Tokia įžanga paprastai nieko gero nežadėdavo. - Kaip 
žinai, Elginas, prašydamas tavo rankos, gerokai padidino savo pa- 
jamas. Jos tesiekia vos dešimtį procentų to, ką jis sakėsi gaunąs. 

— Žinau, tėve, bet juk mes tai jau aptarėme. Nieko nebegaliu 
pakeisti; netiesos, kurią įsimylėjęs sužadėtinis pasakė tau prieš 
daugelį metų, aš nebeatitaisysiu. Jis žūtbūt troško mane vesti 
prieš išvykdamas į Turkiją. 

Merei užteko svarbesnių rūpesčių nei grįžti prie jau daugelį 


kartų aptartų skriaudų ir neteisybių. 

— Aš ne apie tai. Turėtume jaustis dėkingi, kad jis apsimetė 
galįs puikiai tave aprūpinti, Mere. Antraip būčiau suteikęs jam 
kur kas daugiau teisių į tavo pinigus. O tada, prisiklausęs visokių 
gandų apie jo išlaidavimą dar iki vedybų ir girdėdamas jo tvirti- 
nimą, neva gaunąs septynis tūkstančius svarų metinių pajamų, aš 
pasirūpinau apsaugoti tavo turtą. Ir todėl, brangioji, šiandien dar 
išvis turi bent skatiką. Elginas jau iššvaistė viską, ką pats turėjo. 
Kad sumokėtų kreditoriams, bankininkai pardavinėjo jo akcijas, 
bet dabar ir tų nebeliko. Visą Elgino turtą besudaro vos keli šim- 


tai svarų, o skolas - dešimtys tūkstančių. 


PORTJĖ ATVĖRĖ MEREI duris, ir ji įžengė į banką. 

Elgino bankininkas ponas Koutsas laiko formalumams negaišo. 

— Ledi Elgin, mes čia sukamės nelyginant kokie stebukladariai: 
skolinamės iš vieno, kad sumokėtume kitam, ir taip be galo. 

Merė perbėgo akimis sąskaitų knygas, kur buvo surašytos El- 
gino skolos. Jo išlaidos pirkiniams Prancūzijoje buvo nepalygi- 
namai didesnės, nei ji įsivaizdavo. Baldų gamintojams ir kitiems 
meistrams jis buvo užsakęs daugybę komplektų kambariams 
Brumhole apstatyti, prikaupęs paveikslų ir gobelenų didžiulėms 
jų sienoms nukabinėti ir už nieką dar nesumokėjęs. 

"Tačiau šitos skolos tebuvo lašas jūroje, palyginti su išlaido- 
mis ambasadai Konstantinopolyje išlaikyti. Britų valdžia ir to- 
liau atsisakinėjo pridėti bent centą viršaus, nei sudarė menkutis 
metinis jiems skirtas mokestis, o jo pakako tik labai nedidelei 
daliai kaštų padengti. Merė su Elginu kilniai sutiko užpirkti ir 
nugabenti didelį kiekį maisto ir amunicijos britų kariuomenei 
Egipte, būdami tikri, kad už tokį patriotizmą, parodytą sunkiu 
savo šaliai metu, jiems tikrai būsią atlyginta. Tačiau, nepaisant 


Merės prašymų ir kreipimųsi dėl užtarimo į daugelį iškilių šalies 

žmonių, vyriausybės pozicija nepasikeitė. Merė visa tai paaiškino 
ponui Koutsui. 

— Dabar jau nieko nebepadarysime, — atsakė bankininkas. — 
Lordo Elgino sprendimai atnešė jam daugelį tūkstančių svarų 
skolos, ir neturiu vilčių, kad Jo didenybės vyriausybė imtųsi jam 
padėti. Belieka apgailestauti! 

Tačiau šiuo metu mes turime dar didesnių bėdų. Kiek žinau, 
parlamentas visada griežtai laikėsi nuomonės, kad lordas Elginas 
privalo pats finansuoti savo projektą Graikijoje. Jau nuo pradžių 
tai buvo gana brangus sumanymas, tačiau, nuo atliejų ir piešinių 
perėjus prie kasinėjimo ir kaupimo, jo kaštai stulbinamai išaugo. 
Ar žinote, kiek išvis atsiėjo laivo gelbėjimo darbai? Jie vieni toli 
prašoka visas kitas skolas sykiu! 

O dabar, kai atvyksta laivai su marmuru, turime sumokėti įve- 
žimo mokesčius. Tai didžiulės sumos, — aiškino jis, rodydamas jai 
uosto sąskaitas. — Tuo tarpu mes nebeturime daugiau nė penso. 
Kaip tikriausiai žinote, lordas Elginas pavedė Viljamui Hamiltonui 
rasti tinkamą vietą marmuro dirbinių parodai surengti. Ponas Ha- 
miltonas pasiūlė tai daryti Bakingemo arba Glosterio rūmuose. 

Tiesą sakant, Merė nieko apie tai nežinojo. Ji manė, kad Elgino 
motinai pavesta rūpintis dirbinių sandėliavimu. Abu paminėtieji 
pastatai buvo tarp prabangiausių Londono rūmų. Ką Elginas sau 
galvoja? Iš kur jis tikisi gauti pinigų tokiems dalykams apmokėti? 

— Lordas Elginas pranešė ponui Hamiltonui, kad už patalpų 
parodai nuomą jūs mokėsite iš savo asmeninių lėšų, — toliau dės- 
tė ponas Koutsas. — Ar tai tiesa, ledi Elgin? — Jis dėbtelėjo į Merę 
pro savo monoklio viršų. 

— Ne, tai netiesa. Mano vyras tikriausiai suklydo, — atsakė ji, 
sumišusi, kad tenka atskleisti nesutarimus tarp vyro ir žmonos, 


kurių niekada negalima nešti į viešumą. Juk būtent taip ją auklė- 

jo. Tačiau jos tėvai niekuomet nepriimdavo šitokių ekstravagan- 
tiškų sprendimų po vieną, be antrojo žinios. Lygiai kaip britų 
vyriausybė, matyt, laikė Elginą bedugniu kapšu, iš kurio galima 
semti kiek reikia, taip ir Elginas galvojo apie savo žmoną. 

— Aišku. Tiesą sakant, jau kalbėjau apie tai su jūsų tėvu, nes 
lordas Elginas buvo užsiminęs, kad galbūt jis sumokėsiąs už pa- 
rodą, tačiau ponas Nisbetas taip pat atsisakė tai daryti, pami- 
nėdamas didžiulę sumą, kurią jau išleidęs skulptūroms įsigyti, — 
atitarė Koutsas. | 

— Ir dar vienas dalykas, — kalbėjo jis toliau. - Vakar pas mus 
lankėsi pastorius Hantas. Jam iki šiol neatlyginta už išlaidas, ku- 
rių patyrė, eidamas lordo Elgino tarnybą. Jis visiškai nuskurdęs. 
Rodė man didžiulį aplanką su sąskaitomis iš kelionių po Graikiją 
bei Turkiją. Tiesa, ten nebuvo jokių raštiškų pasižadėjimų jam 
atlyginti. Bet jei tokius raštelius jis ir būtų pateikęs, bijau, kad 
neturime nė penso jam sumokėti. Jis atsisakė tarnybos lordui El- 
ginui ir nusprendė parsisamdyti kunigaikščiui Bakingemui. Pa- 
tariau jam iš anksto sudaryti oficialią sutartį raštu. 

Elginas neturėjo kito tokio atsidavusio, entuziastingo ir iš- 
manančio savo darbą tarnautojo, kaip Hantas. Merė pasiryžo 
sumokėjusi kitas skolas būtinai pasirūpinti, kad vargšeliui ponui 
Hantui būtų kaip nors atlyginta. O dabar ji beturėjo vos kelias 
savaites, likusias iki gimdymo. Iš patirties žinojo, kad po vaikelio 
gimimo nebebus jėgų rūpintis tokiais dalykais. Reikėjo pasirū- 
pinti jųdviejų finansais, kol dar nevėlu. 

— Nesijaudinkit, pone Koutsai, aš viskuo pasirūpinsiu. Būda- 
mi Konstantinopolyje, mudu su vyru gavome visą krūvą vertin- 
gų dovanų. Kad ir kaip nenorėčiau su tais nuostabiais dalykais 
skirtis, esu tikra, kad juos pardavus su kaupu užteks pinigų mano 


vyro skoloms padengti. 

— Turiu tik vieną naujieną, kuri teikia vilčių, kad skolos liausis 
augusios, — tarė ponas Koutsas. - Gavome kelis laiškus nuo pono 
Lusierio, reikalaujančio sumokėti jam algą. Aišku, neturime iš ko 
jam mokėti. 

— Vargu ar tai gera naujiena, pone Koutsai, - atsiduso Merė. 
Ji jau ir taip atsidūrė itin nemalonioje padėtyje, tad nejaugi jis 
dabar dar smaginsis, toliau be būtino reikalo ją žemindamas? 

— Ne, ledi Elgin. Gera naujiena yra ta, kad naujasis britų 
ambasadorius Konstantinopolyje atšaukė visus leidimus pono 
Lusierio veiklai Atėnuose. Jis buvo išmestas lauk iš Akropolio. 
Taigi daugiau marmuro nebebus, išskyrus tą, kuris jau surinktas 
ir atplukdytas laukia muitinėje. 


VIskĄ TEKO IŠPARDUOTI: neįkainojamus deimantus ir brangeny- 
bes, dovanotas jai kapitono pašos ir sultono, kailinius ir dramblio 
kaulą, porcelianą, sidabrą ir krištolą, dailiąsias juodmedžio dėžu- 
tes, rinktinius stiklo dirbinius. Viskas buvo parduota, nieko ne- 
beliko. Viešnagę Rytuose Merei bepriminė vos viena kita skraistė. 
Ji jautėsi išdavusi savo draugus, kurie jai dovanojo tuos nuosta- 
bius daiktus, ir nusikaltusi savo vaikams, ypač dukterims, kurioms 
neteks tų brangenybių paveldėti ir kurios tikriausiai niekad gyve- 
nime neturės progos įgyti tokių nepakartojamų puošmenų — ne- 
bent pačios ištekėtų už sultono. Ji prisiminė, kaip vieną vakarą 
apsiverkė kapitono pašos akivaizdoje ir pasiskundė, kaip labai bijo 
pirmąjį vaiką gimdyti svetimoje šalyje. Rytojaus dieną kaip savo 
draugystės ženklą jis atsiuntė jai kvapą gniaužiančio grožio safyrą. 
Dabar, paskutinįkart žvelgdama į tą spindintį mėlyną brangakme- 
nį, apsuptą deimantų, tebepūpsantį ant geltono turkiško aksomo 
pagalvėlės, Merė vėl prisiminė savo bičiulį. Ką pamanytų paša, jei- 


gu žinotų, kuo pavirto Elginai? Ak, kaip jis nusimintų matydamas, 

kaip jo dievinamoji ledi Elgin pardavinėja savo brangenybes, kad 
apmokėtų vyro skolas! Nors ir žinodama, kad už pasakiškus auksu 
ataustus drabužius, kuriuos jai buvo dovanojusi Hanum, gautų 
nemenką sumą, Merė nesiryžo jų parduoti, nutarusi pasilikti bent 
vieną priminimą tos karštos, netikėtos draugystės, taip nepaprastai 
palaikiusios ją svetimame krašte. 

Merė turėjo ir daugiau rūpesčių. Senoji ledi Elgin, kuri visą 
tą laiką nuo Merės grįžimo į Angliją neaišku kodėl pabrėžtinai 
šaltai elgėsi su savo marčia, didžiąją dalį marmuro — pirmąsias 
penkiasdešimt dėžių, atplukdytas Brakelio, — išsirūpino sukrau- 
ti Riėmondo kunigaikščio rūmuose, tačiau šis didikas jau ėmė 
nebeapsikęsti, kad jo dvaras paverstas daugelį tonų sveriančio 
marmuro sandėliu. Elginas siuntė Merei ilgiausius laiškus, prašy- 


damas surasti, kur visa tai perkelti. 


Privaldi inventorizuoti krovinius, Mere, o tada prisiimti atsakomy- 
bę išnuomoti patalpas, kurių šiuo metu kaip tik ieško Hamiltonas. 


Įdomu, kodėl jis manosi turįs teisę jai nurodinėti, tarsi kokiai 
savo pavaldinei? Ar jis pamiršo, kad ji netrukus gimdys? Jai jau 
prasidėjo netikrieji sąrėmiai. Niekas negalėjo pasakyti, nei kada 
tiksliai, nei kaip gims kūdikis — ar gimdymas bus klaikus, ar tik- 
tai ilgas ir sunkus. Merė buvo tvirtai nutarusi dar prieš atgulda- 
ma sutvarkyti jųdviejų finansus. Daugiau pažeminimų patirti ji 
neketino. Gandai apie skolas ir apie nesumokėtus atlyginimus 
buvusiems tarnautojams Londono visuomenėje plito greitai kaip 
miško gaisras, o šiuo metu jai nebesinorėjo suteikti ilgaliežuviams 
dar vienos dingsties skleisti paskalas apie jaunąją ledi Elgin. 


Jos laiškai vėl prasidėjo žodžiais: 

Tavo pinigai nuėjo šunims ant uodegos! Atmink, Elginai, man irgi 
patinka dailūs daiktai, bet pagalvok, kaip tai gėdinga. Visos tavo 
akcijos išbvarduotos, mes turime tūkstančius svarų skolų, 0 žmonės 
nuolat ateina reikalauti savo pinigų! Tu puikiai žinai, ką aš sugebu, 
kai imuosi pati tvarkyti reikalus, bet privalai suteikti man neribotas 
teises, kol viską sutvarkysiu, o svarbiausia — nieku gyvu nebepirk 
daugiau nė vieno daiktelio! Maldauju, Elginai, paklausyk mano 
patarimo, paklausyk, ką tau sakau. Jei tik žinotum, ką man teko 
patirti, kai grįžau namo, kokia siaubinga mūsų padėtis, ir į kokią 


neviltį visa tai mane įstūmė! 


Matyt, Londone pasklido kalbos apie prastą finansinę Elgino 
būklę. Merė gavo laišką iš Jo didenybės vyriausybės, kur buvo 
teiraujamasi dėl lordo Elgino per tarnybą Konstantinopolyje su- 
kauptų marmuro dirbinių įsigijimo. Tačiau ten nebuvo nurodyta 
jokių sumų. 

Kokią gi, po šimts, jai pasakyti sumą? Iš kur žinoti, kiek visa 
tai verta? 

Laimė, kaip tik tada, kai jai labiausiai reikėjo paramos ir pata- 
rimo, Londone atsirado galintis tuo pasirūpinti bičiulis. 

— Pone Fergusonai, man reikia jūsų pagalbos, — iškart pasakė 
ji. Tie žodžiai išsprūdo jai iš burnos greičiau, nei ji spėjo prikąsti 
liežuvį. Ji nepasiteiravo jo nei apie sveikatą, nei apie jo šeimą, nei 
kaip jam po daugelio metų patinka tėvynėje. Ji tiesiog pasijuto 
tokia laiminga, šiuo metu išvydusi jo veidą ir žinodama, kad, 
belikus vos savaitei kitai reikalams sutvarkyti, sulaukė žmogaus, 
kuriuo galima pasitikėti. 

— Aš jūsų paslaugoms kaip visada, kol mudu abu dar gyvi ir 
kvėpuojame, miledi, — nė nestabtelėjęs išbėrė jis. Merė matė, kad 


jo energija nė kiek nesumažėjusi, o jo jausmai jai irgi liko, kokie 

buvę. Jam nereikėjo nieko sakyti: tokia laime suspindo jo akys, 
vėl ją išvydus. 

Ji papasakojo jam, kad valdžia pagaliau pareiškė ketinimų nu- 
pirkti jų marmurą. 

— Pone Fergusonai, bet aš supratimo neturiu, ką toliau dary- 
ti. Bijau nurodyti sumą, kad nepaaiškėtų, jog skulptūros vertos 
kur kas daugiau. Po visų vargų ir išlaidų, kurių kaupdami šiuos 
dirbinius patyrėme, nusipiginti juos parduodant būtų didžiulė 
tragedija. 

Fergusonas atidžiai jos klausėsi, gaudydamas kiekvieną žodį, 
tarsi pasaulyje nebūtų nieko svarbiau, kaip sužinoti jos porei- 
kius ir pasistengti juos patenkinti. Koks nepaprastas buvo šis 
vyriškis, galintis taip visa esybe atsiduoti moteriai! Jis atrodė 
nelyginant koks riteris iš viduramžių romano — taip kilniai ir 
galantiškai visuomet su ja elgdavosi, nereikalaudamas nieko 
mainais. 

— Būsiu su jumis visiškai atvira, - pasakė Merė, jausdamasi 
gana nejaukiai, jog privalo atskleisti jam visą tiesą apie savo pa- 
dėtį. - Man reikia pinigų lordo Elgino skoloms apmokėti, o jos 
neįtikėtinai išaugo dėl mūsų išlaidų šioms skulptūroms įsigyti. 
Sakyčiau, būtų didžiulė laimė jas parduoti ir palikti vyriausybei 
toliau rūpintis jų priežiūra. 

— Aš jau seniai pastebėjau, kad ši lordo Elgino aistra tapo jums 
didžiule našta, — tarė jis. 

— Tuomet man labai gėda dėl savo nedovanotino elgesio, — 
atsakė ji, širdies gilumoje jausdamasi dėkinga, kad bent vienas 
žmogus pastebėjo ir įvertino tai, kiek ji nuveikė Elgino labui. . 

— Neverta, miledi. Mudu drauge praleidome tiek laiko! Tai 
man būtų gėda, jei per tas bendro triūso valandas nebūčiau pa- 


matęs, kiek jėgų jums atima visi šie rūpesčiai. 

Ar kas matė atidesnį džentelmeną? Tačiau Merei buvo kiek 
nejauku toliau taip su juo kalbėtis. Dabar jai labiau reikėjo jo 
pagalbos, o ne užuojautos. 

— Nenorėčiau dėl skulptūrų pardavimo padaryti skubotų 
sprendimų, pone Fergusonai. Bijau, kad paskui mudviem su lor- 
du Elginu visą gyvenimą tektų dėl to gailėtis. Štai kodėl man 
reikia jūsų pagalbos. 

Kažin, ar tik neįsivėliau į pavojingą žaidimą, - pamanė 
Merė, - taip beatodairiškai pasikliaudama šiuo vyriškiu, gaudan- 
čiu kiekvieną mano norą, kai mano vyras yra įkalintas, o pati 
jaučiuosi tokia bejėgė ir pavargusi? Tačiau Elginas ir pats buvo 
rašęs Robertui, prašydamas jo pagalbos sutvarkyti kai kuriuos 
reikalus. Elginas sutiko parduoti jam priklausančius arklius ir ki- 
tus gyvulius, kad būtų galima padengti dalį skolų. Netgi Elginas, 
kuris dabar, regis, buvo įpratęs išvis nepaisyti žmonos, suvokė, 
kad nėščia moteris neįstengs deramai pasirūpinti tokiais daly- 
kais. O Fergusonas, turintis galybę pažįstamų, lengvai susitarė 
dėl pardavimų ir dar sugebėjo diskretiškai aukcione parduoti kai 
kuriuos paveikslus bei kitus daiktus. 

— Labai apgailestauju, kad tenka trukdyti jus savo rūpes- 
čiais, —- nudelbusi akis, atsiprašė Merė. 

— Nesąmonė! 

Merė vos pasiryžo pažvelgti tiesiai jam į akis. Jis atrodė pasi- 
rengęs šuoliui nelyginant alkanas tigras, užmatęs auką. 

— Gal malonėtumėt prisėsti ir išgerti puodelį arbatos? — pa- 
siūlė ji. 

Jis, regis, niekaip nerado ramybės, ir Merė pagalvojo, ar ne- 
vertėtų sugirdyti jam gerą stiklą brendžio, kad nusiramintų. 
Nejau per išsiskyrimo laikotarpį jo jausmai jai dar labiau būtų 


įsiliepsnoję? O ji per pastaruosius mėnesius buvo taip užsiėmusi 

ją užgriuvusiais sunkumais, kad vargšelio Roberto beveik nė ne- 
prisiminė. Elginas minėjo, kad Robertas nuolat įsimyli tai vieną, 
tai kitą moterį. Paskutinį kartą, kai jiedu buvo drauge, Merė pa- 
manė esanti viena iš tų daugelio moterų, ir kad Robertas nuolat 
įsiliepsnoja aistra bet kuriai netoliese atsidūrusiai patraukliai — ir 
nepasiekiamai — damai. Tačiau tai, kas dabar sklido iš jo, anaip- 
tol nepanėšėjo į lengvą Airtą. 

— Aš vėl priversta jumis pasikliauti, — tarė jam Merė. 

— Mielai visą likusį gyvenimą jums tarnaučiau, jei tiktai leis- 
tumėt, — atsakė jis. 

Ji negalėjo įsivaizduoti, kad tokios būklės būdama dar galė- 
tų atrodyti jam patraukli. Buvo išsipūtusi nelyginant moliūgas. 
Netgi jos veido bruožai buvo negražiai išpliurę, nekalbant jau 
apie kūną. Pastarosiomis dienomis ji nuolat jautėsi pervargusi ir 
nebejįstengė nė pažvelgti į save veidrodyje. 

O Robertas buvo akivaizdžiai pasikeitęs. Tačiau kokios per- 
mainos bebūtų įvykusios jo širdyje, kokie jausmai jos atžvilgiu 
ten beviešpatautų ir kokie karšti jie bebūtų, Merė negalėjo jų 
skatinti. Jis buvo jai reikalingas. Ir ji privalėjo aiškiai jam pa- 
rodyti, kad neatidėliotini reikalai privalo nusverti viską, ką jis 
bejaustų ar bemanytų. 

— Pone Fergusonai, jūs - vienintelis žmogus Anglijoje, kurį 
aš pažįstu ir kurio įtaka prancūzams pakankamai didelė, kad 
galėtumėt pasirūpinti Elgino išlaisvinimu. Jumis vieninteliu 
mudu su lordu Elginu pasitikime tiek, kad prašome padėti 
parduoti mūsų nuosavybę. Jūs — vienintelis asmuo, kurį galiu 
prašyti pagelbėti man susidoroti su kaip reta painia užduotimi: 
susitarti su vyriausybe dėl skulptūrų pardavimo. Tiesiog ne- 
dovanotina šitiek savo reikalų užkrauti vienam žmogui, tačiau 


nieko negaliu padaryti. 

— Seras Džozefas Benksas ir vėl mielai mums padės. Jei kas 
visoje Anglijoje ir žino, koks specialistas galėtų teisingai įvertinti 
skulptūras, tai tik jis. Juo visi žavisi. Aš nedelsdamas su juo pa- 
sikalbėsiu. 

— Ačiū. Neįsivaizduoju, kaip galėsime jums atsilyginti, bet 
duodu žodį, kad tai bus padaryta! 

Robertas stryktelėjo iš kėdės, tarsi daugiau nebeįstengdamas 
laukti, kada galės pulti į pagalbą Elginams. Merė vos sulaikė šyp- 
seną matydama jo įkarštį. Paskubomis pabučiavęs jai ranką, jis 
kone bėgte išlėkė pro duris. 

Merės gyvenimo dramoje jausmai niekuomet nevaidino svar- 
biausio vaidmens. Tai nebuvo kokia nors opera ar romanas. Merė 
galėjo atlaikyti šio vyro aistrą, kuria degė jo akys. Ji juk įstengė 
suvaldyti fantastiškai patrauklų grafą Sebastianį, kapitoną pašą ir 
kitus galingus vyrus. Tad nedvejojo susitvarkysianti ir su Robertu 
Fergusonu. 


Aš tiesiog nebepajėgsiu daugiau gimdyti vaikų, Elginai. Dar nieka- 
da gyvenime šitaip nesikankinau. Viską, ką tik nori, padarysiu dėl 
tavęs, bet tik ne tai. Tas siaubas prasidėjo gerokai iki gimdymo ir nie- 
kaip nesiliauja, nors praėjo jau nemažai laiko. Gyvenimas tokiomis 
aplinkybėmis man tapo tikra našta. Jau penktąsyk man teko patirti 
šitą kančią. Dabar esu tokia nusikamavusi, kad mielai sutikčiau 
visam likusiam gyvenimui užsidaryti vienuolyne. Tad palieku tau 
spręsti savo likimą. Jei liepsi, gyvensiu ten, kur panorėsi, ir su jokia 
gyva būtybe nebesimatysiu, tačiau daugiau šitaip nebekentėsiu. 

Tave tebemylinti žmona 

Merė 

Po Viljamo mirties Merei rodėsi, kad ji apskritai neteko valios 
gyventi, tačiau dabar, stojusi prieš vyrą ir gindama save, ji staiga 
pajuto atgavusi visą ankstesnį troškimą būti pasaulyje. 

Kenčiant gimdymo skausmus, pas ją buvo atėjęs Viljamas. Ji 
nualpo, ir kaip sykis tada išsipildė karščiausias jos troškimas. Ji 
pasijuto besėdinti nuostabiame saulės spindulių užlietame sode 
Prancūzijoje. Suknelė buvo prasegta, ir ji maitino Viljamą, vėl 
žvelgė į jo nuostabias mėlynas akis, o jis žiūrėjo į ją. Ar koks 
kitas vaikas pasaulyje kada buvo toks guvus, toks smalsus ir toks 
artimas savo motinai? Tyliai žįsdamas jos krūtį jis, regis, nebyliai 
sakė jai: Mama, tu privalai gyventi. 

Gimdydama Liusę - dar vieną dailią mažutę mergytę, — ji 
kamavosi baisiau nei bet kada, o atsigauti sekėsi dar sunkiau. 
Tačiau, užuot meldusi mirties, po Viljamo apsilankymo ji meldė 
Dievą leisti jai gyventi. Ir paskui, iš lėto slenkant vienai savaitei 
po kitos, kai kraujavimas ir vis atsinaujinantys skausmai niekaip 
nepaliovė jos kankinę, ji toliau prašė maldose galimybės gyventi. 
Tai buvo paskutinė jos berniuko valia. Netgi neturėdama jėgų 
pasikelti iš lovos, ji meldė Dievo leisti jai likti šioje žemėje ir 
viską ištverti. 

Štai tada jai ir dingtelėjo mintis, kad joks kitas vaikas niekada 
neatstos Viljamo. Nors Merė karštai mylėjo visus savo vaikus, 
Viljamas buvo išskirtinis. Gal taip nutiko todėl, kad jis gimė jai 
esant tremtyje, atskirtai nuo kitų vaikų, o gal - kad ji pati jį žin- 
dė ir juo rūpinosi. Merė suvokė, kad net jei pagimdytų dar kokį 
tuziną vaikų, nė vienas iš jų neatstos Viljamo. Ji taip ir parašė 
Elginui, smulkiai nupasakodama, kaip laikosi ir ką veikia vaikai, 
tačiau aiškiai išsakydama ir savo apsisprendimą. 

Jis nieko jai neatsakė, nors Merė prašė bent parašyti, ar jis 


gavo laiškus, ar perskaitė juos ir ar suprato, kad jos sprendimas 

galutinis ir nepakeičiamas. Paskui ji išmėgino kitą būdą, kuris 


anksčiau duodavo vaisių. 


Nenoriu atsakyti tau malonumo, mielasis. Bet juk yra ir kitokių 
būdų jį patirti, kurie nesibaigia nėštumu. Mudu juk ne sykį juos 
išbandėme ir, kiek pamenu, tau jie visada patikdavo. Tu tebeturėsi 
savo Merę, savo saldainiuką, kaip mėgsti mane vadinti, tiktai mes 
pasistengsime išvengti nepageidaujamų pasekmių. 


Bet jis neatsiliepė ir į jos gundymus. Nesulaukdama atsakymo, 
Merė dar labiau kankinosi. Ji rašė vyrui, jog iškart, kai tik pa- 
jėgsianti keliauti — o šią akimirką, kelioms savaitėms praėjus po 
Liusės gimimo, ji vis dar neįstengė paeiti, — ji grįšianti į Prancū- 
ziją, kad būtų šalia jo. 

Jis neatsiuntė jokio atsakymo. Ką ji darys, jeigu jis nesutiks 
priimti jos sąlygų? 

Gegužę, orui kiek pragiedrėjus ir Merei truputį atsigavus, jos 
aplankyti užsuko Fergusonas. Jis iš lėto įžengė svetainėn su dirb- 
tine šypsena veide ir pamojavo laišku: 

— Pasakiškos naujienos, Mere! 

— Tai kodėl atrodot taip, tarsi ką tik būtumėt išgirdęs apie 
mylimo šunelio mirtį? — paerzino jį Merė. 

— Tikrai? Nesvarbu, Mere, bet mums pavyko! Daugybės laiškų 
nuo įtakingų mūsų bičiulių dėka Napoleonas atsižvelgė į mūsų 
prašymus. Mūsų pastangos davė vaisių. Lordui Elginui leista iš- 
vykti iš Prancūzijos! 

Naujiena buvo netikėta. Merė nesumojo nė kaip reaguoti, 
ypač Robertui matant. Jau tiek laiko nebuvo gavusi jokios žinios 


iš vyro... 

— Negi nieko nenorite pasakyti? —- Robertas pranešė naujieną 
santūriai, kone paniuręs, o dabar Merė susizgribo ir pati lygiai 
taip pat reaguojanti. Ko gero, jis pamanys, kad jai pasimaišė pro- 
tas, jei po šitiek bendrų jųdviejų pastangų išlaisvinti Elginą ji 
dabar nesidžiaugia. 

— Tiesiog labai apstulbau. Ko gero, jau buvau praradusi viltį. 

— Turiu ir daugiau naujienų — šįkart apie save. Aš nuspren- 
džiau grįžti į Škotiją ir balotiruotis į parlamentą. 

— Nejau ir vėl mane paliksite? —- nejučiom išsprūdo jai. Nors 
kokią teisę ji turėjo prašyti, kad jis dar bent pirštą dėl jos paju- 
dintų? Ir kodėl ji taip pasakė? 

— Vigų partija sugrįžo į valdžią, Mere. Dabar turiu nepa- 
kartojamą progą pabandyti įgyvendinti reformas, kuriomis taip 
tvirtai tikiu. 

Nespėjusi susitvardyti, Merė apsiašarojo. 

Robertas prisėdo greta jos ant sofos ir paėmė jai už rankos. 

— Viskas bus gerai, Mere. Jūs turite nuostabius savo vaikučius. 
Jūsų vyras grįžta namo. O aš dėl jūsų nuveikiau, kiek galėjau. Se- 
ras Džozefas pažadėjo, kad skulptūros bus sąžiningai įvertintos, 
kai tik už jas bus sumokėti muito mokesčiai ir jas bus galima 
pamatyti. Na, ar matot, mergyt? Viskas gerai! 

Tas nenusakomas jo odos šiltumas, raminamas ir švelnus jo 
balso skambesys kažką pralaužė jos sieloje — tam tikrą sieną, ku- 
rią ji ilgai tvirtino, kad jokia išorės jėga jos neįveiktų, tokią sa- 
votišką užtvarą, saugojusią vieną vietelę jos širdyje ir sieloje, kur 
joks vyras, išskyrus Elginą, niekada negalėjo patekti. Tai buvo 
nelyginant šventovė, kurią sutuoktiniai saugojo tiktai vienas ki- 
tam. Tačiau Elgino dabar čia nebuvo — tik Robertas, o siena ėmė 


ir subyrėjo į šipulius. 

Ji išsipasakojo Robertui viską: kiek prisikankinusi (jis, skirtin- 
gai nuo Elgino, ir pats tai matė, kai dažnai lankydavo ją dar prieš 
vaikelio gimimą), kaip apsisprendusi daugiau nebeturėti vaikų ir 
kaip Elginas nieko neatsakąs į jos laiškus. 

— Aš noriu, kad jis grįžtų, Robertai. Ak, Dievas mato, aš tikrai 
netrokštu, kad mano vyras be galo sėdėtų kalėjime. Ber aš taip 
bijau! O ką, jeigu jis nesutiks su mano sąlygomis? Ką tada man 
reikės daryti? Ką išvis tada moteriai daryti? Rinktis tarp vyro ir 
savo gyvybės? 

— Mintis, kad vėl turėtumėt rizikuoti gyvybe, mane be galo 
piktina, Mere. Tai būtų nepakenčiama, nors neturiu nė men- 
kiausios galimybės kištis į jūsų reikalus. — Robertas pašoko ir 
leidosi žingsniuoti po kambarį, tarsi ji būtų išdėsčiusi jam dar 
kokį nors savo reikalą, kurį jis dabar ketino padėti sutvarkyti. Jis 
keliskart atsigręžęs vis pažvelgdavo į ją, o paskui nusisukdavo ir 
vėl imdavo žingsniuoti. 

— Nieko čia nepakeisime, kol mano vyras nesugrįš ir pats ne- 
pasakys, ką apie tai galvoja, — ištarė Merė. 

— Nė vienas sveiko proto vyras nedrįstų jums atsakyti, — pati- 
kino Robertas. 

— Tuomet mums belieka viltis, kad lordas Elginas sugrįš ne- 


praradęs sveiko proto. 


I idbijiėji 


1806-ųjų birželis 


RENGDAMA VAIKUS ELGINO sugrįžimui, Merė kasdien pasakoda- 
vo jiems apie jų tėvą — didvyrį ir įtakingą žmogų, kuris, net ir 


atsidūręs priešo nelaisvėje, neišdavė savo šalies. Ji nerimavo, kad 

šitaip ilgai jo nematę ir dabar išvydę su ta kauke ant veido, den- 
giančia nupuvusią nosį, jie išsigąs ir nepažins jo. Briusas tikino, 
jog tėvą prisimena, tačiau Merė neįsivaizdavo, iš kur mergaitės 
galėtų jį atsiminti. Mažoji Merė kur kas ilgiau gyveno be jo, negu 
su juo. Harieta tebebuvo kūdikis, kai jie išsiskyrė, o Liusės jis 
išvis dar nebuvo matęs. 

— Jis kasdien mintyse vaizduojasi savo vaikus, ir tai suteikia 
jam jėgų ir drąsos, - tikino atžalas Merė, reikalaudama sėdėti ra- 
miai ir klausytis. Grįžęs šeimos tėvas turės užimti prideramą vietą 
kaip šeimos galva, ir Merė norėjo, kad vaikai tai pripažintų. Ji 
pati irgi tai pripažins. Merė ketino bent jau viešai vykdyti visas 
žmonai priklausančias pareigas, nors tai ir būtų labiau panašu 
į meistrišką svetimoms akims skirtą vaidybą nei širdies norų ir 
troškimų pildymą. 

Merė labai rūpinosi, kad Elginui grįžus viskas vyktų sklandžiai. 
Triukšmingi barniai ir susikirtimai nieko gero neduos. Tačiau, kad 
ir ką jis atsakytų į jos reikalavimą, Merė tvirtai nusprendė nenu- 
sileisti. Elginas gali imti atsiprašinėti, kaip tada, kai jį paleido iš 
Lurdo tvirtovės. Jo sveikata gali pasitaisyti, o jis pats — prisiminti 
geras manieras ir kilnumą, kaip darydavo anksčiau. Tačiau šįsyk, 
kad ir kaip jis atgailautų, ji nebejsileis jo į savo lovą. 

Merė neabejojo, kad ir taip daro jam didelę paslaugą, mokyda- 
ma vaikus juo žavėtis ir jį gerbti, ir nemėgindama užsipulti jo dėl 
vis augančių jųdviejų skolų. Ir kai jis pagaliau pasirodė jos namuo- 
se Beikerio gatvėje, Londone, Merė vieną po kito išrikiavo priešais 
jį visus dailiai nuaugusius ir puikiai išauklėtus vaikučius. 

— Ak, tik pažiūrėkit, kokia žavi mažų graikiukų virtinė! — su- 
šuko Elginas, skėsdamas rankas jų apkabinti. 

— Nagi, lorde Briusai, ar, kol manęs nebuvo, išmokai bent 


porą žodelių angliškai? — šypsodamasis kreipėsi jis į sūnų. 


— Taip, sere, — šauniai atsakė berniukas. — Skaityti aš jau irgi 
moku. O dabar mama moko mane prancūziškai. 

— Tuomet tu tikrai nusipelnei dovanos, kurią tau nupirkau, 
jaunuoli! — Ir jis įreikė šešiamečiam sūnui spindintį prancūzišką 
kardą. Nepagaląstas, - lūpomis parodė jis Merei. - Dėkui, kad ir 
be manęs buvai tikras šių namų vyras! | 

Abiem vyresniosioms mergaitėms jis įteikė porceliano lėlytes, 
aptaisytas dailiais prancūziškais rūbeliais. Paskui pakilnojo ant 
rankų Liusę, kaip visada džiaugdamasis ir didžiuodamasis, išvy- 
dęs eilinę savo atžalą. 

— O, ji tokia pat mažutė ir daili, kaip tos porceliano lėlytės, 
kurias parvežiau iš Paryžiaus! —- pasakė. 

Visą likusią dienos dalį vaikai nesitraukdami spietėsi aplink jį, 
varžydamiesi dėl tėvo dėmesio, o abu vyresnėliai dar ir demons- 
truodami, ko išmokę nuo tada, kai jis paskutinįsyk juos matė. 
Briusas su tarnu Endrium fechtavosi kardais, o paskui skaitė iš 
savo elementoriaus. Mažoji Merė dar buvo vos pramokusi vieną 
kitą siuvinėjimo dygsnelį, bet išdidi rodė tėvui savo rankdarb;į: 

— Aš išsiuvinėsiu visą abėcėlę, tėti, - pažadėjo ji. — Ir Harietą 
išmokysiu pažinti raides. 

— Aš labai jumis visais didžiuojuosi, — paeiliui bučiuodamas 
atžalas, prieš jiems lipant į viršų ir rengiantis miegoti, pasakė El- 
ginas. — Jūs — pavyzdingi vaikai! 

— Aš irgi jau eisiu miegoti, — pasakė jam Merė. Jautėsi pavargusi 
ir neturėjo jėgų ką nors rimtai aiškintis. Be to, norėjo jam parody- 
ti, kokie nuo šiol būsią jųdviejų santykiai: padorūs ir draugiški. 

— Aš tuoj užlipsiu viršun, — atsakė jis, niekuo neparodydamas, 
ar skaitė jos laiškus ir ar ketina jai pritarti. 


— Kaip nori, — atsakė ji ir nuėjo tiesiai į savo miegamąjį. 

Nors jis ir niekuo jai neatskleidė, ar rengiasi priimti jos siūlo- 
mas sąlygas, Merė pasiruošė bet kokiam netikėtumui. Ji nusiren- 
gė ir atsigulė į lovą, tačiau paprašė naujosios savo kambarinės iš 
vidaus užrakinti duris ir pasilikti jos kambaryje. Priežasčių Merė 
jai nepaaiškino, tik paliepė merginai įsitaisyti krėsle prie lango ir 
neišeiti, kol Merė pati jos neatleis. 

Nepraėjus nė valandai, Elginas pabeldė į miegamojo duris. 
Paskui pasukiojo rankeną ir aptiko, kad užrakinta. 

— Mere! Prašau atidaryti duris, — išgirdo Merė jį sakant. 

Merei teko keltis iš lovos ir pažadinti krėsle užsnūdusią 
kambarinę. 

— Atidaryk duris, pasakyk lordui Elginui, kad aš kietai miegu, 
ir lik stovėti prie durų, kol jis nueis, - pakuždėjo ji merginai. - O 
tada gali eiti į savo kambarį. 

— Klausau, ponia, — atsakė tarnaitė, pašoko, tūptelėjo ir nu- 
kūrė prie durų. 

— Ji miega, tiesa? — pasiekė Merės ausis Elgino balsas. 

— Taip, lorde Elginai, — atsiliepė mergina. Kelias akimirkas 
stojo tyla. Tada Merė išgirdo, kaip Elginas pamažu nuslimpino 


šalin, o mergaitė nuskubėjo į priešingą pusę. 


VIEšASIS JŲ GYVENIMAS kaipmat sugrįžo į vėžes. Visi troško iš- 
vysti Elginą ir sužinoti, ką jis patyrė. Žmogus, pabuvęs nelais- 
vėje, visuomet bent jau kuriam laikui tapdavo aukštuomenės 
susidomėjimo objektu. Merė tolydžio skundėsi net nespėjanti 
suvirškinti maisto tarp gausybės priešpiečių ir pietų, į kuriuos 
gaudavo kvietimus iš daugybės smalsaujančių londoniečių. 
Netgi naujasis ministras pirmininkas, lordas Grenvilis, pasi- 


kveitė Elginus papietauti su juo. 

— Tikriausiai jie persigalvojo ir nutarė atlyginti mano kaštus, 
kai šitiek patyriau dėl savo šalies, - riedėdamas karieta į Vaitholą, 
pro Bakingemo rūmus Dauning Strito link, svarstė Elginas. 

Merė dar nebuvo iškėlusi klausimo dėl tragiškos Elgino fh- 
nansų būklės. Jai rodėsi, kad verta duoti žmogui šiek tiek laiko iš 
naujo prisitaikyti prie gyvenimo namie. Elginas juk septynerius 
metus nebuvo Anglijoje. O jei lordas Grenvilis teiktųsi dosniai 
atlyginti ambasados išlaikymo išlaidas, Elgino skolų temą aptarti 
būtų kur kas lengviau. 

. — Gal kartais jis ketina pateikti aiškų pasiūlymą ir dėl skulp- 
tūrų, — atsiliepė Merė. 

— Be abejo. Ir dar pasiūlyti man naujas pareigas. Girdėjau kal- 
bų, kad mus paskirs į Vieną, Mere. O kur dar Rusija! 

Kitados idėja keliauti į svečias šalis kėlė Merei džiugaus jau- 
dulio šiurpuliuką. Ber dabar, prabėgus tiek metų ir nukeliavus 
šitiek mylių, vien nuo minties, kad tektų su visa manta ir vaikais 
kraustytis iš vieno krašto į kitą, jai nusvirdavo rankos. 

— Būtų nuostabu grįžti į Brumholą, — atrėmė Merė. — Aš taip 
ilgai apie tai svajojau! 

— Matysim, kas mūsų laukia šįvakar, — pasakė Elginas. - Juk 
mudu jauni, Mere. Ir galim praleisti dar kurį laiką diplomatinėje 
tarnyboje prieš apsigyvendami savo dvare. 

Vakaras prasidėjo šauniai. Be Elginų, lordas Grenvilis buvo 
pakvietęs ir Ričardą Peiną Naitą, pasaulinio garso senienų ko- 
lekcininką. 

— Esu tikras, kad lordas Grenvilis tarėsi su Naitu dėl skulp- 
tūrų, — šnibžtelėjo Merei Elginas. — Galiu lažintis, kad po pietų 
prie brendžio manęs laukia rimtas pokalbis! 

Bet, vos užsiminus apie skulptūras, Naitas staiga neprašytas 


išrėžė niekuo nepagrįstą pareiškimą: 

— Visas jūsų vargas — veltui, lorde Elginai. Jūsų skulptūros be 
reikalo pervertinamos. Juk jos — ne graikiškos! Jos - romėnų lai- 
kų, iš Hadriano epochos. 

Merė nustėro, kaip pribloškiamai autoritetingai kalba tas ti- 
pas, nors iš tiesų visiškai neturi supratimo apie tas skulptūras. Jos 
juk dar tebėra dėžėse, sukrautos uoste! 

— Tačiau jūs juk dar jų net nematėte, kaip ir visi kiti, - steng- 
damasis tvardytis, atsakė Elginas. — Tiesa, leiskite man patikslin- 
ti. Antonijus Kanova, ko gero, talentingiausias pasaulio skulp- 
torius, matė keletą fragmentų ir paskelbė, kad tai — tikri Feidijo 
nukalti šedevrai. 

— Man ir nereikia jų matyti, lorde Elginai, - atšovė antikva- 
ras. - Daugybė kolekcininkų jau apsigavo, įgydami tobulas ro- 
mėniškas kopijas! 

— Sere, prašau jūsų liautis svaidytis tokiais nepagrįstais ar- 
gumenitais, — tarė Elginas. - Aš pats asmeniškai dalyvavau nu- 
keliant tuos dirbinius nuo Partenono sienų. Jie ten išbuvo du 
tūkstančius metų! 

Kreipdamasis į lordą Grenvilį, Elginas pridūrė: 

— Patikinu jus, lorde Grenvili, kad tarp tų dirbinių iš Parteno- 
no nėra nė vieno, kurio nebūtų iškalusi Feidijo ranka! 

— Šitai turėtų spręsti ekspertai, lorde Elginai, — ramiai atitarė 
Grenvilis. - Žinoma, jei paaiškėrų, kad jie netikri, tai smarkiai 
numuštų kainą. 

— Tačiau jie tikri! —-vėl paprieštraravo Elginas. 

Lordas Grenvilis tik mandagiai nusišypsojo ir, atsigręžęs į savo 
kaimynę prie stalo, ėmėsi aptarinėti orus. Visą likusį vakarą jis 
šaltai daugiau nesileido į kalbas apie skulptūras, aiškiai duodamas 
suprasti, kad vyriausybė šiuo metu turinti rimtesnių rūpesčių — 


pavyzdžiui, kaip sutramdyti Napoleoną. Lygiai taip pat lordas 

Grenvilis net neužsiminė apie tai, kad vyriausybė būtų linkusi 
pakeisti savo sprendimą ir padengti kokias nors Elgino išlaidas. 

— Galėjau dar būdamas nelaisvėje Prancūzijoje parduoti visą 
savo kolekciją, — niūriai burbtelėjo Elginas. - Dievas mato, ga- 
vau ne vieną pasiūlymą, tarp kurių buvo ir išties dosnių. Ko gero, 
tai ir buvo tikroji priežastis, kodėl Napoleonas taip ilgai laikė 
mane įkalinęs. Ne paslaptis, kad jis tiesiog apsėstas minties įsigyti 
Partenono lobius! 

Gaižiai dėbtelėjęs į Naitą, Elginas pridūrė: 

— Ir nemanau, kad Bonapartas būtų apsėstas minties įsigyti 
kopijas! Jo komandą sudaro šimtas šešiasdešimt devyni moksli- 
ninkai, ir jie tikrai žino, kas yra kas; bent jau geriau nei vienas 
žmogus, nė akyse nematęs tų skulptūrų! 

Jis nusisuko nuo Naito, priversdamas lordą Grenvilį atkreipti 
į save dėmesį. Tada kalbėjo toliau: 

— Bonapartas tikėjosi, kad jei užtektinai ilgai laikys mane už- 
darytą, neištversiu ir išduosiu savo šalį. Tačiau nieko panašaus ne- 
įvyko, sere! Ne, aš nepasidaviau. Nes visada teturėjau tiktai vieną 
troškimą — tarnauti savo šaliai ir pakelti jos dailiųjų menų lygį! 

Lordas Grenvilis, šitaip Elgino prispirtas, trumpai (Merės 
nuomone, pernelyg trumpai!) pareiškė jam padėką už puikią tar- 
nybą Britanijos karūnai. O paskui greit nusuko kalbą kitur. 

Paskui, kai vyrai nuėjo į svetainę išgerti brendžio, o damos 
užlipo pailsėti į viršų, Merei beliko viltis, kad Elginas sugebės 
ką nors išpešti savo skolų klausimu — bent jau dėl apmokėjimo 
už maistą ir amuniciją, kuriuos buvo siuntęs Jo didenybės ka- 
riuomenei Egipte. Merė žinojo, kad diplomatija — tai turtingų 
žmonių žaidimas, ir kad iš jos buvo tikimasi papildyti Elgino 
ambasadorystei skirtus pinigus. Tačiau ji neįsivaizdavo, kad pa- 


triotams privaloma dar ir maitinti karaliaus armiją! 

— Nė skatiko! - Namo Elginas riedėjo juodas lyg debesis. — 
Štai koks mano atlygis už viską, ką padariau! 

— Ar jis bent paminėjo kokią nors sumą, kurios galime tikėtis 
už skulptūras? — dar pasiteiravo Merė. 

— Ne, tik užsiminė, esą ketinama abiem pusėms patogiu metu 
jas iš manęs nupirkti. Ir aiškiai leido suprasti, kad dabar toks 
metas dar neatėjo. Jis nė neįsivaizduoja, kokia tai grandiozinė 
kolekcija, o tas mulkis Naitas dar pablogino reikalą savo pareiš- 
kimu, neva jos — netikros! | 

— Ar yra bent menkiausia galimybė, kad jis teisus? 

— Žinoma, kad ne! Tu gi pati ten buvai, Mere. Kaip gali šito 
klausti? Tas Naitas — tikra gamtos klaida! Jis išgarsėjo sukurp- 
damas vieną traktatą apie falo garbinimą, o kitą — smerkdamas 
krikščionybę. Esu tikras, kad jis turi kokį nors savo slaptą planą 
ir kad diskredituodamas mano kolekciją tikisi gauti kokios nors 
naudos sau. Tie kolekcininkai - nuožmūs varžovai, jie nuolatos 
bando pakenkti vienas kitam! 

Merė nusigando, kad jei Elginas ir toliau šitaip nirš, silpna jo 
sveikata gali neatlaikyti. Atrodė, tarsi jį tuoj ištiks priepuolis. Jis 
paklaikusiomis akimis atsigręžė į žmoną: 

— Štai kodėl turime kaip įmanydami stengtis surengti didingą 
parodą! Kai žmonės pamatys visas skulptūras vienoje vietoje, dera- 
mai išstatytas tinkamoje aplinkoje, jie supras, ką iš tiesų aš siūlau! 

— O iš ko mes tai apmokėsime? - prabilo Merė, tačiau Elginas 
iškart ją nutraukė. 

— Nebūk tokia smulkmeniška moterėlė, Mere! Argi šitokiu 
lemiamu momentu būtina sukti galvą dėl niekingų išlaidų? Turi- 
me pasirengti parodai! 

Merė žinojo, kad savo rūpesčių dėl piniginių reikalų neverta 


reikšti per daug tiesmukai, nes vyrai linkę niekinti šitaip jiems į 

akis šokančias moteris. Ji suprato, kad sumani žmona, ypač ne- 
benorinti daugiau turėti su vyru reikalų miegamajame, turėtų 
rasti būdą švelniai ir meiliai pateikti nemalonius klausimus, ir, 
prieš išdėstydama problemą, nugludinti visus jos aštrius kampus. 
Tačiau jai trūko kantrybė. 

— Elginai, nuo pat tavo sugrįžimo aš vengiau nemalonių klausi- 
mų. Bet dabar jau metas aptarti mudviem iškilusius sunkumus. 

— Jūs, ponia, vengiate manęs miegamajame, — šaltai drėbtelė- 
jo jis. - Ar nemanote, kad tai - pakankamai nemalonu? 

— Dėl šito kol kas mažiausiai turėtumei rūpintis! Ar bent iš 
tolo nutuoki, kiek aš dėl tavęs padariau, kol tavęs nebuvo?! - Ji 
atsilošė karietos sėdynėje, mėgindama apmalšinti kylantį apmau- 
dą ir pyktį. Žūtbūt reikėjo nusiraminti. — Ar tu įsivaizduoji, ko- 
kia katastrofiška finansinė tavo padėtis? 

— Padarei tai, ką ir priklauso daryti žmonai! — atšovė jis. - Ma- 
niau, kad pagaliau būsi išaugusi iš savo vaikiško poreikio būti 
nuolat giriama ir garbstoma. 

Merė suklydo vildamasi, kad Elginas maloniai sutiks su jos 
nustatytomis sąlygomis. Jis aiškiai ketino elgtis taip, kaip visada 
buvo įpratęs: versti ją tarnauti savo poreikiams ir norams iki pa- 
skutinio jos kraujo lašo ir iki paskutinio jos turimo penso. Tačiau 
šįsyk Elginas grįžo namo pas visai kitą moterį. Ir Merė ketino 
priversti jį tai suprasti. 

— Jūsų nedėkingumas pasibaisėtinas, lorde Elginai, — pareiš- 
kė ji. - Kita moteris mano vietoje būtų subyrėjusi gabalais! O 
aš, priešingai, sugebėjau sutvarkyti pašlijusius jūsų finansus. Ir 
kokiu gi būdu? Kaip aš įsigudrinau užkaišyti jūsų beatodairiško 
išlaidavimo pridarytas skolas? Ogi išpardavusi visus tuos dailius 
dalykėlius, kurie buvo man dovanoti ir turėjo džiuginti mane iki 


pat gyvenimo galo, o paskui būti palikti mūsų vaikams! Nepajė- 


Atėnės pagrobimas 449 


giau nė pažvelgti į akis tam pardavimų agentui, atėjusiam surinkti 
brangenybių aukcionui, kad jis nepamatytų mano gėdos ir ašarų! 

— O visada sakydavai, kad prabanga tau nė motais, — nusi- 
šaipė jis. 

— Sykiu su visomis brangenybėmis išpardaviau ir mielus savo 
prisiminimus apie Rytuose praleistus metus ir apie tuos draugus, 
kurių ten įgijome. Ar manai, jog ir šitai man — nė motais? Bet, 
skirtingai nei tu, aš — praktiškas žmogus. O gal tu manai, kad 
kokia nors moteris būtų išgyvenusi visus tuos nėštumus, gimdy- 
mus, ligas, marą ir begalines keliones — viską, ką ištvėriau nuo 
tada, kai už tavęs ištekėjau? Nejau manai, kad kokia nors mote- 
ris apskritai nebūtų praradusi valios gyventi po to, kai palaidojo 
savo mylimiausią vaikelį? 

— O kas tau beliko daryti, Mere? Gal nusinuodyti? — Jis 
begėdiškai tyčiojosi iš jos. Merė neketino leisti jam taip elgtis. 

— Aš sutvarkiau tavo reikalus, Elginai, nors net bankinin- 
kai netikėjo, kad tai įmanoma. Jeigu ne aš, tu vis dar tupėtum 
kalėjime Prancūzijoje ir būtum tūnojęs ten dar daugelį metų! O 
jei tave ir būtų paleidę, tai tiesiai iš prancūzų nelaisvės būtum 
pakliuvęs į kalėjimą už skolas. Visą savo žavesį ir išteklius pasitel- 
kiau tave gelbėdama. Iki visiško išsekimo triūsiau, kad galėtume 
ramiai ir saugiai gyventi be baimės ir sumaišties. O tau terūpi 
tik išleisti dar daugiau pinigų savo statuloms, kurių, pasirodo, 
niekam išvis nereikia! Juk tu žinojai, kad diplomatija — turtingų 
žmonių žaidimas, o vis tiek įmerkei į ją uodegą, nes manei, kad 
aš mokėsiu, mokėsiu ir mokėsiu už viską, ko tu neįstengei įpirkti. 
Buvai tikras, kad apmokėsiu tavųjų tonas sveriančių marmuro 
skulptūrų įsigijimą, gabenimą ir gelbėjimo darbus. Tačiau iš kur 
tu manai gausiąs pinigų prašmatniai savo parodai surengti, man 


jau galva nebeneša! 

Jis dėbtelėjo į ją suirzęs ir piktas, tarsi taip pat būtų jau 
pavargęs gniaužti savyje tai, ką būtina pasakyti —- tokį nuobodų 
ir akivaizdų dalyką, kad net nesinorėjo dėl jo aušinti burnos. Ga- 
liausiai jis tarė: 

— Tu puikiai žinai, iš kur gausime parodai pinigų, Mere. Tu 
už ją sumokėsi. Sumokėsi iš milžiniškų savo tėvo turtų, kurie visi 
atiteks tau, nes neturi nei brolių, nei seserų. Sumokėsi todėl, kad 
tai — tavo pareiga, kaip mano žmonos. 

— Tikrai? Ar mano pareiga — iššvaistyti visus savo pinigus, kaip 
tu iššvaistei savuosius? O kur paskui mudu atsidursim, Elginai? 
Skolininkų kalėjime? Aš leidausi tavo tampoma po visą pasaulį, 
bet į tą vietą paskui tave neseksiu! 

— Juk tavo turtai — beribiai, Mere. Tai kodėl užsispyrusi nenori 
jų atverti man, nors tikini, kaip esi man atsidavusi? Kodėl sykiu su 
tėvu neleidi man naudotis tais pinigais? Kiekviena padori moteris 
perduoda savo pinigų tvarkymą iš tėvo į vyro rankas! Tai — teisin- 
ga ir dora. O judu su tėvu nuolatos žeminate mane, versdami visą 
laiką maldauti iš tavęs pinigų, kurie man teisėtai priklauso. 

Merę jau seniai kamavo baisingas įtarimas, kurį ji ligi šiol kaip 
įmanydama stengėsi užgniaužti. Bet dabar, kai toji mintis vėl iš- 
kilo į paviršių, ji ištarė ją garsiai: 

— Tu vedei mane dėl tėvo pinigų. 

Jis pažvelgė į ją taip, lyg ji ką tik būtų pasakiusi didžiausią 
nesamonę, į kurią neverta nė atsakyti. Bet vis dėlto atsakė: 

— Tu buvai gražiausia ir protingiausia iš turtingų nuotakų. 

Negi jis mano, jog tai - komplimentas? 

— Aš nekaulysiu iš savo žmonos pinigų tam, ką privalau pa- 
daryti. Daugiau šitaip nebesižeminsiu. Tau teks pasikalbėti su 
tėvu ir jam paaiškinti, jog ketiname eksponuoti skulptūras, kad 


galimi pirkėjai galėtų pasiūlyti gerą kainą. Tai praktiškas požiūris, 

"Mere. Ir nedrįsk vėl manęs kvosti. Liaukis abejojusi mano spren- 
dimais. Tai nedora. 

Ką jai beliko daryti? Elginas buvo jos vyras. Prieš tėvo valią 
tekėdama už jo, ji pati pasirinko tokį kelią. Jis - ketverto jos 
atžalų tėvas. Praeities nebepakeisi. O Elginas - jos dabartis ir 
ateitis, tad teks iš to išspausti viską, kas įmanoma. Tačiau Merė 
nutarė išsireikalauti ir to, ko pati nori. 

— Na, kad jau ėmėmės vardyti savo reikalavimus, ką pasa- 
kysi dėl mano sąlygų, Elginai? Aš galiu pasikalbėti su tėvu ir 
gauti iš jo pinigų tavo skulptūroms eksponuoti, jeigu tai padės 
išlaikyti taiką tarp mudviejų. Bet aš irgi esu kai ką nusprendusi 
dėl tolesnio mudviejų bendro gyvenimo. Tu neatsakei į mano 
laiškus. Ko gero, manei, kad tai — tik perdėta reakcija esamomis 
aplinkybėmis, tačiau aš išties tvirtai apsisprendžiau. Daugiau aš 
nebekentėsiu. Ir daugiau vaikų negimdysiu. 

Jis nedvejojo nė akimirkos, tik įbedė į ją ledinį žvilgsnį. 

— Esu tikras, jog supranti, kad būdama mano žmona neturi 
teisės atsakyti man vedybinio guolio malonumų, kurių logiška 
pasekmė ir aukščiausias tikslas yra giminės pratęsimas. Tai nėra 
vien mano reikalavimas — tai ir Dievo valia. 

Ji suprato, kad jis tikrai skaitė jos laiškus ir gerai apsvarstė 
jos siūlymą. Toks buvo jo atsakas, kuris atrodė toks pat tvirtas ir 
nepajudinamas, kaip jos sprendimas. Ji jau pakankamai gerai pa- 
žinojo Elginą, kad suprastų, jog jis nenusileis. Jo balsas skambėjo 
tvirtai, buvo šaltas ir kietas lyg ledas. 

— Jei tu negali priimti mano sąlygų, aš irgi nepriimsiu taviš- 
kių, — atsakė Merė, tikėdamasi, kad jos atsakas nuskambėjo taip 


pat tvirtai ir šaltai, kaip ir jo žodžiai. 

7 korija, 


1806-ųjų liepa — gruodis 


TIEK DAUG LAIKO PRALEIDĘ atskirai nuo tėvų Arčerfilde, dabar, 
vos atsidūrę senelių dvare, vaikai iškart pasijuto kaip namie. 
Kadangi didesnę savo gyvenimo dalį buvo įpratę gyventi be 
tėvo, dėl išsiskyrimo su juo ir dabar nenuliūdo. Jiems buvo pa- 
sakyta, kad lordas Elginas dar turi reikalų Londone, todėl pa- 
simatys su jais, kai grįš. Merė dabar beveik neturėjo kuo dau- 
giau užsiimti, tad kiauras dienas žaisdavo su jais tame pačiame 
sode, kuriame ir pati dūkdavo, kai buvo maža, arba sykiu su 
jais vaikštinėdavo paplūdimiu ten, kur įlanka atsiveria į Šiau- 
rės jūrą, ir rinkdavo kriaukles, o kai būdavo geras oras - mau- 
dydavosi. Per tuos ilgus pasivaikščiojimus su motina ir seneliu 
Briusas puikiai išmoko pažinti pakrantės paukščius, ir neretai 
visai dienai patempdavo lūpą pamatęs, kaip didžiulis, juodas 
ir stambus plėšikas drasko mažytį, bejėgį pufiną. Tačiau, bū- 
damas tikras mažas džentelmenas, seserims dažniausiai nieko 
nesakydavo. 

— Joms gali sapnuotis baisybės, jeigu sužinos, mama, — 
paaiškino jis Merei, kai ši užsuko į jo kambarį su arbatos puode- 
liu jo paguosti. - Mažos mergytės myli mažus paukštelius! 

Mergaitės augo protingos, bet mėgo paišdykauti. Merei pati- 
ko stebėti, kaip jos padūkusiai kvatoja, kai tarnaitės, įsodinusios 
jas į krepšius su švariomis ir dar nesulankstytomis paklodėmis, 
sukdavo ore. Vis dėlto jos galėdavo akimirksniu liautis šėlioti ir 
pasidaryti baisiai rimtos ir protingos: pavyzdžiui, kai imdavosi 
siuvinėti arba kurdavo sudėtingus spektaklius žaisdamos su lė- 


lėmis. Kadangi vaikai buvo šalia, Merė jautėsi beveik laiminga 

ir ilgos, netikrumo dėl ateities sklidinos dienos jos per daug 
neslėgė. Ji neįsivaizdavo, kaip toliau klostysis jos santykiai su 
Elginu, bet šiuo metu jautėsi patenkinta paprasčiausiai būdama 
namie su vaikais ir mėgindama atsigriebti už ilgus išsiskyrimo 
metus, kol greta nėra jų tėvo su jo begalinėmis pretenzijomis į 
jos pinigus ir kūną. 

Merė žinojo, kad Robertas Fergusonas ir vėl yra netoliese. 
Jam pavyko patekti į parlamentą, ir jis įsikūrė Raite, kad galėtų 
vykdyti savo pareigas. Vos išgirdęs, kad Merė viena persikėlė į 
Arčerfildą, jis ėmė atkakliai maldauti leidimo ją aplankyti. 

Nisbetai tuo anaiptol neapsidžiaugė. 

— Mums dar Londone nepatiko jo apsilankymai, Mere. Ži- 
nodamas, kad tu - ištekėjusi moteris, ir dėdamasis neva padedąs 
tavo vyrui, jis iš tikrųjų pasinaudojo tavo padėtimi, kad iki pat 
vėlumos niekam nematant galėtų pasilikti dviese su tavimi, - jos 
motinos balsas skambėjo panašiai kaip tada, kai ji bardavo kuo 
nors nusikaltusius savo vaikaičius. Merė nuo pat mažumės nebu- 
vo savo adresu girdėjusi tokio pamokslavimo. 

— Mama, betgi jis iš tiesų daug padėjo Elginui. Jeigu ponas 
Fergusonas nebūtų įkalbėjęs sero Džozefo Benkso ir kitų įtakin- 
gų Žmonių mūsų užtarti, Elginas dar tebebūtų Prancūzijoje! Ko- 
dėl už tai, kad taip stengiausi sugrąžinti namo savo vyrą, netgi 
mano pačios motina dabar mane peikia? 

— Aš peikiu ne tave, brangute, o poną Fergusoną. Jo jausmai tau — 
tikrai niekam ne paslaptis. Netgi tavo tėvas, kuris paprastai pastebi 
tik gyvulių veislę ir banknotų kiekį, atkreipė į tai dėmesį. Ferguso- 
nas — geras, bet pavojingas žmogus. Jis nepratęs paisyti visuomenės 
normų ir seniai garsėja kaip ištekėjusių moterų suvedžiotojas! 

— Gali būti tikra, kad per mano susitikimus su ponu Fergu- 


sonu Londone nebuvo nieko nederamo. Mudu buvom iki ausų 


454 Karen Essex 


paskendę planuose, kaip išlaisvinti Elginą ir kaip parduoti mano 
turtą, kad apmokėtume mano vyro skolas. 

— Be to, - neatlyžo motina, - nemanau, kad ponui Nisbetui 
patiktų jį čia matyti, kol tavo dabartinė padėtis tokia neaiški. 

Akivaizdu, kad jos tėvai jau buvo aptarę šitą reikalą. Merė 
matė, kaip susiraukė ponas Nisbetas, kai jai atnešė jos vardu 
gautą laišką iš Raito, paženklintą Roberto inicialais. Dabar tėvų 
Merei reikėjo labiau nei bet kada. Iš pradžių jie pasipiktino, kam 
ji paliko Elginą, bet sužinoję apie visus jo padarytus nusikalti- 
mus jos atžvilgiu bei visišką nesiskaitymą su žmona, pažadėjo 
visokeriopą savo paramą. 

— Tu visiškai teisi, mama, — atsakė dabar Merė. — Toli gražu 
nebūtina, kad aistringi ir dviprasmiški pono Fergusono vizitai 
dar labiau apsunkintų mūsų padėtį. 

Jinai parašė jam mandagų laišką, padėkojo už malonią pagalbą 
praeityje, bet tvirtai pareiškė, kad šiuo metu nemananti, jog jiems 


derėtų matytis. 


RuGsSĖJĮ, ATŠALUS ORAMS ir papūtus žvarbesniam vėjui, o mies- 
te prasidėjus aukštuomenės sezonui, Merė nutarė porą savaičių 
praleisti Edinburge. Ponia Nisbet siūlėsi vykti į miestą kartu su 
dukterimi, tačiau Merei norėjosi pabūti vienai. Ji ketino pasi- 
matyti su pažįstamais, apsilankyti teatre ir pripirkti medžiagų 
žieminiams drabužiams sau ir augančioms savo atžaloms. Ypač 
Briusas, regis, buvo nusiteikęs pavyti savo tėvą ir užaugti didelis. 
Vilnonės kelnytės, padėtos spinton nuo pavasario, dabar jau ne- 
bedengė nė kaulėtų jo keliukų. 

Atsisakiusi priimti draugų kveitimus mieste apsigyventi pas 
juos, Merė apsistojo Fortune e Blackwells viešbutyje. Vakare 


nulipusi į valgomąjį vakarienės, ji buvo pasodinta prie staliuko 

greta Roberto Fergusono, kuris valgė vienas. Jis nėmaž nenu- 
stebo ją išvydęs. 

— Ledi Elgin, ar leisite prisijungti prie jūsų? — paklausė jis. 

— Na, žinoma, pone Fergusonai. Prašom prisėsti, — pakvietė ji. 

Palikęs savo lėkštę ant stalo ir pasigriebęs tik taurę vyno, kurio 
per skubėjimą gerokai išlaistė, jis paskubom persikėlė prie jos. Jis 
taip skubinosi ir nekantravo, kad Merė nesusilaikė nenusijuoku- 
si, nors buvo sau pasižadėjusi kaip įmanydama laikytis išorinio 
padorumo taisyklių, jei kartais siaurame Edinburgo aukštuome- 
nės ratelyje tektų su juo susidurti. 

— Jūs puikiai atrodote, pone Fergusonai, - gudriai ištarė ji. 
Tiesa, šią akimirką jis atrodė tikrai nekaip: servetėle šluostė išpiltą 
vyną nuo taurės apačios ir purtė nuo švarko rankovės likusius išlie- 
to skysčio lašus. - Koks malonus sutapimas, kad jus čia sutikau! 

Prie jų priėjo padavėjas. 

— Ar atnešti jūsų vakarienę, sere? 

— Ne, nereikia, aš jau pavalgiau, - atsakė Robertas. Padavėjas 
dėbtelėjo į vos prakąstą rostbifą ant lėkštės ir papurtė galvą dėl 
tokio maisto švaistymo. Jis nunešė šalin lėkštę, ko gero, nuta- 
ręs, — dingtelėjo Merei, — pats tučtuojau sudoroti kepsnį. 

— Tai anaiptol ne sutapimas, Mere, - pratarė Robertas. - Esu 
tikras, kad pati suprantate. Ištisus keturis pastaruosius mėnesius 
aš lyg vanagas kaip įmanydamas sekiau kiekvieną jūsų judesį. 
Tiesiog iš proto krausčiausi, norėdamas jus pamatyti. Kodėl ne- 
leidote man jūsų aplankyti? 

— Ką, negi nebus jokio mandagaus pasiplepėjimo, pone Fergu- 
sonai? Negi neturėtumėt manęs paklausti, kaip reikalai Arčerfilde, ir 
kantriai išklausyti pasakojimo apie vaikų išdaigas ir tėvo sveikatą? 

— Dieve šventas, juk aš dabar - parlamento narys! Ar nema- 


note, kad per kelis paskutinius mėnesius tapau ligi kaklo sotus 

mandagių kalbų? Mūsų draugystės gerumas visada buvo nuošir- 
dus ir atviras bendravimas. Aš labai to pasigedau, — pridūrė jis, 
leisdamas sau pasislinkti arčiau jos. 

Merė nusijuokė. 

— Gal jums verčiau reikėjo suvalgyti tą kepsnį. Nes dabar at- 
rodo, jog tuoj prarysit mane! — Žinojo, kad neturėtų flirtuoti ir 
erzinti jo, tačiau ištisus mėnesius juk neveikė nieko daugiau, vien 
žaidė su vaikais; o juk kadaise vakarieniaudavo ir puotaudavo su 
galingiausiais pasaulio žmonėmis ir visuomet būdavo kiekvienos 
draugijos pažiba! Užtat dabar buvo labai išsiilgusi žavių vyrų, to- 
kių, kaip Robertas, dėmesio. 

— Privalau pasikalbėti su jumis, Mere. Neatstumkite manęs. 
Ar galim susitikti jūsų kambaryje? 

— Gal iš proto išsikraustėt? — pašnibždom atsakė ji. - Čia 
juk - Edinburgas, kur kiekvienas mudu pažįsta. Nenoriu tapti 
apkalbų taikiniu prie pat savo namų! 

— Tuomet aš išsinuomosiu kambarį tame pačiame aukšte. Ir 
šįvakar devintą valandą pas jus užeisiu. Išklausykite manęs, Mere. 
Tikrai nepasigailėsite. 

— Ne, nė nebandykite. Šįvakar aš einu į teatrą, — sumišusi gy- 
nėsi ji. Buvo tikra, kad tinkamai pasirengė susitikimui su juo 
viešumoje, tačiau jis mokėjo taip su ja kalbėtis, kad jokios man- 
dagaus elgesio taisyklės negalėjo jos apsaugoti. 

— Tuomet ateisiu vienuoliktą. 

Ji dar bandė prieštarauti, bet jis pakilo nuo stalo. 

— Buvo malonu susitikti, ledi Elgin. 

"Tai taręs, pasiėmė savo skrybėlę nuo stalo, kur buvo ją palikęs, 
ir, jai nespėjus nė atsakyti, išėjo iš valgomojo. 

Sėdėdama teatre, Merė tiesiog negalėjo nustygti iš nerimo. 


Ir kaipgi, po šimts, jai bent kiek susikaupti per tas dvi su puse 

„valandos? Jai labai norėjosi pamatyti tą pjesę — airių autoriaus 
Oliverio Goldsmito komediją apie turtingą merginą, kuri apsi- 
meta tarnaite, kad suviliotų vyrą, už kurio nori ištekėti. Tačiau 
žiūrėdama spektaklį ji pajuto anaiptol nesijuokianti. Merės bi- 
čiulė Katerina sėdėjo greta jos iš dešinės, smarkiai vėduodamasi 
vėduokle nuo juoko iškaitusį veidą ir krūtinę. Katerinos vy- 
ras pūpsojo Merei iš kairės, ir ji matė, kaip iš juoko kratosi jo 
didžiulis pilvas. Tačiau Merę vis labiau ėmė apmaudas. Kodėl 
moterims nuolat tenka nertis iš kailio, kad pelnytų vyro meilę? 
Jeigu ji pati sutiktų apsimesti kažkuo kitu, kaip ši pjesės veikė- 
ja, ir elgtųsi taip, kaip nori Elginas — kaip tarnaitė, — ji ir vėl 
pelnytų jo meilę. 

— Negi tau nejuokinga, Mere? — paklausė jos bičiulė. 

— O taip, tačiau, man regis, būsiu truputį peršalusi, — atsakė 
ji. Ji nekantravo kuo greičiau dingti iš čia, nors ir bijojo to, kas 
jos tą vakarą dar laukė. — Gal aš verčiau eisiu. 

Nepaisydamas Merės atsikalbinėjimų, Katerinos vyras paly- 
dėjo ją iš teatro, sustabdė vežiką ir smulkiai išaiškino jam, kur 
važiuoti. Grįžusi į viešbutį, ji išvydo Robertą, sėdintį džentelme- 
nų salone priešais židinį ir siurbčiojantį brendį. 

— Labas vakaras, ledi Elgin, — pasveikino ją pasipūtęs durinin- 
kas, vos Merei įžengus į viešbučio priimamąjį. 

Robertas akimirksniu pakėlė akis. Atrodė, jog įtempęs po- 
jūčius seka ją, nelyginant sakalas grobį. Merė susidūrė su juo 
žvilgsniu, bet greitai nusigręžė nė nelinktelėjusi. 

— Labas vakaras, — atsakė ji durininkui ir skubiai užlipo laip- 
tais į savo kambarį. 

Ji vylėsi, kad Robertas luktelės padorų tarpsnį, tačiau nepra- 
ėjus nė dešimčiai minučių jis tyliai pabeldė į duris. Ji atidarė ir 


jį įsileido. 

— Atėjau čia išsakyti jums savo nuoširdžiausių minčių ir jaus- 
mų. Nėra prasmės delsti ar išsisukinėti, — prabilo jis. — Aš tvirtai 
nusprendžiau su jumis pasikalbėti. Prašom prisėsti. 

— Norėčiau jums priminti, kad čia - mano kambarys. Ir aš 
turėčiau siūlyti jums prisėsti, bet kol kas nesu tikra, ar taip pa- 
darysiu, — atsakė ji. - Man kiek pakyrėjo vyrai, primetantys man 
savo valią. O aš - savarankiškas žmogus. Ir pati nuspręsiu, noriu 
ar nenoriu klausytis, ką man pasakysite. 

Jis giliai įkvėpė ir atsiduso. 

— Taip, jūs visiškai teisi. Aš atsiprašau. Ar galiu prisėsti? Ar 
galiu būti atviras su jumis, Mere? 

— Nežinau, kaip galėčiau jus sustabdyti, — atsakė ji. —- Todėl 
verčiau nedelsti ir kuo greičiau tai užbaigti. Regis, jūs tvirtai ap- 
sisprendėte, net jei tokiu savo elgesiu sunaikintumėt mus abu. 

— Gerai. Neturiu nei laiko, nei noro mus naikinti. O pasakyti 
norėjau štai ką: aš jus myliu ir noriu visą savo gyvenimą skirti 
tam, kad jums tai įrodyčiau. Duosiu jums viską, ko negali suteik- 
ti jūsų vyras. Nieko iš jūsų neprašau. Man nereikia jūsų pinigų. 
Nereikia, kad gimdytumėt daugiau vaikų. Noriu tik galimybės 
kasdien jus matyti ir eiti greta jūsų per gyvenimą. 

Jis kalbėjo toliau, vardydamas patraukliąsias jos savybes ir aiš- 
kindamas, kaip stiprėjo jo jausmai nuo pat tos dienos, kai pirmą- 
kart pamatė ją Paryžiuje. Ji leido jam šnekėti. 

— Puiki kalba, sere. Matau, kad pareigos parlamente dar patobuli- 
no ir šiaip jau įspūdingus jūsų, kaip oratoriaus, sugebėjimus. Tačiau 
jūsų fantazijos apie mudviejų bendrą gyvenimą tegali gyvuoti tiktai 
svajonėse, kur šiurkšti tikrovė joms nekliudytų, — po tariamu savo 
šaltumu ir abejingumu Merė slėpė jaudulį, kuris ją pagavo klausan- 
tis aistringų jo žodžių. — Štai mano motina įsitikinusi, kad aš — tiktai 


dar viena ištekėjusi moteris, kurią jūs sumanėte suvedžioti. 

— Tai neteisinga, Mere. Manau, kad jau įrodžiau jums savo 
atsidavimą. — Berods šie žodžiai jį tikrai įskaudino. Jis nenuleido 
nuo jos akių lyg klausdamas, ar ji dar drįstanti abejoti jo meile. 

— Tekėdama už Elgino neabejojau, kad jis eina dėl manęs iš 
proto. O paskui turėjau patirti liūdną tiesą, kad jis troško tiktai 
naudos ir privilegijų, kurias galėjau jam suteikti. Gal ir jūs turite 
kokių nors slaptų ketinimų? Nenoriu dar kartą pasirodyti len- 
gvatikė kvailelė. Pasakysiu atvirai: nenoriu papildyti jūsų užka- 
riavimų sąrašo! | 

— Jei prašote daugiau laiko, Mere, gerai - duosiu jums lai- 
ko. Prašau tiktai leisti man jus lankyti. Nemanau, kad pajėgsiu 
ištverti jūsų nematydamas. 

— Na, kam toks dramatizmas, sere! Esu tikra, kad puikiausiai 
ištvertumėte šioje žemėje — nesvarbu, ar atsakysiu į jūsų jausmus, 
ar ne, — atšovė ji, stengdamasi vėl sugrąžinti jųdviejų pokalbį į 
sveiko proto vėžes. — Aš privalau valdytis ir tramdyti savo jaus- 
mus, kokie jie bebūtų. Elginas - mano vyras. Aš esu motina ir 
turiu vaikų. Jūs —- parlamento narys. Visa, ko tikimės gyvenime, 
gali sugriūti, jei pasiduosime vien tik jausmams. 

Robertas nedvejodamas atsakė: 

— Savo gyvenime aš tikiuosi vien jūsų. Visa kita man nė kiek 
nerūpi. Juk pažįstate mane, Mere. Aš niekinu mūsų visuomenės 
normas. Ir nėmaž neketinu paisyti kitų nuomonės, jei ji laiko 
pririšusi jus prie to žmogaus. Aš išlaisvinsiu jus nuo jo, net jei tai 
būtų paskutinis mano nuveiktas dalykas. 

Jis atsiklaupė greta, suėmė jos ranką ir ėmė švelniai ją bučiuoti 
ir glostyti. Merė jau taip seniai nebuvo patyrusi vyriškos meilės 
ir švelnumo, kad neatitraukė rankos. Tas paprastas jo veiksmas 
ją taip užbūrė, kad ji pajuto širdyje žiebiantis jausmus, kurių jau 


nebesitikėjo sužadinti, ypač dabar, atstūmusi savo vyrą. Robertas 

priglaudė jos ranką sau prie skruosto ir taip laikė, nelyginant 
didžiausią brangenybę pasaulyje. 

— Ak, Mere, leiskite man jus mylėti. Tikrai nenusivilsite. Dan- 
gaus akyse mudu sutverti būti kartu, ir pats dangus pasirūpins, 
kaip mums susijungti. Turim neprarasti tikėjimo. 

Jai magėjo vėl jį paerzinti, priminti jo atsimetimą nuo tikėji- 
mo, tačiau jo skruostų karštis, kurį juto ranka, ir atkaklus, degi- 
nantis žvilgsnis neleido jai prasižioti. Robertas prisėdo ant sofos 
greta jos. Jis tol nepaliaudamas bučiavo jos ranką, kol jai iš lūpų 
išsiveržė atodūsis. Tada jis apkabino degančiu delnu jos kaklą, ir 
jųdviejų lūpos susiliejo. 

Tokio jausmo ji dar niekad nebuvo patyrusi, nors savo vyrą 
bučiavo tūkstančius kartų. Atrodė, tarsi jų lūpos buvo sukurtos 
taip priglusti vienos prie kitų, kad daugiau nebesiskirtų. Iš pra- 
džių jis bučiavo apatinę jos lūpą, paskui — viršutinę, o tada vėl 
švelniai tarp dantų suspaudė apatinę. Ji taip ilgai mylėjo savo 
vyrą, jai patiko jausti, kaip jis ją liečia, tačiau dar niekad nebuvo 
patyrusi tokio absoliutaus susiliejimo su kitu žmogumi. 

Robertas taip ir neišėjo iš jos kambario. Jis pasiliko per naktį, 
bučiavo ją, glamonėjo ir kalbėjosi su ja. | 

— Ar matai, Mere? Aš tikrai nieku gyvu tavęs nenuskriausiu. 
Man gana vien būti šalia tavęs, liesti tave, jausti tavo saldų aro- 
matą ir tavo saldžių lūpų skonį... 

Jiedu šnekėjosi iki išnaktų, o paskui kurį laiką nusnūdo greta 
vienas kito. Jis pabudo dar prieš aušrą ir pažadino ją, švelniai 
bučiuodamas į smilkinį. 

— Turiu eiti, kol tarnautojai dar nesukilo ir nepasirodė kori- 
doriuje, — tarė jis. 

Staiga Merė pasijuto tarsi kokioje pjesėje apie neištikimą žmo- 


ną: ištvirkusi komedijos veikėja, apgaudinėjanti savo vyrą! 

— Ką mes padarėme, Robertai? Privalome pamiršti šį vakarą. 
Iš to nieko gero nebus. Dabar aš užsimerksiu, o kai tu išeisi, iš- 
trinsiu iš atminties visą šios nakties prisiminimą. Tu irgi privalai 
padaryti tą patį! 

Ji jautėsi nelyginant ligonė žinodama, kad sugriovė sieną, ligi 
šiol saugojusią ne tiktai jos gerą vardą, bet ir moralės bei visuome- 
nės įstatymus, kurių buvo įpratinta paisyti ir kuriais vadovavosi 
gyvenime. Jai atrodė, tarsi nesiektų kojomis žemės ir nebežinotų, 
kas esanti. Ji jau nebebuvo ta, kuo ligi šiol save laikė ir tikėjosi 
visada būsianti: padori, gerbiama moteris, sauganti savo garbę ir 
atsakinga už savo veiksmus. Kas gi ji dabar? Kuo ji skiriasi nuo 
Emos Hamilton ir visų kitų skandalisčių, apie kurias rašoma bul- 
varinėje spaudoje? Net jeigu niekas niekada šito nesužinotų, jai 
pačiai teks gyventi su tuo nusidėjimu. 

— Ką mes padarėme? Mes tik pradėjome gyventi, Mere. Ligi 
šiol mano gyvenime niekas nebuvo svarbu. Tu pamatysi. Nėra 


nieko, ko neištvertume, būdami kartu. 


Ji LEIDO JAM LANKYTIS. Iš pradžių — trumpai, ir visada — dalyvau- 
jant motinai ir vaikams, kad tarnai bei kaimynai, nuolat ištroškę 
pasipuikuoti prieš kitus savo žiniomis apie įžymiąją ledi Elgin, 
negautų progos piktai apkalbinėti jos elgesio. Tačiau netrukus 
tie apsilankymai ėmė ilgėti. Būdama su Robertu ji jausdavosi 
taip laisvai, kaip niekad negalėdavo jaustis su Elginu. Robertui 
pakako vien būti su ja. Dėl jo jai nereikėjo nuolat nertis iš kai- 
lio. Skirtingai nei pono Goldsmito pjesės veikėjai, Merei neteko 
apsimesti kuo kitu, kad pelnytų jo meilę. Regis, jis nereikalavo iš 
jos nieko daugiau - tiktai būti jo. 

Nuo jųdviejų susitikimo viešbutyje prabėgo du mėnesiai. Jie- 


du stengėsi tvardyti savo jausmus, bet Merė troško vėl pajusti 

tuos tobulus jo bučinius. Iš Elgino nebuvo jokių žinių. Jis liko 
Londone ir veikė nežinia ką. Merei per daug ir nerūpėjo, kuo jis 
užsiima — kad tik paliktų ją ramybėje. 

Robertas atvirai dėstė savo svajones bei viltis. Lapkričio vėjo 
gūsiams bučiuojant jų veidus ir slopinant balsus, kad negirdėtų 
vaikai, jis pasakojo jai, kaip toliau galėtų klostytis įvykiai ir kokiu 
būdu jie galiausiai būtų laimingi. Taip, Elginas - jos vyras, tačiau 
jo sveikata silpna, jis gali numirti. 

— Ką gi, aš pasirengęs laukti tiek, kiek reikės, - kalbėjo Rober- 
tas. — Pažįstu Elginą seniau nei tu, Mere. Jo paties arogantiškumas 
anksčiau ar vėliau jį pribaigs, jeigu anksčiau jis nenumirs dėl svei- 
katos problemų. Jei tu ir toliau atsisakysi gimdyti jam įpėdinius, 
jis ras moterį, kuri sutiks tai daryti. Jis pareikalaus skyrybų. 

— Ką? Negali būti! Tai negirdėta. Jūs fantazuojate, sere! 

— Jis tikrai negyvens skaistybėje. Juk, šiaip ar taip, jis — vyras. 
Jis gali tiesiog imti ir susirasti meilužę, ir iki gyvenimo pabaigos 
palikti tave ramybėje. Nemažai vedusių porų sudaro tokius susi- 
tarimus. Pameni, ir aš kartą buvau tokio trikampio dalis? 

— Vienas dalykas — Elginui įsitaisyti meilužę. Ir visai kas kita — 
man tapti kieno nors meiluže. Aš neįstengčiau gyventi šitaip sla- 
pukaudama, Robertai. Tiesog negalėčiau. 

— Tuomet turėsim laukti, ką pasiūlys Elginas. Ir patikėk, Mere, 
jis tikrai ko nors imsis. Tau reikia tam pasirengti, o mudviem 
abiem — pasistengti tuo pasinaudoti, kas tai bebūtų. 

Lapkričio pabaigoje Arčerfildą netikėtai pasiekė laiškas. Merei 
pakirto kojas jį beskaitant. Elginas pranešė po savaitės atvykstąs 
į Brumholą ir reiškė viltį sugrįžęs rasti Merę su vaikais teisėtuose 
jų namuose. Jis ketino priimti jos sąlygas ir pabandyti gyventi 
drauge taip, kaip siūlė Merė. 

MERĖ PASKUBOM RUOŠĖ namą Elginui ir vaikams įsikurti. Šitiek 
laiko praleidusi atstu nuo jo bei jo reikalavimų, ji apmaudavo, 
jog vėl priversta triūsti kiaurą parą tam, kad jam atvykus viskas 
būtų gražu. Dar būdama Konstantinopolyje ji kartais ištisas va- 
landas svajodavo apie tai, kaip bus gera vieną gražią dieną pavers- 
ti Brumholą savo namais. Bet dabar ją šiurpas krėtė nuo tų šaltų, 
tuščių sienų. Ji neturėjo pinigų įrengti kambariams taip, kaip ka- 
daise svajojo, ir neketino skolintis iš tėvų tam, kad sukurtų jaukų 
ir gražų lizdelį žmogui, kuris dabar kėlė jai vien panieką. Ką jai 
daryti? Merę purtė vien nuo minties apie Elginą, ir ji guodėsi 
tiktai jo laiško žodžiais: Pasistengsiu gyventi drauge su tavim taip, 
kaip tu siūlei. Tai galėjo reikšti tik viena: atskirus miegamuosius 
ir jokių fizinių kontaktų. 

Robertas baisiai nusiminė išgirdęs, ką siūlo Elginas. Jis mė- 
gino atkalbėti Merę, kad ji nesutiktų gyventi su vyru, tačiau ji 
prisipažino neturinti kito pasirinkimo. Ji nenorėjo suteikti Elgi- 
nui dingsties imtis drastiškų veiksmų. Jeigu atsisakytų gyventi su 
juo, jis turėtų priežastį pareikalauti skyrybų, o gal net rastų būdą 
atimti iš jos vaikus. Todėl ji jautėsi priversta nusileisti. 

— Jis ilgai netvers, - nusprendė Robertas. - Paminėsi mano 
žodžius, Mere. Jei būsi tvirta ir neįsileisi jo į lovą, jis po poros sa- 
vaičių parodys kulnus. Tau reikia tik jį supykdyti. Turi parodyti, 
jog jo prisilietimą laikai atstumiančiu ir nepriimtinu. Tai tikrai 
privers jį palikti tave ir išvažiuoti, patikėk. 

Ji neįsivaizdavo, ko tikėtis. Elginas grįžo į Brumholą pabrėž- 
tinai demonstruodamas esąs pasiryžęs gyventi pagal Merės reika- 
lavimus. Pirmąsias keletą dienų jis, regis, net neprieštaravo tokiai 
tvarkai. Elgėsi kilniadvasiškai, tarsi mėgindamas jai įteigti, jog 
priėmė jos sąlygas. Maloniai šypsodavosi, ką ji bepasakytų, ta- 


čiau iš tiesų, regis, jos net nesiklausė. Labai meiliai bendravo su 

vaikais. Ištisas valandas sėdėdavo savo kabinete ar bibliotekoje, 
skaitydamas knygą arba apsikasęs kokiais nors popieriais. Per pie- 
tus elgdavosi su ja mandagiai, tačiau kalbėdavo nedaug ir tik apie 
bendrus dalykus. 

Merė buvo tikra, kad jis turi meilužę, apie kurią nuolat gal- 
voja, ir su nuostaba suvokė, kad jai tai nerūpi. Jeigu toks susita- 
rimas jiems tinka, tebūnie — kad tik Merei nereikėtų dalintis su 
juo vedybiniu guoliu (ko, tiesą sakant, ji nė nebeįsivaizdavo ga- 
linti ištverti su Elginu — taip toli jau buvo nuklydę jos jausmai) ir 
kęsti pasekmių. Jie gali draugiškai gyventi kartu. Daugelis porų 
šitaip tvarkosi ir yra laimingos. 

Prabėgus savaitei, Elginas pradėjo nebenustygti. Jis ėmėsi 
laidyti Merės adresu kandžias užuominas apie jos „moterišką 
pareigą“. Jam pašlijo sveikata — o tai visada buvo nepasitenkini- 
mo požymis. Vėl prasidėjo kosulio priepuoliai. Kartais jis staiga 
atsistodavo ir, netaręs nė žodžio, išeidavo, palikdamas Merę, ir 
kelioms valandoms užsidarydavo savo kambaryje. 

— Praneškite lordui Elginui, kad vykstu aplankyti Viljamo 
kapo, — pasakė Merė jo kamerdineriui. Per kelias pastarąsias die- 
nas jiedu įprato bendrauti tiktai per tarnus. 

— Ar paklausti, gal jis norėtų vykti su jumis? — iš pareigos 
pasiteiravo kamerdineris. Jis aiškiai iš anksto žinojo atsakymą. 
Šiomis dienomis tarp lordo ir ledi Elginų tvyrojo tokia įtampa, 
kad būtum galėjęs ją peiliu pjaustyti, o tarnai visada pirmieji pa- 
jusdavo ponų nuotaikas. 

— Ne, aš noriu pabūti viena, - atsakė Merė. 

Danfermlaino abatija bet kurią metų dieną atrodė gana niūri, 
o tokį pilką, vėjuotą gruodžio mėnesio rytą ji tiesiog slėgė. Merė 
retai lankydavo Viljamo kriptą. Galvojant apie jį, prislėgdavo to- 


kia melancholija, kad jai nesinorėdavo šia nuotaika užkrėsti kitų 

vaikų. Kartais vien šiltas tų gyvų, judrių, džiugių mažylių prisilie- 
timas primindavo jai Viljamą, ir tada jai taip sudiegdavo širdį, kad 
ji kiaurai dienai užsidarydavo užtemdytame savo miegamajame. Ji 
vylėsi, kad visa tai kada nors praeis. Gyvas žemėn nelįsi, - sakydavo 
senoji jos auklė, jei kas pernelyg ilgai gedėdavo mirusiųjų. Merė ži- 
nojo, kad auklės tiesa, tačiau pati kol kas negalėjo suvaldyti tarpais 
ją apimančių minčių ir prisiminimų apie prarastąjį savo angelėlį. 

Viljamas buvo palaidotas viršum vyriausiojo Elgino brolio, 
kurio vardu ir buvo pavadintas. Tas berniukas vos šešetą mėnesių 
tepabuvo Elgino erlu, o tada atsisveikino su šiuo pasauliu. Ko 
gero, jiems reikėjo gerai pamąstyti, ar verta perduoti tokį nelem- 
tą vardą, užuot aklai laikiusis tradicijų ir mėginus pagerbti mirusį 
erlą. Gal tai turėjo reikšmės? Merė nenorėjo atrodyti prietaringa, 
tačiau jai žūtbūt magėjo rasti kokią nors priežastį, kuri paaiš- 
kintų, kodėl Dievas taip skaudžiai nubaudė ją, atimdamas patį 
mylimiausią jos kūdikį. 

Merė brūkštelėjo ranka per kriptos plokštę, perbraukė pirštu 
ant jos iškaltą berniuko vardą — tiktai taip begalėjo jį paliesti. Iš 
visų pusių jį supo Elgino giminaičiai, tačiau šioje kriptoje mažą 
vaiko kūnelį paguldė Robertas. Po Viljamo mirties Elginas dar 
labiau nuliūdino Merę, pareikalaudamas įrengti savo sūneliui 
prašmatnią atskirą kriptą — dėl to būtų tekę perkelti kitų mirusių 
jo protėvių kūnus. Tik ponas Nisbetas įsikišęs sutrukdė įvykdyti 
tą neišmintingą sprendimą. Merei toli gražu nesinorėjo, kad apie 
sūnelio mirtį jai primintų dėl jo laidotuvių dar labiau išaugusios 
skolos. Kur bepažvelgtų, ant paminklo matė iškaltą Elgino vardą. 
Elginas, Elginas, Elginas. Štai kur jos mažyliui tenka gulėti — tarp 
visų tų mirusių Elginų, kurių nė vieno jis net nepažinojo. 

Kažkodėl ši Viljamo amžinojo poilsio vieta kėlė Merei nerimą 


ir sielvartą, nors ji pati nelabai suvokė priežastį. Atrodė, tarsi jis 

guli svetimoje vietoje — amžinai paliktas tarp protėvių, kurių nie- 
kad nė nepažinojo. Merė pasvarstė, gal pasiūlyti Elginui perkelti 
kūnelį — bet kur? Ir staiga ji suprato Viljamo net nelaikanti Elgino 
sūnumi. Nors iš tikrųjų vaiką pradėjo Elgino erlas, sielos gilumoje 
Merė visuomet nesąmoningai laikė jį Roberto vaiku. Juk būtent 
Robertas buvo šalia jos per paskutiniąsias sunkias nėštumo dienas 
ir per tas ilgas savaites po gimdymo, kol ji atsigavo. Robertas laikė 
glėbyje jos naujagimį, Robertas išdidžiai žingsniavo su jais abiem 
po Paryžiaus parkus, tvirta ranka prilaikydamas pamažu atsigau- 
nančią Merę. Per pastaruosius kelerius metus ji daugybę kartų rė- 
mėsi į tą ranką, kai nepabaigiami Elgino reikalavimai, nekalbant 
jau apie įprastines žmonos pareigas, galutinai ją išsekindavo. Per 
tuos kelerius metus, prabėgusius nuo tada, kai Elginas pakliuvo į 
prancūzų nelaisvę, Robertas tapo jos širdies draugu. 

Merė ėmėsi svarstyti niūrią savo padėtį. Jai - dvidešimt sep- 
tyneri. O ką, jeigu ji išgyvens iki sepryniasdešimties, kaip kitos 
jos tetulės ir visos tos garbingos našlės, kurių tiek ir tiek sutin- 
ki visame pasaulyje ir kurios, seniai palaidojusios vyrus ir liku- 
sios vienos, kretėdamos vaikšto į visokius renginius, įsikibusios 
kantriems ir atlaidiems sūnėnams į parankes? Negi jai lemta li- 
kusius penkis ar šešis dešimtmečius nugyventi be meilės? Vie- 
nintelis dalykas, teikiantis viltį, kad taip nebus, buvo Roberto 
laiškai, kuriuos jis kone kasdien siųsdavo jai per pasiuntinį. Bet 
jai nereikėjo nė tokio priminimo. Ji ir taip galvodavo tik apie 
Robertą. Žinojo privalanti rasti galimybę juodviem būti kartu. 
Tokia aistringa ir karštos širdies moteris, kaip ji, neilgai tegalėjo 
tverti santuokoje be meilės. Kai tik ji būdavo jau bepalaidojanti 
savo jausmus, ateidavo dar vienas Roberto laiškas, kuris iškart 
atgaivindavo jos prisiminimus apie tai, ką reiškia būti mylimai. 


Tačiau kur išeitis? Apie skyrybas nebuvo ko nė galvoti: moteris 

būtų galėjusi jų reikalauti nebent tada, jei vyras pasirodytų besąs 
žvėriškai žiaurus. Ir net tokiais atvejais jos įvykdavo be galo retai. 
Merės luomo ir būdo žmonės nesiskirdavo. Išsiskyrusi moteris 
būtų juodinama, paniekinta, atstumta. Merė negalėjo taip nu- 
skriausti nei savo vaikų, nei tėvų, nei pačios savęs, net jei ir būtų 
turėjusi teisinį pagrindą taip pasielgti — o jo nebuvo. 


Grįžusi namo, ji užsidarė savo kambaryje ir sėdo rašyti. 


Šiandien buvau aplankyti savo brangiojo Viljamo kapo. Mielas bi- 
čiuli, juk tai tu paguldei ten tą dievinamąjį angelėlį. Gal kartais, 
jei jis mato ir žino, kas dedasi pasaulyje, galėtų mus užtarti. Elginas 
niršta ir nesikalba su manim. Kol kas jis laikosi savo pažado, nors 
nemanau, kad ilgai tesės. Vardan mudviejų viliuosi, kad tai truks 
kuo trumpiau. Drauge mielas, aš puikiai žinau, kokie laimingi 
galime būti kartu. Vos tiktai Elginui pakyrės toks gyvenimas ir jis 
mane paliks, — 0 taip, žinau, tikrai įvyks, nes gerai jį pažįstu, — aš 
būsiu tavo. Mes būsime laimingi. Aš niekad nenutolstu nuo tavęs. 
Kiekvieną akimrką mintimis grįžtu pas tave. Kartais net drebu pa- 
galvojusi, kad tiktai mirtis gali mane išlaisvinti. Dabar, kai tapai 
parlamento nariu, nenorėčiau užtraukti tau nešlovės. Tačiau man 
koktu pagalvojus, kad kiti laiko mane ledi Elgin ir kad turiu gyven- 
ti su juo, 0 ne su tavim. Tegul Dievas danguje laimina ir lydi tave, 
brangus mano Robertai. Būkime kantrūs ir melskimės. 


Tavoji Merė 


Atsakymas atėjo greitai, tačiau Merė jo negavo ir neperskaitė, kol 
Elginas neįsiveržė į jos kambarį, mojuodamas popieriaus lapu jai 
priešais veidą ir garsiai skaitydamas tai, kas buvo parašyta: 

— „Dabar aš žinau, kad manoji Merė mane myli ir visada my- 


lės, kol nužengs į kapą! Ak, mano dievinamoji būtybe, mudu 

amžinai galėsime mėgautis ir džiaugtis laime, kurią tiktai tokios 
susijungusios širdys, kaip mudviejų, tegali patirti. Aš amžinai 
lauksiu tavęs ir rūpinsiuosi tavimi.“ 

Elginas nužvelgė ją pykčiu degančiomis akimis. 

— Aš taip ir žinojau! — sušnypštė jis. - Metai po metų tu mane 
mulkinai! Supratau viską dar Paryžiuje, bet leidausi tavo įtiki- 
namas, kad yra priešingai. Tu — išdavikė ir pasileidėlė! Nei Vil- 
jamas, nei Liusė nėra mano vaikai, ir tu tai žinai. Dieve mano, 
moterimis negalima pasitikėti! 

Pagaliau nukreipęs nuo jos neapykantos sklidiną žvilgsnį, jis 
ėmė žingsniuoti po kambarį. 

— Per daug laisvės aš tau daviau! Tai buvo mano klaida, — kal- 
bėjo jis, tarsi mėgindamas atsekti problemos ištakas. —- Moterys — 
tuščiagarbės būtybės, nesugebančios tramdyti nei savo jausmų, 
nei geidulių, jei tiktai gauna valią. Nė vienai iš jūsų negalima 
duoti laisvės, nes tuoj pat sudaužysite vyrams širdis! 

— Elginai, aš nesulaužiau ištikimybės tau, nors turint omeny, 
kaip tu elgeisi su manim per visus tuos santuokos metus, tikras 
stebuklas, kad to nepadariau. Mano elgesyje tu nerasi nieko, kas 
liudytų priešingai. Akivaizdu, kad aš tau nieko nereiškiu. Ko tu čia 
sugrįžai? Juk pats žinai, kad nenori turėti su manim nieko bendro. 

— Tu mane nukamavai, — burbtelėjo jis. - Turėjau būti tau 
griežtesnis vyras. Daugiau tokios klaidos nebedarysiu. 

Jis išėjo iš kambario ir atsisakė su ja kalbėtis. Merė parašė jam 
ilgą laišką tikindama, kad nusidėjo jam tiktai širdyje, tačiau jos 
kūnas visada priklausė tik jam vienam. Ji maldavo jį patikėti, kad 
labai ilgą laiką jos meilė jam buvo tyra ir nedaloma, o dabar, nors 
jos širdis suvirpėjo, kūnas liko skaistus. 

Ji negalėjo leisti jam apkaltinti jos neištikimybe. Tokiu atveju 
ji visam gyvenimui liktų atstumtąja. Ji juk - ne kokia plaštakė, 

kaip Ema Hamilton. Ji - garbaus ir turtingo tėvo duktė, Antro- 
jo Rutlando kunigaikščio provaikaitė ir mylimosios ledi Robert 
Maners, kildinusios save iš Plantagenetų valdovų, vaikaitė. Ji tu- 
rėjo įkūnyti visa, kas gero ir gražaus yra jaunoje moteryje. Tačiau 
jei Elginas sumanytų apjuodinti ją, kaltindamas neištikimybe, 
visi stotų jo pusėn. Jis turėtų pagrindą pradėti prieš ją teismo 
procesą ir net atimti iš jos globos vaikus. 

Taigi Merei beliko nusižeminti ir vaidinti atgailaujančią žmo- 
ną. Nė vienam teisėjui nerūpės, kad jos vyras savo elgesiu pats 
ją atstūmė. Šlovės netekusiai moteriai atlaidumo neverta tikėtis. 
Tačiau visi jos įtikinėjimai, kokie ramūs ir logiški bebūtų, atsi- 
mušdavo tarsi į sieną. 

— Aš amžinai išbrauksiu tave iš savo gyvenimo! Galėsi džiaug- 
tis išsiskyrimu, kurio judu su meilužiu taip labai trokštate! 

Tai buvo paskutiniai Elgino jai pasakyti žodžiai. Jis nedelsda- 
mas išvyko į Londoną, o Merei liko spėlioti, ko jis ketina grieb- 
tis. Ji stengėsi nepaleisti nuo savęs vaikų, netgi miegodavo su jais, 
klaikiai bijodama, kad Elginas nuspręs juos atimti. Po kelių sa- 
vaičių atėjo jo advokatų laiškas. Jame buvo rašoma, kad jeigu jos 
patikėtiniai pervesią į Elgino sąskaitas tiek pinigų, kad užtektų 
visoms jo skoloms apmokėti, jis išsiskirsiąs su Mere be triukšmo. 
O jei ne, pareikalausiąs viešo teismo, kuris užtrauktų jai gėdą ir 
visam laikui sugriautų jos reputaciją visuomenėje. 

— Koks turi būti žmogus, kad taip elgtųsi su savo vaikais? — 
stebėjosi ponas Nisbetas. 

Jos tėvui buvo sunku besąlygiškai palaikyti dukterį. Jis ne- 
pajėgė nė įsivaizduoti, dėl ko ištekėjusi moteris galėtų išklysti 
iš doros kelio. Merė matė, kad jiedu abu su motina nuoširdžiai 
stengiasi patikėti jos tvirtinimais, kad ji nesvetimavusi su Rober- 


tu, tačiau netikrumo šešėlis vis dėlto liko. Juk jie abu matė, koks 


470 Karen Essex 


dėmesingas jis buvo jai tiek Londone, tiek jų namuose, ir jie- 
dviem buvo nejauku. Juk abudu ją perspėjo, kad, net ir būdama 
nekalta, tokiu savo elgesiu ji galinti sukelti nereikalingų minčių 
kiekvienam, kas žino, kiek daug laiko ji praleidžianti Roberto 
draugijoje, ir kaip jiedu dviese, niekieno nelydimi, tarsi jaunave- 
džių porelė važinėja po miestą. 

— Elginas dabar Londone inventorizuoja savo statulas. Jam 
mirtinai rūpi išstatyti jas parodai, tačiau jis neturi tam pinigų, — 
pasakė Merė. — Tas marmuras - jo didžiausia aistra. Turime tuoj 
pat duoti jam pinigų. Kai jis pagaliau galės visam pasauliui pa- 
rodyti, kokią neįkainojamą paslaugą „įkvėptasis“ lordas Elginas 
padarė žmonijai, jis atlyš ir apsiramins. 

Tačiau ponas Nisbetas neslėpė nerimo. 

— Jis jau anksčiau įtikino mane finansuoti savo kvailystes. 
Tada padariau klaidą, o paskui gailėjausi. Suaugusiam vyrui ir 
atsakingam Žmogyui tiesiog neoru užsiimti šitokiais dalykais. Bet 
tiek to, duosiu jam, ko prašo. Neleisiu viešai žeminti nei savo 
dukters, nei vaikaičių; juk tokios gėdos ligi gyvenimo galo ne- 
nusiplautumėt! 

Ponas Nisbetas parašė ponui Koutsui į Londoną ir susita- 
rė, kad Elginas gautų reikalaujamus pinigus. Tai buvo didžiulė 
suma, ir Merei atrodė, kad tiek pinigų protingam žmogui pa- 
kaktų patogiai gyventi ligi pat mirties. Aišku, Elgino rankose tie 
pinigai ilgai neužsibus, tačiau Merė juto palengvėjimą, kad išgel- 
bėjo savo vaikus, save pačią ir Robertą nuo pažeminimo, kuriam 
Elginas ketino visus juos pasmerkti. Kol jis pagaliau surengs tą 
savo parodą ir apmokės visas savo skolas, ji jau bus spėjusi sutvar- 
kyti jųdviejų reikalus. Elginas veikiausiai gaus kokį diplomatinį 
postą kurios nors tolimos šalies sostinėje, ir jiems daugiau nieka- 


da nebereikės matytis. O kai jis grįš į Škotiją, ji galės nusiųsti vai- 

kus pas jį paviešėti, pati diskretiškai likdama nuošalyje. Paaugę 
vaikai patys galės nuvažiuoti aplankyti savo tėvo ten, kur jis tuo 
metu savo vyriausybės pavedimu tarnaus — tai bus puiki proga 
jiems pažinti pasaulį. 

Šios mintys padėjo jai šiaip taip susigyventi su iš pažiūros 
neįmanoma padėtimi. Neįsivaizdavo, ką Elginas ketina daryti 
toliau, tačiau vylėsi, jog viskas bus daroma greitai ir tyliai. Turė- 
damas užtektinai lėšų pasirūpinti skulptūromis ir jas eksponuoti, 
jis veikiausiai atsidės šiai savo aistrai ir paliks ją ramybėje, nebent 
vėl pritrūktų pinigų, kuriuos jos tėvui teks protarpiais jam siųsti, 
jeigu norės ir toliau išvengti skandalo. Viskas galėjo baigtis daug 
blogiau. Laimė, nuo Elgino bent jau įmanoma atsipirkti. 

Gal kartais jis sutiks patyliukais su ja išsiskirti. Aišku, Merei tai 
užtrauktų nešlovę, tačiau jos giminė ir tėvo galia bei turtai turėtų 
apsaugoti ją nuo pernelyg didelio viešo pažeminimo. O tada, kaip 


sakė Robertas, praėjus metams, ji jau galėtų ištekėti už mylimojo. 


Oe Preerfldo dvaras, Rytų Lodiano grafystė, 
1807-ųjų birželio 22 diena 


DėL TĖvO TURTŲ ir ryšių Merė sužinojo apie jos laukiantį siaubą 
iš anksto, dar prieš jam pabeldžiant į duris. Rytų Lodiano šerifas, 
pažinojęs Merę nuo kūdikystės, taip gerbė poną Nisbetą, kad 
nutarė jį perspėti dėl to, kas jų laukia, - kas neišvengiamai nutiks 
pagal įstatymus, nors jam pačiam labai nesinorėjo tokių kilnių 
žmonių kaip ponas Viljamas Nisbetas ir jo žmona bei duktė pa- 
smerkti šitokiam išbandymui. 

Šiaip ar taip, paskirtąjį rytą į Arčerfildą atvykęs pareigūnas per- 


skaitė jiems dokumentą, kurio buvimu Merė neįstengė patikėti. 

Šerifas lyg atsiprašinėdamas skaitė: 

— „Garbingasis ir kilnusis Tomas Briusas, septintasis Elgino 
erlas ir vienuoliktasis Kinkardaino erlas, reikalauja skyrybų su 
Mere, Elgino ir Kinkardaino grafiene, kaltindamas ją sangulia- 
vimu su vienu ar su keliais vyrais, kurie nėra minėtasis Tomas, 
Elgino erlas, ir taip pat tuo, kad ji - netinkama motina. Kalti- 
nimai bus įrodyti teisme ir surašyti parlamento akte. Iš šios san- 
tuokos gimė penki vaikai, iš kurių keturi tebėra gyvi. Šie vaikai 
nuo šiandien perduodami išskirtinėn Tomo, Elgino erlo, globon, 
kad jo globojami ir prižiūrimi gyventų su juo, nebendraudami su 
motina Mere, Elgino grafiene, ir jos nelankomi.“ 

— Apgailestauju, ledi Elgin, — atsiduso šerifas, — bet toks įsta- 
tymas. 

Jie vos buvo spėję pakilti nuo pusryčių stalo. Tarnai ausis 
ištempę sukinėjosi aplink, dėdamiesi renką indus, pliką arba- 
tą arba rūpinąsi vaikais, o iš tiesų — klausydamiesi, kas vyksta. 
Aišku, jie puikiai suprato, kas dedasi. Žmonėse netrūko kalbų 
apie tai, kaip iš neištikimų ar kuo kitu apkaltintų motinų atima 
jų vaikus. Dauguma tarnaičių ir netgi nemaža dalis aristokra- 
tų noriai smagindavosi, skaitinėdami skandalingus pamfletus su 
pikantiškomis smulkmenomis apie tai, kaip ledi tokia ir tokia 
užmezgusi nedorą romaną su seru tokiu ir tokiu, ir už tai iš ledi 
buvę visiems laikams atimti jos vaikai. „Neįtikėtina, tačiau minė- 
toji ledi, garsėjusi vien pamaldumu ligi tol, kol nesutiko niekin- 
go suvedžiotojo, pastūmėjusio ją į pražūtį, nepasidygėjo tenkinti 
savo geidulių, nepaisydama mylimų savo vaikelių gerovės!“ Štai 
kokių dalykų jiems ne sykį tekdavo skaityti, o dabar tos panie- 
kintosios ledi vietoje atsidūrė Merė. 

— Betgi mes jam sumokėjom! — sušuko Merė. - Jis pažadėjo šito 


nedaryti, jei duosim jam pinigų. Ak, koks melagis, niekingas škotas! 

— Ne pirmas kartas, kai jis pasirodo dviveidis, - tarė ponas 
Nisbetas. - Kokiais tik būdais jis beatskleistų mums tamsiąją 
savo prigimtį, visada patiriame sukrėtimą. 

— Dovanokite, norėčiau paimti vaikus, — kreipėsi į juos še- 
rifas, tarsi prašydamas puodelio arbatos. Jis žvilgtelėjo į Briusą, 
kuris kaip sykis įlėkė svetainėn, sprukdamas nuo jį besivejančio 
Endriaus. 

— Aš nenoriu važiuoti pas tėtį! - gynėsi lordas Briusas. - No- 
riu likti čia ir žaisti karą su Endrium! 

— Briusai, tau teks važiuoti, — virpančiu balsu ištarė Merė. Ji 
puolė tėvui į glėbį ir įsikniaubė veidu jam į petį, nenorėdama 
gąsdinti vaikų. Ji neverkė — kol kas dar valdėsi, - ir iš paskuti- 
niųjų tramdė savo baimę, kad galėtų kaip įmanydama ramiau 
laikinai — buvo tikra! — atsisveikinti su vaikais. - Matai, tavo tėtis 
nori šią vasarą pabūti su jumis. Kokia staigmena! 

— Mano tėtis gali pabučiuoti mano dailų mažą užpakaliu- 
ką! - šūktelėjo berniukas ir nukūrė koridorium. Ponas Nisbetas 
mostelėjo Endriui jį pavyti. Endrius nutvėrė vaiką, ir berniuko 
riksmai dar ilgai girdėjosi net sode. — Sudėkite kelis būtiniausius 
daiktus, Endriau, - pašnibždom paliepė ponas Nisbetas, ir En- 
drius, persimetęs per petį, nusinešė Briusą laiptais aukštyn. 

Mažoji Merė, kuri mėgdžiodavo kiekvieną vyresniojo brolio 
žodį ar judesį, irgi įsikibo į močiutės sijoną. 

— Ir aš nenoriu važiuoti. Noriu likti su sesutėmis... 

Mažosios mergytės tebebuvo viršuj, vaikų kambaryje. 

— Negi visus juos išvešite? — kreipėsi į šerifą Merė. — Ar tai 
išties būtina? Aš tučtuojau vykstu į Brumholą pasikalbėti su 
lordu Elginu. 

— Verčiau to nedarykite, ledi Elgin, — atsakė šerifas. — Tai 


gali būti palaikyta priešišku veiksmu arba grasinimu ir panau- 


474 Karen Essex 


dota prieš jus teisme. Aš jau ne kartą esu tai matęs. Dabar 
neverta pulti į isteriją. Taip tik pasirodytumėt išties esanti ne- 
tinkama motina. 

— Tai šitaip veikia įstatymas? — suriko Merė, nebeįstengdama 
suvaldyti šaižaus savo balso, o jos dukrelė, palikusi močiutės si- 
joną, pripuolė prie mamos. — Atimate iš moters vaikus, o jeigu ji 
bando priešintis, išvadinate ją isterike ir netikusia motina? 

— Ne aš sugalvojau įstatymus, ledi Elgin, - gūžtelėjo šerifas. — 
Aš tik juos vykdau taip, kaip man liepta. 

— Nevadinkite manęs taip! — riktelėjo Merė. - Daugiau nie- 
kad nebenoriu būti vadinama ledi Elgin. 

Elgin, Elgin, Elgin. Ak, kaip jai patiko šio titulo — ledi El- 
gin - skambesys iškart po vestuvių! Jau kitą rytą po vedybų cere- 
monijos ji išdykaudama staipėsi savo kambaryje su Masterman, 
versdama tarnaitę kiekvieną sakinį pradėti ir baigti šiuo kreipi- 
niu, o paskui, nevaldomo juoko priepuolio pagauta, kvatodama 
griūdavo ant lovos. Dabar šio vardo skambesys kėlė jai šleikštulį, 
nes primindavo benosį sutuoktinį, visur ir visada bandantį pri- 
mesti jai savo valią — netgi miegamajame, kur fizinis jo luošumas 
atrodė itin atstumiantis, nors jo mėginimai valdyti ir išnaudoti ją 
už miegamojo sienų buvo dar šlykštesni. 

Ponia Nisbet pašaukė mažosios Merės guvernantę, kuri nu- 
tempė klykiančią mergaitę į viršų. Merė niekad savo noru ne- 
sutiko skirtis su vaikais. Niekada. Tiktai vykdydama Elgino va- 
lią - kaip tada Neapolyje, kai ji skaudama širdimi atsisveikino 
su mažyliais, kad galėtų lydėti Elginą į jo sumanytąją kelionę 
po Europą - tą pačią, per kurią jis atsidūrė kalėjime, o jųdviejų 
santuoka subyrėjo. 

— Elginas tiktai mėgina tave įbauginti, Mere, — pasakė jai po- 


nas Nisbetas. — Susiimk! Kaip nors viską survarkysim. Neabejoju, 

kad jei į jo sąskaitą nukeliaus didelė pinigų suma, jis tučtuojau 
paleis vaikus. Lupikautojas! 

— Kaip jis drįsta užtraukti nešlovę šitiems namams? — pikti- 
nosi ponia Nisbet. - Kokiam reikia būti, kad šitaip elgtumeis 
su savo vaikais? Kad temptum žmoną dėl skyrybų į teismą? Tai 
neįtikėtina! 

— Mūsų pyktis ir piktinimasis nieko nepakeis, — kiek apsirami- 
nusi, ištarė Merė. — Na, šerife, sakykit, ką būtų galima padaryti? 

Šerifas panarino galvą ir gūžtelėjo pečiais. Jis nervingai maigė 
rankose skrybėlę. 

— Bijau, kad nieko, miledi. 

— Nieko? Jokio pasirinkimo motinai, nenorinčiai prarasti savo 
vaikų? 

— Jeigu tėvas nusprendžia pareikalauti vaikų globos, niekas 
neturi teisės jam prieštarauti. Toks įstatymas. Esu jau ne kartą 
tai matęs. Labai norėčiau kaip nors jums padėti. Bet galiu tik 
paprašyti nesipriešinti, nes privalau nugabenti vaikus į Brumholą 


ir atiduoti juos lordo Elgino globon, antraip prarasiu ženklelį. 


O Žrėnai dešimtaisiais 
Trisdešimtmetės taikos 
su Sparta metais 


— PRISIEKUSIUOSIUS GALIMA ARBA supykdyti, arba sužavėti, Aspa- 
sija, — aiškino man Sokratas. — Aš, žinoma, siūlyčiau rinktis an- 
trąją galimybę. Jau vien tai, kad tavo kūnas dabar aiškiai liudija 
Periklio meilę tau, turėtų palenkti juos tavo pusėn. Visi pasaulyje 
dievina nėščias moteris, netgi tas, kurias laiko ištvirkėlėmis. Tik 
pasistenk jų nepykdyrti, ir būsi išteisinta. 

— Tavo patarimas išmintingas, mano drauge, - atsakiau. - Bet 
jie patys jau taip mane įskaudino ir supykdė, kad man baisiai 
maga atmokėti jiems tuo pačiu. 

— Gali būti arba teisi, arba laiminga, — tarė jis. — Pati pasirink, 
kas tau svarbiau. 

Sokratas be galo susidomėjo mano byla ir kaskart, vos išgirdęs 
kokių naujienų, atbėgdavo manęs raminti arba man patarti. 

— Tavo svainis ir jo draugužė Elpinikė laksto po visą miestą 


aiškindami, kad padoraus piliečio namus tu pavertei ištvirkavi- 

mo landyne ir netgi bandei palenkti laisvas moteris į prostituci- 
ją. O toks kaltinimas, jei bus įrodytas, gali užtraukti net mirties 
bausmę! Tai pati įdomiausia — ir keistai geidulinga! — pastarojo 
meto teismo byla. Tiesiog žavu! 

Buvau dėkinga, kad jis bičiuliškai padeda man pasirengti gyny- 
bai. Mane kaltino šventvagyste ir sąvadavimu, nors buvome tikri, 
kad nei vieno, nei kito kaltinimo pagal Atėnų įstatymus įrodyti 
neįmanoma. Periklis irgi taip manė, ir visą laiką buvo toks ramus ir 
tikras, kad būsiu išteisinta, jog net nesileido į kalbas apie tai. Nea- 
bejojome, jog iš tiesų mane kaltina dėl to, kad, būdama svetimšalė, 
darau tokią įtaką galingiausiam žmogui Atėnuose ir kad — kaip 
Alkibiadas dar prieš keletą metų buvo mane įspėjęs - nesugebu 
laikyti liežuvio už dantų ir visiems rodau savo išmintį. 

— Betgi savaime tai — joks nusikaltimas, — sakiau Sokratui. - Kur- 
gi įstatyme parašyta, kad moteris privalo laikyti liežuvį už dantų? 

— Teisingai. Tačiau visuotinai pripažįstama, kad iš prigimties 
ji privalo taip elgtis. O tu mėgini sujaukti tą prigimtinę tvarką. 

— Prasižiodama)? 

— O taip! Tu pirmoji iš visų moterų dalyvausi teisme. Juk pati 
supranti, kad tai — negirdėtas dalykas! Atėnų vyrų akyse kalbėji- 
mas yra didžiausia tavo yda, nes tu kalbi kaip filosofė ir su Peri- 
kliu aprarinėji politinius klausimus. 

— O kaipgi Diotima? Ji juk irgi kalba kaip filosofė. 

— Diotimą saugo Aukščiausiosios žynės pareigybė. Prabildama 
ji išsako deivės valią, tad niekam nė į galvą nešauna prieštarauti. 
O kai prabyli tu, tai kalbėdama pasisavini vyrų teisę į viršenybę. 
Patarinėdama Perikliui, tu užgrobi jam lygių vyrų teises. O drąsiai 
vaikštinėdama po miestą, eidama, kur tik sugalvoji, ir kalbėdamasi, 
su kuo tik panorėjusi, tu keli grėsmę visiems vyrams: juos gąsdina 
galimybė, kad vieną dieną jų žmonos gali užsimanyti daryti tą patį. 

— Pabandykim visa tai racionaliai išdėstyti, — pasiūliau jam. 

— Tik jei paliepsi atnešti dar vyno, - atšovė Sokratas. Mudu sė- 
dėjome įsitaisę ant naujos sofutės vidiniame mano namo kieme. 
Užsakiau ją, kad turėčiau kur nusnūsti pokaičio, kai dėl nėštumo 
pasidarė nebepatogu per kaitrą gulėti viduj. O čia, įsitaisiusi po 
uždanga nuo saulės, pasiūta iš storos baltos drobės, ir patogiai 
atsišliejusi į pagalvėles, dar galėdavau atsipūsti. 

Šūktelėjau, kad atneštų dar vyno mano bičiuliui, o pati toliau 
dėsčiau savo mintis. 

— Jeigu miesto globėja deivė, kurią visi dori piliečiai garbina ir 
gerbia, pasižymi visomis tomis savybėmis, kurias vyrai vertina ir 
laiko sau pavyzdžiu, kaip antai išmintis, narsa, drąsa, strateginis 
mąstymas ir panašiai, o Atėnė yra moteris, tai ar ne logiška būtų 
manyti, kad ir kitos moterys tokių savybių turi? 

— Regis, taip, - linktelėjo Sokratas. 

— Ojei moterys turi tokių savybių, tai gal verta būtų jų paisyti 
ir išklausyti jų nuomonės? Argi moterys neturėtų laisvai reikštis 
visuomenėje, kaip ir vyrai? 

Kalbėdama ir pati jutau, kaip iškaito mano veidas plėtojant 
savo teiginius ir stengiantis, kad jis suprastų mano mintį. 

— Logiškai tau nieko neprikiši, Aspasija. Tačiau stojus prieš 
Atėnų teismą, logika menkai tave gelbės. Tegaliu tau tik tiek pa- 
sakyti: pasistenk būti gera mergaitė. Tiktai tiek ir tenori išvysti 
prisiekusieji. O jei pasirodysi jiems įžūli kekšė, kokią jie tave įsi- 
vaizduoja, jie tave nuteis. Tik jei būsi gera ir paklusni mergaitė, 
būsi išteisinta. 

— Ko gero, man vertėtų ką nors paaukoti Pandrosai, kad iš- 
mokytų mane paklusnumo, - pašaipiai burbtelėjau. 


— Gal ir neblogas sumanymas, - atsakė jis be įprastinės ironi- 


jos balse. 

— Ber argi tu neįžiūri čia prieštaravimo? Prašai manęs dėtis 
gera ir klusnia mergaite. O jei taip padarysiu, tai nebegalėsiu 
paneigti tų absurdiškų kaltinimų! 

— Turi juos paneigti parodydama, kad jie-— neteisingi, 
nepagrįsti ir nepadorūs, o pati privalai pasirodyti protinga ir 
santūri, mat šias dvi savybes graikai atseit vertina labiau už viską. 
„Jokio nesaikingumo“, — reikalavo dievas Apolonas. Todėl tau 
teks slėpti jausmus. Tai svarbiausia. Turėsi kuriam laikui išmesti 
iš galvos mintį apie prigimtines moterų dorybes, kurias visi pri- 
valo pripažinti ir vertinti. 

— O jeigu savo tiesą įrodyčiau logiškai? Juk atėniečiai vertina 
logiką! - nepasidaviau. 

— Matai, nuo tokių minčių tavo veidas įrausta, o balsas daro- 
si šaižus. Jeigu tik leisi sau įsiaudrinti, pasidarysi jiems panaši į 
Medėją — svetimšalę, nesutramdomą moterį. Įsidėmėk štai ką: 
atėniečiai įsitikinę, kad svetimšaliai ir moterys tiesiog kunkuliuo- 
ja jausmais ir nevaržomu geidulingumu. Jeigu jų netramdysi, to- 
kie žmonės kaipmat sugriaus šią protingą, civilizuotą visuomenę, 
kurią mes susikūrėme. O tu esi ir moteris, ir svetimšalė — abu šie 
dalykai veikia tavo nenaudai. Užtat, Aspasija, įrodinėdama savo 
teisumą pasistenk neišsišokti, antraip, patikėk manim, turėsi 
„daug bėdos! 

Vaikas mano įsčiose pradėjo spardytis, tarsi norėdamas man 
įkalti, kad Sokratas teisus. Aš ir pati žinojau, kad mano bičiulio 
tiesa: moterų dorybių aukštinimas remiantis jų panašumu į deivę 
nepadėtų atmesti man iškeltų kaltinimų, užtat tikrai suerzintų 
tuos, kurie mano, kad moterims svarbiausia — laikyti liežuvį už 
dantų ir neišsišokti viešumoje. 

— Ar suvoki, kad vyro niekas niekada tokiais dalykais 
nekaltintų? — pasakiau. 

— Aišku, kad ne. Skulptoriams yra pozavę daugybė vyrų, ir 
niekas tuo nesipiktina, - atsakė Sokratas. 

— Ir kad vyrai į savo namus gali kviestis ką panorėję, nebūdami 
atsakingi už savo svečių elgesį? 

— Taip, tai tiesa, Aspasija, bet tau iš to — jokios naudos. 

— Tavo planas atrodo pagrįstas, Sokratai, tiktai aš neįsivaiz- 
duoju, kaip man pavyks suvaidinti tokį geros ir paklusnios mo- 
ters vaidmenį. 

— Aš pats visada klausausi savo vidinio 42imono, kuris pataria 
man, kaip reikia elgtis. Esu tikras, kad kiekvienas žmogus turi 
tokią dvasią, kuri gyvena jo viduje ir padeda pakreipti žodžius ir 
veiksmus taip, kaip geriausia. Pasistenk išgirsti saviškę ir tegul ji 


palaiko tave teisme. 


ByLos SVARSTYMAS NEGALĖJO vykti paprastame teisme. Didžiausi 
smalsuoliai dar gerokai prieš aušrą pradėjo stotis į ilgą eilę, norėda- 
mi būti prisiekusiaisiais ar dalyvauti teismo posėdyje. Atėnai plačiai 
garsėjo savo „teismofilais“ — daugybe senių, kurių didžiausia aistra 
buvo stebėti bylinėjimąsi arba būti prisiekusiaisiais. Tačiau mano 
byla visą miestą pavertė savotiška karikatūra. Susirinko net du tūks- 
tančiai norinčiųjų būti prisiekusiaisiais, ir kiekvienas tikino, kad 
būtent jis turįs būti išrinktas. Niekas nenorėjo atsisakyti privilegijos 
stebėti, kaip būsiu teisiama už tariamus savo nusikaltimus, o joks 
pareigūnas nesiryžo piliečiams to malonumo atimti. Netgi odėjas 
pasirodė per ankštas stebėtojų minioms sutalpinti. Pniksas, kur 
rinkdavosi tautos susirinkimai, taip pat netiko; galiausiai buvo nu- 
spręsta posėdį rengti Dioniso teatre, veikiausiai — kad gerieji Atėnų 
piliečiai turėtų progą stebėti spektaklį, kurio visi tikėjosi ir laukė. 
Čia mano kaltintojas Hermipas - bjaurus, vienaakis, ne- 


praustaburnis komedijų rašytojas — jautėsi kaip namie, kadangi 

šiame teatre kiek anksčiau buvo pastatyta ir viena iš jo pjesių. 
To spektaklio personažą, vardu Periklis, jis pavaizdavo kaip už- 
kietėjusį lėbautoją, besivaikantį smagumų net tada, kai priešai 
veržiasi į Atėnus. Aišku, su tiesa tai neturėjo nieko bendro, tačiau 
tokia įrakingiausiojo Atėnų piliečio parodija sukėlė nemažai juo- 
ko — kvatojo net pats Periklis, kuris niekad tiek nenusileisdavo, 
kad imtųsi kerštauti už panašius išpuolius. 

Teisėjai sėdėjo viena linija sustatytuose marmuro krėsluose, 
padabintuose visais Atėnų simboliais: alyvmedžių vainikais, dei- 
vės Atėnės ir jai ant peties tupinčios pelėdos — išminties įsikūni- 
jimo - atvaizdu, taip pat - neprakertamu dievės skydu. Vedama į 
savo vietą, girdėjau, kaip netoliese įsikūrę žiūrovai tyliai aikčioja. 
Sokratas buvo teisus: negirdėtas dalykas, kad moteris dalyvau- 
tų savo bylos svarstyme. Tačiau pastebėjau ir Elpinikę, sėdinčią 
prieš mane liudyti pasirengusių liudytojų pulke. Akivaizdu, kad 
kaltintojai buvo perspėti, jog aš, moteris, ketinu gintis pati, to- 
dėl pusiausvyros dėlei prieš mane liudyti pakvietė kitą moterį. 
Teismo pareigūnas parodė man krėslą, kur turėjau sėdėti. Ant jo 
buvo iškaltas herojus Tesėjas, kardu persmeigiantis amazonę. 

— Kaip taiklu, — pasakiau savo palydai. - Dar vieną moterį 
pribaigė! 

Patenkinta įsitaisiau krėsle jausdama, kaip kylančios saulės 
spindulių įšildytas marmuras maloniai šildo man nugarą, kurią 
paskutiniąsias kelias savaites nuolatos maudė — sužinojau, kad tai 
būdingas nėščiųjų negalavimas. Scenos viduryje stūksojo didžiu- 
lis aukuras, kaip ir daugelyje Graikijos teatrų. Įsivaizdavau, kaip 
dienai baigiantis pati būsiu ant jo paguldyta ir paaukota, kad 
apmalšinčiau Periklio priešų įtūžį. Žiūrėdama teatro spektaklius, 
anksčiau ne kartą sėdėdavau šioje vietoje, greta Periklio. Nejau 


šiandien esu čia paskutinį sykį? Nors niekas netikėjo, kad, jei už 

savo nusikaltimus būčiau nuteista, man grėstų mirties bausmė, 
tačiau daugelis manė, kad mane veikiausiai išvytų iš miesto. Jei 
Periklį kada nors ištremtų, galėčiau lydėti jį tremtin, ir abu vėl 
būtume kartu; tačiau jeigu mane išvarytų iš Atėnų, paskui mane 
vykti jis negalėtų. Tokia grėsmė kėlė man didžiausią šiurpą. 

Posėdis prasidėjo be didelių iškilmių. Hermipas, vienintelę 
savo akį primerkęs nuo ryškios rytmečio saulės, prisiekusiesiems 
priminė, kuo esu kaltinama: šventvagyste ir sąvadavimu. Abu 
kaltinančiosios pusės liudytojai, Alkibiadas ir Elpinikė, sėdėjo 
kitame mano eilės gale, o greta jų buvo įsitaisę pulkelis jaunuo- 
lių — pažinau kelis Feidijo mokinius. Alkibiadas vengė mano 
žvilgsnio, užtat Elpinikė nesivaržydama rijo mane akimis lyg vil- 
kas sužeistą avelę. Tiktai aš anaiptol nesijaučiau sužeista, ir svars- 
tymui pasibaigus ji gaus tuo įsitikinti. 

Buvau sklidina pasitikėjimo savimi. Gal ypatingų jėgų man 
suteikė ir nėštumas. Moterys privalo ginti negimusius savo vai- 
kus, ir ši būtinybė bent jau man įkvėpė savotiško nuožmumo. 
Iš pradžių jaučiausi silpna ir bejėgė, bet dabar, po šešių mėnesių, 
buvau sklidina kunkuliuojančios gyvybės ir meilės savo dar negi- 
musiam vaikeliui. Paklausiau Sokrato patarimo ir pasitelkiau savo 
vidinį dzimoną. Žinojau, kad šiandien toji būtybė tikrai apsireikš 
ir, kaip tikino mano bičiulis, padės man ištverti šį išmėginimą. 

Periklis nesėdėjo greta manęs: mudu nenorėjome sudaryti 
įspūdžio, kad jį teisia sykiu su manim. Savo pusėje aš teturėjau 
tiktai vieną liudytoją — Diotimą, įsitaisiusią įprastinėje Aukščiau- 
siajai žynei skirtoje vietoje. Nė vienas iš vyrų, kurių žmonos tąsyk 
dalyvavo pokylyje, liudyti nepanoro. Pasipiktinimas jais dėl to, 
kad leido savo žmonoms šitaip nusikalsti, buvo pernelyg didelis, 
ir kai kurie iš jų prisipažino jau sulaukę grasinimų tremtimi. Di- 


otima akivaizdžiai buvo suirzusi, kad visą rytą turės praleisti teis- 

me. Aš tiktai vyliausi, kad svarstymas baigsis, kol saulė dar per 
aukštai nepakilo. Ji juk lengvai gali nuspręsti, kad jai per karšta, 
ir atsistojusi išeiti, taip ir nespėjusi paliudyti. 

Šiokį tokį nerimą man sukėlė Dešimties tarybos pasirodymas. 
Ši taryba šiaip jau rūpinosi kelių apsauga ir tvarkymu. Ji taip 
pat nustatydavo prostitučių atlygį ir tarpininkaudavo dėl jų ky- 
lančiuose nesutarimuose bei spręsdavo ginčus tarp merginos ir 
kliento. Tarybos nariai merginoms būdavo griežti: jų nuomone, 
klientas — visada teisus; nenuostabu, nes ir patys tarybos nariai 
neretai būdavo klientai. Kodėl jie dalyvauja svarstant mano bylą? 
Tikriausiai netrukus sužinosiu. 

Hermipui jau žiojantis kviesti pirmąjį savo liudytoją, į teatrą 
įžengė Sokratas ir pamojavo man, tarsi būtume susitikę kur nors 
agoroje. Negi jis netikėtai nutarė stoti mano pusėn? Būtų visai pa- 
našu į jį: ateina neįspėjęs ir ima rėžti ilgiausią kalbą, įrodinėdamas 
mano nekaltumą. Jeigu tikrai nutarė pasisakyti mano naudai, turėjo 
paprašyti mano leidimo. Tačiau nieko panašaus — jis atsisėdo greta 
Elpinikės. Pasijutau sukrėsta iki širdies gelmių. Tikrai nebūčiau nė 
susapnavusi, kad Sokratas mane išduos ir stos mano kaltintojų pu- 
sėn. Vyliausi, kad, kol ateis metas man gintis, būsiu jau spėjusi kaip 
nors užgniaužti nuoskaudą ir pyktį dėl tokios neįsivaizduojamos 
išdavystės. Argi ne jis pats mokė mane teisme užgniaužti jausmus? 
Negi jis nesuprato, kokį nerimą man sukels, šitaip pasirodydamas? 
Mano pasitikėjimas savimi, prieš kelias akimirkas kėlęs mane lyg 
ant sparnų, dabar ėmė bliūkšti lyg burbulas. 

Elpinikė pirmoji stojo liudyti. 

— Nuo tada, kai Aspasija pasirodė Atėnuose, ji visur šitame mies- 
te sėja blogį, — pareiškė ji. — Šios moters rankos suteptos Atėnų karo 
didvyrių krauju! Visi žinome, kad Periklis apsiautė Samo salą vien 


norėdamas jai įtikti, nes Aspasija skundėsi, kad samiečiai niokoja 

gimtąjį jos Miletą. Ir lyg to dar būtų negana, ji pasinaudojo drau- 
gyste su Feidiju, kad Deivės Motinos atvaizdui užkartų savo veidą! 

Hermipas linktelėjo pritardamas. 

— Teisėjų taryba pripažino, kad statulos panašumas į Aspasiją 
yra nežymus, — pridūrė jis. - Tačiau dabar mums svarbu ne tai, 
o kaltinamosios ketinimas. Ji siekė įžeisti deivę, o bet kokia ne- 
pagarba deivei yra laikoma šventvagyste, už kurią turi būti bau- 
džiama pagal įstatymą. 

Atėniečiai, Elpinikė — gera moteris, žinoma menų globėja ir 
bent jau vieno iš mūsų talentingiausių ir mylimiausių velionių 
menininkų bičiulė. Paklausykime, kaip ji išsiaiškino, jog Aspasija 
įvykdė šią šventvagystę. 

Elpinikė išsitiesė visu ūgiu. 

— Dėkui tau, Hermipai, kad pripažinai mano vaidmenį meni- 
ninkų bendruomenėje. Išties gerai žinau jų reikalus, kaip ir dera 
tikrai globėjai, o šie du jaunuoliai netrukus patys paliudys, kokį 
nusikaltimą padarė Aspasija. Jie man ir pranešė, kad ji pozuoja 
milžiniškai deivės statulai, už kurios sukūrimą mokama iš ben- 
druomenės lėšų. 

Ji dar ilgokai puikavosi savo ypatinga draugyste su jaunais 
menininkais, gyrėsi, kaip jie ateiną pas ją klaustis patarimo, prisi- 
mindami išskirtinę jos bičiulystę su Polignotu. Dabar, genialiajam 
tapytojui pasitraukus iš šio pasaulio, jaunuoliai laiką ją artimiau- 
sia jam būtybe žemėje ir mielai iešką jos draugijos. Be abejonės, 
ji mokėjo jiems už žinias, kaip paprastai daro įkyrios ir landžios 
senės, tačiau teisme jie to, žinoma, neprisipažins. Senė nepaliau- 
dama postringavo apie save, o aš, tiesą sakant, džiaugiausi, kad ji 
nukreipė dėmesį nuo manęs ir kad baigia įgristi prisiekusiesiems 
begalinėmis šnekomis apie savo svarbą. Ji tol vambrijo, kol baigė- 
si pasisakymui skirtas laikas, ir Hermipui teko jai priminti, kad 

metas baigti. Kai ji atsisėdo, skulptoriaus mokiniai, vienas po kito 
stoję liudytojų vieton, trumpai patvirtino Elpinikės žodžius: kad 
jie keliskart matę mane pozuojančią Feidijui kaip tik tuo metu, kai 
skulptorius mėginęs sukurti Atėnės veido bruožus. 

— Paties Feidijo jau nebegalime paklausti, tiesa? Mat jo bendri- 
ninkas Periklis išsiuntė jį į Olimpiją! Kaip sumanu, pone! - besda- 
mas ilgu, lenktu pirštu Periklio pusėn, viauktelėjo Hermipas. — Ta- 
čiau aš čia turiu tris liudytojus, kurie dirbo kartu su Feidiju ir savo 
akimis matė, kaip Aspasija pozavo skulptoriui, piešiančiam jos 
veidą. Dabar kalbės paskutinysis iš šių liudytojų. Kviečiu liudyti 
skulptorių Sokratą, garbiojo mūrininko Sofronisko sūnų. Sokratas 
trejus metus dirbo su Feidiju Akropolio statybose. 

Išsigandau, kad tuoj apsivemsiu matydama, kaip mano 
bičiulis stojasi ir rengiasi prabilti. Juk buvau patikėjusi jam net 
slapčiausias savo mintis, nes nuo pat mudviejų pažinties pradžios 
mudu: kažkaip labai lengvai tapome artimi. Nejau dabar prieš 
mane bus panaudota viskas, ką kada nors pasakiau? 

Sokratas stojo liudyti ir pasakė tą patį, ką ir kiti du mokiniai: 
kad keliskart matęs mane pozuojančią Feidijui tuo metu, kai šis 
kūręs Atėnės veidą. Negalėjau patikėti savo akimis matydama, 
kad jis liudija prieš mane. Apstulbusi spoksojau į jį, tačiau jis 
nė nežvilgtelėjo mano pusėn. Negi jis pasidavė kokiems grasini- 
mams, nukreiptiems prieš jį arba jo šeimą? Juk kartais liudytojus 
priversdavo duoti parodymus, tačiau Sokratas neatrodė iš tokių, 
kuriuos lengva priveikti. Buvau tikra, kad jis atėjo laisva valia. 

— Ar galima dar kai ką pridurti? Manau, tai padės jums at- 
skleisti tiesą, — kreipėsi jis į Hermipą. 

Aš sustingau, laukdama dar didesnės išdavystės, o viskas 
mano viduje taip vartėsi ir kunkuliavo, kad ėmiau bijoti dėl savo 


mažylio, atsidūrusio tokioje kenksmingoje aplinkoje. 


486 Karen Essex 


— Visi Akropolio meistrai žino, kaip aš mėgstu kalbėtis. Ga- 
lit klausti ko norit - kiekvienas patvirtins, kad Feidijas daugelį 
valandų praleisdavo šnekučiuodamasis su manim; kartais vien 
tam, kad priverstų mane užbaigti pradėtą darbą. 

Keli bedančiai prisiekusieji pirmąkart per visą posėdį 
nusišypsojo. Aš irgi vos nešyptelėjau, nors ir kankinama baimės, 
kad ši smagi įžangėlė netrukus atsisuks prieš mane. 

— Taigi per tuos valandų valandas trukdavusius mudviejų 
pokalbius Feidijas ilgiausiai girdavo ir liaupsindavo ne tiktai 
gerąsias pačios Aspasijos savybes bei dorybes, bet ir jos veidą. Jis 
ne kartą yra pareiškęs, jog Aspasijos veide — vieninteliame iš visų 
jo matytų — atsispindi tokie pat grožis, drąsa ir išmintis, kokie 
priskiriami deivei. Taip, Feidijas tikrai prašė Aspasijos jam po- 
zuoti, ir ji sutiko; tas tiesa. Tačiau jei jis ir ketino panaudoti jos 
atvaizdą kurdamas deivės statulą, ji to nežinojo. 

Dabar seniai pradėjo garsiai ginčytis tarpusavyje, ir pirminin- 
kaujantiems teisėjams teko šauktis tylos. 

— Aš taip pat daug valandų esu praleidęs šnekučiuodamasis 
ir su Aspasija. Kaip matot, mieli draugai, aš tikrai vertas savo, 
amžino šnekėtojo, šlovės. Žinau, kad Aspasija — kilni ir dosni 
moteris, kuri lengvai pasiduoda galingų vyrų įtikinėjimams. 
Žinoma, ji nenorėjo pozuoti Feidijui. Jai netgi atrodė, kad tai 
nedora, ir ji labai bijojo, ką apie tai pasakysiąs Periklis. Tačiau ji 
paklusni moteris ir labai atsidavusi Feidijui, kuris yra geras Peri- 
klio draugas ir bendražygis. 

Prisiekusieji vėl pradėjo kažką burbėti. Alkibiadas pašoko iš 
vietos ir kumščiu piktai pagrūmojo Sokratui. 

— Tai šlykštus melas! Aspasija nė kiek ne paklusnesnė už 
ožką. Visi Atėnai pažįsta ją kaip didžiausią akiplėšą, niekad 


neįstengiančią patylėti! 

— Bet dabar ji sėdi ir tyli, — šaltakraujiškai atrėmė Sokratas. 

Prisiekusieji garsiai nusikvatojo iš jo atsakymo, bet teisėjai tol 
daužė plaktukais, kol visi pagaliau nurimo. 

Sokratas kalbėjo toliau: 

— Taip, Aspasija — išties protinga moteris, bet vis dėlto ji — tik- 
tai moteris, pasiduodanti įtakingų vyrų valiai. O kai toks garsus 
ir garbingas žmogus kaip Feidijas, visame graikų pasaulyje žino- 
mas savo talentais, paprašė jam pozuoti, kas jai beliko daryti? 
Negi ji galėjo atsisakyti? Visi žinome, kad tokio rango meninin- 
kas, kaip Feidijas, vardan grožio padarytų bet ką. Esu tikras, kad 
garbioji Elpinikė, taip gerai pažįstanti genijaus sielą, patvirtins 
mano žodžius. 

Elpinikė, kad ir paniekinamai šypsodamasi, linktelėjo galva. 
Sokratas, nepaisydamas jos, kreipėsi į prisiekusiuosius: 

— Jeigu, kaldamas deivės statulos veidą, skulptorius prieš akis 
ir matė Aspasijos bruožus, tai minėtoji dama nieko apie tai neži- 
nojo ir negali būti tuo kaltinama. 

Hermipas nervingai mindžikavo, nesitverdamas apmaudu, 
kad viskas šitaip pakrypo. Jam magėjo kuo greičiau atsikratyti So- 
krato, kol šis dar labiau nepakenkė kaltinimui. O Sokratas, prie- 
šingai, patenkintas savimi šypsojosi prisiekusiesiems ir, regis, vos 
valdėsi nenusilenkęs lyg artistas po sėkmingo pasirodymo. Jam 
aiškiai patiko būti šaukštu deguto kaltintojų medaus statinėje. 

— Iš kur žinai, kad Aspasija nieko nenutuokė apie Feidijo ke- 
tinimus? — gergždžiančiu balsu paklausė Hermipas. 

— Buvau jų abiejų — ir Aspasijos, ir Feidijo — patikėtinis, tad 
galiu jus užtikrinti, kad tai —- vienas iš tų nedaugelio dalykų, 
kurių tikrumu nėmaž neabejoju. 

Hermipas jau žiojosi užčiaupti Sokrato, tačiau skulptorius 


kalbėjo toliau: 

— Atėnų vyrai ateina teirautis protingo Aspasijos patarimo to- 
kiais neracionaliais klausimais, kaip santykiai su moterimis. Visi 
žino, kaip logiškai ir protingai ji mąsto. O koks gi racionalus ir 
protingas žmogus tyčia darys nusikaltimą žinodamas, kad tuo 
užsitrauks bendruomenės pyktį? Aspasija nenori užsitraukti 
niekieno pykčio, ji kliaujasi visų gera valia! - Teatro aplinka 
pažadino jame aktorių. 

— Ačiū, Sokratai. Dabar jau prašau sėstis, — griežtai burbtelėjo 
Hermipas. 

Sokratas padarė man didžiulę paslaugą, paliudydamas mano 
nekaltumą, tačiau kažkuri maištinga mano sielos dalis troško 
parodyti jam, kad jis klysta. Tai būtų suteikę man akimirkos 
pasitenkinimą, tačiau prisiekusiųjų akyse būtų smarkiai pablo- 
ginę mano padėtį. Ar aš norėjau būti teisi, ar laiminga? Norėjau 
būti teisi; juk visą gyvenimą kovojau už savo nepriklausomybę. 
Dabar, mane gelbėdamas, jis visiems Atėnams paskelbė mane 
esant paklusnią; bet, nors tai aiškiai buvo mano naudai, aš vis 
tiek norėjau jam atsikirsti. Manyje virė tikras karas, tačiau ži- 
nojau, kad jį pralaimėčiau. Jau vien dėl savo kūdikio, jei ne 
dėl savo pačios laisvės, turėjau nusileisti. Vyliausi, kad atėjus 
mano eilei kalbėti ir gintis, vidinis daimonas neišduos, kas de- 
dasi mano širdyje, bet padės man rasti tinkamų žodžių, kurie 
pataikys į tikslą. 

Oras darėsi vis karštesnis, o mano jausmai kaito dar labiau. 
Nugrimzdusi į savo mintis, nė nepastebėjau, kada buvo pereita 
prie antrosios kaltinimo dalies - esą aš palenkusi padorias mote- 
ris užsiimti ištvirkavimu. 

Liudyti stojo Alkibiadas. Pikdžiugiškai dėbtelėjęs į mane, 
jis kreipėsi į prisiekusiuosius ir ėmė rėžti iš anksto parengtą 


kalbą. 

— Nors padorius žmones tai tikriausiai papiktins, Periklio 
namuose moterų kambariai nėra atskirti nuo vyrų. Aspasija, 
netekėjusi moteris ir kurtizanė, kur panorėjusi sklaistosi po visus 
namus. Aš pats, žinoma, uždraudžiau savo žmonai tenai lankytis, 
nors ši moteris yra jos tikra sesuo. 

Jau norėjau pašokusi paklausti, ar laisvai vaikščioti po savo 
pačios namus yra nusikaltimas, bet staiga suvokiau, kad gal ir taip. 
Nebuvau taip gerai susipažinusi su Atėnų įstatymais, kad žinočiau 
kiekvieną smulkmeną. Buvau beveik tikra, kad moterų ir vyrų 
gyvenamųjų patalpų atskyrimas remiasi papročiais, o ne įstatymu, 
tačiau galvos guldyti nebūčiau galėjusi. Šiaip ar taip, sužinoję, kad 
Periklio namuose nėra atskirų kambarių moterims, prisiekusieji 
aiškiai pasipiktino ir ėmė patyliukais šnibždėtis tarpusavyje. 

— Tikriausiai ji ragana ir moka kokių nors galingų burtų, — 
porino toliau Alkibiadas. — Antraip kaipgi ji priverstų įtakingą 
atėnietį pakęsti savo namuose tokią sumaištį? Iš kur toks atlaidu- 
mas? Juk savo elgesiu ji nepaiso jokių prigimtinių taisyklių! 

Kaip visada, įsismaginęs Alkibiadas jau pats skonėjosi savo 
kalba. Mačiau, kad Hermipui rūpi šį liudytoją grąžinti prie svar- 
biausio dalyko — kaltinimų prieš mane. 

— Alkibiadai, tu tvirtinai buvęs liudininku, kai Aspasija 
ištekėjusias atėnietes bandė palenkti į prostituciją. Ką gi tu matei? 

— Aš įžengiau į vidinį jų namų kiemą kaip sykis tada, kai 
ištvirkavimai, tą vakarą parengti Aspasijos, pasiekė begėdystės 
viršūnę. Vyrai ir moterys atvirai ir viešai sanguliavo. Aspasija 
buvo prisikvietusi padorių Atėnų moterų, tyčia norėdama jas 
sugundyti ir paskatinti užsiimti savo amatu. Ji mėgino ir mąne 
įkalbėti, kad leisčiau savo žmoną dalyvauti tame pokylyje, tačiau 
aš išmintingai atsisakiau. Dabar džiaugiuosi galėdamas pareikšti, 


kad mano žmonos dora nenukentėjo. 

Matote, per Aspasijos pokylį moterys buvo gausiai girdo- 
mos neskiestu vynu. Aš ir pats jo paragavau. Negalėjau patikėti, 
pajutęs to gėrimo skonį. 

Tai buvo visiškas melas. Tiesą sakant, aš elgiausi kaip tik 
priešingai. Buvau liepusi vergams gausiai praskiesti moterims 
siūlomą vyną. Kieno gėrimo jis galėjo paragauti? Man regis, jis 
ten buvo per trumpai, kad būtų spėjęs ko nors išgerti. 

— Mano bičiuliai! Tik girtumu galėčiau paaiškinti tai, kas ten 
dėjosi. Mačiau, kaip Atėnų piliečių žmonos nesibodėdamos stebi 
viešą ištvirkavimą, tarsi tai būtų teatro spektaklis! 

Dabar prisiekusiųjų gretose jau kilo tikras sambrūzdis. Alki- 
biadui teko kone rėkti, kad kiti jo prasimanymai būtų išgirsti. 

— Brangūs bičiuliai atėniečiai! Dabar pasakysiu patį 
šlykščiausią dalyką: Aspasijos paveiktos, moterys iš tiesų rikiavosi 
į eilę, norėdamos pasismaginti su vyrais! Periklio namus Aspasija 
pavertė viešnamiu, o Atėnų moteris - kekšėmis! 

— O ar mūsų olimpietis Periklis irgi ten dalyvavo? — pašaipiai 
paklausė Hermipas. — Ar gal jis tuo metu bendravo su dievais? 

— Ne, jis buvo viršuje, savo miegamajame, ir laukė, kada pas 
jį atves ką tik suvedžiotų moterų. Ko gero, jiedviem su Aspa- 
sija reikia kekšių mokesčių tam, kad nepritrūktų pinigų savo 
prašmatnioms statyboms! Štai ką aš manau. 

— Taip, visa tai pasibaisėtina, Alkibiadai. Tačiau kaip manai, 
kodėl tų moterų vyrai leido savo žmonas į tokią nepadorią 
vietą? 

— Todėl, kad bijojo Periklio, žinoma. Jo valdomi Atėnai labiau 
primena ne demokratišką miestą, o karaliaus valdomą karalystę. 
Jis laiko save aukščiausia šio miesto valdžia. Jis su niekuo nesi- 
skaito, tarsi koks tironas Kreontas iš Sotoklio „Antigonės“! 


— O kaipgi tos moterys? Ar žinome, kas joms nutiko? 

— Tegul jų vyrai baudžia jas, kaip mano esant reikalinga. Nėra 
reikalo jas tempti viešumon dar labiau, nei tai jau padarė As- 
pasija. Moterų vieta - namuose, savo kambariuose. Nubausda- 
mi Aspasiją dėl jos nusikaltimo visiems laikams išmušime joms 
norą šitaip elgtis. Atėniečiai, mūsų pareiga — atkurti tvarką savo 
namuose. Juk Atėnų moterys visada šalindavosi kurtizanių. O 
dabar jos linkusios elgtis lygiai taip pat: vaikšto į pobūvius, nusi- 
geria iki žemės graibymo ir sanguliauja su svetimais vyrais! 

— Ačiū už tokį iškalbingą liudijimą, Alkibiadai, - padėkojo 
Hermipas. — Tu teisus. Pasaulis tikrai baigia apvirsti aukštyn ko- 
jom. — Jis atsisuko į prisiekusiuosius. - Mano bendrapiliečiai, 
nuteisdami kaltinamąją, mes ne tiktai atsikratytume Aspasijos, 
bet ir apvalytume savo miestą nuo jos įtakos, kuri, kaip mato- 
me, jau baigia apnuodyti mūsų moteris. Jeigu Aspasija nori imtis 
viešnamio savininkės verslo, tegu daro tai teisėtai. Į šį svarstymą 
mes pakvietėme Dešimties tarybos narius. Jei Aspasija bus nutei- 
sta, jie paskirs jai atitinkamo dydžio baudą ir privers sumokėti to- 
kius pat mokesčius, kaip ir kitas viešnamių savininkes, įskaitant 
ir pajamų mokestį. 

Man nesinorėjo gręžiotis, bet girdėjau, kaip prisiekusieji kal- 
basi tarpusavyje. Maniau, kad darydamas iš manęs viešnamio 
savininkę, Hermipas tiktai nori mane pažeminti, pavaizduoti lyg 
kokią savo rašomo farso veikėją. Tačiau iš to, ką nugirdau, supra- 
tau, kad prisiekusieji į šį kaltinimą žiūri rimtai. 

— Teisingai! Jei toji moteris nori laikyti viešnamį, tegu daro tai 
pagal įstatymus! —- sušuko kažkas man už nugaros, o aplinkiniai 
garsiai jam pritarė, nors aš vargiai galėjau patikėti savo ausimis. 

— Kas žino, kokią Atėnės — skaisčiosios mergelės, moterų 
nekaltybės ir doros sergėtojos - rūstybę toksai Aspasijos elgesys 


gali užtraukti Atėnams? — toliau postringavo Hermipas. — Argi 

dabar svarbu, ar Aspasija tikrai norėjo įžeisti deivę, pozuodama 
jos atvaizdui, ir ar ji išvis žinojo, ką daro? Ar negana to, kad mies- 
to globėjos statula padabinta kekšės veidu? Ar negana, kad pado- 
rios Atėnų moterys buvo įviliotos į Aspasijos namus ir priverstos 
užsiimti paleistuvystėmis? Tiktai nuteisę ir nubaudę kaltinamąją, 
galime tikėtis apmalšinti Atėnės pyktį. Balsuodami prieš Aspasi- 
ją, jūs gelbstite Atėnus! 

Hermipo kalba buvo palydėta griausmingais prisiekusiųjų 
plojimais. Klausytojų pasipiktinimas manimi, regis, kilo kaip 
ant mielių. Kažin, ar man apskritai bus leista kalbėti ir apsigin- 
ti, — svarsčiau. O jeigu prabilsiu, ar būsiu saugi? 

Pažvelgiau į Periklį, bet jis atrodė ramus. Nors paprastai jo 
atsainumas mane nuramindavo, šįsyk pasijutau dar labiau pažei- 
džiama. Kaip jis gali taip ramiai sėdėti ir lyg niekur nieko klau- 
sytis, kaip aš esu juodinama, kaip toms kalboms pritaria teisėjai? 
Juk žino, kokių baisių pasekmių mudviem jų sprendimas gali 
turėti! Nenorėjau drebėti iš baimės kaip tiktai tada, kai atėjo me- 
tas man stoti prieš tūkstančius čia susirinkusių žmonių ir pradėti 
kalbą, bet staiga man dingtelėjo, kad Periklį liudytojų žodžiai ga- 
lėjo priversti suabejoti manimi. Argi jo, kaip politiko, gyvenimas 
nepalengvėtų, jeigu jis vestų padorią atėnietę, kuri tyliai ir ramiai 
sėdėtų namie ir, skirtingai nei aš, nebūtų nuolatinis viešos kriti- 
kos ir apkalbų taikinys? Gal jam jau mirtinai nusibodo nuolat 
ginti mane, užuot rūpinusis daugybe kur kas svarbesnių dalykų? 

Tačiau dabar atėjo metas man gintis. Pakilau ir stojau ant 
scenos. 

— Šiandien ne pirmas kartas, kai šitoje scenoje rodomi tavo 
juokingi prasimanymai, Hermipai, — pradėjau kalbą ir, pabrėž- 
dama savo padėtį, uždėjau ranką sau ant pilvo. Kodėl negalėčiau 


pasinaudoti tuo, kad sukelčiau jų užuojautą arba bent priversčiau 

pasijusti kaltus, jog nėščią moterį pasmerkė tokiems klaikiems 
išbandymams? — Ką padarysi! Visi žavimės tavuoju komiko ta- 
lentu, ir šiandieninis farsas - ne išimtis. 

Apžvelgiau begalines žiūrovų eiles. Teatras, galintis talpinti iki 
penkiolikos tūkstančių žmonių, atrodė pusiaupilnis. Nebuvau ak- 
torė, išmokyta deklamuoti, ar patyrusi oratorė, ir tegalėjau viltis, 
kad negarsus moteriškas mano balsas pasieks ir atokiau sėdinčiuo- 
sius. Nepajėgiau griausmingai šaukti ir plyšoti kaip Alkibiadas, tad 
reikėjo rasti kitokį būdą, kaip išnaudoti teatro aplinką savo naudai. 

— Mintyse susidariau visą sąrašą šiandien man mestų kaltinimų, 
nors daugelis jų neturi nieko bendro su tuo, kuo viešai esu kalti- 
nama. Vis dėlto pasistengsiu į visus juos paeiliui atsakyti, bent jau 
tam, kad dalį tų kvailų nesąmonių paneigčiau visiems laikams. 

Pirmiausia apie tai, kad neva aš sukėlusi karą su Samu. Į šitą 
absurdišką prasimanymą neverta net gilintis, Hermipai. Pirma, 
todėl, kad jo neįmanoma įrodyti. Į Periklio galvą ir mintis nė 
vienas iš mūsų neįlįsime. Gal jis leidosi į karą su Samu ir dėl 
manęs. Tačiau šio kaltinimo nei šis, nei joks kitas teismas kol kas 
nesvarstė. Gal manote, kad nedora eiti kariauti dėl moters, tačiau 
juk tai nėra neteisėta. Eikit ir pasiskaitykit Atėnų įstatymus. Kur 
juose parašyta, kad kariauti dėl moters yra nusikaltimas? 

Keli prisiekusieji sukikeno, ir aš padrąsėjau jausdama, kad ne- 
blogai sekasi išjuokti tą komedijų rašytoją. 

— Geras kaltintojas laikosi faktų. Saulė jau seniai bus užkopusi 
į dangų, o piliečiai permirkę prakaitu, kol mes baigsime. Verčiau 
jau tavo liudytojai būtų nedaugiažodžiavę. O tai dabar visi būsi- 
me priversti dukart per dieną išsimaudyri. 

Dabar pasigirdo garsus juokas. 

— Šiandien girdėjome daug kalbant apie prigimtinę tvarką. 


Taigi aš klausiu jūsų, atėniečiai, taip gerbiantys savo įstatymus: 

ar kur nors agoroje yra plokštė, kurioje iškalta, kad moteris 
privalo laikytis prigimtinės tvarkos? O toji prigimtinė tvarka 
ar kur nors surašyta, kad visi galėtume pasiskaityti? Nesu ma- 
čiusi nė vieno Atėnų įstatymo, kuriame būtų kalbama apie 
moteris ir prigimtinę tvarką, taigi, kad ir kokia ji bebūtų, tu- 
rėsite pirma ją išaiškinti ir išdėstyti raštu, o tiktai tada kaltinti 
mane ją pažeidus. 

Šiandien aš esu kaltinama šventvagyste ir... ak, tai tokia ne- 
sąmonė, kad vos prisiverčiu ištarti, - sgvadavimu. Norėdama 
atgaivinti garbiųjų prisiekusiųjų atmintį, dabar pacituosiu, ką 
įstatymas laiko šventvagyste. 

Pagal įstatymus - Atėnų įstatymus, žinoma! - tėra keturi 
nusikaltimai, kuriuos galima laikyti šventvagyste. Pirmasis iš 
jų - netinkamas elgesys šventėje. Kadangi nedalyvavau jokioje 
šventėje, išskyrus tą vienintelį kartą, kai buvau pakviesta prisidėti 
prie svetimšalių moterų grupės Panatėnajų procesijos metu - 0 
dėl mano elgesio tada niekam jokių abejonių nekilo, - nežinau, 
ar šiuo požiūriu galiu būti kaltinama. 

Antrasis nusikaltimas —- paaukotų pinigų vagystė; šituo manęs 
irgi nekaltina. | 

— Atėnės statula buvo nukalta iš bendruomenės pinigų, Aspa- 
sija, — įsiterpė Hermipas. - Todėl galima sakyti, kad tu juos iš 
tiesų pagrobei! 

— Hermipai, maloniai kviečiu tave ateiti į mano namus ir 
paieškoti to aukso: Arba padarom tai tuojau pat, arba liaukis sa- 
vaip aiškinęs Atėnų įstatymus, norėdamas juose įžvelgti viską, 
kas tik tau ateina į galvą. Nes galima būtų sakyti, kad pats švaistai 
suaukotus pinigus, šiandien čia rengdamas šitą teismą! Pažiūrėk į 
tą pulką prisiekusiųjų, kurie šiandien gaus atlygį iš bendruome- 
nės pinigų. 


Atėnės pagrobimas 495 


Keli seniai prisiekusiųjų gretose ėmė stuksenti lazdomis į 
žemę, reikšdami pritarimą mano žodžiams, todėl įsidrąsinusi 
kalbėjau toliau. 

— Trečiasis šventvagyste laikomas nusikaltimas yra šventyklos 
apiplėšimas, tad vėlgi, jeigu manote, kad esu ką vertingo pagro- 
busi iš kokios nors šventos vietos, eikite ir apieškokite, kur tik 
galite, o tada jau mane teiskite. 

— Aspasija, tu pati puikiai žinai, kad esi kaltinama ne tuo. Ne 
kas kitas, o tu turbūt rengiesi laikyti mus čia iki saulės laidos, to- 
dėl liaukis gėrėjusis savo balso skambesiu ir kalbėk tai, ką reikia. 

— Teisingai, teisingai! — pritardami suriko daugelis prisiekusių- 
jų. Deja, jų parama Hermipui vis dar gerokai nusvėrė tą prielanku- 
mą, kurį buvau spėjusi pelnyti. Greičiausiai Sokratas buvo teisus: 
verčiau man apsimesti gera ir paklusnia mergaite. Jis juk parengė 
prielaidas mano gynybai, ir man tereikėjo laikytis jo nurodymų. 

— Paskutinis nusikaltimas, laikomas šventvagyste, apima ben- 
dresnio pobūdžio draudimą: nedaryti nieko, kas galėtų įžeisti 
dievus. Atėniečiai, turėdama omeny šią įstatymo dalį, prašau 
išklausyti, ką pasakys Diotima, Aukščiausioji Atėnės žynė, kuri 
paliudys mano nekaltumą. 

Diotimai pakilus, stojo tokia tyla, kad būtum girdėjęs net 
"drugelio sparnų plazdenimą. Nusimetusi nuo veido ilgą baltą 
šalį, saugojusį jos odą nuo saulės, ji prabilo: 

— Aš meldžiausi deivei ir perrėžiau avies pilvą. Jos viduriai 
pasirodė tyri ir švarūs: Mirtingieji tvirtina, neva Aspasija iš Mi- 
leto yra įžeidusi Atėnę, tačiau pati deivė taip nemano. Tai viskas, 
ką galiu apie tai pasakyti. 

Skirtingai nei kiti liudytojai, ji negrįžo atgal į savo vietą, o 
užsidengė galvą ir išėjo iš teatro, lydima sunerimusių prisiekusiųjų 


burbėjimo. 

Aš pakilau, skubėdama pasinaudoti palankia akimirka, ir tariau: 

— Taigi įstatyme aiškiai parašyta: dievų įžeidimas gali būti 
baudžiamas kaip šventvagystė. Tačiau, kaip ką tik girdėjote, dei- 
vės Atėnės aš neįžeidžiau, nors gal kas iš žmonių ir nepatenkintas 
manimi. 

Hermipo Diotimos žodžiai, regis, nėmaž nenustebino ir ne- 
nuliūdino. 

— Nepamiršk, Aspasija, kad dievų esama daug, o Diotima kal- 
bėjo tik vienos deivės vardu. Norėdama įrodyti savo nekaltumą, 
verčiau turėjai atsiklausti visų olimpiečių žynių, nes bijau, kad, 
nors Atėnė tau atlaidi, kiti dievai — toli gražu ne. 

Jis atrodė iš anksto parengęs atsakymą Diotimai. Ar tik kas 
nors — gal net pati Diotima — nebus jam užsiminęs, kokia bus jos 
liudijimo esmė? Prisiekusieji aiškiai apsidžiaugė, kad mano nekal- 
tumo įrodymas paneigtas, ir ėmė pritardami šaukti Hermipui. 

Pajutau, kaip žemė slysta man iš po kojų. Minia manęs nebe- 
klausė, o ir pati vargiai beįstengiau valdytis. 

— Atėniečiai, maldauju, išklausykit manęs! Aš neturiu nei 
giminių, nei šeimos, nei namų, nei tėvo, kuris manimi pasirū- 
pintų, nei brolių, kurie mane apgintų, neturiu vietos jūsų tarpe, 
išskyrus Periklio namus. Aš nekeliu jums jokios grėsmės! Juk gir- 
dėjote, ką pasakė žynė. Aš nekalta! 

Tačiau jų veiduose nemačiau jokio prielankumo. Tai buvo 
vaidingi Atėnų seniai, jau daugelį metų nebeturį jokios įtakos 
nei bendruomenės, nei karo reikaluose. Jų sunkus triūsas ir geri 
darbai, taip pat ir drąsa, kitados parodyta mūšiuose, seniai buvo 
pamiršti jaunosios kartos, kuri dabar valdė miestą. Tokie malo- 
numai kaip vynas ir kūniški džiaugsmai jiems irgi jau seniai buvo 
praeityje, jaunos moters žavesys jų nebegalėjo palenkti. Kas žino, 


kiek iš jų kadaise bičiuliavosi su velioniu Kimonu, Elpinikės bro- 


Atėnės pagrobimas 497 


liu? Tiesą sakant, pagal amžių jie buvo artimesni Alkibiadui nei 
Perikliui. Tai buvo senoji karta — ta pati, kuri manė, kad didieji 
Periklio statiniai pernelyg brangūs ir per daug pretenzingi. Man 
tą akimirką jau regėjosi, kad jie trokšta mano kraujo. Nesunkiai 
būčiau galėjusi pasitelkti ir daugiau, ir geresnių argumentų, ga- 
lėjau pažodžiui paneigti kiekvieną Hermipo sakinį, parodyti jo 
kaltinimų nepagrįstumą, o gal net išjuokti ir apkvailinti jį -patį. 
Tačiau supratau, kad kuo labiau sengsiuosi tai padaryti, tuo aiš- 
kiau pasirodysiu iš tiesų besanti pavojinga būtybė, kurią žūtbūt 
reikia užčiaupti, ištremti arba bent uždaryti į viešnamį. 

Tenorėjau tik išsitiesti ant altoriaus ir mirti. 

Staiga atsistojo Periklis ir mostelėjo man sėstis. Nė nenutuo- 
kiau, ką jis ketina daryri. 

— Atėniečiai, kaip šio miesto pilietis noriu pasinaudoti savo 
teise kreiptis į jus. Ar išklausysite manęs? 

Prisiekusieji garsiai sušuko, reikšdami pritarimą. Periklio kal- 
ba buvo netikėta šito posėdžio puošmena, nelauktas ir teatrališ- 
kas įvykis. Aišku, kad jie norėjo jo pasiklausyti. 

— Žinau, kad daugelis iš jūsų manęs nemėgsta, tačiau leiskite 
man priminti, jog būtent aš įvedžiau užmokestį prisiekusiesiems. 
Kol neprastūmiau šitos įstatymo nuostatos, kuri vėliau pasirodė 
tokia pelninga vyresnio amžiaus mūsų piliečiams, prisiekusie- 
ji teisme turėdavo gaišti laiką veltui. Tikiuosi, jūs visi šiandien 
neblogai papildysite savo kišenes ir naudingai išleisite uždirbtus 
pinigus. 

Jis tiesiog nuostabiai sugebėjo priminti tai šutvei, kiek daug 
jie yra jam skolingi. Niekas nemokėjo geriau pradėti kalbos už 
Periklį — tai buvo vienas iš nedaugelio dalykų, dėl kurių visi atė- 
niečiai vieningai sutarė. Jam prabilus, niekas neįstengė atsispirti 


pagundai pasiklausyti. Jis kalbėjo toliau: 

— Noriu papriekaištauti tau, Alkibiadai, kad mane kritikuo- 
damas drįsai remtis Sofokliu. Generolas Sofoklis greta manęs 
kovėsi Samo mūšyje, todėl nemanyk, kad gali remtis jo žodžiais 
ar kūriniais, smerkdamas mane. Jo dramose žmogaus gyvenimas 
atsiskleidžia visa tragiška savo didybe, o tu teesi vaikščiojanti he- 
rojaus parodija. Ir dar noriu priminti, kad neturiu jokių pareigų, 
išskyrus generolo, į kurias kasmet esu perrenkamas. Atėnų žmo- 
nės kada panorėję gali manęs nusikratyti. Tik kažkodėl nenori. 
Tai tiek dėl mano tironijos. Siūlyčiau atnaujinti savo politinį žo- 
dyną ir geriau susipažinti su dramine kūryba, prieš švaistantis 
tokiais žodžiais. O dabar apie bylos esmę. 

Gindamas Aspasiją iš Mileto, pateiksiu jums vienintelį argu- 
mentą. Visi jūs žinote, kokie mudviejų santykiai. Man atrodo, 
kad jūs teisiate šią moterį ne už tuos nusikaltimus, kuriuos ji 
neva padariusi, o tik dėl to, kad jos, kaip mano sugyventinės, 
padėtis daro ją pažeidžiamą. Atkreipkite dėmesį, kad nė viena iš 
tų teisėtai ištekėjusių moterų, kurios, pasak jūsų, elgėsi lyg pros- 
titutės, nebuvo niekuo apkaltinta. Ne, jūs gi nedrįsite užsipulti 
ištekėjusios moters, bijodami jos giminės vyrų keršto. 

Mielai padaryčiau Aspasiją teisėta savo žmona, bet negaliu. Ji 
prieš mano ir jos pačios valią yra laikoma mano sugyventine, nes 
to reikalauja įstatymas, kurį pats įvedžiau ir kuris draudžia Atėnų 
piliečio santuoką su svetimšale. 

Kam įvedžiau tokį įstatymą? Ogi norėdamas apginti Atėnų 
gerovę ir Atėnų moteris. Ar pamenate, atėniečiai, tuos laikus, kai 
mūsų piliečiai vesdavo svetimšales — netgi Sirijos kekšes, kurias 
nusitverdavo uoste? Iš tokių santuokų gimę palikuonys buvo pu- 
siau atėniečiai, pusiau svetimšaliai, bet jie buvo laikomi teisėtais 
Atėnų turtų ir žemės įpėdiniais. Įstatymas buvo skirtas apgin- 


ti Atėnų gerovei ir išlaikyti mūsų žemėms ir pinigams saviškių 

rankose. Piliečiai! Kurdamas tą įstatymą, aš gyniau laisvas Atėnų 
moteris. Niekad nedrįsčiau kaip nors pakenkti mūsų pilietėms, 
juo labiau - jų tvirkinti. Jos - didžiausias mūsų lobis. 

Hermipas pabandė jį nutraukti: 

— Perikli, dėkui tau už tokią netikėtą prakalbą, bet čia teisia- 
masis — ne tu, o Aspasija, kuri bandė pelnyti tavo palankumą 
parūpindama tau moterų. 

— O čia tu visiškai klysti, Hermipai. Maryt, būsi supainiojęs 
tikrus žmones su tais savo farsų veikėjais, kuriuos išgalvoji Atėnų 
žmonėms juokinti. Scenoje tu vaizduoji mane kaip lėbautoją, nors 
visi atėniečiai puikiai žino, jog visada sakau, kad generolo akys turi 
būti skvarbios, o rankos — švarios. Aspasija iš Mileto puikiai pažįs- 
ta mano širdį ir sielą. Ji žino, jog elgdamasi taip, kaip ją kaltinate, 
sukeltų didžiulį mano pyktį ir nuoširdų pasipiktinimą. 

Ji - mano žmona širdyje, nors ir ne pagal įstatymą. Kūdikį, 
kurį ji nešioja, aš mylėsiu taip pat, kaip ir abu savo sūnus, ku- 
riuos man pagimdė buvusioji žmona. Aš pats būsiu kaltas, kad 
mano vaikas gims pavainikis, tačiau prisiimsiu tą atsakomybę. 
Pats sugalvojau tą įstatymą ir pats jam paklusiu, nors mano širdis 
ir srūva krauju! 

— Nė nežinojom, kad turi širdį, Perikli! - šūktelėjo kažkas. 
Tai nebuvo pasakyta piktai — tiesiog linksmai. Visi išgirdusieji 
pratrūko kvatoti. Nors daugelis čia šiandien susirinko, norėdami 
netiesiogiai pakenkti Perikliui, nubausdami mane, bet jis išties 
puikiai sugebėjo palenkti tuos senius savo pusėn. 

— Įstatymai nerašomi kiekvienam atskirai. Jų negalima keis- 
ti dėl manęs, dėl Aspasijos ar dėl mūsų vaiko, ar dėl kiekvie- 
no paskiro vyro ar moters. Įstatymai skirti Atėnų piliečių, kaip 
visumos, gerovei užtikrinti. Įstatymai tarnauja bendruomenei ir 


bendruomenė privalo laikytis įstatymų. 

Dabar jau visi garsiai beldė lazdomis į žemę, pritardami Peri- 
klio žodžiams. Jis visiškai užvaldė minią. Ir kalbėjo toliau: 

— Atėniečiai! Kodėl mes kovėmės su persų karaliumi? Tam, 
kad apgintume teisę tvarkytis pagal savo pačių įstatymus, 
kuriuos visi kartu priėmėme ir dėl kurių sutarėme. Brangūs 
mano bendrapiliečiai, aš tarnauju įstatymams, ir jūs privalote 
jiems tarnauti. Dėl mūsų įstatymų dora moteris priversta būti 
laikoma kurtizane. Girdėjote, ką sakė šventoji žynė Diotima. 
Dabar aš jums prisiekiu, kad Aspasija neviliojo moterų į mūsų 
namus; jos ten atėjo vien norėdamos patenkinti savo pačių 
smalsumą ir sužinoti, ką vyrai veikia per pobūvius. Tad pra- 
šau jūsų gerbti mūsų įstatymus, šventus ir teisingus įstatymus, 
skirtus išsaugoti mūsų visuomenės tvirtumui ir didybei, ir ne- 
kraipyti jų kaip pakliuvo vien tam, kad nubaustumėte niekuo 
nekaltą ir bejėgę moterį. 

Didžiausiai visų susirinkusiųjų ir ypač mano nuostabai, tar- 
damas paskutinius žodžius, Periklis leido vienai didžiulei ašarai 
nuriedėti jo skruostu. Luktelėjęs, kol ji nuslydo kone iki lūpų 
kampučio, jis išraiškingai nubraukė ją ranka ir tik tada atsisėdo. 
Vėliau visi buvusieji teisme ir netgi daugelis, kurių ten nebuvo, 
sutartinai tvirtino, esą velionis Aischilas, talentingasis tragikas, 
kurį Periklis prieš daugelį metų rėmė dramaturgų varžybose Dio- 
niso teatre, bus įkvėpęs jam tokią aistringą kalbą ginant savo my- 
limąją. Netgi jo priešai neteko žado, pamatę jį tokį sujaudintą. 

Paskui jau Hermipas galėjo sakyti ką panorėjęs — niekas jo 
nesiklausė. Per balsavimą kone visi prisiekusieji vieningai atmetė 
visus man iškeltus kaltinimus. 

— Na, ar tu laiminga, Aspasija? — paklausė manęs Periklis, ap- 
kabinęs per pečius ir vesdamasis į minią sveikintojų, susirinkusių 


prie teatro durų. 

— Žinoma, laiminga, - atsakiau. — Esu laimingiausia moteris 
pasaulyje, nes mane myli galingiausias pasaulio vyras. 

Buvau patenkinta ir džiaugiausi, kad esu išteisinta ir galiu to- 
liau sau gyventi kaip anksčiau. Bet sykiu mane graužė nerimas. 
Juk nepraradau laisvės ne todėl, kad pasirodžiau teisi ar kad su- 
maniai gyniausi, ir netgi ne todėl, kad buvau nekalta. Vienintelė 
priežastis —- kad mane užtarė du Atėnų piliečiai vyrai, kurie pa- 
tvirtino mano nekaltumą. Aišku, tai buvo pergalė, bet aš nesijau- 


čiau nugalėtoja. 


lndonas iv Edinburgas, 
1807-1808 metų žiema 


TEISININKAI JAI VISKĄ IŠAIŠKINO — ir ne vieną, ne du kartus, o 
triskart, nes kaskart Merė vargiai galėjo patikėti savo ausimis. 
Elginas prisiekė nenurimsiąs tol, kol Merė nebūsianti nubaus- 
ta visu žmonių ir Dievo įstatymų griežtumu, kol nepatirsianti 
tiek viešo pažeminimo ir asmeninio skausmo, kiek tik įmanoma. 
Nepaisydamas to, kad ne tik ponas Nisbetas, bet ir kone visi jo 
pažįstami bandė jį atkalbėti nuo šitokio viešo spektaklio, Elginas 
užsispyręs bukai laikėsi savo ir negalvojo apie pasekmes. 

— Nesustosiu tol, kol nebus išleistas parlamento aktas, tiek 
dabartinei, tiek visoms ateinančioms kartoms paliudysiantis, kad 
Merė yra svetimautoja, - kartojo jis. 

Teismai turėjo būti du, ir pirmasis jau buvo prasidėjęs. Elginas 
padavė Robertą į teismą Londone už svetimavimą: kitaip tariant, 
už tai, kad tas suviliojęs jo žmoną. Merė laukė, kada Robertas 
grįš iš teismo posėdžio, nors jie visi jau iš anksto žinojo, koks bus 
nuosprendis; lygiai kaip neabejojo dėl svarbiausio Elgino tiks- 


lo šiuo konkrečiu atveju — pinigų. Siame teisme Elginas tikino, 

kad Merė buvusi puiki žmona ir jiedu abu kuo darniausiai ir 
laimingiausiai gyvenę, kol jų akiratyje nepasirodęs Robertas ir 
nenuviliojęs vargšelės Merės. Už šią skriaudą Elginas reikalavo 
dvidešimties tūkstančių svarų žalai atlyginti. Nuosprendis nekė- 
lė abejonių pirmiausia todėl, kad Robertas nė nemėgino gintis. 
Jis tiesiog leido savo advokatui perskaityti pareiškimą, kuriame 
patvirtino, kad pagautas jausmų rašęs Merei meilės laiškus, į ku- 
riuos ji neatsakiusi. Robertas anaiptol neketino suteikti Elginui 
papildomų argumentų kaltinti Merę svetimavimu. 

Tačiau net ir laimėjęs Elginas neketino tenkintis viena byla. 
Pagal Škotijos įstatymus, jis galėjo per teismą reikalauti skyry- 
bų, motyvuodamas savo reikalavimą žmonos neištikimybe, kurią 
privalėjo įrodyti teisme. Ir jis jokiais būdais nesutiko atsisakyti ši- 
tokios galimybės, nors dėl to savo vaikų motiną turėjo pasmerkti 
vienai iš labiausiai žeminančių procedūrų. Jam buvo nė motais. 

— O aš ar negalėčiau paduoti lordo Elgino į teismą dėl savo 
vaikų globos? - advokato, kurį tėvai nusamdė jai ginti minėtame 
procese, paklausė Merė. 

— Tiesą sakant, ne, ledi Elgin. Ištekėjusi moteris neturi teisi- 
nio statuso. 

— O kątai iš tikrųjų reiškia? — toliau teiravosi Merė. 

— Na, tai reiškia, kad ištekėjusi moteris teisiškai neegzistuo- 
ja, bent jau teismas jos nepripažįsta. Jei moteris ištekėjusi, visus 
teisinius ir verslo reikalus už ją privalo tvarkyti jos vyras. Viskas, 
ką ji turi, priklauso vyrui - žinoma, ir vaikai taip pat. Bijau, kad 
jūsų vardu bylos pradėti nepavyktų. Kol kas neturime tokio pre- 
cedento. 

Merės širdis ėmė padūkusiai daužytis krūtinėje. 

— Betgi turi būti koks nors būdas man susigrąžinti savo vaikus? 


Juk jie - mano)! Jie gimė iš manęs, tai - mano kūnas ir kraujas! 

— Tačiau įstatymo požiūriu jie priklauso tėvui, - abejingai at- 
rėmė advokatas. Veikiausiai jis jau buvo pratęs prie moterų kelia- 
mų isterijų, kuriomis jos paprastai reaguodavo į tokią naujieną. 

— Bet vaikams reikia motinos. Juk jie dar maži! - Merės akys 
lyg padūkusios lakstė nuo motinos prie tėvo, tačiau nei vienas iš 
jų nebandė ko nors sakyti ar jos guosti. Ko gero, abu jau seniai 
žinojo, kokia bejėgė prieš įstatymą ji bus. 

— Na, jei jau įstatymiškai aš neegzistuoju, kaip ką tik man pa- 
reiškėte, tai gal, jei ištekėčiau už pono Fergusono, bent jis galėtų 
paduoti lordą Elginą į teismą dėl mano vaikų globos? 

— "Taip, jis galėtų, bet kadangi pats nėra tikrasis vaikų tėvas, tai 
neturėtų teisinio pagrindo to reikalauti. Bet kuriuo atveju teismas 
pirmiausia gintų vaikų tėvo teises. Tokia byla išties būtų bergždžia. 

— Vadinasi, vienintelis būdas moteriai apginti savo teises Angli- 
jos teismuose — tai būti vyru! Ar aš teisingai jus supratau? — Merė 
net kunkuliavo iš įniršio. Viduje ji visa virpėjo, bet nieku gyvu 
nenorėjo šitam sudžiūvusiam juodaskverniui įstatymo maitėdai 
suteikti malonumo parodydama, kokia ji sukrėsta. Tegu verčiau 
galvoja, kad jai protas pasimaišė. —- Akivaizdu, kad niekas — nei 
pinigai, nei titulai, nei ryšiai visuomenėje — negali atsverti vie- 
nintelės ydos - buvimo moterimi! 

— Ledi Elgin, aš suprantu jūsų nuostabą, tačiau ir jūs privalote 
suprasti, kad vaikai privalo turėti globėją, o Anglijos įstatymai 
numato, kad tas asmuo turi būti jų tėvas. 

Merė mielai būtų nutraukusi jam akinius ir nagais iškabinusi 
mažas kaip sagutės akis. Tačiau jis tebuvo tarpininkas. Nei jis, nei 
netgi pats Elginas šiuo metu nebuvo vertas jos įtūžio. Ją siutino 
pati tvarka — tai, kaip pasaulis surėdytas. 

— Tai neteisinga, — išspaudė ji. Jautė privalanti dar ką nors 


pasakyti. 

— Gal kai kuriais atvejais įstatymas ir nėra visiškai teisingas, 
tačiau įstatymai reikalingi tam, kad visuomenė nenugrimztų į 
sumaištį. 

Advokatas pasakė tuos žodžius taip, tarsi tai būtų kokia nors 
paguoda. Matyr, jis toks jau yra, — dingtelėjo Merei, — viena ver- 
tus, drovus, o antra vertus, šaltakraujis ir racionalus. Kažin, ar jis 
pats pritaria šitokiai tvarkai? Ar savo vaikus irgi nedvejodamas 
atplėštų nuo jų motinos krūtinės? 

Advokatui išėjus, Merė pripuolė prie savo tėvų — juk jiedu 
visada sugebėdavo jai padėti, kas benutiktų. 

— Kas dabar bus mano vaikams? Kas gi privers Briusą žmoniš- 
kai suvalgyti pietus? Jūs juk žinote, kad jis jokios daržovės nepra- 
ris, jei aš jo nuolat neprižiūrėsiu ir neraginsiu? O kas supins Me- 
rei plaukus taip, kaip ji mėgsta — kad būtų panašūs į jos lėlytės? 
Kas padainuos mano mažyliams lopšinę, kai jie išsigąs? - Merė 
apglėbė rankomis sau pilvą, kaip tada, kai ji visus juos dar te- 
benešiojo savo kūne, norėdama juos apkabinti, apginti, pajusti 
jų artumą. Tačiau jų nebuvo. Ji nebepajėgė jų apsaugoti. — Ak, 
bent jau Viljamo netekau kitokiu būdu! Bent jau Dievas pasiėmė 
mano brangiausiąjį, o ne Elginas! 

Ponas Nisbetas pripylė dukteriai stiklą brendžio ir privertė ją 
išgerti. Merė juto, kaip deginantis skystis slysta gerkle žemyn, o 
visas įtūžis ir aistra apleidžia jos kūną, kol iš jos beliko tik sugle- 


busi, palaužta būtybė, bejėgiškai susmukusi prie židinio. 


ROBERTAS SVIEDĖ ANT STALO visą pluoštą laikraščių ir pamfletų. 
— Sužinokite šviežiausias naujienas! - mėgdžiodamas Londo- 

no laikraščių pardavėją, sušuko jis. - Viskas apie tai, kaip ledi 

Elgin atsisakė vykdyti sutuoktinės pareigas! Ir kaip niekšingas jos 


suvedžiotojas išvedė šią dorą ir garbingą moterį iš kelio! 

Visa tai gulėjo tiesiai jai po nosimi, ir nebebuvo kur dėtis. 
Antraštės šaukė: „Ponas R. Fergusonas stojo prieš teismą už sve- 
timavimą su grafiene Elgin, Elgino erlo žmona.“ 

— Štai, Mere, pasiskaityk, kaip tu, vargšė nekalta moteris, ti- 
kras krikščioniškos doros pavyzdys, buvai niekšingai nuviliota 
nuo savo mylinčio vyro ir pastūmėta į ištvirkavimo bedugnę. Juk 
supranti, kam Elginui prireikė viską taip pavaizduoti, ar ne? 

— Kad parodytų tave kaip didžiausią niekšą ir prisiteistų kuo 
didesnį atlygį? 

— Taip. Ir tam šunsnukiui beveik pavyko, nors gavo ne tiek, 
kiek iš pradžių tikėjosi. 

— Tai kiekgi jam priteisė? 

— Dešimt tūkstančių svarų! Štai kiek verta tavo netektis, bran- 
gioji. Kaip manai, ar esi pakankamai įvertinta? 

Robertas nusimetė paltą. Merė nebuvo tikra, ar jis pyksta, ar 
jaučia palengvėjimą. 

— Štai kokioje šlykščioje visuomenėje mes gyvename, Mere: 
čia kiekvienam rūpi knaisiotis po svetimą asmeninį gyvenimą. 
Nedorai ir niekšingai elgiasi tie, kurie su visokiais perdėjimais ir 
pagražinimais pasakoja svetimas istorijas su visomis smulkme- 
nomis, lygiai kaip nedorai ir niekšingai daro tie, kurie kiekvieną 
dieną jas skaito, gardžiuodamiesi jomis tarsi kokiais pyragėliais 
prie rytinės kavos. 

ae Tikėjausi, kad stengsiesi mane nuo viso šito apsaugoti, — 
tarė Merė, sviesdama tą siaubingą pamfletą šalin. Bet tada į akis 
jai krito atverstas Londono Zimes straipsnis, smulkiai perpasako- 


jantis teismo posėdžio eigą. 


Ponai Hamiltonas ir Morjė, lygiai kaip ir kiti lordo ir ledi Elgi- 
nų tarnautojai, dirbę jiems ambasadorystės prie mabometonų sosto 

metu, kur ledi Elgin buvo tapusi visuotine turkų diduomenės nu- 
mylėtine ir kur, demonstruodama tvirtą tikėjimą, ji reikalavo kas- 
dien laikyti krikščioniškas pamaldas, paliudijo, kad Elginų santuo- 
ka buvo grįsta abipuse meile ir atsidavimu, kol, pasirodžius ponui 


Fergusonui... 


— Ak, tai klaiku! Negaliu nė pažiūrėti į visa tai. Kam norėtųsi 
matyti savo vardą ir savo gyvenimą šitaip viešai valkiojamą! Tai 
nepakenčiama... 

— Geriausia apsauga būtų užsiauginti kuo storiausius šarvus, ku- 
rie gintų tave nuo viešosios nuomonės, Mere. Nes mesvisą gyvenimą 
būsime smerkiami dėl to, kad ryžomės gyventi taip, kaip manėme 
esant teisinga. Tave smerks už tai, kad nesutikai būti beteise Elgino 
verge, kad viso savo turto neatidavei jo švaistūniškoms užmačioms 
apmokėti ir kad atsisakei rizikuoti gyvybe, toliau gimdydama jam 
vaikus; o mane kaltins dėl to, kad pirmiausia suvedžiojau bejėgę 
moterį ir kad paskui vedžiau moterį, kuri leidosi įpainiojama į šitokį 
skandalą. Pamatysi, kad būtent toks bus visuomenės nuosprendis 
mums: veidmainiškas, ironiškas ir prieštaringas! 

Merės akys slystelėjo žeminančių žodžių ir užuominų pilnais 
puslapiais. 

— Pamenu, kaip pati stebėjausi paviešintomis Emos Ha- 
milton gyvenimo smulkmenomis ir satyriškais piešinukais, 
vaizduojančiais jos nuotykius. Kiekvienam tada rūpėjo matyti 
ją kuo labiau sukompromituotą. O dabar, regis, ir man baigėsi 
nėmaž ne geriau nei jai! 

— Tau dar niekas nesibaigė, Mere. Juk tau dar nėra nė 
trisdešimties! 

— Bet aš jau atsidūriau ponios Hamilton padėtyje, kurią taip 


baisiai niekinau. Negalėjau nė įsivaizduoti, kad ir pačiai teks 

kęsti lygiai tokius pat įžeidinėjimus. Elginas kartą užsiminė, kad 
esu į ją panaši. Kaip manai, Robertai, negi jis manyje būtų ką 
nors pastebėjęs? Kokią nors mano esybės dalį, kuri trokšta būti 
sukompromituota? Kitos moterys už mane geresnės. Jos kenčia 
tylėdamos. O man taip neišeina. 

— Ponas Sviftas kartą taikliai pastebėjo, kad satyra — tai ne- 
lyginant veidrodis, į kurį žiūrėdami mes paprastai matome visų 
veidus, išskyrus saviškį, — tarė Robertas. — Mes nė vienas nesame 
apsaugoti nuo viešo pasmerkimo ir visuomenės nuomonės. Bet 
štai ką aš manau apie visuomenės nuomonę. Man ji rūpi kur kas 
mažiau, nei uodega tos žiurkės, kuri graužia sūrį mano spintelėje. 
Siūlyčiau ir tau taip nusiteikti. Aš tučtuojau atsistatydinsiu iš 
Bendruomenių rūmų. 

— Ką tu, Robertai! O kaip tavo rengtos reformos? —- bandė 
ginčytis Merė. — Negi viskas veltui? 

— Man daugiau neberūpi nei visuomenės struktūros, nei jos 
šventeivų požiūris! Man dabar rūpi tik tu viena. Parnešiau šitą 
šlamštą vien tam, kad pradėtum augintis šarvus, Mere. Čia tik 
niekeliai, palyginti su tuo, kas dėsis pradėjus skyrybų bylą. 

— Ką? Negi jis ir dėl skyrybų duos į teismą? — Ji kasdien meldė- 
si, kad tik Elginas pasitenkintų apjuodinęs ją civilinėje byloje prieš 
Robertą ir prisiteisęs sau nemenką atlygį. Nuosprendžio prieš Ro- 
bertą Elginui užteko gauti skyrybas garantuojančiam parlamento 
aktui. Pradėti skyrybų bylą Edinburge, jųdviejų gimtinėje, jis galėjo 
ryžtis vien norėdamas nubausti Merę. Ji išklojo visa tai Robertui. 

— Aš tave perspėjau, kad būtum pasirengusi, mergyt. Jis ne- 
siryžtų pradėti viešo proceso, jei nebūtų įkalbėjęs bent kai kurių 
gerai tave pažįstančių žmonių — draugų, tarnų, tarnautojų, gal 
net giminaičių, — liudyti prieš tave. O tau teks pačiai dalyvauti ir 


savo ausimis išgirsti kiekvieną žodį. 

— Nieko nesuprantu. Juk šitaip elgdamasis su manim, jis ly- 
giai taip pat užtraukia gėdą ir sau bei savo vaikams. Koks gi pa- 
baisa gyvena jo sieloje? — Jai baisu buvo pagalvoti, kad per visus 
tuos santuokos metus tas siaubūnas tyliai sau tūnojo, laukdamas 
progos griebti ją už gerklės. 

— Aš gana seniai pažįstu Elginą. Niekad jo per daug nemėgau, 
bet nebūčiau galėjęs nė pagalvoti, kad jis taip toli nueis. Gal jis 
išprotėjo! Žmonės jau dabar smerkia jį už tai, ką jis daro. Ar ži- 
nai, kad jis dar kartą raštu pateikė prašymą Britanijos pero titului 
gauti, pabrėždamas savo nuopelnus Britanijos menui, ir sulaukė 
besąlygiškai neigiamo atsakymo? Daugelis žmonių pasišlykštėję 
jo bandymais viešai sumaišyti tave su žemėmis. Po šito niekas ir 
niekada daugiau nebesiūlys jam vietos diplomatinėje tarnyboje. 

Elginas išties elgėsi taip, lyg būtų nusprendęs susinaikin- 
ti. Milžiniškų jo skolų sąrašą paskelbė Zžmes, ir kiekvienas, kas 
tik nori, galėjo pasiskaityti. Merė nugirdo, kad asmeniniuose 
laiškuose vyriausiajam karalystės iždininkui ir ministrui pirmi- 
ninkui, kuriuose dar kartą maldavo atlyginti jam ambasadoria- 
vimo išlaidas, įskaitant ir skulptūrų įgijimą bei transportavimą, 
bendrą savo skolą sykiu su prisikaupusiomis palūkanomis Elginas 
nurodė siekiant devyniasdešimt tūkstančių svarų. Merė nė kiek 
neabejojo tokia suma, nes nemažą dalį tų išlaidų buvo sumokėjusi 
iš savo kišenės. Jei kas ir turėjo teisę reikalauti atlyginti išlaidas, 
tai tik ji, tačiau šito, aišku, neverta buvo tikėtis. Tikras stebuklas 
būtų, jei Elginas pats galų gale atgautų bent pensą. 

— Jis baigia subankrutuoti ir susinaikinti, - kalbėjo ji. - Aišku, 
dėl visko dabar jis kaltins marmurą ir kiekvienam, kas tik pasi- 
painios aplinkui, puls aiškinti, kaip dėl savo begalinio atsidavi- 
mo Anglijos menui neteko visų pinigų. Tikrai nepripažins, kad 


tik per savo netikusius įpročius įklimpo į bėdą. 

Robertas jau kuris laikas žingsniavo po kambarį ir kažką 
įtemptai mąstė. Staiga jis spragtelėjo pirštais ir patenkintas 
išsišiepė tarsi katinas, ką tik pagavęs žvirblį. 

— Tai — vienintelis būdas jį sustabdyti, Mere. Pareikšk teises į jo 
brangųjį marmurą! Juk ne kas kitas, o tu finansavai kasinėjimus, 
gabenimą į uostą, transportavimą. Juk tos skulptūros lygiai tavo, 
kaip ir jo! Jei pagrasinsi jas atimti, jis pasiduos. 

Kodėl ji niekad apie tai nepagalvojo? Išties, juk skulptūros 
priklausė jai taip pat, kaip ir kitas santuokoje užgyventas turtas. 
Ji tebeturėjo net tai įrodančias sąskaitas ir mokėjimo kvitus. 

— Marmuras - vienintelis vertingas dalykas, kuris jam dar 
liko, - linktelėjo Merė. - Brumholas užstatytas, o visi jo vertybi- 
niai popieriai jau seniai parduoti. Kaip manai, ar įmanoma būtų 
tai padaryti? 

— Ko gero, reikės pasidomėti, ar tai būtų įmanoma. 

— Bet patikėk, man tų skulptūrų nereikia, nenoriu jomis 
rūpintis! Labai viliuosi, kad man daugiau nebereikės jų matyti. 
Jos nuostabios, Robertai, bet tas jų grožis... Ak, nežinau... jis 
per didelis, kad priklausytų mums, mirtingiesiems! — Prisiminus 
tas skulptūras, ją nukrėtė šiurpas. Atmintyje iškilo siaubingas 
Nemesidės paveikslas. 

— Iš kur tokios juokingos mintys tokioje rimtoje škotiškoje 
galvelėje? — švelniai paerzino ją Robertas. 

— Tu nesi jų matęs. Jas gaubia savotiška mistika, o gal net — 
piktos dvasios. 

Jis žiūrėjo į ją su šypsena, ir Merė negalėjo jo kaltinti. Ko 
gero, jos žodžiai tikrai skambėjo juokingai. Ji nemokėjo jam to 
paaiškinti. Pernelyg ilgai būtų reikėję pasakoti. 

— Net jei tos skulptūros ir nėra užkerėtos, kuo labai abejo- 


ju, — toliau kalbėjo ji, — tai vis tiek nenoriu būti šimtą dvidešimt 

tonų sveriančio marmuro savininkė. Bet jei pagrasinčiau jas iš jo 
atimti, gal kartais Elginas sutiktų tyliai su manim susitarti. Jeigu 
bijotų, kad jų neteks, o sykiu — liks neįvertintas kaip kolekcinin- 
kas ir neuždirbs nė penso, gal dar pamąstytų, prieš uždrausdamas 


man matytis su vaikais. 


— VISAS MANO GYVENIMAS su Elginu sudaužytas į šipulius! 

Robertas ką tik įžengė į vidų ir dar nespėjo paduoti liokajui savo 
palto ir skrybėlės, o Merė jau išbėgo pasitikti jo į Arčerfildo prieš- 
kambarį. Nisbetai jau kuris laikas nebekvaršino sau galvos dėl Merės 
ir Roberto santykių, pratindamiesi prie minties, kad jis - būsimasis 
jų žentas, su kuriuo jiems teksią sulaukti senatvės. Jie įprato vertinti 
jo pagalbą Merei ir jos advokatams planuojant gynybą prieš Elginą. 
Tiesą sakant, jie dabar jau žiūrėjo į jį visai teigiamai ir laikė Robertą 
visateisiu šeimos nariu bei vienintele Merės atrama, sulaikančia jų 
dukterį nuo beprotybės, į kurią jie baiminosi ją nugrimsiant, nete- 
kus ne tiktai garbės ir gero vardo, bet dar ir praradus vaikus. 

— Ką tu čia kalbi? — akimirksniu sunerimo Robertas. - Kokių 
dar būdų tau kankinti jis būtų prisigalvojęs? 

— Konstantinopolyje įvyko perversmas! Pameni, pernai metais 
mano senas bičiulis grafas Sebastianis įkalbėjo sultoną nutraukti 
sąjungą su Rusija ir pereiti Prancūzijos pusėn? 

— Na, taip, žinoma. Ir negaliu jo už tai smerkti. Jis - neblo- 
gas vyrukas ir tikrai nuoširdžiai stengėsi tau padėti, kai Elginas 
sėdėjo kalėjime. 

— O taip, žinau, - atsakė Merė. Dabar grafui ji jautė tik švelnų 
prieraišumą ir tikėjo visada laikysianti jį savo draugu. — Tačiau dėl 
to Anglija buvo priversta paremti Rusiją, ir visi mūsų sunkiai pel- 
nyti diplomatiniai laimėjimai įtvirtinant santykius su Otomanais 


nuėjo perniek! O dabar padėtis dar pablogėjo. Janyčarai, kurių ly- 

dima aš keliaudavau po miestą, sukėlė maištą ir įvykdė perversmą. 
Jie uždarė sultoną seralyje, o ten vargšą nužudė vyriausiasis juodasis 
eunuchas! - Merė puikiai prisiminė tą eunuchą: būtent jis išdrįso 
nepaklusti Validai ir nenusiuntė karališkojo laivo, kuriuo buvo įsa- 
kyta atgabenti Merę į svečius pas sultono motiną. Jis sukėlė grėsmę 
Merės gyvybei, priversdamas ją maža valtele keltis per audringus 
vandenis. Dabar visa tai atrodė buvę jau taip seniai. Mažoji Merė 
tada buvo ką tik gimusi, o Briusas — dar visai mažylis. 

Merei širdis kone plyšo iš skausmo, pagalvojus apie Validą ir 
apie Hanum — mylimiausią sultono žmoną. Kas nutiko senoms 
jos bičiulėms? Be abejonės, abi jos dabar veikiausiai įkalintos 
tame pačiame bokšte, kur Validai teko daugelį metų gyventi lau- 
kiant, kol jos sūnus sės į sostą. Pasikeitus valdžiai, Merei vargu ar 
būtų įmanoma perduoti joms žinutę. 

— Privalau šiandien pat nueiti į koplyčią ir pasimelsti už savo 
draugus. Antra vertus, ką gali žinoti? Gal kartais kapitonas paša 
pats už viso to stovi? Ko gero, niekad nieko tikro ir nesužinosi- 
me. Kad ir kaip artimai buvau su jais susibičiuliavusi, turiu pri- 
pažinti, kad Otomanų taip ir nesugebėjau perprasti. 

— Na, kad jau pajudinom praeitį, tai pasakysiu, jog gavau in: 
formacijos, kuri turbūt dar labiau tave priblokš. 

— Bijau, kad daugiau smūgių nebeištversiu, Robertai! - Na, 
kas dar? Gal dar kas nors mirė? 

— Kai kurie įtakingi veikėjai tvirtina, kad brangusis Elgino 
marmuras gali pasirodyti visiškai bevertis. 

— Ką?! 

Robertas pamojavo atsineštu straipsniu. 

— Elginui netrūksta pavyduolių, Mere, o patys grėsmingiau- 
si - Diletantų draugijos nariai. Jie, kaip ir Peinas Naitas, laiko- 


si nuomonės, neva Elgino statulos — tai romėnų laikų kopijos. 

Toks tvirtinimas, aišku, akiplėšiškas. Juk seras Džozefas Benksas 
konsultavosi su geriausiais pasaulyje antikos ekspertais. Tos sta- 
tulos — tikrai ne kopijos. 

— Kas jau kas, o aš tai žinau, — atsiliepė Merė. — Aš sykiu su 
visais mokslinčiais senovės tekstuose aptikau gausybę nuorodų į 
tai, ką mes matėme, įrodančių tų dirbinių autentiškumą. Nesu- 
prantu, kodėl ponas Naitas užsispyręs laikosi savo. 

— Neabejotinai todėl, kad Feidijo kūrinių pasirodymas Brita- 
nijos padangėje iškart nuvertintų viską, ką jis su savo kohortomis 
sugebėjo nugvelbti Italijoje! Štai kodėl. 

Robertas buvo pajungęs visus savo pažįstamus Londone, kad 
išsiaiškintų, ką Elginas ketina toliau daryti su marmuru. Elginas 
neseniai brangiai įsigijo namus Pikadilio ir Parko gatvėje, kur 
ketino eksponuoti skulptūras, nors Merei galva neišnešė, iš kur 
jis gavo pinigų — nebent dar giliau būtų sulindęs į skolas. 

— Didžioji Elgino aistra dabar pavirto cirko spektakliu, Mere, ku- 
riame dalyvauja daugybė fokusininkų, šokėjų ant virvės ir akrobatų! 

Robertas atsinešė nemažai Londono laikraščių straipsnių, ku- 
riuose buvo išsamiai pasakojama, kas dedasi namuose, kur eks- 
ponuojamos skulptūros. Jis išskleidė viską ant stalo, Merė paliepė 
atnešti arbatos, ir jiedu abu ėmėsi godžiai nagrinėti tuos aprašus. 

Merė nežinojo, nė ką manyti apie tuos spektaklius, rengiamus 
namuose Parko gatvėje. Akivaizdu, kad jie ne ką teturėjo bendro 
su Elgino įsivaizduotais kilniais siekiais. Priešais skulptūras buvo 
organizuojamos kumštynės - lordas Elginas nusižemino net tiek, 
kad pats ten pasirodydavo; ir susirinkę ponai už penkis šilingus 
kainuojančius bilietus galėjo palyginti boksininkų ir skulptūrose 
pavaizduotų žmonių kūno sandarą. 

— Ypač visus sužavėjo kumštininkas, vardu Olandas Semas, — 


Robertas aiškiai smaginosi skaitydamas. 

— Visa tai siaubingai kvaila, ar ne? 

— A, jie visi ten susirenka girti ir vaizduojasi esą senovės grai- 
kai, - atsakė Robertas. - Apgailėtinas užsiėmimas iš studentiško 
amžiaus senokai išaugusiems vyrams. Štai, žvilgtelk, kas čia para- 
šyta! Ponas Gregsonas, populiarus boksininkas profesionalas, dvi 
valandas pozavo apsinuoginęs priešais „skulptūrą, kaip teigiama, 
vaizduojančią dievą Dionisą . 

— O štai čia rašoma, kaip ponia Sidons atvyko apžiūrėti skulp- 
tūrų ir apalpo — apalpo! — visa tai pamačiusi. Ak, verčiau tos ar- 
tistės vaidintų scenoje! 

— Nenustebčiau, jei netrukus ten savo šokius atliktų ir tavoji 
Ema Hamilton, — šyptelėjo Robertas. 

— Ji nėra „manoji“ ponia Hamilton, įsidėmėk. Be to, nema- 
nau, kad šiomis dienomis ji, vargšelė, apskritai sumanytų kur 
nors pasirodyti. Gavau kvietimą pietų Londone pas vienus jos 
draugus, kurių metu ketinama prašyti svečių paaukoti pinigų jai 
paremti. Netekusi ir lordo Nelsono, ir sero Viljamo, vargšė mo- 
teris liko visai palaužta ir nebeturi net iš ko gyventi. 

— Ar ketini važiuoti? 

— Nė kiek ne labiau, nei tu ketini dalyvauti kuriose nors El- 
gino rengiamose kumštynėse. Mane pakvietė tik todėl, kad šian- 
dien aš esu skandalinga dama, - atsakė Merė. 

— Taip, tik ši skandalinga dama pasižymi reta savybe — turi 
pinigų. 

Merė nutylėjo, bet sielos gilumoje jai labai norėjosi padėti 
Emai Hamilton, kuri, regis, nuolat stokojo lėšų. Tačiau šiuo 
metu Merei pakako savų rūpesčių. 

— Ak, koks žavus vaizdelis! Kažkoks alpėjantis menininkas pa- 
sikvietė apžiūrėti skulptūrų savo kolegą švedą. Grįžtant atgal tas 


pradėjo siautėti ir garsiai plyšoti: „Graikai būva devai“, - Rober- 

tas skaitydamas taip užsikvatojo, kad nebejstengė toliau garsiai 
skaityti ir gavo pirma išsipūsti į nosinę nosį. - „Perdėm įsiaudri- 
nę dailininkai, važiuodami toliau išilgai krantinės, pakeliui dar 
apvertė pasipainiojusį anglių vežimą ir išbaidė kaimenę avių.“ 

— Vis dėlto atrodo, kad vyriausybė labiau linkusi palaikyti 
Diletantų draugiją nei alpėjančius menininkus, — toliau kalbėjo 
Robertas. - Už skulptūras ji Elginui pasiūlė trisdešimt tūkstan- 
čių svarų. 

— Vaje, juk tai — įžeidimas! — nustėro Merė. Tiesa, ji niekino 
Elginą ir visus jo sumanymus, tačiau juk tie marmuro gabalai ir 
jai pačiai nemažai vargo bei pinigų atsiėjo. Ji juk rūpinosi jais nuo 
pat pradžių, kai Elginas dar tik planavo daryti jų kopijas bei atlie- 
jas, ir paskui, kai pavyko gauti originalus ir kai teko juos iškelti iš 
jūros dugno. Ji įsižeidė tiek dėl Elgino, tiek dėl savęs, tiek ir dėl 
tų įspūdingų šedevrų, ne savo valia patekusių į Didžiąją Britaniją 
ir dabar tyliai sau stūksančių ir stebinčių, kaip valdžia, kuriai jie 
veikiausiai turės priklausyti, drebia jiems šitokį įžeidimą. 

— Esu tikras, kad vyriausybės patikėtiniai, remdamiesi Dile- 
tantų draugijos narių pareiškimais, mėgina priversti Elginą suda- 
ryti tokį niekingą sandėrį. 

— Ar jis sutiko? — paklausė Merė. 

— Atrodo, kad atmetė pasiūlymą. Tačiau parlamente bando- 
ma prastumti ir dar vieną planą. Kai kurie parlamento nariai 
ėmė kelti klausimą, ar jis iš tiesų yra skulptūrų savininkas ir ar 
teisėtai jas įsigijo. 

Merės širdyje ir vėl susigrūmė priešingi jausmai. 

— Aš juk pati gavau tą firmaną iš sultono! Žinoma, kad skulp- 
tūros įgytos teisėtai. Negi mūsų vyriausybė galvoja, kad Britani- 
jos ambasadorius Oromanų imperijoje galėtų bastytis po šalį ir 


plėšikauti? 

— Ko gero, ji taip ir galvoja, arba bent jau abejoja. Nemažai 
graikų mokslininkų yra paskelbę viešus laiškus, smerkdami 
skulptūrų išgabenimą. Turbūt esi apie tai girdėjusi? 

— Taip, esu, - pavargusi atsakė Merė, jau nė pati nebežinodama, 
kieno pusę šiuo klausimu ji palaiko. 

— Bijau, kad mums teks atsisakyti sumanymo pateikti pre- 
tenzijas į skulptūras, Mere. Šiuo metu Elginas neturi nė penso, 
yra visiškai subankrutavęs ir ligi ausų įklimpęs į skolas. Ko gero, 
jis jaustųsi tau amžinai dėkingas, jei perimtum iš jo rūpinimąsi 
skulptūromis. 

Merė kone susmuko, tai išgirdusi. Ji pasikliovė šia idėja ir 
džiaugėsi pagaliau radusi būdą, kaip pergudrauti Elginą ir atgau- 
ti iš jo vaikus.O dabar ir vėl pasijuto pralaimėjusi, nors žinojo, 
kad privalės rasti jėgų ir ištverti jos laukiantį baisų viešą mūšį. 

— Dabar Elginas nebeturi ko prarasti. Jis-— kaip tie jo 
kumštininkai, besikaunantys Parko gatvėje. Nežinau, ar man pa- 
vyks išvengti smūgių, kuriais į visas puses švaistosi paklaikęs ir į 
kampą įvarytas žmogus. 

Robertas akimirksniu atsidūrė greta jos. 

— Mudu visa tai ištversime, Mere. Aš čia, su tavim, o netrukus 
tu išsivaduosi nuo tirono ir mudu susituoksime. Tada prasidės 
tikrasis gyvenimas! 

— Mane guodžia vien tai, kad jis irgi patiria skausmą ir paže- 
minimą. Jis neišgalės sumokėti už tuos namus Parko gatvėje. Jis 
neturi už ką išlaikyti nė savo paties namų, kuriuos kadaise ketino 
paversti bajoriško prašmatnumo ir didybės viršūne. Kas benu- 
pirktų tas skulptūras, dar turės padengti jų transportavimo kaš- 
tus, nes pats Elginas to neišgali padaryti. Ak, man regis, aš beveik 
girdžiu, kaip jo klastingas protas girgždėdamas ir braškėdamas 


rezga naują planą, bandydamas išspręsti galybę jį užgriuvusių 

problemų. Tas marmuras dabar jam lyg akmuo po kaklu. Man 
belieka viltis, kad jis vieną virvės galą užsiners sau ant kaklo, o 
kitą apvynios apie tą milžinišką žirgo galvą nuo frontono, ir abu 


sykiu nugrims į jūros gelmes. 


Ga nburgas, 


1808-ųjų kovo 11-oji 


TĄDIEN TURĖJO BŪTI devintosios jųdviejų vestuvių metinės. Ta- 
čiau būtent tą dieną Tomas Briusas, lordas Elginas, pradėjo bylą 
prieš savo žmoną, ledi Merę Elgin, Edinburgo teisme, reikalauda- 
mas skyrybų svetimavimo pagrindu ir mėgindamas įrodyti — kaip 
išsiaiškino jos advokatai, — neva ji esanti tokia ištvirkusi, palaidū- 
nė, nepastovi, nesubrendusi ir tokia neatspari patrauklių vyriškių 
vilionėms, kad jai esą negalima patikėti ne tiktai keturių jos vaikų 
globos, bet net ir didžiulių pinigų sumų bei daugybės akrų žemės, 
kuriuos ji turinti paveldėti iš savo šeimos, tvarkymo. 

Tikriesiems Elgino siekiams išaiškėjus, Merei teliko tik 
pliaukštelėti sau per kaktą ir sušukti: „Na, žinoma!“ Svarbiausia 
jam buvo pinigai — tas vienintelis dalykas, kurio jis visada troško 
iš sąjungos su Mere Nisbet. Žmonės nesikeičia. Banalus posakis, 
bet teisingas. Elginas galėjo rasti kitų moterų, kurios jam toliau 
gimdytų jo vardą turinčius įpėdinius, tačiau jam reikėjo Merės 
turtų, kad iš suluošinto ir sužlugusio aristokrato vėl taptų trokš- 
tamu laimikiu. 

— Nepamiršk, kad tavo pinigų jam reikia ir toms skulptūroms 
išlaikyti, kol britų vyriausybė pagaliau susipras ir pripažins tikrąją 
jų vertę, — pridūrė Robertas. —- Neturėdamas lėšų, jis bus priverstas 


jų atsisakyti, o būtent to ir siekia parlamentas, negi nesupranti? 

Merė nujautė, kad toji diena bus bjauri, tačiau atsibudusi ir 
pamačiusi, kad oras - baisus kaip reta, ji pajuto šiokį tokį palen- 
gvėjimą. Lietus pliaupė kaip iš kibiro, dar labiau niaukdamas ir 
taip pernelyg šaltą pavasarį. Prisiminusi, kaip Elginas nepakenčia 
drėgmės, Merė šyptelėjo. 

Tačiau susirinkusiai miniai lietus buvo nė motais. Kartu su 
tėvais atvykusi į teismo rūmus, Merė išvydo virtines po skėčiais 
palindusių ir antraštes garsiai rėkaujančių berniūkščių — laikraš- 
čių pardavėjų. 

— Lordas Elginas skiriasi su savo svetimautoja žmona! Skaity- 
kite smulkią jos romanų kroniką! 

Teismo salėje sėdėjo dvidešimt vienas paniuręs prisiekusysis — 
visi vyrai ir kone visi pagal amžių tinkami Merei į senelius. Jų ne- 
abejotinai nuplikusius pakaušius dengė ant galvų užmaukšlinti 
balti perukai, o jie patys surūgusiais veidais ir niūriais žvilgsniais 
spoksojo priešais save. Merė bandė pagauti bent vieno iš jų akis, 
tik labai stengėsi, ginkdie, nenusišypsoti, kad nebūtų apšaukta 
kekše, savo vyliais mėginančia palenkti net teismo narius. 

Elginui įžengus į salę, ji kone aiktelėjo. Jis atrodė baisiai suse- 
nęs. Senąją kaukę buvo pakeitęs nauja, nes ankstesnioji, matyt, 
pasidarė per siaura išplatėjusiam jo veidui. Kadaise buvęs tvirtas 
ir stamantrus jo kūnas per juosmenį buvo apaugęs lašiniais, o 
ankstesnė tiesi laikysena pradingo, užleisdama vietą atsainiam 
suglebimui. Merei jo beveik pagailo. Ne, — tučtuojau priminė ji 
sau, — juk šitas žmogus stengiasi tave sunaikinti! Gailesčiui čia — 
ne vieta. Vis dėlto ji negalėjo liautis piktdžiugiškai lyginusi jo da- 
bartinio sunykusio pavidalo su ankstesniąja išvaizda ir dailumu. 

Paaiškėjo, kad viena yra rengtis klausyti apie save sakomų 
piktų ir neteisingų dalykų, o visai kas kita — iš tiesų juos išgirs- 


ti. Žiūrėdama į vienas po kito kaltintojų kviečiamus liudytojus, 

Merė jautėsi taip, tarsi stebėtų gyvus savo praeities paveikslus — 
savotišką kraupų spektaklį, kurio pagrindinė veikėja, dar tik tu- 
rinti įžengti į sceną, netyčia yra ji pati. Susirinko visi tarnai, per 
daugelį santuokos metų dirbę Elginams, tarp jų — ir Dafas, Merė 
Ruper ir liokajus Tomas Vilis, kurį Merė atleido gyvendama Lon- 
done už girtuokliavimą ir apsileidimą. Visa ta gvardija rikiavosi 
vienas po kito, pasirengusi sulaužyti jiems parodytą pasitikėjimą. 
Elgino advokatas net įsigudrino išgauti vargšės panelės Gosling 
liudijimą, likus kelioms dienoms iki gerosios moteriškės mirties. 
Daugybė tarnautojų, sykiu su jaunavedžiais vykusių į Konstanti- 
nopolį, mielai sutiko liudyti apie blėstančius ledi Elgin jausmus 
savo vyrui. 

Prieš pradėdamas apklausą, vienas iš Elgino advokatų ilgai 
postringavo apie jųdviejų santuoką, ypač išryškindamas aistrą ir 
šilumą, kuriuos kilnusis lordas Elginas atnešė į šią sąjungą, pa- 
sakojo apie Elginų gyvenimą Turkijoje ir apie Elgino įkalinimą 
Prancūzijoje. Advokatas taip įkvėptai piešė, kokia palaiminga 
buvusi ši santuoka, kad Merė nejučiomis ėmė savęs klausinėti, 
kada gi jis pagaliau imsis kaltinimų. Aišku, ilgai laukti nereikė- 
jo. Advokatas netruko prisiminti Roberto teismo ir jam pateiktų 
kaltinimų suvedžiojimu. 

Elgino advokatas pirmiausia garsiai perskaitė Londono teis- 
me duotus Hamiltono, Morjė ir kitų liudytojų parodymus. Merė 
pasigailėjo neišsistudijavusi tų popierių, kuriuos tada parsinešė 
Robertas. Jis buvo teisus: jei būtų iš anksto susipažinusi su tomis 
šlykštynėmis, būtų lengviau pakėlusi nenusakomą jausmą, kai 
tenka sėdėti ir klausytis siaubingų svetimų žmonių kalbų apie 
tavo santuoką ir tavo elgesį jos metu. 

Didžiausiai jos nuostabai, dauguma liudijimų sukosi apie 
prapuolusią Elgino nosį. 

Mat visi jų tarnautojai buvo susidarę — visai nepagrįstą — nuo- 
monę, kad nuo tada, kai daktaras pašalino Elginui nosį, ledi El- 
gin neišvengiamai ėmė juo bjaurėtis. 

— Anglijos teisme jau buvo įrodyta, kad ponas Robertas Fergu- 
sonas iš tiesų palaipsniui suvedžiojo ledi Elgin, pasinaudodamas 
jos lengvabūdiškumu ir naivumu. Kilnusis ieškovas pono Fergu- 
sono buvo apšmeižtas žmonos akyse, jo viešas ir asmeninis elge- 
sys apjuodintas siekiant žmonos širdyje sužadinti jam panieką ir 
pasišlykštėjimą. O, nelaimingoji moteris! — tarsi deklamuodamas 
monologą iš kokios nors Šekspyro tragedijos, sielvartingai sušuko 
kaltintojas. - Negi ji negalėjo įsivaizduoti, kad netrukus pavers 
savo vaikus našlaičiais ir užtrauks jiems šitokią gėdą ir nešlovę! 

Čia įsiterpė Merės advokatas: 

— Sere, savo artistinius sugebėjimus prašom pasilaikyti sau! 
Gal jie ir vertinami Londono teatre, bet nedera garbingo Edin- 
burgo miesto teismui! 

Šie žodžiai sukėlė publikos kikenimą, bet netrukus vėl visi 
nutilo ir sukluso, nes buvo pradėta skaityti pono Viljamo Ha- 
miltono, buvusio lordo Elgino sekretoriaus, liudijimą. Ponas 
Hamiltonas irgi patvirtino, kad Elginų santuoka buvusi labai 
laiminga, kol „lordas Elginas neužsikrėtė piktybiška negalia, dėl 
kurios galiausiai neteko nosies. Nuo tada ledi dėmesys jo šviesy- 
bei pamažu ėmė blėsti. Tiesa, jau ir anksčiau lordas Elginas ne 
kartą nusiskųsdavo vaikišku savo žmonos pomėgiu flirtuoti su 
dailiais vyrais“. Hamiltonas toliau išvardijo generolą O'Harą, su- 
tiktą Gibraltare, grafą Sebastianį ir netgi dailininką poną Lusierį. 
Ir, žinoma, poną Fergusoną. Toliau jis atskleidė, kaip Elginas jį 
pasiuntęs į Londoną šnipinėti Merės, stebėti, kas pas ją lankosi ir 
nuo ko laiškų ji gauna. „Lordas Elginas visada turėjo įtarimų dėl 


savo žmonos elgesio su vyrais.“ 

Merei magėjo pašokti iš vietos ir apsiginti. Juk Londone prieš 
Liusės gimimą ir po jo, kad ir kaip klaikiai jausdamasi, ji nepaliau- 
jamai rūpinosi Elgino išlaisvinimu. Robertas dažnai pas ją užsukda- 
vo, tačiau jis irgi visus savo ryšius buvo pasitelkęs Elginui išgelbėti. 

Tačiau ji neturėjo teisės nė prasižioti, kad apgintų save. Jai 
buvo prisakyta, kad moteriai kalbėti ir gintis teisme būtų nejįsi- 
vaizduojamas dalykas. Verčiau tai palikti vyrams — advokatams. 
Jai prabilti būtų buvę nederama. Kuo kukliau ir santūriau ji 
elgsis, tuo palankesnio sau galės tikėtis galutinio prisiekusiųjų 
sprendimo. 

— Jums geriau oriai patylėti, ledi Elgin. Tuomet išvengsite kri- 
tikos. O jei prabilsite, visi vienaip ar kitaip galės kabinėtis prie 
jūsų žodžių, kad ir ką ar kaip jūs bepasakytumėte. 

Vienas po kito liudyti ėjo jos londoniškiai tarnai, ir Merė ėmė 
svarstyti, kas jiems sumokėjo už kelionę į Edinburgą, į teismą. 
Ak, kiek išlaidų patyrė Elginas, stengdamasis ją šitaip pažeminti! 
Tačiau nė vienas iš tarnų negalėjo kažin ko pasakyti. Tiktai pa- 
nelė Gosling, vargšė velionė Merės kambarinė, buvo išreiškusi 
nepritarimą, kad ištekėjusi moteris vėlyvą vakarą priimanti džen- 
telmeną, kuris nesąs jos vyras. Taigi kol kas niekas negalėjo pa- 
tvirtinti Merei mestų kaltinimų svetimavimu. 

Bet netrukus pasirodė plepi viešbučio kambarinė ir padavėjas, 
kurį Merė prisiminė aptarnavus ją ir Robertą Edinburgo Fortu- 
ne €“ Blackwells viešbutyje, kai jiedu buvo ten apsistoję. Šie du 
paliudijo, kad Merė ir Robertas tuo pačiu metu buvo išsinuo- 
moję kambarius viešbutyje. Kambarinė patikino, kad kitą rytą 
Roberto lova atrodžiusi nė nepaliesta, tuo tarpu abi Merės lovos 
pagalvės buvusios išduobtos. Padavėjas patvirtino, kad mergina 
tą pačią dieną ir jam atskleidusi šią skandalingą naujieną. 


Per pertraukėlę Merės advokatas mėgino ją guosti: 

— Suprantu, kaip jūsų šviesybei koktu šitokių niekų klausytis. 
Bet aš abejoju, ar jo advokatas sugebės pagrįsti kaltinimą. Toks 
rimtas dalykas, kaip svetimavimas, negali būti įrodytas vien pa- 
gal tai, kaip atrodo pagalvė! 

Pagaliau Elgino advokatas pakvietė paskutinį liudytoją — 
Tomą Vilį, buvusį liokajų, kurį Elginai atleido, nes prisigėręs im- 
davo nepakenčiamai elgtis. Merė menkai jį beprisiminė, išskyrus 
tai, kad buvo tingus ir aplaidžiai atlikdavo pareigas, o dar - kad 
visada vaikščiojo paraudusiomis akimis ir varvančia nosimi. 

— O taip, ponas Fergusonas labai mėgo dažnai lankytis pas 
jos šviesybę, kai ji gyveno Beikerio gatvėje, — ir dieną, ir naktį. 
Neretai jis atvykdavo vėlai vakare ir užsibūdavo iki dviejų ar trijų 
ryto. Ledi Elgin visada labiau džiaugdavosi jo draugija nei kieno 
nors kito. Vieną kartą, apie vidurdienį, aš užėjau į svetainę ne- 
pasibeldęs. Buvo praėjusios jau kokios šešios savaitės po to, kai 
ledi Elgin pagimdė dukrytę. Taigi aš nepasibeldęs atvėriau duris 
ir pamačiau ledi Elgin išsitiesusią gulinčią ant sofos, o kai įėjau, 
tiek ji pati, tiek ponas Fergusonas greitai stvėrė šalį ir užmetė jį 
ledi Elgin ant kojų. 

— Ar jos šviesybės sijonai buvo pakelti? — sugriaudėjo Elgino 
advokatas taip garsiai, kad nuaidėjo per visą salę. 

Vilis aiškiai sutriko ir ėmė mikčioti. O gal tik vaidino? 

— Negalėčiau tvirtai pasakyti. Priešais sofą stovėjo nedidelis 
rašomasis staliukas, kuris užstojo nuo manęs jos šviesybės kojas, 
ir nemačiau, ar jos.buvo atidengtos. Vis dėlto iš to, kaip jie sumi- 
šę ir paskubom užmetė ant jos šalį, drįstu manyti, kad veikiausiai 
jos sijonai turėjo būti pakelti! 

Daugiau prisiekusiesiems nieko nebereikėjo. Merė pajuto, 
kaip keičiasi atmosfera teismo salėje. Prisiekusieji, ligi tol protar- 


piais smalsiai dėbčioję Merės pusėn, liovėsi išvis į ją žiūrėję — to- 

kia sutepta ji dabar buvo. Atrodė, tarsi ji staiga būtų ėmusi ir iš- 
nykusi nuo žemės paviršiaus. Tad štai koks nuo šiol turės būti jos 
gyvenimas! Visuomenėje, kurios nare ji nuo pat vaikystės buvo 
įpratusi jaustis, nuo šiol viešai susitikus į ją bus žiūrima kiaurai, 
nepastebint, tarsi į kokį vaiduoklį. Negana to, niekas nė neketino 
jos gerbti ir paisyti, kaip tikrų mirusiųjų. Gyvas jos kūnas bus 
atiduotas visiems pasaulio maitėdoms sudraskyti, ji taps nuož- 
mių apkalbų taikiniu, bus niekinama ir spaudoje, ir prie pietų 
stalo, ir prie kortų — visuose miestuose, kur ji mėgdavo lankytis. 
Ji suvokė tai lygiai taip pat tvirtai, kaip ir tai, kad šiuo metu sėdi 
teismo salėje, ir pajuto, kaip kažkas jos viduje numirė. 

Vieninteliam Elginui užteko įžūlumo pažiūrėti jos pusėn. Jis 
sėdėjo ramus ir santūrus — tik vos pastebima šypsenėlė lūpose 
išdavė, kaip jam smagu viešai laidoti ją padorios visuomenės aky- 
se. Merė savo ruožtu įsistebeilijo į jį, pati stebėdamasi savo drąsa, 
kol jis nebeištvėręs nusisuko. 

Patenkintas, jog neišdildomai apjuodino Merę, advokatas 
ėmėsi svarbiausios savo užduoties: pradėjo vardyti turtus, kuriuos 
Merė turėsianti paveldėti iš savo šeimos, ir postringauti apie tai, 
jog tokiai neatsakingai moteriai nieku gyvu negalima esą patikėti 
valdyti šitokios didžiulės nuosavybės. 

Nors Merė ir toliau tylėjo, jos advokatai energingai ėmėsi darbo. 

— Štai čia lordo Elgino per santuokos metus sukauptų skolų 
sąrašas, o čia — įrodymai, kiek iš jų apmokėjo ledi Elgin, - pa- 
reiškė vienas iš jų. Paskui jis įsileido skaityti ilgus aprašus, kiek 
ir kokių prašmatnių pirkinių savo dvarui papuošti buvo įsigijęs 
Elginas, pridurdamas, jog dalį tų daiktų šis „pirkęs vien iš nuo- 
bodulio arba norėdamas tądien pakelti sau ūpą“. 

Bankininkai, pakviesti liudyti Merės naudai, irgi neapvylė: 
jie paliudijo, kad ne kartą jai pačiai teko imtis tvarkyti šeimos 

finansų, antraip Elginui būtų prisiėję sprukti iš šalies arba sėsti į 
skolininkų kalėjimą. 

Galiausiai teismui turėjo būti pateiktas Merei priklausančios 
nuosavybės sąrašas. 

— Prašom paduoti mums visus popierius, - paliepė teisėjas. 

— Mes neturime ko jums paduoti, jūsų kilnybe, — atsakė Me- 
rės atstovas. 

— Kokius čia dabar žaidimus žaidžiate, sere? Reikalauju pa- 
teikti teismui dokumentus, patvirtinančius jūsų ginamosios 
nuosavybės teises! 

— Leiskite jums paprieštarauti, sere. Mano ginamoji neturi 
jokios nuosavybės. Jai dar nėra trisdešimties metų. Ji nė penso 
nėra paveldėjusi. Dideliam lordo Elgino nusivylimui, esu tikras, 
kad jūs ir pats matote, jog ponas Nisbetas yra gyvas ir sveikas ir 
sėdi salėje greta dukters. Bijau, kad esant tokioms aplinkybėms, 
ledi Elgin neturi jokių teisių į būsimą savo palikimą. Įstatyme 
pasakyta, kad vyras turi teisę į savo žmonos nuosavybę. Tačiau 
niekur nerasime pasakyta, kad ši teisė apima ir jo uošvio dvarą! 

Prisiekusieji apsisprendė daug negaišuodami. Lordas Elginas 
gavo savo reikalaujamas skyrybas dėl svetimavimo. Ledi Elgin 
turėjo netekti visų dabar jau nutrauktos santuokos teikiamų tei- 
sių ir privilegijų, tarp jų — ir savo vaikų globos. Lordui Elginui 
nepaskirta jokio finansinio atlygio, kadangi pagal įstatymą ledi 
Elgin neturi jokio turto. 

Lydėdamas dukterį iš teismo rūmų, ponas Nisbetas mėgino 
pridengti ją, apglėbęs ranka. Niekas jiems netarė nė žodžio. Gū- 
džioje tyloje jie nužingsniavo iki savo karietos. Merė žinojo, kad 
žmonės aplinkui kalbasi. Teismo posėdį stebėję laikraštininkai 
nuskubėjo kurpti sukrečiančių savo istorijų. Tėvo paskubomis 


vedama iš pastato, Merė girdėjo žingsnių kaukšėjimą ir tyliai 

krintančius lietaus lašus. Staiga ji nubloškė sau nuo peties tėvo 
ranką ir išsitiesė visu ūgiu. Tada sustojo ir užvertė galvą į dangų. 
Tėvas spėjo nueiti kelis žingsnius į priekį, kol susizgribo, kad 
Merė nebeina greta, ir atsigręžė. Jis mostelėjo jai paskubėti, norė- 
damas kuo greičiau ją iš čia išgabenti, kad Merei netektų kalbėtis 
su niekuo, kas gali sumanyrti jai ką nors pasakyti. 

Bet ji ramiai stovėjo ir dairėsi aplink. Visi atšlijo ir nustebo 
pamatę, kad šitaip apgėdinta moteris, nieko nepaisydama, stovi 
sau vidury dienos ir neskuba niekur slėptis, nors turėtų. Iš teismo 
rūmų, šnekučiuodamasis su savo advokatu ir dar kažkokiu į žur- 
nalistą panašiu nevalyvu tipu dėmėtais pirštais ir senais akiniais, 
išėjo Elginas. Išvydęs Merę, jis stabtelėjo, o ji nužvelgė jį, nė ne- 
ketindama nusigręžti. Ji leido jam paskutinįkart į save pažiūrėti 
žinodama, kad jis jau pakenkė jai kaip tiktai galėjo ir kad jai 
daugiau niekad nebereikės jo matyti, ypač — užvirtusio ant savęs, 
kur jis turėjo daugiausia galimybių jai pakenkti. Tai pagalvojusi, 
ji ėmė ir nusišypsojo jam. 

Elginas lyg buvo benorįs žengti prie jos. Atrodė, tarsi jis ins- 
tinktyviai reagavo į jos šypsnį, tarsi visi pastarųjų dvejų metų 
įvykiai kažkur pradingo, ir maloni, tiek kartų matyta žmonos 
veido išraiška savaime būtų jį patraukusi. Bet, nespėjus jam nė 
žingsnio žengti, jo advokatas įsikibo jam į parankę ir sulaikė. O 
Merė ir toliau sau į jį stebeilijosi, kol Elginas pagaliau sumojo, 
kad jos šypsena reiškia triumfą, jog Elgino viešpatavimas paga- 
liau baigėsi. Jis bandė ją įveikti, tačiau dabar blogiausia jau buvo 
praeityje, ir štai ji stovi čia, pakėlusi galvą, švelniam pavasario 
lietui drėkinant jai veidą. Supratęs, kad šypsena nuo jos veido 
nedings, Elginas nusigręžė. 

Nors Merės širdis buvo sudaužyta, tylus balselis jos viduje ra- 


gino ją pasidžiaugti ta jai tekusių išbandymų dalimi, iš kurios 

ji išėjo nugalėtoja. Atimdamas vaikus, Elginas sužeidė ją iki pat 
širdies gelmių. Šitą kovą jis laimėjo, tačiau juk taip ilgai netruks. 
Ji nepaliaudama atakuos jį reikalavimais grąžinti jai vaikus. Jis 
bandė ją mirtinai sužeisti, ir nors jam beveik pavyko, jis neįsten- 
gė atimti iš jos to, kas jai dar liko, — o tai buvo beveik tiek pat 
brangu, kaip ir vaikai. Tai buvo besąlygiška teisė į savo pačios 
kūną. Šis kūnas su širdimi, kurią ji dabar padovanos Robertui, 
ir turtai, kuriuos ji kada nors paveldės ir kurių taip desperatiškai 


troško Elginas, visuomet liks jos nuosavybė. 


OPrėnai pirmaisiais karo 


su Sparta metais 


(GIMUS MŪSŲ BERNIUKUI, Periklis nusprendė surengti tradicinę 
ceremoniją šiam įvykiui atšvęsti. Agoroje, priešais gausiai susirin- 
kusius įtakingus Atėnų piliečius, Periklis aukštai sau virš galvos 
iškėlė kūdikį, kad visi matytų, - taip parodydamas, jog pripažįsta 
jį savo sūnumi. Tai buvo pribloškiantis poelgis pavainikio tėvui. 
Mažylis buvo mielas ir žavus, turėjo didžiules rudas akis ir vešlius 
garbanotus plaukus, o galvos forma atrodė visai kaip jo tėvo — 
tuo niekas negalėjo abejoti. Jis buvo panašesnis į Periklį nei kiti 
du teisėti jo sūnūs, tad tėvas iš pirmo žvilgsnio tiesiog nesąmo- 
ningai pamilo kūdikį. Per ceremoniją, didelei mano nuostabai, 
jis paskelbė pavadinsiąs vaiką savo vardu. 

— Jis bus vardu Periklis. Jis - generolo sūnus ir Ksantipo, kuris 
Mikalės mūšyje narsiai kovėsi su persais, vaikaitis. 

Duodamas berniukui savo vardą, Periklis ne tik akivaizdžiai 
parodė atėniečiams, jog pripažįsta jį savo sūnumi. Jis dar ir metė 
jiems iššūkį, reikalaudamas taip pat jį priimti. 

Mudu net nespėjome pasidžiaugti mano išteisinimu. Netru- 


kus po teismo spartiečiai pradėjo reikšti nepasitenkinimą, kad 

Periklis sudarė sąjungą su Korkyra, į rytus nuo Graikijos esančia 
sala, pavadinta nuostabios jūros nimtos vardu. Korkyra buvo ko- 
lonija ir priklausė Korintui — ilgamečiam Spartos sąjungininkui. 
Pasipiktinę naująja sąjunga, spartiečiai atsiuntė delegaciją į Atė- 
nus, reikalaudami palikti Korkyrą. Tačiau Periklis nenusileido, ir 
galiausiai Sparta pradėjo karą, sulaužydama vadinamąją Trisde- 
šimtmetę taiką daug anksčiau, nei turėjo baigtis jos terminas. 

Per pirmąjį mudviejų berniuko gimtadienį į miestą buvo parga- 
benti pirmieji kare žuvę didvyriai. Taigi, užuot džiūgavę, kad mūsų 
sūnelis pirmuosius metus išgyveno nepasigavęs kokios nors iš tų 
baisių kūdikiams būdingų ligų, mudu ištisas dienas rengėme kalbą, 
kurią Periklis turėjo pasakyti per kritusių kovotojų laidotuves: jam 
reikėjo ne tiktai deramai pagerbti žuvusiuosius, bet ir užsitikrinti pa- 
ramą neabejotinai ilgai truksiančiam karui. Tiek Atėnai, tiek ir Spar- 
ta tvirtai tikėjo, kad jų miestas savo karine galia ir gyvenimo būdu 
esąs pranašesnis, tad nei viena pusė, regis, nė neketino trauktis. 

Toji kalba per žuvusiųjų kare laidotuves buvo numatyta įsta- 
tymų. Šįkart per balsavimą, kas ją turėtų sakyti, vienbalsiai buvo 
išrinktas Periklis. Laikui bėgant, tokia kalba buvo tapusi įprasti- 
ne pagyrimų virtine. Tačiau Periklis tvirtai nusprendė, kad ši jo 
kalba nebus dar vienas iš anksto numanomas narsiųjų praeities 
laikų atėniečių pašlovinimas, po kurio sektų liaupsės neseniai 
mūšyje kritusiems kovotojams. 

— Jų šlovė neturi priklausyti nuo mano iškalbos, - kurdamas 
kalbą, pasakė man Periklis. - Užuot griebęsis įprastų panegirikų, 
noriu, kad ši kalba atspindėtų Atėnų vertybes, tarp kurių bran- 
giausioji — saikingumas. Užtat nepasiduosiu pagundai įmantriai 
jų šlovinti. Vis dėlto didvyrių negalima ir nuskriausti... 

— Tada tau prireiks ypatingo plano, - pasakiau. - Ką norėtum 


atskleisti savo kalba, jei ne vien garbinsi žuvusiuosius? 

Jis ilgam nugrimzdo į apmąstymus ir ištisas valandas prasėdė- 
jo užsidaręs savo kambaryje. O kai pagaliau išėjo, tarė: 

— Noriu, kad Atėnų žmonės, žiūrėdami į mūsų pastatytą 
miestą, aiškiai suprastų, vardan ko žuvo tie vyrai. 

Turėdamas tai omenyje, jis lengvai sukūrė kreipimąsi ir garsiai 
perskaitė jį man, o aš patarinėjau, ką dar būtų galima patobu- 
linti. Baigęs galutinę versiją, jis irgi ją man perskaitė, o jo veidas 
švytėjo iš pasitenkinimo savimi. Aš gūžtelėjau pečiais. 

— Negi tau nepatinka, Aspasija? — nepatikliai paklausė jis. 

— O kaipgi, patinka, — atsakiau. Bet jis puikiai matė, jog 
šaipausi. 

— Ko gero, manai, kad čia dar viena oracija pašlovinti miestui, 
kuris ir taip net išpampęs nuo pagyrų? Maryt, toks įspūdis turėtų 
susidaryti čia gyvenančiai svetimšalei? 

— Aš šitame mieste gyvenu tiek ilgai, kad galėčiau laikyti jį 
savo namais, Perikli. Ir tikrai nemanau, kad pernelyg jį išgarbi- 
nai. Tik svarstau, ar tarp klausytojų bus ir žuvusiųjų našlės bei 
motinos. Negi nenori nieko joms pasakyti? Kalbos pabaigoje 
kvieti vyrus ir toliau narsiai stoti į karą ir pelnyti šlovę. O ką 
pasakytum kritusių didvyrių moterims? 

— Moterims? — Jis susimąstęs ėmė žingsniuoti po kambarį 
ir atsainiu judesiu nuvijo įkyrią musę. —- O kodėl turėčiau į jas 
kreiptis? 

— Jei kare būčiau praradusi vyrą arba sūnų, norėčiau, kad man 
kas patartų, kaip toliau gyventi, ir paguostų, — atsakiau. Mūsų 
mažylis ramiai sau miegojo pintame lopšyje kambario kampe. — 
Negi mes, moterys, nenusipelnome švelnesnio žodžio? 

— O, taip, taip, žinoma, - paskubom sumurmėjo jis, nors aiš- 
kiai mačiau, kad apmaudauja, kam atkreipiau dėmesį į tokį ne- 


lemtą dalyką. Juk jis užbaigė kalbą ir buvo toks patenkintas! 

— Štai ką joms pasakysiu, — tarė jis. - Paklausyk! „O dabar, 
norėdamas toms, kurios tapote našlėmis, priminti jūsų moteriš- 
ką pranašumą, sakau: garbė toms, kurios sugeba gyventi taip, 
kaip liepia prigimtis, o pati garbingingiausioji iš jų bus ta, apie 
kurią bus kalbama mažiausiai — tiek gerai, tiek ir blogai.“ 

Aš suraukiau antakius. 

— Tad štai kaip! Siūlai vyrams siekti šlovės, o moterims - neži- 
nomybės? Vargu ar tai pakels joms ūpą, Perikli. Argi tos moterys 
nenusipelno šio to daugiau, kuo galėtų vadovautis per jų lau- 
kiančius ilgus kančių metus? 

— O negi tavo pačios patirtis neišmokė tavęs trokšti nežinomy- 
bės? — atšovė jis. - Aš ko iš proto neišsikrausčiau iš baimės, kad 
nesugebėsiu tavęs apginti nuo bėdų, kurios kėsinosi tave užgriūti, 
Aspasija. Negi nesupranti? Moteris reikia ginti. Jūs — ateities indai. 

— Bet ar mums privalu dar ir tylėti? 

— Aš nesiūlau jums tylėti. Tiktai prašau Atėnų moterų šiais sun- 
kiais laikais susilaikyti nuo poelgių, galinčių užtraukti joms gėdą. 

— Kodėl apgėdinta moteris laikoma pražuvusia, o vyrą visokie 
gėdingi žygiai tik daro patrauklesnį? 

— Ak, ir kam man prisireikė įsimylėti filosofę? - sudejavo 
jis. —- Negaliu atsakyti į tavo klausimą, Aspasija. Tiesiog taip su- 
rėdytas pasaulis. Gal verčiau pasigilink į šią temą drauge su savo 
bičiuliu Sokratu? Jis, regis, neužsičiaupdamas galėtų postringauti 


apie tokius dalykus. 


ANT AKROPOLIO Kavos šlaito atėniečiai pastatė milžinišką 
palapinę, dydžiu kone prilygstančią odėjui, skirtą laidotuvių 
ceremonijai. Tris dienas mirusiųjų kaulai gulėjo kipariso kars- 
tuose — po vieną kiekvienai giminei, - kad draugai ir gimi- 


naičiai spėtų sunešti aukas. Po tų kelių dienų palapinė buvo 

tiesiog užversta aukomis, kurias žuvusiųjų šeimos galėjo arba 
palaidoti drauge su jais, arba pasilaikyti sau kaip atminimą. Po 
šlovinamosios kalbos karių lydima laidotuvių procesija turėjo 
patraukti į kapines. Šis deglų šviesos nutviekstas reginys laukė 
mūsų saulei leidžiantis — šventuoju laiku, skirtu grąžinti kūnui 
ilsėtis žemėje. 

Periklis užkopė ant aukštai viršum minios iškeltos pakylos, 
kad tūkstančiai atėniečių, susirinkusių pagerbti mūšyje kritu- 
sių karių, galėtų jį girdėti. Ilgais šydais prisidengusios mote- 
rys — žuvusiųjų našlės, motinos ir seserys — grąžė rankas ir ty- 
liai aimanavo, stelbiamos kur kas garsesnio samdytų raudotojų 
kaukimo. Dundėjo būgnai, o kariuomenės muzikantai grojo 
gedulingus maršus. Ilga pėstininkų falanga išsirikiavusi saugo- 
jo palapinę, o spindintys karių skydai švytėjo jiems prie šonų. 
Vaizdas atrodė tartum iš senovės laikų, iš didvyrių amžiaus: žiū- 
rėdamas jauteisi taip, tarsi dievai vis dar būtų vaikščioję žemėje 
ir maišęsi tarp Žmonių, tad bet kurią akimirką galėjai tikėtis 
ant šlaito išvysti ginkluotą Atėnę, griausmingu balsu šaukiančią 
vyrus į kovą. 

Periklis kilstelėjo rankas, ir viskas akimirksniu nutilo. 

Iš pagarbos protėviams ir laikydamasis tradicijos, savo kalbą 
jis pradėjo jų pašlovinimu: 

— Tai jie iš kartos į kartą perdavė šią valstybę, savo narsa iš- 
laikydami jos laisvę. Čia kalbu ir apie tolimus mūsų protėvius, 
ir apie mūsų pačių tėvus, viską atidavusius tam, kad galėtų šį 
miestą palikti dabartinei kartai. Vis dėlto, atėniečiai, toji mūsų 
istorijos dalis, kuri remiasi karinėmis pergalėmis, pernelyg gerai 
man pažįstama, kad šiandien daug apie ją kalbėčiau, tad leiskite 
man šią dalį praleisti. Norėčiau labiau susitelkti prie mūsų vals- 


tybės valdymo ir mūsų tautos papročių bei būdo, iš kurio ši val- 

dymo forma radosi, kad jūs, bendrapiliečiai, sykiu su kitataučiais 
galėtumėte pasiklausyti ir pasimokyti. 

Atėniečiai! Mūsų konstitucija nemėgdžioja svetimų valstybių 
įstatymų. Mes — ne kieno nors sekėjai, o naujovių diegėjai. Mūsų 
valdymas remiasi ne saujelės išskirtinių, o daugumos valia, ir bū- 
tent todėl jis vadinasi demokratija. Skirtingai nei kitose valstybė- 
se, Atėnuose kiekvienas žmogus turi teisę prisidėti prie valstybės 
valdymo nepriklausomai nuo jo turto. Tautos susirinkime net- 
gi skurdžiausiai gyvenantis ir vargingiausias pilietis gali laisvai 
reikšti savo nuomonę, užimti įvairias pareigas ir balsuoti. Atė- 
niečiai — laisvi ir kilnūs žmonės, o mūsų visuomenė — atvira, ir 
žmogaus luomas čia anaiptol nenulemia jo vertės, tad kiekvienas 
gali elgtis kaip tinkamas ir nesibaiminti užsitrauksiąs aplinkinių 
pyktį, nes yra laisvas žmogus. Tačiau visi mes paklūstame įstaty- 
mams. Rašyti ir nerašyti įstatymai mus saugo ir gina, o teismas 
atlygina nuskriaustiesiems ir baudžia kaltuosius. 

Klausydama aš prisiminiau, apie ką mudu kalbėjomės, kai jis 
rašė šią dalį. 

— Ką manai apie Atėnų įstatymus, kai šitaip buvai apkaltinta 
viso miesto akivaizdoje? — paklausė jis manęs. 

— Kitoje visuomenėje moteris, sukėlusi įtarimų arba apkal- 
tinta dievų įžeidimu, veikiausiai būtų buvusi nužudyta. Kitur 
taip dažnai pasitaiko, — atsakiau. — O aš galėjau gintis ir būti 
tavo ginama, o paskui buvau išteisinta. Man galėjo baigtis kur 
kas blogiau! 

Ir štai dabar stovėjau čia, būdama laisva moteris, nuostabaus 
berniuko motina ir šios visuomenės, kurios pranašumai čia aukš- 
tinami, vadovo mylimoji. Žvelgdama į Periklį, stovintį didingų 
paminklų, kuriuos jiedu su Feidiju svajonėse sukūrė ir įtikino 


savo bendrapiliečius leisti jiems pastatyti, šešėlyje, negalėjau su 

baimingu virpuliu nesistebėti, kiek daug čia buvo nuveikta nuo 
tada, kai iškėliau koją į šią pakrantę. 

— Atėniečiai! - toliau kalbėjo Periklis. - Pagalvokite, kokie 
esame išskirtiniai tarp kitų tautų. Mūsų verslai klesti, bet sykiu 
mes nestokojame būdų atsipūsti po sunkaus darbo. Turime pra- 
mogų, žaidynių ir varžybų, kuriomis visi laisvai mėgaujamės. 
Mes laimingai ir darniai bei maloniai gyvename, džiaugdamiesi 
asmenine prabanga ir savo laimėjimais. Mes ištobulinome moks- 
lą ir menus. Didingas mūsų miestas traukia savo uostan viso pa- 
saulio turtus. Mes visiems, kas tik nori, atveriame savo miesto 
vartus ir leidžiame užsieniečiams stebėti savo gyvenimą ir mo- 
kytis iš mūsų. Kokie skirtingi esame nuo Spartos, kuri veja visus 
atvykėlius lauk, vertina tik karinę narsą ir nuolat visus įtarinėja 
piktais kėslais. Atėnai teikia puikią progą visai Graikijai ir net 
visam pasauliui daug ko išmokti — tiek šiandien, tiek ir ateityje. 
Mes - ne tiktai miestas, mes — ir mokykla kitiems. 

Štai vardan ko žuvo šie narsūs vyrai. Tie iš jūsų, kurie tebesate 
gyvi, turite taip pat siekti šlovės, nes šlovė kur kas labiau nei tur- 
tai teikia pasitenkinimą senatvėje. Tiktai šlovės siekimas niekada 
nepasensta. 

Artėjo Periklio kalbos kulminacija. 

— Pažvelkite į savo miestą, atėniečiai! Argi galima jo nemylėti? 

Jis aukštai iškėlė dešinę ranką, o tada išraiškingai mostelėjo į 
Partenoną, kurio vis labiau tįstantis šešėlis dryko jo pusėn. 

— Tiek dabar, tiek ir per daugelį amžių ateityje ištisos žmo- 
nių kartos mumis žavėsis, kadangi visiems leidome regėti savo 
didybę. Štai mūsų šlovės įrodymai! Mums nereikia nei Homero, 
nei panašių į jį dainių, kurių giesmės užburia tik akimirką, —- po 
savęs mes paliksime šiuos nenykstamus paminklus, kuriuos at- 


pirkome savo gyvenimu. 

Štai kokie yra mūsų Atėnai, vardan kurių narsiai kovėsi ir 
žuvo šie vyrai, pasiryžę apginti juos ir visa, ką įkūnija šis miestas. 
Daugelis mūsų būsime pasirengę stoti jų vieton! 

Jam baigus kalbėti prisiminiau, ką Diotima sakė man tą va- 
karą per mūsų pokylį. Tik dabar suvokiau tikrąją jos žodžių 
prasmę. Didžiausia vyro aistra — tai šlovės troškimas. Dėl jos 
jis rizikuotų viskuo. Šitie paminklai Perikliui garantavo amži- 
ną šlovę, kurios taip troško jo siela. Sokratas tada sakė, kad 
Diotima yra didi Meilės filosofė, ir jos išmintis, kaip pasirodė, 
smarkiai skyrėsi nuo Šeimos santykių filosofijos, kurią aš la- 
biausiai puoselėjau. Meilės filosofijos šaknys glūdėjo žemiška- 
me gyvenime, tačiau ji pati veržėsi link to, ko iš tiesų trokšta 
vyras — nemirtingumo link. O. manoji filosofija tvirtai kerojo 
kasdienybėje ir buityje, kuri buvo moterų sritis. Gal ir mote- 
rims vertėtų pamąstyti apie šlovę, kuri taip masina vyrus? Antai 
aš noriu gyventi laisva ir nesuvaržyta, bet man menkai terūpi, 
ar kas nors mane prisimins, kai žemiškasis mano gyvenimas 
baigsis. Koks man skirtumas, ar iškeliavus į šešėlių karaliją, kas 
nors dar tars Aspasijos vardą? Niekaip negalėjau suvokti, kokiu 
būdu mano vardo aidas žemėje galėtų pagerinti tą gyvenimą, 
kurį gyvenu čia ir dabar. 

Vis dėlto man atrodė apmaudu, kad mano vardas išnyks sykiu 
su manim, nes jis nėra susietas su jokiais iškiliais paminklais — tik- 
tai su žmogumi, kuris juos pastatė. Pakėliau galvą ir pažvelgiau 
aukštyn. Besileidžiančios saulės spinduliai rausvai nudažė baltą 
švytintį Partenono marmurą, akimirkai suardydami jo olimpie- 
tišką rimtį. Diotima buvo teisi. Šis paminklas gerokai pergyvens 
ir mudu, ir mūsų sūnų, ir visus kitus, šią akimirką stovinčius jo 
šešėlyje. Partenonas priklauso amžinybei - lygiai kaip ir vėlės tų, 


kurie žuvo siekdami apginti jį ir visa, ką jis įkūnija. 

Periklis baigė kalbėti ir dabar lenkė galvą dėkodamas iš susi- 
žavėjimo plojančiai miniai. Kareiviai pradėjo žiebti deglus, reng- 
damiesi lydėti kritusius savo bendražygius į jų amžinojo poilsio 
vietą. Žuvusiųjų artimieji spietėsi aplinkui palapinę, liedami že- 
mėn aukojamus gėrimus. Atrodė, kad net pats dangus paraudo 
ir įkaito, o besiartinančios nakties vėsa dvelkė mirtimi. Užuot 
likęs su žmonėmis, Periklis atsiskyrė nuo minios ir patraukė taku 
aukštyn į Partenoną, kur ketino vienas pats pasimelsti Atėnei, 
prašydamas jos vesti jį sunkiais visų mūsų laukiančiais laikais. 


londonas, 1816-ieji 


UžuoT važiavusI savo karieta, išvykai į Blumsberį ji nusisamdė 
vežiką. Buvo apsirengusi paprastai ir važiavo viena, taikydamasi 
prie įprastinių muziejaus darbo valandų ir vildamasi, kad niekas 
jos neatpažins. Nė pati neįsivaizdavo, ką galėtų susitikti Didžio- 
joje Raselo gatvėje, tačiau Londono aukštuomenė išties buvo 
negausi, ir reikėjo saugotis. Juokinga, tačiau ji nebuvo lankiusis 
šiame muziejuje nuo tada, kai iškart po vestuvių buvo čia su El- 
ginu — dar per tas laimingas keletą dienų, kurias, būdami jauna- 
vedžiai, jiedu praleido Londone prieš kelionę į Konstantinopolį. 
Tada jie buvo užsukę čia apžiūrėti egzotiškų daiktų, iš Pietinių 
jūrų salų pargabentų kapitono Džeimso Kuko. Tas salas Kukas 
tyrinėjo drauge su seru Džozefu Benksu, po daugelio metų padė- 
jusiu vaduoti Elginą iš prancūzų nelaisvės. Vienintelė prabanga, 
kurią šįryt ji leido sau rengdamasi, buvo ant riešų užlašinti keli 
lašai rožių aliejaus, kapitono pašos padovanoto jai prieš dauge- 
li metų. Ji įtraukė svaigaus šių kvepalų aromato prisimindama, 
kaip tada džiaugėsi tomis dovanomis. 

Vežikui sustojus prie muziejaus, ji paprašė jo palaukti, kol 


grįšianti. 

— Patikėkit, ilgai neužtruksiu, - pridūrė. 

Nuo ano karto muziejus gerokai išsiplėtė, kad sutalpintų gau- 
sybę lobių, nepaliaujamai plūstančių čionai iš visų žemės kampe- 
lių. Ji pasirūpino iš anksto sužinoti, kur eksponuojamos skulptū- 
ros. Čia lankydamasi, nieku gyvu nenorėjo patraukti į save kieno 
nors dėmesio. 

Elginas, prislėgtas vis augančio skolų kalno, galiausiai pardavė 
jas už grašius. Aišku, ji vis dar nekentė jo už tai, kad visus tuos 
metus neleido jai matytis su savo mylimais vaikais, bet kaskart, 
pagalvojus apie tai, kokių ambicijų ir ketinimų jis iš pradžių tu- 
rėjo, ir palyginus su tuo, ką galiausiai pelnė, širdyje jai sukirbė- 
davo keistas jausmas — lyg ir pašaipėlė? Užuot tapęs didvyriu, 
pakėlusiu Britanijos meno lygį, jis tapo paniekos objektu. Lor- 
das Baironas, tas šlubas poetas, apkeliavęs Graikiją su nieko ne- 
įtariančiu Lusieriu, lyg tyčia pasirinktu sau už vadovą, neseniai 
paskelbtoje epinėje poemoje „Čaild Haroldo kelionės“ išdėjo 
Elginą į šuns dienas kaip nusikaltėlį, ir šiaip baisią priespaudą 
kenčiančiai graikų tautai kirtusį skaudžiausią smūgį — apiplėšusį 


Atėnės šventovę. 


Kantrybės! Paklausykit, ką gi jis išvydo 

Svečiose šalyse, į kur keliaut jam teko: 

Tos šalys sukaupė Elados paminklus, 

Parklupdę Graikiją ir jos menus po barbarų jungu. 


Iš tūkstančių skaitytojų, besižavinčių Bairono poema, vargu ar at- 
sirado bent vienas suabejojęs, kas tie barbarai, apie kuriuos kalba 
poetas. Daugybėje posmų Baironas apraudojo Atėnų aukso am- 
žių, keikdamas jo paminklus išniekinusią britų ranką. Nemažai 


radosi pritariančių Baironui ir smerkiančių Elginą už tai, ką jis 

padarė. Jam teko ištverti ilgą ir žeminančią apklausą parlamente, 
nusprendusiame išsiaiškinti, ar jis teisėtai įgijo savo marmurą. 
Paskui jam tebuvo sumokėta tik menkutė dalis tos sumos, kurią 
skulptūrų įgijimas atsiėjo jam — ir Merei. Negana to, Merės ausis 
pasiekė gandai, kad Elgino išvaizda tapusi tokia atstumianti, jog 
jam tenką gyventi užsidarius ir, - kaip ji spėjo, - keikiant visą 
pasaulį. Taigi, - dingtelėjo jai, - galima sakyti, kad Merės Fergu- 
son bloga nuojauta išties pasitvirtino: Nemesidės kerštas Elginui 
pasirodė nesąs vien tik tuščios fantazijos! 

O štai ji pati, trisdešimt aštuonerių metų moteris, ištekėjusi už 
mylimo savo širdies draugo, didžiulių turtų ir žemių savininkė, 
vis dar laikoma labai gražia ir daugybės žmonių mylima tiek už 
vaišingumą, tiek už labdaringą veiklą. Aišku, ji kasdien ilgėjosi 
savo vaikų, tačiau jos širdies skausmą kiek malšino šilti ir kupini 
meilės santykiai su Roberto sūnumi Henriu, kurį jam pagimdė 
buvusi meilužė. Jiedu su Robertu buvo sutarę, kad Henrio tikrai 
neslėps ir nelaikys atskyrę, tarsi jis darytų jiems gėdą, o pavers jį 
visateisiu savo gyvenimo nariu. Jis buvo puikus berniukas ir tikra 
atgaiva motinai, netekusiai savo pačios vaikų. 

Merė nuėjo tiesiai į tą salę, kur buvo išstatytos skulptūros. Vy- 
lėsi galėsianti pati viena jas apžiūrėti (kažkodėl jai norėjosi nie- 
kieno netrukdomai išvysti tas statulas, padariusias tokią lemtingą 
įtaką jos gyvenimui), tačiau salėje buvo dar keli jauni menininkai 
su eskizų sąsiuviniais, kurie kaip įkasti stovėjo priešais skulptūras 
ir įnirtingai piešė. 

Skulptūros buvo išmėtytos po visą salę, o abi frontonų kom- 
pozicijos buvo išdėliotos panašiai kaip tada, kai dar puošė Par- 
tenoną. Frizas irgi iš dalies buvo atkurtas, nors ir ne visai tokia 
tvarka, kaip Merė buvo mačiusi prieš nukeliant jį nuo šventyklos 


sienų. Metopės buvo iškabintos ant sienų ir paramstytos sunkiais 

mediniais ramsčiais. Priėjusi prie besiilsinčio Dioniso statulos, 
Merė perbraukė per ją pirštais. 

— Kaip keistai mes visi baigėme šitą kelionę, — garsiai atsiduso 
ji, liesdama vėsų ir pilką marmurą. 

— Atleiskite, neišgirdau? — vienas iš jaunuolių su piešinių blo- 
knotu rankose turbūt pamanė, kad Merė kreipėsi į jį. 

Ji žvilgtelėjo, ką jis piešia. Laikydamas rankose bloknotą, jis 
stovėjo priešais didžiulę moters figūrą be galvos, su dailiai jos 
kūną apgulusiais darbužiais. 

— Ar galima pasidomėti, ką jūs veikiate? — paklausė jo Merė. 

— Bandau perprasti Feidijo techniką, — atsakė jis. - Tik man 
nelabai išeina. Niekaip nepagaunu, kaip jam pavykdavo taip 
subtiliai perteikti darbužių dengiamo moters kūno linijas — ir 
dar iškalti jas iš akmens! Aš nesugebu net anglimi jų perpiešti. 

— Nenusiminkite, — padrąsino jį Merė. - Jūs dar labai jaunas. 
Menininkui reikia laiko tobulėti. Neabejoju, kad ir Feidijui ne 
iškart viskas pavykdavo. Esu tikra, kad šias skulptūras jis sukūrė 
kūrybinės brandos metais, kai jau buvo nukalęs daugybę įspū- 
dingų dalykų. 

— Ačiū jums, ponia. Tikrai prisiminsiu jūsų žodžius, kai grįžęs 
į studiją mėginsiu patobulinti savąjį jo Atėnės atvaizdą. 

— O, ne, čia ne Atėnė! Tai tikriausiai Iridė, dievų pasiuntinė, pra- 
nešanti apie Atėnės gimimą iš jos tėvo galvos. Tokia scena buvo pa- 
vaizduota rytiniame Partenono frontone, kur stovėjo ir ši statula. 

— Ar šie kūriniai jums žinomi, ponia? 

— O, taip, esu juos mačiusi dar jų tikrojoje vietoje. Turiu pri- 
pažinti, kad čia, šioje tamsioje ir drėgnoje patalpoje, jie gana 
graudžiai atrodo, palyginti su jų gimtine, užlieta skaisčios Grai- 
kijos saulės. Vis dėlto savo didybę jie išsaugojo. Ko gero, niekas 


pasaulyje negalėtų jų sumenkinti. 

— Mums labai pasisekė, kad galime gėrėtis šiais šedevrais, — 
pasakė jaunuolis. - Nors lordas Elginas, kuris juos čionai atga- 
beno, sulaukė aštrios kritikos dėl savo veiksmų. Lordas Baironas 
smarkiai jam pakenkė. 

— Taip, tikrai, ir tai nėra visiškai teisinga, — atsakė ji, pati sa- 
vimi stebėdamasi, kad po tiek metų stoja ginti Elgino. Bet juk 
ir ji pati suvaidino tam tikrą vaidmenį šioje istorijoje, tad da- 
bar gina ir save, nors šis jaunuolis niekada to nesužinos. - Ko 
gero, Sokratas teisingai sakė apie poetus: kad jie esą daugia- 
žodžiaujantys pataikūnai, savo kalbomis galintys sugraudinti 
tik moteris, vaikus ir vergus. Kaip ten bebūtų, vargu ar verta 
prasigėrusio ir opijaus prisirūkiusio poeto nuomonę laikyti 
aukščiausia tiesa. 

— Bent jau aš, tegu tai ir labai savanaudiška, džiaugiuosi galė- 
damas matyti šiuos šedevrus, — atsakė vaikinas. 

Jis kalbėjo karštai ir aistringai, kaip būdinga jaunystei. Merei 
nudiegė širdį, prisiminus laikus, kai tokie jausmai buvo būdingi 
ir jai pačiai. 

— Dabar lordas Elginas smerkiamas, bet galiu jus patikinti, 
kad jei jis nebūtų šių skulptūrų išgelbėjęs, tai Akropolyje siau- 
tėję turkų kareiviai šiandien jau būtų jas sumalę į miltus, arba 
sukapoję į gabalus ir išpardavę turtingiems keliautojams. Arba 
sumūriję į naujų, negrabių pastatų sienas. Pati savo akimis regė- 
jau tokio vandalizmo pavyzdžių, - kalbėjo Merė, matydama vis 
didesnę pagarbą jaunuolio akyse. 

— Man regis, jūs kalbate su škotišku akcentu, — pasakė jis. — 
Gal kartais pažįstate lordą Elginą? 

— Ne, tiesiog kadaise buvau smalsi keliautoja ir domėjausi is- 
torija. Žinot, ką dar jums pasakysiu? Jei lordas Elginas nebūtų 
šių vertybių išgelbėjęs, jos puikiausiai galėjo pakliūti į nagus Na- 

poleonui, ir šiandien lordas Baironas savo poemose svaidytųsi 
prakeiksmais prancūzams! 

— Aš vardu Džonas Ficviljamas, ponia. Labai džiaugiuosi, ga- 
lėdamas su jumis susipažinti, ponia... - Jaunuolis net palinko į 
priekį, laukdamas, kad Merė pasisakys savo vardą. 

— Man irgi buvo labai malonu pasikalbėti, - atsakė ji. — 
Nuoširdžiai linkiu jums kūrybinės sėkmės, — dar pridūrė ir nu- 
ėjo šalin. 

Verčiau nesigarsinti, kas aš tokia, - pamanė ji. Po šitokios gė- 
dos, kokią jai teko patirti, ji džiaugėsi galėdama tyliai ir ramiai 
sau gyventi. Ar tik Periklis nebus buvęs teisus, kai siūlė Atėnų 
moterims pasistengti likti nežinomomis. Nors ir suvaidinusi le- 
miamą vaidmenį, padėdama savo vyrui įsigyti ir išgabenti šiuos 
senovės lobius, ji niekuomet netroško jokio atlygio už savo nuo- 
pelnus, o juo labiau nesivaikė šlovės, kurios Elginas taip bergž- 
džiai troško už savo įnašą į britų meno raidą. Užtat niekas dabar 
nerašė ir kandžių ją smerkiančių poemų! 

Vis dėlto šie akmenys buvo ne tiktai šlovingos istorijos, bet 
ir asmeninės Merės praeities liudininkai. Ji dabar neišdildomai 
tapo jų istorijos dalimi, nors pati nėmaž netroško, kad jos vai- 
dmuo šioje srityje būtų kada nors pagarsintas. Ar kada po dauge- 
lio metų, kai jos nebebus ir kai visi, kurie ją pažinojo, irgi seniai 
bus iškeliavę iš šio pasaulio, kam nors šaus į galvą pasidomėti, 
koks buvo jos likimas? Vargu. Ko gero, ir ji, kaip kadaise Periklio 
meilužė Aspasija, nepaklausiusi jo patarimų Atėnų moterims, 
paprasčiausiai išnyks iš žmonių atminties. 

Ji šyptelėjo iš tokių niūrių minčių. Kokia nauda prisiminti 
seniai mirusius žmones? Arba net kvaršinti sau galvą dėl to, ką 
kiti galvos apie ją, kai jos nebebus? Argi tai gali skaudinti labiau 


nei tada, kai tebesi gyva? — niekaip nesuprato ji. 

Tvankuma muziejaus salėje pradėjo ją slėgti. Rugsėjo diena 
atrodė vasariškai karšta, ir Merei norėjosi vėl ištrūkti į gaivų orą. 
Pakaks knaisiotis praeityje. Kaip ten sakydavo jos senoji auklė? 
Gyvas žemėn nelįsi. Merė dar kartą metė žvilgsnį į skulptūras — 
tuos praeities simbolius, atėjusius iš pasaulio, į kurį rėmėsi jos 
pačios gyvenimas. Vienas atsainus nuogalius, regis, sakė jai sudie. 
Gal tai - dievas Dionisas? Ar upės dievo įsikūnijimas? Ji nebe- 
prisiminė, nors žinojo, kad pačių skulptūrų niekada nepamirš. 
Merė pasitaisė skrybėlaitę, dar kartą linktelėjo jaunajam dailinin- 
kui, kuris vis dar dėbsojo į ją, ir patraukė pro duris laukan, kur 


jos tebelaukė vežikas. 


KNYGOS VEIKĖJŲ LIKIMAI 


Merė Nisbet, Elgino grafienė, 1808 metais ištekėjo už Roberto 
Fergusono. Paveldėję didžiulius dvarus, jiedu pavertė Raito rū- 
mus vienu iš populiariausių to meto salonų, mėgstamu moksli- 
ninkų, menininkų, aristokratų ir kitų garsenybių. Merės vaikai 
užaugo: jos nekęsdami, bet po keturiolikos metų ji susitaikė su 
lordu Briusu, kuris buvo labai silpnos sveikatos: sirgo epilepsi- 
ja ir kitokiomis ligomis. Jis mirė 1840 metais. Merės dukterys, 
nemačiusios jos trisdešimt metų, sugebėjo susitaikyti su ja 1835 
metais. Robertas ir toliau garsėjo kaip gerbiamas mokslininkas ir 
reformatorius, atrado mineralą, vėliau pavadintą jo vardu — fer- 
gusonitą. Jis mirė 1840 metais, sulaukęs septyniasdešimt viene- 
rių. Merė visą gyvenimą liko jaunatviškai energinga. 1855 metų 
birželio 30 dieną ji surengė didžiulį pokylį, o po devynių dienų 
pasimirė, būdama septyniasdešimt septynerių. Vis dar sutrikę dėl 
jai mestų kaltinimų svetimavimu, Merės įpėdiniai palaidojo ją 
bevardžiame kape, kuris ligi pat 1916 metų buvo be užrašo, kol 
vienas pagarbus palikuonis iškalė ant jo velionės vardą. 

1810 metais lordas Elginas vedė Elizabet Osvald, perpus 


jaunesnę už save moterį, kuri pagimdė jam dar aštuonis vaikus. 


544 Karen Essex 


Skoloms vis kaupiantis, jiedviem su Elizabet teko nuo kredito- 
rių bėgti į Prancūziją. Jo ir Merės vaikai liko jo motinos globai. 
Elginas mirė Paryžiuje 1841 metais, palikęs savo šeimą prislėgtą 
skolų, kurių jo palikuonys neįstengė iki galo išmokėti dar trisde- 
šimt ketverius metus. Kad ir būdamas itin prastos sveikatos, jis 
sulaukė septyniasdešimt penkerių. 

Ema Hamilton taip ir nebeatsigavo po lordo Nelsono mir- 
ties. Teisėta Nelsono žmona atėmė iš jos visą jo palikimą, ir Ema 
galutinai nuskurdo, besistengdama išsaugoti namą, kuriame jie- 
du su Nelsonu kadaise gyveno. Viljamo Hamiltono giminaičiai 
paveldėjo jo pinigus, o Ema, įpratusi plačiai gyventi, įklimpo 
į skolas ir vengdama kreditorių turėjo bėgti į Prancūziją. 1815 
metais ji mirė Kalė mieste nuo kepenų cirozės. 

Praėjus metams nuo tada, kai pasakė savo garsiąją kalbą per 
laidotuves, Periklis mirė nuo Atėnuose įsisiautėjusio maro. Prieš 
mirtį jis įteisino savo ir Aspasijos sūnų, vadinamą Perikliu jau- 
nesniuoju, kuris iškilo iki generolo, bet 406 m. pr. Kr. buvo 
nubaustas mirtimi sykiu su kitais šešiais generolais už tai, kad 
prarado dvidešimt penkis Atėnų laivus, atitekusius Spartai. 

Po Periklio mirties Aspasija esą ištekėjusi ar susidėjusi su 
piemeniu Lisikliu. Poetai ir toliau daugelį dešimtmečių tyčiojo- 
si iš jos komedijose, vadindami prostitute ir kekše šuns akimis. 
Tačiau, pasak Plutarcho, jos išmintingai vadovaujamas Lisiklis 
ilgainiui tapo vienu iš įtakingiausių Atėnų veikėjų. Nors vėliau 
daugiau žinių apie ją istorijos šaltiniuose nebėra, galime sykiu 
su Plutarchu stebėtis: „Kokių gi sugebėjimų ar mįslingo žavesio 
turėjo ši moteris, jei patraukdavo pačius galingiausius valstybės 
vyrus, o filosofams suteikė progą pakiliais žodžiais ją aukštinti?“ 

Kaip Graikijos aprašyme 1.22.8 tvirtina Pausanijas, būtent gar- 
susis filosofas Sokratas sukūrė įėjimą į Akropolį puošiančią trijų 

gracijų skulptūrą. Sokratas sekęs savo tėvu, kuris buvo akmenta- 
šys. Kiek vėliau Sokratui, kaip ir Aspasijai, teko būti apkaltintam 
šventvagyste. Jis buvo smerkiamas už tai, kad griaunąs jaunimo 
dorovę ir tikis ne valstybėje garbinamais, o savo paties susikurtais 
dievais - savo daimonu. Jis buvo nuteistas ir galiausiai nubaustas 
mirties bausme — priverstas išgerti nuodų. Jis mirė 399 m. pr. 
Kr., nesulaukęs septyniasdešimtojo savo gimtadienio. 

Turiu pabrėžti, kad šioje knygoje vaizduojamas Alkibiadas 
nėra kilnusis Platono dialogų veikėjas, o pastarojo senelis. Šis 
Alkibiadas 460 m. pr. Kr. buvo ištremtas iš Atėnų. Remdamasis 
naujai atrastais antkapių įrašais, Peteris J. Bicknellas gana įtikina- 
mai teigia, kad Alkibiadas temties metus praleido Milete ir grįžo 
į Atėnus lydimas jaunos žmonos, kuri buvo Aspasijos sesuo, ir 
savo svainės. 

O svarbiausiosios mūsų knygos veikėjos, Partenono skulp- 
tūros, arba vadinamasis Elgino marmuras, ligi šiol stovi Britų 
muziejaus galerijoje. Šie kūriniai tebėra didelių tarptautinių ne- 
sutarimų objektas, kaskart iš naujo įplieskiantis ginčus dėl to, 
kam priklauso didieji pasaulio meno lobiai. 

Graikijos vyriausybė pastatė ir 2009 metais atidarė naująjį 
Akropolio muziejų, kad turėtų kur eksponuoti skulptūras, jei 
„Graikijai kada nors pavyktų jas atgauti. 


AUTORĖS ŽODIS 


Rašydama romaną, stengiausi kiek įmanoma tiksliau laikytis istori- 
nių faktų. Plėtojant siužetą, vis dėlto teko pakeisti vieną kitą smul- 
kmeną: pavyzdžiui, nors visi įvykiai iš ledi Elgin kelionės po Grai- 
kiją yra tikri, ji nedalyvavo didžiuliam Partenono karnizo gabalui 
krentant žemyn, nors tas fragmentas iš tikrųjų nukrito. Visais kitais 
atvejais stengiausi pavaizduoti šios knygos veikėjus ten ir tada, kur 
istoriniai šaltiniai ir jų pačių asmeniniai laiškai liudija juos buvus. 
Pasak kai kurių senovės šaltinių, Hermipas kaltino Aspasiją 
šventvagyste ir sąvadavimu, ir tik Periklio ašarų dėka jai pavyko išsi- 
gelbėti. Mokslininkai nesutaria, ar ji išties buvo teisiama, ar vien tik 
kaltinama jo pjesėse. Feidijas, teisybė, buvo apkaltintas Atėnės sky- 
de pavaizdavęs savo ir Periklio veidus, ir dar lėšų grobstymu. Pasak 
vienų šaltinių, jis buvęs išteisintas, o pasak kitų, — nuteistas ir miręs 
kalėjime. Pastaroji versija nelabai tikėtina, nes, išvykęs iš Atėnų, jis 
sukūrė milžinišką Dzeuso statulą Olimpijoje. Idėja, jog Aspasija 
pozavusi jam kuriant Atėnės veidą, sugalvota mano pačios. 
Teatleidžia man Aristofano, antikos komedijos genijaus, vėlė, 
kad savo tikslams panaudojau jo komediją „Acharniečiai“, kur jis 


tyčiojasi iš Aspasijos. 

Nuoširdžiai dėkoju savo mylimam patėviui Clarence'ui Ma- 
chado, už jo mėgstamą posakį, jog gyvas žemėn nelįsi, ir už nuo- 
latinę jo paramą. 

Dar norėčiau išreikšti didžiulį dėkingumą neprilygstamai 
Merės gyvenimo ir jos vaidmens skulptūrų istorijoje tyrinėtojai 
Susan Nagel už nuostabią knygą „Elgino marmuro šeimininkė: 
Merės Nisber, Elgino grafienės, gyvenimo istorija“. 

Pasiūlymų tolesnėms studijoms ir išsamią bibliografiją galima 

Istoriniame romane „Mergina mėlyna suknele“ pasakojama Alfredo ir 
Dorotėjos Gibsonų gyvenimo istorija yra didžiojo Anglijos rašytojo 
Charleso Dickenso ir jo žmonos Catherine'os santuokos drama. 

Garsiausio Viktorijos laikų romanisto, knygoje vadinamo Alfredu 
Gibsonu, milžiniška energija ir talentas atsiskleidžia per nuoširdžią 
meilės istoriją: jaunas įžūlus rašytojas pameta galvą dėl dailios merginos 
mėlyna suknele. 

Gaynor Arnold pasinaudojo rašytojos laisve, daugelį įvykių, 
pokalbių, detalių perkurdama pagal savo vaizduotę. Tačiau dviejų 
pagrindinių veikėjų charakteriai pavaizduoti iš esmės mažai nutolstant 
nuo tikrovės. Bebalsė Catherine Dickens prašė išsaugoti jos laiškus 


vyrui, kad „pasaulis žinotų, jog kadaise jis mane mylėjo“. 


Vis dėlto man palengvėjo, kad ji tokių puikių manierų ir neprie- 
kaištingai išauklėta. Neturiu ydingo noro žavėtis varžove; sykiu 
man būtų buvę bjauru, jei mergina būtų pasirodžiusi vulgari ar 
klastinga, kaip vis užsimindavo Kitė. Ko gero, todėl tiek metų steng- 
davausi apie ją negalvoti. Jei būtų paaiškėję, kad Kitė teisi, Alfredas 
būtų neįtikėtinai smukęs mano akyse — ir sykiu nusmukdęs mane: 
ko aš verta, jei jis taip greitai paliko mane dėl jos. Tai nereiškia, 
kad nesipiktinu panelės Rikets žavesiu, o Alfredu, kuris neliko jam 
abejingas, piktinuosi dar labiau. Iš tiesų jis kaltesnis, nes buvo daug 
vyresnis ir išmintingesnis, vaidino jai draugą ir tėvą, tačiau bent iš 
dalies naudojosi meilužio laisvėmis, kai jinai pasuko keliu, iš kurio 
negrįžtama. 

Negaliu neabejoti ir jųdviejų skaisčia meile, trukusia dešimt 
metų, nors ji taip tvirtina. Nė vienas patyręs žmogus nė akimirką 
nepatikėtų. Bet aš puikiai pažįstu Alfredą ir manau, kad taip iš 
tiesų galėjo būti; kad jis nebūtų sukėlęs tokio baisaus sąmyšio, išar- 
dęs šeimos, nuteikęs mūsų vieno prieš kitą, padalijęs į dvi stovyklas 
draugų ir priešų — vien dėl paprasto baltų rankų ir kojų ar kvapios 
odos žavesio. Aš pamažu suvokiau, kad giliausi jausmai Alfredui 
sukildavo ne dėl nerūpestingo pasivoliojimo miegamajame, o dėl 
šmėkštelėjusio minioje veido, smulkios dailios figūrėlės, palinkusios 
prie rankdarbių dėžutės apšviestame lange, vaiko, pasiaukojamai 
slaugančio tėvą ar brolį. Panelė Rikets nebuvo vaikas, kai juodu 
susipažino, bet ji buvo jauna, o mylinčio tėvo nebeturėjo. Tėviškos 
mintys Alfredo galvoje ilgainiui galėjo tapti ne tokios tėviškos. Bet jis 
nebūtų įžvelgęs skirtumo. Meilė jam ir liko meilė. Alfredas niekada 
nebūtų smulkiai tyrinėjęs savo jausmo ar klausęs savęs, ar, persekio- 
damas jo objektą, neskaudina kitų ir neapgaudinėja savęs. Alfredo 
nuomone, tik vulgarūs ir pavydūs žmonės neteisingai suprastų kėl- 
nią jo meilę. 

Žinoma, žmonės taip ir suprato, nes visi linkę apie kitus manyti 


tik blogai, o ypač džiūgauja, kai pasitaiko proga apkaltinti didžiau- 


sią Anglijos doruolį. Net dabar, kad ir kaip panelė Rikets protestavo, 
nesunku įsivaizduoti, kokie jausmai iš tikrųjų jį valdė; širdies gilu- 
moje, laikydamas ją glėbyje ir bučiuodamas, jis geisdavo to, ko nie- 
kada nebūtų prisipažinęs — ko jis niekada neprisipažino — ir ko ji 
niekada nebūtų man pasakiusi. Bet tiesos aš niekada nesužinosiu. 

Tačiau iš jos pasakojimo visiškai aišku, kad per visus paskuti- 
nius nelaimingus mūsų mėnesius kartu jis buvo toks pat paklaikęs 
kaip aš, o išeitį žinojo ne geriau už mane, kai taip skaudžiai rašė 
apie Artūrą Greisoną, žalios svetainės prieblandoje besikankinantį 
iš beviltiškos meilės Lilianai Doni. Bet aš verkdavau, tūždavau ir 
kaip beprotė kvosdavau, jis pasidarė abejingas ir žiaurus, galvoda- 
mas apie vienintelį tikslą (man rodos, tik vyrai taip gali), nekreip- 
damas dėmesio į skausmą, kurį teikė kitiems; o vargšė panelė Rikets 
nieko nenutuokė apie mūsų namuose siautėjančias audras, kurių 
centru netyčia tapo. 

Ir aš nebuvau beprotė. Buvo ir dovanų, ir slaptų laiškų. Jis 
kasdien eidavo su ja susitikti, įsikišęs į atlapą gėlę ir pasikvepings. 
Alfredas manė, kad aš visai apkiautusi ir nematau jo, išsipusčiusio 
ir besišypsančio — nors iš tikrųjų jis nematė manęs, stovinčios su 
chalatu ir baisiausiai laukiančios bent vieno žodžio. Diena po 
dienos jis pasiimdavo lazdelę ir išdroždavo kaip konsteblis, apsės- 
tas, kankinamas, pavergtas vienos įkyrios minties. Smarkus kaip 
greitasis traukinys, lekiantis prie sugriuvusio tilto. Ir toks pat nė- 


sulaikomas. (p. 439—441) 


KAREN ESSEX yra romanų Kleopatra, 
Faraonas ir tarptautinį pripažinimą pelniusio 
bei 2007 metais Italijoje prestižinę Romos 
premiją užsienio autoriams laimėjusio 
Leonardo gulbės autorė, garsi žurnalistė ir 
dramaturgė. Jos knygos išverstos į 27 kalbas. 


Mano knygos — apie moteris ir galią. 


Karen Essex 


Bestselerio „Leonardo gulbės“ autorė Karen Essex, susiedama ištisas epochas, 


žvelgia į dviejų nepaprastų moterų širdis, kad atskleistų vadinamąjį Elgino 
marmurą supančias aistras, ambicijas ir prieštaravimus. 


MERĖ 


Pačiame karų su Napoleonu įkarštyje dvidešimt vienerių 
metų gražuolė škotė ir turtinga paveldėtoja, ką tik tapusi 
Elgino grafiene, sužavi Otomanų imperijos galinguosius ir, 
pasitelkusi savo kerus, gauna jų leidimą įžūliam savo vyro 
sumanymui: nuardyti nuo Partenono sienų skulptūras ir 


išgabenti jas į Angliją. 


ASPASIJA 


O dviem tūkstantmečiais anksčiau Aspasija, garsi Atėnų 
filosofė ir kurtizanė, žinoma šio miesto gyvenimo 
figūra, pasitelkusi savo protą, žavesį ir įtaką, lygiai taip 
pat atkakliai remia Periklį ir padeda jam įveikti aršų 


įspūdingiausius pasaulio istorijoje architektūros ir meno 
paminklus. 


„Atėnės pagrobimas“ — tai romantikos ir intrigų, gobšumo ir šlovės troškimo 
sklidinas kerintis istorinis pasakojimas, leidžiantis pažvelgti į intymų dviejų 
įtakingiausių ir žavingiausių pasaulio moterų gyvenimą. 

